
1 (Tayuban ing dhusun Pulung) 

Tayuban ing dhusun Pulung 

Ing griyanipun mbok randha Sĕmbada kawontĕnakĕn tayuban, ngurmati 
tamunipun, Ki Kulawirya tuwin Jayĕngraga. Mbok randha wontĕn ing 
pandhapa ingkang kabladhah kadosdene gadhah damĕl mantu. Ronggĕng Nyi 
Madu dhatĕng, kasusul para tamu lurah, dĕmang, pĕtinggi, bundhĕl ing 
dhusun sakiwa-tĕngĕnipun sami mangangge warni-warni dipun kĕtog 
sagadhahipun. Ing langgar Ki Kulawirya tuwin Jayĕngraga kasusul Nyi Kacĕr 
supados enggal lumĕbĕt ing griya, dipun sĕdhiyani santun pangangge ingkang 
pilihan. Ki pangulu Jabalodin ugi dhatĕng sakalihan semahipun. 

Gamĕlan wiwit kaungĕlakĕn. Tiyang ningali sakalangkung kathah, sami 
pating jalĕrit, suk-sukan sakajĕng-kajĕngipun, kapara wontĕn ingkang 
tumindak rĕsah. Jayĕngraga dados pangalĕman bagusipun. Kaum Duljaya 
dados pangagĕnging sinoman, Nuripin tumut ngladosi tamu. 

Kaca 01 - 06. 


SĔRAT CĔNTHINI IX 


Jilid 9 - Kaca : 1 


507 Jurudĕmung 

1. Wis Madu mĕlbĕng wisma | 
dandanna kang sarwa luhung | 
ayu-ayunĕn warnamu | 
sasĕnĕngira busana | 
pilihana ingkang mungguh | 
ronggĕng (m)Bok Madu turira 
inggih anulya umangsuk || 

2. Yata kang pra tamu prapta | 
pra pĕtinggi bundhĕl umbul | 
pamĕran panganggenipun | 
saduwĕk-duwĕke samya | 
mĕtu pasimpĕnanipun | 
berag sajak pĕsamowan | 
mĕrĕt-mĕrĕt saguh-saguh || 

3. Bobote wong pĕgunungan | 
kathah kang prapta mrĕtamu | 
Ki Umbul Wiradikewuh | 
Suradipa Suradrana | 
Suradrĕpa Surantanu | 
Surakĕrta Surarata I 

Surantaka Suranĕmpuh || 

4. Jatruna Jayadirana | 

Wirakarta Mĕrga-ewuh | 

Ja-mĕrjaya Anggaranu | 

Wangsapati Wirasraya | 

Jagabaya Jagasatru | 

Drĕpajaya Bayuyuda | 

Srang-mĕnggala Kalamĕrcu || 

5. Dhapur pĕpĕk rupa-rupa | 

lĕncir dhĕdhamplak kang dhuwur | 
ingkang untir gagah janggrung | 
kang mĕthĕkĕl bĕkĕl antar | 
tan tinggal siguge kidhung | 
kang kalung pĕdhang myang klewang | 
kalung bĕstrong kĕrbin masru || 

6. Miwah dĕn-irit talĕmpak | 
myang tamĕng towok ing pungkur | 
suligi granggang pring ampuh | 
kang ngikal bandhol liligan | 
prapticir pĕndhapa lungguh | 
asrigrak cara wong kutha | 
samya berag langguk-langguk || 

7. Tarap lilinggihanira | 
ing saundha usukipun | 
akapang pĕndhapa tĕpung | 

ni randha gapyak pĕmbagyan | 
kang liningan saur-manuk | 
mangsuli ing kalujĕngan | 
dĕmang pra pĕtinggi umbul || 

8. Sĕdaya punika samya | 
kang uwus cicipanipun | 

ni randha pindho ping tĕlu | 
ora-orane nyapisan | 
warta tan ana kantun | 

Ki Suradikewuh tanya | 
wontĕn punapa tĕtarub || 

Jilid 9 - Kaca : 2 

9. Lir mĕmantu traping karya | 
ni randha nauri wuwus | 

pan kula (m)botĕn mĕmantu | 
ngundang-ngundang mĕngangguran | 
namung ngormati tĕtamu | 
prayayi namur tirakat | 
cature putraning guru || 

10. Prĕdikan ing Wirasaba | 
kang komuk ginuru-guru | 
mring pra ngulama sĕdarum ( 
miwah priyayi sudagar | 

angalap janji mĕriki | 

Ki Gĕdhe Bayu Panurta | 
ing Wanamarta krajan gung || 

11. Kang liningan amangrĕngak | 
ting garunĕng samya muwus | 
ingkang wus padha kĕrungu | 
durung wruh warnaning warta | 
kadi putrane ki guru | 

dene tan ana kĕtingal | 
ana ling yĕn durung rawuh || 

12. Wus pĕpak kang ingulĕman | 
inganti tan ana kantun | 

ni randha alon amuwus | 
paran wus prapta sĕdaya | 

Duljaya matur (ng)gih sampun | 
(ng)ling malih marang Duljaya | 
mara wĕtokna gembolmu || 

13. Kang liningan ngrukti gĕpah | 
ngĕtokkĕn pawohanipun | 
gembolan sirih bokor wus | 
wĕrata kang linadĕnan | 

ni randha (ng)ling mring sĕdarum | 
samya kantun jagongan | 
kula mring wismarsa ewuh || 

14. Sĕdaya matur sumangga | 
ni randha mundur umasuk | 
samya (ng)ling mring rencangipun | 
hĕh Biyang Kacĕr turana | 

kang nĕng langgar kenthol bagus | 
gus Jĕngraga Kulawirya | 
karone turana kundur || 

15. Kang liningan sigra mentar | 
praptĕng langgar aturipun | 
paduka ngaturan masuk | 
marang wisma sĕkaliyan | 
Jayĕngraga lon amuwus | 
dene lan aku dĕn-undang | 

Kacĕr matur inggih pĕrlu || 

16. Kulawirya ngandikanya | 
lah payo bĕcik tinurut | 
ngawirya karo gya mudhun | 
mring wismĕng pungkur wus prapta 
lĕnggah ing klasa lus | 

ni randha lon aturira | 
lah sumangga sang abagus || 

17. Prayogi salin busana | 
punapi sakĕrsanipun | 
sawontĕnipun nĕng gunung | 

mangke yĕn sampun busana | 
paduka manggihi tamu | 
nĕng pandhapa dadya sĕkar | 
sĕkare kang samya lungguh || 

18. Wus cinaosan busana | 
rong pĕtadhahan amunjung | 

Ki Kulawirya amuwus | 
payo ta kana anakmas | 

ni randha pakurmatipun | 
sungkusunge pamulenya | 
punapa ana kinayun || 

19. Kang putra alon ngandika | 
makatĕn kewala sampun | 
paman piyambak ing ngriku | 
pĕnĕt busana kang mobyar | 
kang tutuk sakĕrsanipun | 
namung kula ngambil sinjang | 
sĕkaran kang jingga madu || 

20. Kula-angge ririmongan | 

gampil yĕn mangke kula yun | 

inggih pintĕn dangunipun | 
kang paman mĕsĕm ris mojar | 
ya ta sakĕrsanirĕki | 

randha suka tumingal | 

mring kang ngrimong jingga madu 

21. Mandah yĕn kĕrsa-a dandan | 
baya lir mati kĕpuyuh | 

ni randha tan tanak lungguh | 
(m)lĕbu mĕtu mring pĕndhapa | 
nuduh mring niyaganipun | 
kinĕn muni kang gĕndhingan | 
ing sadhengah talunipun || 

22. Yata kang anĕng Kauman | 
Jayĕngrĕsmi lan pangulu | 

Ki Jamaloddin lon matur | 
kawula lamun kalilan | 
parĕng karsane sang bagus | 
jasad kula ingulĕman | 
kinĕn ajagong mĕriku || 

23. Mĕngetan dhatĕng kĕrandhan | 
Jayĕngrĕsmi lingira rum | 

(ng)gih paman (n)dika mĕriku | 
ywa susah dening manira | 
matur inggih nuwun maklum | 
sarat angecani manah | 
tiyang rumaos kĕduwung || 

24. Wus linilan nulya mentar | 
lan nyaine datan kantun | 
anake prawan tan tumut | 
yata kang anĕng pandhapa | 
ni randha agandhang muwus | 
dene pĕngulu tan sranta | 
ingkang rinasan mĕncungul || 

25. Ni randha (ng)ling pijĕr apa | 
suwe tan tĕka alungguh | 
matur ĕwĕd kĕdhik pĕrlu | 

ni randha gumuyu mojar | 
kĕh tĕmĕn pawadanipun | 
padune tan kĕna pisah | 
kanthĕtan lan bojonipun || 

508 Kinanthi 

1. Yata wau sang abagus | 

Jĕngraga Kulawiryĕki | 
kang samya lagya busana | 

Ni Kacĕr kang (ng)lĕladĕni | 
marang kenthol Kulawirya | 
nyamping kawung kĕmplong mori || 

Jilid 9 - Kaca : 4 

2. Paningsĕt cindhe jalinut | 
ing prada bara rinawis | 
dhĕsthi cawat cĕmukirang | 
wiron tĕpĕn tinap apik | 
wida jĕnar gĕgarutan | 
dhadhan-dhadhan tapung manis || 

3. Asumping krang mĕlok mĕnur | 
ron pacar tri pinrada sri | 

kris tinatah gajah-singa | 
kang warangka ladrang kĕndhat | 
kandĕlan bunton mas-tuwa | 
wawrat gangsal reyal ngunir || 

4. Asĕsĕkar gombyok dhuwung | 

Kulawirya anjĕlandhir | 
mĕsĕm kang putra sarya jar | 
dubilah paman nĕmĕni | 
pacak mangune amutra | 
priye Cĕr apa ya sigid || 

5. Kang liningan mĕsĕm matur | 
inggih malĕpĕs ambĕnthing | 
bĕsuse jĕjaka kalah | 

Kulawirya gumuyu (ng)ling) | 
mĕlĕpĕs mono kaya-pa | 

Ni Kacĕr matur wor liring || 

6. Inggih sampun limrahipun | 
bĕbasane tiyang ngriki | 

(m)lĕpĕs mĕrĕt kĕt-ikĕtan | 

(m)lirit kĕrakĕt ing kulit | 
du-mancung mĕpĕt binĕndha | 
alatah Ki Jayĕngragi || 

7. Bisa parikan si Cĕmput | 
cĕplĕs lan kang dĕn-aranni | 
gumuyu Ki Kulawirya | 
guyune angumbar liring | 
kang putra sangsaya latah | 
e paran dene pikolih || 

8. Adu liring lan si Madu | 
kang lagya apĕpaĕs alis | 
kang paman mĕsĕm kacupan | 
dĕnnira aningid liring | 

yata Ni Randha Sambada | 
malbĕng wisma ngancarani || 

9. Mring tamune kalihipun | 

Ki Kulawirya (ng)ling aris | 
payo anakmas umĕdal | 
kinĕn nĕmoni tĕtamu | 

kang putra angling sumangga | 
ni randha nguwuh Nuripin || 

10. Lah ya Nuripin sirĕku | 

(ng)ladĕnana bae bĕcik | 
dadya lurahing sinoman | 
sira kang dadya pangarsi | 
lĕladĕnana priyangga | 
bĕndaranira kĕkalih || 

11. Iki kulambi lan sabuk | 
sĕmbagi cindhe-raras brit | 
anggonĕn iku bur-buran | 
pĕkĕn wus aja kuwatir | 
ikĕtmu bĕbĕt sĕruwal | 
prandĕn iku mĕksih bĕcik || 

12. Pawĕwĕh tinampan sampun | 
ambĕgĕnggĕng Ki Nuripin | 
yata wau Kulawirya | 

lan kang putra Jayĕngragi | 
mijil mring pĕndhapa lĕnggah | 
nĕng klasa alus aputih || 

Jilid 9 - Kaca : 5 

13. Mingsĕr kang sami alungguh | 
cingak sadaya ningali | 

lir pĕngantyan tinĕmbayan | 
abagus sĕmu mriyayi | 

Jayĕngraga ngrimong jingga | 
pasĕmone ngusumani || 

14. Tur ukur kewala kĕmul | 
suprandene angungkuli | 
mring sakĕh ingkang pameran | 
wong nonton ujĕl-apipit | 
rarywa lit acĕrĕngĕkan | 
kadhĕsĕg pating jalĕrit || 

15. Gumĕdĕr arĕbut aju | 
tuwa ĕnom jalu ĕstri | 
kang wus mapan arĕrasan | 
anggunggung mring Jayĕngragi 
e kae kang kĕmul jingga | 
madu dene langkung sigid || 

16. Abagus jadmika ruruh | 
pĕsaja andhĕdhĕwĕki | 
pasang lĕkĕre wĕdana | 
atopĕng winulon rawis | 
kadya gambar wĕwangunan | 
lir Andaga anĕng kĕlir || 

17. Mendah yĕn busana luhung | 
iba baguse ngĕbĕki | 

yata kang samya lungguhan | 
tanya sarĕng nĕmbramani | 
marang awirya kalihnya | 
gumrĕmĕng atur pĕmbagi || 

18. Winangsulan sadaya wus | 
Jĕngraga suka ningali | 
sajake wong pĕgunungan | 
andhĕblĕng ambĕbanthĕngi | 
bĕnthung sigug kiwa kiwa | 
anjĕdhig sĕmu (m)bĕdhidhig || 

19. Ki Jayĕngraga amuwus | 
lah unĕkna Gĕnjong-goling | 
niyaga sigra abuka | 
gamĕlan munya ngĕrangin | 
ronggĕng wus dĕnnira dandan | 
Ni Madu mijil ing jawi || 

20. Wong nonton umrĕs kĕmrusuk | 
samya gumĕdĕr ngaruhi | 

ting balĕkĕr pra jĕjaka | 
kuku angakak kĕkĕlik | 
bĕlik alok bilah-bilah | 

Ni Madu lir widadari || 

21. Ronggĕng wor dĕnnira lungguh 
nĕng panggonan amiranti | 
anĕng ngarĕping niyaga | 
sigra kinĕn anyindhĕni | 
ngĕlik Gĕnjong-goling laras | 

lir mrak nguwuh nyangungongi || 

509 Sinom 

1. Yata kang ngrukti sugata | 

Duljaya lawan Nuripin | 

ngatak kasinomanira | 

kinĕn mĕdalkĕn tumuli | 

rampadan maring ngarsi | 

miwah wĕwantinganipun | 

pratula wĕr cĕcĕp-mas | 

myang gogok Palembang Pathi | 

kĕndhi lĕnggĕk gĕronggol langking Jĕpara 


Jilid 9 - Kaca : 6 

2. Kawingking angering-nganan | 
rampadan samya ngalihi | 
wĕtara tan ana malang | 
sarĕng ambuka tup saji | 
kang ngulĕg sambĕl sami | 
pan sarĕng panyĕpĕngipun | 
lĕg-ulĕg sinampyĕngan | 

sing kalindhing sĕdayĕki | 

mangu ngantu-antu nganti ingabanan 1 1 

3. Nulya wau Ki Duljaya | 
kĕplok tangan saking jawi | 
sigra kang ngulĕg barĕngan | 
sampyong klinthing barĕng muni | 
tan arungwan mĕlingi | 
kumrumpyung samya ginuyu | 
wor thuthuking (n)dhog kamal | 
wuwuh ramyanya kapyarsi | 

wus antara kinĕplok kancĕp sadaya || 

4. Samya linadĕkkĕn ngarsi | 
wusnya samya mundur sami | 

Kulawirya ngling sumangga | 
ing ngriku samya awijik | 
gupuh kang sinungan ngling | 
sĕdaya sami awisuh | 

Jayĕngraga ngandika | 

lah payo muniya gĕndhing | 

Ĕla-ĕla kang alon padha kĕrasa || 

5. Niyaga matur sandika | 
buka rĕbab wiwit ngĕlik | 
kosok ngingkik cara desa | 
nga nga ngi ngi dĕn-barĕngi | 
parĕng gong ricik muni | 
imbal ngapinjal sĕdarum | 
sĕdhĕng sru ririhira | 
ronggĕng anututi ngĕlik | 

manis arum nganyut-anyut gĕtas rĕnyah || 

6. Ngrĕs kĕrkĕl gĕtĕring swara | 
mĕthit mĕrit mulut rujit | 
rĕmĕk tyase kang miyarsa | 
kalĕlĕran (m)bĕlĕr ati | 

yata kang lĕkas bukti | 
mĕtĕnggĕng sĕmbari muluk | 
mĕngĕngĕs sarwi mamah | 
kabĕh nolĕh aningali | 

mring Ni Madu kang mĕdĕni wong amangan 

7. Tan akaur mamah upa | 
kĕcĕr rĕbatan pamikir | 
kang kĕcakot ilatira | 
pinĕlalah (m)brĕbĕs-mili | 
tan rinasa kang sakit | 
lalu andulu Ni Madu | 

Ki Kulawirya nabda | 
marang pra umbul prĕtinggi | 
kakang Wiradikewuh kula tĕtanya || 

8. Dhasar pĕnĕt sindhĕnira | 

Ni Madu amĕmĕdĕni | 
sĕmbada lan warnanira | 
sarwi sĕdhĕng aprak-ati | 

Wiradikewuh angling | 
pan inggih sayĕktosipun | 
ngriki tan wontĕn memba | 
wangkit lampahan sa-ari | 

mung punika pun Madu onjo piyambak || 


2 (Gĕndhing mungĕl binarung swantĕning waranggana) 

Gĕndhing mungĕl binarung swantĕning waranggana, tiyang ningali sangsaya 
nĕsĕg. Ladosan unjukan, pakinangan lan panganan mawarni-warni. 

Duljaya ngĕdalakĕn inuman arak. Ki Kulawirya botĕn kĕrsa nginum. Sadaya 
tamu radin-radin sami anginum. Duljana miwiti nginum sagĕlas kĕbak, lajĕng 
nyandra lĕlageanipun tiyang nginum arak. Wiwit ngombe sagĕlas cinandra: 
'eka padma-sari' dumugi sadasa gĕlas, candranipun: 'dasa buta mati". Tamu- 
tamu rame umyung poyok-pinoyok ngatingalakĕn kĕkĕndĕlanipun nginum, 
wasana wontĕn ingkang mĕndĕm balokekan. 

Talĕdhĕk wiwit ngibing, Kulawirya miwiti bĕksa, lajĕng kasusul sanĕs- 
sanĕsipun, sami tombok arta dhatĕng ronggĕng. Jayĕngraga botĕn purun 
bĕksa, namung tumut nabuh gamĕlan, Kacĕr ingkang sampun macak 
ronggĕng ugi lajĕng bĕksa. 

Tingkahipun para nayub katingal rĕsah, tombokipun arta kasĕsĕlakĕn 
salĕbĕting kĕmbĕn kalihan malintir payudara. Warni-warni solahipun tamu 
para nayub, sadaya ngumbar kĕkajĕngan amargi sampun sami kĕkathahĕn 
nginum arak. Kathah tamu ingkang ngantos brindhil tĕlas-tĕlasan. 

Nyi Randha lajĕng lumĕbĕt, pĕrlu ndumugĕkakĕn nafsu sanggamanipun. 
Sasampunipun angsal tiyang tiga, lajĕng wangsul dhatĕng pandhapi 
Kaca 07 - 21. 


Jilid 9 - Kaca : 7 

509 Sinom 

9. Wontĕna kang bag-ginĕbag | 

dhusun Kĕmplĕng nanging tĕbih | 

lĕlampahan tigang dina | 
pun Gĕndra wastaning ringgit | 
rĕbat sĕnĕng amilih | 
pun Gĕndra lawan Ni Madu | 
dhengah kaot sausap | 
gumuyu Kulawiryĕki | 

Jayĕngraga gumujĕng sasmitĕng paman || 

10. Ngling bibisik sarwi nadhah | 
tan jamak yĕkti nglangkungi | 
pun Gĕndra dĕnnya kuncara | 
lĕlampahan tigang ari | 

iba komuking ringgit | 

tanah ngriki kongsi nyatur | 

kang paman mĕsĕm lingnya | 

ya layak jĕr dhasar bĕcik | 

lan si Madu ya ĕmbuh durung karuhan || 

11. Kang paman malih ngandika | 

(m)Bok Madu majuwĕng ngarsa | 
wong akĕh nundha angundang | 
lho Madu kinĕn mangarsi | 
kang liningan mangarsi | 
mĕsĕm anyangkut pĕndulu | 
wus prapta ngarsanira | 

Jĕngraga ngandika aris | 

lah dĕn-cĕdhak lungguh lan man Kulawirya 

12. Nulya ngangsĕg linggihira | 

Ki Kulawirya anolih | 
maspadakkĕn warnanira | 

Ni Madu mĕsĕm angliring | 

Kulawirya ngĕnĕngi | 
dĕnnya mamah kĕpĕl gantung | 
anjingglĕng mandĕng muka | 

-nira ni Madu mantĕsi | 

Kulawirya kongsi ngintip kĕpĕlira || 

13. Jayĕngraga galĕgĕsan | 
paman dhahar lawuh liring | 
dene tangkĕp kamuktyannya | 
kang paman kagyat ngĕsĕmi | 
kongsi antara bukti | 
adangu sĕdaya tuwuk | 

Ki Kulawirya gĕpah | 
mundhut lancaran kĕkalih | 
cinaoskĕn sĕkul lan saulamira || 

14. Sinungkĕn mring ronggĕng sigra | 
mangana (m)Bok Madu dhingin | 
tinampan anulya nadhah | 

tan pati kakĕhan bukti | 

Kulawirya mĕsĕm ling | 
dene cicik pĕmanganmu | 

Ni Madu aturira I 

pan inggih sampun dumugi | 

Kulawirya angling mring sĕdayanira [| 

15. Yĕn sampun sami dumugya | 
prayogi sami awijik | 
matur kabĕh kang liningan | 
inggih suwawi umiring | 
anulya sĕdayĕki | 
luwaran samya tuturuh | 
rampadan cinarikan | 
mring wong kasinomanĕki | 

wus barĕsih ingkang rĕgĕd tinĕbahan || 

16. Nulya wedange mangarsa | 
wĕrata samya ngalihi | 
miwah pakinanganira | 
myang pĕpanganan mangarsi [ 
samya mangsĕgan nyamik | 

ni randha anulya mĕtu | 
alinggih wetanira | 

Kulawirya angingsĕdi | 

sawarnine obah kabĕh kang jagongan || 

Jilid 9 - Kaca : 8 

17. Mompyor ni randha Sĕmbada | 
lir lara-bonyo kapĕncil | 

tan wang wang moring akathah | 
agandhang dĕnnira angling | 
si anu mau ĕndi | 

Duljaya mreneya gupuh | 

kang inguwuh gya prapta | 

balĕnthot kothot mĕdĕni | 

kalung drĕbos nyuriga kris nganggar pĕdhang || 

18. Nyangking sampluk anjungkelang | 
panguthik asabuk bandhil | 
sarigak mandhi talĕmpak | 
brĕngose ranggah pinidih | 
jĕnggotira pinuntir | 
pinĕlawang ngawĕng gulu | 

untu putih tan nginang | 

bĕbĕt sarung cancut inggil | 

egah cĕkĕh sruwal panjang sangkal abang || 

19. Kadhĕmĕg sila nĕng ngarsi | 
gumuyu Kulawiryĕki | 
bilah ri sang Ngabduljaya | 
lir wong usung-usung ngalih | 
dhasar nyata mĕdĕni | 
amĕmpĕng kongsi ambrangkut | 
gumujĕng Jayĕngraga | 
kĕngĕtan kadya Nuripin | 

ngling bibisik paman punika Duljaya || 

20. Ngĕjori srigake paman | 
dĕn-kayang mĕksa mĕdĕni | 

lir wong mĕntas mulih ngrayah | 
jadhug-jadhuge wong ngriki | 
kaum dhapur lir wĕri | 
wontĕn wangune ambĕrung | 
wandane kiwa-kawak | 

(n)dhagĕl tan ana kapilih | 

mung kĕpilih guthule kangge ing randha || 

21. Kang paman gumuyu latah | 
kĕjaba-a dudu dharik | 
sĕjĕn prĕkaranning wanda | 
gumuyu ujungan liring | 
lan Ni Madu wong kalih | 
yata ni randha amuwus | 
lah ya sira Duljaya | 

mĕngko yĕn ronggĕng anjongkit | 
sira ingkang aglis ngunĕkna tĕngara || 

22. Duljaya saguh asantak | 
tampi parentahe nyai | 

ni randha malih wuwusnya | 

Duljaya sĕdhĕnge iki | 
lah wĕtokna kang larih | 
panginumaning anayub | 
arak tampo wĕragang | 
sira dadiya pangirit | 

nuli lĕkas salin gagrak Lonthang-lonthang || 

510 Lonthang 

1. Ki Duljaya anggagrak dhadhag (m)bĕdhadhag | 
sigra mundur parentah ing kasinoman | 
pinilihan kang mĕbrĕt-mĕbrĕt kewala || 

Jilid 9 - Kaca : 9 

2. Pra jĕjaka kang wire kang antar-antar | 
wus antuk wong anom wolu pilihan | 

ingkang samya mĕthĕk mathĕnthĕng dhĕblĕngan || 

3. Ingkang sami abĕbĕt sarung lurik bang | 
acancutan sruwal panji-panji pĕthak | 
samya ayon borĕh pĕthak gĕgarutan || 

4. Sĕsumpingan krang mĕlok asajak-sajak | 
kang (m)bĕkta gĕlas nĕng bĕri myang kopinya | 
kang cangkir nĕng dhulang goci pangiringnya || 

5. Wus samĕkta ingatag majĕng mangarsi | 

Duljaya kang dadya pangirid sinoman | 
anyaosi marang ing tamu kalihnya || 

6. Kĕnthol Kulawirya ngling marang Duljaya | 
manira tan nginum lajĕngna kewala | 

ingong durung wĕruh rasaning inuman || 

7. Aywa susah sadĕrĕnge wus sun-trima | 
ngling malih Nuripin dene tan-ana | 
tinimbalan tan dangu prapta ing ngarsi || 

8. Sira iku dene tan ngladĕni ngarsa | 
matur inggih ragi pakĕwĕt ing manah | 
tingkah kidhung amawi arak-ĕrĕkan || 

9. Ki Wirya ngling lah ora tĕka mĕluwa | 
ngarah apa wong ngĕladĕni kewala | 
ya sok aja mĕlu-mĕlu ngombe arak || 

10. Sira dadya rakitane Ki Duljaya | 
wis ta mara gawanĕn gĕndul si arak | 
ngĕcurana kewala anglarihana || 

11. Ki Nuripin pinĕksa mring Kulawirya | 
nulya nyandhak gĕndul si arak wĕragang | 

Ki Duljaya tĕlas papat anĕng talam || 

12. Nora padha dhepok sikil gĕlasira | 

ni randha ngling banjurna bae Duljaya | 
mring si Surakewuh ing sa-urutira || 

13. Kang liningan anglarih angĕring-nganan | 
ingkang sami nginum berag ambabrag | 
kang larih wus ambuwĕng atĕpung-gĕlang |( 

14. Ni Randha ngling lan Duljaya mareneya | 
prapta ngarsi mara Duljaya ngombeya | 
ngarĕni sagĕlas kang sĕmada kĕbak || 

15. Lawan sira nyandra-a wong num-inuman | 
kang liningan saguh nulya nyandhak gĕlas | 
sarwi ngidung mĕngkana pangidungira || 

16. Eka padma sari eka mring satunggal | 
padma kĕmbang sari ambu pamaneka | 
yĕn wong ngombe arak olĕh sadhĕdhasar || 

17. Lir kĕmbang mĕkar cahyane ambĕngangang | 
wusnya ngidung samya kĕplok sarwi surak | 
ni randha suka mojar marang niyaga || 

18. Ĕh niyaga yĕn wis nyandra ge muniya | 
antara rolas gongan lan tibanira | 

nuli suwuk ganti nayub kang anyandra || 

19. Ladrang bae ingkang gĕlis gong-gongannya | 

Lara-nangis awya salin-salin ladrang | 
nanging sabĕn candra gĕndhingan mĕnĕnga || 

20. Samangsane kĕplok muni kang gamĕlan | 
lan si Madu ywa kĕri anyindhĕnana | 
ririh bae gĕndhinge kang Dhandhanggula || 

511 Dhandhanggula 

1. Wong niyaga liningan nulya glis | 
muni ladrang Rara-nangis raras | 
sĕdhĕng gĕndhing sru lirihe | 
kang sindhĕn anganyut-anyut | 

Jayĕngraga ngrasakkĕn gĕndhing | 
wong gĕndhing awilĕtan | 

ngĕse muthĕs kalbu | 
mĕndhĕkĕl karasĕng nala | 
kaĕngĕtan anĕng Wanamarta nguni | 
panggihe kakangira || 

2. Wibawane kaugung minukti | 
sakĕrsanira nora kĕpalang | 
mangkya angruruh kadange | 
kumĕmbĕng angĕmu luh | 

lir winuluh raosing galih | 
kadya ginaledhahan | 
sĕngkĕle sinamun | 
wuwuh wingite pĕsaja | 

sumaringah kasĕngkut ing gĕndhing-gĕndhing | 
ambĕbĕsus polatan || 

3. Wus antara rolas gongan larih | 

Ki Duljaya ngirit kasinoman | 
lir wau tĕpung gĕlange | 
kaum ngarĕni nginum | 

sarwi ngidung duwi martani | 

duwi loro lirira | 

martani pitutur | 

wong nginum olih rong dhasar | 

cĕtha wuwusira rukĕt ngĕtrap krami | 

liya ingakĕn kadang || 

4. Wus gya kĕplok prĕk surak pra sami | 
binarĕngan Rara-nangis ladrang | 
sarta ronggĕng pangĕlike | 

wus rolas gonganipun | 
nulya maju kang punang larih | 
mubĕng atĕmu gĕlang | 
sigra kang angidung | 
kang tri kawula-busana | 
tri tĕtĕlu kawula wus angarani | 
busana kang panganggya || 

5. Kaya ta wong anginginum awis | 
yĕn lagya olĕh tĕlung dhĕdhasar | 
tan wang-wang dening pĕngangge | 
amoh kĕlawan wutuh | 

ingkang ngangge kĕling sarwa-di | 

kĕlawan ingkang gombal | 
samya jagragipun | 
pĕngirane nora beda | 

wusnya ngidung nginum ciyu glĕnggĕng nuli | 
kĕplok prĕk samya surak || 

6. Gya gamĕlan ladrang Rara-nangis | 
myang pangliking ronggĕng awilĕtan | 
antara rolas gongane | 

kang larih ciyu gupuh | 

angayĕngi larih wĕradin | 

samya asuka bungah | 

nulya kang angidung | 

catur wanara rukĕm-nya | 

catur papat wĕnara kĕthĕk akonyit | 

rukĕm kang pĕpanganan || 

7. Yĕn wong nginum ciyu lagya olih | 
patang dhasar lir-pendah wĕnara | 
rĕbut pangan wre aranne | 

pating caruwĕt ibut | 

tinggah rucah ngĕnthĕng-ĕnthĕngi | 

pĕpeka pĕpoyokan | 

yakmakaning wuwus | 

wus ngidung kĕplok sinurak | 

barung gĕndhing-gĕndhing sarĕng dĕnnya ngĕlik | 

wor aloking asurak || 

8. Rolas gongan suwuk gya kang larih | 
midĕr tan ana kĕna nampika | 

wus wĕrata sĕdayane | 

wau ingkang angidung | 

ngathungakĕn gĕlas kang isi | 

bak panca surapanggah | 

lire kang pangidung | 

kang basa panca lilima | 

sura wani panggah tangguh mantĕp pati | 

tan ana kinajrihan || 

9. Nora wĕgah sakĕhing piranti | 
nadyan nyĕngka gĕdhe dhuwur rosa | 
nora eram wani bae | 

tĕkĕng lampus-linampus | 

ngadhĕp sura lĕgawĕng pati | 

wus ngidung kinĕplokan | 

gya surak gĕr umyung | 

kang ngidung anginum arak | 

barung cĕngkling gĕndhing-gĕndhing Lara-nangis 

anguyu rolas gongan || 

10. Suwuk cĕp nulya midĕr kang larih | 
kang angidung sad guna wĕweka | 
sad nĕm guna bangkitane | 

weka graitanipun | 
salokane wong nginum awis | 

yĕn lagya (n)tuk nĕm dhasar | 
graitanya mancur | 
wong sajroning panayuban | 
ginraita kang rĕrasan ririh bangkit | 
manah asalah tampa || 

11. Wusnya kĕplok sinurak gora ngrik | 
myang gamĕlan ngrĕrangin araras | 
rolas gongan gya kang larĕh | 
warata samya nginum | 

ingkang ngidung sru dĕnnya rawi | 
sapta kukila wrĕsa | 
kang sapta pipitu | 
kukila pĕksi ocĕhan | 

wrĕsa udan yĕn wong nginum pitung larih | 
lir pĕksi karirisan || 

12. Angathĕthĕr kawratan ing warih | 
tanpantuk andon mangsĕng wowohan | 
mung swara mĕksih angĕcĕk | 
kĕplok sinurak umung | 

myang gamĕlan angrantĕg muni | 

antara rolas gongan | 

nulya larih maju | 

inginuman sadayanya | 

wus wĕrata sigra kang ngidung angawi | 

astha kĕcara-cara || 

13. Astha wolu kĕcara lirnĕki | 

polah tingkah ngling sawiyah-wiyah | 

nora dadi ngapa kabĕh | 

nadyan pisuh-pinisuh | 

wus tan ana kang miyatani | 

sandhang wus samya owah | 

bra-ebro tan dhapur | 

wusnya nulya kĕplok surak | 

barung gĕndhing gĕndhĕng rolas gongan larih | 

midĕr nginum kabĕhnya || 

14. Ingkang ngidung samya piniyarsi | 

nawa wagra lapa tĕgĕsira | 

nawa sĕsanga etunge | 
wagra pan tĕksaka gung | 
lupa lĕsu wong nginum awis | 
olĕh sangang dhĕdhasar | 
sarwa cape lĕsu | 
lir sarpa mĕntas mĕmangsa | 
barang karĕp ras-arasĕn ika-iki | 
enake mung ngalĕmprak || 

15. Kinĕplokan surak lawan gĕndhing | 

rolas gongan nulya kang larihan | 
wus mubĕng warata kabĕh | 

wau ta kang angidung | 

dasa buta mati anĕnggih | 
wĕkasan panginuman | 
dasa pan sapuluh | 
buta harda galak lirnya | 
ngajrih-ajrihi basa mati ngaranni | 
yĕn wong anginum arak || 

16. Olih sĕpuluh dhasar puniki | 
pilih kang tahan ujaring candra | 
yĕn ginĕlak panginume | 

yata kang samya nginum | 

para umbul bundhĕl pĕtinggi | 

kĕh kang samya kĕrasa | 

linggihane rusuh | 

timpuh jegang sila-tumpang | 

myang wuwuse ting barĕngok tanpa kering | 

ambĕngkrak cĕlangkrakan || 

17. Sumbar-sinumbar ngajak gĕnti kris | 
siji sru mojar mara nyuduka | 
blĕdhĕh ngĕplĕk-plĕk wĕtĕnge | 
sinapih rowang lungguh | 

Duljaya ngling sarwi nudingi | 

apa mĕndĕm ta sira | 

nauri sru muwus | 

e biyang punapa cĕcak | 

botĕn mĕndĕm ontĕna sagĕnthong malih | 

mĕksih do huĕk mutah || 

18. Jinaganan rowangira linggih | 
pinijĕt cĕngĕle balĕkĕkan | 

ni randha ngling sapa kuwe | 
e Ki Ja-mĕrjayĕku | 

(n)dadak mĕndĕm wurung angibing | 

de adate wĕntala | 

iku nuli ambruk | 

nauri sih mutah-mutah | 

ĕh ih biyang botĕn mĕndĕm kula nyai | 

sawĕg pintĕn tomboknya || 

19. Nisthakake angisin-isini | 

(m)bok aja jĕnĕng Jaya-mĕrjaya | 
kari tombok lan wong akĕh | 
ĕnya kiye tombokku | 

rong wang picis anyar milihi | 
nya Madu tampanana | 
sinĕbar ing ngayun | 

(ng)lĕgĕyĕh sĕsĕndhĕn cagak | 

picis pinĕt ing badhut sawĕnĕh angling | 

jangjĕn sĕtya supata || 

20. Yĕn sudi ngakĕn sudara-wĕdi | 
ngisor galĕng dhuwur galĕng kakang | 
mangsa mlĕsĕda adhine | 

kathah solahing wuwus | 

ayo manĕh arake ĕndi | 

ĕh larih kang Duljaya | 

kĕsuwĕn tan nginum | 

ting barĕngok carĕwĕtan | 

lah kang ngucap nyai tĕlĕdhĕke pundi | 

sĕdaya wirangrongan || 

512 Wirangrong 

1. Ni Randha nauri aris | 

(ng)gih lĕrĕs sĕdhĕnge gambyong | 
midĕr Ni Sĕmbada matur | 
mring tamunirĕki | 
sumangga ing sakarsa | 
luware nadar-kawula || 

2. Prayogi paduka ngibing | 
supaya tinut punang wong | 
sintĕn papantĕsnya kang rumuhun | 
suwawi dĕn-aglis | 

Ki Kulawirya nabda | 
lah payo kono anakmas || 

3. Sumangga kĕrsanirĕki | 

manira anut kemawon | 

wau Jayĕngraga alon wuwus | 
sinamun aririh | 
inggih sumangga paman | 
kula ras-arasĕn (m)bĕksa || 

4. Mangke yĕn kĕpengin gampil | 

paduka ngibing kang kinon | 
kendhol Kulawirya wuwusipun | 
mring ni randha aris | 

kula mangke kewala | 
yĕn sampun para suruhan || 

5. Sintĕn kang angibing kriyin | 
nakmas Jĕngraga ayun wruh | 
pangibinge sanak-sanak tamu | 
yĕn wis sami ngibing | 
tĕlungane kang emah | 
tĕngah-tĕngahan kewala || 

6. Ni randha nauri aris | 
mangke uga tĕmah goroh | 
ngling Ki Kulawirya botĕnipun | 

(ng)gih mangke ngong ngibing | 
sakĕrsane Jĕngraga | 

pĕnĕt tinurut kewala || 

7. Ni randha wuwuse nguni | 

yĕn mangkya (n)dika anggambyong | 
kula badhe bĕksa ambĕdhudhuk I 

ngong sagĕd angibing | 

Ki Kulawirya latah | 
punapa bibi wong Kalang || 

8. Mawi bĕdhudhuk angringgit | 
ni randha mĕsĕm turnya lon | 

(ng)gih uga kawula yĕktosipun | 
cĕr Kalang sayĕkti | 
manthuk-manthuk Ki Wirya | 
bibisik lon Jayĕngraga || 

9. Tan nyana iku si bibi | 
jarwane wong Kalang kamplong | 
layak dĕrbala-a bandhanipun | 
sasat duwe cicir | 

sapolahe tan lumrah | 

Kalang kalĕng kĕlanglangan || 

10. Jĕngraga angglĕgĕs angling | 

(ng)gih mangke man kula-dĕngok | 
ni randha dĕnnira ambĕdhudhuk | 
wong ro ting guligik | 

alon dĕnnya ngandika | 

Kulawirya mring ni randha || 

11. Kĕdangon inganti-anti | 

mring sanak kang samya (n)jagong | 
kula lan anakmas lah nĕh tanggung | 
kari-karĕn ngibing | 
gya Ni randha Sĕmbada | 
ngling ris mring tamu pangarsa || 

12. Wawi pundi kang rumiyin | 
angibing kĕlawan gambyong | 
kang liningan mojar pĕnĕdipun | 
sang abagus kalih | 

kang angrumiyinana | 
nuntĕn kula saurutnya || 

13. Ki Kulawirya nambung ngling | 
botĕn kang Wiradikewuh | 
kakang rumiyina dadya ngayun | 
sampun walang-ati | 

kadho dening manira | 
mangke kewala manira || 

14. Kang liningan anuruti | 
ni randha anuduh gupoh | 

mring ronggĕng lan panjak lah wis Madu 
ngadĕga awiwit | 
gĕndhing Kabor janturan | 
wus kĕsusu ywa badhudan || 

15. Mung j ĕ j ĕr j anturing ringgit | 
yĕn wis Kabor nuli Gondrong | 

tibane ambondhan kang kayungyun 
togĕn ingkang apik | 
lah wus mara niyaga | 
buka-a Kabor kang raras || 

16. Niyaga nulya angrawit | 

tan rĕbab gambang tan kromong | 
riciknya lirihan kang pĕngayun | 
gĕndĕr lawan suling | 
kĕthuk kĕnong binĕngkak | 
kĕndhang gĕdhug bĕm sĕbahan || 

17. Kĕcĕr ngĕcĕk angĕcicir | 

gong anggandhul ukur nyenggol | 
pĕnĕrus dĕn-imbal lagunipun | 
kadĕmung kur jawil | 
babag pĕnabuhira | 
anganyut-anyut rum raras || 

18. Nyĕnyĕt yakmakaning gĕndhing | 
ronggĕng jĕngklĕk aririmong | 
tumĕnga rĕm netra asta ngrajung | 
kĕjĕr kang jariji | 

kanan mĕnthang andhĕngklang | 
jari gĕtĕr mawiwilan || 

19. Ngalĕnggak nĕnggah mamati | 
tan mingsĕt lamun tan ĕgong | 
pamujaning tandhak angĕngayuh | 
mring kang mara-bumi | 

sami anĕkanana | 
mĕmanis waris larisan || 

20. Kumĕlun kutuk mawangi | 
badhude anyabĕt gupoh | 
pĕnjalin ing klasa wit anjantur | 
asru pangwuhnĕki | 

swuh rĕp data pitana | 
anĕnggih wau kocapa || 

21. Kusuma rĕtnaning bumi | 

coplok ngĕmbanan ngalih (ng)gon | 
tibĕng ngarcapada kawlas-ayun | 
sakĕh widadari | 
anjujurungi sabda | 
sakĕh di-adining rupa || 

22. Winongwong jawata adi | 
angsung wimbuh ing kĕlangon | 

Ni Umi Ni Uma pahum-pahum | 
thiri-thiri guthi | 

hong hong ilahĕng hong hyang | 
nĕkakkĕn sarining gampang || 

23. Sakĕhe kang aningali | 
tuwa ĕnom lanang wadon | 
runtuh trĕsnanira tĕka kerut | 
padha wĕlas asih | 

pan sinihan bĕthara | 
marang ing asmara tura || 

24. Singa mara lulut asih | 

cak byak pĕk hĕm hong hong manon | 
gya badhut sasmita sabĕtipun | 
jĕblĕs gitik lampit | 
gĕndhingira aniba | 
sĕsĕg anjuru-dĕmung || 

513 Jurudĕmung 

1. Ronggĕng lĕkas mingsĕr (ng)gĕnnya | 
larap nilap kadya kupu | 

sisirig mĕdĕd Ni Madu | 
sakala asalin rupa | 
kĕdhanyangan imbuh ayu | 
ambabar mayang mĕrdapa | 
sĕmi sĕmune rumucuh || 

2. Kang tumingal gĕdhĕg mulat | 
mring (m)Bok Madu dudu-dudu | 
kang nonton usrĕg gumuruh | 
samya ngangsĕg ing kalangan | 
uyĕl rĕbut aju sukup | 

papan jĕmbar tĕmah rupak | 
rarya-lit ting srĕngĕk umyung || 

3. Wong nonton tan etang sĕsak | 
wor winor ĕstri myang jalu | 
bungah kang olah calimut | 
anyĕlĕr nyĕbrot amilah | 
tungkul-tinungkul arusuh | 
kang kĕna krise winilah | 

kur alok nolĕh gya muwus || 

4. Kang konangan tĕtabokan | 
jagur-jinagur tan tutuk | 
saking dhĕdhĕsĕkanipun | 
pipit tan bisa alihan | 

ĕstri kang kĕna rinawuk | 
anjrit karuna kewala | 
tulung-tulung tan rinungu || 

5. Kang kelangan slendhang sĕngkang | 
kroncong miwah gĕlang kalung | 
kathah tan krasa jinumput | 

kang wruh mung lok am lah tiwas | 
mupus tan bisa amburu | 
mung ukur alok sĕpisan | 

milalu (n)dulu Ni Madu || 

6. Mangkana Ni Madu (ng)gĕnnya | 
narimpi bĕdhayan nutug | 

Kabor ngandhĕlong gya suwuk | 
ngaring-aring pra niyaga | 
sinrudhah panganan sĕkul | 
lĕrĕn ngacĕmil mĕmangan | 
kang nyĕrĕt nginang audud || 

7. Lumrah wong sapĕjagongan | 
samya nyĕrĕt ting prĕkungkung | 
wusnya aso para cĕngkung | 

ni randha lon wuwusira | 
yĕn wus aso payo talu | 
unĕkna Gondrong kang raras | 
lah payo kono (m)Bok Madu || 

8. Agĕpah ingkang liningan | 
abuka gambang kumlunthung | 
lan kĕndhang gĕdhug angguguk | 
tinampan tibaning gongan | 
umyung risik imbal barung | 
saron bĕbanggĕn ngĕpinjal | 
rampak tan ana (m)barĕnjul || 

Jilid 9 - Kaca : 17 

9. Kang nabuh padha kĕrasa | 
sajanturing dhalang manggung | 
sĕdhĕng sru lirih ambyantu | 

rĕbab ngĕng ngĕng nga nga ngi nga | 
gambang klong-klong rik-thur rik-thur | 
suling mĕlingi thuthitan | 
gĕndĕrnya myĕng kumarumpyung || 

10. Badhude wus lĕlerongan | 
ĕgonge lĕkas anggambyung | 

sarĕng gong anggĕndhĕng ngungkung | 

kinipat ing kĕpĕtira | 

swara mĕndat mĕmbat mĕntul | 

lir pĕnjalin ingongotan | 

mĕthit mĕrit manis arum || 

11. Tĕtĕlon sulingan rĕbab | 
wilĕt ulĕt nganyut-anyut | 

lir winĕnyĕd tyas kang ngrungu | 
pĕthot thĕl gigal anganal | 
kikinthil marang Ni Madu | 
mĕndhane anĕng kalangan | 
bisa ngirup karya ling-lung || 

12. Rong gong pacake acikat | 
kĕsit mĕsat mĕsĕs bĕsus | 
sirig tungtungan anuntung | 
parigĕl ukĕl cĕnthungan | 

lĕlathĕnan loilo jangkung | 
ambakar kĕpĕt kampita | 
nĕngklĕk nampĕl-nampĕl pupu || 

13. Anilap larap wĕh ulat | 
kang sinung ulat gumuruh | 
ting galĕmbor samya kukuk | 

(m)bĕkik ngĕrik dhĕhĕm jawat | 
pra jajaka ngaju-aju | 

yĕn wus winĕwĕhan ulat | 
atine tan ana kantun || 

14. Tan ana duwĕk tinisnan | 
kudu sinungkĕn (m)Bok Madu | 
liringe nangĕkkĕn purus | 
wong lanang yĕn kinawĕtan | 
ambadĕdĕng guthulipun | 
kathah ambrawuk sandhingnya | 
wong ĕstri dinudul-dudul || 

15. Gadul bokonge anjola | 
ana nosotakĕn pisuh | 
tangane nyĕblĕk anggarut | 
kang wus tau nincing sinjang | 
anjĕngking siduwĕng dhĕngkul | 
juwĕt kĕndĕl uga ngangkat | 
sabisane anunungkul || 

16. Wĕnĕh nlusur payudara | 
pengin sami ngilĕripun | 

myang ngambung ling-aling undhuk | 
ana tĕkĕm-tinĕkĕman | 
ngayuh siji nyĕnĕng dudul | 
kĕh tingkahe wong rucahan | 
pinindha lawan Ni Madu || 

Jilid 9 - Kaca : 18 

17. Kang mĕdĕd nĕng ing kalangan | 
ukĕl sasrimpĕn anutug | 

nulya sĕsĕg gĕndhingipun | 

Gondrong niba Lela-lela | 

Ni Madu anyandhak payung | 
sinumpah mungsĕr nĕng tĕngah | 
tangan (ng)glintir gagang payung || 

18. Munyĕt payung ingubĕngan | 
kĕkicatan kĕncĕtipun | 

sarwi mingkis-mingkis sinjang | 
kempol cingklok akĕlaban | 
anggonjang wijanganipun | 
oyĕg payudaranira | 
angincang alis narutus || 

19. Kang kĕsangkut liringira | 
samya angrik surak barung | 

sami nglungkĕn darbĕkipun | 
ngĕcring-cring arta gĕgĕman | 
myang ngulungkĕn kĕris sabuk | 
wĕnĕh kulambi ikĕtnya | 
kang ngĕlungkĕn bĕbĕtipun || 

20. Kari sruwal dhogol (n)dhĕngal | 
dĕn-mĕg tinawakkĕn Madu | 
sarwi samya sru gumuyu | 
latah-latah anjĕjawat | 

nya kiye Madu tombokku | 
mangsa ta silih kuranga | 
ĕntĕk golĕk ing dĕlanggung || 

21. Yĕn ijih grĕmis pĕtĕngan | 
ngong-rĕwangi anjangkrik gung | 
nora kudu mĕlik utang | 
ĕsĕmana bae trima | 

Jĕngraga suka gumuyu | 

(ng)ling punika lan pun Gĕndra | 
pan kantun kanthĕt pun Madu [| 

514 Kinanthi 

1. Kang pamam mĕthĕnthĕng (ng)guguk | 
ya iya bĕnĕr sirĕki | 

kari sausap kabĕhnya | 
si Gĕndra kang sarwa kari | 
pasang tandange apacak | 
panggambyonge baut iki || 

2. Swarane manis si Madu | 
wangune mĕncĕs mantĕsi | 
pawakane mĕntĕr Ni Kilang | 
sarwa lus kĕngkĕng aramping [ 
lan nom si Madu sausap | 

Gĕndra sabarange kari || 

3. Ah dhasar bĕcik si Madu [ 
kang putra gumuyu angling | 
bilah nora jamak paman | 
pĕngpĕngan pĕngalĕmnĕki | 
nauri Ki Kulawirya | 

tan (ng)gunggung dhasar sayĕkti || 

Jilid 9 - Kaca : 19 

4. Lah mara kae si Madu | 
dulunĕn olĕhe srisig | 
kaya tan angambah lĕmah | 
bĕlisĕn thĕthĕkan cicir | 

o layak Madu komuk-a | 
nyata yĕn ronggĕng prĕmati || 

5. Kang ambondhan ngikal payung | 
munyĕt pinĕlangkan wĕntis [ 
sarta sindhĕne angalap | 

kalulutan ing pangĕksi | 
ngĕlĕtĕr mubĕng kalangan | 
ngĕndhuyuk nyĕk-nyĕk sĕrisik || 

6. Mĕnthang payung mĕgar mingkup 
nguntup-untup ngujiwati | 

singa kang liniring giyak | 
kumrusuk pating barĕkik | 
kukuk ngakak sumyak-sumyak | 
samya kĕdanan ningali || 

7. Dĕnnya anggondrong Ni Madu | 

ngĕtog cĕlor mrih mĕmengin | 
ambondhan lagon lampahan | 
badhude kalih tut-wuri | 
sĕnggake abĕbanggĕnan | 
badhude ingkang sawiji || 

8. Kang minangka bapakipun | 
ruruntungan atutwuri | 

kang anggambyong riringgĕkan | 
sindhĕne kaya gulampit | 
tindak bakul karainan | 
mĕh tĕkan gongan ing gĕndhing || 

9. Ngĕlayang (n)dheprok sĕluku | 
sarĕng gong cĕp suwuk gĕndhing | 
ronggĕng angĕlik priyangga | 
sĕndhon Lasĕm lir anangis | 
mĕngkana sasambatira | 

bapa payo tĕrna mami || 

10. Mring Tandhĕs nusul si biyung | 
numpal-kĕli sun-lakoni | 

nĕng kene nora kĕrasan | 
tan nyandhang tan bĕras pari | 
bapa-bapa payo lunga | 
marang ing Tandhĕs Garĕsik || 

11. Bapakne anjĕlih ngadhuh | 
adhuh dhenok anak-mami | 
ya payo saparannira | 
kewala ingong tut wuri | 
nulya (ng)gĕndhing Lela-lela | 
gya ricik sarĕng gong muni || 

12. Ni ' mĕdĕd anggambyung | 
kĕsit lir prĕnjak tinaji | 
sindhĕn kadya cala-pita | 
ronggĕng andheprok alinggih | 
cĕp mĕnĕng gamĕlanira | 
ronggĕng angĕlik pribadi || 

13. Sindhĕn Lasĕm tangisipun | 
sambat ngĕlih tĕmĕn mami | 

tukokna ' janganan | 
bapa tukokna dĕn-aglis | 
bapakne ngling dhuh nak-ingwang | 
sĕdawir tan duwe picis || 

14. Kĕjaba payungmu iku | 
urupna manawa olih | 
iya tak urupne bapa | 
gĕndhĕng Lela-lela ngĕlik | 
tibĕng ' gamĕlan munya | 

Ni Madu mungsĕr sĕsirig || 

Jilid 9 - Kaca : 20 

15. Sabĕn rong gongan sĕluku | 
nangis sĕndhon sambat ngĕlih | 
ĕsthane sĕdalan-dalan | 
sabĕn warung dĕn-ampiri | 
anangis anjaluk sĕga | 
sĕlendhang kĕmbĕnne kari || 

16. Tĕlas ingurupkĕn sĕkul | 
bĕrkate lampahan tĕbih | 
tapih liru sami sinjang | 
lĕh ciyut luwas paduni | 
ingangge ubĕt pinjungan | 
kĕkĕmbĕn ngiras tĕtapih || 

17. Jinggrang sadhuwuring dhĕngkul | 
butuhan tan ambrukuti | 

sambat adoh tĕmĕn bapa | 
lawas tan tĕkan ing Grĕsik | 
ya mung kari sadungkapan | 
lah payo mangkat tumuli ]| 

18. Anulya (ng)gĕndhĕng Ni Madu | 
ngĕlik Lela-lela nuli | 
tinampan gĕndhing araras | 

Ni Madu ngadĕg angibing | 
kempol pupune anglela | 
kuning lir gadhing kinĕrik || 

19. Poking payudaranipun | 
mĕnthĕg malĕthĕt pinidih | 
ing pinjung kadya nyu wulan | 
kĕsisan tapas sĕpalih | 

miwah yĕn mĕngkang cangklaknya | 
pangĕsuke tingal kĕksi || 

20. Kang myat samya gĕdrug-gĕdrug | 
kairup tyas wlas ningali | 

kang nguncali kĕmbĕn sinjang | 
sĕlendhang miwah kulambi | 
wĕnĕh sap-tangan kumbaya | 
lan tĕlkĕme isi picis || 

21. Pra bundhĕl pĕtinggi umbul | 
jor-jinoran pawĕhnĕki | 
kang cucul sabuk binucal | 
myang bĕbĕt kongkonan mulih | 
kon ngambil duwĕking ngomah | 
angungun ngawirya kalih || 

22. Myat pigunane Ni Madu | 
mĕsĕm sira Jayĕngragi | 

Ki Kulawirya anabda | 
mring Wiryadikewuh aris | 
punapa wus adatira | 

Ni Madu lamun angringgit || 

23. Matur Ki Wiradikewuh | 
inggih sampun sabĕnĕki | 
lamun anggondrong kewala | 
yĕn tan gondrong tan kadyĕki | 
manahe wong kang tumingal | 
dhuh wikana ingkang mawi || 

24. Tan gĕtun tĕmah bĕrundhul | 
anak rabi tan tinolih | 
bobolĕhing bapa biyang | 
tan rinĕwĕs dĕn-gĕbrĕsi | 
kang sugih tan eman-eman | 
kudu andudukwuluhi || 

Jilid 9 - Kaca : 21 

515 Mĕgatruh 

1. Ni (m)Bok Madu andadak kadya duk wau | 
sinambi kalih angibing | 

pra sinjang pawĕwĕhipun | 
wong nonton kang samya asih | 
ginendhong sarya anggambyong || 

2. Mangkul payung anglĕngĕk lir bakul untung | 
ngrĕgiyĕg anggendhong jarit | 

badhut ro bungah tut pungkur | 
lir buruh lĕgĕn kikinthil | 
sĕnggak bĕbanggĕn akĕplok || 

3. Wus anutug dĕnnya anggondrong Ni Madu | 
sasmita suwuking gĕndhing | 

anĕsĕg gamĕlanipun | 
ricike rikat tĕrampil | 

kĕndhang bĕm (ng)gandhul ngĕndhĕlong || 

4. Nulya suwuk gĕndhinge Ni Madu lungguh | 
ni randha suka ningali | 

angling mring niyaganipun | 
padha mĕmangana macit | 
kĕsĕl sasuwene naboh II 

5. Myang nyarakĕn dhadharan marang pra tamu | 
sadaya samya nginggihi | 

ngling malih marang Ni Madu | 
dandana manĕh kang bĕcik | 
lawan miliha pĕnganggo || 

6. Matur inggih nulya ni randha umasuk | 
mring wisma laju mring wingking | 
kĕmul kubut anĕnamun | 

ana wong lanang sawiji | 
mĕntas nonton ngiwa nguyoh || 

7. Thuring nguyuh kumrowok asru adangu | 
ni randha mandhĕg anolih | 

ciptĕng tyas sapa kang nguyuh | 
abantĕr thure kapyarsi | 
bangĕt unine kumrowok || 

8. Adat gĕdhe duwĕke tandha yĕn nguyuh | 
kang nguyuh gya dĕn-parani | 

sapa kang ngrĕgĕmĕng iku | 
kagyat ngadĕg kang sinung-ling | 
nauri ngong tiyang dhukoh || 

9. Nonton gambyong dĕnnya anggondrong Ni Madu 
mring kĕbon mariki sĕni | 

ni randha anyandhak sabuk | 
wong lanang wus wruh yĕn nyai | 
anggrayang prĕnahe dhogol || 

10. Gĕnyol gĕdhe nulya mĕh cinĕkĕl kukuh | 
ngling payo anunĕn mami | 
ginĕndĕng marang kang lindhuk | 

kur alingan gĕdhĕg siji | 
gujĕngan wit gĕdhang jongok || 

11. Dĕg-adĕgan ting karĕsĕs kalihipun | 
ginĕjĕg ni randha angling | 

lo lo aja sĕru-sĕru | 
mĕngko barĕng bae bĕcik | 
kang lanang kasĕlak jĕbrol || 


3 (Anakipun Ki pĕngulu wasta Sangidah gandrung dhatĕng Jayĕngrĕsmi) 

Ing pĕngulon, anakipun Ki pĕngulu wasta Sangidah gandrung dhatĕng 
Jayĕngrĕsmi, nekad nusul tilĕm Jayĕngrĕsmi. Jayĕngrĕsmi kĕkah botĕn 
anglanggati. Benjing kemawon badhe dipun ampiri sawangsulipun ngupadi 
sadhĕrĕkipun sĕpuh. Sangidah botĕn mangsuli, lajĕng kesah ngajak Ni Gritu 
ningali gambyong. Ing kalangan tayuban sangsaya rame. Para dĕmang, 
pĕtinggi, bundhĕl sami jor-joran nginum, tombok lan ngibing. Ki pĕngulu 
Jabalodin pinĕksa-pĕksa ngibing lan nginum, tombok ngantos tĕlas-tĕlasan, 
kantun sruwal koloran. Nyi randha akĕn tiyang ing njawi, supados mlĕbĕt 
tumut nayub, mila sangsaya rame. 

Ing satĕngahipun tiyang ningali wontĕn wulanjar nama Tarijah ingkang 
tansah pasang ulat dhatĕng Jayĕngraga. Nuripin kautus Jayĕngraga ingkang 
ngĕrsakakĕn ni wulanjar, katampi kanthi bingahing manah. 

Kulawirya tuwin ronggĕng kalih mangangge sarwi gumĕbyar, Nyi randha 
Sĕmbada mangangge jalĕr sarwi mompyor, adamĕl cingakipun para ningali. 
Kĕkalihipun sami ngibing, kinurmatan ungĕling drĕl. Ronggĕng kalih ngibing 
ngebarakĕn kasagĕdanipun, sadaya ngungun dene ronggĕng wau kadosdene 
santun rupi ayu sangĕt. 

Kaca 22 - 33. 


Jilid 9 - Kaca : 22 

515 Mĕgatruh 

12. Nora kĕna dĕn-ampĕt mĕrkungkung mĕtu | 
ni randha amuring-muring | 

o biyang wong apa iku | 
wong lanange dĕn-gablogi | 
luwar dĕnnira pepeyor || 

13. Samya kesah ni randha marang ing tarub | 
luru wong lanang milihi | 

tan etang gĕng alitipun | 
anggĕr purun-angramuhi | 
tan pilih saĕnggon-ĕnggon || 

14. Angsal tiyang kalih tiga nulya wangsul | 
linggih marang ing pĕndhapi | 
mĕngkana sadangunipun | 

sabĕn wong kang dĕn-gagapi | 
kĕh mungkrĕt ana mĕtotong || 

15. Cag-cĕg mag-mĕg ana suka ana jĕpluk | 
tan tau kang watak tani | 

kang purun sami angrubut | 
mring ni randha gĕnti-gĕnti | 
kang ginarap ĕnca-ĕnco || 

16. Yata wau anake kyai pĕngulu | 
si Sangidah ingkang kari | 
nĕng wisma sasontĕnipun | 
mĕsĕs dĕnnya arĕrĕsik | 

tan milalu anĕnonton || 

17. Tan ana kang ka-etang raosing kalbu | 
mung sang bagus Jayĕngrĕsmi | 
kang tansah anĕng ing tajug | 

kari dhewe gĕlik-gĕlik | 
ni rara manahe nĕmpoh || 

18. Datan ana sangkribe saking gĕng wuyung | 
tyas mĕmpĕng tan widak-widik | 
sĕnthot mĕdal maring tajug | 

anuju Ki Jayĕngrĕsmi | 
nĕng suro eca lĕlĕson || 

19. Ni (m)bok rara ngĕngakkĕn lawange tajug | 
masuk kori dĕn-kancingi | 

mĕndhak laku bokong maju | 
lĕgoso mĕlu aguling | 

sing pungkur angĕkĕp boyok || 

20. Jayĕngrĕsmi kagyat myat ni rara ngrangkul | 
winĕngkang-wĕngkang tan kĕni | 

sang abagus tyasnya rikuh | 
samudana angling ririh | 
sirĕku anusul turon || 

21. Matur inggih mangsa boronga sang bagus | 
awak-kawula puniki | 

tan kuwawa wiwal kayun | 
mugi paringa jĕjampi | 
kuwur ing tyas dĕrĕng gamboh || 

Jilid 9 - Kaca : 23 

516 Gambuh 

1. Jĕngrĕsmi ngandika rum | 

lah (m)bok rara payo padha lungguh | 
priye karĕpira sun-arsa udani | 
ni rara datan sumaur | 
mung mĕnĕng nyĕnĕng kemawon || 

2. Ing sĕmu wus kadulu | 

pan kumĕdah kinarsan pulang hyun | 
ngandika tyas Jĕngrĕsmi lah priye iki | 
godhaning setan anĕmpuh | 
gawe pakewuh ing lakon || 

3. Apa wus tanjĕkipun | 

desa ing Pulung ulah pulang hyun | 
padha ruruh rucah tan ana kang tani | 
cacak prawan anak kaum | 
tan sangkrib kudu ambĕrot || 

4. Wusana ris amuwus | 

bĕcik padha alungguh karuhun | 
nadyan darbe kayun kang rĕrĕh kariyin | 
ni rara nulya anurut | 
samya tangi tata lunggoh || 

5. Lon pangandikanipun | 
sun-tuturi kang bĕcik sirĕku | 
iya nora beda sira lawan mami | 
padha bae darbe kayun | 
nanging mujadah dĕn-alon || 

6. Bĕcik kĕlawan rĕmbug | 

mring wong tuwa sarana tinĕmbung | 
aja tingkah jinah tĕmah nora bĕcik | 
duraka gĕdhe ing ngĕlmu | 
nglakoni polah tan ilok || 

7. Eman rupamu ayu | 

durung mangsa kadhinginan tuwuh | 
sumĕnĕkna rara atinira dhingin | 

kang jamak ngajiya ngĕlmu | 
sĕmbahyang utamĕng wadon || 

8. Yĕn kĕparĕng bĕgjamu | 
besuk yĕn uwus tĕtug lakuku | 
sun-ampiri yĕn padha mĕksih lĕstari | 
ngong-tĕmbunge wong tuwamu | 
gampang ewuh datan awon || 

9. Ni rara duk angrungu | 

gĕla manahe cuwa kĕlangkung | 
micarĕng tyas ya talah tan nyana mami | 
ngong sĕngguh gĕlĕm maringsun | 
tuwas nora nonton Gondrong || 

10. Ni Sangidah tan wuwus | 
rĕngu mundur mijil saking tajug | 
praptĕng wisma angling mring rowangrirĕki | 
lah payo nini Gĕritu | 

mring kĕrandhan nonton gambyong || 

Jilid 9 - Kaca : 24 

11. Nauri kang ling nguwuh | 
nontona dhewe ingong tan mĕlu | 
biyang Kĕdah gugahĕn jakĕn ningali | 
gya ginugah tutur ngĕlu | 

yĕn aja lara ya nonton || 

12. Sangidah mangsra-mangsru | 

myarsa jumĕdhot swara gumuruh | 
payo nini Gritu lah nonton dĕn-aglis | 
pinĕksa ni Gritu tumut | 
mĕngetan anonton gambyong || 

13. Wau ta kang anayub | 

kang wiwit ngibing Ki Wiradikewuh | 
gĕndhing Onang-onang ronggĕng ngalik-alik | 
bature alok gumuruh | 
ni randha nglarihi gupoh || 

14. Galĕnggĕng barĕng nginum | 

Ki Kulawirya gĕdhĕg andulu | 

mring polahe ni randha nginum tan wigih | 
salang gumun ana muwus | 
hĕh Kalang gĕrang dudu wong || 

15. Dĕnnya (m)bĕksa anutug | 

ngadĕg tombok sinuwĕlkĕn susu | 

jĕnggung suwuk wus mundur tata alinggih | 
nulya Surawijayĕku | 

ni randha marani lunggoh || 

16. Ambĕkta gĕlas gĕndul | 

sĕg nĕng pangkon rĕp-arĕpan lungguh | 
samya nginum sagĕlas edhang randha ngling | 

mara ngombeyan inginum | 
kabĕh sanak-sanakingong || 

17. Paran gĕndhinganipun | 

Surawijaya angling Lung-gadhung | 

lo lah mara muniya Lung-gadhung aglis | 

sigra buka rĕbabipun | 

ngak ingik ngĕng bĕm nulya gong || 

18. Ronggĕng anggĕndhĕng ngungkung | 
randha ngadĕg ngajak nyĕnĕng guthul | 
nulya ngadĕg Surajaya gumujwa ngling | 
biyung ĕmpun sĕru-sĕru | 

kĕbanjur yĕn sakit nguyoh || 

19. Ucul panyĕnĕngipun | 

ronggĕng ngĕlik prĕpĕt maju mundur | 
tombok sinuwĕlkĕn kĕmbĕn ngampir-ampir | 
sarĕng nuju ganganipun | 
kluwĕng pacak-gulu gelo || 

20. Ni randha ngawe gupuh | 

mring Duljaya kĕn ngunĕkkĕn drĕbus | 
kang tinuduh sigra angunĕkkĕn bĕdhil | 
gĕr gya surake gumuruh | 
nutug mundur jĕnggung kang gong || 

21. Nulya saurutipun | 

ni randha lungguh anjaluk pangku | 
tan prabeda lir wau dĕnnya alarih | 
sagĕlas edhang anginum | 

(n)jaluk pangku nyĕnĕng dhogol || 

22. Wus wĕrata sadarum | 

samya sangĕt mĕndĕm ting galuyur | 
kari siji Ki pĕngulu Jabalodin | 
ni randha anjaluk pangku | 
ki pĕngulu rengkat-rengkot || 

23. Payo pĕngulu nginum | 
sagĕlas ĕdhang ya lawan aku | 
ki pĕngulu kipa-kipa dĕn larihi | 
pinĕksa dĕn-ajak nginum | 

ki pĕngulu bĕkah-bĕkoh || 

24. Ngling payo padha nginum | 

apa dudu tik-mĕlik wong Pulung | 
nora gĕlĕm ngombe arak ngong cĕcĕnggring | 
sagĕlas thil bae nginum | 
mĕmucung kalawan ingong || 

517 Pocung 

1. Ki pĕngulu pinĕksa-pĕksa anginum | 

ginujĕg rinasa | 

yĕn kĕpatĕn sumbĕrnĕki | 

nulya nekat nuruti nginum sagĕlas || 

2. Sarwi muwus pisan niki mawon sampun | 
biyang dene sĕngak | 

sumĕgrok rasane pait | 

botĕn ajĕng malih-malih nginum arak || 

3. Sru gumuyu ni randha mring ki pĕngulu | 
pan kari sĕpisan | 

nadar-kula nĕh lakoni | 

ngalĕboni tĕlĕdhĕk (n)dika ambĕkan || 

4. Ngling puniku kula mopo rĕh tan patut | 
prĕhpun pocapannya | 

jĕnĕng pĕngulu anjongkit | 

botĕn ilok nglampahi pratingkah karam || 

5. Suka muwus botĕn lan (n)dika anggambyung | 

Ki Duljaya mojar | 

kathah-kathah kang dĕn-pikir | 

(m)bok linakon kewala anulya luwar || 

6. Dandanan wus kapuwung pĕnĕt anurut | 
lir pĕngulu kutha | 

kathah prabote anyirik | 
kaum desa dosane sĕdasa siksa || 

7. Wawi sampun punapa gĕndhinganipun | 
ngling mangsa boronga | 

e lah pĕnĕd Talabodin | 

gya ingawe niyaga muni gĕndhingan || 

8. Sru gumuyu Jĕngraga Kulawiryĕku | 
o lah katiwasan | 

ki pĕngulu Jabalodin | 

sasat kadya omah kobong kĕsaladan || 

9. Wong sĕdhusun wus (n)dilalah padha kuwur | 
kapir nut ing randha | 

maksiyat andurakani | 

wus katara tan doyan mamah kalimah || 

10. Dhĕmĕn mĕncul gĕcul kumpul ngulig guthul | 

Jĕngraga ris nabda | 

mring kang paman (ng)guguyoni | 
mung kenginga dongane kewala kalal || 

11. Adhuh sampun kathah mikir mindhak wurung | 
turene mĕt sarat | 

ngakali darbĕkirĕki | 

tinarima lothung tombok kĕmlaratan || 

12. Mĕsĕm muwus e la yan-yanane iku | 
mulane anekat | 
kucing-kucing ngong-raupi | 

iya kuwe sun prih donyane kewala || 

13. Yata wau kang pinĕksa ngadĕg gambyung | 
ginĕndĕng dhogolnya | 

ki pĕngulu pringas-pringis | 

ngorot-orot mring tĕngah ngadĕg kalangan || 

14. Gya sinindur angĕlungkĕn tombokipun | 
ginĕgĕm rong uwang | 

tinampan sarwi ngĕsĕmi | 

ki pĕngulu mĕlu mĕsĕm pĕpandĕngan || 

15. Gĕr ginuyu sakĕhe kang samya (n)dulu | 
ni randha alatah | 

dene padha waninĕki | 

gya ni randha ngrangkul gulune kalihnya || 

16. Wus ginĕpyuk ki pĕngulu lan Ni Madu | 
adu bathuk mĕndhak | 

wong tĕlu randha bibisik | 

yĕn barĕng gong Madu ngong rika ngambunga || 

17. Gya gong jĕnggur ki pĕngulu sengok ngambung 
sinurak ing kathah | 

Duljaya ngunĕkkĕn bĕdhil | 

Kulawirya Jĕngraga gumuyu latah || 

18. Ki pĕngulu kaduwĕlan mingkang-mingkung | 
sajak emprak tanak | 

rambah-rambah tomboknĕki | 
ĕntĕk suku imbuh golok kulambinya || 

19. Bĕbĕdipun dĕn-dhĕdhĕl marang Ni Madu | 
sabuk kari sruwal | 

saya nĕmĕn dĕnnya ngibing | 
li-aline soca watu guwa kĕna || 

20. Usus-ususing sruwal bĕbandhulipun | 
rong wang picis kĕndhang | 
binĕthot cathut wus kĕni | 
sinindhĕtan sus-usus cupĕt tan kĕna || 

21. Koloripun tinĕkĕm gya jĕnggung mundur | 
ginuyu ing kathah | 

ki pĕngulu laju mulih | 

ingkang jagong salong ming kalih ambĕkan || 

22. Pan rinangkul mring ni randha kalihipun | 
kinĕn angambunga | 

yĕn wus ngambung mundur gĕnti | 
gĕnti maju lawan sruwalan kewala || 

23. Kĕh kang brundhul wus mĕndĕm tan etang-etung | 
gya lungguh ni randha | 
matur mring Kulawiryĕki | 
sumangga paduka anjurudĕmunga || 

518 Jurudĕmung 

1. Ki Kulawirya ngandika | 

lah kula bibi (m)bok sampun | 
ni randha angudi atur | 
ngaturan malĕbĕng wisma | 
jinawil mring putranipun | 
umangsuk kering ni randha | 
praptĕng panti samya lungguh || 

2. Ni randha suka tyasira | 
sasaos sing prabot luhung | 
anorog pĕthi giwang wus | 
ambil pĕrabot kuna | 
jamang sumping kĕlat bau | 
anting-anting gĕlang kuna | 
pamĕkak mas akĕkalung || 

3. Lur-ulur naga karangsang | 

Byang Kĕcĕr nampani gupuh | 
anĕng panampan pinanggul | 
sinaosakĕn ing ngarsi | 

ni randha aris umatur | 
sumangga abusana-a | 
cara kina kang abagus || 

4. Ki Kulawirya duk mulat | 
pĕngangge rukmi linuhung | 
pinuji ing hĕr bang wungu | 
micarĕng tyas e ya nyata | 
wong Kalang sugih kalangkung | 
layak kaloka ing kathah | 
bandhane wus ngumbruk-umbruk || 

5. Yata kang anĕng pandhapa | 
kang samya (n)jogĕd anayub | 
ni randha mĕdal anuduh | 
wong (n)jaba anglĕbonana | 
gĕndhing Sĕkar-gadhung landhung | 
iya banjuran kewala | 

kang liningan suka gupuh || 

6. Tan susah (n)jaluk gĕndhingan | 
badhude ngling mara sarsur | 

ni randha wusnya gya masuk | 
mulat marang kang adandan | 

Kulawirya winalungsung | 

Jĕngraga anĕng pandhapa | 
suka tumingal wong gambyung || 

7. Wontĕn wulanjar satunggal | 
amĕncĕs rupane ayu | 
akuning bobonyo arum | 
mĕsĕs bĕsuse ngayangan | 
akĕwĕs pantĕs dol ayu | 
dhasar moncol warnanira | 

(m)bok Tarijah namanipun || 

8. Kĕkĕmbĕn jingga wĕlaka | 
sinjang bathik cĕplok rimbung | 
kalung kumbaya kusta lus | 
gĕlangan pare kĕrantan | 

ragi cĕlak dĕnnya lungguh | 
kĕlawan Ki Jayĕngraga | 
salirikan ing pandulu || 

9. (m)Bok Tarijah sontĕn mila | 
kĕpara ngarĕp (ng)gonnipun | 
nadhah liringe sang bagus | 
lĕjĕme asĕsangkutan | 

ting kĕdhuwĕt adu sĕmu | 

Jĕngraga juwĕt tumingal | 
mring ni lanjar namur kĕmu || 

10. Pinĕndir sadangunira | 
sĕmangsa lamun dinulu | 
ni lanjar gorĕh alungguh | 
kinang tĕlung poros tĕlas | 
mĕksih ngĕngĕhakĕn suruh | 
racikan sĕmprit mĕngkolan | 
saosan yĕn kĕrsa mundhut || 

11. Lininting anĕng sap-tangan | 
ingudhar uga ginulung | 
jinarag amrih dinulu | 

Jayĕngraga kaguguran | 
wulanjar kang jujur kayun | 
mulat Jĕngraga abagus | 
sĕmbadĕng busana wangun || 

12. Ni (m)bok wulanjar Tarijah | 
krĕp aliyan dĕnnya lungguh | 

Ni Sangidah sandhingipun | 
samya gĕguyon samuran | 
karone kĕdanan (n)dulu | 

mring kang ngrimong jingga mangsa | 

Sangidah tutur wus wĕruh || 

13. Duking sĕlagine prapta | 
sakĕdhap ing wanci surup | 
kang sawiji mĕksih kantun | 
nĕng tajugku tanpa rewang | 
malah abagus kang kantun | 
nging tan rĕmĕn balĕndĕran | 

mogĕl kul antĕng arĕgu 


14. Ngrangkung kuwe rada ladak | 
bĕtah ningali wong lungguh | 
samya jorogan gumuyu | 

ni lanjar lan (m)bok pĕrawan | 
sami sasmitĕng pandulu | 
mara ta gĕlungku wudhar | 
bangĕtĕn si lanjar iku || 

15. Gĕguyon nglĕburkĕn kĕmbang | 
ni lanjar mojar gumuyu | 
ngarah apa bibi iku | 

wus ta kae lo wong bĕksa | 
man Jadrana nganggo ngambung | 
ni lanjar ngling cik ora-a | 

Jĕngraga mĕsĕm andulu || 

16. Wong ro sabĕn dinulu-a | 
ting jakĕthĕt awakipun | 

Jĕngraga angling jro kalbu | 
wong iku lĕgĕde pasang | 
nora kĕna wong dudulu | 
karone adhĕkĕsan | 

nanging kang dadya tyas-ingsun || 

17. Mung mring ni lanjar Tarijah | 
kang balerah netranipun | 
alindri liringe mamprung | 

Jĕngraga tyas darbe karsa | 
nulya animbali gupuh | 

mring Nuripin praptĕng ngarsa | 
lah payo Nuripin mĕtu || 

18. Ngong arsa sĕne sĕdhela | 
kang santri Nuripin gupuh | 
umiring bĕndaranipun | 

Jĕngraga (ng)gĕnnira mĕdal | 
parĕstri anglud andulu | 
kabĕh lir mĕlu-mĕlu-a | 
mring saparanne sang bagus || 

19. Kang aturas tinuruhan | 

Jĕngraga ngandika arum | 
sapa kae wong (n)dudulu | 
lĕjĕme padha mĕmasang | 

Nuripin alon umatur | 

kang lir prawan pun Sangidah | 
lanjar Tarijah kang kidul || 

20. Ambibi mring pun Sangidah | 
anakipun ki pĕngulu | 

Ki Jamalodin puniku | 
ngling dene sumurup sira | 

inggih sumĕrĕp duk wau | 

(m)bok pĕrawan wirangrongan | 
mring rakanta kang nĕng tajug || 

519 Wirangrong 

1. Jĕngraga ngandika aris | 
dhasar ngong tan pati anon | 
mung kidule ika kang ko(k)-tutur | 
(ng)grĕgĕdake ati | 

sĕnggane ngong karĕpna | 
saiki ing ngĕndi (ng)gyannya || 

2. Matur gumuyu Nuripin | 
inggih mangga dipun-angkah | 
ing mangke kewala lingsir dalu | 
nĕng wismanirĕki | 

wulanjar ragi kuwat | 
agĕng wismane prayoga || 

3. Jĕngraga mĕsĕm mangsiti | 
iya rah-arahĕn mĕngko | 
sandhinga ni lanjar lĕhmu lungguh | 
bisikana wadi | 

yĕn kĕduga ngong sanja | 
mring dhĕwĕke ngong wĕh raras || 

4. Matur sandika Nuripin | 

Jĕngraga wangsul ing ngĕnggon | 

wong myat mire piyak (ng)guyu-(ng)guyu 

ngĕsĕmi kang sigid | 

wus lĕnggah ing pĕndhapa | 

Ripin nĕng wuri kilĕnnya || 

5. Ni wulanjar ngowahi | 
gĕlung kĕmbĕne kang kĕndho | 
pan sandhanganira yĕn dinulu | 
amaguti liring | 

Nuripin namur nabda | 
anjaluk gambir bisikan || 

6. Ni wulanjar dĕn-jarwani | 
bab rĕpit guthit wĕwados | 

ni lanjar trataban ngĕlĕd idu | 
gĕgondhange salit | 
ambĕgane kumrangsang | 
sĕrĕt mĕrkutuk swaranya || 

7. Ngalĕsik nauri ririh | 
inggih sumangga kemawon | 
nulya ingulungan dĕnnya nĕmbung | 
anjĕjaluk gambir | 

sarwi lan kang racikan | 
kinĕn ngaturkĕn Jĕngraga || 

8. Wus tinampan mring Nuripin | 
pan angon iriban kang wong | 
ingaturkĕn marang sang abagus | 
kang mĕngkolan sĕmprit | 

Jĕngraga kawigaran | 

miyat adining racikan || 

9. Tyas truh kasĕmprot ing sĕmprit | 

Ki Jayĕngraga katujon | 

pan lajĕng ginantyan asmu (ng)guyu 
tansah angliliring | 
mring ni lanjar Tarijah | 
ing sĕmu samya karĕnan || 

10. Kang samya banjuran ngibing | 
bancar ro tan ana rusoh | 
kathah warnanira tombokipun | 
pĕngangge myang picis | 

kĕh brundhul kari sruwal | 
prandene bungah akiprah || 

11. Ambĕkta arak pribadi | 
gĕndul gopi guci lodhong | 
linangga adĕgan ting sĕritu | 
cĕlonasan angling | 
cĕciyon cowa-cowa | 
tingkah rucah dan-edanan || 

12. Yata kang lagya ngrurukti | 
ni randha kalawan kenthol | 
karone busana sarwa luhung | 
ajamang susumping | 
kĕkalung kĕbo mĕnggah | 
lur-ulur naga karangrang || 

13. Gĕlang kĕlat-bau anting-anting | 
pamĕkak mas marong | 

rapĕk pĕlung tumpal tĕlpoh wungu | 
akokonca kalih | 
amblarah lir manyura | 
awida jĕnar gĕbĕgan || 

14. Kris tinatah wrangka kĕndhit | 
pĕndhok bunton ngunir bosok | 
akace kumbaya kusta alus | 
uncal rante rukmi | 
alanggat tutup rasa | 
tinarĕtĕs intĕn mirah || 

15. Ni randha busana rukmi | 
angrakit ingkang pĕnganggo | 
jamang mas gugrudhan cara kakung 
gĕlang anting-anting | 

auncal tutup rasa | 

arapĕk kris rangka ladrang || 

16. Kewala kaot kulambi | 
kotang renda bĕludrijo | 
sasabing wanita namur kakung | 
wus tan kĕtarĕstri | 

sarigak kadya priya | 
ni randha lan Kulawirya || 

17. Ni Kacĕr dĕn-busanani | 
kinĕmbar kĕlawan gambyong | 
pinadha kewala lan Ni Madu | 
kĕpara ngungkuli | 

wusnya sami busana | 
gya mijil marang pandhapa || 

18. Kagyat kang samya ningali | 
mring sang ro katĕlu wadon | 
jalwĕstri gumĕrah ngamh-aruhi | 
we bilah si nyai | 

dene akayang rambat | 
amalih warna ni randha || 

19. Lir dewa lan satriya di | 
nganthi widadari kaot | 

Biyang Kĕcĕr ika dhasar ayu | 
binusanan ringgit | 
manglingi si dipĕnthang | 

yu pendah sĕpirang-pirang || 

20. Pating kĕlacĕr samya ngling | 
kae pa mĕngko anggambyong | 
durung tumon bisa bĕksa gambyong | 
ana kang nauri | 

(n)dahneya nora bisa | 
mulane kinĕn ya bisa |] 

21. Wus lungguh anĕng pĕndhapi | 
mingsĕr kabĕh kang ajagong | 
samya eram-eram dĕnnya (n)dulu | 
mring rekane nyai | 

randha acara lanang | 
giris tamune rinĕngga || 

520 Girisa 

1. Jayĕngraga mĕsĕm mulat | 

dĕnnya mĕrabot kang paman | 
lir kinarya pakaulan | 
micarĕng sajroning nala | 
sarwi mĕndha dĕnnya ewa | 
mring randha gawok tumingal | 
panggihe bandha drĕbala | 
pradhah bĕr mutahkĕn dunya || 

Tan ana kang mĕngkono-a | 
sajake wong sugih donya | 
anĕrka wus kalulutan | 
ni randha dening donyanya | 
wau ni randha Sĕmbada | 
matur marang Kulawirya | 
sumangga sampun punika | 
sakĕrsa inggih punapa || 

3. Gĕndhingan ingkang kinĕrsan | 

Kulawirya mĕsĕm nabda | 
mring kang putra Jayĕngraga | 
kĕpriye kono anakmas | 
mangsa bodho-a ngong drĕma | 
kang putra gumujĕng suka | 

(ng)gih kĕjawi gĕndhing adat | 

Pĕtung-wulung ladrangannya || 

4. Nuntĕn Genjung-goling minggah | 

Ginonjing wĕton kĕlana | 
angglĕgĕs berag kang paman | 
ngling mring ni randha Sĕmbada | 
niku turene anakmas | 

gĕndhing Genjung-goling minggah | 

Ginonjing pathĕt manyura | 
ni randha gumuyu mojar || 

5. Mring pra jadhug kang jagongan | 
kabĕh sanak-sanakingwang | 
mangke yĕn manira (m)bĕksa | 
lawan kemas Kulawirya | 

kang rame dĕn-suka bungah | 
sami ngadĕga sadaya | 
surak kĕploke kang rampak | 
kang sami (m)bĕkta sanjata || 

6. Drĕl barĕng cara wong kutha | 
ngong (n)jaluk lĕgane sanak | 
kang padha samĕkta suka | 
kang sinung ujar gĕmbira | 
sadaya saur kukila | 
punapa sakĕrsa (n)dika | 
kawula jumurung suka | 

ni randha malih lingira || 

7. Lah mara sanak niyaga | 
sĕndhone pathĕt manyura | 
yĕn uwis nuli lĕkasa | 

Genjung-goling tibakĕna | 

Ginonjing kang sarwa berag | 
nabuh kang apik atata | 
kang liningan tur sandika | 
nulya sĕsĕndhon araras || 

Nutug lih-ulihanira | 
laju rĕbabe abuka | 

Genjung-goling gya tinampan | 
ing ricik ngrarangan rampak | 
tĕlĕdhĕk lĕkas atandhak | 

Kacĕr lan Ni Madu rimbag | 
lir Ratih lan Drĕsanala | 
winahyĕng kĕlir kĕwangwang || 

9. Sarĕng gĕndhing ngĕlik saplak | 
anganyut mĕthit wilĕtan | 
manis arum gĕtas rĕnyah | 
bĕning gumrining ngĕmandhang | 
rĕbut uluk panglikira | 

barung swarĕng suling rĕbab | 

lir sundari lan sawangan | 

nĕng tawang ngangkang kapwanan 

10. Tungtum ngĕs mĕmanisira | 
karya rujading pĕngrasa | 
jalwĕstri kĕnyut kang nala | 
nalika myarsa sindhĕnnya | 
malah mĕdal rahsanira | 
ngĕmu rĕndhĕng tan ana sat | 

Yĕn ta kabĕh ginagapa | 
kĕlĕpĕh kĕpoh anoya || 

11. Ronggĕng ro ukĕl bĕdhayan | 
sĕsirimpĕn tan sulaya | 

Ni Kĕcĕr wasis sĕkala | 
tan mantra-mantra dadakan | 
kadya wus gambuh waunya | 
sĕdaya gawok tan nyana | 
wong lanang marong brangtanya | 
sawĕnĕh ngucap mĕngkana || 

12. Biyang Kacĕr yĕn banjura | 
dadi gambyong iba-iba | 
larise akĕh kang nanggap | 
malah dadi pakaulan | 
akĕh kang nauri layak | 

wong wis mĕngkono entragnya | 
kĕmanon padha sadhela | 
layak pancĕn dadi tandhak || 

13. Jĕngraga suka tumingal | 
myat kang gambyong kalihira | 

Ni Madu Kacĕr tan beda | 
ngling ririh marang kang paman | 
gĕtun ngong punika paman | 
Biyang Kacĕr dĕnnya tandhak | 
paprigĕlane apacak | 

sĕdhĕt kathĕt tanjĕgira || 

14. Rĕbat sĕnĕng piniliha | 
kaot wĕwajaranira | 
pĕnĕd pun Madu warninya | 
nanging jĕg pĕngambyongira | 
pĕnĕd pun Kacĕr angkatnya | 
prĕpĕte pĕksi madal pang | 
mamprung lumarap arikat | 
pun Madu kasoran pacak || 

Jilid 9 - Kaca : 33 

15. Kacĕr kasor wajarannya | 
kang paman nauri nabda | 
ya bĕnĕr lĕhira sojar | 

si Kacĕr lir kĕdhanyangan | 
barĕng gambyong salin rupa | 
amĕsthi luwĕs solahnya | 
nadyan rupane prayoga | 
mung irunge kang kuciwa || 

16. Irung sunthi rada mungal | 
nyuda ati wajarannya | 
rupane kabĕh prayoga | 
yĕn ta aja asunthi-a | 

lan si Madu bag-ginĕbag | 
lan anglotĕng anggonira | 
bisa ngĕndhih ing atingkah | 
kang putra gumujĕng suka || 

17. Kang uwis ngrasakkĕn paman | 
bubuk olĕh lĕng ngalĕmnya | 

Ki Kulawirya ris nabda | 
wong satĕmĕne kewala | 

nora ngompak dhasar nyata | 
ni randha ngalĕm cĕthinya | 
si Di-bĕnthĕt nora jamak | 
bisa gambyong baut pelag || 

18. Iku apa kasurupan | 

de dadakan bisa tandhak | 
lan si Madu nora siwah | 
lir dĕn-gawĕkkĕn kĕmbaran | 

Biyang Kacĕr si Di-panthi | 
anggambyong padha sadhela | 
eman tan dadiya tandhak | 
si Di-bĕnjĕng salin rupa || 

19. Bakale patut palilan | 
bisa amĕnthung lanangan | 
mandhah ting gĕlĕthĕg mana | 
jĕjakan dhudhan somahan | 

ni randha mĕsĕm turira | 
mring awirya kalihira | 
pun Biyang Kacĕr punika | 
kula dadosakĕn tandhak II 

20. Kaidĕna ing paduka | 
sintĕn pantĕse namanya | 
paduka paringi nama | 
gumuyu Ki Kulawirya | 
ngandika mring Jayĕngraga | 
sapa aranne pantĕsnya | 

Kacĕr dadi gambyong anyar | 
kang putra mĕsĕm ngandika || 

21. Yĕn kula amĕstanana | 
pun Gĕndam pĕpantĕsira | 
kang paman gumujĕng mojar | 
mring randha puniku nakmas | 
asung pĕparap pun Gĕndam | 
ni randha suka tyasira | 
nulya siniratkĕn kathah | 

yĕn Byang Kĕcĕr ran Ni Gĕndam 

22. Nauri pra bundhĕl desa | 
sakĕh ingkang nĕng pĕndhapa | 
saur manuk suka bungah | 
gĕmbira asurak-surak | 
sumyah bĕngkrak ngumbe arak | 
rame bungah latah-latah | 
myang kang nonton sru gumĕrah 
wong anom samya gĕmbira || 


4 (Jayĕngraga mituruti panyuwunipun nyi randha, lajĕng bĕksa Panji) 

Jayĕngraga mituruti panyuwunipun nyi randha, lajĕng bĕksa Panji. Ngalela 
bagusing warni lan endahing bĕksanipun, kinurmatan ungĕling drĕl dening 
para tamu ingkang sami mbĕkta bĕdhil. Nyi randha ugi bĕksa lan nginum. 
Kulawirya ugi lajĕng bĕksa linarihan para ronggĕng. Duljaya ewa ningali 
Kulawirya, lajĕng binalang sela, kenging bathukipun saengga bĕnjut. 
Jayĕngraga nyasmitani wulanjar Tarijah supados ngrumiyini mantuk, lajĕng 
kasusul. Ing griyanipun Nyi Tarijah. Jayĕngraga nĕdhĕngipun karon sih 
katungka dhatĕngipun Janawang bedhangipun Tarijah. Sukunipun Jayĕngraga 
katarik lajĕng katilar lumajĕng kanthi sĕsumbar. Jayĕngraga sakalangkung 
kuciwa manahipun, nguman-uman ni wulanjar. Rasukan lan lopak-lopokipun 
mas kantun, manjing bĕgjanipun Ni Tarijah. 

Kaca 34-45. 


Jilid 9 - Kaca : 34 

521 Sinom 

1. Wau ni randha Sĕmbada | 
matur mring Kulawiryĕki | 
punika sampun sumangga | 
kawula aturi ngibing | 
radi kĕdangon kĕdhik | 

Jĕngraga anjawil dhĕngkul | 
wawi ta ingaturan | 
jumĕnĕng paduka ngibing | 

ingkang paman sigra ngadĕg ing kalangan || 

2. Sĕdaya ingkang linggihan | 
samya ngadĕg anjĕnĕngi | 

jumĕnĕng Ki Jayĕngraga | 
angrimong jingga rĕspati | 
anulya lĕkas ngibing | 
anyanguk thĕk pacak-gulu | 
bĕksa rangin araras | 
mĕthĕnthĕng lir Bima-kunthing | 
pan katongton baguse kadya jajaka || 

3. Mĕnthang asta anĕmbirang | 
ronggĕng ro nindur mangarsi | 
tumĕplok ing wĕntis malang | 
barĕng ngĕlik Genjung-goling | 
lir wulung ro kapipit | 

mĕrit anjĕlirit runtut | 
angĕlik lĕlantikan | 
mĕrit mĕthĕt mĕthĕt ati | 
anĕratas lir tinutus tyas kang myarsa 

4. Ni randha myat bĕksanira | 
pacake langkung rĕspati | 
sigra angrakiti pasang | 
miwir sondhĕre kumitir | 
tindak irama sami | 
samĕkta sasolahipun | 
ababag kadi bang-bang | 

Pujadewa Pujasĕkti | 

para umbul bubundhĕl pĕtinggi desa 

5. Sinasmitan ing randha | 
sarĕng surake gora ngrik | 

(m)bĕkik kukuk akakakan | 
alon huse-huse sami | 
kĕploke wanti-wanti | 
bĕdhil brondongan kadya rug | 
sapanti ajĕdhotan | 

ting barĕngok pra pĕtinggi | 
nginum arak sasukane dĕg-adĕgan || 

6. Myang kang larih mring ni randha | 
atur pasihan agĕnti | 

sarya sru dĕnnya samya jar | 

dubilah dene rĕspati | 

pĕnĕt kang tanah ngibing | 

pinuput dĕn-kongsi esuk | 

pra jadhug sĕdayanya | 

tan ana dhapur dhong sami | 

kĕh kathokan anjĕbobog reyab-reyab 

7. Kang udhĕng-udhĕng kewala | 
ana mung ngangge kulambi | 
kang sabuk-sabuk kewala | 
kotang bae tanpa bĕnik | 

kĕt kacu kĕtat gambir | 

(m)bopong bĕbĕt kalung sarung | 
amoh labĕt tĕlĕsan I 

tinombokkĕn maring ringgit | 
suprandene abungah tan etang wuda 


Jilid 9 - Kaca : 35 

8. Dhapure wus lir lĕlaran | 
dĕn-wĕdalakĕn winilis | 
ting gĕluyur alan-alan | 
kĕh solah kĕh swaranĕki | 
barĕng surak ngrik-angrik | 
kĕplok sru bĕdhil (n)dharudhul | 
ni randha dĕnnya-mbĕksa | 
kĕtara pacake ĕstri | 

nanging bisa niru bĕksa tan sĕlaya || 

9. Ronggĕng ro apĕpasangan | 
kĕsit lir prĕnjak tinaji | 
sisirig tapĕn ting-tingan | 
ngĕnyĕg mĕdhi-kĕngsĕr ngringgit | 
mĕnthang udhĕt (n)dhĕdhĕti | 

liru (ng)gon sarĕng anindur | 
mrĕpĕt kupu-tarungan | 
sarwi ngĕlik kumalinthing | 
larap tĕplĕk nĕngah lambung alilingan || 

10. Lĕngĕh-lĕngĕh dalongĕhan | 
mĕjang ngincang-ingcang alis | 
ahebat kluwĕng kumlepat | 
ngĕsot-ngĕsut asĕsirig | 
nglĕtĕr pĕncar aminggir | 
kakunge mĕgĕg abĕsus | 
antara dangunira | 

ngrantĕg gĕndhing Genjung-goling | 
nulya niba Ginonjing sĕsĕg asantak || 

11. Kĕndhang kĕmpyange angaplak | 
anguguk gĕdhug magaki | 

bĕm sĕbah rara siblonan | 

kosĕkan ambĕbanggĕni | 

saron imbal mincati | 

bonangane ngĕnut-ĕnut | 

gambang caruk walikan | 

rĕbab ngĕcĕk cĕngkĕngĕng ngik | 

kĕcĕr ngopyok kĕnong sungsun kĕthuk ngĕmprang || 

12. Ambyantu panabuhira | 
salin sajak kang angibing | 
mirong kunca ing midhangan | 
bĕksa kĕlana tinangkil | 
aluwĕs dhĕmĕs wasis | 
oklak-oklikan sakojur | 
nĕlasakĕn rekanya | 
lulungidaning pangibing | 

nyai randha randhat tan pati anyandhak || 

Ka-agag ing ĕndĕmira | 
kĕconggah niru tan wigih | 
sangsaya ramening surak | 
sumyak-sumyak mĕnĕngkĕri | 
kĕplok tan kongsi sami | 
grĕjĕgan otĕr gumuruh | 
miwah drĕling sanjata | 
lir gĕrah myang ting jalĕrit | 
alok saking suka parisukanira || 

14. Rare jalwĕstri tan beda | 
barung surakira atri | 

ni randha ngĕnting sukanya | 

salamine tan kadyĕku | 

nutug raosing kapti | 

mĕngkana wau sang bagus | 

juwĕt mĕdal ing jaba | 

milih nyenggoli pawĕstri | 

kang sinĕnggol megol jĕbol rahsanira || 

15. Nyuwĕl nguyĕl payudara | 
mipil pipi ingkang kuning | 
tan ana ingkang marĕngkak | 
malah ciptanira maning | 
antara dangunĕki | 
dĕnnira ngibing anutug | 
kumringĕt babakannya | 
nulya samya wus kang ngibing | 
tinututan jĕnggung suwuk kang gamĕlan || 

Jilid 9 - Kaca : 36 

16. Nulya samya lĕlĕnggahan | 
wĕwedangan ngaring-aring | 
sakĕdhap nulya ni randha | 
matur mring Kulawiryĕki | 
punika ingkang mugi | 
putra-paduka sang bagus | 
prayogi abĕksa-a | 
langkung kapanuwun-mami | 

tan ketang jumĕnĕng ambĕksa sagongan || 

17. Kulawirya mĕsĕm nabda | 
mring kang putra abibisik | 
iku anakmas ni randha | 
kĕpengin wruh sira ngibing | 
kang muga tinuruti | 
ketang sagongan bae wus | 
kang putra aturira | 

tan patos dhangan ing kapti | 
adho ora tĕka bĕksa-a sadhela || 

18. Mandah kang para bĕnthĕtan | 
pĕthot kĕkĕndhite sami | 
saking mĕjĕne tumingal | 
marang anakmas dĕn-aglis | 

kang putra andhangani | 

Ki Kulawirya gumuyu | 

lah gĕndhingane apa | 

inggih paman ingkang gampil | 

ya kĕjaba Lompong-kĕli ingkang gampang 

19. Inggih sumangga sakĕdhap | 
kang paman sasmitĕng nyai | 
randha mojar mring niyaga | 
payo muni Lompong-kĕli | 
niyaga sigra muni | 

ronggĕng ro samya anggambyung | 
jumĕnĕng Jayĕngraga | 
sarwi ngrimong jingga manis | 
ingkang jagong samya ngadĕg sadayanya || 

20. Ni randha lan Kulawirya | 
wong ro nyĕpĕng coloknĕki | 
sarwi prentah kĕplok surak | 

Jayĕngraga bĕksa Panji | 
jĕjĕr sajak rĕspati | 

sĕgĕg pacak-gulu manglung | 
mĕnthang asta andhĕngklang | 
jariji kĕjĕr kumitir | 
wĕntis malang tindak amidak irama || 

21. Ahebat naga wangsulan | 
ronggĕng ro sarĕng angĕlik | 
larap nindur angujiwat | 
anglĕlĕngĕk pongah-pangih | 
sakĕh wong jalu ĕstri | 
cĕp-rĕp tan ana gumuruh | 
kang kĕplok tanganira | 
maksih gathung tan nangkĕpi | 

ingkang surak cangkĕme mlongo kewala || 

22. Kang ngungĕlakĕn sanjata | 
wus muni mlayu ningali | 
kang tan kongsi muni sigra | 
milalu samya ningali | 
anjomblong tan cumuwit | 
myang wong wadon sĕdayĕki | 
samya cipta kedanan | 

lir kĕnĕng guna pĕngasih | 

mring Jĕngraga kaya anubruk-nubruka || 

23. Ngondhok-ondhok manahira | 

(m)barĕbĕl luh myat wlasasih | 
mring sang bagus Jayĕngraga | 
mĕndhĕkĕl abuh kang ati | 
kĕh mingsĕg-mingsĕg nangis | 
myang kang ngrimong jingga madu | 
bĕksa lir dewa (n)dharat | 

patut nguyuni pawĕstri | 

Jayĕngraga antara wus rolas gongan 


Jilid 9 - Kaca : 37 

24. Aluwar dĕnnira (m)bĕksa | 
cuwa sakĕh kang ningali ( 
pangrasa mung tĕlung gongan | 
eman-eman nuli uwis | 
nulya gumĕdĕr malih | 
samya tata lĕnggah sampun | 
wus aso sawĕtara | 
ni randha ngling mring niyagi | 
unĕkĕna Pĕtung-wulung sabĕlabak || 

522 Balabak 

1. Nyai randha Sĕmbada alon umatur | 
wuwuse | 

lah suwawi paduka angibing malih | 
pĕnĕde || 

2. Owĕl gĕndhing Pĕtung-wulungipun mĕmbat | 
rarase | 

Kulawirya sigra umadĕg ambĕksa | 
mathĕnthĕng || 

3. Ngadĕg malih kang anjagong angurmati | 
sakĕhe | 

surak kĕplok barung lawan bĕdhil muni | 
arame || 

4. Kulawirya ni randha ngrakiti ngibing | 
jĕngklĕke | 

kapat samya ngĕnjot-ĕnjot jogĕdira | 
sajake || 

5. Ting kĕrangkung tangan lir gogo mĕk-mĕkan | 
njĕbĕbĕh | 

Kulawirya ni randha myang Madu Gĕndam | 
kapate || 

6. Samya ngĕtog cengkok cacahe ambĕksa | 
ronggĕnge | 

ilo-ilo lĕlathĕn atĕtasikan | 
rekane || 

7. Sĕdhakĕpan sangga wang (n)dhodhok cewokan | 
kĕpĕte | 

luru-luru pipindĕn atĕtĕnunan | 
pamane || 

8. Asiluku dhidhisan antih-antihan | 
tangane | 

kĕkiraban ukĕl gĕlung cĕcĕnthungan | 
ukĕle II 

9. Gĕndhingira yĕn kantun sakĕnong nuli | 
ĕgonge | 

ambarĕngi kĕnong jinĕnggung ping sanga | 
gongane || 

10. Kulawirya anut gong pacak-gulunya | 
jĕglige | 

gulĕt-gulĕt ronggĕng ro padha wasise | 
sindhĕne || 

11. Kulawirya acapang dhĕngkul unggahan | 
tadhahe | 

tinĕrancag ing ronggĕng nulya sinangga | 
lambunge || 

Jilid 9 - Kaca : 38 

12. Ronggĕng gambyong ngayang-ayang anĕng wĕntis | 
anggĕndhĕng | 

mung sagongan mudhun jog mungsĕr sisirig | 
anglĕtĕr || 

13. Wusnya Madu nulya Ni Gĕndam narincig | 
rikate | 

mancat dhĕngkul anggambyong anĕng ing wĕntis | 
nglayange || 

14. Sarwi pinĕgolan ing asta sawiji | 
boyoke | 

sagongan gya mudhun sisirig ngĕndhuyuk | 
nyig-nyige || 

15. Sabĕn kĕnong kagyat lir bahak anjingklak | 
kruwĕle | 

loro larap lir bĕdhĕs tinimbas tuna | 
indhane || 

16. Kikicatan ting salĕndhuk angkĕl-angkĕl | 
sikute | 

Kulawirya sinĕmbadan nĕng kalangan | 
lan ronggĕng || 

17. Gantya-gantya ronggĕng ro dĕnnya naricig | 
tinampĕn | 

nyai randha mĕlu naricig ing wĕntis | 
lir ronggĕng || 

18. Madu Gĕndam ni randha katri naricig | 
gĕgĕntĕn | 

Kulawirya apanggah dĕn-krubut tĕlu | 
pupune || 

19. Jayĕngraga ningali kang sami (m)bĕksa | 
dangune | 

pan dinuga laju sawĕngi anatas | 

esuke 


20. Asasmita mring Ni wulanjar Tarijah | 
sĕmune | 

tinudingan kinĕn (n)dhisikana mulih | 
omahe || 

21. Ni wulanjar ing manah sampun kaduga | 
kĕrsane ] 

sigra mĕdal solahe datan kĕtara | 
wadine || 

22. Tan antara Jayĕngraga namur mĕdal | 
asĕne | 

lan Nuripin laju kinĕn nuduhĕna | 
omahe || 

23. Ni wulanjar wus tata paturonira | 
cawise | 

Jayĕngraga prapta pinapag ing latar | 
panggihe || 

24. Ki Nuripin kinĕn wangsul mring pĕndhapa 
kalihe | 

gya tumamĕng wisma lawan Ni Wulanjar | 
gulĕte || 

25. Santrinira sigra wangsul mring pĕndhapa | 
kalihe | 

gya tumamĕng wisma lawan Ni Wulanjar | 
gulĕte || 

26. Santrinira sigra awangsul mengetan | 
praptane | 

nĕng pĕndhapa andulu kang samyambĕksa 
gambyonge || 

27. Datan ana bosĕnne ingkang ningali | 
bungahe | 

sĕdayane tan ana lir Kulawirya | 
jogĕde || 

28. Kĕplok surak huse bĕdhil bĕbrondongan | 
jĕdhĕte | 

nginum arak aloke dĕn suwak-suwak | 
crawake || 

29. Lingsir dalu wayahe kĕpara bangun | 
dangune | 

pan kĕdangon dĕnnira sami ambĕksa | 
gambyonge || 

30. Ki Duljaya ewa myat mring Kulawirya | 
atine | 


Jilid 9 - Kaca : 39 

nguntug-untug sasore mula agĕthing | 
polahe || 

31. Ngling ing ati lĕh kang jĕnĕng konthol bĕlang 
angkuhe | 

kaya dĕmang ngĕdhangkrang kulambi abang | 
ladake || 

32. Wong nĕnĕka mĕrusul brundhul angunthul | 
lakune | 

dadak kudu rinĕngga rinĕngkuh bojo | 
anggĕpe || 

33. Ki Duljaya panas ati muring-muring | 
nĕpsune | 

golĕk watu sakĕpĕl binalangake | 
anglimpe || 

34. Sĕr kumaplok kĕbĕnĕran ingkang kĕna | 
bathuke | 

Kenthol Kulawirya kagyat kĕnĕng balang | 
jumbule || 

35. Walĕr jamang kĕbrabat pĕsĕk amĕncĕng | 
ancĕpe | 

nyai randha anjĕlih nĕpsu mimisuh | 
dilojĕh || 

36. Dadya kĕndĕl gamĕlan ronggĕng asuwuk | 
unine | 

berak-berak ni randha akon nggolĕki | 
uwonge || 

37. Gumarubyuk ing kalangan lĕng-ulĕngan | 
gĕgĕre | 

samya ngubrĕs kang wani-wani ambalang | 
tiyange || 

38. Nyai randha sru mojar marang Duljaya | 
ge-age | 

pijĕr ana sira tan wĕruh kang (m)balang | 
maune 1 1 

39. Ki Duljaya pi-api abriga-brigi | 
gugupe | 

sapa wonge kang ladak agawe rusak | 
dilĕngĕng || 

40. Karuhana bae dak-pĕdhang dak-bĕdhil | 
wĕtĕnge | 

ni randha glis umatur mring Kulawirya | 
wuwuse || 

41. Punapinggih mĕdal rahipun kang kenging | 
balange | 


< Serat Centhini Jilid 09 - Halaman : 52 > 


Kulawirya mojar tan dadi ngapa-a | 
rasane || 

42. Ukur-ukur kewala wus datan lara | 
sakiye | 

samya tata malih lilinggihanira | 
wong akĕh || 

43. Kawistara bathuke Ki Kulawirya | 
bĕnjute | 

amĕnyongnyong sagĕgĕm bĕrĕm abiru 
abuhe II 


44. Ingaturan Ki Wirya malĕbĕng wisma | 
ginandhĕng | 

mring ni randha wus kĕring Ki Kulawirya | 
undure || 

45. Mĕdal malih ni randha apĕparentah | 
sakĕhe | 

kinĕn nutugkĕn ing sĕdalu-a pisan | 
banjure || 

46. Ting galĕmbor matur inggih bungah-bungah 
manahe | 

gya ni randha mring wisma arsa asmara | 
tĕmbunge || 

523 Asmaradana 

1. Yata Ki Kulawiryĕki | 
cucul dĕnnira busana | 
lawan ni randha tan pae | 
samya asalin busana | 

lir saban sarwa anyar | 
parabot sinimpĕnan wus | 
nĕng pĕthi giwang (n)jĕro mah || 

2. Ki Kulawirya ngling aris | 
manira bibi pamitan | 
aran wus sami kalakon | 
kuwatir lamun dinukan | 
mring anakmas kang tuwa | 
kang kari nĕng wismanipun | 
pĕngulu ing Pakauman || 

3. Popoyan amung sawĕngi | 
tĕmahan dadi rong dina | 
punika sampun (m)bĕlĕndhĕng | 
pan dadya antĕn-antĕnan | 

yĕn karya saking driya | 
manira jrih ing sang bagus | 

Jĕngrĕsmi kang nĕng Kauman || 


Jilid 9 - Kaca : 40 

4. Randha mĕsĕm atur aris | 
inggih kang paduka pajar | 
de mĕksih wontĕn tunggile | 
bok inggih pĕnĕd ngaturan | 
mĕriki ngong yun wikan | 

Ki Wirya ngling amĕcucu | 
e biyang mangsa kĕrsa-a || 

5. Mĕndhita ambĕge wingit | 
mundhak amuwuhi dosa | 
mring kula rayi sĕdĕne | 
anom wus sun-anggĕp tuwa | 
ni randha malih turnya | 
punika pan mĕksih dalu | 
pĕnĕd byar enjing kewala || 

6. Mangke kawula-aturi | 
pĕsangon rimat ing marga | 
kalih-wĕtas reyal mawon | 
lan dhuwung sapĕrantinya | 
busana sakĕrsanta | 
kĕling bathik lurikipun | 
pundi kinĕrsan sumangga || 

7. Nanging atur-kula mugi | 
lamun wus prapta ing paran | 
wangsula kampiran malĕh | 
sampun tan botĕn jwa dora | 
angling Ki Kulawirya | 
kasaguhane abrubuk | 
supata dobol sa-ancak || 

8. Ni randha matur angungkih | 
wawi ta Kenthol sakĕdhap | 
ngong nuwun tilaran kenthol | 
lami tan pulang-asmara | 

Ki Wirya mĕsĕm (n)jola | 
dene wau sontĕn sampun | 
jare lawas tan mut-mutan || 

Jilid 9 - Kaca : 41 

9. Pan durung longkang sawĕngi | 
ni randha gumuyu turnya | 
sontĕn jĕr sapriki dĕrĕng | 
gĕdhĕg mĕsĕm Kulawirya ] 
ambakna tan kaopan | 

inggih mangke kula-jidhul | 
nanging ta kĕrsa-manira || 

10. Nadare bibi nyangoni | 
mring manira rolas reyal | 
sungna sapĕniki bae | 
bibi lĕgane tyas-ingwang | 
panĕdha kula arta | 

kang sadasa reyal wutuh | 

picise bolong rong reyal || 

11. Ni randha umatur inggih | 
nulya mundhut arta rolas | 
ingkang rong reyal bolonge | 
ngaturkĕn mring tamunira | 
arta gya tinampanan | 

kinĕn ngundang rencangipun | 
Nuripin prapta ing wisma || 

12. Angling gawanĕn Nuripin | 
dhuwit rong reyal jaganya | 
tuku banyu nĕng dalanne | 
Nuripin nampani arta | 
matur maring ni randha | 
(m)bok-ajĕng kawula nyuwun | 
pĕsangon kula piyambak || 

13. Iya ywa susah Nuripin | 

iki mung tĕlung puluh wang | 
tan duwe cĕpakan manĕh | 
ĕnya Ki Nuripin gĕpah | 
nampĕni artanira | 
inggih nuwun nyai nuwun | 
Nuripin wis kinĕn mĕdal || 

14. Ni randha atur jĕjampi | 
kang bĕnjut gya pinarĕman | 
o o bangĕt mĕnyonyonge | 

ni randha ngungun wlas marma 
sawusnya pinarĕman | 
gupuh dĕnnya ngajak turu | 

Ki Wirya nurut kewala || 

15. Lajĕng ulah pulang untir | 
mandhak tan mawi sinopak | 
tanak malak ing melike | 
pinolah sadhengah-dhengah | 
andĕlajahi tingkah | 

ting karĕsĕs kalihipun | 
golag-golig karĕkuhan || 

16. Kĕh banĕnne ting kalĕsik | 
ngling bi paran kapenak ta | 
kadi punaraose | 

umatur inggih sakeca | 
raose tan kantĕnan | 
ting kalĕlĕr nyĕr sakojur | 
lir gatĕl kinukur anggang || 

17. Anggayĕr kalihe sami | 

tan wus kang lagya tumpukan | 
yata kang samya anggambyong 
sangsaya ramening kathah | 
katĕmbĕn ronggĕng anyar | 

kĕh kang wongsal-wangsul mantuk | 
mĕt duwĕk tomboking tandhak || 

18. Yata ana wong sawiji | 
bedhange lanjar Tarijah | 
wus sĕmayan duk sorene | 
dhudha kĕmbang ran Janawang | 
sanggupe (m)bok wulanjar | 
yĕn wus nonton ngajak mantuk | 
inganti tan ana ngajak || 

19. Ingungak-ungak tan kĕksi | 
dinuga mulih ni lanjar | 
nulya nusul mring ngomahe | 
wau ta kang anĕng wisma | 

Jĕngraga lan ni lanjar | 
apĕnĕd paturonipun | 

kang kĕkobong ginĕbĕran || 

Jilid 9 - Kaca : 42 

20. Kĕkawal kasur gĕng guling | 
bantal ĕncit bang ngulĕsan | 
ni lanjar caos bobonyo | 

Jĕngraga ngulungkĕn asta | 
kang kanan kinonyohan | 
astane satunggilipun | 
angudhar-udhar sĕmĕkan || 

21. Ni wulanjar analibi | 
rĕjĕngan lukar sinasab | 
mĕg payudara pinĕlot | 
malĕnthĕt mĕnthĕg ngĕmanak | 
jinĕmpol pinĕlangkan | 
mundri tan pati mĕndhukul | 
mĕntĕr kuning anyu-dĕnta || 

22. Kang pinidih gorĕh linggih | 
puringisan kajuwĕtan | 
ginarĕgĕd panguyĕge | 
matur hĕs mangke mangke ta | 
asta lagi winida | 

punika mangke tan tutug | 
konyoh tan wradin sarira || 

23. Mĕsĕm ngandika Jĕngragi | 
hĕng sapuluh mĕngkono-a | 
jro bĕngkĕrmu mĕksih atos | 
kadya tan kambah ing tangan | 
asĕdhĕngan tur jĕnar | 

lir mundhon gadhing binubut | 
andĕmĕnakakĕn manah || 

24. Umatur apasang liring | 
e mbakna angandika | 
botĕn tate kambah-kĕmbĕh I 

sajĕg kawula dumilah | 
dĕrĕng nglampahi raras | 
lanjar pangantĕn tan atut | 
kĕlajĕng pĕgatan pĕjah || 

25. Gumujĕng Ki Jayĕngragi | 
sasat sih bocah wĕlaka | 
pan kinayuh lungayane | 
sinasmitĕng pagalingan | 
kulinĕng pakasutan | 
lĕlĕson jujur ing kasur | 
kasor ni lanjar kumĕsar || 

26. Sarwi kinĕn anĕkĕmi | 
ing dĕdĕlĕg kang amĕlag | 
kĕngkĕng dinuwatan bĕngkong | 
cinakĕp satutup mangang | 

api wigih ni lanjar | 

batine mathĕm ngatĕplu | 

mring kang nglĕnggarang gĕng panjang || 

27. Jĕngraga anglingkap nyamping | 
anglela kang titih antar | 

ni lanjar mĕjĕn karĕpe | 
ingĕmbat-ĕmbat tan mĕmbat | 
myat kang lawung samoa | 
narĕthĕg mĕnthĕkan ayun | 
bangĕt pengine ni lanjar || 

28. Akukuh panyĕkĕlnĕki | 

tan rĕnggang pangĕmĕngira | 
ngĕnĕt-nĕt bongkot pucuke | 
tan na sangkribe ni lanjar | 
saking sangĕt tyas dahat | 
katĕmbĕn wruh gĕng apĕngkuh | 
birawa abrĕngga rowa || 

29. Dĕn-ukur lan lĕngĕnnĕki | 
gumuyu cĕs ilĕrira | 
cipta ge ya tumamane | 
panĕkĕme sinungkĕman | 
ingambung asengokan | 
cinĕcĕp mangang ingamut | 

-amut pucuke kewala || 

Jilid 9 - Kaca : 43 

30. Ambathok thothoke ngĕjring | 
kilong mĕlĕng-mĕlĕng kelang | 
lir paron parung guthok thĕh | 
yĕn ginĕpuk ananggulang | 
wadal sĕtangkĕp pĕcah | 
mara rolas rĕmuk sumyur | 

atos wĕwayang (m)bĕngkayang || 

31. Jĕngraga ngling jroning galih | 
mulat ni lanjar rĕgĕpnya | 
wong iki gĕsĕh sanggupe | 
jare tan kambah ing lanang | 
dene ku polahira | 

tĕka ninisani kayun | 
kaya wus lanjah alanyah || 

32. Mĕsĕm ngandika Jĕngragi | 
apa ya gĕdhe iku ta | 

ni lanjar gumuyu ture | 
punika lan lĕngĕn kula | 
mĕksih agĕng kĕtĕnnya | 
panjang cangklak dugi sikut | 
gumujĕng Ki Jayĕngraga || 

33. Ni Lanjar nulya ginoling | 

-akĕn ing kasur tinimpah | 
linukar kĕmbĕn sinjange | 
ngalela lir lĕlantakan | 
gĕgĕmuking punton mas | 
ingigarkĕn pupunipun | 
sĕg pinapan tinamama || 

34. Sĕndhĕt ragi mangang kĕdhik | 
nanging mĕrga wus kalĕnyan | 
pananduk nĕd pandĕdĕle | 
makĕnĕng blĕng blĕs anjola | 
suku ro garonjalan | 

sinĕrot lĕrug mĕnjuluk | 
bĕbantal kawale kontal || 

35. Jugrug ngalih ujurnĕki | 
ni lanjar apulintiran | 
ah ĕh ah ĕh sĕsambate | 
adhuh pĕjah gus kawula | 
ingkang alon kewala | 

ĕs ĕs sampun sĕru-sĕru | 
tan kawawa mawalana || 

36. Wlakang ngongkong dĕn-ganjĕli 
ing bantal kunthing satunggal | 
anglela ngĕglĕh pakolĕh | 

wus rapĕh juwĕh ngĕcapah | 
ing gĕgĕlur lar-luran | 
rĕm-rĕm liyĕr lir wong ngantuk | 
angantak-antak kĕpenak || 

37. Manjur warastra mangungkih | 
kĕh rekane ing pratingkah | 
kang kinakahan tadhah bĕh | 
malah molahakĕn awak | 
nglawĕhi sasolahnya | 
sinĕngkut ni lanjar baut | 

ngĕkĕti ngingkĕt amadal 


38. Ngĕtimang panggĕgĕtnya mrih | 
misra rasaning asmara | 

nuju ajuning jon-ajon | 
jinajah nut ajonjitan | 
akĕjĕt jakĕkĕtan | 

Jĕngraga karĕnaning hyun | 
ni lanjar anjurung kĕrsa || 

Jilid 9 - Kaca : 44 

39. Samya ulah mrih pakolih | 
kalihe akajĕnĕkan | 
ingampĕt wĕdharing raos | 
nĕlaskĕn tyas parisuka | 
sumalin tingkah runcah | 
tanpa cacah angrurucah | 
swaranya kĕh banĕnneka || 

40. Tan wus nĕlaskĕn kang kapti | 
bedhange lanjar Janawang | 
kang nusul prapta ngomahe | 
laju maring taritikan | 
lampahe adingkikan | 
prĕnahe paturonipun | 
nĕthĕk gĕdhĕg yun anggugah || 

41. Ngrungu swara ting kalĕsik | 
antol ambĕn agĕrĕtan | 

lan banĕnne crak-crok kak-kok | 

Janawang kumĕpyur nyana | 
yĕn kalĕbon wong lanang | 
prĕmpĕng atine lir (n)jĕblug | 
panas muntap nguntar-untar || 

42. Pringutĕn tan wĕdi mati | 
toh gĕtih rĕbut bĕnthĕtan | 
tan bĕtah ngrungu swarane | 
sigra nĕmpuh malbĕng lawang | 
lawang tan kinancingan | 
gĕradag ngĕngakkĕn pintu | 
wruh kang lagya tutumpukan || 

43. Kĕtanggungan nyĕr-nyĕr mijil | 
satĕngahing rasa gatya | 

Janawang nĕrajang age | 
nyandhak sukune Jĕngraga | 
ginĕrĕt sru sinĕndhal | 

uwal timpal kang aundhung | 
mĕksih ngagĕr tibĕng jogan || 

44. Mak blĕg anggronjal Jĕngragi | 
tangi saking pangkosĕban | 
bramantya sru pandhupake | 
kontal krĕngkangan Janawang | 

kaot gĕng Jayĕngraga | 

Jĕnawang lajĕng lumayu | 
tinututan tan kacandhak || 

45. Susumbar sarwi lumaris | 
mĕtuwa yĕn sira lanang | 
nututana padha ijĕn | 

Jayĕngraga tan saranta | 
binujung kang susumbar | 
nilap nalimpĕt lumayu | 

Jayĕngraga wangsul ing wisma || 

46. Sangĕt duka muring-muring | 
ni wulanjar binothokan | 
edan taun sundĕl lanjĕn | 

tan tutur duwe lodokan | 

(n)dadak agawe beka | 
prandene cangkĕme umuk | 
thok-ethok kĕnthang-kĕnthingan || 

47. (m)Bok aja ngaku kumĕncing | 
tĕmah agawe prĕkara | 

awĕh satru si Di-gowok | 
mara bedhangmu kumpulna | 
kon ngayoni maring wang | 
kĕna sibat nora patut | 
tan tutur duwe gaglagan || 

48. Ni lanjar ambrĕbĕs-mili | 
binĕndon mring Jayĕngraga | 
matur jrih inggih kasupĕn | 
saking manah tan kantĕnan | 

Jĕngraga mĕksih duka | 
kasupĕn priye jawamu | 
dhasar wong edan-edanan || 

Jilid 9 - Kaca : 45 

49. Rinasa mĕsĕm jro ati | 
kĕngĕtan lagya satĕngah | 
durung tuntas gya linorod | 
blĕge duk dhawah jĕrambah | 
kang (ng)gĕrĕt wani-angas | 
ginuyu sariranipun | 
piyambak ing kĕbatinan 1 1 

50. Sinamun duka mawĕngis | 
mara sira bĕlaka-a | 

pira ĕmbĕlmu kabĕhe | 
matur jrih kumbi mung tiga | 

Jĕngraga ewa mojar | 
dĕh tĕlu ya tĕlung-puluh | 
sarwi ni lanjar dhinupak || 

51. Sigra mentar Jayĕngragi | 
maksih garunĕngan duka | 

tan kĕngĕtan kagungane | 
kulambi lan lopak-lopak | 
kantun datan binĕkta | 
saking sangĕt tyase rĕngu | 
lajĕng kewala mring sĕndhang || 

52. Ni lanjar wruh lamun kĕri | 
kulambi lopak-lopak mas | 
gumuyu iki bĕgjĕngong | 
ingambil binĕkta lunga | 
singidan mring tĕtangga | 
yata kang lagya aundhung | 
ni randha lan Kulawirya || 

53. Kathah tingkahing auntir | 
cipta ge-ageya ludhang | 
anutug ing sakarĕpe | 
tinut ing sapĕnjalukira | 
miring (n)jĕngking lumumah | 
amungkur mĕngkrĕng sidhĕkus | 
ngagir ingkungan sinunggar || 

54. Pinangku (n)dhodhok alinggih | 
ngingkrang mĕnthang nganja-anja 
anyongok linakokake | 

agantya tumpang-tinumpang | 
rĕh-rinĕh ing pratingkah | 
gĕmĕt ulĕt tan na kantun | 
tĕk solah sadhengah-dhengah || 

55. Singsĕt ni randha ngĕkĕpi | 
sru mĕnĕtkĕn ing kodhokan | 
dhĕdhĕngkul amulĕt jingklok | 
kempol dĕlamakan nampar | 
pupu amanggang ayam | 

kang lanang ambalung kungsul | 
ula-ula ngulĕr kilan || 

56. Sikute anyikil dhingklik | 
tangan pĕk-ĕpĕk kukupan | 
mĕtĕkĕn bun-ĕmbunane | 
dhadha amidak pinasang | 
wĕtĕng lampin dinoman | 
bobokong nyalang binandul | 
warastra rara anggĕntang || 

57. Samya pakolihe kalih | 
sarĕng kat-angkating rasa | 
samya kĕsar-kumĕnyare | 
anggĕgĕt untu kĕrotan | 
ginĕlak panrĕgira | 
anggatĕr kadi pĕlatuk | 
(ng)gĕdĕdĕr pĕpagutan || 


< Serat Centhini Jilid 09 - Halaman : 61 > 


58. Ĕh ĕh ĕng dĕngkĕng ngĕnggĕngi 
ni randha ngrajĕg anjola | 
pyuh ing rasa byat ambĕngok | 
adhuh biyung lah e bilah | 
rasane nora lumrah | 
ngĕsĕs ngĕrot (ng)gĕgĕt untu | 
yung yung yung yung bilah enak 


5 (Ki Kulawirya mituruti Nyi randha Sĕmbada apulangraras) 

Ki Kulawirya mituruti Nyi randha Sĕmbada apulangraras. Tingkahipun 
sakĕlangkung rĕsah. Sasampunipun rampung Ki Kulawirya pamit, dipun 
sangoni arta tuwin pangangge. Wĕkdal andungkap Subuh Kulawirya adus 
jinabad ing sĕndhang, kapanggih Nuripin lan Jayĕngraga, sami nyariyosakĕn 
lĕlampahanipun piyambak-piyambak. 

Nuripin ngrumiyini lampah dhatĕng Kauman. Jayĕngrĕsmi pamit ki pĕngulu, 
kacandhĕt botĕn kĕrsa jalaran kaĕntosan dening paman lan rayinipun. 

Kaca 46 - 48. 


Jilid 9 - Kaca : 46 

523 Asmaradana 

59. Ngĕdĕn ngĕrĕng-ĕrĕng sami | 
tungtas dĕnnya puh-pinuhan | 
aglimpang (ng)gledhag nglĕnggĕke | 
lir lintah tinĕmbakonan | 

asayah tan bisa bah | 
ni randha nulya alungguh | 
ningali mring Kulawirya || 

60. Mĕsĕm-mĕsĕm ngajak malih | 
wawi Thol sakĕdhap ĕngkas | 

Ki Kulawirya amĕwĕk | 
gumregah lĕnggah anggrĕsah | 
nĕlangsa saurira | 

o niki mawon wus kĕmput | 
akĕtog punjĕn brĕsihan || 

61. Nĕh sĕpuntĕn kula bibi | 
wus tan kuwat anggulawat | 
ni randha angglĕgĕs ture | 
lah bok mawi dipun sopak | 

Ki Wirya (m)bĕkuh (n)jola | 

hĕm ah biyang ngong yĕn sampun ] 
dĕn-sopaka setan kowak || 

62. Myat widadari lir mĕri | 
wong wus bĕlas babar-pisan | 
sing dĕn-jogake napane | 

ni randha gumuyu suka | 
myat mring Ki Kulawirya | 
nityane kongsi anggĕrus | 
lir wong tinagih tan ponya || 

63. Ki Kulawirya ngling aris | 
lah wus bibi ngong pamitan | 
kasĕlak ing wĕktu Suboh | 

ni randha matur sumangga | 
punapa kang kinĕrsan | 
sasĕnĕng paduka mundhut | 
sinjang klambi sabuk dhĕsthar || 

64. Bathik lurik miwah kĕling | 
nulya sinaos pĕnampan | 
pan sarwi alon ature | 
punika atur kawula | 
lamun parĕng ing kĕrsa | 
nyampinge kawula-suwun | 
jampi wulangun tinilar || 

65. Ki Kulawirya mĕsĕm ngling | 
lah inggih bibi sumangga | 
mung nyamping sabuk kemawon | 
kulambi kalawan dhĕsthar | 
punika tan ngong-tilar | 

ngong rangkĕp klambi tĕtĕlu | 
yĕn kasrĕpĕn anĕng dalan || 

66. Ni randha sumanggĕng galih | 

Ki Wirya anulya dandan | 
wus samĕkta pĕnggawane | 
lopak-lopake sĕlaka | 
bĕnthĕt ingisĕn masak | 
dinok kanthong sruwalipun | 
ngling lim dalĕm bibi randha || 

67. Randha Sĕmbada nginggihi | 
matur nĕh tilari kula | 
nuwun sih andika Kenthol | 
ambung sasengog kewala | 

Ki Kulawirya latah | 

ni randha nulya ingambung | 
sengog-sengog ping slawe prah || 

Jilid 9 - Kaca : 47 

68. Gantyambung-ambungan sami | 
ni randha ngĕmĕs aturnya | 

lah bok inggih malih Kenthol | 
gangsal blĕsĕgan kewala | 
wawi ta Thol sakĕdhap | 

Ki Wirya nglĕnggak mĕcucu | 
o sablĕsĕgananeya || 

69. Kang dĕn-blĕsĕgĕn punapi | 
wong kari brĕnge kewala | 

kang mungkrĕt wus ewuh (ng)gone | 
kobĕre tĕmĕn angajak | 
pamit sigra umangkat | 

Ki Nuripin pamitan wus | 

kang kĕri ngundang wong lanang || 

70. Tĕtĕlu kinĕn (n)jibusi | 
brat-brĕt kapat Ki Duljaya | 
tan winuwus sasolahe | 
wau ta Ki Kulawirya | 

laju marang ing sĕndhang | 
cucul busana nulya dus | 
sawusira dus jinabad || 

71. Dandan angrasuk kulambi | 
samya ngambil toya kadas | 
lan Nuripin salat Suboh | 
sawusira bakda salat | 

Ki Kulawirya nabda | 
anakmas apa ya kantun | 
lah balĕnana sadhela || 

72. Adhĕhĕm Ki Jayĕngragi | 

Ki Kulawirya latah | 
dene kuwe anĕng kono | 

(n)dadak ling-alingan gayam | 
payo padha rĕmbugan | 

Jĕngraga marani gupuh | 

tan pati lĕgawĕng manah || 

73. Kang paman wruh lĕjĕmnĕki | 
ngling paran kang dadi nala | 
dene tan pati anggape | 

Jĕngraga mĕsĕm ngandika | 
gĕng alit kajantakan | 

yĕn kalĕrĕsan tĕrtamtu | 
dados bayangan nĕng marga || 

74. Kĕtunggak ing alis lungit | 
rasukan lan lopak-lopak | 
kasĕsa kantun kĕsupĕn | 
tinutur sĕdayanira | 

wite tĕkĕng pungkasan | 
kang paman langkung gĕgĕtun | 
kang putra mung ngagĕm kotang 

75. Mĕsĕm jro tyas ngandika ris | 
anĕbut astagapirolah | 
tujune manira nganggo | 
kulambi rangkĕp titiga | 
sarwi cucul rasukan | 

lah ĕndi kang sira pundhut | 
agĕmĕn kono sumangga || 

76. Kang putra ngandika aris | 
jobahe paman piyambak | 
ingulungkĕn gya ingangge | 
sarya ngling mring santrinira | 
Nuripin balĕnana | 

Wirya ngling lah ya dĕn-gupuh | 

jalukĕn bae ywa tanya || 

77. Nuripin sigra marani | 
prapta wismane ni lanjar | 
suwung lawang minĕp bae | 
wangsul matur bĕndaranya | 
yĕn wulanjare minggat | 
kalihe samya angungun | 
ngling malih Ki Kulawirya || 

Jilid 9 - Kaca : 48 

78. Hĕh Pin lumakuwa aglis | 
marang Kauman sadhela | 
matura nakmas yĕn ingong | 
nuwun maklum ing duduka | 
aturĕna umangkat | 

ngong anti tĕpining ranu | 

ing sĕndhang lir mas-kumambang || 

524 Maskumambang 

1. Tur sandika sigra mentar Ki Nuripin | 
tan adangu prapta | 

nĕng tajug Ki Jayĕngrĕsmi ] 
lagya angimami salat || 

2. Jamallodin makmum lan santrinirĕki | 
tan adangu bakda | 

pĕragat salaman sami | 

Jayĕngrĕsmi duk tumingal || 

3. Ki Nuripin tinimbalan praptĕng ngarsi | 
alon aturira | 

kawula ingutus dening | 
rinta paman jĕngandika || 

4. Ingĕntosan nĕng sĕndhang amurih enjing | 
yĕn parĕng paduka | 

ngaturan tumuntĕn ugi | 

Jayĕngrĕsmi wruh ing cipta || 

5. Ngandika lon ya wus sun-rĕmbug Nuripin | 
aris dĕnnira jar | 

mring pĕngulu Jamallodin | 
paman manira mit mentar || 

6. Nutugakĕn ing sĕparan angulati | 
marang kadang tuwa | 

ing lampah mĕruput enjing | 
ki pĕngulu aturira || 

7. Lamun parĕng bok mangke tarĕncĕng kĕdhik | 
anganti bibinta | 

sĕdhĕng sampun ngrĕratĕngi | 

Jĕngrĕsmi nauri sabda [| 

8. Inggih sampun paman sangĕt trima-mami 
aywa susah-susah | 

rĕbat rikating lumaris | 
yĕn siyang rĕkasĕng marga || 

9. Ki pĕngulu andhĕku sumanggĕng kapti | 
nulya sĕsalaman | 

wus paman manira pamit | 
andum rahayu kewala || 

10. Matur inggih andhĕrĕkakĕn basuki | 
wus samya pamitan | 

ki pĕngulu angudhuni | 
umangkat maca sĕlawat || 

11. Pan wus kĕring ing lampah lawan Nuripin 
sapraptaning sĕndhang | 

wus panggih lawan kang rayi | 
mring paman asĕsalaman || 


6 (Jayĕngrĕsmi dalah paman, rayi lan santri Nuripin dumugi guwa Padhali) 

II. Jayĕngrĕsmi dalah paman, rayi lan santri Nuripin dumugi guwa Padhali. 
Wontĕn kaelokan i.p. wit wringin, kelor, sawo lan sĕmboja sami awoh 
nangka. 

Bakda Subuh para andon-lampah nglajĕngakĕn lampahipun tumuju dhatĕng 
Lĕmbuasta, padununganipun mitranipun Ki Bayi Panurta. Dumugi ing guwa 
Padhali Jayĕngrĕsmi lan Jayĕngraga sumĕrĕp kaelokan, i.p. wit wringin, 
kelor, sawo lan sĕmboja sami awoh nangka, eca katĕdha. Kulawirya lan 
Nuripin botĕn sami sumĕrap kaelokan wau. Dalunipun sami nyipĕng ing 
guwa Padhali. 

Jayĕngrĕsmi rĕraosan bab lampahing gĕsang ingkang botĕn sasar ngantos bab 
hikmahing ngĕlmu sarengat. Bangun enjang sabakdanipun salat Subuh, 
kadhatĕngan tiyang satĕngah sĕpuh ingkang ngampirakĕn ing griyanipun. 
Kaca 49 -62. 

524 Maskumambang 

12. Jayĕngraga amajĕng ngujung ngabĕkti | 
kang raka anabda | 

kalihe liring samya jrih | 
rumaos galat ing tingkah || 

13. Jayĕngrĕsmi pangandikanira aris | 
lah sĕwawi paman | 

mĕruput mupung sih ratri | 
ngangkah byar anĕng ing marga || 

14. Gya umangkat ngawirya tri lawan santri | 

Nuripin tan tĕbah | 

nut margi agĕng lumaris | 
mĕngilĕn lĕrĕs lampahnya || 

15. Sirat mabang nĕrancang ing pajar sidik | 
wana tĕratahan | 

bubakan bangkan winalik | 

sami tinĕgal ginaga || 

16. Pĕdhut mabun rumput kasrampat ngĕbĕsi | 
Hyang Aruna (m)babar | 

silo bĕlolokĕn dening | 
katampĕg ing ampak-ampak || 

17. Angĕtirah lir netra rapuh pinilis | 
kawĕngan ing ima ] 

malang alang-alang langkung | 
tan sirat soroting surya || 

18. Kang maruta midid narik tampĕkani | 
pĕdhut kang mangampak | 

mirut rapĕt ing atis-tis | 
ngisis pĕnthĕr Hyang Aruna || 

19. Anĕlahi sĕsining ngrat trang arĕsmi | 
wuryaning bawana | 

katrapan ujwalĕng rawi | 
kadya gring mulyĕngusadan || 

20. Pahyas-hyasing langĕning kanang murwani 
walĕr andrawĕla | 

citra cawining asari | 
sarĕnti tang mĕkar wigar || 

21. Orok-orok kalurak kalak kĕlucik | 
kĕtĕpĕng pulutan | 

lawatan sikatan busit | 
sosotan prabu-sĕtmata || 

22. Puspanyidra kacubung pĕlasa sĕnting | 
panjrah ruwĕng kisma | 
kamarutan tĕkang sami | 

ruru myang ron kĕtawuran || 

23. Kĕtĕring puspita kasiliring angin | 
lir mukaning kĕnya | 

rĕbut myat mring kang lumaris | 
pĕksi gĕntĕr mawurahan || 

24. Kadya gĕdrahing aningal angrasani | 
mring kang andon mawan | 

kae ngawirya kang siku | 
kasayom sĕlayĕng kĕrsa || 

25. Kang ro kae kait karĕnanirĕki | 

Jĕngrĕsmi kĕbancang | 
bĕncĕng kabuncang tan cangcing | 
kĕcancang cacading marga || 

26. Pĕksi podhang acilu kadya maoni | 
ywa (n)darung kalunta | 

luhung wus wangsulĕng ngriki | 

tuwas rĕkasĕng ing lampah || 

27. Kang pinurih ing sih tan bisa kĕpanggih | 
mĕngkana ĕsthanya | 
rarywan nĕng sela Jĕngrĕsmi | 
angandika lwir sarkara || 

Jilid 9 - Kaca : 50 

525 Dhandhanggula 

1. Kadipundi paman kang prayogi | 
punapa lajĕng napa wangsula | 
kang paman alon wuwuse | 
sumangga manira nut | 

laju wangsul ingong umiring | 
priye kono anakmas | 
rĕmbuge jinujug | 

Jĕngraga anor ing raka | 

jrih umatur Jayĕngrĕsmi angĕsĕmi | 

mring ari Jayĕngraga || 

2. Kadingarĕn sĕndhĕt sira yayi | 
paran wadine kusud netyanta | 
tan pati dhangan rĕmbuge | 
kang rayi lon umatur | 

mring raka jrih lamun akumbi | 

dadya matur pĕsaja | 

wit wĕkasanipun | 

kang raka gumujĕng nabda | 

dening gĕntĕn lan paman Kulawiryĕki | 

anggondhĕl kadhĕdhĕlan || 

3. Kadĕkna kĕt-ikĕt kacĕp alis | 
lir kĕt-ikĕtane Widiguna | 
bĕksa Kĕlana andhĕglĕg | 
kang paman sru gumuyu | 
kalingane angĕmu wadi | 

Jayĕngraga alatah | 
namur-namur (ng)guyu | 

Jĕngraga ngling pagujĕngan | 
paman tan jamak dudu-dudu saiki | 
anjĕnthar anjĕnthara || 

4. Untung mĕnthung andhuyung mring nyai | 
lir mancing nĕng kĕndhil olĕh jambal | 
dhudha dhedhe olĕh cindhe | 

angantuk nĕmu kĕthuk | 

lir lunga mlĕng dipun-sangoni | 

nglĕmbarah anĕng paran | 

sobrah lurung-lurung | 

olĕh nglĕlarangi randha | 

randha rĕndhĕ doyan bale angĕmuli | 

mulya kang kinĕrĕkan || 

5. Anggalĕgĕs Ki Kulawiryĕki | 

Jayĕngrĕsmi mĕsĕm myat kang paman | 

lir wong nĕgara prabote | 

Ki Jayĕngraga muwus | 

mring kang paman angguguyoni | 

wontĕn pintĕn sadaya | 

sapĕngaosipun | 

angling layake ya ana | 

ing pĕngaji pitungpuluh para luwih | 

lyan sangu rolas reyal || 

6. Jayĕngraga gumuyu sarya ngling | 
ingkang pundi alim-dika paman | 
kularsa uning dhuwunge | 
punapa dhapuripun | 

kang paman gya ngulungkĕn kĕris | 

gupuh tinampan sigra | 

tinarik kang dhuwung | 

dhapur parung nagasasra | 

pan sĕrasah ganja sanga langkung titih | 

dhuwung kinĕmarogan || 

7. Kang putra ngling gĕdhĕg-gĕdhĕg mĕksi | 
uwe bilah eram ngong tumingal | 

kĕris kang mĕngkene kiye | 

tuwa tangguh awutuh | 

pantĕs kagungane bupati | 

dhuwungipun kewala | 

pantĕs rĕgi satus | 

kĕris dhe-gus tan kuciwa | 

kang raka ngling ĕndi ngong milu ningali 

mubyar tĕmĕn srasahnya || 

8. Ingaturkĕn kang raka nampĕni | 
angandika iya bĕnĕr sira | 
berawa dhĕmĕs wangune | 
odhol sĕngoh lukipun | 

sarta kabĕnĕran mĕpĕki | 

wĕsi alus awaja | 

pamor putih ngrambut | 

rukmining naga tan rusak | 

ganja methok mĕkar sabit luntar mathis | 

bĕntĕt traping patra mas || 

9. Dhasar pancĕn arĕga kris iki | 
yĕn ta wus kalambunging awirya | 
pĕngaji kĕh patut bae | 

luwĕs sĕdhĕt asĕmu | 
mĕnyang ngĕndi tangguhe iki | 
kang paman ngling kĕjaba | 

Supasaning Sĕdayu | 

(ng)gih lĕrĕs mangsa nimpanga | 
sinungakĕn gya sinarungakĕn aririh | 

Jĕngraga ngliring nabda || 

10. Mudha taru tĕmĕn ya Nuripin | 
matur inggih paman jĕngandika | 
kĕlangkung dening aĕjĕt | 
samya sarĕng gumuyu | 

Kulawirya ngawĕd nudingi | 
sugih parikan anyar | 

moyok wong si Cĕblung | 
calak sĕmplak nora pacak | 
kathik mlĕpĕs wuwuh ĕjĕt mĕngko iki | 
ĕjĕt mono priye ta || 

11. Matur criyose bĕbasan ngriki | 
ĕjĕt mĕkatĕn turene saras | 
sampeyan saras samangke | 
amubru sagĕd bratu | 

angsal prabot pĕpak sarwa di | 
kur kelangan lĕgĕnyar | 
untung winalungsung | 
kris pĕndhok timang reyalnya | 
mase tuwa pan rĕgi sĕkĕt sĕtail | 
bangkol mas wastra endah || 

12. Lĕkas angsal pupulih nyugihi | 
gĕntos niba lan putranta mangkya | 
kemase kang krangsĕng-krangsĕng | 
paduka ingkang unggul | 

mantun kĕthur nyĕngkĕrĕk ngusir | 

Jĕngraga Kulawirya | 

samya sru gumuyu | 

wong ro anyawuri lĕmah | 

kĕpyur-kĕpyur mingkar-mingkar Ki Nuripin | 

Jĕngrĕsmi mĕsĕm nabda || 

13. Gĕnti niba kĕpriye Nuripin | 
matur sarwi gumuyu mĕlapat | 
rinta kapidhara mangke | 
rĕntah kagunganipun | 

pan kasisil marang dudungik | 
canthur mĕndĕr mangundar | 

-undar masang wuwu | 
nĕng wuwungan angsal jambal | 
gumalĕbog ri-dalĕm malungsungi | 
tĕmahan anglĕgĕna || 

14. Ki Kulawirya latah sarya ngling | 
gajĕg ngong tumon kang sira pajar | 
sing kĕmala yuda kae | 

inggih kang lĕcĕn bĕsus | 
mĕsĕs lalĕr mencok tĕkĕn cis [ 

Ki Wirya saya latah | 

Jĕngraga gumuyu | 

Nuripin rĕrainira | 

ingidonan gĕdubang prot lir sinungging [ 

ingusapan rata bang || 

15. Samya ginujĕng ngawirya katri | 
Jĕngraga tumingal suka-suka | 
ywa ko(k)-ulapi karpĕknĕn | 
umatur (ng)guyu-(ng)guyu | 
kados topĕng kang rai abrit | 

Jayĕngrĕsmi tyas lĕjar | 
dening rĕsmu rĕngu | 

mĕsĕm alon angandika | 

talah inggih paman ing gĕsang puniki | 

solah dadya sasmita || 

16. sasmitaning akerat ngĕmpĕri | 
awon pĕnĕd lĕrĕse punika | 
sungut prĕdapaning tĕmbe | 
tan tĕbih lĕjĕmipun | 

mila ingkang sampun linĕwih | 
wirang yĕn katitika | 
dhusthaning Hyang Agung | 
sadurung wus ka-adilan | 

Islam kapiripun kita pan puniki | 
sadrah tan wontĕn inang || 

17. Mila kĕdah kita taki-taki | 
anĕng donya wajib mrih kal tama | 
kĕtĕmua supayane | 

tuwah pituwasipun | 
ing ngagĕsang lir wiji sĕmi | 
kathah warnining wĕka | 
wak-awaking besuk | 
gabug aos praptĕng kerat | 
miwah awon pĕnĕde ahlinirĕki | 
ginĕdhong ing dĕlahan || 

18. Kados mĕkatĕn wirayatnĕki | 
putrandika kangmas Sĕh Mongraga | 
dĕnnya mĕmulang sĕsambĕn | 
kang paman nor ing sĕmu | 

iya talah wong wus kĕdugi | 

sĕkadare arasa | 

prayoga linampu | 

ngalap murading utama | 

ingkang putra Jayĕngrĕsmi ngandika ris | 

paman rumiyin pajar || 

19. Mitranipun rakanta jĕng kyai | 
warti paduka tanah ing Liman | 
ing pundi mangke dhusune | 
kang paman lon amuwus | 
sruwa bae tan pati gati | 
jĕnĕnge tan kĕlingan | 

mung desane emut | 

gajĕge ing Lĕmbuasta | 

lan ing Mĕngkir rewange ngaji jĕng kyai 

ya duk mĕksih nonoman || 

20. Ngong durung wruh ngĕndi tanahnĕki | 
kĕjaba sinambi tanya-tanya | 

lamun katĕmu desane | 

kang putra ngandika rum | 

wawi paman lajĕng lumaris | 

ngidul ngilĕn punika | 

mĕrgine anggalur | 

ya payo sakĕrsanira | 

lah wis mara sira dandana Nuripin | 

gawanmu [gawan — ] 

[ — mu] gendhongana || 

21. Sigra Nuripin dandan sarya ngling | 
bilah dene dadi sagendhongan | 

lir wong arsa nopĕng lĕnggĕr | 

Ki Wirya ngling gumuyu | 
lah ya iku apa sirĕki | 
wong wis nganggo tapuk bang | 
amĕngĕh rupamu | 

Ki Ripin ngĕsud dubangnya | 

Jayĕngraga angling lho aja Nuripin | 
bĕcik raimu abang || 

22. Laju lampahe ngawirya katri | 
tumurun ngambah wana gĕrotan | 
kĕrakal watu padhase | 
kawuhan kleyang runtuh | 
kĕpidak kumrepak ron aking | 
wor krisiking cĕmara | 
kanginan kumrusuk | 

kadya suraking baris prang | 

nulya ngambah pagangan kawuryan asri | 

tan ana pinagĕran || 

23. Tĕgal jĕjanganan amĕpĕki | 

pala kapĕndhĕm kasimpar muwah | 

ingundhuhan mring kang duwe | 

angidul (n)dhudhuk kimpul | 

miwah ngundhuh kara kĕcipir | 

rare jalwĕstri tuwa | 

bungah samya ngundhuh | 

ura-ura sisindhĕnan | 

ting dhĕrukir kĕpanasĕn kudhung jarik | 

wayah tĕngange surya || 

24. Anĕng pinggir mĕrgi kang (n)dhudhuk wi | 

Ki Nuripin alon atĕtanya | 

sanak pundi niku ĕnggĕh | 
kang tinanyan sumaur | 
inggih dhusun ing Tajug tĕbih | 
angling malih (ng)gih talah | 
tĕgal-dika niku | 

tan wontĕn kang pinagĕran | 

myang kokorak sĕsawe goprak tan mawi | 

sĕlamĕt datan rusak || 

25. Anauri lamun dĕn-pagĕri | 
nir tan kari salĕnjĕr-lĕnjĕra | 
tan uman dening gus gontĕng | 
mangsa pijĕra thukul | 

yĕn amawi korak sĕsawi | 

inggih mangsa umana | 

ing pĕksi angĕbyuk | 

sanĕs lan tanah ngareyan | 

pan wus tanjĕkipun yĕn kula ingriki | 

kĕdah tan pinagĕran || 

26. Ki Kulawirya ngling hĕh Nuripin | 
ngilĕnana sak-ananing tĕgal | 
sadhengah karĕpmu bae | 

Ki Nuripin agupuh | 

(m)borong talĕs uwi gĕmbili | 

kara kĕcipir kacang | 

jagung tela timun | 

tumbasan rĕgi rong uwang | 

angsal pirang-pirang tumpuk dĕn-undhungi | 

Ki Nuripin amlĕngak || 

27. Dhĕlĕg-dhĕlĕg kĕduwung sarya ngling | 
dene kĕh tĕmĕn niku ki sanak | 

nauri pan wus rĕgine | 
ngawirya katri ngantu | 

Kulawirya mojar dĕn-aglis | 
matur ah tiyang wĕgah | 
kathah tĕmĕn niku | 
mangsi kwawiya ngong-(m)bĕkta | 
lah sapa akon tutuku tan dudugi | 
ya gawanĕn sĕdaya || 

28. Matur sintĕn tiyange kuwawi | 
wawi ta kalih sampeyan (m)bĕkta | 
sĕtun kabĕkta sĕpalĕh | 

Kulawirya gumuyu | 
sakĕlarmu bae Nuripin | 

sigra wus winĕratan | 
nĕng bagor pinanggul | 
ambreyot ragi ngrĕsula | 

(ng)gendhong jarit ngĕndhukur amangkul kandhi | 
gĕdhe isi borongan || 

29. Ngrĕngkuk urut mrĕgi pringas-pringis | 
ginaguyu ngling Ki Kulawirya | 

Nuripin wus blĕg wong ĕtĕr | 

kang ginuyu mĕcucu | 
yata laju nampak wana writ | 
bondhot pĕngalang-alang | 

myak gĕlagah rayung | 

(n)jog lĕpĕn wĕning toyanya | 
pinggir kali kang kidul munggul kaĕksi | 
guwa anjru-dĕmungan || 

526 Jurudĕmung 

1. Jayĕngrĕsmi Jayĕngraga | 
katri Ki Kulawiryĕku | 
raryan ing kali samya dus | 
katoran dĕnnya lampah | 
wanci lingsir wĕktu Luhur | 
samya yĕm dĕnnira siram | 
rungsang kasĕgĕran ranu || 

2. Nuripin sĕlĕh gendhongan | 
ge-age ambyur ing ranu | 
silulup kajĕglug watu | 
bathuke bĕnjut sakluwak | 
dĕn-tĕkĕm ngĕsĕs marĕngut | 
mĕnyonyong dĕn-usap-usap | 

Ki Kulawirya amuwus || 

3. Nyĕmoni wong si kĕparat | 
dak-banggal pisan raimu | 

Nuripin matur malĕruk | 
kabĕh biyang ambakna duka | 
salang surupe angrawus | 
durung takon (n)dadak duka | 
tiyang bathuk kula bĕnjut || 

4. Silulup kĕtanggor sela | 
puniki napa kang bĕnjut | 
durung-durung (n)dadak bĕndu | 

Ki Kulawirya tumingal | 

Nuripin bathuke bĕnjut | 

Ki Wirya latah-alatah | 

Jayĕngrĕsmi gumuywandulu || 

5. Sasmitĕng paman rinira | 
samya sukanirĕng guyu | 

Nuripin kĕpingkĕl asru | 

Jĕngrĕsmi ngling yĕku paran | 

Nuripin kang dera-guyu | 
matur pan inggih punika | 
bathuk tri tan wontĕn mulus || 

6. Kadya dĕn-girik tinĕngran | 
ting pĕnyonyong bathuk abuh | 
sami kĕdhahar ing watu | 
punapa dhĕmit ing paran | 
nĕngĕri tiyang lumaku | 
mung sĕtunggil ingkang lĕpat | 
tan kenging beya ing pintu || 

7. Jĕngrĕsmi gumujĕng myarsa | 
Jĕngraga Kulawiryĕku | 
samya angapyuki banyu | 

Ki Nuripin gulagĕpan | 
matur kapok biyung biyung | 
lumayu mĕntas wuwuda | 
ginuyu sasolahipun || 

8. Ki Kulawirya ngling latah | 
hih bokonge minal-minul | 
mawa konthole lir waluh | 
kĕnthi tilas wadhah lĕnga | 
culĕse nyuplĕg angathur | 
kapit ing kĕmpung konthol | 
mĕnthik cilik kaya susur || 

9. Binalang-balang tan kĕna | 
Nuripin endha ambĕkuh | 
biyang Thol leyan konthol gus | 
Ki Wirya ngling parat edan | 
madhakkĕn konthol si Cĕmput | 
tan wun kang samya paguywan 
nulya mĕntas adus || 

10. Dandan nyamping katrinira | 
samya ngambil toya wulu | 
tan kantun lan santrinipun | 
nulya minggah maring guwa | 
guwa Pĕdhali asingup | 
pĕlataran sri andong bang | 
puring noja sĕmbon andul || 

11. Wali-kadhĕp winong nangka | 
patra mĕnggala trikancu | 
kelor sawo pĕlĕm madu | 
kang wetan wrĕksa gĕng gurda 
sulur wok nambi ngĕrampung | 
natar-sik lir sinaponan | 

kang guwa ngĕngrĕng dinulu || 

12. Ngawirya tri gya tumama | 
ing guwa wingit malat kung | 
madalĕm tidhĕm makuwung | 
wiyar jrambah tan kĕsrambah | 
lyan kang ngulati sĕdya yun | 
winĕtaran ing ngĕnggyanan | 
mot santrinya kapra langkung || 

13. Wau kang sami tumama | 
laju salat wĕktu Luhur | 
Jĕngrĕsmi ngimami ngayun | 
wus antara bakda salat | 
pĕragat sunatira wus | 

laju ngidĕri jro guwa | 

wontĕn pagrongan kĕdulu || 

14. Ingkang mangetan wiwara | 
sumruwĕng pĕtĕng alimut | 
wiwara malih kang kidul | 
asingĕb mangĕb limĕngan | 
wontĕn malih kang kadulu | 
wetan wiwaraning guwa | 
ngĕlangab kadya dĕlanggung || 

15. Kĕmput midĕr tĕpung-gĕlang | 
wiwara gĕng agĕngipun | 
ngalĕr-ngilĕn kĕdhik ngayun | 
kĕpara ngilĕn keblatnya | 

wus mĕngkana samya lungguh | 
ngawirya tri myang santrinya | 
nĕng pipi kilĕning pintu || 

16. Jayĕngrĕsmi lon ngandika | 

guwa punika kĕlangkung | 
rahmat raosing kalbu | 
kadya tan anĕng ing guwa | 

lir pendah nĕng wisma pangguh 
lan rayat ayĕm ing driya | 
kang paman nauri wuwus || 

17. Kasinggihan lĕhira jar | 
wikan iki mawĕnipun | 
atĕntrĕm suka sumungku | 
katri samya ngalĕmbana | 

Ki Kulawirya andulu | 

Nuripin sira ngagara | 
gĕni anggodhoga kimpul || 

18. Agupuh ingkang liningan | 
karya dhingkĕl urub-urub | 
ambĕnĕm katela jagung | 
matĕng sinaoskĕn ngarsa | 
linambaran roning sĕmpu | 
Jĕngraga Ki Kulawirya | 
nĕdha bĕbakaranipun || 

19. Jĕngrĕsmi tan pati kĕrsa | 
amipil jagung kur-ukur | 
lagyantuk rong larik sampun | 
sinungkĕn mring santrinira | 
kang paman nyamik asĕngkut | 
myang Nuripin athĕkulan | 
Jĕngraga tan pati antuk || 

20. Gĕmbili kĕdhik tan tĕlas | 
kang paman kĕlangkung tuwuk 
lajĕng anggĕloso turu | 
kuwarĕgĕn sarta sayah | 

glis ngorok asĕnggur-sĕnggur | 
alĕmĕk sinjang sakĕbar | 
bantal pĕndhukuling watu || 

21. Nuripin wusnya mĕmangan | 
ngaringkĕl (ng)galinting turu | 
ngorok sĕngguran sru | 

Jĕngraga gumuyu miyat | 
bilah lir tidhur lan tambur | 

Ripin lan man Kulawirya | 
dene ta ambarung umyung || 

22. Kang raka aris ngandika | 
ya kaya wis bunuhipun | 
wong warĕg rosa tuturu | 
kang rayi dhĕku nor-raga | 

Jĕngrĕsmi malih amuwus | 
lah payo ninis mring jaba | 
gya sang ro wirangrong mĕtu || 

527 Wirangrong 

1. Yata wau Jayĕngrĕsmi | 
wanci akir lingsir kulon | 

awal wĕktu Ngasar bĕntĕr seyub | 
sĕdhĕng ngaring-aring | 
lan rayi Jayĕngraga | 
ngangin-angin soring gurda || 

2. Jayĕngrĕsmi Jayĕngraga | 
sanalika samya anon | 
wringin awoh nangka alit agung | 
kĕtĕwĕl myang gori | 

babal madu kocingan | 

kang mĕtĕng agĕng-agĕng kathah || 

3. Jĕngrĕsmi gawok ningali | 
wringin woh nangka ting grendhol | 
sasmitĕng Jĕngraga wruh ing sĕmu | 
mulat ing waringin | 

woh nangka gori babal | 
madu kucing matĕng ngambar || 

4. Kang raka ngandika aris | 
paran purwane wringin woh | 
tĕka awoh nangka elok tuhu | 
priye wahnanĕki | 

Jayĕngraga nor-raga | 
inggih manawi sasmita || 

5. Jayĕngrĕsmi ngandika ris | 
apa ya kena dĕn-undhoh | 

lah mara Jĕngraga payo ngundhuh | 
kang matĕng saiki | 
anulya samya ngalap | 

uwoh nangka kang nĕng gurda || 

6. Kalihe samya angambil | 
gampil pinĕthik kemawon | 
Jayĕngraga sigra mundhut wĕdhung 
mring (ng)gonne Nuripin | 

samya mĕksih anendra | 
wangsul sangandhaping gurda || 

7. Pinĕcok nangka jinuring | 
tanpa dami nyamplungan thok | 
akandĕl sacĕngkang mawa madu | 
barĕsih akuning | 

Jĕngrĕsmi Jayĕngraga | 
sukĕng tyas kĕlangkung kĕrsa || 

8. Sinuwir cur madu warih | 
nyamplungan tan mawi bĕton | 
anulya dhinahar manis arum | 
raose nglangkungi | 

kalihe kanikmatan | 
satunggil sewang atĕlas || 

9. Tan kirang tuwuk (m)bukti | 
sĕdhĕng tan pae karo | 

kang raka ris nabda yĕn sun durung 
myat nangka kadyĕki | 
tan mantun manisira | 
nikmat sumrah ing sarira || 

10. Anĕh lan nangka sakĕhing | 
lumrah nyamplung nganggo bĕton | 
kiye nora nana bĕtonipun | 

pa wus adatnĕki | 
waringin awoh nangka | 
mung ing Pĕdhali kewala || 

11. Kang rayi umatur aris | 
duka-dalĕm mangsa-borong | 
amba tan gĕdugya yĕktosipun | 
adat lan botĕning | 

pakĕwĕt graitamba | 
kang raka malih ngandika || 

12. Lah payo mring guwa malih | 
paman paran mĕksih ngorok | 
gya wangsulĕng praptĕng ngayun | 
nataran ningali | 

kelor sawo sĕmboja | 
tri kancu patramĕnggala || 

13. Wali-kadhĕp pĕlĕm manis | 
nangka sawit ambyut woh | 
sadaya woh nangka katrinipun | 
tan ana kang kari | 


< Serat Centhini Jilid 09 - Halaman : 78 > 


Jĕngrĕsmi ya Jĕngraga | 
samya angungun tumingal 

14. Jĕngrĕsmi nyathĕt ing galih | 
sĕstu sasmitĕng Hyang Manon | 
tyas lĕjar sumringah sukur | 
eloking pangĕksi | 

gya minggah malbĕng guwa | 
kang pamanira ginugah || 

15. Ki Kulawirya gya tangi | 
myang Nuripin gregah lunggoh | 

Jĕngrĕsmi ngling paman wawi wulu | 
ing wĕktu mĕh akir | 

nulya samya mring jurang | 
siram ing kali akadas || 

16. Wangsul mring jro guwa malih | 

Ki Kulawirya tan anon | 
kelokaning tingal kang andulu | 
mung kang putra kalih | 

Jĕngrĕsmi Jayĕngraga | 

myat kitri samya woh nangka || 

17. Wus malĕbĕng guwa wingit | 

Ki Nuripin adan alon | 

sarĕng dĕnnya sunat ngangkat pĕrlu | 

Ngasar antarĕki | 
bakda salir pĕragat | 
akir surya mahacala || 

18. Tan adangu manjing Mahrib | 

Jĕngraga adan tumlawong | 

Ki Wirya kang dadi imamipun | 
sabakdaning Mahrib | 
laju ing wĕktu Ngisa | 

Jĕngraga gantya dadi mam || 

19. Wus pĕragat bakda witir | 
adhikir tĕpakur mansoh | 
samya kajĕnĕkan dĕnnya kasud | 
sawuse kadyĕki | 

Jĕngrĕsmi lon ngandika | 

Nuripin urub-uruba || 

20. Ingkang liningan agipih | 
dados gĕni obor-obor | 

padhang jroning guwa sambĕnipun | 
ambĕnĕm kimpul wi | 
jagung lawan kĕtela | 
pan sarwi anggodhog wedang || 

21. Kĕnthi sinapit ing ĕpring | 
kleyang kĕmadhoh ginowok | 

bumbung kinĕrĕt ingot alus | 
kang minangka cangkir | 
Nuripin tyase rĕna | 
arĕngĕng-rĕngĕng gurisa || 

528 Girisa 

1. Sawusnya dĕnnya (m)bĕbakar 
sinaosakĕn ing ngarsa | 
linambaran ron war-awar | 
miwah wedang tanpa gula | 
cangkir bumbung sinisikan | 
Jĕngrĕsmi mĕsĕm ngandika | 
dene akal tĕmĕn sira | 
kĕndhi sinapit minangka || 

2. Cĕrĕt cangkire bumbungan | 
ajange godhong wĕwanan | 
arum mat nora kuciwa | 
yĕn aja amĕlu sira | 
arikuh samĕrga-mĕrga | 
kang paman aris wacana | 
ya ana kang dadi Sĕmar | 
tan samar yĕn katlihatan || 

3. Ana kang dĕn-dol nĕng dalan | 
butuhan payu wolung wang | 

Nuripin anglirik mojar | 

(ng)gih (ng)gihipun pajĕng pisan | 
nĕmbĕlas wang lan sampeyan | 

Ki Wirya ambĕkus mulat | 
ĕndang munthuk si Kĕparat | 
wani-wani mada mring wang |] 

4. Nuripin mringis turira | 
inggih akados kewala | 

jĕr mangke sampun prĕkosa | 
debĕs jingkĕngan anjanjras | 

Ki Kulawirya alatah | 
sarwi adhahar bĕnĕman | 
kimpul lagya minambah || 

linĕpĕh kinarya (m)balang || 

5. Nuripin rĕrainira | 
gĕluprut kĕna binalang | 
matane dening mamahan | 
angrajuk nĕntak ah biyang | 

Kenthol sok amara-asta | 
sakĕcandhake kewala | 
sadhengah dĕn-(ng)go anglĕmpar | 
kĕmba yĕn tan mara-tangan || 

6. Sami ginaguyu suka | 

Ki Kulawirya wuwusnya | 

cangkĕmmu cok paribasan | 
gĕndhĕng anggarap maring wang | 
tambamu kowe rasakna | 

Nuripin dadya paguywan | 

Jayĕngrĕsmi lon ngandika | 
mring paman lan arinira || 

7. Sĕsambĕn samya rĕrasan | 
paduka punika paman | 
tuwin sira Jayĕngraga | 
sĕdhĕnge ngalap mujadah | 
paedah pratingkah tama | 
ywa kalunta kalulun tyas ] 
maksiyat tĕmahan siya | 
mring badan kita priyangga || 

8. Mĕnggah ngagĕsang punika | 
wajib ka-budi iktiyar | 
milih nalar kang tan sasar | 
soring-asor wong tan swarga | 
liring swarga ku raharja | 
arjĕng budi wruh wĕkasan | 
wĕkasaning kawaspadan | 
mawa mlampah ing ngagĕsang || 

9. Won pĕnĕd lĕrĕs lan lĕpat | 
kang winawas dalu siyang | 
pandomanira tabiyat | 
keblate manah punika | 
lĕpat lĕrĕs anĕng keblat | 
tan wande tibĕng tabiyat | 
tabiyat ingkang utama | 
kadhang tibĕng tabyat nistha || 

10. Tabiyat ro wus pacangan | 
ing awon pĕnĕde kita | 
tadhaning anĕng tabiyat | 
pĕnarikan mring swarga | 
pĕnarikan maring nraka | 
tan wus pĕsthi tibanira | 
ing salah sawijinira | 

tan kenging botĕn ngagĕsang |j 

11. Kĕdah ngangkah-angkah keblat | 
mrih tiba tabiyat tama | 
mapan sampun winalĕran | 

lan Jĕng Nabi Rasulullah | 
sarengat lawan tarekat | 
kakekat lawan makripat | 
puniku keblat tabiyat | 
kang utama linampahan || 

12. Mupakat para pĕndhita | 
ngluhurkĕn ngĕlmu sarengat | 

linuri utamanira | 

mila putranta kakangmas | 

Sĕh Mongraga kang wus keblat | 
tabiyat mring kaluhuran | 
mring ingkang tan kĕgĕlantang | 
wus man ing dunya akerat || 

13. Inggih ta mangsa wontĕna | 
kang kadya putranta kangmas | 
susungut wahyu uliya | 
rĕhning kita rumaos ngam | 
sapikantuk ngĕmba-ĕmba | 
kang paman lan arinira | 
tumungkul samya norraga | 
wusana alon lingira || 

14. Ya talah sun-rasa-rasa | 
pratingkah kang nora layak | 
kĕduwung kang wus kĕlakyan | 
tan yun sĕmĕnir-mĕnira | 

rong pĕmbandhil dohing manah | 
bĕnĕr tĕmĕn kangmasira | 
dĕnnya akarya wirayat | 
lah payo ngalih tĕnagan(?) || 

15. Bĕcik padha salin ada | 
binuwang kang wus linakwan | 

Jĕngraga mĕsĕm nor jiwa | 

Nuripin dhĕhĕm carita | 
sĕbĕt byar wau ta ingkang | 
lagya asalin dhadhakan | 
dhasar jadhug warnanira | 
karĕngga dening busana || 

16. Na ing kono apa nyata | 

Ki Kulawirya anjola | 
ambĕkuh brah parat edan | 
bandholĕn cangkĕme ngomyang | 
nyandhak wi gĕmbili mĕntah | 

Ki Nuripin binalangan | 

blag blĕg lumayu alatah | 
samya ginuyu tingkahnya || 

17. Jĕngrĕsmi aris ngandika | 
inggih Nuripin punika | 
lothung sangĕt anĕng paran | 
nyarasakĕn lampah sayah | 
sinambi guyon tan susah | 

Ki Wirya kadho ambalang | 
nauri ngling mring kang putra | 
pĕkne mĕngkonone iya || 

18. Ing wanci wus sirĕp janma | 
amapan dĕnnya lĕnggahan | 

samya dhikir rĕratiban | 
karahab tuwajuh ing tyas | 
antara dhikir salĕksa | 
dĕnnira ngonjot kalimah | 
kongsi lingsir dalu dahat | 
tyas samya kadya ginirah || 

19. Sawusira rĕratiban | 
kĕndĕl tan ana rĕrasan | 

Ki Kulawirya anendra | 

Nuripin sasore mula | 
turu ngorok sasĕnggoran | 
Jĕngrĕsmi lan Jayĕngraga | 
samya tan pikantuk nendra | 
mĕksih anjungkung wiridan || 

20. Nutug dĕnnya suhul ing Hyang | 
wayahing pajar gidiban | 
luwaran dĕnnira bengat | 

kang raka alon ngandika | 
wungunĕn man Kulawirya | 
wus sĕdhĕnge wĕktu salat | 

Subuh utama kang awal | 
kang paman lan santrinira || 

21. Samya tangi ting garegah | 
angling lah suwawi paman | 
mring kali samya akadas | 
gya tumurun ing jujurang | 
wus ngambil toyastutinya | 
samya minggah maring guwa | 
nulya adan lajĕng sunat | 
Jĕngrĕsmi kang dadya imam || 

22. Sawusnya pĕrlu pĕragat | 
Jayĕngrĕsmi Jayĕngraga | 
samya trap dhikir salsilah | 
sinĕntorkĕn wiridira | 

praptĕng byar enjing Hyang Surya 
pĕnthĕr rumangsang dennira | 
bakda dhikir kang wiridan | 
luwar panjuming kanthenan || 

529 Kinanthi 

1. Ki Jayĕngrĕsmi asĕgu | 
mring paman ngandika aris | 
kadipundi ingkang kĕrsa | 
ing rĕmbag paduka mangkin | 
punapa inggih lajĕnga | 
tuwin wangsula ingriki || 

2. Kang paman nauri wuwus | 
mangsa-bodhoa sirĕki | 
manira anut kewala | 
paran sakĕrsanirĕki | 

lah priye kono anakmas | 

Ki Jayĕngraga turnya ris || 

3. Inggih sumangga ingriku | 
yĕn mĕnggah kula pribadi | 
anjawi kĕrsanta kangmas | 
prayogi ingkang dumugi | 
ngupaya ngiras tirakat | 
pikantuk kalih prakawis || 

4. Kang raka aris amuwus | 
abĕnĕr yayi Jĕngragi | 
satutuging paran iya | 
manawa antuk pawarti | 
pandhita myang ajar-ajar | 
jĕjanggan lawan wĕwasi || 

5. Wau ta sĕdangunipun | 
nĕng jroning guwa Pĕdhali | 
pirĕmbag dĕnnira mentar | 
yata wontĕn janma prapti | 
satĕngah kapara tuwa | 
mĕndhita lantaran ĕcis || 

6. Mara sarwi mundhuk-mundhuk | 
momori dĕnnira linggih | 
pinapan samya ngingsĕran | 
sĕsalaman gĕnti-gĕnti | 

Jĕngrĕsmi alon ngandika | 
punĕndi paman ing wingking || 

7. Sintĕn ingkang sinambat ing hyun | 
umatur kang sinungan ling | 

ing Tajug pawisman amba | 
dhukuh sanginggiling dhingkil | 
kang sudi mastani aran | 
pun Sinduraga ran-mami |] 

8. Wangsul kang para binagus | 
paran kang sinĕdyĕng kapti | 
ing pundi sĕsanĕng wuntat | 
lan ingkang sinambat wangi | 

Jĕngrĕsmi nauri sabda | 
manirĕki samya santri || 

9. Dene sĕsanĕngong pungkur | 
wĕngkon tanah Kabulĕngkir | 
anglampahi kawlasarsa | 
ngupaya kadang tuwa nis | 
ran Jĕngrĕsmi Jayĕngraga | 
katri Ki Kulawiryĕki || 

10. Ki Sinduraga andulu | 
rĕsĕp ing awirya katri | 

Jĕngrĕsmi aris ngandika | 
punapi wontĕn kang gati | 
paman panggih lan manira | 

Ki Sinduraga turnya ris || 

11. Mila kawula agupuh | 
tuwi mring guwa Pĕdhali | 
wingi wanci surup surya | 
kawula ningali pĕksi | 
sĕkawan asĕsambĕran | 
pan sampun adatirĕki || 

12. Wus dados pratandhanipun | 
yĕn wontĕn tiyang nĕnĕpi | 
anĕng ing Pĕdhali guwa | 
yĕn kathah-kathah kang paksi 
yĕn kĕdhik ingkang tirakat | 
pĕksi mring Pĕdhali kĕdhik || 

13. Yĕn sĕpĕn pan inggih samun | 
tan wontĕn pĕksi satunggil | 
tyas kawula kĕdah dhangan | 
enjing punika mariki | 
kĕlamun parĕng ing kĕrsa | 
paduka kawula turi || 

14. Pinarak ing dhusun Tajug | 
rĕrĕh wismamba prayogi | 
nadyan wangsul marang guwa 
ing mangke inggih utami | 
ngawirya parĕng ing karsa | 
mring dhusun Tajug miranti || 


7 (Kaelokan wringin lan sanĕs-sanĕsipun sami awoh nangka) 

Mampir ing griyanipun Ki Sinduraga angsal katrangan, bilih kaelokan 
wringin lan sanĕs-sanĕsipun sami awoh nangka punika pratandha pikantuk 
idayat. 

Ki Wisma nyariyosakĕn bab dhusun Wĕngkĕr ingkang ugi kasĕbut pura 
Katongan, punika ing nguni kadhatonipun Bathara Katong, kajlĕntrĕhakĕn sil- 
silahipun Bathara Katong ngantos dados adipati ing Pranaraga lan sumare ing 
ngriku. 

Ki Sinduraga nyariyosakĕn lĕlampahanipun nalika jĕjaka, gadhah mitra wolu, 
sanga piyambakipun sami tunggil tekad, kalĕbĕt Ki Bayi Panurta. Mila lajĕng 
sami akrab. 

Ki Wisma lan tamunipun sami salat Luhur ing masjid Tajug, punika 
yasanipun Kyai Tajug ngulama saking Giri. Salajĕngipun sami rĕrĕmbagan 
bab babaring kasidan ing dalĕm iktikad, kasing salat, tataran mukmin dumugi 
mukmin mukib (tataran 9). Bakda Ngisa kasĕgah nĕdha, ingkang ngladosi 
anakipun Ki Sinduraga kalih: 1. wulanjar Ni Wasita; 2. adhinipun, prawan 
Warsiti. Kĕkalihipun sami gadhah krĕntĕg dhatĕng Jayĕngraga nanging 
kapĕpĕr jalaran sampun kasadhĕrĕkakĕn dening bapakipun. Dalunipun sami 
akrab tĕrbangan singiran. 

Kaca 63 - 83. 

529 Kinanthi 

15. Mangkana samya atĕmu | 
saking ing guwa Pĕdhali | 

Sinduraga anĕng ngarsa | 
nuduhkĕn marginirĕki | 
nabrang kali nĕtĕr jurang | 
ngampat pĕpĕrĕnging kali 1 1 

16. Tan adangu lampahipun | 
nampak tĕrataban kĕdhik | 
praptĕng Tajug punthuk arga | 

Sinduraga glis nudingi | 
mring rabi nak-putunira | 
kinĕn ngrukti suguhnĕki || 

17. Ngaturan lajĕng mring salu | 
mĕngkana tata alinggih | 
kapang nĕng bale-watangan | 

Ki Sinduraga anuding | 
anak karoro wanodya | 
prawan wĕlanjar sawiji || 

18. Sĕmune mĕsĕs abĕsus | 
kang prawan mĕpĕg birai | 
dhasar karone sĕmbada ] 
katĕngĕn rupane rĕsik | 
lanjar wastane Wasita | 
kang rara aran Warsiti || 

19. (n)Dha-usuk nom tuwanipun | 
kang dĕrĕng wruh tan kĕtawis | 
katon pĕrawan kalihnya | 
busana sinjang sarwa-di | 
tasik wida lĕlamatan | 
gĕlung sinĕkar ganda mrik || 

20. Kang tuwa kĕkĕmbĕn pĕlung | 
sinjang jambe copot mori | 

ni Warsiti kĕmbĕn jingga | 
tapih anyar tambal miring | 
samya naoskĕn pawohan | 
mring tamu amĕgat liring || 

530 Mĕgatruh 

1. Ni Wasita tapsirih kuningan sampun | 
sinaoskĕn Jayĕngrĕsmi | 

mundur gya Warsiti maju | 
tapsirih mring Jayĕngragi | 
dĕnnya ngajokkĕn kesĕron || 

2. Kumarompyang tapsirih ambĕnthuk dhĕngkul 
dhĕngkule Ki Jayĕngragi | 

maksih babak duk rinawud | 
tanggor lingiring tapsirih | 

sakit dhĕngkule kĕraos || 

3. Kagyat ngĕsĕs samya mĕsĕm kalihipun | 
kawistarĕng ing alinggih | 

sinamun pasĕmonipun | 
ni rara mundur glis-aglis | 
pĕlayune srĕmpang srĕmpong || 

4. Ni Warsiti ginuyu mring bakyunipun | 
jorogan angisin-isin | 

ni rara angling gumuyu | 
lĕhku anyuguh tapsirih | 
ambĕnthuk dhĕngkuling dhayoh || 

5. Patute bae rada lara anjumbul | 
mak pyur tyasku wĕdi isin | 
mandĕng mring ngong sun gya mundur | 
tĕrataban ati-mami | 

samya cĕthotan gĕguyon || 

6. Apan pacok-pinacokkĕn mring tĕtamu | 
ya patut sira Warsiti | 

kae bojomu angrangkung | 
ingong kang ora (n)duwĕni | 
ni rara mĕncĕp malerok || 

7. Ih sa-ugĕk akĕwĕs tĕmĕn ujarmu | 
kae bojomu kang sigid | 

patut padha antĕngipun | 
ni Wasita gumuywa ngling | 
sijine kae kang jagong || 

8. Kang (n)duwĕni bojo pantĕse sirĕku | 

Warsiti ngoso dĕnnya ngling | 

lah (m)bok kowe dhewe patut | 
olĕh wong tuwa kĕmaki | 
wangunane rada bancol || 

9. Ingamhan kang guyon mring biyangipun | 

(m)bok aja pating guligik | 

kadulu ing dhayoh saru | 
jamak kang antĕng abĕcik | 
malah padha nganggo-anggo || 

10. Mĕngko lamun manĕh ngladĕni mring ngayun | 
kang rada mriyayi thithik | 

ywa kaya anaking jagul | 

bapamu dĕn-kyai-kyai | 

mring wong pirang-pirang dhukoh || 

11. Kang sinĕndhu samya jrih mring biyangipun | 
nulya ngadi-adi warni | 

awake pinatut-patut | 
anggĕmpung waja kinĕsik | 


< Serat Centhini Jilid 09 - Halaman : 87 > 


karone salin panganggo || 

12. Ni Wasita asinjang rambutan wungu | 
kĕkĕmbĕn pĕlangi wilis | 

pupur tipis tan rinĕmbung | 
awiwida buratsari | 
pantĕs agĕlung kĕkĕndhon || 

13. Ni Warsiti sinjang kĕling tuluh-watu | 
tinĕlpok Banyumas kuning | 
rininggit tutumpalipun | 

akĕmbĕn jingga tinĕpi | 
agĕlung sinĕkar methok || 

14. Wida jĕnar tipis gĕbĕgan arĕmu | 
pupur rinĕmbug arĕsik | 
biyange mĕsĕm andulu | 
marang anake kĕkalih | 

ngling ya jamake mĕngkono || 

15. Ana dhayuh ingkang prayogi dinulu | 
sĕmune padha priyayi | 

ati-atinĕn mangayun | 
mantrap-silamu bĕcik | 
ywa sira sĕmbrana karo || 

16. Sutarnira manut pituturing biyung | 
yata kang sami alinggih | 

anĕng ing pĕndhapanipun | 
sami rĕnaning apanggih | 

Ki Sinduraga anudoh || 

17. Kinĕn mĕdalakĕn pasugatanipun | 
sigra nyaine angirid | 

sutanya kakalih samya yu | 
miwah rencange pawĕstri | 
rampadan bucu sumaos || 

18. Anĕng ngarsa wus tinata piringipun | 

Wasita lawan Warsiti | 
tumiyung gulune manglung | 
anjongkok siduwa siji | 

susune sasisih pĕthot || 

19. Amĕnjutu kĕduwĕng siduwanipun | 
poke wonga-wonga pipit | 

dadya siji sewang (ng)gandhul | 

Jĕngraga Kulawiryĕki | 
mandĕng tan liyan jinĕnthot || 

20. Mung brĕngkĕring kang mintĕr samya dinulu 
lir woh binarongsong kengis | 

Ripin wruh paraning dulu | 
ngampĕt watuk kĕpĕntut thit | 

ngawirya ro kagyat mengo || 

21. Sru gumuyu Kulawirya ngling hus buntung | 

Nuripin anggigil mijil | 

mĕksih kĕpĕntut (n)dharudhut | 
sadaya (ng)guguyu sami | 

Wasita Warsiti anon || 

22. Kacĕmutan karone angampĕt guyu | 
wusnya dĕnnira ngladĕni | 

samya (ng)guyu jroning kalbu | 
mundur glis pating kulikik | 
kapucungan ing dhĕdhayoh || 

531 Pocung 

1. Alon matur Ki Sinduraga mring tamu | 
sumangga punika | 

kawula turi wĕwanting | 
maklum dalĕm nĕnaosi sumapala || 

2. Samya gupuh pra tamu samya tuturuh | 

(n)dan lĕkas anadhah | 

pikantuk dĕnnira bukti | 

wus antara dangu luwar wiwijikan || 

3. Gya mangayun kang angladĕni angundur | 
cinarik mangandhap | 

tinimbalan Ki Nuripin | 

praptĕng ngarsa samĕkta kinĕn anadhah || 

4. Langkung tuwuk matĕngkuk muluk athĕkul | 
kinĕhan tan kirang | 

ajange tipis kalimis | 

Kulawirya gumuyu sasĕmon ujar || 

5. Bisa ngukur lĕmpĕr panjang piring lurung | 
lir bathuk pĕngantyan | 

barĕsih amincih-mincih | 

andĕlĕna yĕn mĕnang kĕlawan ajang || 

6. Kang ginuyu nak-enak angob ak-ĕk-uk | 
gumoh ingĕlĕdan | 

cukil untu sĕbal-sĕbil | 

ingkang tĕbĕng ing lĕmah malih pinamah || 

7. Gmndĕl muwus nora kĕna mangan tuwuk | 
ingurah-urahan | 

sarta srĕngĕn mĕmoyoki | 
milu-miluwa dhĕwĕke wong bĕndara || 

8. Maring batur tan nglumuhi balung usus | 

Ki Wirya tumingal | 

gumuyu anon Nuripin | 

ih ih bilah Ripin angkuhe lir dĕmang || 

9. Munyung-munyung marang wong nora angingus | 
yĕn wis mamah-mamah | 

warĕg wadhuke malĕnthi | 

kaya kundhi kĕlarisan adol grabah || 

10. Lo dang bĕrung nora andĕlok maring sun | 

Ki Nuripin obah | 

mĕsĕm nolih mring Ki Ragil | 
mak kĕcĕmut Ki Kulawirya alatah || 

11. Oh si Cĕmput kur obah janggude iku | 
lir wong kĕsurupan | 

mĕngko ngong-sĕmbur ing kĕndhi | 

Ki Nuripin kumrengkang mĕdal ing jaba || 

12. Pan ginuyu marang kang samya alungguh | 

Ki Sinduraga gya | 

ngatak marang kang ngladĕni | 
kinĕn mĕdalakĕn nyamikan dhadharan || 

13. Anakipun karo pangirid ing ngayun | 
tinata ing ngarsa | 

tompa brĕm anyaran manis | 
tĕtĕl antĕp kĕtan uran lawan kilang || 

14. Pisang gabu nangka wi gĕmbili kimpul | 
gĕdhang raja-tawa | 

gula rĕn lĕgĕn sumaji | 

sabun putih bĕrondong sĕle kĕtela || 

15. Alon mundur Wasita Warsiti runtung | 
solahe kinarya | 

samya brangti mring tĕtami | 

Sinduraga anyarakkĕn pasugata || 

16. Lah punika mĕmangsĕg sawontĕnipun | 
nanging sumapala | 

namung sarating kĕlantih | 

kang cinaran ngling inggih ngangkah punapa || 

17. Samya mundhut nyamikan sasĕnĕngipun | 
aroyom karĕnan | 

Jayĕngrĕsmi ngandika ris | 
minggah guwa Pĕdhali puniku paman || 

18. Sajronipun wontĕn malih guwa tĕlu | 
kang wetan satunggal | 

kidul myang kilĕn sawiji | 

langkung nyurĕng sumingĕb pĕtĕng tiningal || 

19. Alon matur inggih kang ngalor puniku | 
kang ngidul lajĕngnya | 

trus ing guwa Bayang-kaki | 

ingkang wetan trus guwardi Padhangeyan || 

20. Kang ngilĕn trus guwa ardi Wijil nĕngguh | 
tanah ing Pepedan | 

yĕn wontĕn ingkang nglampahi | 
tĕmtu inggih ing ngriku tĕrusanira || 

21. Pan puniku dadya ing pangungsĕnipun | 
yĕn wontĕn pĕrkara | 

gĕgĕr wong kutha angili | 

mring Pĕdhali sapintĕn kamot kewala || 

22. Pandugĕngsun dumugi sĕlaminipun | 
ing Pĕdhali guwa | 

mupangat guwa Pĕdhali | 

samya rĕsĕp sang anom myarsa kandhanya [| 

532 Sinom 

1. Jayĕngrĕsmi lon ngandika | 
paman ngong tĕtanya malih | 
punapa wus adatira | 

guwa Pĕdhali puniki | 

waringin woh gori | 

babal madu kucing arum [ 

manira ngalap nangka | 

lan Jĕngraga angsal niji | 

ingong bubak nangka kandĕle sacĕngkang || 

2. Barĕsih kĕsĕd ajĕnar | 
tanpa bĕton tanpa dami | 
pipit nyamplungan kewala | 
kumocor madu sinuwir [ 
raose langkung manis [ 

tan mantug atuntung arum | 

tĕlas sawiji sowang | 

manira lan Jayĕngragi | 

gawok mulat waringin tĕka woh nangka |[ 

3. Datan ngĕmungakĕn gurda | 
dalah sarupaning kitri | 
pan sadaya awoh nangka | 
sĕdene kang nangka yĕkti | 

Sinduraga turnya ris | 
kĕlangkung prayoginipun | 
punika pan idayat | 
sakadaripun dumugi | 

pan wus adatipun ing Pĕdhali guwa [| 

4. Jayĕngrĕsmi Jayĕngraga | 
lĕjar tyasira jinarwi | 
marang Kae Sinduraga [ 

Jĕngraga tĕtanya aris | 
pundi kang dĕn-wastani | 

dhusun ing Wĕngkĕr puniku | 
kang liningan turira | 
inggih ing Kĕdhaton lami | 
sapunika karan Katongan kewala || 

5. Mangkya dadya pamakaman | 
pĕsareyanipun gusti | 

Bathara Katong minulya | 
gotĕkipun duk ing nguni | 
jaman Dipati Panji | 

Pranaraga puranipun | 

pura Wĕngkĕr namanya | 
pangayaping para putri | 

yĕn wus maring Wĕngkĕr mantuk sowang-sowang 

6. Tumĕkĕng alama-lama | 

[-] | 

pura Wĕngkĕr ing Pranaraga | 

ing Pawĕngkĕr adipati | 

tan wontĕn kang nĕlani | 

dipati sĕlajĕngipun | 

dipati Wĕngkĕr pura | 

tumuntĕn wontĕn kang judhi | 

inggih Gusti Bĕthara Katong ambĕdhah || 

7. Pinopor prĕp pinrĕsing prang | 
dipati Wĕngkĕr pinatin | 
putri Wĕngkĕr binarĕkan | 

Bĕthara Katong mandhiri | 
misĕsĕng Pranaragi | 
punggawandĕl wus sumuyut | 
puniku icalira | 

namaning pura Wĕngkĕr wit | 
saking gusti Bĕthara Katong punika || 

8. Pan aran pura Katongan | 
ing alami gusti lalis | 
sinĕkar sajroning pura | 
dadya astana miwiti | 
putra wayahirĕki | 
gumantya kamuktyanipun | 

Jayĕngrĕsmi ngandika | 

Bĕthara Katong puniki | 

saking pundi kawijilane waunya || 

9. Ki Sinduraga turira | 

Bĕthara sĕjarahnĕki | 
saking nĕgari Bintara | 
warti putrane sang aji | 
dhukuh nĕng lĕpĕn Tangi | 
ing Katong wastaning dhusun | 
kawit alit binucal | 

mring sultan nĕng lĕpĕn Tangi | 
inggih asring Bĕthara mring Pranaraga || 

10. Mimitra mring Kyagĕng Mirah | 

Ki Agĕng Mirah puniki | 

kang miwiti gama Islam | 
santrinipun misih kĕdhik | 

Bĕthara Katong kait | 
lan Kyagĕng Mirah ing dangu | 
arsa angrisak kitha | 
nalini agamanĕki | 

Pranaraga mĕksih gama Buda kawak || 

11. Wus piadrĕng kĕrsanira | 

Kyagĕng Mirah anjurungi | 
katrimu pĕndonganira | 
bĕdhahipun Pranaragi | 
kados wau puniki | 
mĕkatĕn gogotĕkipun | 

Ki Kulawirya lingnya | 
mĕngkono jawane iki | 
lah kĕpriye kĕpatĕn lacaking warta || 

12. Kang putra kĕkalih nabda | 
pan inggih botĕn kĕpanggih | 

Sinduraga aturira | 

punapa kang sinamya ngling | 

Ki Wirya anauri | 

e bab ngupaya kĕkaruh | 

karuhipun kang rama | 

ngawirya kalih puniki | 

inggih kakang kula kang sĕpuh piyambak || 

13. Jĕng Kyai Bayi Panurta | 
guru gĕng tan ana nyami | 
madhĕkah ing Wanamarta | 
minardikakakĕn dening | 

Wirasaba dipati | 

masuk guru amumunjung | 
sapadhukuhanira | 
minuktĕkkĕn ing jĕng kyai | 
datan kĕna sĕkĕdhik karyaning praja || 

14. Ginuron para ngulama | 
miwah bupati pĕsisir | 
langkung gĕng mamulanira | 
kang samya angalap janji | 
priyayi myang wong sugih | 
cĕlak tĕbih samya mriku | 
kang wau angandika | 
maring ngong lan putra kalih | 
awĕwarti Jĕng Kyai Bayi Panurta || 

15. Anutur duk mĕksih jaka | 
kalane ngĕlaya ngaji | 
pinajar kĕh mitranira | 
kang sami saeka-kapti | 

jĕng kyai duk ing nguni | 

Mas Arundaya rannipun | 
gadhah mitra satunggal | 
ing Wĕngkĕr sangĕt wong kapti | 
nanging kula kĕsupĕn lĕng namanira || 

16. Lan malih ing Lĕmbuasta | 
samya kĕsupĕn rannĕki | 
mĕngkana Ki Sinduraga | 
gĕgĕtun ĕngĕt ing galih | 
dĕnnira tutur mawi | 

Mas Arundaya puniku | 

Sinduraga lon mojar | 
inggih kalingane ugi | 

Mas Rundaya wasta Ki Bayu Panurta || 

17. Kadya wus kĕrsaning Allah | 
sĕsambungane pinanggih | 
kawula botĕn nyupĕna | 
paduka pajar puniki | 
tamiyan kang siniwi | 

wong tan nyana yĕn sang bagus | 
putrane Mas Rundaya | 
kongsi gĕng prapta mĕriki | 
inggih kula mitrane Mas Arundaya || 

18. Agupuh pangrangkulira | 
anggrathul wuwusira sih | 
katongton rumakĕtira | 
gapyuk-gapyak dĕnnira ngling | 
datan nyana sayĕkti | 

adhuh mas sutĕngsun bagus | 
putrane Kang Rundaya | 
dene padha sigid-sigid | 
wiratama susila anitikrama || 

19. Tata dĕnnira lĕnggahan | 
pĕpajar Ki Sinduragi | 
duk maksih sami jĕjaka | 
kang sami saeka-kapti | 
lawan ramanta nguni | 
ĕngĕt-kawula ing dangu | 
kasanga rama-ndika | 
kasupĕn ingkang kĕkalih | 

ĕngĕt jula Carik-Sutra Carik-mudha || 

20. Lan pun Kidangwiracapa | 

Wargasastra Arsĕng-budi | 
kawula ran Malarsipta | 
kang tansah sapurug tunggil | 
kang Rundaya rumiyin | 
gadhah santri ran pun Bawuk | 
angĕsĕd yĕn dinuta | 

ing mangke punapa tĕksih | 

ngawirya tri asuka gambuh ing driya || 

533 Gambuh 

1. Sarĕng dĕnnya gumuyu | 

Ki Kulawirya latah amuwus | 
jĕbulane kang pĕngulu Basarrodin | 
kang putra samya gumuyu | 
wuwuh tyasira cumĕplong || 

2. Ngawirya katrinipun | 

sĕkala samya pĕnganggĕpipun | 
asrĕping tyas lir dhatĕng (n)Jĕng Kyai Bayi 
mring Ki Sinduraga ing hyun | 
ambapa-bapa sayĕktos || 

3. Ki Kulawirya muwus | 

botĕn nyana kĕlamun kang Sindu | 
yĕkti mitranipun kakang (n)Jĕng Kiyai | 
acĕtha mawi pun Bawuk | 
inggih mĕksih ambĕgogok || 

4. Mangke dados pĕngulu | 

mĕngkoni sakĕh ngibadahipun | 

dhusun kang kĕbawah rakanta (n)Jĕng Kyai 
pan inggih sĕwawratipun | 
cukup tan susah rinaos || 

5. Kinulit-daging tuhu | 

tan beda lan sĕdhĕrĕk sĕdarum | 
sinung aran pun pĕngulu Basarodin | 
ĕngĕt (ng)gyannipun pitutur | 

(n)Jĕng Kyai tan wontĕn sĕyos || 

6. Malarsipta sang Sindu | 

ĕngĕt mĕmpĕr Malarsih bok-ayu | 

ibunipun puniki anak mas kalih | 

Sinduraga manthuk-manthuk | 
karĕnan myat ing dhĕdhayoh || 

7. Ki Wirya malih muwus | 

ing Lĕmbuasta sintĕn kang Sindu | 
namanipun lan dhusunipun ing pundi | 
ngling inggih pnika wau | 

Kidangwiracapa kang wong || 

8. Akĕndĕl ing pakewuh | 

ing prakara tinuduh glis rampung | 
ingkang dadya wat-wate sakĕhing santri | 
mung Kidangwiracapĕku | 
priyangga ingkang pitados || 

9. Nglĕmbuasta puniku | 

tanah ing Kalangbrĕt dhusunipun | 
Jayĕngrĕsmi anambung wuwusira ris | 

Ki Wargasastra puniku | 

ing pundi sananing dhukoh 

10. Ki Sinduraga matur | 

inggih tunggil sami ngrikinipun | 

tiyang Wĕngkĕr ingkang adhepok nĕng ardi | 

Padhangeyan pucakipun | 
sing ngriki tan pati adoh || 

11. Ing mangke namanipun | 
pan anama Ke Sĕk Sidalaku | 

ginuron mring Pangeran Rangga Pranaragi | 
bab sastra prama-kawĕku | 
kasujanan kang kinaot || 

12. Kalĕrĕsan ing kalbu | 
lulungiding trus sujana nung | 
pratisthaning sastra bijaksanĕng budi | 
sudibya prawirĕng wuwus | 

wasis rampunging wiraos || 

13. Langkung kulinanipun | 

Pangeran Rangga sasĕntananipun | 
ingkang samya mĕmasah ing prama-kawit | 
kawi rĕjaning sastra gung | 

kasusilan utamĕng don || 

14. Jayĕngrĕsmi kayungyun | 

myang kang rayi Jayĕngraga nĕngguh | 
langkung rĕsĕp pitutur tumulya angling | 
yĕn parĕng samya mĕriku | 
mring Padhangeyan patĕmon || 

15. Paman untapna laku | 

Ki Sinduraga mĕsĕm umatur | 
inggih sĕlotipun pĕnĕd benjing-enjing | 
sarĕh nĕng ngriki sĕdalu | 
dĕrĕng marĕm tyas-ngong anon || 

16. Samya rĕrĕh ing kalbu | 
sinambi dhĕdharan anĕng ngayun | 

wus siyang Hyang Surya lingsir wancinĕki | 
pan amanjing wĕktu Luhur | 

Ki Sinduraga nabda lon || 

17. Suwawi samya wĕktu | 

maring mĕsjid sĕdhĕng salat Luhur | 
tan antara sadaya prapta ing mĕsjid | 
sarĕng ngambil toya wulu | 

Nuripin gya adan gupoh || 

18. Samya sunat sĕdamm | 

wusnya sunat kamat ngangkat parlu | 

Sinduraga nyarakkĕn akĕn ngimami | 
ngawirya samya tan purun | 

Sinduraga majĕng gupoh || 

19. Angimami ing ngayun | 

wus antara bakda salatipun | 
pragat pupujiyan dhikir donganĕki | 
sĕsalamĕn sunat rampung | 
kasmaran nĕng masjid manggon || 

534 Asmaradana 

1. Eca dĕnnira alinggih | 
nĕng masjid pucaking arga | 
isis awangwang wangune | 

Jayĕngrĕsmi angandika | 

(ng)gih paman Sinduraga | 
sintĕn kang yasa duk wau | 
mĕsjid ing Tajug punika || 

2. Acĕkli nĕng pucak wukir | 
wukir pupunthuk sĕdhĕngan | 
kang wisma nĕng gunung kabĕh | 
wĕwah pĕnĕda ngadesa | 

Ki Sinduraga turnya | 
kang karya tilas ing Tajug | 

(ng)gih Kyagĕng Tajug kang yasa || 

3. Ngulama saking trah Giri | 
nĕng ngriki lajĕng pruwita | 
nging Kyagĕng tan darbe tuwoh | 
musabat kang kulawarga | 
pinitaya rĕh makam | 

inggih luwure wong Tajug | 
atangkar dadya sadesa || 

4. Kula puniki nĕng ngriki | 
inggih mambĕt brayat kadang | 
katut wong tuwa kĕtĕmpoh | 
kula kang tinuwa-tuwa | 
kang wontĕn marsudia | 
angalap raosing ngilmu | 
srengat tarekat kakekat || 

5. Makripat walhu-alami | 
kadhang Jĕng Pangeran Rangga | 
asring tinimbalan ingong | 
sihipun rahab ambapa | 
andangu babing kitab | 

Pangran Rangga tyas linuhung | 
ngĕlmu Jawa-Rab ginulang || 

6. Priyayi gĕng langkung lantip | 
graitaning kaluhuran | 

asih mring pĕkir miskine | 
mardikakakĕn ngulama | 
nĕtĕpakĕn ngibadah | 

kurmat ing agama Rasul | 
mrih tangkar ngĕlmi sarengat || 

7. Jayĕngrĕsmi ngandika ris | 
ngong tanya man Sinduraga | 
mĕnggah ingagĕsang mangke | 
wĕkasaning ing kasidan | 
lantaran saking punapa | 
kang liningan lon umatur | 
sumanggĕng kĕrsa anakmas || 

8. Paningaling kula ngriki | 
kados sang bagus wus tama | 
tan kalĕmpit liring raos | 
wus tan kenging sinarĕman | 
yĕn mĕnggaha bĕngawan | 
sampun nyungab samodra gung | 
kalaban nugrahaning Hyang || 

9. Bisa mor tawa mring asin | 
mangsa si tawa wangsula | 
mring kali murih tawane | 
kawistara raosing tyas | 
sindhĕt kaol kawula | 

Jayĕngrĕsmi mĕsĕm muwus | 
mindhak wĕh tĕkabur mring wang || 

10. Tiyang mĕkatĕn tan kenging | 
kathah mĕnthĕking pĕthĕkan | 
apĕs mupangat ing kaol | 
kawula tanya pĕsaja | 
saking rumaos ngaral | 
supaya indhaking kawruh | 
rĕhning ngam kĕdah ihtiar || 

11. Ki Sinduraga ngling aris | 
ingkang kĕpanggih tyas-kula | 
babaring kasidan rĕke | 
wontĕn ing dalĕm iktekat | 
ingkang ĕkas ing salat | 
tangat sunat lawan parlu | 
panarikaning uliya || 

12. Rĕrambatan saking mukmin | 
mukmin ngam kang bangsa riyah | 
salate ngaral kemawon | 
mĕksih nganggo jamak kala | 
lawan ingkang pinangan | 
mĕksih kalabĕtan mĕkruh | 
punika mukmin bangsa ngam || 

13. Inggihipun mukmin ngabid | 
anucĕkkĕn kang pinangan | 
kang kalal makruh karame | 

wong kang karya kathah-kathah | 
nglampahi pĕrlu sunat | 
munggah mukmin salih nĕngguh | 
wong karya pakĕrti tama || 

14. Bĕnĕr patut anglakoni | 
wajib parlu lawan sunat | 
sĕdaya yĕn wus kĕlakon | 

gya munggah mukmin jahada | 
tĕgĕse ahli tapa | 
yĕn wus kĕlampahanipun | 
ing wajib pĕrlu lan sunat || 

15. Nulya munggah mukmin salik | 
tĕgĕse wong kang lumampah | 
dĕdalan maring Hyang Manon | 
pon wajib pĕrlu lan sunat | 
anulya malih minggah | 
mukmin supi wastanipun | 
wong kang wĕning manahira || 

16. Laku sunat pĕrlu wajib | 
minggah mukmin ngarip ika | 
wong kang amandĕng tingale | 
marang ing Allah bĕlaka | 
pon wajib pĕrlu sunat | 
nulya malih minggahipun | 
mukmin ngasik wastanira || 

17. Wong kang brangti ing Hyang Widi 
kewala namung Pangeran | 

ing Allah bĕlaka dene | 
wus tan mangro kanikmatan | 
anulya inggahira | 
mukmin mukib wastanipun | 
muhung asih maring Allah || 

18. Bĕlaka datan upami | 
sih-sinihan ing Hyang Suksma | 
rambah ping sanga urute | 
minggah aoliya Allah | 

sĕstu ingkang kinĕrsan | 
kula punika sang bagus | 
sagĕd miraos kewala || 

19. Dĕrĕng sagĕd anglampahi | 
pan amung awirayatan | 

yĕn wontĕn ingkang kĕcangkol | 
Jĕngrĕsmi karĕnan ing tyas | 
myarsa wirayatira | 

Jĕngrĕsmi nauri wuwus | 
pangkating mukmin punika || 

20. Kados tan kenging kinardi | 
kĕdah kĕlawan idayat | 

yĕn tan winahyu titahe | 
tan kenging ingangas-angas | 
nanging kĕdah ihtiyar | 
manawi parĕng winahyu | 
mungayan pra bangsa ngaral 

21. Ki Sinduraga nauri | 
inggih nakmas kasinggihan | 
ing sĕmu sami kĕraos | 

tan susah winĕdhar basa | 
sami sampun muk-ulam | 
sĕdangunira Ki Sindu | 

-raga pan sami karĕnan || 

22. Tĕkĕng wanci Ngasar iki | 
dĕnnira sami rĕrasan | 
nulya Ki Sinduraga-ne | 
angajak marang patirtan | 
sĕndhang kang binalumbang | 
binotrawi lining banyu | 
kĕlangkung wĕning toyanya || 

23. Wusnya ngambil toyastuti | 
samya salat wĕktu Ngasar | 
antara bakda pĕrlune | 
pĕragat puji dhikirnya | 
nulya asĕsalaman | 

tata malih dĕnnya lungguh | 

Ki Sinduraga lingira || 

24. Ngandika kantun alinggih | 
kawula mantuk sakĕdhap | 
ngawirya sumangga ture | 
sapraptanira ing wisma | 
anuduh rabinira | 

ngrakita suguh kang mungguh | 
dhayohmu padha ngulama || 

25. Kang ĕstri nauri inggih | 

Ki Sindu mring pĕkarangan | 
angundhuh tĕtandurane | 
ana tinuduh mring tĕgal | 
miwah kinĕn mĕt ulam | 
yata kang sami alungguh | 
nĕng masjid arĕrasanan || 

26. Jayĕngrĕsmi ngandika ris | 
ora-orane wong tuwa | 
mĕtu pituture gambĕn | 
kĕnyamipun ngangkah-angkah | 
gĕlar sucining sarak | 
urut-urute tinutur | 

pangkat angkating mukmin kas || 

27. Kang rayi umatur aris | 
inggih paman Sinduraga | 
kados yĕn lamun ginuron | 
eca pinikir wong tuwa | 
tekat sarak utama | 
mituhu sarengat Rasul | 
dĕrĕng mĕngĕng saking kitab || 

28. Ki Kulawirya nauri | 
iya bĕnĕr sojarira | 
pĕsaja kĕh prasĕndene | 
bĕrkate wong rada kuna | 
akathah kawruhira | 
patute rada mĕdhukun | 
kĕtara prĕjĕnganira || 

29. Yata ing wanci wus Mahrib | 
samya ngambil toya kadas | 

Nuripin gya adan age | 
asunat sĕdayanira | 
angamal pupujiyan | 
samya ngĕntyani Ki Sindu | 

-raga gya prapta asunat || 

30. Wusnya nulya dĕn-kamati | 

Jĕngrĕsmi kinĕn dadi man | 
majĕng angangkat pĕrlune | 
antara Mahrib bakdanya | 
laju manjing ing Isa | 

Jĕngrĕsmi wĕwacanipun | 
dĕn apti pasekatira || 

31. Sawuse Patekah-nĕki | 
surat Jumungah awalnya | 
surat Munapĕk akire | 
antara Ngisa abakda | 
pĕragat witira | 
sawusnya ngaturan mudhun | 
mring wisma angraras-driya || 

535 Mijil 

1. Sadaya wus mudhun saking masjid | 

(n)dulur lampahnya lon | 
praptĕng wisma salu pinĕrantĕn | 
ginĕlaran kĕlasa-lus putih | 

wus samya alinggih | 
tata anĕng salu || 

2. Sutanira kalih angladĕni | 
naosakĕn gembol | 

saya mĕsĕs bĕsus andĕlĕrĕng | 

Ni Wasita Warsiti angliring | 
siji sewang mĕndir | 

anancang pandulu || 

3. Ni Wasita lan nimbok Warsiti | 
sarĕng mundur alon | 

Ki Sinduraga nuduh siwine | 
dhenok karo sira dĕn-agĕlis | 
ladĕkĕna nini | 
sĕgamu sĕnanjung || 

4. Lĕhira ngliwĕt sidhat apa wis | 
wĕtokĕna dhenok | 

ni rara ro mĕndhak mĕsĕm ture | 
lumaku ting garubyug kang tapih | 
lampahira ririh | 
mipit magĕr-timun || 

5. Usap susur tangane kang siji | 
ngrĕmĕt-ngrĕmĕt suroh | 

praptĕng wisma wingking nuduh age | 
mring baturirĕstri angladĕni | 
wus samĕkta sami | 
gya ingirit mĕtu || 

6. Biyungira lĕgĕh anĕng ngarsi | 
sutanira karo | 

nampa kĕndhi patula cĕcĕpe | 
kang nĕng wuri sĕga pulĕn putih | 
anĕng panjang lintrik | 
kĕlawan bubucu || 

7. Liwĕt sidhat mĕncir gajih biri | 
kinyih-kinyih tinon | 

kadya kĕna pinĕrĕs lĕngane | 

myang rampadan nĕng dhulang tup sari | 

ulamnya mawarni | 

wus sumadyĕng ngayun || 

8. Ni Wasita kĕlawan Warsiti | 
tata rampadan lon | 
lam-ulaman ngandhĕrkĕn rasane | 
opor bĕbĕk lawan bĕsngĕk pitik | 
anjenan lumungsir | 

age pal-puk duduh || 

9. Srĕgan babad limpa lawan ati | 
dhĕndhĕng-ragi abon | 
sambĕl miri rajangan lalabe | 
ayĕm tuwa pinĕdhĕs rinawis | 
ing jruk pĕcĕl kulit | 
rĕmpah lan kĕrupuk || 

10. Ni Warsiti dĕnnira ngladĕni | 
siduwa anjongok | 
kawistara salĕkok lĕkĕre I 

Jayĕngraga tyase ragi mikir | 
watuk ngampĕt ririh | 
ni rara kumĕnyut || 

11. Tĕrataban tyase sĕnag-sĕnig | 
lĕngĕn andhĕrodhog | 
amaruntus kringĕtĕn githoke | 
ngĕlĕd-ĕlĕd idu gondhang salit | 
sora napasnĕki | 

ngorong mĕtu ngirung || 

12. Ingangsĕgĕn piring gumalĕthik | 
gĕmpil prĕl kĕtanggor | 

biyangnya ngling (m)bok dĕn-alon bae 
Ni Warsiti angacĕmut isin | 
wus tata mundur ris | 

Ki Sindu umatur || 

13. Sumangga paduka samya wanting | 
krana Lah kemawon | 

nuwun maklum sawontĕn-wontĕne | 
kang ingancaran samya wiwijik | 
sarya ngling lah bibi | 
wasisan akĕmbul || 

14. Nyai Sindu nuwun aturnĕki | 

Ki Sindu nglingnya lon | 
kajĕngipun kewala ing mangke | 
adan lĕkas dĕnnya samya bukti | 
suka rĕnĕng galih | 

anadhah pikantuk || 

15. Ayĕm tuwa kang samya kinapti | 
malah lali lawoh | 

amung ayĕm mĕnjangane bae | 
Jayĕngraga nyarub mĕratani | 
adhokoh tan wigih | 
kaecan anutug || 

16. Aluwaran wus samya wĕwanting | 
ambĕng gya linorod | 

mring Nuripin kinepan kabĕhe | 
kadhuwĕtan dĕnnira nguculi | 
sabukanirĕki | 
kinĕndhon rumuhun || 

17. Ambĕgĕgĕg saguh dĕnnya linggih | 
pĕmangane cekoh | 

pupuk gĕng mangap mele ilate | 
mata mablak kĕlip angĕdhapi | 
dhĕluk uga tangi | 
tumĕnga tumungkul || 

18. Ki Kulawirya gumuyu angling | 

Ripin lĕ(h) ambadhog | 

kathik mele mangap lan matane | 
sabĕn muluk bokong nganggo njondhil | 
lir endha binandhil | 
tandhane aibut || 

19. Wusnya tĕtĕbah ingkang ngladĕni | 
nyamikan sinaos | 
woh-wohan nyang olah-olahane | 

Ki Sinduraga angancarani | 
suwawi won kĕksi | 

tinadhah ingriku || 

20. Samya nyamik sasĕnĕngirĕki | 
sinambi miraos | 

Sinduraga atutur waune | 
kala nĕme ramanta duk nguni | 
tirakatan sami | 

mring ardi Sĕmĕru || 

21. Anĕng guwa Dhasar pitung ari | 
siyam angĕlowong | 

wong nĕm samya ambungkah pasane | 
namung ramanta kuwat pribadi | 
nglowong pati-gĕni | 
bĕtah pitung dalu || 

22. Nĕng sajroning guwa Dhasar wingit | 
kaidayat kaot | 

mas Rundaya nĕng riku angsale | 
wahyu-tama nĕng Sĕmĕru wukir | 
baya wus pinasthi | 
dadine ngaluhung || 

23. Jĕngrĕsmi lan kang rayi Jĕngragi | 

Ki Kulawirya non | 

samya ngungun karĕnan pajare | 

Sinduraga ngundang siwi kalih | 
prapta kang dĕn-sĕngi | 
pra samya nĕng ngayun || 

24. Ngling punika rayinta samyĕstri | 
ywa wigih pangangkoh | 

wajib manjing sĕdulur yĕktine | 
kang liningan amangsuli inggih | 
kĕlangkung utami | 
sami ngawu-ngawu || 

25. Jayĕngraga angling jroning galih | 
o ah kang mĕngkono | 

dene gĕla tĕmĕn tyas ngong mangke | 
kurang thithik bae mĕngko lingsir | 
ing wĕngi amĕsthi | 
karone kĕbrawuk II 

26. Tĕka dĕn-srahakĕn ing atunggil | 
cuwa tĕmĕn ingong | 

tan prabeda ni rara batine | 
kogĕl sinĕdulurkĕn ing tami | 
liyan tĕmah dadi | 
asanak sĕdulur || 

27. Yata Sinduraga ngling mring siwi | 
lah rara dĕn-gupoh | 
pundhutĕn ge trĕbangku si Garĕng | 
padha slawatan dhĕwĕkan sami | 
lan kakangirĕki | 

lĕk-lĕkan wong nganggur |] 

28. Ni Warsiti gupuh dĕnnya ngambil | 
tarĕbang sawiyos | 

prapta ingaturkĕn tarĕbange | 
wawi anakmas gĕgĕntĕnan singir | 
lan gĕntyan nĕrbangi | 
kula lan nak bagus || 

29. Kang sinung ling samya anglĕgani | 
rumahab ing pakon | 

nulya sinĕntak wau trĕbange | 
ginĕmbrang kumrampyang tĕrbangnĕki | 

Ki Sindu ngling aris | 
mring ro anakingsun || 

30. Miluwa ambyong sauran singir | 
ngarah apa dhenok | 

lah wong lawan kakangira dhewe | 
tan ana lyan aja wigah-wigih | 
suta ro ngĕsĕmi | 
tan lĕngganĕng kayun || 

31. Nulya abawa kataman Nabi | 

Rasululloh rĕko | 

kataman Nabi iya Muhamade | 
ngajam Ngarbi wa Rasulullahi | 
kataman nabiyi | 
swarane Ki Sindu || 

32. Mĕmpĕr swarane Ki Bayi | 
karĕkĕling ulon | 

datan pati asora swarane | 
grathul-grathul magak angunani | 
mulut rĕmĕn manis | 
ĕmpuk ngĕntal-ĕntul || 

33. Sinauran kapat Ki Nuripin | 
kanĕm ni rara ro | 

rĕmpĕg asring tan srĕnti sajake | 
lir saron barung dĕn-panĕrusi | 
raras anyundari | 

ngalĕp nganyut-anyut 


34. Singir pakam-lahu pi-ayatin | 
mashuratin rĕko | 

nasal kitabu bi hagadane | 
mashura lajĕng bawa nampĕni | 
swara rum jalwĕstri | 
asari rinungu || 

35. Wong kang cĕlak-cĕlak samya tangi | 
mĕriku anonton | 

ting gĕrobyak mĕngakkĕn-lawange | 
tarap nĕng jogan dĕnnya ningali | 

Ki Sindu akapti | 
slawatan lan tamu || 

36. Sinduraga panrĕbangirĕki | 
lĕlamban kemawon | 
pangiwane ngĕpipir kĕmpyange | 
tĕtampĕlan lan gĕmbrungirĕki | 
gagliwangan goling | 
pinangku ing dhĕngkul || 

37. Dĕn-ngĕr-ingĕr tĕrbange dĕn-lingling 
sinru uga alon | 

manut lagon sangĕt lan lirihe | 
mĕksih labĕting baut kĕtawis | 
ping pĕk tong gring tong ting | 
pong bĕng pong bĕng pong brung || 

38. Langkung rahab tamunira sami | 
bantu dĕnnyambyong | 

samya micarĕng jro wĕrdayane | 
dene swara mĕmpĕr sadayĕki | 
kĕlawan jĕng kyai | 
layak tunggal guru || 

39. Wus antara nutug dĕnnya singir | 
tamat suwuk alon | 

maca sĕlawat sĕsaurane | 

Jayĕngrĕsmi nulya maca rawi | 
kir-ate patitis | 
swara manis arum || 

536 Dhandhanggula 

1. Sinduraga ngalĕm jroning ati | 

myarsa dĕnnira maca ruwiya | 
tan nilip kandĕl tipise | 
ngling sumangga nak bagus | 
asĕsambĕn angaring-aring | 
dhahara nyĕnyamikan | 
sapikantukipun | 
yĕn wus aso gĕgĕntĕnan | 
anarĕbang ingriku aganti-ganti | 

kawula yun uninga 

2. Kang liningan samya anginggihi | 
sarwi sĕsambĕn dhahar nyamikan | 
royoman kĕmbulan bae | 

suta ro sinadulur | 

(n)dulurakĕn marang tĕtami | 
samya rahab nyamikan | 

Ni Warsiti lamun | 
mangan sinambi liringan | 
lan Jĕngraga sisinglon iriban liring | 
samur nyakot panganan || 

3. Ingkĕmira ngiras angĕsĕmi | 

Jayĕngraga angling jroning nala | 
gampang mana bocah kuwe | 
kaya untu mĕh runtuh | 
tĕnagane wus gowal-gawil | 
sĕmangsa ginĕpoka | 

ngatut lir dinudut | 
wusnya aso sawĕtara | 

Sinduraga ngulungkĕn tĕrbangirĕki | 
mring Jayĕngrĕsmi sigra || 

4. Wawi anakmas andika singir | 
kang liningan anampani tĕrbang | 
nulya maca sĕlawate | 

sajak Yaman Allahu | 

Allahu Allahu ya rabi | 

Muhamad Rasullulah | 
sinauran barung | 
tĕrbange tiniru lamban | 
singir ngĕlik tanakaltu biaslapi | 
arbadi sahodadya || 

5. Kadas sampung pingli abrahatin | 
tanakalu mĕntul swaranira | 
mĕksih dĕn-unthĕt ulone | 

ulĕm angglĕndĕm ĕmpuk | 

Ni Wasita sat-ingsĕt linggih | 
apasang-pasang tingal | 
tan kĕsamĕng dulu | 
tyase iya uga ora | 

Ni Warsiti olĕh paguting pangĕksi | 
asĕsangkutan ulat || 

6. Lamun ngĕlik iriban mĕndĕlik | 
elok lĕjĕme nora kĕjamak | 
galak anglarak lirihe | 

ting kadhuwĕt pikantuk | 
bapane wus wruhing pangĕksi | 
inguja jĕjawatan | 
juwĕtan rinĕngu | 
mĕngkana sadangunira | 

dĕnnya samya rahab sĕlawatan singir | 
gantya-gantya narĕbang || 

7. Lamun Jayĕngraga nrĕbang singir | 

Ni Warsiti tambuh solahira | 
angĕtarani pamrihe | 

saking kadrĕnging wuyung | 

yĕn ta sampun sompok kĕh mĕksi | 

kaya nubruk-nubruka | 

anglĕthuk angrĕmus | 

mring baguse Jayĕngraga | 

ingkang dhe-gus alus bĕsus mĕsĕs sigid | 

gut-gutĕn ni-mbok lara || 

8. Wus wĕrata dĕnnya ganti-ganti | 
narĕbang singir maca ruwiya | 
wanci wus bangun akire | 

Sinduraga amuwus | 

marang anakira kĕkalih | 

dhenok sira liwĕtna | 

sĕdhela kakangmu | 

manawa laju lĕlampah | 

dimĕn karya asarapan mupung enjing | 

prayoga ngĕt-angĕtan || 

9. Ni Wasita Warsiti nulya glis | 
mundur mring pawon samya lah-olah | 

Ki Sinduraga lon ture | 

wus dawĕgipun wĕktu | 

Subuh mupung awal utami | 
gĕpah dera ngaturan | 
sĕdaya umĕt | 

mring sĕndhang kang binalumbang | 

Ki Nuripin anggembol panganirĕki | 
amĕk sisĕnĕngira || 

10. Wusnya samya ngambil toyastuti | 
minggah mring masjid Jĕngraga adan | 
tumlawong landhung swarane | 
asalatu kaerun | 

minanomi sampunirĕki | 

sĕdaya sampun sunat | 

pupujiyanipun | 

lĕlagon amal-amalan | 

manjing wĕktu ing pajar gidib mĕh sidik | 

anulya kinamatan || 

11. Jayĕngrĕsmi kinĕn angimami | 
gupuh ngangkat pĕrlu niyatira | 
usali praptĕng takbire | 
wusing Patekahipun | 

apan surat Sujada nĕnggih | 
andhĕge sinujudan | 
rĕkangat liripun | 

surat sawusing Patekah | 

surat Kasar wĕwacan rĕkangat akir | 

adĕge kinunutan || 

12. Praptĕng ayat salam bakda nuli | 
pupujiyan dhikire asantak | 
paragad donga wĕktune | 
sĕsalaman kumrubut | 

sarwa lagon sĕlawat Nabi | 
sĕsampunipun purna | 

Ki Sinduragĕku | 

ngaturi kundur mring wisma | 

Jayĕngrĕsmi angling andika rumiyin | 
kula mangke sakĕdhap || 

13. Sinduraga mudhun ngrumiyini | 
angrukti sugata sĕsĕmĕkan | 
kang lah-olah kinĕn age | 
ramut sĕdayanipun | 

yata ingkang wontĕn ing masjid | 

Nuripin ngudhar-udhar | 
bubuntĕlanipun | 

Ki Wirya ngling iku apa | 

matur inggih ambĕrkat nyamikan kĕdhik | 

puniki gajĕg eca || 

14. Kulawirya gumuyu ambĕkis | 
apa kapiran sira tan mangan | 
durung wruh rasane kuwe | 
kang dablog sapa mau | 
dene cangkĕme kaya gunting | 
tan pijĕr sĕlawatan | 

pĕrlu ngulu-ulu | 

samangsa sun-tolĕh mangan | 

mung mangan thok tan ana banĕnne muni | 

lĕrĕn ngantuk lan mamah || 

15. Cangkĕme isih anyokot pipis | 
cokore (ng)gĕgĕm juwadah jĕnang | 
sejene anĕng pangkone | 
prandene jugug umuk | 

nora pisan olĕh ngacĕmik | 
samangsa sun-dhudhaha | 
wĕtĕngmu bok munjung | 

Nuripin gumuyu mangan | 

ĕh hĕm milu miluwa thim sing priyayi | 

rencang angsale napa || 

16. Legĕk arĕp ngĕmplok durung (ng)gigit | 

(ng)gĕn-ningali ngawĕti maring wang | 
sarwi (n)damoni bithine | 

tĕmahan wande muluk | 
ajĕng kula sikokĕnĕna jrih | 
tĕmah lir wong bedhangan | 

muluk yĕn kĕtungkul | 

Ki Kulawirya alatah ] 

jĕh kĕrĕpĕn pĕmbadhogmu aku sĕngit | 

tan mĕnĕng mamah-mamah || 

17. Suka gumuyu kang putra kalih | 

Jayĕngraga angling sarwi latah | 
gajĕge padha bĕnĕre | 

Ki Nuripin umatur | 

kĕparĕg pĕh kĕpopoh pinrih | 

mring kang apĕs parannya | 

kĕtibanan dhĕnggung | 

wontĕn wangsiting sasmita | 

ting kĕduwĕt akoyok bĕburon liring | 

kĕsit abalĕdigan || 

18. Kang sĕtunggal kĕcopĕtan liring | 
kĕthul bĕngkul tan kĕsamĕng nala | 
sĕlĕk sinangkut karone | 

ramya bĕnturan sĕmu | 
sruwang-sruwĕng srawungan lungit | 
gulĕt balangan ulat | 
wontĕn kang tan payu | 
tĕmahe akarya tiban | 
kintĕnipun kados winada kĕripik | 
kirang pĕrkis piliyan || 

19. Kulawirya latah nyandhak gitik | 

Nuripin lumayu karĕngkangan | 
tan tinolih panganane | 
juwadah jĕnang kimpul | 
linemparkĕn marang Nuripin | 
ĕnting kinarya (m)balang | 

sing kĕna gĕlaprut | 
ing pipis kĕlawan bikang | 

Jayĕngraga ngling modar kowe Nuripin | 
tambamu wong sĕmbrana || 

20. Jayĕngrĕsmi mĕsĕm dĕnnira ngling | 
jĕr sok salah gawe popoyokan | 

tan kongsi lĕh pĕmangane | 
yata antara dangu | 

Ni Warsiti prapta turnya ris | 
paduka ingaturan | 
mring wisma sadarum | 

Jĕngrĕsmyangling lah ya rara | 
rumiyinna manira mĕngko ing wuri | 

Ni Warsiti gya mentar || 

21. Nulya samya mudhun saking masjid | 
praptĕng wisma Sinduraga gĕpah | 
amĕrnahakĕn lungguhe | 

wus tata anĕng salu | 

Sinduraga nuduh mring siwi | 

lah wus ge wĕtokĕna | 

sĕgamu senanjung | 

sutane roro agĕpah | 

mĕdalakĕn sĕkul rampadan ing ngarsi 

ni rara salasiran || 

537 Salisir 

1. Ki Sinduraga turira | 
sumangga sami wantingan | 
kang ingancaran agĕpah | 
parĕng atuturuh asta || 

2. Adan lĕkas kĕmbul nadhah | 
pikantuk samya kaecan | 
ulam-ulaman mawarna | 
ingolah sarwa anyaran || 

3. Antara dangu dĕnnira | 
anadhah gya aluwaran | 
nulya-mbĕnge cinarikan | 

Nuripin tan kinurangan || 

4. Anutug tuwuk tan turah | 
sĕdaya wus linorodan | 
ing ngarsa wus tinĕbahan | 
gantya dhĕdharan mangarsa || 

5. Olahan ĕnjing-ĕnjingan | 
cinarakakĕn sumangga | 
punika kang mĕmangsĕgan | 
nulya samya nyĕnyamikan || 

6. Ukur sapikantukira | 
sawab wus wrat sasarapan | 
mĕne dhĕdharan amucang | 
ĕsĕs kĕlobot minĕnyan || 

7. Nuripin wus linadĕnan | 
panganan sarwa prok-prokan | 
tan kaot lan kang rinampad | 
prandene gĕmpur mĕh tĕlas || 

8. Mung kari kang anggrah-anggrah | 
wus samya mĕmangsĕgan | 
Jayĕngrĕsmi alon nabda | 

lah ta paman Sinduraga || 

9. Puniki wus kĕlampahan | 
mrih mulane mring apapa | 
sangĕt panrima-kawula | 
tan sagĕd amangsulana || 

10. Aprĕsasat sihing bapa | 
kang ayoga tan prabeda | 
lamun parĕng kawularsa | 

11 . 


12 . 


13. 


14. 


15. 


16. 


17. 


18. 


19. 


20 . 


21 . 


apamit madal pasilan || 

Laju marang Padhangeyan 
kang (n)dika pajar punika | 
mitrane rakanta rama | 
kang wasta Ki Wargasastra 


Jilid 9 - Kaca : 83 

Kawula sĕdya angrarah | 
labĕt mitrane jĕng bapa | 
angirasi takon warta | 
sananya Sĕh Amongraga || 

Mĕnawi kawula prapta | 
ing karajan Wanamarta | 
yĕn wontĕn tanyaning rama | 
wontĕn sun-karya sal-angsal || 

Wau ta Ki Sinduraga | 
myarsa prasabĕning sabda | 
lir suta gring mĕh prĕlaya | 
ngrĕs tyas cipta kapugutan || 

Ĕsmu rĕndhĕt dĕnnira jar | 
kĕlangkung cuwa pun bapa | 
pĕpanggih mung satilapan | 
tan jĕnĕk (ng)gyan-sun tumingal || 

Langkung kĕraosing driya | 
mulat ing andika samya | 
kĕngĕtan mring kang pĕputra | 
ramanta kang Arundaya || 

Ing dangu akĕkandhangan | 
tan wontĕn rasa-rinasa | 
kula mĕksi ing anakmas | 
sasat panggya kang Rundaya || 

Lamun parĕng sĕdayanya | 
rĕrĕba saking sĕpasar | 
wontĕn marĕme tyas-kula | 
ngawirya samya nor-raga || 

Langkung lĕnggana minarma | 
ngling malih Ki Sinduraga | 
mĕnggah anakmas ngupaya | 
kadange ingkang lĕlana || 

Kang wasta Sĕh Amongraga | 
tan kĕna ginalaling tyas | 
wus tan samĕng janma jamak | 
anĕng jaman kahĕnĕngan || 

Yĕn sirnane botĕn sirna | 
kados sampun kinĕwasa | 

wus praptĕng piyambĕkira | 
namung punika anakmas || 

22. Dede pĕthĕk dede gati | 
grunĕging manah kewala | 
mĕnawi mĕmpĕr ing benjang | 
tinitĕn won pĕngangguran || 

23. Jĕngrĕsmi lon angandika | 
yĕn parĕng Ki Sinduraga | 
wontĕna pitulungira | 
sawiji anguntapĕna || 

24. Maring dhepok Padhangeyan | 

Ki Sindu langkung lĕgawa | 
anuduh magĕr-sarinya | 
kang aran Ki Wanalela || 

25. Jayĕngrĕsmi asung salam | 

Ki Sinduraga agĕpah | 
arĕgĕp ing patĕkĕman | 
sarya lon pamuwusira || 

26. Wĕling ingong mring anakmas 
mung salam bĕkti-kawula | 
katura rama-andika | 

Jĕng Kyai Bayi Panurta || 

27. Sun-umiringkĕn raharja | 
mugi panggya kang sinĕdya | 
Jĕngrĕsmi langkung nor-raga | 
gya Jĕngraga Kulawirya || 


8 (Bidhal dhatĕng rĕdi Padhangeyan) 

Enjingipun sasampunipun kĕmbul sarapan, para tamu bidhal dhatĕng rĕdi 
Padhangeyan kanthi panĕdah margi Ki Wanalela, mĕdal dhusun Seladhakon 
dumugi Astana (Sĕtana) Pakuncĕn, pasareyanipun Bathara Katong, 
pĕpundhĕning Pranaraga. Pangulunipun Amadiman nyĕgah dawĕgan lan 
ngaturi pisang, kabĕkta Nuripin. 

Dumugi ing Jĕnangan kasĕgah dening pĕtinggi Narakosa, nyariyosakĕn bilih 
sela ingkang dhapur towok ing ngriku, punika ing nguni towokipun satriya 
Panji dalah sĕntananipun ingkang sami mbĕbĕdhag ing wana Padhangeyan. 
Kaca 84 - 91. 

537 Salisir 

28. Gantya samya sĕsalaman | 
dĕlah Nuripin sung salam | 
sauwusira mĕngkana | 

Ki Sinduraga lingira || 

29. Lah sira (n)dhuk ngabĕktiya | 
karo marang kakangira | 

Ni Warsiti lan Wasita | 

nĕmbah ngujung mring ngawirya 

30. Jĕngrĕsmi ngling ya wus sira | 
rara kariya raharja | 

muga cĕpaka ing bĕgja | 
nulya nĕmbah mring Jĕngraga || 

31. Ni Wasita ngaras pada | 

Jĕngraga nĕkĕm wĕntisnya | 
tumumpang ing tanganira | 
Wasita pĕk-ĕpĕkira || 

32. Cinĕnĕng jarijinira | 

kang cinĕnĕng malĕs sipta | 
wus mundur gantya ni rara | 
Warsiti nĕmbah ngraspada || 

33. Agupuh Ki Jayĕngraga | 
anĕkĕm dhĕdhĕngkulira | 
sarwi pipine ni rara | 
cinuwil wawal akiyal || 

34. Warsityanggitĕl wĕntisnya | 
anjiwit jĕmpoling asta | 
mĕh kĕdangon dĕnnya riban | 
ni rara ro anĕmbrama || 

35. Atur rahayuning lampah | 
wus samya sinaman sabda | 
pra ngawirya pĕpamitan | 
uluk-salam sinauran || 

36. Wa ngalaekumu salam | 
Jayĕngrĕsmi Jayĕngraga | 
kĕlawan Ki Kulawirya | 
adan umangkat saksana || 

37. Ki Sinduraga agĕpah | 
tumutur ing natarira | 
lan sutanira ni rara | 
samya akanthĕn asta || 

538 Kinanthi 

1. Jayĕngrĕsmi aris muwus | 

kewala wangsulĕng ngriki | 

Ki Sinduraga lingira | 

pun bapa (n)jurung basuki | 
nulya laju lampahira | 
kang tinilar brangta kingkin || 

2. Ni rara karo kĕduwung | 
mĕksih anglut ing pangliring | 
lir nganal milu-miluwa | 

Ki Sinduraga anuli | 
malĕbĕng ing wismanira | 

ni rara marang ing kori 


3. Samya mangu nganguk-anguk | 
sing lawang dhadhahirĕki | 
yata kang magawĕng marga | 
wus ka-ampingan tan kĕksi | 
ing wanci surya rumangsang | 
gumatĕl pantoging enjing || 

4. Kĕpungkur dhusun ing Tajug | 
tumurun marganirĕki | 
ra-ara dhukut kruwudan | 
srut kĕtĕpĕng lan kulampis | 
tanjong sasang pung cukilan | 
pĕlasa usit widuri || 

5. Mĕrgi tikungan tumurun | 
ing Seladhakon marĕgil | 
mlatar sela kumalasa | 
rĕca lit mawarni-warni | 
sĕkĕdhap samya mĕmucang | 

Jĕngrĕsmi ngandika aris || 

6. Mring Wanalela lingnya rum | 
ing ngĕndi aranne iki | 
ra-ara watu mĕlatar | 

akĕh rĕcane mawarni | 

Ki Wanalela turira | 
punika bĕbangkan lami || 

7. Ing Seladhakon rannipun | 
anambung wuwus Nuripin | 
punapi dupĕh punika | 
watu lĕkok bundĕr dharik | 
jĕjĕr kadya dhĕdhakonan | 

Ki Wanalela nauri || 

8. Apan wus salaminipun | 
ngluri linging bapa kaki | 
wikana wau-waunya | 

tan wruh gotĕkipun nguni | 

Jĕngrĕsmi malih ngandika | 
sira lumakuwĕng ngarsi || 

9. Ki Wanalela agupuh | 
datan lĕnggana ing budi | 
anulya samya lumampah | 

Ki Lela lumakwĕng ngarsi | 
tuduh marga ngaler ngetan | 
ing Seladhakon kawingking || 

10. Mĕrgĕng galĕngan aruntung | 

lulungur lorog sinabin | 

asri lagya amĕrkatak | 

miwah ingkang mĕmping kuning | 
korak sĕsawi ngarĕncang | 
ramya rare tĕngga sabin || 

11. Ting calĕrĕk anĕng gubug | 
anggonjĕng tali sĕsawi | 
pĕksi kĕh samya tĕtĕban | 
bondhol gulathik prit pĕking | 
sinurakan kukuk giyak | 
nĕng ranggon pating jarĕlih || 

12. Kĕndhangan gambangan calung | 
mĕlang-mĕlung amĕlingi | 
bungah rame sinĕnggakan | 
mirungu mring kang lumaris | 

Nuripin nolih saryojar | 
dilĕngeng padha mĕmengin || 

13. Ngayĕm-ayĕm anĕng gubug | 
layak wong parine bĕcik | 
atulus landhung wulinya | 
ka-ĕsĕlan (ng)gyan tĕtanin | 
napinggih kang Wanalela | 
wus date tanah ing ngriki || 

14. Wĕtuning pantun atulus | 
nauri limrahing ngriki | 
niku malah rada antang | 
tan pati moncĕr kang wuli | 

Nuripin apĕlongokan | 

(ng)gih talah tanah ingriki || 

15. Yata kang mahawĕng ngĕnu | 
nabrang lĕpĕn jĕnĕs alit | 
laju nampak patĕgalan | 
cĕlak desa ing Lĕgundhi | 
mĕngetan malipir dhadhah | 
anjog dhusun ing Pakuncin || 

16. Ing wanci siyang mĕh bĕdhug | 
rarywan soring ngasĕm sami | 

Jayĕngrĕsmi lon ngandika | 
mring Ki Wanalela aris | 

ing ngĕndi aranning desa | 
umatur kang sinungan ling || 

17. Punika wastaning dhusun | 
inggih ngastana Pakuncin | 
apan siti pamĕthakan | 
pupundhĕn ing Pranaragi | 
makaming Gusti Bathara | 
rinĕksĕng dhusun nĕgari || 

18. Ki Kulawirya amuwus | 
Nuripin mĕnyanga aglis | 
mring desa angilĕnana | 
dawĕgan tĕka lima glis | 

Ki Wanalela turira | 

dhuh mangke kula pribadi || 

19. Tan susah mawi atuku | 
nuli Ki Wanalela glis | 
marang ing dhusun Sĕtana | 
panggih lan pangulunĕki | 
wasta Ki Amaddiman | 

Ki Wanalela ajarwi || 

20. Ki Amaddiman agupuh | 
nuduh kĕn-amĕnĕk tiris | 
dawĕgan wangĕn sĕdasa | 
sadaya wus dĕn-parasi | 

Ki Amaddiman parentah | 
mring rabine kinĕn ngrukti || 

21. Sugata panganan sĕkul | 
Maddiman arsa pĕpanggih | 
tut wuri ing lampahira | 
Wanalela lan Nuripin | 
prapta ngarsaning ngawirya | 
katur Maddiman nĕng wuri || 

22. Kinĕn maju ki pĕngulu | 
nuli amarĕk mangarsi | 
mundhuk-mundhuk atur salam 
sĕdaya dĕn-wĕratani | 

sarya tur pĕmbage harja | 
sinauran sami-sami || 

23. Ki Amaddiman umatur | 
punikamba nĕnaosi | 
we nyu sĕcĕrĕt supaya | 
pangaso apor nĕng mĕrgi | 
Jayĕngrĕsmi ris anabda | 
abangĕt tarima-mami || 

24. Anulya dawĕganipun | 
sĕdaya wus dĕn-pacoki | 
ingaturkĕn sang ngawirya | 
samya anginum we tiris | 
anuntas sawiji sewang | 
sĕgĕr angganira sami || 

25. Wĕradin samya anginum | 
Nuripin dĕgan nĕnĕm (n)ting | 
sĕdaya pinĕlathokan | 
winacal dipun-wawari | 
kumĕruk rada kĕtuwan I 

ingaturkĕn tan inapti 

26. Sinungkĕn Nuripin gupuh | 
rosa pĕmanganirĕki | 
dawĕgan sadasa bebas | 
angĕruki gĕgĕmĕti | 

Ki Kulawirya malengak | 
angling dudu wong Nuripin || 

27. Cokore jĕh kĕrak-kĕruk | 

e tanggung tĕmĕn Nuripin | 

(m)bok tĕkan blungkange pisan | 
untalĕn bĕn mari ngĕlih | 

Nuripin ngalih (ng)gonnira | 
ngacĕmut grundĕlan ririh 1 1 

28. Ki Amaddiman umatur | 
mring awirya Jayĕngrĕsmi | 
kĕlamun parĕnging karsa | 
paduka amba-aturi | 

sarĕh ing wisma-kawula | 
sampun amba sĕsaosi || 

29. Inggih ing sawontĕnipun | 
kang mugi paduka kampir | 

Jĕngrĕsmi nauri sojar | 
ĕnggĕh wus tarima-mami | 
manira taksih raos wrat | 
datan wagĕd anadhahi || 

30. Kewala sun arsa laju | 
wus paman manira amit | 
umatur mangke sakĕdhap | 
nulya Maddiman mulih glis | 
ngambil pisang raja kusta | 
lan raja talun gĕng kuning || 

31. Rong tangkĕb binopong ngayun | 
sinungkĕn dhatĕng Nuripin | 
puniki dhi (n)dika bĕkta | 
lowung dhinamik nĕng margi | 
gĕdhang nulya tinampanan | 
ngling Allah niki utami || 

32. Jĕngrĕsmi aris amuwus | 
paman Maddiman ngong pamit | 
anulya sami salaman | 

sadaya sarĕng dĕnnya ngling | 
umatur sarya nor-raga | 
amba andhĕrĕk basuki || 

33. Ki Nuripin ambarĕngkut | 
anggendhong gĕdhang lan jarik | 
lir bakul apĕpasaran | 

sĕsalaman sarwi pamit | 

Maddiman kantuna karya | 
kula mirangrong umiring || 

539 Wirangrong 

1. Adan umangkat lumaris | 
mangetan menggok mĕngalĕr | 
mĕrga minggir dhadhahing ngadhusun | 

Sĕtana pakuncin | 

nikung mudhun mangetan | 
nampak tĕbu patĕgalan || 

2. Katĕb tinanĕman wijin | 
yĕn dinulu asri tinon | 
banjĕngan saba kĕsumba kudhung | 
lampahe lĕstari | 

Wanalela nĕng ngarsa | 

Nuripin nĕng wuri tĕbah || 

3. Krĕp lĕrĕn samargi-margi | 
mangan gĕdhang sabĕn aso | 
lamun tinudingan ngĕjĕg mlayu | 
nututi lumaris | 

wus cĕlak arĕndhonan | 
sadangunira lumampah || 

4. Gĕdhang rong rangkĕb wus ĕnting | 
pinangan dhewe mal-ĕmol | 

wus andheyang atob hak-huk | 
wus tan ngari-ari | 
ing lampah lagya nabrang | 
aran ing lĕpĕn Katĕgan || 

5. Palĕstrĕn pinggiring kali | 
kacang cipir lombok terong | 
kimpul lan kĕtela lawan jagung | 
jĕwawut kĕrai | 

wus langkung ing Katĕgan | 
kewala ngĕncĕng mĕngĕtan || 

6. Bĕbangkan lunguring wukir | 
trataban gĕrumbul bondhot | 
pangalang-alangan glagah rayung | 
pacing (n)jalin cacing | 
lumakĕng jurang sĕngkan | 
bĕbanaran ara wiyar || 

7. Ing wanci tumiling lingsir | 
kulon manjing wĕktu Lohor | 
tan na papan salat dadya laju | 
rĕkasa ing mĕrgi | 

Nuripin kĕkicatan | 
nampak kĕtampĕk ing panas || 

8. Sumuk grahuyang ngayĕngi | 
tan ana kayon kang ayom | 
angambah bĕbĕran tĕbih dhusun | 
andarung ing margi | 
sinampyong lampahira | 
anglangkahi lulunguran || 

9. Nulya dhusun gĕng kaĕksi | 
kĕroya gĕng angarongkob | 
antaraning lampah praptĕng ngriku | 
joging kali Udi | 

araryan samya siram | 
kĕdhung awĕning toyanya || 

10. Wuse dĕnnya siram sami | 
wulu nulya salat Lohor | 
sabakdanya salat nulya laju | 
minggah pĕrĕng kali | 
mĕrgi tĕgal patoman | 

aso nĕng pĕkĕn Jĕnangan || 

11. Anĕng sandhaping waringin | 
lĕnggah anĕng watu towok | 
kĕraos sayahnya suku rapuh | 
karĕnan sumĕni | 

Kulawirya ris mojar | 

Nuripin gĕgawanira || 

12. Gĕdhang raja ĕsĕl kuning | 

Nuripin ĕsĕme cĕlom | 

matur sampun tĕlas nĕng dĕlanggung | 
kawula sĕsambi | 
bĕrkate cĕlak (ng)gĕnnya | 
inggih sĕdanguning lampah || 

13. Won nganggur kula cacĕmil | 
pisang rong tangkĕb bĕrondhol | 
wah rikat lumampah sagĕd mlayu | 
tan kantun ing wuri | 

Jayĕngraga alatah | 

Jayĕngrĕsmi mĕsĕm tumingal || 

14. Kulawirya ngling mucicil | 
bangĕt lĕhmu dudu uwong | 
gĕdhang raja dhamplak lĕmu-lĕmu | 
mĕntĕr kuning-kuning | 

nora duwe duduga | 
patut pinangan lan ora || 

15. Katon tĕmĕn lĕhmu baring | 

Jayĕngrĕsmi ngandika lon | 

Nuripin mĕntara marang dhusun | 
lan Wanalela glis | 

ngilĕnana sadhengah | 

ya saanane kewala || 

16. Kang liningan mentar aglis | 
mring pĕdhusunan wong loro | 
wus malĕbĕng desa kang jinujug | 
wismaning pĕtinggi | 

aran Ki Narakosa | 

Ki Wanalela ajarwa || 

17. Samya yun ngilĕn-ilĕni | 
susuguh ingkang munggoh | 
gya Ki Narakosa amuwus | 
lah inggih prayogi | 
sampun susah tinumbas | 
dhasar katuju sarwa na || 

18. Pĕnĕde bok dipun-turi | 

Ki Wanalela lingnya lon | 

ĕh mangsa kĕrsa-a pĕnĕdipun | 
dĕn saoskĕn ngarsi | 
sigra Ki Narakosa | 
parentah mring rabinira || 

19. Kĕn-ngrukti pasugatĕki | 
sĕkul panganan mirantos | 

dadya tĕlung dhulang nulya gupuh | 
dĕn-irit mangarsi | 
pĕtinggi gĕpah-gĕpah | 

Ki Wanalela turira || 

20. Pan punika pun pĕtinggi | 
umarĕg ngaturkĕn sugoh | 

Jĕngrĕsmi tumingal aris muwus | 
dĕn-kĕparĕng ngarsi | 

nulya majĕng ing ngarsa | 
sarya nor lon aturira || 

21. Punikamba nĕnaosi | 

kang rĕm-arĕm ing kalĕson | 
namung sumapala datan mungguh | 
angaturi bukti | 
kunjuka ing paduka | 

Jĕngrĕsmi lon angandika || 

22. (ng)Gĕh langkung tĕrima-mami | 
man pĕtinggi suka sugoh | 
dawĕgan kinĕrsan nulya gupuh | 
sinaoskĕn ngarsi | 

pan uwus binolongan | 
samya angunjuk sĕdhĕngan || 

23. Sĕkul rampadan mangarsi | 
ngawirya samya tuturoh | 
sarĕng dĕnnya nadhah apikantuk | 

dĕnnira abukti | 
wus nutug aluwaran | 
wanting ambĕng cinarikan || 

24. Sinungkĕn marang Nuripin | 
dhulang dhĕdharan sumaos | 
dhahar pĕpanganan krĕtan tĕbu | 
pisang raja kuning | 

lawan rujak dawĕgan | 
myang tomba brĕm sinantĕnan || 

25. Nangka dhuwĕt jambu isi | 
cimplung gabu kĕtan komoh | 
tan salah juwadah lawan madu | 
pikantuk binukti | 

pan samya winĕratan | 

Ki Kulawirya ris mojar || 

26. Dene saji kang pĕtinggi | 
kang liningan matur alon | 

inggih pinarĕngan badhe sungsung | 
sanak darbe kardi | 
botĕn susah andadak | 
ngling sukur Alkamdulillah || 

27. Wus nutug dhahar mĕmanis | 
dhĕdharan nulya linorod | 
pinaringkĕn marang santrinipun | 
wong rolas Nuripin | 

tuwuk sadayanira | 

Jĕngragi ngling atĕtanya || 

28. Sintĕn rannya man pĕtinggi | 
umatur inggih won-awon | 

pan pun Narakosa ngling (ng)gih langkung | 
pĕnrimane sami | 
dĕnnya sung sih prayoga | 
matur tan rumaos gadhah || 

29. Ki Wirya nambung ngling aris | 
puniki watu lir towok | 
prĕhipun waunya kandhanipun | 
matur ki pratinggi | 
gotĕking tiyang sĕpah | 
criyos towokipun Kalang || 

30. Kalanipun duk sang Panji | 
ya kĕlangĕnan gĕrogol | 

lan kadeyan Kalang Daga-Wirun | 
myang pra Panji-Panji | 
kuwon anĕng Jĕnangan | 
grogol ing wana Dhageyan || 

31. Pun sela towok puniki | 

wong tan wontĕn purun lunggoh | 

yĕn wontĕn kang maha purun lungguh | 

kawula awisi | 

pan kabuyutanira | 

tiyang sadhusun Jĕnangan || 

32. Nuripin ngling saking wuri | 
punapi niku sayĕktos | 
towokipun sela (ng)gih puniku | 
dede waja wĕsi | 

iba landheyanira | 
towok ambane pat pĕcak || 

33. Ki pĕtinggi nolĕh angling | 
wikana sawĕg cariyos | 
sami tan uninga towok wau | 
wĕsi lan wajĕki | 

mung angluri kewala | 
brĕkat criyose wong kuna || 

34. Ki Wirya lingira aris | 
kadĕk ujare wong-uwong | 
towok yĕn oleya anggonipun | 
wong ahli wanadri | 
gaweyan ing Jĕnangan | 
jawane kiye kang mawa || 

35. (ng)Gih mĕkotĕn kang pĕtinggi | 

Narakosa matur kados | 

Jĕngrĕsmi lon nabda lah ta sampun | 
man manira amit | 

sami andum waluya | 

ngong mangkat mring Padageyan || 

36. Linampahan saking riki | 
punapi botĕn kĕdalon | 
matur Narakosa botĕnipun | 
kĕdalon ing mĕrgi | 

apan sampun acĕlak | 
punika ingkang kĕtingal || 

37. Lan ĕnggĕh paman pĕtinggi | 
manira laju kemawon | 
umatur sumangga kula nuwun | 
andhĕrĕk basuki | 

sĕdaya wus pamitan | 
anuding gambuh ing marga || 

540 Gambuh 

1. Laju ing lampahipun | 

nĕtĕr mĕngetan nut iring lurung | 
wana Wirun trataban samya tinĕgil | 
tinunggar sĕlaning grumbul | 
grumbul rinambatan bondhot || 

2. Lĕpas dĕnnya andarung | 

mĕrgi gĕgĕnĕng minggah tumurun | 
tumurun mring jurang Payaman atĕrbis 
karas pakĕdhunganipun | 
mĕncĕp toyane anyarong || 

3. Jĕngrĕsmi mulat ranu | 

wanci manjing Asar wĕktunipun | 
samya raryan anĕng satĕpining warih | 
rĕsik kanan kĕrinipun | 
madhas amĕlatar atos || 

4. Nulya samya awulu | 

wusnya kadas sunat ngangkat pĕrlu | 
Ngasar Jayĕngrĕsmi ingkang angimami 
antara dĕnnira wĕktu | 
bakda sĕsalaman gupoh || 

5. Ki Nuripin abikut | 
anguculi gĕgendhonganipun | 
amĕmangan juwadah jĕnang ngacĕmil | 
gĕdhang myang jambu kĕluthuk | 
tela-gantung kĕtan komoh || 


9 (Jayĕngrĕsmi dalah kanthinipun ngadhĕp Ki Sĕh Sidalaku) 

III. Jayĕngrĕsmi dalah kanthinipun ngadhĕp Ki Sĕh Sidalaku ing rĕdi 
Padhangeyan, katĕdahakĕn guwa Sĕntor pasĕnĕtanipun Nyai Agĕng Jĕnangan 
(Dĕwi Kilisuci). Lajĕng sami kawĕjang bab kawruh warni-warni kalĕbĕt 
isinipun Sĕrat Panitisastra. 

Saking watu towok, Jayĕngrĕsmi sakanthinipun nglajĕngakĕn lampah 
kadhĕrĕkakĕn Ki Wanalela. Wanci sĕrap surya dumugi ing padhepokanipun 
Ki Sĕh Sidalaku inggih Ki Wargasastra ugi mitranipun Ki Bayi Panurta. 
Jayĕngrĕsmi ngaturakĕn wigatosing lampah ngupadi Sĕh Amongraga. 
Ngandikanipun Ki Sĕh Sidalaku, Sĕh Amongraga taksih nglajĕngakĕn 
tekadipun, ing wĕkasan badhe kababar ing Tunjungbang, prasasat nyawiji 
kalihan Sultan Agung. Dalunipun nĕdhĕng wulan purnama, Ki Sĕh Sidalaku 
kadhĕrĕkakĕn Jayĕngrĕsmi sakanthinipun pĕrlu nitik pĕrtapan. Mangalĕr 
dumugi ing guwa Sĕntor, ing salĕbĕtipun wontĕn sela-sela mawarni-warni. 
Punika tĕrusanipun guwa Pedhali. Mĕdal saking ngriku anjajah sakiwa- 
tĕngĕnipun. Katĕrangakĕn bilih guwa Sĕntor punika patilasanipun Nyi Agĕng 
Jĕnĕngan (Dĕwi Kilusici paramparanipun para rayi-nata ing Kĕdhiri lss. 
Kasambĕt cariyosipun Panji mĕnang pĕrang mĕngsah Bali. Jayaning prang 
wau awit saking anggĕnipun sami tĕtĕki ing Padhangeyan, mila ing laladan 
ngriku kathah patilasaning pĕrtapan. Nadyan jaya ing jurit, Panji 
Asmarabangun tansah manungku puja mrih widadaning wĕkasan. 
Lampahipun anut kabudan. 

Ki Sidalaku nĕrangakĕn dhaupipun lampah kabudan kalihan saraking agami 
Islam, kasambĕt bab ajaran (pitĕdah) mawarni-warni, bab kawicaksanan lair 
batos ngantos bab utamining kawĕkasan kasbut ing Sĕrat Panitisastra, 
kasambĕt bab Sandisastra lan Sandi-kirana i.p. gĕgĕbĕnganipun aksara Jawi 
ingkang mĕngku pralambang lan pitĕdah warni-warni. 

Kaca 92 - 124. 


540 Gambuh 


Jilid 9 - Kaca : 92 

6. Ngling sarwi nyamuk-nyamuk | 
wawi kang Wanalela won nganggur | 
punapi ta kakang kang (n)dika karĕpi | 
nauri suwawi ngriku | 

sampun mawi walang-atos || 

7. Ki Kulawirya (n)dulu | 

mring Nuripin asru dĕnnya muwus | 
ambakna wong kongsi angudubilahi | 
dĕstun wong tan nganggo nĕbut | 
mĕrĕm bae andrĕwolo || 

8. Pilang-pilang untumu | 

nora rampal kanggo gugut-gugut | 
gulu wĕtĕng tan ana ciyute kĕdhik | 
wis kaya bagor auntu | 
atine murka (m)bĕdadhog || 

9. Tan etung patut sam | 

mung sok olĕha jabloganipun | 

Ki Nuripin enak-enak angucĕmil | 

dinukan nora rinungu | 

sarwi mlengos thĕmal-thĕmil || 

10. Gmndĕlan ririh muwus ] 

adat tĕmĕn bĕtah agumrumung | 
rina wĕngi tan ana luwasing gĕtih | 
kĕmba duka ala nganggur | 
thuk mĕnĕnga bae ingong || 

11. E nora kĕgah-kĕguh | 
ngenak-enak dĕnnira amuluk | 

yĕn tumrapa layangan sinthinge bot-sih 
mĕncĕng tali gocinipun | 
oling wang-wĕng kudu asrog || 

12. Jĕngrĕsmi ngandika rum | 
pira-pira ana kang pinuluk | 
dadya kuwat lakune tan kari-kari | 
Nuripin lĕga tyas ngrungu | 
mĕnĕng pĕmamahe aso || 

13. Prandene brĕkatipun | 
kalong sĕparo pangananipun | 
Jayĕngrĕsmi dĕnnira wĕcana aris | 
lah suwawi paman laju | 

watos mĕnawi kĕdalon || 

14. Kang paman lon amuwus | 
lah ya payo sinĕngka ing laku | 
nulya samya umangkat sĕdayanĕki | 
mĕngetan atut lulungur | 
tumurun ing lĕpĕn anjog || 

15. Embag sabinan ngalur | 
mĕmbal-mĕmbal ĕmbĕle amĕmbut | 
ingaranan ĕmbĕl Dhaga kang sinabin | 
nampak ing galĕngan ulur | 
mĕmbut galĕngan mĕndhĕlong || 

16. Wanalela nĕng ngayun | 

Jayĕngrĕsmi Jayĕngraga ing pungkur | 
runtung Kulawirya Nuripin nĕng buri | 
galĕngane mĕndul-mĕndul | 

Nuripin gumuyu anon || 

17. Amuwus (ng)guyu-(ng)guyu | 

priye kiye dene mĕmbat-mĕmbut | 
ngulĕr-kilan galĕngan cinikan sikil | 
datan pitaya lumaku | 

bilah tyasku grago-grago || 

18. Kulawirya gumuyu | 

mandhĕg anjongok dĕnnya lumaku | 

Ki Nuripin tan wruh lamun dĕn-adhangi | 
numbuk bĕg bĕbokongipun | 

Ki Kulawirya agupoh || 

19. Ih lho wong apa iku | 

lumaku nĕng ĕmbĕl numbuk-numbuk | 
jinorogĕn Nuripin kasingsal saking | 
galĕngan tiba kĕblusuk ( 
ing ĕmbĕl blĕs kalĕlĕb jro || 

20. Gendhongane rinĕbut | 

mring Ki Kulawirya wus karĕbut | 

Ki Nuripin kĕmbĕl tĕs cangklakanĕki | 
tangane gĕndholan kukuh | 
ing galĕngan bĕngak-bĕngok || 

21. Samya age lumaku | 

tan kĕna dĕn-nĕngi galĕnganipun | 
gĕgancangan nulya praptĕng dhahas aglis | 
ngawirya myat agĕgĕtun | 

Ki Nuripin gĕmbar-gĕmbor || 

22. Ki Wanalela gupuh | 

nulungi mring Nuripin kĕcĕmplung | 
anĕng ngĕmbĕl anangis tan bisa osik | 
tinarik tanganira sru | 
anyĕkĕkal lir mĕncolot || 

23. Ngancik galĕnganipun | 
kalumut awake gĕlaprut (n)dhut | 

kinĕn gancang lumakwĕng galĕngan aglis | 
ngathĕthĕr wrat badanipun | 

(m)brĕbĕl luh ulate cĕlom || 

24. Jĕngrĕsmi wlas andulu | 

Jayĕngraga asuka gumuyu | 

Kulawirya alatah-latah sarya ngling | 

Nuripin dene abagus | 

lir kucingan jĕnang dodol || 

25. Ulate kaya dhadhu | 

koproh mĕmpĕr jago disĕpuluh | 

Ki Nuripin mĕwĕk-mĕwĕk maleroki | 

Ki Wirya saya gumuyu | 
uwe cangkĕme amelot || 

26. Jĕngraga angling muwus | 
paran ta jĕro ĕmbĕle mau | 

matur inggih lĕbĕtipun anglangkungi | 
tan paja kandhas ing suku | 
thawe-thawe mĕksih ngongkong || 

27. Wanalela gumuyu | 

yĕn ĕmbagpun Taga (ng)gih puniku | 
sajĕge tan ginarap kĕbo sapi | 
inggih saking lĕbĕtipun | 
yĕn ngocal rinawut bandhol || 

28. Yĕn dĕrĕp nunggang lĕsung | 
cĕnĕng-cinĕnĕng lan rowangipun | 
nanging pĕnĕd pantunipun anglangkungi | 
tulus ĕsĕl muncĕr landhung | 

pun ĕmbag Taga kinaot || 

29. Jĕngrĕsmi ngandika rum | 
tĕlatĕn tan ana wigihipun | 

iya dening rĕbut pakolihing melik | 
lan ĕndi ta ana ranu | 

Nuripin bĕn mari glaprot || 

30. Wanalela umatur | 

inggih mangke ing ngajĕng puniku | 

wontĕn lĕpĕn-lĕpĕn dĕnta langkung wĕning | 
ing Gaga-kalang lĕripun | 
wus cĕlak tan pati adoh || 

31. Anulya sami laju | 

Wanalela kinĕn (ng)gendhong munjung | 
lumangkah ing gĕgĕnĕng tumurun iring | 

Ki Nuripin lampahipun | 
anggadibĕl boting blĕthok || 

32. Ki Wirya ngling dĕn-gupuh | 

borĕh blĕthok bae adol bagus | 

(n)dadak lĕntrĕng-lĕntrĕng lir pĕngantĕn prapti | 

Nuripin mlerok gumuyu | 
ih ing dhasar pyayi bancol || 

33. Wong saking boting ngĕndhut | 

dĕn-ranni lĕntrĕng-lĕntrĕng dol bagus | 
yata kang lumampah dungkap wana napis | 

Gaga-kalang wastanipun | 

ing Gaga-kalang mĕngalor || 

34. Pĕrĕng kali tumurun | 

Jĕngrĕsmi ngling Nuripin sirĕku | 
lah adusa sadhela ingong ĕntĕni | 
kang liningan sigra adus | 

jarite sigra winasoh || 

35. Rĕnik pangumbahipun | 
pinuntiran mrih glis akingipun | 
sruwal bĕbĕd sabuk kulambinirĕki | 
malĕm nulya salin gupuh | 

mung malĕm klambi inganggo || 

36. Alaju lampahipun | 

wanci andhap surya nawang lambung | 
kawistara ron kitri sĕsining wukir | 
amuyĕg brambanganipun | 
sri kityardi tumrun ayom || 

541 Sinom 

1. Yata wau kang lumampah | 

Jayĕngrĕsmi Jayĕngragi | 
katri lawan Kulawirya | 
lan santrinira kĕkalih | 
nĕtĕr nĕngka ring wukir | 
kathah srining kang dinulu | 
wĕwalĕran gugulan | 
pala-kasimpar ngĕmohi | 

pinggir marga pinarikan tĕbu krĕsna || 

2. Pinadha dhapuranira | 
anggamĕng lir rajĕg-wĕsi | 
lonjorane nyĕlawe prah | 
arĕsik kĕlangkung langking | 
ambanjĕng kanan kering | 
binĕngkĕtan ron kinayut | 
rampak lir kĕmbang mayang | 
kinalĕn turut pipinggir | 

pinagĕran prumpung inganam risigan || 

3. Simparan kang pisang raja | 
sĕpĕt kidang mas bĕcici | 
saba kusta garaita | 

byok pulut ambon lan jambi | 
kaluthuk sukun bĕsi | 
raja pandhak lawan gabu | 
byar misah maraseba | 
sĕdaya mĕpĕg mawarni | 

jĕjanganan tuwin ingkang sĕsĕkaran || 

4. Samya rinakit tinata | 
tan wowor sabilik-bilik | 
sabat samya wismĕng ngarga | 
kĕkampungan alit-alit | 

yata kang amartapi | 

sira Ki Sĕh Sidalaku | 

akĕn ngrukti gĕlaran | 

wruh badhe tĕtamu prapti | 

kinĕn rakit sugata sĕkul panganan || 

5. Pra ngawirya gya tumama | 
ring pĕlataranirĕki | 
agupuh Ki Wanalela | 
umarĕg marang sang yogi | 
pinĕthuk sabat kalih | 

Pakuraga arannipun | 
kalawan Pakujiwa | 
andika wontĕn punapi | 

Wanalela mojar lah rika matura || 

6. Sarwi ajarwa mulanya | 

kang sinung-ling wus mangĕrti | 
Pakujiwa Pakuraga | 
umatur ingkang palinggih | 
punika wontĕn janmi | 
pajujugan saking Tajug | 
inggih pun Wanalela | 
kang nguntapakĕn mariki | 
sira Ki Sĕh Sidalaku lon lingira || 

7. Lah aturana dĕn-enggal | 

Ki Pakujiwa glis mijil | 
kang martamu ingaturan | 

Wanalela anĕng ngarsi | 
wus kĕrit sĕdayĕki | 
sigra Ki Sĕh Sidalaku | 
angancarani lĕnggah | 
suwawi andika linggih | 

sarwi winor ing guyu mĕmanis sabda || 

8. Agĕpah ingkang cinaran | 
alĕnggah ing salu pranti | 

Jĕngrĕsmi nulya sung salam | 
linawan agĕnti-gĕnti | 
sawuse tata sami | 

Ki Sidalaku amuwus | 

saking tambĕt pun bapa | 

ing pundi sĕsanĕng wingking | 

lawan sintĕn ingkang pinuja ing krama 

9. Ing pundi kasĕdyĕng karsa | 
Jayĕngrĕsmi nor wĕcana ris | 

kiyai tanyĕng kawula | 
ing krajan Wanamartĕki | 
pinarab Jayĕngrĕsmi | 
apan (n)Jĕng Kiyai Guru | 

Bayi Panurta ingkang | 

ayoga marang ing mami | 

de puniki ri-kula ran Jayĕngraga || 

10. Satunggilipun pun paman | 
wragilipun (n)jĕng kiyai | 
lampah musakat tirakat | 
apan sĕdya angulati | 
sĕdhĕrĕk lĕlana nis | 
sananing nis dĕrĕng tĕmtu | 
mila samya angrarah | 
umahas ing wana wukir | 

lamun antuk titik anĕng pasimparan || 

11. Ki Sidalaku tumĕrang | 
myarsa kĕdale Jĕngrĕsmi | 
anuduh mring sabatira | 
kinĕn nugatĕng tĕtami | 
gupuh ingkang tinuding | 
mijilkĕn pawohanipun | 
tumpĕr kalobot mĕnyan | 
dawĕgan myang wedang jai | 
cinarakkĕn punika jampi katoran || 

12. Jayĕngrĕsmi Jayĕngraga | 
katri Ki Kulawiryĕki | 

pra samya nginum dawĕgan | 
myang wedang jae gula rin | 
anginang udud linting | 

Ki Sĕh Sidalaku muwus | 
jawĕnipun anakmas | 
putrane Ki Guru Bayi | 

Panurta kang kĕrajan ing Wanamarta 

13. Kĕlangkung kĕngĕtan ing tyas | 
ramandika duk ing nguni | 
duk anom golongan-ingwang | 
wong sĕsanga sĕka kapti | 
samya mulana ngaji | 
ramandika parabipun | 

duk nĕm Mas Arundaya | 

Carik-sutra Arsĕng-budi | 
Carik-mudha manira ran Wargasastra 

14. Kanĕm Kidang Wiracapa | 

Malarsipta Ekawardi | 
sanga Datuk Danumaya | 
ing mangkya mĕncar atĕbih | 
samya nakdi pribadi | 

tan wontĕn tĕmu tinĕmu | 
wus maklum ingajaran | 

ing mangke dipun-wakili | 
putrane lan sĕdhĕrĕke Mas Rundaya || 

15. Ngong langkung sukur ing Suksma | 
suka rĕnaning tyas-mami | 

tan pae pangguh alawan | 

kakang Rundaya mitra sih | 

marang andika sami | 

adya pae ing pangrĕngkuh | 

kawula lan ramanta | 

wong nunggil saliring kapti | 

ing panganggĕp mring sun ywa bineda-beda 

16. Samya tumungkul nor-raga | 
kang liningan ngawirya tri | 
nadesĕm ĕsmu lĕjar tyas | 
kados botĕn pati-pati | 

lan rakanta (n)jĕng kyai | 
sami ugi ing pasukur | 
ingalaping pamulang | 
paduka maring ing mami | 

Ki Sĕh Sidalaku rĕsĕ ing driyanya || 

17. Alon dĕnnya awĕcana | 
sĕlot-sĕlote ring ratri | 

(ng)gih sami awirayatan | 
arĕbat wĕktu kariyin | 
sĕdhĕng asalat Mahrib | 
lah sĕwawi maring tajug | 
nulya samya umĕdal | 
samya ngambil toyastuti | 
manjing surup sĕdaya sami asalat || 

18. Ing Mahrib praptaning Ngisa | 
ing wisma sampun sĕsaji | 
kang pasunggata sangkĕpan | 
sĕkul panganan mawarni | 
anĕng salu miranti | 

yata kang salat bakda wus | 
mudhun saking ing langgar | 
praptĕng wisma tata linggih | 

Pakujiwa naosakĕn pasugata || 

19. Samya lanangan sadaya | 
kang ngladĕni tan na ĕstri | 
wus samĕkta anĕng ngarsa | 

Ki Sĕh Sidalaku angling | 
wawi sami wĕwanting | 
sawontĕne anĕng gunung | 
maklumipun anakmas | 
sarĕhning sĕpi tan ĕstri | 

tan parigĕl pangulahing pasugata || 

20. Ambungkuk ingkang liningan | 
sarĕng dĕnnira wiwijik | 

adan lĕkas samya nadhah | 

Ki Sĕh datan kĕmbul bukti | 
namung sairis uwi | 
lĕgi pala kang pinuluk | 
ingkang samya anadhah | 
rampadan ulam mawarni | 
parandene gĕrago panadhahira || 

21. Datan antara dĕnnira | 
anutug dĕnnira bukti | 
samya atuturuh asta ] 
ambĕng linorod cinarik | 
pinaringkĕn Nuripin | 
lan Wanalela sĕdarum | 

Ki Nuripin ajĕnak | 
mangan enak iwak pitik | 

mĕksih wutuh tan pati kĕh kalongira || 

22. Pan wus samya aluwaran | 
ingundur mring kang ngladĕni | 
mangsĕgan tinatĕng ngarsa | 
pisang gĕng nangka kuwĕni | 
dhuwĕt lan duryan manggis | 
sĕmangka kĕrai timun | 
sĕmak tĕbu kĕrĕtan | 

talĕs myang uwi gĕmbili | 

grit ampo brĕm sinantĕn juwadah kilang 

23. Ki Sidalaku ris nabda | 
sumangga pamangsĕg bukti | 
simambi lan rĕraosan | 
kang ingancaran nuwun sih | 
arum wijiling angling | 
adhuh babo wong abagus | 
kĕna ciptaning jana | 
tirakat angĕl winardi | 

kĕdah nglingling sawirasaning karosan || 

24. Nadyan pratisthĕng asimpar | 
yĕn tan wruh sawadyakaning | 
ngasĕpi yĕku supaya | 
waluya satĕmahnĕki | 
mahawĕng wana wukir | 

kĕh crita drigamĕng ngĕnu | 
linalin tĕkĕng lena | 
linabahan ing kĕrsĕki | 
sang inastu tita tan antara mangsa || 

25. Puniku kĕdah kadriya | 
owĕl lampah kang kawuri | 
anta wus pratambĕng thika | 
citrastra Jawa Rab ramping | 

lir sĕlaba kasilib | 

tinilib tumamĕng apyu | 

ring mitra tan susesa | 

yoga imiriba yĕkti | 

nugrahanta akupu Sĕh Amongraga || 

26. Angganira wus nugraha | 
yĕn wĕh tilasing nagari | 
rinĕksa ing Widi dhustha | 
mamrih usaping kĕdadin | 

Ngĕksiganda dĕnnya wit | 
akarya wĕkasanipun | 
pralambanging ngagĕsang | 
dening padudon (m)bawani | 

ing sabumi-bumi saha rĕbat basa || 

27. Amiwal sĕmune padha | 
pandhita pandhingan dhiri | 
kang anĕng wana Wulusan | 
lyan takang anĕng prajĕki | 

Kae Sĕh Amongragi | 
kasara saru sinĕru | 
trĕtangtu patĕmbaya | 

-nira (n)Jĕng Sultan Mĕntawis | 
kawistara pĕlayaran ing Tunjung-bang || 

28. Saeka sarane kana | 
sarkara rupa lan manis | 
tan kingang pinisahĕna | 
tunggal jatining ĕning nis | 
lir trĕnggana lan sasi | 

ing jaman kĕjatinipun | 

puniku pipingitan | 

tan kenging winardĕngangling | 

sabab kang wus mustabik ing kĕlanggĕngan 

29. Wau kang para ngawirya | 
karĕnan tyasira rujit | 
jatmika tan paja muga | 

wing wing ramping pinalimping | 
micarĕng jroning ngati | 
sĕnyata Ki Sidalaku | 
pranjana mardi basa | 
lukita praciptĕng wangsit | 
sasmitanya anjuru-dĕmung ing sastra || 

542 Jurudĕmung 

1. Mĕngkana ciptaning nala | 

nalika winangwĕng wuwus | 
marang Ki Sĕh Sidalaku | 
kathah kĕcathĕt ing driya | 
tan inang lĕlĕjĕmipun | 
ing wanci wus sirĕp janma | 

Ki Sidalaku amuwus II 

2 . 


Lamun pinarĕng ing kĕrsa | 
prayogi ninis umĕtu | 
mring jawi ngayĕng (n)dudulu 
sĕdhĕng purnama trang wulan 
wukir lit sawawratipun | 
kathah tilasing pratapan | 
kang wau duk kinanipun || 


3. Tĕksih dĕlasan samangkya | 
pan prĕtapan kathahipun | 
pitung-dasa langkung pitu | 
nĕng Pandhangeyan sĕdaya | 
kang sinamuda nĕng wuwus | 
kĕlangkung dhangan tyasira | 
(n)dan samya mijil tumutur || 

4. Jayĕngrĕsmi Jayĕngraga | 
katri Kulawiryĕku | 
kapat Ki Sĕh Sidalaku | 

Nuripin lan Wanalela | 
anĕng wisma samya kantun | 
yata kang nitik pĕtapan | 
ngalĕr mring guwa tumurun || 

5. Guwa Sĕntor namanira | 
tumĕdhak prapta ing ngriku | 
wontĕn gigilang sela lus | 
kĕkalih sami warninya | 
jĕjĕr ngalĕr ujuripun | 
lambe guwa aundhakan | 
ngampat jro nunjĕm anyumur || 

6. Antara jro satirisan | 
kathah guguthĕganipun | 
anjĕrambah ombĕr samun | 
cĕlowokan jojromahan | 
apĕpagan sungsun-sungsun | 

Ki Pakuwirya tumujwa | 
sumusul ambĕkta sumbu || 

7. Prapta sajronirĕng guwa | 
sĕdaya samya kĕdulu | 
pasang rakit ronganipun | 
kang kilĕn lawan kang wetan | 
rolas sisih tigang sungsun | 
sĕtundha patang paguwan | 
pan sĕlawe prah sĕdarum || 

8. Salu sela warna-warna | 

kang langking pita bang sambur 
miwah kang seta kang dadu | 
saĕnggĕnne beda-beda | 
aluring guwa sih laju | 

Ki Sidalaku anabda I 

punika tĕrusanipun 


9. Guwa Pĕdhali ing ngrika | 
aluring guwa lir kĕluh | 
ngawirya tri andudulu | 
pangro kadya patilaman | 
lawang pipi pinatra lung | 
tan sami mawarna-warna | 
cĕplokan myang patra gĕmpur || 

10. Kang sinimbar wis walĕran | 
anulya Ki Sidalaku | 
dinuga wus samya nutug | 
dĕnnya myat rakit pĕtaman | 

Ki Sĕh alon dĕnnya muwus | 
suwawi samya umĕdal | 
kang liningan atut pungkur || 

11. Angayĕng mring Pasimparan | 
lĕlĕmpĕng lĕngkonging gunung | 
kĕh titilasing panungku | 

tan pati doh antaranya | 
prĕtapan sawijinipun | 
beda-beda ujurira | 
kang malang uloning gunung || 

12. Kang angĕgos kang sumungsang | 
kang kĕdhok miwah mĕndhukul | 
kang karang curi pĕparung | 
ingkang miring miwah lĕmpar | 
pan akathah warninipun | 
tinaman kabĕh jinajah | 

anulya samya umantuk || 

13. Mring wisma alĕlĕnggahan | 
mĕksih sinaji ing salu | 
nyamikan sangkĕp nĕng ngayun | 

Ki Sĕh Sidalaku nabda | 
suwawi nakmas ing ngriku | 
sayah ngayĕngi pĕtapan | 
agupuh kang sinung wuwus || 

14. Samya sambĕn nyĕnyamikan | 
angambil sasĕnĕngipun | 

Jĕngrĕsmi pĕtanyanipun | 
kawula nyuwun pĕpajar | 
ingkang patilasan wau | 

sapa sintĕn kang atilas | 

Ki Sĕh Sidalaku muwus || 

15. Guwa pun Sĕntor punika | 
inggih pasĕnĕtanipun | 

nyai gĕng Jĕnangan nĕngguh | 
sang Raja-pandhita Rara | 

Kilisuci kadang prabu | 
lamun nĕgĕs pamĕlĕngan | 
ing ngriku pratandhanipun || 

16. Ing Sĕntor minangka wisma | 
dene paninisanipun | 
punika pupucak gunung | 
namung kalih (ng)gĕn punika | 
dhepoke sang Kili wiku | 

tan usah mawi ngaturan | 
mring Gĕgĕlang sang aprabu || 

17. Lamun wontĕn kĕrsa raja | 
pĕndhita rara sampun wruh | 
sakĕdhap praptĕng kĕdhatun | 

Jayĕngrĕsmi malih tanya | 
ingkang sĕdaya puniku | 
punapinggih tunggilira | 
angling Ki Sĕh Sidalaku || 

18. De prĕtapan sĕdayanya | 
kĕladuk jaman Tumĕnggung | 

Klanajaya-kusumĕku | 
mangun prang arsa ambĕdhah | 
marang nĕgari ing Wangsul | 
sĕkadang kadeyanira | 
samya nunungku sadarum || 

19. Nĕng ngrikyardi Padhangeyan | 
denĕng sang adi tumĕnggung | 
nĕng guwa Sĕntor sumungku | 
lan kadang kang pinitayan | 
pĕndhita rara kukuwu | 
anĕng jro purĕng Gĕgĕlang | 
amucung lawan sang prabu || 

543 Pocung 

1. Sakĕlangkung nĕkung sang adi tumĕnggung | 
anĕng Sĕntor guwa | 

mrih pungkas mamrĕping jurit | 
sĕgotra bipraya sĕkadeyanira || 

2. Anjĕjungkung nĕng Padhangeyan puniku | 
nĕnĕdhĕng Hyang Suksma | 

soripun ni prabwĕng Bali | 
iyĕg sabiyantu pra prawira tapa || 

3. Anĕng gunung jinurung ing Bĕthara gung | 
pamintaning kĕrsa | 

sang Kĕlana-adi Panji | 

aprang lĕmbut winaskithĕng astha-brata || 

4. Wasistha nung nanggulang nungkul ing mungsuh | 
pakarti sampeka | 

pramodĕng rĕh marasandi | 
amigĕna prang rĕpit mangendrajala || 

5. Kilating syu satru kala mĕjĕng ripu | 
winug ing pĕlagan | 

lĕgawĕng pagut sasiki | 

suka pahĕming pahuman tumamama || 

6. Lan sang prabu ing Bali adi tumĕnggung | 
pajiwa jatawa(?) | 

ningit lukiting pangaksi | 
ri sang adi Kĕlana Jayakusuma || 

7. Ing pandulu tar liput lĕbĕting Galuh | 
winarga piluta | 

luntur nor angganira ris | 

nir prabawaning Prabu Jayalĕngkara || 

8. Tanpa kiwul kĕpapal kawal anungkul | 
puput sumawita | 

bĕdhahe nĕgara Bali | 

balilaning bĕlaka balĕng Gĕgĕlang || 

9. Ki tumĕnggung agung gĕganjaranipun | 
nampani sih nata | 

punika gogotĕknĕki | 

jayaning prang dhĕdhepok nĕng Padhangeyan 

10. Milanipun kathah prĕtapan ing ngriku | 

Ki Putra Jĕnggala | 

winongwong ing Bĕthara di | 
binayantu rĕmpĕg ing para kadeyan || 

11. Satriya nung sang Dipati Marabangun | 
prawira ring laga | 

tan ngandĕlakĕn kawanin | 
tuwin gunging prajurit sĕntananira || 

12. Prandenipun taksih angangge manĕkung | 
pangĕsthining pudya | 

sĕdya wus lawan pribadi | 
tur puniku tabiyat agama Buda || 

13. Tan tĕkabur prasendhe ihtiyaripun | 
tinarimĕng Suksma | 

rampunga pakartĕng kalbi | 

tyasnya purna anĕng guwa Padhangeyan || 

14. Alon matur Jayĕngrĕsmi mring sang wiku | 
(ng)gih ta lah punika | 

dhaupe kadi punĕndi | 

lawan ngĕlmi sarak lan agama Buda || 

15. Lingira rum sira Ki Sĕh Sidalaku | 
dhaupe punika | 

lan sarak Rasulullahi | 

kĕdah nokitkĕn Kadising pra ambiya || 

16. Tekadipun munajad marang Hyang Agung | 
pĕmapaning ikram | 

mikrad munajad tubadin | 

pratanda lantaran wĕktuning mukjijad || 

17. Wus tĕrtĕmtu manungsa kang bangsa luhur | 
punjul ing tumitah | 

wontĕn antaraning budi | 

pĕnggayuhing marĕk pangayunaning Hyang || 

18. Anrang kalbu nuksma mor pĕnĕgĕsipun | 
mĕnĕti kĕlarat | 

ulah pambukaning takdir | 

tan ngopĕni jangkah pratingkahe badan || 

19. Mung anjangkung jangkaning Hyang Kang Maha Gung | 
pae lan bangsandhap | 

tan ketang utamĕng budi | 

namung jangkah ngangkah kĕconggahing manah || 

20. Tan angetung jangka sasmitaning wahyu | 
pangayudaning Hyang | 

bangsa (n)dhap tan wruh ing takdir | 

tar wrĕng budi namung badan kinawruhan || 

21. Kawruhipun tar wor ingkang bangsa luhur | 
tĕlĕnging tyas tama | 

tumama maring kĕdadin | 

kang utama tansah brangtanirĕng Suksma || 

544 Asmaradana 

1. Wong kang prawirĕng ing budi | 
tan mĕngĕng paningalira | 

sura lĕgawĕng patine | 
saking kumandĕling Suksma | 
wus amisesa badan | 
kang budi widadya lubung | 
nunggal kĕrsaning Hyang Suksma || 

2. Kawimbuhan ing Hyang Widi | 
pĕpĕsthĕn kang winaskitha | 
tan jumangkah lamun dĕrĕng | 
tumindak tĕkdiring jangka | 
dadya wruh ing wĕkasan | 
mangsaning sĕstu lan uwuk | 
kang winawas sajroning tyas || 

3. Babagan kalih prakawis | 
kang luhur kĕlawan andhap | 
pandum budi lan badanne | 
wus pae paekanira | 

kabubruh anrang cipta | 
kang bangsa badan akudu | 
sarat takiyar prantinya || 

4. Punika dhauping ngĕlmi | 
agami Buda lan sarak | 
tandha ahli kaluhure | 
munajad lawan mumuja | 
sami bangsa Pangeran | 
tan kĕna sor kulanipun | 
wus wasis ing kawaspadan || 

5. Kĕrana sang adi Panji | 
kĕrtarta Ino Koripan | 

tan rĕkasĕng rĕh palugon | 
anthang pamrĕp mring soring prang | 
wijayĕng surĕng rana | 
angimpun ngincum para rum | 
rampas rarasing asmara || 

6. Katĕmbĕn tĕmbayaning sih | 
kĕnya kĕnyaring karsikan | 
katrĕsan suh sutrĕsnane | 
kumambĕg nor manoara | 
juwĕt mangajab-ajab | 

hyan ring sang adi tumĕnggung | 
mĕsi pahyasing wanita || 

7. Tan pae lan kang wus mukik | 
mustakik mungguhing Allah | 
oliya gosul ngalame | 
kinadar wayasirlika | 

amrih mahdud ngudatan | 
bili sami la yap kabu | 
paholanasran ngajijan || 

8. Tan wontĕn pakĕwĕdnĕki | 
palaling pĕnggawenira | 
wus tan ana bubundhĕle | 
sinung gampang ing pangucap | 
datan ming-kalih sabda | 
pitulung kamulyanipun | 
karaton jaman akirat || 

9. Misĕsĕng rahmating akir | 
mĕngko pintĕn-pintĕn nikmat | 
datan wontĕn tontondhene | 
anjawi ingkang kadyĕka | 
kang sinung ramhat Allah | 
puniku sĕstu linuhung | 

kang abangsa kĕluhuran || 

10. Sujana lan ngulama di | 
ratu kalawan pandhita | 

apan tunggil babagane | 
ratu rahmating bawana | 
marsi rahmat akerat | 
rahmating ratu yĕn ĕstu | 
tĕmtu tumĕkĕng akerat || 

11. Rahmat pandhita yĕn yĕkti | 
tĕmtu tumĕrah ing dunya | 
kang ro puniku tan pae | 
kabir sahir kabibolah | 
kalipan bakdallulah | 

ratu sinung kuwasĕku | 
akarya mulyaning bala || 

12. Rĕsi sinung kuwasĕki | 
karya sampurna ing sabat | 
sabat kang sampun sinung sĕh | 

Hyang Suksma akarya titah | 
pan kinarya kalipah | 

ratu pangadilanipun | 
sakĕhing kaulyaning Hyang || 

13. Pandhita ngapalkĕn ngĕlmi | 
kang sulih mulang supaya | 
eling yĕn kinarya Manon | 
urip wĕkasan pĕjah | 

mila kita punika | 
anguluri kang wus luhur | 
supaya tunggil babagan || 

14. Jayĕngrĕsmi Jayĕngragi | 
katri lan Ki Kulawirya | 
karĕnan miyarsa linge | 
ramping patitising sabda | 
sira Ki Wargasastra | 
kang parap Sĕh Sidalaku | 
aprama-kawi ngulama || 

15. Pantĕs linĕkĕt ing asih | 

mring wong agung wiryĕng praja | 
kang lukita ring sastra rĕh | 
tan akuciwĕng wacana | 
salirning bangsa bantas | 

Ki Kulawirya amuwus | 
alon mring Ki Wargasastra || 

16. Ngong tanya kakang Kiyai | 
mĕnggah srat Paniti-sastra | 
inggih punapa pedahe | 
nauri Ki Wargasastra | 
puniku panĕngĕran | 

ing ngĕlmi ingkang kadulu | 
dora lan sĕmbadanira II 

17. Agamĕl thika ginusthi | 
mĕtnirĕng kata tang wuryan | 
kirtya ring pustakeng jarwe | 
dhan tĕkang purwakĕng lĕkas | 
yan janma ta tar wikan | 
nĕngguh ring subasitĕku | 
yeka mudha punggung rannya || 

18. Lwirning mudha bodho yĕkti | 
tĕgĕsing punggung pan punggal 
wong kang asor pĕmilihe | 

lir sĕlusup ing pawuhan | 
solahe tĕmah nistha | 
amĕrusul dhawul-dhawul | 
dadya paguywaning janma || 

19. Tangĕh lukita ing bangkit | 
kalulut ing ina papa | 
kĕrasan dadya cĕmporĕt | 

Ki Kulawirya alatah | 
myang putra kalihira | 
karĕnan suka gumuyu | 
liringan sasmitĕng prana || 

20. Ki Wirya malih tanya ris | 
lajĕngipun ingkang murat | 

Ki Wargasastra wuwuse | 
murate kang subasita | 
kang dhingin sila-krama | 

tar wang basa krama nĕngguh | 
sila lungguh kang prayoga || 

21. Krama wuwus ingkang manis | 
lir palungguhan | 
dĕn-pĕnĕd mungguh tatane | 
kadi ta wong ambĕndara | 
lawan wong ambaturan | 
miwah sapĕpadhanipun | 

sor luhur sayĕkti beda || 

22. Krama jĕnĕnging nrĕpati | 
akarya titining bala | 
bala tan winĕnang kabĕh | 
anĕrak nitining nata | 
kang sampun winalĕran | 
wĕwalĕr sor lawan luhur | 
patrap pangulahing praja || 

23. Saurutira kadyĕki | 
praja desa myang urakan | 
tan kĕna carup salire | 
yĕn ing jaman tan wikan | 
subasita prĕsasat | 
ingaran nora wĕruh | 

arasa kang nĕm prakara || 

24. Kĕcut pait pĕdhĕs asin | 
sĕpĕd manis kang sad-rasa | 
lir wong tan nginang pamine | 
nĕng palungguhan ing kathah 
kucĕm seta lathinya | 
ingkang mĕkatĕn puniku | 
yĕn wontĕn rĕrasan sastra || 

25. Arsa ngucap nora bangkit | 
mĕnĕng mukanira kadya | 
lĕnging guwa pĕlongone | 
lĕgĕg-lĕgĕg lir gupala | 
mĕmĕdĕni sinawang | 
mulĕlĕng angunggut-unggut | 
awĕsana butĕng ing tyas || 


26. Samya gumuyu miyarsi | 
tamu tri rĕsĕp ing driya | 

Ki Wargasastra sojare | 
mĕkatĕn malih bab wisa | 
wisane wong anĕmbah | 
ngabĕkti marang Hyang Agung 
rinewang crobo tyasira || 

27. Kĕthu nĕlutuh ing kapti | 
dadya rĕgĕd tanpa iman | 
pan ilang pangabĕktine | 
yĕkti datan katarima | 
pujine lir talutak | 
kĕkorak salaminipun | 
sĕsawi wawĕdi sawah || 

28. Jĕngrĕsmi suka miyarsi | 
murading Paniti-sastra | 
Jĕngraga Kulawiryane | 
sarĕng gumujĕng alatah | 
guyune ngaya-aya | 
ragi kĕraos ing kalbu | 
sinamun suka miyarsa || 

29. Dĕnnya gumuyu Nuripin | 
angĕnthĕt-ĕnthĕt kĕduga | 
Jĕngraga mĕsĕm anolĕh | 

Ki Wirya gumuyu mojar | 
e e Ripin guyunya | 
dudu guyu mĕlu payu | 
kaya guyu sĕjĕ ada || 

30. Mĕsĕm ngacĕmut Nuripin | 
(n)jĕng kyai dĕnnya ngandika | 
mawi lir sawi sawahe | 

Ki Wirya ngling o ah ora | 

yĕn kaya ujarira | 
inggih ing sayĕktosipun | 
kĕngĕtan duk kĕmlaratan || 

31. Ki Kulawirya nudingi | 
ya ya Nuripin sidakna | 
sarwi anĕcĕg mangwane | 
rokok kĕlobot minĕnyan | 
sinamur gugujĕngan | 
dĕn-slĕnthik bĕr mawanipun | 
tibĕng pangkon tan nglĕgewa || 

32. Nuripin anolih-nolih | 
ngiwa nĕngĕn wuri ngarsi | 
mambu nyamu bĕkas-bĕkĕs | 
tumingal kukus kĕbulan | 
mawa amblĕs bĕbĕdnya | 
nĕtĕsi konthol anjĕpluk | 
ngadĕg kikirap kumrĕngkang || 

33. Ingusĕg gĕni wus mati | 
jinĕrĕng bĕbĕd klambinya | 
ting cĕromplong samya bolong 
Ki Nuripin gĕrundĕlan | 
gumuyu kang tumingal | 

Ki Kulawirya ris matur | 
dos-pundi lajĕnge kakang || 

34. Ki Wargasastra ngling aris | 

janma kang tan darbe arta | 
tuna bae saujare | 

saguh tĕmĕn tĕmah cidra | 
tan ana kĕdadeyan | 
dadya wisa badanipun | 
dĕnnya saking tan katĕkan || 

35. Barang karĕpe tan dadi | 
kadi ta ingkang pĕrawan | 
kang dadya wisa awake | 
yĕn kongsi kraraban uwan | 
yĕkti kang samya mulat | 
sĕdaya ewa andulu | 

tan ana rĕsĕping manah || 

36. Yĕn ta angalapa krama | 

kĕh lumuh kalungsĕng mangsa 
nora suwawi karĕpe | 
dĕn kang aran janmadika | 
ingkang ngrĕsĕpi manah | 
mring sarowangira lungguh | 
datan ka-ĕntĕn wacana 1 1 


37. Kang tansah dĕnnya dudugi 
marang sanityaning janma | 

tan pinurikan dening wong | 
tan susah kasrambĕng rucah | 
angrĕsi tyas sujana | 
kĕlawan bisa mĕmungu | 
ing kuwanĕnaning janma |] 

38. Ing rĕh pangulahing jurit | 
mumpuni ambĕning ujar | 
tan ana rĕngat tyasing wong | 
sakĕhing janma karĕnan | 
samya angalĕmbana | 

lan malih sayogyanipun | 
kakung yĕn parĕk wanodya || 

39. Garwa atanapi sĕlir | 
anggung ngrasanana raras | 
rum-ruming pamrĕmaning don | 
sabda lus kang manoara | 

mrih luntur tan alpĕng tyas | 
ywan lunggyan lĕn pandhita nung | 
yogya yun patanya tama |] 

40. Sojaring kasinggihan sih | 
trusing kawruh ka-awĕran | 
ring panĕmbah kĕjatĕne | 
lamun wĕktune pĕprangan | 
micara ing kawadyan | 

prihĕn suranya mring mungsuh | 
anduduk digdayaning prang || 

545 Mĕgatruh 

1. Mungguh galaking sarpa lan mandinipun | 
kĕna ilang wisanĕki | 

saking japa-mantra nĕngguh | 
galaking macan pan kenging | 
ilang dening japaning wong || 

2. Gajah mĕta yĕkti rubuh dening angkus | 
bĕnduning ratu pan kenging | 

lilih dening turing wadu | 
atur ingkang mupangati | 
atamsil lamun kĕledhok || 

3. Dadya lĕjar sang ratu pan mari bĕndu | 
tĕmah mijil sih mring dasih | 

pan amung nĕpsuning mungsuh | 
mari-mari yĕn wus mati | 
lan nĕpsuning durjana-ndon || 

4. Nginggit-nginggit tan mari pangincimipun 
dening japa lan mantrĕki | 

sasat nyandhing ula dumung | 
sranduning dadya wisĕki | 
luput nyĕmbur tan wun-nyakot || 

5. Jayĕngrĕsmi Jĕngraga Kulawiryĕku | 
ngalĕnggĕr dĕnnya yĕktĕni | 
saking kĕsinggihanipun | 

tamsile wong ulah juti | 
kadi tan ana (m)bĕrojol || 

6. Wus kacupan janma sapangulahipun | 

Paniti-sastra patitis | 

ngagĕsang pratandhanipun | 
cihnane ala lan bĕcik | 

Ki Wargasastra lingnya lon || 

7. Panĕngraning wong bĕcik awas nĕng ngriku | 
ing pratingkah wijiling ngling | 

sĕntosa sĕmune ruruh | 
nastiti alus tur ririh | 
tan bĕrabah ing wiraos || 

8. Ran pandhita sastra (ng)gĕnnya ing liripun | 
tan ngandhĕg patanyĕng janmi | 

janma kang susastra luhung | 
linadĕn lan angenaki | 
ngalap hyun lamun miraos || 

9. Nuduhakĕn ring patanya mudha punggung | 
amadhangi tyas asĕdhih | 

wruh wiramaning sastra gung | 
tan karya saking sĕsami | 
anggung ngrĕsĕpkĕn tyasing wong || 

10. Ran pĕndhita sastra (ng)gĕnnya kang puniku | 
lan malih janma kang sugih | 

arta kĕncana sotyĕku | 
nanging pĕnganggĕnirĕki | 
busana tan pĕnĕd tinon || 

11. Myang pangane tanpa rasa kang ingulu | 
tan wĕwĕh ing pĕndhita di | 

wong kang mĕkotĕn tan wĕruh | 
nyana panjang tuwuhnĕki | 
kĕlawan malih wontĕn wong || 

12. Wus limpat ing sastra tur ta sampun wĕruh | 
ing sa-kramaning negari | 

mangka lakune tĕka nut | 
mring durjana dadinĕki | 
padha lan kang nora wĕroh || 

13. Dĕnnya tanpa karya ing kabisanipun | 
sami lan kang nora bangkit | 
wontĕn wong wus tuwa pikun | 

tur dawa ngumurirĕki | 

tan karĕp ing bĕcik kang wong || 


< Serat Centhini Jilid 09 - Halaman : 145 > 


14. Kasudarman kasusastran nora ngingus | 
janma nistha ranirĕki | 

tanpa karya uripipun | 
tan sami samaning janmi | 
sami lawan buron sato || 

15. Kang kalal enak pinangan dagingipun | 
padhaning wong kang kadyĕki | 

de kang kaonang ing wuwus | 
cĕndhala kawan prakawis | 
gadarba yĕn ing buburon || 

16. Pĕksi ingkang cĕndhala dhandhang lan puyuh | 
lamun ta mungguh ing budi | 

ingkang kocap cĕndhala dur | 
tan karĕp pĕnggawe bĕcik | 
tinggal bĕkti ing Hyang Manon || 

17. Nguciwani mring pawong sanakirĕku | 
angungkuli cĕndhalĕki | 

pĕcat budine rahayu | 

tunggal babaganirĕki | 

lan kang nistha sor pra awon || 

18. Wong miskin pan akĕh-akĕh bawanipun | 
mrih pakolih pangan pokil | 

lan mĕngkanang malihipun | 
wong kang ala rupanĕki | 
kĕh tĕnagane mrih katon |] 

19. Ing baguse yen wadon mrih katon ayu | 
lan janma tan anut maring | 
sawirasaning sastra gung | 

saujare sugal sĕngkil | 
kawijilaning wong gopok || 

546 Mijil 

1. Pra ngawirya karĕnan miyarsi | 
raosing wiraos | 

pancĕning janma dĕn-ucapake | 
tuwin sato pĕksi salir kĕksi | 
sadaya kayĕkti | 
wuryaning pamuwus || 

2. Ki Kulawirya amuwus aris | 
mĕkatĕn liring wong | 

dene tĕtĕs tan wontĕn gothange | 
kadipundi lajĕngipun malih | 

Ki Wargasastrĕki | 
alon dĕnnya muwus || 

3. Janma pawong-mitra aywa kadi | 
singa lan wana (n)don | 

samya rĕksa-rinĕksa dangune | 

lama-lama bĕbangkĕlan kapti | 
tan tulus ing kapti | 
sima wuwusipun 1 1 

4. Alas yĕn ta tan ana-a mami | 
dadi apa mĕngko | 

tan urung yĕn linĕbur grumbule | 
andhang ngrĕsula kanggonan mami | 
sang wana dĕnnya ngling | 
si sima puniku || 

5. Yĕn ta aja sun-aling-alingi | 
kĕtongton dening wong | 
mangsa wurunga rinujak mangke | 
sang singa gya tinggal sĕsanĕki | 
wana kang pĕtĕng writ | 

mring bĕbanar laku || 

6. Anulya rinujak dening janmi | 
sang singa matyĕng-(ng)gon | 
sapĕjahe sang singa alase | 
binabad dening manungsĕki | 
wrĕksa sima ĕnting | 
tinunggar tinunu || 

7. Dadya rusak sĕkarone sami | 
lirnya kudon-kudon | 

alaning wong bangkolan karone | 
ing ngagĕsang kĕdah andarbĕni | 
sarya kang utami | 
pawong-mitra tuhu || 

8. Ingkang katon kaluwihanĕki | 
kang tanggon katĕmpoh | 

ati rowa duk sang naga gĕdhe | 
binuru mring sang garudha pĕksi | 
naga pinalĕcit | 
dumadak katĕmu || 

9. Lan Bathara Sramba lingira aris | 
ĕh naga sirĕko | 

kapiyandĕm lumayu marang ke | 
matur kularsa minangsa dening | 
sang akagapati | 
marmamba pukulun || 

10. Ulun lumajĕng langkung dahat jrih | 
mring garudha anon | 

yang Bathara Sramba lon dĕlinge | 
sirĕku ta paran arsa urip | 
ingsun kang nulungi | 
sang naga umatur || 

11. Inggih amba minta tulung mamrih | 
gĕsang karahayon | 

ngling Bathara Sramba lah sira ge | 
kumalunga jangga-ulun iki | 
naga gya mulĕd ing | 
tĕngggĕking dewa wus || 

12. Gya prapta sang garudha non maring | 
sang naga amanggon | 

nĕng angganing sang wignya dewa-ngrĕh | 
garudha nir krodhanira mĕksih | 
arsa mangĕnjali | 
myat ring naga granggu || 

13. Yun tan nĕmbah jrih ing bathara di | 
ila-ila ring sot | 

kewala nĕmbah sing luhur bae | 
riwusnya nĕmbah sang kaga-pati | 
mĕsat sing ngarsaning | 
dewa kang palungguh || 

14. Kang puniku palupining janmi | 
saryotamĕng tanggon | 

Jĕngrĕsmi mĕsĕm sasmitĕng rine | 
miwah marang kang paman sarya ngling | 
jawĕnipun ugi | 

ngagĕsang puniku || 

15. Wus cinupan ing sastra ngingkĕti | 
pĕnĕd lawan awon | 

tan bodho pra janma pĕnganggite | 
tan pai lan ngalim kang musanip | 
anĕgĕsi Dalil | 

Kadis minulya nung || 

16. Kang paman ngling kojahe kiyai | 

Wargasastra mĕncok | 
mungguh lakwĕng kauripan kiye | 
wus ginaris bĕnĕr lawan sisip | 
ondhe mĕlimpingi | 

janma di lan kumprung || 

17. Kadipundi malih kakang kyai | 
bab kang winiraos | 

Kae Wargasastra lon wuwuse | 
inggih wontĕn malih ondhenĕki | 
kang kocap ing jilid | 
jawi jarwanipun || 

18. Tingkahing anak yogya manut ing | 
wong tuwane karo | 

lir ta bulus yĕn ngĕndhog mangsane | 
pinĕndhĕm tinilar aprandening | 
yĕn wus nĕtĕs sami | 

tiru ingkang sĕpuh 


19. Rupanira sadoyananĕki | 
tiru bapa ĕmbok | 
sĕsamine ulam pĕksi kabĕh | 
samya tiru wong tuwanirĕki | 
sapari-bawĕki | 

sadaya kadyĕku || 

20. Yĕn manungsa pan datan kadyĕki | 
inganakkĕn wong ro | 

dinulang ing krama sĕprandene | 
yĕn wus tuwa tinggal solah-bawi | 
awiji pribadi | 
arang ingkang tiru || 

21. Anaking durjana kadhang dadi | 
pĕndhita kinaot | 

kadhang anaking pĕndhita gĕdhe | 
dadya durjana julig ajuti | 
dene ta tan kadi | 
wong atuwanipun || 

22. Kang pĕndhita aywa sah sĕmadi | 
lawan dĕn-akukoh | 
tapa-brangtanira kang pakolĕh | 
mulyakkĕn ing nĕgara sĕstuning | 
tuhu pĕndhita di | 

manuh ing sastra gung || 

23. Sawĕlinging sastra dĕn-kukuhi | 
budi karahayon | 

mungguh wong agung kautamane | 
ri kang arta busana lan rukmi | 
pĕni-pĕni tuwin | 
sĕkul ulamipun || 

24. Yogya dinanakna maring dasih | 
palanya pyuh kĕpon | 
angandhĕmi ing saparentahe | 
rumĕksĕng praja kukuh ngabĕkti | 
tĕkĕng tĕpis-iring | 

mashur dana luhung || 

25. Mungguh wanodya kĕlamun laki | 
palanyah antuk ndon | 

anak lanang kang kĕndĕl wruh ing rĕh | 
aywa kadya singa asisiwi | 
namung nyĕpisani | 
mungguh busana nung || 

26. Kang linuwihakĕn ing janma di | 
apan amung dodod | 

lamun pangan kang linuwihake | 
ing brĕmana pan puhaning sapi | 

tan amangan daging | 
alit milanipun || 

27. Sapi kang pinangan puhanĕki | 
pan ingakĕn ĕmbok | 
mungguh sujana ingkang pinilĕh | 
saringaning sabda kang linuwih | 

-akĕn mungguh ĕstri | 
gĕmuhing pĕmbayun || 

28. Yĕn ing sastra kang minangka titih | 
tan lyan kang kinaot | 
wrĕdining sang pĕndhita wulange | 
krana sang pĕndhita pakartĕki | 
ingkang dĕn-guyoni | 
anggulang sastra gung || 

29. Pituduhing sastra kang ginati | 
pan mĕnggal linakon | 

yĕn mungguhing arta utamine | 
arta saking kaskaya pribadi | 
dadyaning artĕki | 
saking yayahipun || 

30. Nisthaning arta yĕn saking bibi | 
nistha-nisthaning sor | 

arta saking anak myang rabine | 
gĕgawaning maratuwanĕki | 
tamaning utami | 
yĕn angsal arta gung || 

31. Jĕjarahan saking mĕnang jurit | 
mrĕp ripu amboyong | 
kasĕbut digdaya mĕsuwure | 

yĕn mangun-prang ngangge pat prakawis | 
kang upaya sandi | 
maring madyanipun || 

32. Dhĕndha pariksa apura tuwin | 
dana utamĕng don | 
pangadĕging prang lawan danane | 
yĕn wus kĕna ing upaya-sandi | 
kĕngsĕr mungsuhnĕki | 
suraning balambyuk || 

33. Tingkahing prang ngatingalkĕn dening | 
wĕwĕdining mungsoh | 

tan kenging katon jrihira dhewe | 
kawruhan ing mungsuh myang wadyĕki | 
tĕmah angĕkĕsi | 
mring rowang kang purun || 

34. Acawisa sabarang kang dadi | 
nangĕkkĕn rowang wong | 

mamrih galak mring mungsuh pamrĕpe | 
ywa nĕnantang amĕmanas jurit | 
kang prayitnĕng wĕsthi | 
amawas ing mungsuh || 

35. Anganggeya mamedaning agni | 
sing kĕparag gosong | 

mangguh pawong sanak mimitrane | 
kang linĕwihakĕn ujar manis | 
andhĕh rumakĕt sih | 
tan sĕlayĕng kahyun || 

36. Yĕn ing satru tan ana ngluwihi | 
rĕgĕding tyasing wong | 
ingkang dadya satruning uripe | 
yĕn ing sĕktining sĕjagad iki | 
datan angluwihi | 

pra jawata luhung || 

37. Yĕn ing pĕksi kang linuwih bĕcik | 
namung pĕksi beyo | 

bisa ngucap tur bagus rupane | 
munggyĕstri kang linuwihkĕn sami | 
kang bĕcik warnĕki | 
kĕpati-brata yu || 

38. Yĕn lakine mati milu mati | 
pan asuduk laboh | 

myang kukuwu anĕng pasetrane | 
praptĕng pati datan arsĕng laki | 
sasat mĕlu mati | 
sumungku tyas tuhu || 

39. Punika kang ingaranan ĕstri | 
kĕpati brata-ndhon | 

sĕdya anut praptĕng dĕlahane | 
wus tĕrtamtu kang para prayogi | 
ngukuhi sojaring | 
sastra tyas kang luhur || 

40. Angungkuli sĕkathahing janmi | 
kang tanpa sastra wong | 
marmane ta mĕngkono sakĕhe | 
sĕsining rat kawistara dening | 
sastra amalĕri | 

gurisaning tuwuh || 

547 Girisa 

1. Jayĕngrĕsmi Jayĕngraga | 

kĕpapaĕsan tyasira | 
tan ana nginang samĕndhang | 
wuwuse Ki Wargasastra | 

Jĕngrĕsmi ngling mring rinira | 
wus tan kĕna ingundhakan | 

murading Paniti-sastra | 
matur inggih kasinggihan || 

2. Ki Kulawirya lon mojar | 
turira mring Wargasastra | 
kadi-pundi wau kakang | 
kang mawi dunya punika | 
nistha madya lan utama | 
nistha saking anak garwa | 
madya pawĕhing sudarma | 
mĕnggah donya saking randha || 

3. Punapinggih kalĕbĕta | 
dĕnnya mĕnang prang jarahan | 

Ki Warsgasastra ris nabda | 
kadi-pundi awitira | 

Ki Kulawirya asojar | 
inggih duk anĕng ing marga | 
kula kabegal ing randha | 
rong dalu nĕng pasipĕngan || 

4. Randha pradhah sugih donya | 
kĕlangkung kula ingĕma | 

-ĕma ing randha punika | 
akathah pawĕwĕhira | 
pĕrabot kĕlawan arta | 
wawratipun dede kadang | 
awĕwĕh tan eman-eman | 
yĕn ta lamun tinĕksira || 

5. Pan pĕngaos satus malah | 
malah kapara langkunga | 
mĕsĕm ngling Ki Wargasastra | 
wus uning lĕlĕjĕmira | 
punika kang (n)dika pajar | 

tan pati mungguh dinawa | 
sumangga rinaos ing tyas | 
namung ta sakĕdhik wĕnang || 

6. Tulak kalurating paran | 
dede pangkating utama | 
kang putra mĕsĕm kalihnya | 

Nuripin watuk kinarya | 
anolih Ki Kulawirya | 

ngling mĕsĕm mulĕlĕng mojar | 
iki bawaning wong apa | 
jĕg watuk anyar-anyaran || 

7. Nuripin watir tyasira | 
kumrĕngkang mĕdal ing jaba | 
gumuyu sĕdayanira | 

samya manggut paliringan | 

Ki Wuragil malih nabda | 
dhuh kakang Ki Wargasastra | 
dos-pundi lajĕnge kakang | 

wirayat Paniti-sastra 

8. Kang tinanya ris ngandika | 
mawanti wĕlinge sastra | 
angeman jaman taruna | 
kang bagus-bagus rupanya | 
owĕl yĕn tan wruh ing sastra | 
lire tan bisa mĕmaca | 
nadyan bagus warnanira | 
kathah-a garwa artanya || 

9. Saroja-a kulawangsa | 
nadyan wasis ing gamĕlan | 
janma kang mĕngkana ika | 
surĕm tan ana cahyanya | 
akucĕm nĕng pasamuwan | 

lir kĕmbang tĕpus mĕrbabang | 
nanging sĕpi tanpa ganda | 
kadi ta kang janma tama || 

10. Kang dadya panĕngranira | 
ing sĕmu lantaping basa | 
alĕping pasĕmonira | 
sayĕkti pĕnĕd punika | 
kadya ta janma micara | 
ngaku krĕp mangan sadina | 
tandha yĕn lĕmu badannya | 
yĕn kuru sayĕkti dora || 

11. Panĕngraning sang pandhita | 
tandha nĕng pangabĕktinya | 
panggah ing sĕmbah maring Hyang | 
lamun yĕn mungguh kĕlabang | 
wisane nĕng sirahira | 

pan kenging lamun tinawa | 
kalajĕngking wisanira | 
nĕng buntut kening ngulapan || 

12. Wisaning sarpa siyungnya | 
ilang kĕlawan tinawa | 
kang sami mandi-mandi ka | 
karuhan prĕnahing wisa | 
pan amung tiyang durjana | 

tan karuhan (ng)gyanning wisa | 
kĕbĕg sranduning badannya | 
tur datan kĕna tinawa || 

13. Pan uwus pĕngawak wisa | 
mungguh kasĕktin winarna | 
sĕktine rara yĕn pĕpak | 
yayah-rena kulawarga | 
raryanggung ngadi-adinya | 
nangis tinulung ngarihan | 
rinĕksa ingĕma-ĕma | 

sinungan sapĕnjaluknya 


14. Sĕktining ulam loh yĕn ta | 
ajĕmbar jro toyanira | 
sĕktining pĕksi yĕn pĕpak | 
ĕlare kuwat (ng)gĕlawat | 
sĕktining ratu kĕlawan | 
pĕpak wadyabalanira | 
anjĕnĕngkĕn mantri-muka | 
sĕstuning narendra dibya || 

15. Sang sujana aja mangan | 
wolung prakara lirira | 
tĕkĕk bunglon kodhok ula | 
ulĕr lalĕr wraha sona | 
dadya nglarani sarira | 
ywa maido mring pandhita | 
dumadakan nĕmu papa | 
aywa maido mring sastra || 

16. Dumadak manggih cintraka | 
ywa maido mring gurunta | 
dumadak cĕpak patinya | 

lir panjang-putra tumiba | 
ring sela rĕngkulu ambyar | 
datan kenging pinulihna | 
mĕkatĕn mungguh pĕndhita | 
tinggal rahayuning dina || 

17. Pot bĕktinira ing Suksma | 
yĕkti pĕcat daulatnya | 
tĕmahan cĕla cilaka | 
sang ratu yĕn tan pariksa | 
myang lir palamartanira | 
yĕkti katilar ing bala | 

lir tĕgal tan na sukĕtnya | 
tan kambah ing sato kewan || 

18. Bĕngawan kalamun asat | 
tan sinabĕng pĕksi rawa | 
wong kang sugih arta garwa | 
lamun mati tan ginawa | 
kantun nĕng wisma udrasa | 
atiti waha tĕgĕsnya | 

lir mĕlu mati sĕkala | 
dene datan prihatinnya || 

19. Wus mĕngkana arta garwa | 
akathah ing parannira | 
kalingane ing ngagĕsang | 
ywa tungkul ulah susila | 
aniti-krama ing titah | 

arta mrih dadya sarana | 
wĕragading karaharjan | 

sĕlamĕt donya dĕlahan 


20. Ing anom wĕkasan tuwa | 
urip awĕkasan pĕjah | 

kang tuwuh mungguhing janma | 
kang abagus warnanira | 
sarta prayogi kulanya | 
pinilih marang narendra | 
utami ingkang susastra | 
ing pasĕmon tan katiwang || 

21. Lawan kang para sujana | 
limpad sawĕrdining sastra | 
ngrĕsĕpi tyas kang siniwa | 
bisa mung kĕrsa mrayoga | 
pariksaning ratu tama | 
marang wadya tantranira | 
patang prakara lirira | 
dhihin trap susilanira || 

22. Ping ro ing kagunanira | 
kaping tri pakaryanira | 
kaping catur kĕwanĕnnya | 

yĕn mungguhing rukmi mangka | 
tri pariksa pan dinadar | 
ping ro ingobong dahana | 
ping tri tinugĕl pinacal | 
sandining ratu yĕn arsa || 

23. Ngĕdohkĕn mĕpakkĕn dadya | 
catur prakawis lirira | 
artĕstri sura kabisan | 
cinobĕstri anguciwa | 
cinoba kĕwanĕnnira | 

tyas barĕsĕt angucira | 
cinobĕng karya tan dadya | 
cinobarta anggigisan || 

24. Yĕn sampun catur pariksa | 
tan sayoga winor lawan | 
pra janma kang pinitayan | 
yĕn trahing sujana sĕtya | 

tan mungguh mĕnggal binuwang | 
inganti catur pariksa | 
kang dhihin dhinĕndha wada | 
kaping ro dhinĕndha arta || 

25. Kaping trinira linaran | 
ping pat katrap patinira | 
pamariksaning wĕkasan | 
de kang lirnya suka-duka | 
wong kang utang kapiutang | 
akakan-kakan yayĕnan | 
rikalanira autang | 

tĕmbe tinagih sĕmaya || 

26. Tĕmahe abĕngbangkĕlan | 
crah dĕnnya apawong-sanak | 
kadya ta wong sih-sinihan | 
tan inang sĕdina-dina | 

sru rĕmĕn asuka-suka | 
tan wun nĕmu duka-cipta | 
tan lana awĕt sukanta | 
kadya ĕstri sinanggama || 

27. Suka pari-sukanira | 
(ng)garbini mangsa lĕkira | 
duka larane kaliwat | 

tan kawus prandene rambah | 
mĕngkana sapĕpadhaneka | 
kadya ta marta lirira | 
kang mangkenakakĕn badan | 
yĕn marta awor lan wisa || 

28. Sarat binuwang wisanya | 
kewala ngambil mĕrtanya | 
upami rukmi mor tinja | 
ingambil mase kinumbah | 
tan beda lan buditama | 
nadyan nĕng wong ina papa | 
yĕn darbe kawruh prayoga | 
yogya pantĕn pinilala || 

29. Pinĕt sabdanira karya | 
kadyĕstri ayu warnanya | 
prayogi kinarya graha | 
nadyan anaking wong sudra | 
yĕn yu warna budi tama | 
tan ana labĕting nistha | 
dening wrat-wrating sĕjagad 
datan wontĕn kadya arta || 

30. Kĕrantĕn wontĕn utama | 
sĕpĕning catur prakara | 
janma sabagusaneya | 
tan nginang sĕpi tejanya | 
ping ro janma tan susuta | 
jalwĕstri gabug majĕra | 
samya sĕpi tejanira | 

ping tri teja tan na mukya || 

31. Kĕdhik mantri punggawanya 
sĕpi tejaning nĕgara | 
sĕsĕpi kang tri prakara | 
kasor dening sawiji ka | 
namung janma tanpa arta | 
sĕpi priyangga tejanya | 
sarwa kucĕm anguciwa | 

kathah kuthuhe angiwa 

32. Uripe datan kĕwawa | 
yĕn kĕlunta kongsi tuwa | 
singa mulat sama ewa | 
nyĕnyĕngit lir uwa-uwa | 
tan patut kinĕn (ng)gĕgawa | 
lamun katungkul anglewa | 
ambĕge dĕmewa-dewa | 
tĕmahe cuwa kĕdawa || 

33. Jayĕngrĕsmi Jayĕngraga | 

sarĕng gumujĕng asuka | 

Ki Wirya alatah-latah | 
kabanton sĕdayanira | 

Nuripin gumuyu mojar | 
bilah uwa bĕbarisan | 
singa mĕskin sugih uwa | 
uwane akiwa-kiwa || 

34. Adawa lir ula sawa | 
anolih Ki Kulawirya | 
angling hus hus lho wong edan | 
calak tan angon duduga | 

Nuripin akacĕmutan | 

Ki Wargasastra lingira | 
lĕrĕs puniku mĕningan | 
tanduk sĕsambunging basa || 

35. Ki Kulawirya ris nabda | 
mring kang putra kalihira | 
jawane wong tanpa arta | 
tiwas kauripanira | 

tan rinakĕt ing sasama | 
arang nimpang mring tyas tama | 
tahan tuman maring ala | 
mulane saya kĕtula || 

36. Kang putra nauri sabda | 
inggih saĕstu kadyĕka | 
paman wus nĕng pĕnganggĕran | 
cĕthaning Paniti-sastra | 

tan bodho para sujana | 
dĕnnya ngrĕh wĕrdining kata | 

Ki Wargasastra lingira | 
punika Ki Kulawirya || 

37. Pangikĕte ngĕlmi Jawa | 
anjarwakkĕn wirya papa | 
kang amrih utamĕng budya | 
pinĕsu lawan pĕnrima | 
kang dadya panulak nistha | 
sumungku ring tyas raharja | 
tan pĕpĕka ing kahardan | 

nistha tĕmah dadya tama 


38. Jayĕngraga nambung sabda | 
marang Ki Sĕh Wargasastra | 
mugi paman sung wĕrdinya | 
mĕnggah kang srat Sandi-sutra | 
kĕlawan Sandi-kirana | 

kadi punĕndi lampahnya | 

Ki Wargasastra lingira | 
puniku wĕrdining sastra || 

39. Jalma kang ahli nunurat | 
tuwin ngikĕt karya gita | 
yogya sami ngawruhana | 
janma kang pratamĕng sastra | 
sandinya koningakĕna | 
sutrane sajuga-juga | 

yĕka sapanunggalannya | 
wĕrdi gĕrba wargaksara || 

40. Ywa cawuh prĕnahing sastra | 
ngalungguhkĕn ing aksara | 
wruhakĕna ing ywanjana | 
mwang-swara yeka yĕktinya | 
tĕgĕsing sastra ywanjana | 
jĕjĕring sastra dwidasa | 

kang dĕrĕng tinrap sandhangan | 
suku wulu layar sagnyan || 

41. Cakra talingan tarungan | 
punika warninya swara | 
sastra guru sapta swara | 
kang dinĕngĕtkĕn yĕktinya | 
rĕ le o u e i lan a | 

yĕn sastra tan sasandhangan | 
yeka tĕtalĕnnya mung a | 
tan kenging linggih ing wuntat || 

42. Tanapi linunggwĕng tĕngah | 

de kang sastra sapta swara | 
yĕn nĕng wurining ywanjana | 
pan dadya maha sandhangan | 
yĕktinya wa i nar u ywan | 
ing tĕgĕsipun winuryan | 

ha u ya i ka e lirnya | 
osike yĕku tĕgĕsnya || 

43. Yeka ran Sandi-kirana | 
ananging ywan karyaksara | 
sandi ingangge sandhangan | 
dyanyaktingnya dadya basa | 
ma e wa lĕh na ing ga o | 
sta i pan mewĕhning gusthi | 
samanya akathah lirnya | 

tan sapta swara punika 


44. Maranya sajuga-juga | 
yeka akara ekara | 
ikara lawan ukara | 
ukara miwah lĕkara | 
rĕkara yeka mangaran | 
pakriya Sandi-kirana | 
sutranya warga swaranwa | 
dyan lirnya tang maka wĕnang || 

45. E-kara dadya ikara | 
o-kara dadya u-kara | 
yĕku saking sutra awan | 
ekara tuwin lĕkara | 

yeka wĕnang yĕn dadya ya | 
okara mewah ukara | 
yeka wĕnang yĕn dadya wa | 
lĕkara wĕnang dadya la || 

46. Rĕkara wĕnang dadya ra | 
yyan mahan swara lwirnira | 
kadya ta basa a i dan | 

dan yaka ing tĕgĕsira | 
a i-dan edan tĕgĕsnya | 
a i -am ayam artinya | 
ma-u-ab muyab lirira | 
a-i -al kiyal tĕgĕsnya || 

47. Pam-ba-un pan pambayun | 
ba u an buyan lirira | 
samanya akathah lwirna | 
yeka kadya tata-basa | 
ka-e-u kayu tĕgĕsnya | 
ba-re-ong barong artinya | 
ka-re-ung karung lirira | 
ka-rĕ-lĕng kĕrĕng punika |] 

48. Kunang panunggaling sastra | 
yeka warnanya yĕktinya | 

dan lwir nyastamya myang da | 
kadya ta basa sadpada | 
kĕlawan yĕka sat padha | 
ngadpada lawan ngatpada | 
nyaktinya dha samya myang tha | 
kadya kang basa kumĕndhĕng || 

49. Lan kumĕnthĕng yeka samya | 
adhuh adhuh yĕka padha | 
apan akathah lirira | 
yĕktinya ja samya myang ca | 
kadya ta basa kajarjan | 
kĕlawan kascarjan samya | 
kacuman kajurnan padha | 

kacirĕn kajirĕn samya 


50. Kaciryan kajiryan tunggal | 
yĕktinya pa samya myang ba | 
kadya basa sipta sibta | 
pĕkik bĕkik yeka samya | 
yĕktinya wa samya myang ba | 
kadya wuaya buwaya | 
prawata prabata tunggal | 
tuwin kawuhan kabuhan || 

51. Kathah lirnya yeka samya | 
yĕktinya ca samya myang ta | 
kadya soca lawan sotya | 
sĕcabrata sĕtyabrata | 

yeka samya kathah lirnya | 
yĕktinya ta samya myang ja | 
kadya sajjana satjana | 
sĕtjati sĕjati samya || 

52. Nyaktinya dha samya myang ja | 
kadya sumĕdya sumĕja | 
jatmika dyatmika samya | 
yĕktinya dha samya myang ra | 
kadya dhuhur ruhur samya | 
yĕktinya ta samya myang tha | 
kang prijata lan prijatha | 
suryakantha suryakanta || 

53. Tustha thusta yeka samya | 
kapusta kapustha samya | 
kunang ingkang wargaksara | 
aywa tar kĕngĕtakĕna | 
kyĕhnya sĕlawe tang warga | 
nyaktinya ka Ka ga Ga nga | 
kĕlawan ca cac ja jaj nya | 
mĕwĕh tang tat ta dad da na || 

54. Kĕlawan that tha dhadh dha na | 
mĕwĕh tang pa PA ba BA ma | 
yĕkastra sĕlawe warga | 

kang pinanca wali muka | 
nihan kang ran Anta-swara | 
dyanyaktinya ya ra la wa | 
sa Sa sa myang rĕ ha | 
yeka Anta-swara rannya || 

55. Kunang angkĕn ingaranan | 
dyanyaktinya kang nung swara | 
mangrahe kang sastra dirga | 
dirga mĕndud suku (ng)gyannya | 
dirga mĕlik ulu (ng)gyannya | 
dirga mure ring talingan | 

dirga mutĕk ring ywanjana | 

sastrawan dening nung swara || 

56. Kang aksara mawi cĕcak | 
dyanyatinya kadya basa | 
tumĕnggung ganggĕng gung gawe 
cangĕh pangguh tangkul tangkil | 
akĕh lwirnya tang nung swara | 
sĕpadhanya kang acĕcak | 

yĕn ngajĕngkĕn aksara ka | 
utawa kang aksara ga || 

57. Mĕngkana kramanya juga | 
nihan kang ingaran rĕpa | 
ywa wontĕn sastra alayar | 
ngajĕng sastra susun rupa | 
nyaktinya yeka warnanya | 
ati arti kanni karni | 
syagga swarga matta marta | 
mucca murca mudda murda || 

58. Muti murti akwĕh lirnya | 
nihan angĕstu rakĕna | 
samate kang wignyaksara | 
de sang para juru citra | 
ywan ta ma-ulah siriran | 
myang mangulah tang rakĕtan | 
yogya anggĕngakĕn kirtya | 
lan sawĕrdining kirana || 

59. Yĕn trus wĕrdining purunggu | 
dadya cawuh sastra-neka | 

tur samun lĕngkaning sastra | 
wuryan de sang parotama | 
tang wignyaksa dyanyaktinya | 
ingaranan ka marta | 
ĕh ĕh ih ir or ur ungang | 
sastra kang tan kengang sandhang 

60. Yeka rupanya amung A | 

tan kengang wuri myang tĕngah | 
yeka ingaran rasya di | 
kunang yĕn amajjya sastra | 
yĕn wus kamĕng sastra pĕjah | 
yeka warnanya tan pgat | 
tgoran wrang gdhogan | 
tdhas mnur bcik ptak || 

61. Sĕsamanya kathah lirnya | 
kunang yĕn ing wontĕn sastra | 
na mati kagĕntyan ing dha | 

[-] | 

yeka yĕktinya na prana | 
kadya ta basa pandhita | 
tandha pandhu dhĕndha mandha | 

dyanyaktinya gĕntyaning da || 

62. Kadya basa mandra-mandra | 
mindhaka windu kwĕh lirnya | 
kunang yyaning wontĕn sastra | 
nya mati kagĕntyan ing ja | 
miwah kang kagĕntĕn ing ca | 
yeka nyaktinya ywanjana | 
panjara pandya sanjata | 
yĕkyaktinya gĕntyaning ca || 

Jilid 9 - Kaca : 120 

63. Kadya ta basa pancaka | 
rĕncana manca-ancala | 
pĕncar mancur akyĕh limya | 
kunang yaning wontĕn astra | 
wĕkasanirĕng wasita | 

yĕn ngalĕrĕsi sastra pa | 
atawa na tanapi ga | 
yeka nyaktinya karaNA || 

64. SaraNA guNA satdaNA | 
kunang swarga myang kandhaGA | 
talaGA mĕrNA ginaGA | 
kunang mĕrluPA kalaPA | 
kadarPA mewah samePA | 
kunang inaran siriran | 
kadyangganing basa kawi | 

ning lulungid kang mardawa || 

65. Murcitĕng don andulwĕng ra- 1 
bka dinggo pura sandhinge | 
sang hyang si langĕning raga | 
mrik pudhak sumimpĕning ga | 

-nda age asmara yeka | 
akathah lwirnya siriyan | 
kunang inaran nrakĕtan | 
kadya linging kawi lungid || 

66. Mamintaksamandulwendah | 
lindhinikang lilidhanduk | 
mandhanismara kawĕha | 
nrumĕngĕta rumangde murt | 
catma morĕng langĕ yeka | 
akathah lwirnya rakĕtan | 
kunang inaran Dwi-mantra | 
dyanyĕktinya kadya ta tyas || 

67. Pyuh pyur byok byur akĕh lwirnya | 
kunang inaran tri-mantra | 
yĕkyaktinya kadya ta kyan | 
yrangkat yeka akĕh lwirnya | 
kunang kang inaran denda | 
mĕwah tekang ka ga prana | 

dyan teka panunggalannya | 

aksara mĕdal ing untu || 

68. Yeka dĕnta mangarannya | 
aksara mĕdal ing lambe | 
murda tala wa ngarannya | 
aksara mĕdal ing srira | 
yeka mudapa ngarannya | 
aksara mĕdal jiwangga | 
yaka kang ga prana rannya | 
aksara mĕdal ing jaja || 

69. Yeka Mahaprana rannya | 
yĕkyaktinya kadya mahyun | 

sang hyang tang wrin krĕh mahyakkĕn | 
hyang pahyas kahyun matĕmhyun | 
dyan nyaktinya tang nung swara | 
nĕng dirga mutĕg umure | 
myang nĕng dirga mĕlik mĕndud | 
awĕng swara amardawa || 

Jilid 9 - Kaca : 121 

70. Nihan lwih saking nung swara | 
yeka ngaran Titi-pala | 

nĕng sastra tĕnggĕg nung syara | 
yogya andhawahakĕna | 
patyaning kang Sandi-sutra | 
kang samya paramĕng sastra | 
atĕmbung tĕmbang ginantya | 
pra jana winuri wuryan || 

548 Pangkur 

1. Jayĕngrĕsmi Jayĕngraga | 

Kulawirya tan ana nauri angling | 
saha kagunturan wuwus | 

tatas ing Nitisastra | 

Ki Wuragil Kulawirya lon amuwus | 

(ng)gih ta lah kang Wargasastra | 
tan wontĕn bĕrojol kĕdhik || 

2. Ing solah sĕbarang tingkah | 
sĕdayanya cukupan kacupan dening | 
nĕng srat Paniti-sastrĕku | 
mĕngku tan ana ninang | 

anauri sira Ki Sĕh Sidalaku | 
pan inggih botĕn prabeda | 
lan kitab samya mrih bĕcik || 

3. Nuduhkĕn mĕrga raharja | 
tutur nalar pratingkah ala bĕcik | 
cĕgah pakon kang winuwus | 
musanip kang alim kas | 

mĕngĕti supaya ywa kĕdalwĕng dudu | 
nuta dalan Dalil-olah | 
rahayu ing donya akir || 

4. Jayĕngrĕsmi nambung sabda | 
kĕlangkung kasinggihanipun ugi | 
kang sastra pĕpeling luhung | 
linimbang raosing tyas | 

tan asambung ing manah lawan kang ngilmu | 
lir ningali palwa layar | 
tan mantra sagĕd nututi || 

5. Rumaos gung lĕpat kita | 

tan ngandhĕmi sapĕpelinging ngilmi | 
yĕn sagĕda amituhu | 
sawirasning sastra | 

mĕsĕm ngungun muwus Ki Sĕh Sidalaku | 
botĕn kadosa anakmas | 
puniku tandhaning dadi || 

6. Lan tandhaning kauwukan | 
anĕng ngriku pelinging Dalil Kadis | 
nanging ta dhĕdhasar ngĕlmu | 

yĕn tan sinung idayat | 

tan kĕduga andungkap raosing ngĕlmu | 

malah-malah pĕndalihnya | 

kitab mono dluwang mangsi || 

7. Tri samya mĕsĕm nor-raga | 

yata wanci ing ratri bangun enjing | 
pangwuhing sawung kĕluruk | 

Ki Sĕh alon lingira | 
lah suwawi sami salat wĕktu Subuh | 
kang liningan samya gĕpah | 
tumutur mĕdal mring masjid || 

8. Sawusira samya kadas | 

Ki Nuripin gya adan ngalik-alik | 
wusing sunat kamat pĕrlu | 

Jĕngrĕsmi ingancaran | 

angimami kang liningan gya mĕngayun | 

ngangkat usali parĕlan | 

Subĕki rĕkangatĕni || 

9. Ada-an imaman lila | 

-hi tangala Allahu-akbar nuli | 
ibtitah lan wajahipun | 
imam maca Patekah | 
kiratipun kĕlangkung pasehatipun | 
wĕwacan wusing Patekah | 
surat Sujada ingapil || 

10. Parĕnging lapal yasjuda | 
adĕge kang rĕkangat dĕn-sujudi | 
de rĕkangat akiripun | 
sawusirĕng Patekah | 

apan surat Kasan antaranya dangu | 
rukuk bĕge kinunutan | 

asujud ro tahyat akir || 

11. Wus mĕngkana bakda salam | 
pupujiyan sĕlajunira dhikir | 
rahab kalimah tri atus | 
purna amaca donga | 

atĕratil rajuk rasul limang wĕktu | 
anumpa donga panlangsa | 
pragat wĕktuning ngabĕkti || 

12. Sĕlawat asĕsalaman | 

myang tawangsul sasampunira nuli | 
mantuk maring wismanipun | 
rampadan wus tinata | 
bucu angĕt mawarna ulamanipun | 

Ki Sĕh Wargasastra nabda | 
sumangga sami wĕwanting || 

13. Parĕng dĕnnya wĕwijikan | 

dan alĕkas samya kĕmbulan bukti | 
pikantuk nadhah anutug | 
antara dangunira | 

aluwaran ambĕng cinarikan mundur | 
sĕkul ulam pĕpanganan | 
sinungkĕn marang Nuripin || 

14. Wong papat rewangnya mangan | 
tuwuk kongsi tan tĕlas dĕnnya bukti | 
luwaran wus sami wisuh | 

Ki Pakujiwa lingnya | 
pĕnĕdipun dhi Nuripin sangu bucu | 
ulam lan pangananira | 
kinroso ing janur kuning || 

Jilid 9 - Kaca : 123 

15. Lothung tinadhah nĕng dalan | 
lamun ĕstu bĕndara-(n)dika laris | 
apan wus pangruktinipun | 

Nuripin saurira | 

e lah inggih bĕnĕr akal (n)dika niku | 
kintĕne ta alulungan | 
duga-dugane prayogi |( 

16. Wruh bakal kĕlantih pangan | 
anauri (ng)gih inggihane adhi | 
wus brukut buntĕlanipun | 
yata tamu katrinya | 

Jayĕngrĕsmi alon tĕmbungipun arum | 
marang Ki Sĕh Wargasastra | 
lamun parĕng sang palinggih || 

17. Kularsa mĕdal pasilan | 

mugi paman nuduh lĕrĕsing margi | 
mĕrgi mring Lĕmbu-astĕku | 
tanah Kalangbrĕt rawa | 

anauri sira Ki Sĕh Sidalaku | 
punapa laju anakmas | 
yĕn sami parĕng akapti || 

18. Asarĕh saking tri dina | 

samya kadumugĕn raosing galih | 

Ki Jayĕngrĕsmi nor lungguh | 
kumĕdah laju lampah | 

Ki Sĕh Wargasastra alon malih muwus | 
lah inggih sumanggĕng karsa | 
namung pangabĕkti-mami || 

19. Katur ing ramanta kaka | 

mas Rundaya samya nglanggĕngakĕn puji 
Jĕngrĕsmi ature nuwun | 

Ki Sĕh anuduh sigra | 
mring sabatnya hĕh Pakuwirya sirĕku | 
tumutura ring anakmas | 
anggrĕmanana ing margi || 

20. Lah wus dandana dĕn-agya | 

Pakuwirya sĕndika wus miranti | 
Jayĕngrĕsmi angalap hyun | 
ngabĕkti sĕsalaman | 

Ki Sĕh Wargasastra rahab salamipun | 
sarya ngling inggih anakmas | 
mĕnira nutkĕn basuki || 

21. Ki Jayĕngrĕsmi nor-raga | 

sarwi mingsĕr anulya kang mangarsi | 

Jĕngraga Kulawiryĕku | 

gantya ngabĕkti salam | 

ngawirya tri wus samya pamit jinurung | 

adan umangkat saksana | 

Ki Sĕh sigra angudhuni || 

22. Anĕng panataranira | 
andodonga raharja tadhah amin | 
sauwusira jumurung | 

myang santri wus pamitan | 

nahan kang mahawan tumurun ing gunung 

wanci mĕksinjing Hyang Surya | 

mijil nipat pucak wukir || 

23. Lir tirahirĕng pĕngantyan | 
mutyara bra-markata amranani | 
cucundhuk panitih gĕlung | 
murwaning langĕning rat | 
kawistara citrĕng patra tinut ing bun | 
kadya puruntusing grana | 

-ning dyah wrat katrĕsaning sih || 

24. Kang samya tumurun arga | 
praptĕng pĕrĕng palĕstrĕn lĕpĕn Dĕnti | 

gya sinabrangan mangidul | 
kĕndĕl ing Majapilang | 
sisimpanganing mĕrgi sidhatanipun | 
Jĕngrĕsmi aris ngandika | 
wus Wanalela sirĕki || 

25. Wangsulĕng kene kewala | 
kur-ungkuran samya adum basuki | 
rika muliha ring Tajug | 

matur Ki Wanalela | 

apan inggih sumangga kĕrsa sang bagus | 
kawula-njurung raharja | 
sinauran sami-sami || 

26. Wus samya asisimpangan | 

Jayĕngrĕsmi sing Gaga-kalang laris | 
ngidul ngetan lampahipun | 
ngambah wana rungkudan | 

tĕtĕbakan bĕbangkan kĕdhanggrang grumbul 
minggah tumurun lunguran | 
lumampah tugaran tĕgil || 

27. Wanci wisan-gawe rarywan | 
soring kamal cĕlak dhusun ing Patik | 
kinĕn angupaya we nyu | 

marang ing padhusunan | 
sigra Pakujiwa mring dhusun anĕmbung | 
dawĕgan wus sinarasan | 
katur ing ngawirya katri || 

28. Samya nginum we dawĕgan | 
sawusira mucang nulya lumaris | 
laju lampahira ngidul | 
ngambah wana ing Kramat | 
mĕrga alit tĕtĕrusan wana rungkud | 
lĕpas lampahnya mararyan | 

nĕng kali Kramat awĕning || 

29. Wanci wus bĕdhug gumiwang | 
rĕrĕb samya asalat anĕng kali | 
wusing bakda salat laju | 
panas tumiling surya | 
angrĕrĕpak ron-ron aking kumarusuk | 
kapidak rĕnyak kumrasak | 

kĕmput wana grĕng kang wĕrit || 

30. Kĕtĕb wana tĕrataban | 
tinugaran sari samya tinĕgil | 
lulungur truntunan dhusun | 
langkung rĕkasĕng lampah | 

kĕndĕl anĕng soring kayu apĕk siyub | 
Jĕngrĕsmi alon ngandika | 
marang Ki Pakuwiryĕki || 


10 (Nglajĕngakĕn lampahipun dumugi ing rĕdi Bajangkaki) 

IV. Para andon lampah nglajĕngakĕn lampahipun dumugi ing rĕdi 
Bajangkaki, kapanggih Ki Dhatuk, kawĕjang bab liring kadonyan lan akerat. 
Bakda Subuh para andon lampah nglajĕngakĕn lampah kadhĕrĕkakĕn Ki 
Pakuwaja. Miturut Ki Pakuwaja rĕdi Bajangkaki punika wingit, ndadak 
Nuripin nyĕnyamah wujudipun rĕdi wau kados kaki-kaki wungkuk watuk- 
watuk. 

Sanalika sami kataman pancabaya, pĕtĕng ndhĕdhĕt kasusul jawah dĕrĕs 
campur prahara, blĕdhĕg sĕsambĕran. Sadaya botĕn sagĕd minggah ing rĕdi, 
sami kaplorot ngantos dhawah kuwalik-walik. Nuripin kacĕpit ing kayu-urip. 
Jayĕngrĕsmi lan Jayĕngraga sami mĕsu-budi nyuwun pitulunging Pangeran, 
wasana pancabaya sirĕp saking sakĕdhik; sadaya lajĕng kĕndĕl 
sangandhaping wit, katungka dhatĕngipun tiyang sĕpuh ingkang mangangge 
sarwi lungsĕt, punika Ki Dhatuk, ngampirakĕn dhatĕng griyanipun ing 
dhusun Prantĕn, sami kasĕgah nĕdha. Lajĕng mangkat ngĕtutakĕn Ki Dhatuk, 
kĕndĕl ing guwa Sangsangan, kalajĕngakĕn andĕdĕr dumugi papaning andha 
dĕling kangge minggah rĕdi. Dumugi ing nginggil lĕrĕm sawatawis, katungka 
dhatĕngipun sabatipun Ki Dhatuk sami ambĕkta clupak tuwin sĕgahan. 
Sasampunipun sami nĕdha, Ki Dhatuk sawĕg andangu para andon lampah 
wau, nama, pinangka lan sĕdyanipun. Sadaya matur barĕs saengga Ki Dhatuk 
(Danumaya) sakalangkung kapranan kapanggih putra lan adhining mitranipun 
duk nĕm-nĕmanipun. Mas Arundaya, inggih Ki Bayi Panurta. 

Ki Dhatuk paring wĕjangan bab sampurnaning iman ing kasidan. 
Dhawuhipun, Sĕh Amongraga botĕn sagĕd ginĕlak sagĕdipun kĕpanggih 
kĕjawi ngĕntosi saatipun. Lajĕng mĕjang bab kĕkĕraning dunya lan akerat, 
sarta bab tokit sampun ngantos salah wĕwĕng. Sinambĕt wawan rĕmbag bab 
ngĕlmi, muyĕg, gayĕng lan nĕngsĕmakĕn. 

Kaca 125 - 143. 

548 Pangkur 

31. Wukir iku kang katingal | 
gunung apa aranne dene bĕcik | 
pucake mĕngkĕluk manglung | 
matur Ki Pakuwirya | 

inggih ardi Banyankaki wastanipun | 
sanadyan alit botĕna | 
pan ragi wingit pribadi || 

32. Tanah ing Sawo punika | 

Ki Nuripin ngling gumuyu nudingi | 
inggih mathĕngkuk lir puthut | 
ngangge kĕthu patutnya | 

Banyakkaki kaya kaki wungkuk | 

Ki Pakuwirya tan rĕna | 
ĕh sampun sĕmbrana adhi || 

33. Ki Wirya gumuyu suka | 

ngling ya bĕnĕr lir ujarmu Nuripin | 
wis plĕg kaki-kaki watuk | 
mathĕngkuk kĕmul sinjang | 

Ki Nuripin kĕpingkĕl-pingkĕl gumuyu | 
tumingal mring ardi Bayang | 
wus rĕrĕm dĕnnya so sami || 

34. Nulya samyarsa umangkat | 

Ripin matur mring Ki Kulawiryĕki | 
puniki datan pinundhut | 
uncit lawan nyamikan | 
punapa tan kinĕrsan kantĕnanipun | 

Ki Wirya ngling kĕtanggungan | 
mĕngkowasisan yĕn prapti || 

35. Anulya mangkat saksana | 

kang sinĕdya mring ardi Banyakkaki | 
tan karsa kampir ing dhusun | 
apan laju kewala | 

sing lĕr-kilĕn ing Mĕlaran inggil inggahipun | 
praptĕng kĕndhiting Marantyan | 
laju umanjat mĕnginggil || 

36. Sĕdya mring pucaking arga | 

tan antara panca-baya (n)dhatĕngi | 
marĕpĕt sakala mĕndhung | 
ngĕrak mangsa kĕtiga | 
ambathĕthĕt tirĕp tidhĕm angĕndhanu | 
kang carat-taun giyungan | 
tan kondur ingkang nganjati || 

549 Durma 

1. Pĕtĕng dhĕdhĕt limutan kang gara-gara | 
ing giri Banyakkaki | 

tan kĕna cinamah | 

-camah cinampah-campah ] 
bĕdhat pĕrbawaning ardi | 
mĕngkana sigra | 
udan drĕs tanpa grimis || 

2. Sru tĕlthoke tumulup gĕng saklĕmaka | 
kumĕplok amĕdhĕsi | 

barat maputĕran | 
sumiyut asĕt-sĕtan | 
ngasut lir mĕsat kang laris | 
kĕras manuras | 
saking puncaking ardi || 

Jilid 9 - Kaca : 126 

3. Syuh manampĕg prahara mring kang mahanjat | 
tan bisa angajoni | 

maju mundur ngundhar | 

-undhar tar bisa mawan | 
saya drĕs jawah wor angin | 
giri gag-gĕgan | 
dhĕg dhĕr gĕdhor mawĕrdi || 

4. Balĕdhagan balĕdhĕg bungkah kumupak | 
lir cĕpol poking wukir | 

sru angkrak-angkrikan | 
lĕbak kĕbĕk lĕlaban | 
kumĕlap angilat thathit | 

gumlĕdhĕg gora | 
godha kadya ing wukir || 

5. Tan kĕwawa ingkang mahanjat ing ngarga | 

Jĕngrĕsmi Jayĕngragi | 

tri Ki Kulawirya | 

Nuripin Pakujiwa | 
samya andhoko ing siti | 
kĕkah gĕndholan | 
rumput mrakan pinidih || 

6. bayu braja lesus mĕsĕs asĕsĕran | 
anĕntor ngungkih-ungkih | 
ngungkil kol ngrĕrantan | 
kongkal kawiwal kuntal | 

jĕbol sukĕt dĕn-gondhĕli | 
samya lorodan | 

Jĕngrĕsmi Jayĕngragi || 

7. Kĕtampĕk ing prahara tru aru-ara | 
kĕwangsul mring sor malih | 
pinarag ampuhan | 

sira Ki Kulawirya | 

pan tansah dhawuh ing siti | 

myang santrinira | 

Nuripin kajumpalik || 

8. Bag-bĕg tiba rumangkang ngagir lumumah | 
kaglundhung niba tangi | 

nangis bĕraokan | 
sambate Allah Allah | 
ya Allah dhuh-biyung Gusti | 
nĕdha apura | 
nĕdha luwar ing sarik || 

9. Praptĕng dhusun ing Prantĕn dĕnnya kĕlaran | 

Jĕngrĕsmi Jayĕngragi | 

tri Ki Kulawirya | 
kĕpagolan ing wrĕksa | 
samya nĕng tambining bilis | 

Ki Pakuwirya | 
amping-ampingan tambi || 

10. Ki Nuripin sumĕlap nĕng ing pĕdhadhah | 
kĕjĕpit ing kayu-rip | 

rumbuting papringan | 
langkung dĕnnya sangsaya | 

Jayĕngrĕsmi Jayĕngragi | 
sumpĕg ing driya | 
tĕwakub ing Hyang Widi || 

11. Sanalika kĕkalihnya panaul pana | 
ngikis jaman pribadi | 

beda lawan saban | 
liyĕping pĕlayapan | 

kadya panunggaking pati | 

Ki Kulawirya | 
pucat tan duwe kapti || 

12. Wus mĕngkana kang gra-godha pancabaya 
prĕbawĕng Banyakkaki | 

antara ruhara | 
pracandha bayu-bajra | 
rĕrĕh riris sampun aris | 
tĕrang sruh sirna | 
tan ana ingkang kari || 

13. Sira Jayĕngrĕsmi lawan Jayĕngraga | 
luwar dĕnnira mupid | 

angungun tumingal | 
asruning gora-godha | 
surya pĕnthĕr Ngasar akir | 
samya sungkawa | 
busana tan ana king || 

14. Apan susah musakat dĕnnira salat | 
Jĕngrĕsmi ngandika ris | 

mring Ki Pakujiwa | 
lah priye mĕngkeneya | 
mĕlarat kĕpati-pati | 
nandhang bĕbaya | 

Nuripin anĕng ngĕndi || 

15. Mĕsakake payo padha ginolĕkan | 
anulya tan Asari | 

samya kĕwatir tyas | 
lamun kĕbanjur sirna | 

Pakujiwa ngling ririntih | 

pan wau mila | 

kula sru anggĕrĕngi || 

16. Dĕnnya angguguyu marang wukir Bayang 

-kaki tĕmah kadyĕki | 

kenging panca-baya | 
wau ta pra ngawirya | 
sangsaya wĕwah akingkin | 
kĕgagas wĕlas | 
marang santri Nuripin || 

17. Kĕrsa wangsul manawa kantun nĕng arga | 
Nuripin gya kaĕksi | 

muntĕl anĕng dhadhah | 
ngaringkĕl tan bisa bah | 
sĕdaya samya sru angling | 
dene kĕpanggya | 

Ki Wirya gumunywa-ngling || 

18. Si Di-cĕprot nĕng kono lir wĕrangutan | 
Nuripin matur nangis | 

dospundi bĕndara | 
kawula tan bisa bah | 
kĕjĕpit dhadhah puniki | 
gya tinulungan | 
samya ngambil Nuripin || 

19. Nĕng kayu-rip pagĕr suruh ing papringan | 

Ki Paku ambabadi | 

kang mipit pinokah | 
wit suru pinĕcokan | 
tangane Ripin tinarik | 
wus bisa mĕntas | 
mĕksih prĕmbĕh anangis || 

20. Kulawirya ngling ih si Di-pothol edan | 
dadi gawene si Baring | 
ngangĕlkĕn wong kathah | 

(n)dadak nganggo didhudhah | 

kang pilĕnggah ing kayu-rip | 
lir wĕrgul modar | 
prandene si Kĕpadhil || 

21. Adol bagus enak-enak nĕng papringan | 
lumaku dĕn-paranni | 

hĕh agawe susah | 
nora nguwisi dhawak | 

Ripin (ng) guyu-(ng) guyu nangis | 

agĕrundĕlan | 

kobĕr tĕmĕn (n)dukani || 

22. Sampeyan kang botĕn nglampahi kadye ka | 
kawula kang bilai | 

kang dados wĕwadal | 
tujune tan bĕndara | 
ngĕmungkĕn kula pribadi | 
ingkang kĕblabak | 
nĕng ardi Banyakkaki || 

550 Balabak 

1. Pra ngawirya samya (ng)guguyu Nuripin | 
tingkahe | 

Jayĕngraga ngling sun tan nyana sirĕku | 
yĕn ijĕh || 

2. Ngong aranni sira mati tan karuwan | 
bangkene | 

kuwatir yĕn sira kajablog ing lesus | 
sirnane || 

3. Jayĕngrĕsmi alon dĕnnira ngandika | 
wuwuse | 

sokur-sokur sirĕku bisa katĕmu | 
nĕng kene || 

4. Lah payo mring soring bibis kang rĕsik | 
papanne | 

nulya samya umiring sami wiwisuh | 
mring kalĕn || 

5. Wus barĕsih wangsul mring sandhaping wrĕksa | 
arĕrĕh | 

dĕnnya lĕnggah nĕng tambi oyoding bibis | 
kabĕhe || 

6. Sungkawĕng tyas rikuh dĕnnya saha salat | 

Ngasare | 

sarwa tĕlĕs panggenan tan ana dhahas | 
papanne || 

7. Jayĕngrĕsmi arum wijiling wĕcana | 
ngungune | 

amĕnuhi pancabaya udan angin | 
dangune || 

8. Sadurunge wĕktu Ngasar kongsi akir | 
wayahe | 

ingkang rayi umatur inggih kĕlangkung | 
sangĕte || 

9. Ki Kulawirya muwus marang Nuripin | 
sojare | 

e ya ta lah manira wĕlas andulu | 
mring kowe || 

10. Gendhonganmu mĕksih ora ucul-ucul | 
suwene | 

pilang-pilang tĕgĕl (ng)gĕgawa sirĕku | 
tĕmĕne || 

11. Ki Nuripin umatur dene prĕtohin | 
dingarĕn | 

angandika wĕlas marang kawulane | 
kenthole || 

12. (ng)Gih saking jrih mring kagungane bĕndara | 
yĕktose | 

Kulawirya nauri aris ih iyan | 
yanane || 

13. Paran mĕksih sangumu lah ungkabana | 
yĕn ijĕh | 

Ki Nuripin sigra nguculi gendhongan | 
ge-age || 

14. Wus binuka kang sĕkul ulam tan ana | 
kabĕhe | 

namung gĕdhang kang maksih sami pĕrĕthĕl | 

malĕthĕt 


15. Matur o lah tiwas wus tĕlas sĕdaya | 
sĕkule | 

dalah ulam nyamikan juwadah jĕnang | 
tunggile || 

16. Jinĕrĕngan jarite gubras gĕluprat | 
turuhe | 

wor balĕthok lir binĕlĕt kĕh kang bĕdhah | 
jarite || 

17. Kang kinarya anggendhong pating saluwir | 
suwĕke | 

ngling o o lah baya ta iki kang mawa | 
mrojole || 

18. Kadospundi punika thol warninipun | 
sinjange | 

Ki Wirya ngling lho ĕmbuh aku tan wĕruh | 
surupe || 

19. Kĕjaba-a duwĕkmu dhewe kang bĕdhah | 
kĕprĕknĕn | 

yĕn duwĕkku kang rusak ya tĕmpuhana | 
kabĕhe || 

20. Sarĕhne nĕng kene ya ngong-maklumi | 
sakiye | 

besuk yĕn wus tutug ing wisma kewala | 
tĕmpuhe || 

21. Dadya kĕbo sapimu ya manira-rĕp | 
lirune | 

aran sira dhewe kang agawe pokal | 
rusake || 

22. Jarit kĕling bĕsĕm tan kĕna inganggo | 
lungsĕte | 

sunat (n)jaluk liru kĕbo sapi bae | 
bĕcike || 

23. Ki Nuripin ngĕcĕmut apĕlongokan | 
ature | 

andang pira ngalĕm wong thithik nulyarsa | 
mĕt gudĕl || 

24. Lah (m)bok mundhut tĕmpuh ardi Banyakkaki 
lĕrĕse | 

saking ngriku kang gadhah pokal punika | 
jalare || 

25. Mapan sami tiwasipun kadipundi | 
marmane | 

pra ngawirya kadya mas timbul ing warih | 

kingkine 


551 Maskumambang 

1. Yata wontĕn janma sawiji kang prapti | 
pan kapara tuwa | 

kĕmul bĕbĕd lungsĕd putih | 
udhĕng kulu-kulu sogan 1 1 

2. Tĕkĕn kayu wani tan sĕmbur lus apti | 
sinopal sĕlaka | 

tinunjung wĕlingĕn wĕsi | 
mĕthukan sinrasah giwang || 

3. Angĕthuyuk gumapula jĕnggodnĕki | 
sĕmune amarma | 

alon dĕnnira mor linggih | 
aris dĕnnya uluk-salam || 

4. Jayĕngrĕsmi agupuh dĕnnya nauri | 
ngalĕkummusalam | 

samya tĕkĕman astĕki | 
gya Jĕngraga Kulawirya || 

5. Wusnya salam kang mara prapti tanya ris | 
anak bagus ingkang | 

sami musakat nĕng ngriki | 
punapi darunanira || 

6. Jayĕngrĕsmi sĕndhĕt dĕnnira nauri | 
kawula punika | 

kĕparag ing udan angin | 
kabrĕkan ing panca-baya || 

7. Rumahing tyas ing wĕktu Ngasar wus akir | 
mĕlarat ing papan | 

tanpantuk bĕktiyĕng Widi | 
kang mara prapta lingira || 

8. Yĕn kadyĕka sumangga nak bagus sami | 
mring pawisman-kula | 
panggenan-panggenan rĕsik | 

tan watir lalurat papan || 

9. Dhĕkah ing Prantĕn gumuk alit puniku | 
ingkang ingancaran | 

tut-pungkur mring kang sĕdyapti | 
tan antara dangu prapta || 

10. Ing wismanya gupuh mĕrnahkĕn (ng)gĕnnĕki | 
lĕnggah nĕng paningrat | 

samya sinungan pisalin | 
bathik myang lurik prayoga || 

11. Wus warata dalah santrinira sami | 
sinjang ginirahan | 

mring sabat samya ingisis | 
langkung pĕnarimanira || 

12. Suka sukur gya samya mring masjid alit | 
ngambil toya kadas | 

nulya laju salat Ngasri | 
sak bakdanira asalat || 

13. Wangsul mring paningrat tata dĕnnya linggih | 
gantya sasalaman | 

sigra pasugata mijil | 
ulam rampadan mawarna || 

14. Ingancaran sĕdaya samya wĕwanting | 

Ki Dhatuk tan arsa | 

mung nginum wedang sĕruni | 
pra ngawirya samya nadhah || 

15. Kadho-kadho kang bukti tan dĕn-kĕmbuli | 
tur ta kasĕrakat | 

prandene tanpantuk bukti | 
antara samya luwaran || 

16. Ambĕngira laju sinungkĕn Nuripin | 
tan ana linongan | 

anĕmĕn pamangannĕki | 
wong ro lan Ki Pakujiwa || 

17. Samya tuwuk tan tĕlas dĕnnira bukti | 
wusira luwaran | 

nyamikan lumadyĕng ngarsi | 
cinaran nadhah dhĕdharan || 

18. Anak bagus puniku mangsĕganĕki | 
sĕmbĕn sawontĕnnya | 

kang liningan anor-ragi | 
sarwi angalap nyamikan || 

19. Alon nabda Ki Dhatuk marang ing tami | 
nak bagus sun tanya | 

ing kĕrsa kadi punĕndi | 
punapi minggah ing arga || 

20. Punapinggih kewala tĕntrĕm nĕng ngriki | 
ngong nyarah kewala | 

pundi kang dipun kĕrsani | 
sumangga prayogĕng kĕrsa || 

21. Jayĕngrĕsmi aris dĕnnira nauri | 
pan inggih punika | 

yĕn parĕng kawula apti | 

minggah pucak ardi Bayang || 

22. Kang kawula sampun kasĕdya ing kapti | 
pucaking ancala | 

puniku ing Banyakkaki | 

Kae Dhatuk lon ngandika || 

23. Inggih sukur ing kĕrsa langkung prayogi | 
reyang nguntap lampah | 

reyang riki tan ngĕboti | 
marang anak bagus samya || 

24. Jĕngrĕsmyangling sukur pitulung kiyai | 
ing kawĕlasarsa | 

sung paedah ing ngalangip | 
kawula kumambĕng kĕrsa || 

25. Kae Dhatuk aris dĕnnira ngaturi | 
sumangga anyĕngka | 
mumpung kang surya umĕsih | 
yĕn sompok wĕktuning salat || 

26. (n)Dan umangkat kang samya sĕdya mawukir | 
nut ing padhadhahan | 

laju umanjat mĕnginggil | 
saking Pĕrantĕn anjatnya || 

27. Dan andĕdĕr praptĕng Sela-dhĕku nginggil | 

Nuripin ris mojar | 

mring Pakujiwa aririh | 

lah niki nggĕnning kang baya || 

28. Ĕh andika niku tan marĕn-marĕni | 
wong wontĕn sing jrihan | 
ĕmpun sok mawa bilai | 

Ki Ragil sĕndhu liringnya || 

29. Wus ngliwati ing Sela-dhĕku mĕnginggil | 
apan kang minangka | 

paragoling Banyakkaki | 
mendra mĕngetan luk-lukan || 

30. Kawit Sela-dhĕku malinthas tan kitri | 
sela blĕg sadaya | 

sukĕt lang-alang tan mawi | 
namung lumut lan katĕpan || 

31. Kang lumampah kĕndĕl trĕmbukuning wukir | 
nĕng guwa Sangsangan | 

guwa lit (ng)gyan tiyang nĕpi | 
anĕng ngriku ing Sangsangan || 

32. Wontĕn trĕbangira gumandhul sasiki | 
lambunging paguwan | 

patukan toya ngrĕmbĕsi | 
tandho nĕng clowok bĕlikan || 

33. Kae Dhatuk ngling samya mĕt toyastuti | 
wusnya samya kadas | 

mĕnginggil mĕrginya rumpil | 
ngĕrakal cucuri rangah || 

34. Praptĕng ing panglungan mĕlatar arĕsik | 
kadya sinaponan | 

godhaging platar arĕsik | 
kadya na pĕcak rong-dasa || 

35. Pĕpangolan tumiyung pupucak wukir | 
antara inggilnya | 

saking pĕlatar arĕsik | 
ingandhanan sangang dhĕpa || 

36. Andha bambu ori muput sapĕnginggil | 
marang guwa-guwa | 

wus prantine dĕn-andhani | 
guwa tuwa pucak arga || 

37. Nulya samya mahawĕng andha mĕnginggil 
Ki Dhatuk nĕng ngarsa | 

sĕdaya minggah tut-wuri | 
wus prapta ing guwa-guwa || 

38. Samya masuk amapan dĕnnira linggih | 

Ki Dhatuk lingira | 

sumangga wĕktu Mahribi | 
kang liningan langkung dhangan || 

39. Sigra mapan ing sela wungkal lus putih | 

Ki Nuripin adan | 

sunat sĕdaya pupuji | 
laju kinĕn kamat sigra || 

40. Jayĕngrĕsmi cinaran majĕng ngimami | 
agupuh mangarsa | 

usali praptaning takbir | 
pasekat Patekahira || 

41. Surat Kulya-yu wusing Patekahnĕki | 
surat Idaja-a | 

wĕwacan rĕkangat akir | 
patitis mikrat (n)jing sastra || 

42. Kae Dhatuk anggunggung sajroning ngati | 
tan ana kuciwa | 

antara wus ayat akir | 
bakda Mahrib laju Ngisa || 

43. Sangsaya pik wĕwacan surat patitis | 
pan Surat Jumungah | 

Surat Munapĕk kang akir | 
bakda pragad wĕktu Ngisa || 

44. Wusnya sĕsalaman tata dĕnnya linggih | 

Ki Dhatuk lingira | 

bagus (m)bok angagar gĕni | 

Kulawirya nambung mojar || 

45. Lah ya mara Nuripin gaweya gĕni | 
kang liningan turnya | 

anithik mĕkotĕn gampil | 
tan mĕndhĕt kajĕng uruban || 

46. Ya mudhuna sadhela ngambil kaywa king | 

Nuripin turira | 

kawula botĕn kadugi | 

yĕn kĕprucut wontĕn ngandha || 

47. (ng)Gĕn kawula minggah wau tan ningali | 
amĕrĕm kewala | 

yĕn mĕlĕk tĕntu bilai | 
jorongĕn sĕmaput gigal || 

48. Kulawirya gumuyu sarwi nauri | 
ya manĕh mĕrĕma | 

umatur o nuwun ajrih | 
mudhun dalu-dalu samar || 

49. Tan antara wontĕn sabatira prapti | 
wong tiga ambĕkta | 

obor dhulang tinup saji | 
aisi wedang dhĕdharan || 

50. Samya mĕnĕk ing andha prapta ing nginggil | 
tinata ing ngarsa | 

pandam calupak miranti | 
kĕlangkung tustha ning guwa || 

51. Pra ngawirya katri suka rĕnĕng galih | 
myat ing guwa-guwa | 

ki tuwa ngandika aris | 
sumangga sambĕn dhaharan || 

52. Samya matur inggih kĕlangkung nuwun sih | 
bĕrkah kang mapangat | 

Ki Dhatuk malih glis aris | 
anak bagus sayĕktinya || 

53. Pan ing pundi sĕsananipun ing wingking | 
kang kasĕdyĕng ngarsa | 

kang walĕh pĕsajanĕki | 
aywa ningit samudana |( 

54. Sapa sintĕn ingkang punuja ing krami | 
bagus sĕdayanya | 

alon nambung wijiling ngling | 
kae tanya sĕsanamba || 

55. Inggih saking kĕrajan Wanamartĕki | 
ing lampah kawula | 

pinutus marang sudarmi | 
angupaya kadang tuwa || 

56. Ki Sĕh Amongraga kang (n)don lĕlana nis | 
tar pantuk tuduhan | 

tan pĕcak wĕcana mĕksih | 
dene pĕparab inaran || 

57. Ingkang sudi mastani pun Jayĕngrĕsmi | 
punika riningwang | 

winastan pun Jayĕngragi | 
lawan paman Kulawirya || 

58. Sudarmamba (n)jĕng Kiyai Panurtĕki | 
wangsul palakrama | 

maklum sinambat ing wangi | 
saking kĕtambĕtan amba || 

59. Sru gumuyu ingkang winangsulan angling | 
e kalinganeya | 

anak putranirĕki | 
ki guru ing Wanamarta || 

60. Kang kuncara tanah jaman ing pasisir | 
manca ing ngadesa | 

anĕbut Ki guru Bayi | 

Panurta ing Wanamarta || 

61. Pangungsĕne para ngulama ing ngĕlmi | 

Jĕngrĕsmi nor-raga | 

pan inggih saĕstu ugi | 
ngling aris Alkamdulilah || 

62. Lah suwawi dhĕdharan dipun-sĕsambi | 
kang lining nor-raga | 

ki tuwa ngandika malih | 
lah mangke reyang pepajar || 

63. Ngong puniki mitrane ramanirĕki | 
duk mĕksih jĕjaka | 

seka kapti samya ngaji | 
tirakat guwa wanarga || 

64. Ing sapurug wong sĕsanga satu budi | 
rewang baya-pĕjah | 

ramanira duk ing nguni | 

wastane Mas Arundaya || 

65. Sĕdayanya Carik-sutra Arsĕng-budi | 
lawan Malarsipta | 

Carik-mudha Eka-wardi | 

sapta Kidang Wiracapa || 

66. Wargasastra kasanganipun wak-mami | 
mangran Danumaya | 

tan pati wontĕn ngaranni | 
karan Ki Dhatuk kewala || 

67. Palaling Hyang tan jĕjĕg nĕng dhukuh lami 
lamun wus amangsa | 

kĕmudhĕh tilar (ng)gyan malih | 
ngong nĕng ngriki mĕh samangsa || 

68. Manawi wus lĕbar wah ngupaya malih | 
dene asli reyang | 

saking panĕgari Bangil | 
tinilar ing yayah-rena || 

69. Dadya ngulandara nut tĕkdining Widi | 
rĕna kĕkayalan | 

mĕlancong dĕlasan mangkin | 
lir pĕksi pĕksa ngĕlawat || 

552 Dhandhanggula 

1. Jayĕngrĕsmi miwah ingkang rayi | 
Jayĕngraga lan Ki Kulawirya | 
samya kumĕnyut driyane | 
myarsa pamuwusipun | 

Kae Dhatuk Danumayĕki | 
pra ngawirya tyasira | 
tan anyana pangguh | 
lan kĕkaruhe kang rama | 

(n)Jĕng Kiyai Bayi pangidinirĕki | 
raharjaning alampah || 

2. Sadĕrĕnge mĕdhar saliring ngling | 
wus kacĕsan sĕraosing driya | 
samya kĕlangkung sukure | 

Jĕngrĕsmi lon umatur | 

kadi mina amanggih warih | 
srĕping manah tumingal | 
mring paduka nĕngguh | 

Ki Dhatuk gumuyu nabda | 

ĕnggĕh anak bagus tan wontĕn bedaning | 

ramanta lawan reyang || 

3. Reyang iki tinuwa pribadi | 

samya ngakang kramane maring wang | 
wong sĕmanga kalulute | 
mring ramanta sumuyut | 
ngĕtub sarĕrĕhanirĕki | 

sĕdaya winĕtara | 
santri kawan-atus | 
apan wus rumiyin mila | 
ramandika kinalulutan ing santri | 
antĕr bisa mong janma || 

4. Wawi ngriku dhĕdharanirĕki | 

awon kĕndĕl sami nyĕnyamikan | 
mĕksih apanjang dalune | 
ingkang liningan gupuh | 
asĕsambĕn sasĕnĕngnĕki | 
tyas samyĕnggar tan wangwang | 
marang Kae Dhatuk | 

Jĕngrĕsmi anor turira | 

inggih uwa Dhatuk sampun tanggĕl ugi 

mumulang ing kawula || 

5. Ing pratingkah ngagĕsang puniki | 
sampurnaning iman ing kasidan | 
kupuning gosul ngalame | 
kĕlawan malihipun | 

ingkang sĕdya kula-ulati | 

Kae Sĕh Amongraga | 

lunga (n)don anglangut | 

nis tan ĕstuning sĕsana | 

amba nuwun pitĕdah ingkang sayĕkti | 

jĕnĕke Sĕh Amongraga || 

6. Kae Dhatuk Danumaya angling | 
pan puniku kang dera upaya | 
tan kenging winĕdhar ing rĕh | 
sabab wis ahli luhung | 

ing pandugi reyang mĕnawi | 

tan kĕni dĕn-ginĕlak | 

ing lampah mrih tĕmu | 

wus kĕkĕr nĕng jaman nujba | 

tan bayinat tan sirna punika mĕksih | 

laya nimpar sĕsana || 

7. Ningit ahlinira krana lair | 

ing batine wus jaman priyangga | 

yĕn tumrapa kali gĕdhe | 

wus nyungab samodra gung | 

nanging lagya ambĕbĕg warih | 

angĕmbĕng ing sawangan | 

ambĕbanjir ranu | 

kadya angĕntĕni sangat | 

mĕncĕp-mĕncĕp kantun sabawang sumilir | 

manjur laut wilayat || 

8. Pan ingriku purnaning kĕjatin | 
pamoring tawa lan asinnira | 
tan tawa tan asin rĕke | 

tawa asin wus jumbuh | 

datan kenging pinae budi | 

wus sĕmĕntĕn kewala | 

pĕprĕjĕnganipun | 

namung kang sami (ng)graita | 

tur ta anak bagus wus dĕn-cĕcawangi | 

cĕcaloning ahotad || 

9. Puniku yĕn pinarĕng ing tĕkdir | 

aywa wĕng-wĕng sumungkuwĕng tekad | 

mring utama jalarane | 

titigasaning kawruh | 

lamun ahli dadya tan kenging | 

wĕng-wĕng kĕrana dunya | 

kĕdah kang sumungku | 

anokitakĕn ing dunya | 

dunya pinrih kinarya sampurnĕng pati | 

pinangkaning kamulan || 

10. Kaluhuran rahayu dunya-kir | 
lamun kang ahli bangsa akerat | 
aywa wĕngwĕng akerate | 
kumĕdah kang sumungku | 
nokitakĕn akeratnĕki | 

akerat kang kinarya | 
purwaning tumuwuh | 
pinangkaning kamulyanya | 
kaluhuran rahayu karatonĕki | 
ing dunya ing akerat || 

11. Ingkang kasĕbut ing Dalil Kadis | 

Kadariyah lan Kajabariyah | 
kang tekad puniku lire | 
tunggil babaganipun | 

nanging datan kenging wor tokit | 

kusninira nalirah | 

anĕng ing tĕwajuh | 

katitah kĕdah tinetah | 

ing wijajah supaya tumĕkĕng kusni | 

muhamil kang sampurna || 

12. Aywa tungkul kang kĕkĕl ing tokid | 
tinekadkĕn kang tuwajuh ing tyas | 
dadya tan kebere-bere | 

lamun maksih kĕburu | 

ring tĕkabur kang niniwasi | 

tan awas ing kasidan | 

sida dadya kumprung | 

pĕcad pratandhaning iman | 

datan ngeman ing badan budinirĕki | 

raganya nistha papa || 

13. Jayĕngrĕsmi kĕpasuk tyasnĕki | 
sangsaya lir landhĕp sinĕpuhan | 
gumĕgĕs atrap driyane | 

Ki Kulawirya muwus | 
yĕn mĕkatĕn kakang kiyai | 
lampah puniki datan | 
pangguh kang linuruh | 

Dhatuk Danumaya ngling gya | 
pan walahu'alam puniku dhi Ragil | 
langkung kĕrsane Sukma || 

14. Yĕn pinanggihakĕn ing Hyang Widhi | 
pan kĕpanggih ingkang ingulatan | 
yĕn dĕrĕng kinĕrsan dĕrĕng | 

datan kenging binastu | 

sawĕg lagya kinĕrsĕng Widi | 

anging wajib ihtiyar | 

mĕnawa kĕpangguh | 

rĕhning sami dĕdarahan | 

lawan botĕn anikĕlakĕn ing tuding | 

sudarma pariminta || 

15. Jayĕngrĕsmi miwah Jayĕngragi | 
anor-raga Kulawirya mojar | 
dene anggawok kĕrsane | 
kojahe kakang Dhatuk | 

Danumaya dene amĕncit | 
datan kĕna dinuga | 
pĕkewuh ing tangguh | 

yĕn kados mĕkotĕn kakang | 

kula nuwun palingringanipun kĕdhik | 

(ng)gyannipun Sĕh Mongraga || 

16. Lawan malihipun kakang kyai | 
mĕnggah ingkang kal-dunya punika | 
narik mring nĕrakĕng tĕmbe | 

tan prayogi linulut | 

apan dadya rubedĕng pati | 

duraka ing ngakerat | 

anĕng nĕraka gung | 

mĕlarat sĕkaratira | 

kakang Dhatuk puniku kadi punĕndi | 

kawula tuduhĕna || 

17. Lamun wagĕd kita anglampahi | 
rĕhning sampun ngumum ing wirayat | 
para ngulama sakĕhe | 

tarekat kang cinatur | 

kakekat myang makripat dening | 

wĕwalĕr nyĕgah dunya | 

tan arus tinĕmu | 

tan bisa ahli suwarga | 

sabab dening dunya punika kang mawi | 

anggigisakĕn swarga || 

18. Kae Dhatuk gumuyu sarya ngling | 
ĕnggĕh lĕrĕs patakwan-andika | 

nanging ewuh wangsulane | 
sami kewala jumbuh | 
kang takĕn lan kang dĕn-takĕni | 
pan dĕrĕng tau pĕjah | 
kalih-kalihipun | 
dudugi awag-awagan | 
tuna dungkap pĕpajar sajroning pati | 
lir lampah kamban jangkah || 

19. Kaplĕngkang-plĕngkang wĕlakangnĕki 
rinasa pĕgĕl tan sidĕng lampah | 
mundur tan binacutake | 

lir takon mring wong bingung | 
apan sami dening tan uning | 

Ki Kulawirya latah | 
samya sru gumuyu | 

Jayĕngrĕsmi laminira | 

apan dĕrĕng kadyĕku guyunirĕki | 

myang Jĕngraga angakak || 

20. Katrinira sami anuwuki | 
dĕnnya gumuyu asuka-suka | 
saking jatine banyole | 

wus lumrah pra linuhung | 
banyolane ngĕlmu kakiki | 
sor cucut wong andhalang | 
tapuk la luludruk | 

Kae Dhatuk Danumaya | 
pangucape kang puniku adhi Ragil | 
pakĕwĕding agĕsang || 

21. Upamane janma luwih sugih | 
sandhang pangan datan kĕkurangan | 
malah kongsi luwih akĕh | 
suprandene puniku | 

kang sinandhang ingkang binukti | 

linampu utang-utang | 

ninilih bubruwun | 

tan bisa anandhang pangan | 

yĕn tan angsal utang nilih kang binukti 

pan pinĕlalah lupa || 

22. Wus kadyĕka ngagĕsang puniki | 
sarwa wus darbe sĕkalirira | 
sinung kawruh mĕrtabate | 

wus wruh ing ala ayu | 

suprandene tan dĕn-kawruhi | 

yĕn ta tinokitĕna | 

kewala wus rampung | 

kalurung dĕnnya tĕtanya | 

wus tĕtakon takon malih saya sisip | 

bingung ĕndi ginĕga || 

23. Kang tinakon saguhe wus mĕsthi | 
wani ananggung Dating Hyang Sukma 

kang sanyata gĕlĕthĕke | 
wujude kang salugu | 
balĕgĕre ingkang sayĕkti | 
miwah nyataning kerat | 
nutur jroning lampus | 
wruh rasaning jroning pĕjah | 
saguh wani katĕmpuhing dunya akir 
kang luput ing nĕraka || 

24. Gĕsĕh wong kang amuwus kadyĕki | 
kadya wong wus anglampahi pĕjah | 
myang piniji ing Hyang dhewe | 
wong kang mĕkotĕn niku | 

pan kĕsusu mrih olih pokil | 

setan badan manungsa | 

nganggĕp ngaku-aku | 

lumaku ginuronnana | 

kang mĕkotĕn sor-soring titahing Widi | 

binabag lawan kawan || 

25. Bangsa urakan tan sinung luwih | 

Ki Kulawirya nyanthĕng sarya jar | 
dene gumriyĕng kandhane | 
sampun tanggĕl kang Dhatuk | 
ing liripan kadi-punĕndi | 
jarwane kang sanyata | 

kaop tiyang busuk | 
samya ginuywan kang putra | 
kae Dhatuk Danumaya angling aris | 
dhi Ragil Kulawirya || 

26. Ing ngagĕsang pangulahing ngilmi | 
lir ngubak-ubak toya ing dhadha | 
tan liyan saking dhĕwĕke | 

nĕgĕs kalawan uwuk | 
asor luhur ala lan bĕcik | 
sami nyandhang martabat | 
sangkĕp tan na kantun | 
wisesa ihtiyarira | 

pamilihe nalar wurung lawan dadi | 
dĕdalan Dalilolah || 

27. Bĕnĕr luputing kita puniki | 
anĕng sajroning Kajabariyah | 
lan anĕng Kadariyahe | 
kĕdah botĕn ingriku | 

awon pĕnĕd lare lan sisip | 
rong prakara nalirah | 
tan pisah tan carup | 
sami ugi prayoginya | 
tan pae-pinae kĕdadeyanĕki | 
dunya kĕlawan akerat || 

28. Lamun ahli-dunya dĕn-abrangti | 
marang dunya dĕn-runtuh sihira | 
kĕrana dunya jatine | 
kasidaning tumuwuh | 

datan liyan saking donyĕki | 
kamurahaning Allah | 

Kadariyah nĕngguh | 
gĕng-agĕnge kang nugraha | 
palaling Hyang ing dalĕm dunya puniki | 
paedahing ngagĕsang || 

29. Sinung sidik sampurnaning pati | 
miwah kamulyanirĕng ngakerat | 
dunya brana pangatĕre | 
puniku imam-ratu | 

sakĕhing wong ahli donyĕki | 

yĕn brana wus angrĕda | 

nir tan ana catur | 

kasaru sawiyah-wiyah | 

pan rinĕksa kamulyanira dunya-kir | 

minule ing sĕsama || 

30. Lamun ahli-akerat dĕn-brangti | 
marang Dalil akerat dĕn-gigal | 
sihing tyasira sungkĕme | 
kĕrana jatinipun | 

ing kasidan sihing Hyang Widi | 
anglimputi kal-dunya | 
sihing Hyang Maha Gung | 
kang wus man Kajabariyah | 
gĕgĕdhĕning nugraha ing dalĕm akir | 
paedah ing dĕlahan || 

31. Sinung ilham sidik ing dumadi | 
tuwin manpangat ing dalĕm dunya | 

Dalil akerat asline | 

imam pĕndhita luhung | 

sakĕh wong kang ahli kĕrati | 

kang wus mukmin ing dunya | 

nir tan ana wuwus | 

pangina-inaning janma | 

pan rinĕksa pancabaya ing dunya-kir | 

sinihan ing sĕsama || 

32. Kalihe tan wontĕn prabedanĕki | 

Kadariyah lan Kajabariyah | 
kewala sami kusnine | 

puniku dhaupipun | 

kadya siyang kalawan ratri | 

dangune tan prabeda | 

namung kaotipun | 

apĕtĕng kalawan padhang | 

samya saking nuring rahman lawan rakim | 

wilayating Pangeran || 

33. Wong kang tuna ing kalih prakawis | 
tan Kadariyah tan Kajabariyah | 
kapir sabab nora tĕyĕng | 

kathah durakanipun | 
manggung gajĕg-gajĕg tyasnĕki | 
tĕmahan nora pisan | 
mandhok manahipun | 
tan duwe tabiyat iman | 

mung tabiyat kumprung wurung maring bĕcik | 
tĕmahe nistha papa || 

34. Tĕnĕh ngambah ing kalih prakawis | 

Kadariyah lan Kajabariyah | 
angaku uga prasĕndhĕ | 

ngalap ro pĕksa lubung | 
pikir kapir amonyar-manyir | 
carup nora nalirah | 
kawruhira bingung | 
tan duwe tabiyat iman | 
tĕmahannya sudra papa sor ing budi | 
beda lan kang aiman || 

35. Jayĕngrĕsmi miwah Jayĕngragi | 
myarsa linging Dhatuk Danumaya | 
sangsaya tĕrang driyane | 
kĕluhuran ing wuwus | 
wĕwatĕsing ahlining tokit | 

tan sagĕd mangsulana ] 

sarĕh ing pamuwus | 

katri lan Ki Kulawirya | 

samya ngungun kalĕrĕsan tyasirĕki | 

samya awirangrongan || 

553 Wirangrong 

1. Kadya tuwuk tanpa bukti | 
myarsa saliring wiraos | 
tan ana suma mar kaolipun | 
amranani kapti | 

tan ana bedanira | 

lan kang samya wus man ing tyas || 

2. Ki Wuragil mĕsĕm angling | 
sasmita ring putra karo | 

de langkung nyata pun kakang Dhatuk | 

Danumaya iki | 

padhang tĕmĕn tyasingwang | 

myarsa riwayat pratela || 

3. Kakang Dhatuk Danumayĕki | 
kaole dene gumacos | 
anglĕjarkĕn manah muradipun | 
sĕdhĕngan pĕsagi | 

tan ewuh surupannya | 

tan inang padhang agampang || 

4. Bĕbĕgjan bisa nglampahi | 
nanging ing manah sumrowong | 
kang putra ro nabda inggih sĕstu | 
tan sumĕlang kapti | 

Ki Dhatuk Danumaya | 
aris dĕnnira anabda || 

5. Kang puniku adhi Ragil | 
sawĕg sĕlamba kemawon | 

pan dĕrĕng kantĕnan tĕmtunipun | 
sabab tĕksih sami | 
reyang riki lan rika | 
dĕrĕng wus man ring utama 1 1 

6. Nanging ta namung mĕnawi | 
kĕdugi samya linakon | 

ywa age anggege ing pitutur | 
rinasa kariyin | 
kĕlamun wus kadriya | 
dadya tan kĕtĕlanjukan || 

7. Yĕn ta kadyĕka dhi Ragil | 
anggunggung marang kang omong 
puniku sangsaya wĕwah luput | 
tan surub ing ilmi | 

apan tuna ing tampa | 
tur ta kang tutur tan bisa || 

8. Mathĕm ginunggung (n)jĕngginik | 
guru geroh nora ĕnjoh | 

sira pra ngawirya sru gumuyu | 
myarsa dĕnnira ngling | 

Ki Kulawirya latah | 
ngling bilah saya tan jamak || 

9. Ngawruhi kang lukak-lukik | 
saking padhange nĕrontong | 
amudhoni rasa tan katlisud | 
kalĕthĕking ngati | 

tan ana kang kadyĕka | 
lir Ki Dhatuk Danumaya || 

10. Kang rinasan mĕsĕm angling | 

lah apa andhang mĕngkono | 
wau wis anduga yĕn kadyĕku | 

Ki Kulawirya ngling | 

krana lahe kewala | 

tan anggungung ing paduka || 

11. Tan pati sambĕn nyĕnyamik | 

Ki Dhatuk lingira alon | 
paran ing kĕrsanta anak bagus | 

kĕrsaning ing mangkin | 
yĕn pinarĕng ing kĕrsa | 
rĕrĕm ing sĕpasar ĕngkas 

12. Jĕngrĕsmi turira aris | 
maklum paduka kemawon | 

wus lami nĕng paran yĕn panuju | 
kawula pa-amit | 
sapikantuk nĕng mĕrga | 
tirakat lawan pitĕdah || 

13. Sudarma kinĕn ngulati | 
kadang tuwa kang lunga-ndon | 
mĕnawi kapadhĕk anĕng purug | 

Ki Dhatuk lingnya ris | 
inggih langkung prayoga | 
lamun sĕmbada ing lampah || 

14. Luhung lajĕnga mring Rawi | 
kalamun angsal pawartos | 

ing kiwa tĕngĕnnya tanah ngriku | 
ing Kalangbrĕt tuwin | 

Trĕnggalĕk Lĕmbuasta | 

(ng)gyanning Kidang Wiracapa || 

15. Wartine dadi priyayi | 
nĕng Lĕmbuasta bĕndhoyot | 
wiyar polatannya aywa tanggung | 
patirakatnĕki | 

Ki Kidang Wiracapa | 
tan prabeda lawan reyang || 

16. Mitrane ramanirĕki | 

kang reyang pajar duk anom | 

pra ngawirya suka myarsĕng wuwus | 

samya matur aris | 

inggih sĕstu punika | 

malaju mring Lĕmbuasta || 

17. Ki Dhatuk Danumaya ngling | 
suwawi sami a-Suboh | 

luhung mupung awal wĕktu Subuh | 
nulya samya mijil | 
akadas mring kucuran | 
sawusnya wulu sĕdaya || 

18. Ki Ragil Kulawiryĕki | 
dĕnnya adan tumĕlawong | 
wuse samya sunat Kae Dhatuk | 
ngling mring Jayĕngrĕsmi | 
ingancaran mangarsa | 
angimami ing asalat || 

19. Kang liningan gya mangarsi | 
ngangkat usalinira lon | 
praptĕng takbirira sĕdaya wus | 
niyat praptĕng tĕkbir | 
ibtitah laju wajah | 

wus wajah maos Patekah || 

20. Langkung pasĕkatirĕki | 
kir'ate patitis aos | 
sawusing Patekah suratipun | 

Sujada inapti | 

nuju lapal Yasjuda | 
adĕgira sinujudan || 

21. Wangsul adĕgira malih | 
rĕkangat akir wiraos | 
sawusĕng Patekah suratipun | 

Kasar sarĕh apik | 

dangu rĕkangatira | 
adĕgira Kinunutan || 

22. Wus prapta tahyatira-kir | 
salam bakda salat Suboh | 
nutuk pupujiyan dhikiripun | 
pĕndonganirĕki | 

Ki Dhatuk Danumaya | 
kĕlangkung panggunggungira || 

23. Cadhangan aolia di | 
aotad bangsa kinaot | 

Ki Dhatuk tan samar ing susungut | 
sĕmining aluwih | 
ngawirya ro ngalamat | 
nujba aotad kutuban || 

24. Jĕngrĕsmi lan Jayĕngragi | 
kadi-kadi tan kĕladhok | 
wusira pĕragat wĕktunipun | 
sĕsalaman sami | 

gya kundur maring wisma | 
mĕh anjurudĕmung enjang || 

554 Jurudĕmung 

1. Lĕnggah ing bale watangan | 
bubucu wus anĕng ngayun | 
angĕt-angĕtan sĕdarum | 

Kae Dhatuk Danumaya | 
angancarani tuturuh | 
suwawi samya anadhah | 
ngĕt-angĕtan mupung esuk || 

2. Agupuh ingkang liningan | 
dĕnnya nadhah Kae Dhatuk | 
intip kang ginugut-gugut | 

tan pati ngambil lawuhan | 
namung anyarati kalbu | 
antara dangu dĕnnira | 
bukti gya samya tuturuh || 

3. Ambĕng nulya cinarikan | 
pinaringkĕn santrinipun | 
wong roro lawan Ki Paku | 
wong roro samya amangan | 
anutug sakarĕpipun | 
warĕg kongsi nora tĕlas | 
luwaran linorod mundur || 

4. Sampun dĕnnya samya nadhah | 

Ki Kulawirya turipun | 

ing lampah prayoginipun | 
wontĕn grĕmaning lampah | 
pitulungipun kang Dhatuk ] 
kang kadya Ki Padhangeyan | 
sira Ki Sĕh Sidalaku || 

5. Inggih kae Wargasastra | 
sung tuduh mring santrinipun | 
punika santri kang tumut | 
mariki atĕdah marga | 

Ki Dhatuk mĕsĕm amuwus | 
puniku kirang utama | 
nglong-nglongi kangĕlanipun || 

6. Suda pĕdahing tirakat | 

yĕn mawi wontĕn kang tuduh | 
kaecan ing lampahipun | 
pĕnĕd kang asring kĕsasar | 

-sasar kĕparung kĕlurung | 
prayogi ingkang kĕsrakat | 
dadya kathah susahipun || 

7. Tirakat ingkang manpangat | 
kang ngĕmu kuwatir kalbu | 
rĕkasĕng lupa milalu | 
puniku ingkang utama | 
samya asuka gumuyu | 

Ki Kulawirya alatah | 
bilah dene sarwa unggul || 

8. Ngluhuri kojahing lampah | 
ngong tan bisa nusul wuwus | 
kang putra samya gumuyu | 
inggih sĕstu kasinggihan | 

lir uwa pamuwusipun | 
lah inggih suwawi paman | 
apamit sĕdhĕnge laju || 

9. Amaruput mupung enjang | 
dĕrĕng wĕdharing surya-suk | 
wus samya magud pandulu | 
Jayĕngrĕsmi ris manabda | 
mring Dhatuk Danumayĕku | 
lamun parĕng ingkang kĕrsa | 
kawula nuwun pangĕstu || 

10. Kae Dhatuk Danumaya | 
aruruh dĕnnira muwus | 
inggih sumangga ing kayun | 
benjang yĕn prapta kĕrajan | 
Wanamarta pĕmbagyĕngsun | 
salam reyang ing ramanta | 
yayi Bayi Panurtĕku || 

11. Myang mring kulawarganira | 
Jĕngrĕsmi turira nuwun | 
sarwi naos salamipun | 

Ki Dhatuk gupuh asalam | 
sarta abibisik muwus | 
wĕkas-reyang ing anakmas | 
aywa wĕngwĕng ing pandulu || 

12. Benjang andika kinĕrsan | 
maring Hyang Ingkang Maha Gung 
lan rinta Jayĕngragĕku | 

ing solah pratingkah rucah | 
nanging wus takdir tar wurung | 
kewala ugungĕn rinta | 
yĕn mangsa nalikanipun || 

13. Benjang ywaning Wanantaka | 
ingriku babarirĕku | 
mĕnawa lamun saĕstu | 

ing panarike kakanta | 

Sĕh Mongraga kang linuhung | 
malah mĕksiha gagatra | 
kang samya pinulung luhung || 

14. Wĕdharing bangsa oliya | 
dede saking tapa ngĕlmu | 
pan saking sĕntosĕng kalbu | 
ĕninge cipta bĕlaka | 

kang puniku anak bagus | 
pĕdahe pangguh lan reyang | 
reyang pintĕn bangginipun || 

15. Yĕn sagĕd kapuwĕng tama | 
rĕhning tuwa apitutur | 
supaya ywa wĕngwĕng kalbu | 
wuse poma wĕwĕkas-reyang | 

Ki Jayĕngrĕsmi adhingkluk | 
asanggĕm liring pitungkas | 

dangu tĕkĕman astĕku || 

16. Luwar tĕtangkĕbing asta | 
nĕmbah anuwun pangĕstu | 
nulya Jĕngraga mangayun | 
atur salam rinaharja | 
anuwun wus nulya mundur 
Ki Kulawirya mangarsa | 
salam-sinalaman gupuh || 

17. Wus samya asĕsalaman | 
myang santrinira angujung 
ngawirya tri samya matur | 
pamit mĕdal pasilan | 

Ki Dhatuk Danumayĕku | 
arum wijiling wĕcana | 
lah inggih anakmas bagus || 


11 (Pamit dhatĕng ing Kalangbrĕt, Trĕnggalĕk lan Lĕmbuasta) 

Bakda Subuh para andon lampah pamit, kaprayogĕkakĕn dhatĕng ing 
Kalangbrĕt, Trĕnggalĕk lan Lĕmbuasta panggenanipun Kidang Wiracapa, ugi 
mitranipun Ki Bayi Panurta. 

Ing tĕngah margi ki Pakujiwa kadhawuhan wangsul, lajĕng pĕpisahan. 
Lajĕnging lampah rĕkaos jalaran marginipun bĕntĕr ngĕnthak-ĕnthak, lajĕng 
ngaso ing ngandhaping wit kosambi. Mangkat malih, wanci sĕrap 
ngajĕngakĕn Mahrib ngĕnĕr padhusunan. 

Kaca 144 - 151. 


554 Jurudĕmung 

18. Reyang umiring raharja | 
mugi basukiyĕng purug | 
kĕdhatĕngana ing kayun | 
wusnya samya kinalilan | 
sarĕng dĕnnira amundur | 

Ki Dhatuk gupuh tumĕdhak | 
nguntap ing pĕlataripun || 

19. Ngawirya matur nor-raga | 
ingriki kewala sampun | 

Ki Dhatuk lingira rum | 
laju tumurun mĕngandhap | 
ngidul-ngetan nut lulungur | 

(n)jog dhusun ing Dringo ngandhap 
kathah kanthining lĕlaku |( 

555 Kinanthi 

1. Kang liningan lon umatur | 

nuwun umangkat lumaris | 
pan anut pitudingira | 

Ki Dhatuk Danumayĕki | 
saking Parantĕn mĕngandhap | 
lĕlĕngkĕh tunggangan kĕndhit || 

2. Lulungur wasta ing Griguh | 
sela wĕlaka amagir | 
kĕwilis ing katĕpan | 
walĕd nampu kajar angkrik | 
lulumut lunyu kĕbunan | 
ngacĕm ing padanira tis || 

3. Rĕpĕt saput-lĕmah pĕdhut | 
limut lumalating enjing | 
mijang kang mawĕng sĕsela | 
silo ampak anampĕki | 

tar kawistara tang mĕrga | 
gĕrago garap maririh || 

4. Ruruntungan rangu-rangu | 
karĕngon rĕmĕng mĕksĕnjing | 
ima masinjang bangun bang ] 
lulusiran ngawiyati | 
sumirat pajar sidik byar | 
ambabar nĕrantang wukir || 

5. Mĕh rahinĕsmu mabangun | 

Hyang Amna duk umingib | 

-mingib ing udayĕng ngarga | 
lir laraping dyah ma-ĕksi | 
andhingkik tĕkĕng mahawan | 
awawan mimilih mĕrgi || 

6. Swabawĕng pĕksi narawung | 
ngocĕh kacakswuh kapyarsi | 
sata-wana pĕpĕtukan | 
kĕluruk ramyĕng pang garing | 
mrak nyĕngungong ing abahan | 
beyo bayan lawan nori || 

7. Prĕkutut anduduk layu | 
manggung cumĕngklung sĕnggani | 
asri swaranira rungwan | 
kumringsing jangkrik bĕbĕring | 
kungkung kongkang ing pangrongan 
ngumandhang ing jurang trĕbis || 

8. Kasulak silak tan siluk | 
kasirat kĕnyaring rawi | 
drawela Hyang Andakara | 
mrabani sĕsining bumi | 
acitra kawining patra | 
katrapan dipĕng suryĕnjing || 

9. Kadya wadining asinglu | 
ningid kacacadanĕki | 
jrih kawistarĕng narendra | 
andhar pangungsĕn ri ratri | 
wusana wus kacĕnthikan I 


Jilid 9 - Kaca : 145 


< Serat Centhini Jilid 09 


Halaman : 195 > 


pangadilaning nrĕpati 


10. Tan kenging ngumpĕt sawĕgung | 
tang roning kitri duk ratri | 
mangsĕnjing katrangan ingkang | 

Hyang Raditya ngujwalani | 
mĕngkana umapanĕka | 
rĕsmining langĕning wukir || 

11. Yata wau lampahipun | 

Jayĕngrĕsmi Jayĕngragi | 
katri lan Ki Kulawirya | 

Pakujiwa lan Nuripin | 

Ki Paku lumakĕng ngarsa | 
ing Griguh malipir tambing || 

12. Tumurun saking lulungur | 
mĕrgi ngĕrakal arumpil | 
asingub silak luk-lukan | 
jurang parang ngrong kapering | 
anĕtĕr ing pangungangan | 
nĕrampat rumput ngĕbĕsi || 

13. Ing lampah sĕngkan tumurun | 
pĕpĕrĕng sukuning wukir | 
tugaran tinĕgal gaga | 
gaganing wong ing Balimbing | 
pinagĕr wuluh risigan | 
lanjaran kacang kĕcipir || 

14. Kĕkara kĕrai timun | 
kĕtela katĕs gĕmbili | 
lombok terong jarak kapas | 
jagung ontong canthĕl jali | 
suwĕg gadhung walur kacang | 
tĕgal tĕtĕbakan sami || 

15. Banjĕngan tanĕmanipun | 
sasukanira mijĕni | 

kang lumampah anut dhadhah | 
mudhun nabrang lĕpĕn alit | 
minggah tĕtĕring cĕlangap | 
nampak pasabinan radin || 

16. Mĕlipir pinggiring dhusun | 
ing sawo asri kaĕksi | 
raryan sor bulu mĕmucang | 

Jĕngrĕsmi ngandika aris | 
lah wus paman Pakujiwa | 
kewala nimpang nĕng riki || 

17. Nulya sinalaman gupuh | 

Ki Pakujiwa amundhi | 
nuwun-nuwun aturira | 
liningan andum basuki | 

salam pangabĕktiningwang | 
rika aturna kiyai || 

18. Dhangeyan Sĕh Sidalaku | 

Ki Pakujiwa turnya ris | 
amba andhĕrĕk raharja | 
sinauran sami-sami | 
gantya wus samya salaman | 

Pakujiwa lĕngsĕr ngarsi || 

19. Gupuh kang lumampah mantuk | 
umangkat ngawirya katri | 

laju mĕrgĕng pagalĕngan | 
mĕngidul dĕnnya lumaris | 
ing dhusun Pakĕm pangkalan | 
ngidul ngetan lorog sabin || 

20. Ing lampah anjog mĕrga gung | 
amanjat gĕgĕnĕng inggil | 
sumĕngka sangĕt anĕnggak | 
ing Bubuk wastanirĕki | 
wana bubulak tar wrĕksa | 
lungur gĕng mĕnggĕr amagir || 

21. Anggĕnggĕng galagah rayung | 
situn ri tanjang kĕlampis | 
sisir usit sĕrut maja | 
rurumbut gĕrumbul kingking | 
kĕlangkung rĕkasĕng lampah | 
anduduk nĕnggĕl mĕnginggil || 

556 Mĕgatruh 

1. Yata ingkang mahanjat mĕrgi ing Bubuk | 
kabĕntĕr surya tumiling | 
kĕlangkung rĕkasĕng laku | 

tan ana payomanĕki | 

Nuripin agrigah-grigoh || 

2. Gĕrundĕlan dĕlanggung apa kĕlangkung | 
anĕnggak dene atĕbih | 

sapa kang gawe dĕlanggung | 
niaya mring wong lumaris | 

(m)bok menggok sing ĕndhĕk kono || 

3. Ki Wirya ngling lho Nuripin lĕkas muwus 
anutuh wong gawe mĕrgi | 

lah (m)bok aywa rĕp lumaku | 
bĕcik nimpanga pribadi | 
sasĕnĕngira amenggok || 

4. Ki Nuripin akesotan sarwi muwus | 
(ng)gĕnnipun menggok mring pundi | 
jurangipun nyamut-nyamut | 

kanan kering samya trĕbis | 

Ki Wirya muwus lho ĕmbuh || 

5. Anĕmplunga ing kono jurang kang trĕjung | 
pilihĕn sadhengahnĕki | 

apa ĕlor apa kidul | 

lĕhmu angglundhung nimpangi | 

iya mrih bisane aso || 

6. Lon umatur dede pabĕnan puniku | 
aso-aso apan posit | 

mangsi umura sabĕdhug | 
ngling jabakna positnĕki | 
nanging pĕsthi bisa aso || 

7. Ginaguyu mring kang putra kalihipun | 
anamur rĕkasĕng mĕrgi | 

sakĕdhap tansah ngrĕrapuh | 
kĕndĕl ing lampah tan linggih | 
jumĕnĕng kewala ngaso || 

8. Ngantak-antak dĕnnira samya lĕlaku | 
panasing surya nĕngahi | 

mĕksih anĕngka mĕndhuwur | 
sinampyĕng pamanjatnĕki | 
santri Nuripin angrĕmpong || 

9. Lingsir kulon campĕde inggahanipun | 
praptĕng tutungganganĕki | 
mĕnggĕr agiring lalungur | 

wontĕn wrĕksa gung sawiji | 
kusambi ngĕrongkob ayom || 

10. Samya kang katoran anĕng ngriku | 
munggul kaididan angin | 

kang rĕrĕh rasa pikantuk | 
sĕgĕr kemarutan isis | 
lĕlĕson sĕsĕndhĕn kayon || 

11. Ki Nuripin anggloso sarwi amuwus | 
e lah olĕh gawe iki | 

kangian anĕng sĕsĕdhum | 
dudu rasaning kang mĕrgi | 
esuk kongsi lingsir kulon || 

12. Nora wĕruh rasane kayĕn kang seyup | 
lagyĕki nĕmua aring | 

aras-arasĕn lumaku | 
kongsiya sĕpasar bĕcik | 
nĕng kene kĕpenak aso || 

13. Kae Kulawirya gumujĕng amuwus | 
iya kariya pribadi | 

mĕngko kariya sirĕku | 
ing kono witing kusambi | 

dimĕne pinangan potho || 

14. Ki Nuripin sarwi turon mungkur matur | 
kados tiyang dosa pati | 

dene mawi dipun-ĕrut | 
puniku ta botĕn jangji | 
tiyang ngraosakĕn aso || 

15. Pan sanĕs pĕrkawis dede sambungipun | 
sawĕg sakeca aisis | 

garundĕlan ririh muwus | 
ingong bae dĕn-wanĕni | 
bok karo putrane keyok || 

16. Kulawirya gumuyu asru amuwus | 
lho dene edan Nuripin | 

cĕlathu sĕmbari mungkur | 
nora ngrĕmĕsi wong angling | 
jawane madhakkĕn bokong || 

17. Samangsa dĕn-bandhĕma cĕngĕle ngrajuk | 

Nuripin nolih atangi | 

gumuyu sila umatur | 
bangĕtĕn bĕndara kyai | 
wong kĕsĕl-kĕsĕl binĕndon || 

18. Anĕng wana (m)bok inggiha ingkang maklum | 

Ki Wirya gumuyu angling | 

lah ya wus turonna bagus | 
matur ah botĕn ajrih jim | 
yĕn dosa malih awĕdos || 

19. Lho bandhole Nuripin angot ambĕrung | 
lĕhmu ngewuhake ati | 

mĕngko tak lempar lambemu | 
yĕn dĕn-kon kaya dĕn-pĕnging | 
yĕn pinĕnging kaya dĕn-kon || 

20. Glela-glele Nuripin tyase pakewuh | 
jĕg nora jĕg dĕn-lakoni | 

Ki Wirya kĕngĕtan lamun | 
gĕgilanane Nuripin | 
tumingal ana tĕmbĕlong || 

21. Dĕn-uncalkĕn ing wĕtĕngira kumapluk | 

kandhĕg nĕng kandhutanĕki | 

Nuripin (m)bĕngok anjĕpluk | 

biyung bĕlah setan-rojim | 
aniba blĕg sru mimisoh || 

22. Kĕna sibat tĕmĕn dudu wong si Jidu | 
sarwi mundĕlik tan eling | 

kĕjot gumĕtĕr sakojur | 
mata dhipĕt (m)brĕbĕs-mili | 

ngawirya ro kagyat gupoh || 

23. Anulungi mring Nuripin kang tan emut | 
tĕmbĕlong binuwang aglis | 

Jĕngrĕsmi wĕlas andulu | 

ngusapi luhe Nuripin | 

Jĕngraga anguwoh-uwoh || 

24. Jroning driya Jĕngraga angampĕt guyu | 
dĕnnya (n)jangkar mring ki Ragil | 

Ki Kulawirya gĕgĕtun | 
dinalih tan klĕngĕr yĕkti | 
jro tyas gumuyu wlas anon || 

25. Pan ginugah-gugah mring Jĕngraga dangu | 
dĕnnya kĕlĕngĕr Nuripin | 

nulya-ling gragapan gugup | 
lir wong tindhihĕn dĕnnya ngling | 
hĕh hĕh hĕh hĕh angruruntoh || 

26. Jayĕngrĕsmi pa wus waras sira iku | 
sarwi tinangĕkkĕn aglis | 

matur inggih sampun emut | 
mĕksih mĕwĕk (m)brĕbĕs-mili | 
lir pinucung dhĕlog-dhĕlog || 

557 Pocung 

1. Ginaguyu Nuripin alĕngar-lĕngur | 

Jĕngraga ngling latah | 

mĕtu pamĕre Nuripin | 
anggĕgancar sĕjarah duk jan-munijan || 

2. Sru gumuyu Ki Kulawirya amuwus | 
ambakna wong gila | 

tĕmbĕlong kang dĕn-wĕdĕni | 
tan matĕni nglaranana bae nora || 

3. Kĕjabĕku jrih mring ula macan patut | 
yĕn dĕn-gilanana | 

sababe ambilaĕni | 

nora patut wruh tĕmbĕlong bae gila || 

4. Sĕtun-sĕtun mring ulĕr nglarani bidhur | 
patut winĕdĕnan | 

luwih gĕdhe bae wĕdi | 

Ki Nuripin mĕksih ngoso aturira || 

5. (n)Dika niku mring cindhil kewala kagum | 
dospundi wawi ta | 

cindhil nglarani punapi | 

Jayĕngrĕsmi Jĕngraga gumuyu suka || 

6. Mĕsĕm muwus Ki Wirya sarwi gumuyu | 
jĕr ngong wruh rupanya | 

kinyir-kinyir (ng)gigilani | 

Ki Nuripin ngĕcĕmut matur plorokan || 

7. Prandenipun tan tĕpa-tĕpa puniku | 
ĕh e (m)bok paduka | 
dĕn-uncalana lir mami | 

Ki Wirya ngling (m)bok jajalĕn uncalana || 

8. Pĕsthi nĕmu bilai sira sun-pĕnthung | 
cĕngĕlmu bĕn modar | 

Nuripin grundĕlan angling | 
andĕlĕna mring wong bae waninira || 

9. Dĕn-wus-uwus ngawirya ro sru gumuyu | 
myat mring kang paguywan | 

wus tata alĕnggah sami | 

Kulawirya angling marang putranira || 

10. Lah ya iku wong gila-gila andulu | 
paran kang amawa | 

dene sabĕn wong tan sami | 

lah apane kang amawa mĕngkonowa || 

11. Mĕsĕm muwus Jĕngrĕsmi inggih puniku | 
pĕngraos kawula | 

pan ing ngagĕsang puniki | 

wus pininta linging Kadis Rasulolah || 

12. Wong puniku pinanjingan wus tĕrtamtu | 
apan ginantungan | 

ing wolung prĕkawis pĕsthi | 
kĕndĕl jrih asih lan sĕngit punika || 

13. Pintĕr blilu tan kenging botĕn puniku | 
sipat janma gĕsang | 

tĕmtu kang kalih prĕkawis | 
ingkang dĕn-karĕmi lan sinĕngitan || 

14. Apan uwus ing dalĕm titah puniku | 
pan tan ketang pĕcat | 

kang tinampik kang pinilih | 
kang mawi puniku panjingane titah || 

15. Kang puniku kenging tinarik lan wuruk | 
saking ginaluta | 

yĕn pinrih saking sakĕdhik | 

dintĕn tĕkĕng saban-saban tahan tuman || 

16. Nambung wuwus Jĕngraga mring pamanipun 
yĕn kadyĕka paman | 

paduka gila mring cindhil | 
ginulanga lami-lami mantun gila || 

17. Mĕsĕm muwus lah iya iku ta ĕmbuh | 
pĕngraos-manira | 

kaya nora bisa mari | 

matur inggih sawĕg prangaos-paduka || 

18. Sru gumuyu priye ing kono sirĕku | 

Nuripin ya padha | 

duwe gigilan lir mami | 

paran bisa ginulang mrih mari gila || 

19. Aturipun ah kula pilalah lampus | 
pinurih puruna | 

mring tĕmbĕlong langkung ajrih | 

(ng)gih sĕdasa-dasa tiyang kĕdah gila || 

20. Lingira rum Jayĕngrĕsmi iya iku | 
saking atinira | 

tan kudu (ng)gugulang wani | 
pĕnggulangmu namung maring dhandhanggula 

558 Dhandhanggula 

1. Yata wau ingkang ngaring-aring | 
mĕngnginggiling lulungur tunggangan | 
ing Bubuk langkung kasĕngne(?) | 

Jĕngrĕsmi lon amuwus | 

wawi paman umangkat aglis | 
mutawatir ing wayah | 
poting wĕktu Luhur | 
yĕn kalularatan toya | 

Ki Wirya ngling ya bĕbĕgjan bae mangkin | 
yĕn ĕpot mĕngko jamak || 

2. Ngalap wĕnang jamak anĕng mĕrgi | 
nulya umangkat saking agiran | 
ngetan tumurun lungure | 
andĕrojog ngĕlantur | 

angĕrakal mĕrginya rumpil | 
kĕrikil awiwalan | 
kĕsandhung ing suku | 

Ki Nuripin gĕriguhan | 

gĕrundĕlan dĕlanggung ĕmbuh pinilih | 

kang mudhun lan kang manjat || 

3. Sarwa nora kuwagah nglampahi | 
dening rasane laraning ngawak | 
dĕlanggung padha kĕsuwĕn | 
anglulu wong lumaku | 

boyok cingklak polok lir pĕthil | 
tungkak kadya cĕpola | 
kapancal ing watu | 

Nuripin sangĕt dĕnnira | 
angrĕrĕmpong kantun nĕng wuri atĕbih | 
bot thukul bubulira II 

4. Bubul mundul grigah-griguh wigih | 
kagriyul kĕrikil anjĕngat | 
andheprok asru larane | 
kadhiglagan lumaku | 
parĕmbĕhan ambrĕbĕs-mili | 
datan nututi lampah | 
angantun sang bagus | 
rĕrĕndhonan lampahira | 
praptĕng jurang sampun wontĕn lĕpĕn alit 
kali Sĕmpu wastannya || 

5. Dangu-dangu anganti Nuripin | 
nulya prapta linggih sila-tumpang | 
anguwik-uwik bubule | 

sarwi dinamu-damu | 

pan kinukur-kukur ing pinggir | 

ngĕdĕn ngrasakkĕn lara | 

nyĕdhak dĕnnya lungguh | 

lah Ki Ragil Kulawirya | 

lagya turon rĕm-rĕm ayam ngaring-aring | 

Ki Wirya kagyat mulat || 

6. Mojar e e bandholĕn Nuripin | 
apa dhasare sira ko(k) jarag | 
dene abĕnĕr prĕnahe | 
irungku lan tungkakmu | 
cĕdhak tĕmĕn lĕhira-linggih | 
nĕng ulon-uloningwang | 
bangĕt dĕgsuramu | 

Nuripin mĕsĕm ngrĕrĕpa | 

inggih nuwun apuntĕn (n)dara kiyai | 
rĕhning sakit kĕsĕsa || 

7. Angot bubulĕn duk wingi ratri | 
sarĕng tumurun wau punika | 
kang bubul mundhak malĕnte | 
asring kagriyul-griyul | 

ing kĕrikil (n)dheprok ing mĕrgi | 
mila kantun atĕbah | 
repot dening bubul | 

Ki Wirya mĕsĕm lingira | 

yĕn mĕngkono tĕgĕse manira iki | 

kon ngambung bubulira || 

8. Nuripin mĕngkĕrĕt gulunĕki | 
matur nuwun lah botĕn amokal | 
lamun mĕkotĕn artine | 

sĕlak botĕn kadyĕku | 

kala panggih pintĕn prakawis | 

Ki Kulawirya mojar | 
ĕmbuh jarmu iku | 
dhasar wus wong sira-jarag | 
cocokormu kaungkulkĕn rai-mami | 

nora idhĕp ing tata || 

9. Sarwi binalang bubulirĕki | 

Ki Nuripin anjĕlĕh kumrengkang | 
bilah bangĕtĕn kenthole | 
ngalih (ng)gon dĕnnya lungguh | 
(ng)gĕrĕng ngĕsĕs (m)barĕbĕs-mili | 

Ki Wirya latah-latah | 

mojar karĕpamu | 

tambane wong cĕlangkrakan | 

jĕr (m)bĕdadhok durĕn nora nganggo eling 

kĕponggene dĕn-untal || 

10. Jayĕngrĕsmi mĕsĕm ngandika ris | 
iya ta lah e Nuripin sira | 

nĕng paran repot sikile | 

mĕsakakĕn sirĕku | 

apa ingkang kinarya jampi | 

Jayĕngraga lingira | 

(m)bok lir man pĕngulu | 
kinojahan Jamil Jamal | 
biyĕn kae apa ora wus mangĕrti | 
tambaning bubul bĕlak || 

11. Matur inggih kĕngĕtan kang jampi | 

Ki Kulawirya gumuyu mojar | 
tamba bubul mono kae | 

nora kaya bĕluluk | 
dĕn-bĕnĕm kang panas anuli | 
pinidak nĕng bubulnya | 
dĕn-kongsi asĕru | 
yĕn kadi iku wĕsi bang | 
linodokkĕn Ki Nuripin kirig-kirig | 
mĕlorok gĕrundĕlan || 


12 (Lampahipun dumugi ing dhusun Tĕgarĕn) 

V. Lampahipun dumugi ing dhusun Tĕgarĕn, sipĕng ing griyanipun pĕtinggi 
nama Candragĕni. Jĕbulipun punika benggoling durjana. Para andon lampah 
kakroyok nanging Ki Kulawirya kuwawa nanggulangi. 

Dumugi ing dhusun Tĕgarĕn, sipĕng ing griyanipun pĕtinggi nama 
Candragĕni. Pĕtinggi punika saĕstunipun benggoling durjana. Wanci tĕngah 
dalu kancanipun para durjana sami dhatĕng, sami nyĕrĕt, suka-suka, 
gĕgujĕngan, umuk-umukan bab ngĕlmu durjana, kanuragan lss. Botĕn maelu 
wontĕnipun tamu. Kalirik, katingal para tamu sami mrabot, dhuwungipun sae, 
dados kamanah buntĕlan ingkang kabĕkta rancangipun punika mĕsthi bandha 
ingkang pangaos. 

Namaning durjana mawarni-warni, tingkahipun sarwi murang-tata. Ingkang 
karĕmbag bab-bab petangan apĕs lan jayaning pandung sarta sami mandung, 
mbegal, ngrampok lss. Angajrih-ajrihi. Ing wanci lingsir dalu Candragĕni 
suka sasmita, para durjana lajĕng tumindak badhe mĕrjaya para tamu pĕrlu 
ngrĕbat barang bĕktanipun. Dilah kapĕjahan, para tamu dipun kroyok. 
Jayĕngrĕsmi lan mire, Nuripin umpĕtan ing ngandhap ambĕn kaidak-idak 
kangge ajang tawur. Namung Ki Kulawirya piyambak ingkang lumawan 
kanthi trampil tĕguh wĕntala. Para durjana ngroyok kanthi sanjata klewang, 
berang, tumbak, towok, granggang, ewadene Ki Kulawirya lumawan tanpa 


< Serat Centhini Jilid 09 - Halaman : 204 > 



sanjata. Saking wĕgig lan trampilipun sanjataning durjana tinĕrjang, tinangkis 
sami dhawah, tiyangipun tinĕrjang, jinotos, dhinupak, sinikut, tinapuk, 
tinĕmpiling dhawah kasulayah. Wĕkasan para durjana sami lumajĕng bibar 
sarsaran. Dumadakan kapirĕng suwantĕnipun Nuripin ngrĕrintih sambat sakit 
ing sangandhaping ambĕn, lajĕng sami dipun pitulungi. 

Para andon lampah oncat saking dhusun Tĕgarĕn, nglajĕngakĕn lampah 
dumugi ing dhusun Longsor. Pĕtingginipun nama Raga-mĕnggala, modinipun 
Nurbayin. 

Kaca 152 - 193. 


Jilid 9 - Kaca : 152 

558 Dhandhanggula 

12. Ingkang sarwa nglarani dĕnnya ngling | 
sok nora tĕpa-tĕpa sarira | 

dumĕh yĕn dudu dhĕwĕke | 

Jayĕngrĕsmi lon muwus | 

wawi paman Luhur wis akir | 

anulya samya salat | 

antara bakda wus | 

umangkat dĕnnya lĕlampah | 

ngidul-ngetan tumurun lon-lonan dening | 

nganti Nuripin randhat || 

13. Dadya nanggung kongsi Asar akir | 
arĕrĕndhon praptĕng Selalawang | 
kampir ing dhusun Tĕgarĕn | 
anon sĕndhang ingriku | 

samya siram mĕt toyastuti | 
asalat wĕktu Ngasar | 
jĕnĕk dĕnnya kasud | 
sawusira bakda salat | 

Jayĕngrĕsmi ling lah Nuripin sirĕki | 
nĕmbunga panginĕpan || 

14. Maring desa ing kene dĕn-aglis | 
gajĕg rada desa gĕdhe mana | 
kang liningan mentar age | 
kadhingklangan lumaku | 
praptĕng desa panggih pĕtinggi | 
anutur mula-buka | 

nirandon ngĕlangut | 

sarwi nĕmbung pasipĕngan | 

anauri ki pĕtinggi lah ya bĕcik | 

Nuripin wangsul agya || 

15. Kacingkragan tan rikat lumaris | 
prapta ngarsa anĕng Selalawang | 
umatur ing bĕndarane | 

katur sĕdayanipun | 

Kulawirya ngling ĕh Nuripin | 

sun-dulu lakunira | 

krĕp mandhĕg tumungkul | 

lir tĕmu lawan bĕndara | 

sapa kang nakoni sira anĕng margi | 

lĕhmu (n)dhodhok agĕpah || 

16. Asedhokan sĕmbahmu Nuripin | 
satĕmĕne bae bĕlaka-a | 

atiku bangĕt kagĕte | 
sing kok sĕmbah dhĕk mau | 
ĕh e sapa matur Nuripin | 
umatur kutawĕlan | 

(ng)gĕn-kula lumaku | 

tan wontĕn punapa-napa | 

kula botĕn (n)dhodhok-(n)dhodhok awak mami | 

winastan nĕmbah-nĕmbah || 

17. Botĕn nyĕmbah-nyĕmbah kĕlah-kĕlih | 
tiyang (n)dheprok sring kĕgriyul krakal | 
myang kacĕkrok ing drĕjĕge | 

lir gograg raosipun | 
dĕlah mangke taksih asakit | 

Ki Wirya wuwusira | 

dhasar tukang umuk | 

kapan lĕhmu tau gograg | 

ting palĕsat balung kĕjaba wong mati | 

lawas gugrag balungnya || 

18. Isih waras-wiris amĕringis | 
tutur gograg durung tau gograg | 

Nuripin mlerok lirike | 

ĕh e sampeyan niku | 
tiyang matur dĕn mimiciki | 
punapa botĕn (ng)giha | 
limrah tiyang muwus | 

Ki Wirya ngling hus mĕnĕnga | 

(n)dadak crĕwĕt lir mĕrkara kĕbosapi | 
mau priye dinuta || 

Jilid 9 - Kaca : 153 

19. Umatur ya talah ngewuhkĕn ati | 
ngĕsĕs-ngĕsĕs ngrasakakĕn lara | 

Ki Wirya ngling lo edane | 
hakkang dĕn-plaur bubul | 
matur mring wang asĕlang-sĕling | 
uga bubul rinĕpa | 

gya cĕlathu mring sun | 
matur hĕm inggih sumangga | 

Jayĕngrĕsmi ngandika priye Nuripin | 
apa olĕh inĕpan || 

20. Matur angsal wismaning pĕtinggi | 
nĕmbung nunukĕri pasipĕngan | 
pĕtinggi sumangga ture | 
ingaturan umangsul | 

maring dhusun paduka aglis | 

Jĕngrĕsmi aris nabda | 

[-] | 

kang prayoga langgarira | 

Ki Nuripin umatur amba tan mĕksi | 
duka-dalĕm ing tĕngah || 

21. Ya wis payo yĕn kasusu Mahrib | 
nulya lumampah mring padhusunan | 
tan dangu praptĕng Tĕgarĕn | 
pangguh lan kang tinĕmbung | 
bubundhĕle benggol wĕwĕri | 
brĕngos crapang rinĕnggah | 
nyĕkunthĕng lir sungu | 
ngancarani ingkang prapta | 

Jayĕngrĕsmi samya tumamĕng ing panti 
tan pati ginĕpahan || 

22. Mĕksih sabĕne gĕlaranĕki | 

ki prĕtinggi nĕmbramĕng pambagya | 
sami wilujĕng baguse | 
ing pundi wismanipun | 
sapa sintĕn sinambat wangi | 

Jĕngrĕsmi ris manabda | 
inggih paman tĕngsun | 
santri tirakat bĕlaka | 
ran-manira kewala karan gus santri | 
asli ing Rintĕn-sowan || 

23. Kang puniki ri kula Jĕngraga | 
kang satunggal paman Kulawirya | 
katri kawlas-ayun mangke | 
wangsul paman kang mungguh | 
sapa sintĕn pĕparab nami | 

nauri kang liningan | 
inggih manira gus | 
tanya ing pĕparab-ingwang | 

Candragĕni kados tan wontĕn kĕkalih | 
saluwaking bang-wetan || 

24. Kang misesĕng mĕrga wana wukir | 
myang sajroning ratri kaĕdĕgan | 
ing Candragĕni Tĕgarĕn | 
mĕrgĕng Bubuk puniku | 
gawatipun ngong kang ngawĕri | 
inggih dhug-dhĕng kawula | 
sablakaning wuwus | 

tan wontĕn sura lumampah | 

kathah kĕdhik sun-gĕpuk ngong-balĕjĕdi 

mawur giris sar-saran || 


Jilid 9 - Kaca : 154 

559 Girisa 

1. Jayĕngrĕsmi ling ing driya | 
ya talah cobaning Suksma | 
ingkang nĕkani maring wang | 
muga kinuwat-nĕng coba | 
sarta rahayuning mĕrga | 
luputa ing pancabaya | 

jawane kĕloloh lampah | 
tĕmah nĕlalah ing manah || 

2. Wusana aris ngandika | 
paman punapa wontĕna | 
langgar tuwin pakauman | 

Candragĕni wuwusira | 
ingriki pan botĕn tatan | 
amawi kaham-kauman | 
wong sumuci-suci dhawak | 
wong kabĕh klĕbu nĕraka || 

3. Aku dhewe munggah swarga | 
klakuane nglĕbur sĕga | 
mring bras pari kadi ama | 
sor glathik pĕking nĕng gaga | 
jalukan nora wĕwĕhan | 
sungkan doyanan dĕlapan | 
tan nyupĕkkĕn tekadira | 
santri satm kĕnĕng lara || 

4. Lir kuwuk nglĕburkĕn ayam | 
mĕsĕm kang para ngawirya | 

[-]|| 

tanpantuk kang pasipĕngan | 

mĕngkana kĕmĕngan ing tyas | 
dĕnyarsa awĕktu salat | 
sung wuwus mĕdal ing jaba | 
inginggihan sigra mĕdal || 

5. Nuripin nambut wantining | 
titiga kang kĕbak toya | 
cinangking binĕkta mĕdal | 
maring ing kĕbon kang simpar | 
alĕmĕk ronning pisang | 

pra ngawirya samya kadas | 
tinuruhan ing wantingan | 
wusing kadas lajĕng kamad || 

6. Rĕbat parlu wĕktunira | 
aririh dĕnnira salat | 
bakda Mahribira pragad | 
wusing sunat wabin bengat | 
akasud pĕndonganira | 

wus purna angangkat Ngisa | 
antara patang rĕkangat | 
bakda salat myang witirnya || 

7. Sawusnya saliring purna | 

Jayĕngrĕsmi lon ngandika | 
bibisik marang kang paman | 
puniki paman ing lampah | 
sakĕdhik ragi kĕplanggrang | 
anĕng wismaning durjana | 
pandugi kula sĕdaya | 

sĕdhusun sami durjana || 

8. Kang paman nauri sabda | 
nora basa sathithike | 
dhasar kĕlorob bĕlaka | 
kĕpriye kono anakmas | 

Jayĕngraga karĕpira | 
matur kewala sumangga | 

Nuripin matur rĕnggosan | 
lamun pinarĕng ing kĕrsa || 

Jilid 9 - Kaca : 155 

9. Sĕwawi wangsul kewala | 
tirakat nĕng Sela-lawang | 
nĕng ngriki tyas tan sakeca | 
kawula botĕn anyana | 
lamun wismaning durjana | 

Ki Wirya ngling hus mĕnĕnga | 
sira nglĕbokkĕn loroban | 
marma nĕng kene kĕsasar || 

10. Mĕrgane tĕka ing sira | 
manira ngalih inĕpan | 
sira karia priyangga | 
nĕng kene dimĕnne sira | 
dĕn-pĕnthungi wong sadesa | 

Nuripin maras tyasira | 

Jayĕngrĕsmi ris ngandika | 
punika man Kulawirya || 

11. Ing lampah lamun wangsula | 
sangsaya botĕn prayoga | 
dadya gagaping durjana | 
sami pinupus kewala | 

pan tinekatakĕn ing tyas | 
ganjaraning Hyang dhumawah | 
adhapur coba rĕncana | 
pĕparing Hyang Maha Mulya || 

12. Amanggiha papa wirya | 
wirang lamun sun-manggiha | 
wus sukur suka pirĕna | 
nadhahi ganjaraning Hyang | 
sĕwawi wangsul ing wisma | 
kĕdangon anĕng ing jaba | 
sĕlak ginraitanan | 
kathah-kathah kang rinasa || 

13. Gya samya masuk ing wisma | 

(ng)gyanning wau dĕnnya lĕnggah | 
ing salu bale-watangan | 

tan ewah gĕlaranira | 

Ki Candragĕni wuwusnya | 
anuduh mring baturira | 
undangĕn sapa kang ana | 

kang tinuding sigra mentar || 

14. Angundang tĕtangganira | 
tan adangu samya prapta | 
anyangking bĕdudanira | 
tan ana nyandhang prayoga | 
kĕmul bĕbĕd kĕh kang cotha | 
ambrubul srĕnti kang prapta | 
tĕpung du-dhĕngkul akapang | 
dhapure akiwa-kiwa || 

15. Mĕksih bĕlĕg ingkang prapta | 
sĕsĕg tan kĕduman papan | 
samya wangsul nĕng pĕndhapa | 
kathah namaning durjana | 
wasta Ki Braja-lamatan | 

Mĕrak-jamprong lan Jarangas | 

Candrakolik Bĕnce-lidhah | 

Brĕnggi-rowa Gagak-setra || 

16. Kuwuk-kiwul Kawuk-nasak | 

Cĕlĕng-bĕlĕk Sĕndhang-asat | 

Lalĕr-wilis Kombang-mĕngĕng | 

Citra-mĕngĕng Lalĕr-mĕngĕng | 

Barong-kĕcĕr Brajag-ambyar | 

Simbar-taji Braja-lintang | 

Tumbak-lĕdhu Maju-jaja | 

Samba-ngĕrĕng Sambang-dalan || 

17. Sabuk-alu Lĕsung-bĕngkah | 

Bonjor-pĕtung Jalu-mampang | 

Banthĕng-warĕng Gĕmblang-serang | 

Kĕndhil-wĕsi Kala-kĕthĕk || 

Lingsang-tukung Giling-wajra | 

Tĕkĕk-sumpil Kidang-tlangkas | 

Gathing-gayar Nila-sraba | 

Prĕti-yuyu Sawit-wana || 

18. Gula-lĕthĕh Cabe-guna | 

Prĕti-bĕyĕs Baya-ngablak | 

Bĕnce-watu Satm-tapa | 

Macan-gaĕng Kĕbo-udhag | 

Baru-klinthing Gagak-sipat | 

Rajuk-kĕling Kawul-rangah | 

Molot-mĕlĕr Megantara | 

Dhandhang-wiring Branjang-kawat || 

19. Macan-gĕlut Tapĕl-jlarang | 

Bajing-kirig Watu-kura | 

Sapu-angin Trĕnggiling-bang | 

Gathok-rase Udan-gĕlap | 

Cĕlĕng-bolot Maducrĕma | 

Gĕntĕng-ngĕrĕng Tali-wawar | 

Glinggang-jati Jati-ngarang | 

Lutung-mĕnglĕng Kĕthĕk-mingkar || 

20. Dlĕrĕng-mĕmrĕng Sandhang-rowang | 

Jalak-linglung Braja-kalpa | 

Trĕnggiling-kĕndhit Sanggabol | 

Jĕbug-aking Dhuplak-kawat | 

Sambĕr-nyawa Sĕmbur-adas | 

Opor-wewe Jati-wawar | 

Sandhang-lawe Gancang-awas | 

Sabĕt-mĕyĕk Jrungkah-waja || 

21. Kathah warnining durjana | 
kang linggih salu sĕdaya | 
barungan (m)bagĕkkĕn samya | 
basane tan pati krama | 
winangsulan kĕlujĕngan | 

Candragĕni wuwusira | 

mring rowang kang samya prapta | 
lah sapa kang olĕh paran || 

22. Rĕramban jamur janganan | 
nauri Braja-lamatan | 
janganan kang cĕlak-cĕlak | 
mĕksih sami pupunthĕsan | 
wikan ing tĕbih tinĕba | 
ingkang dĕrĕng dipun-asag | 
pangadhanganing dĕdalan | 
ing Bubuk lan pati mingsra || 

23. Wontĕna kang langkung mĕrga | 
sĕkĕt satus tĕrkadhangan | 

lĕt sawulan kalih wulan | 
sĕmantĕna rĕrĕbatan | 
ukur dados sarĕwĕsan | 
prayogi dipun-pĕpara | 
mring tanah mrika tĕbahan | 
kathah ronning lĕmbayungan || 

560 Sinom 

1. Sĕdangunira mĕngkana | 
cĕcaturaning alinggih | 
dĕnnira ngampak ambegal | 
mĕmaling nutur tan ering | 
satingkahing ajuti | 

kang samya suka winuwus | 
jabĕng jro tan prabeda | 
kang cinatur dĕnnya maling | 
mlĕbu mĕtu dĕlajigan tanpa krama || 

2. Sore kongsi sirĕp bocah | 
tan ana suguh mĕtoni | 
kinang klobot bae ora | 
saya rusuh kang alinggih | 

asila tumpang sikil | 
sangga bĕdudan ing janggud | 

Gĕmblang-serang angucap | 

mungguh lumakwĕng mĕrgi | 

prĕhpun ngriku candrane wong kang lumampah 

3. Lamun wong siji lumampah | 
lĕlampah tiyang kĕkalih | 
tuwin wong tiga sĕkawan | 
miwah gangsal wong lumaris | 

Cĕlĕng-bĕlĕk nauri | 

wong siji bathang lĕlaku | 

wong ro bathang cap-ucap | 

wong tĕtĕlu gotong-mayit | 

yĕn wong papat wus angĕt lima pĕndhawa || 

4. Jarangas sumambung mojar | 
mungguh yĕn kula ngaranni | 
lamun wong siji lumampah | 
candu lĕlaku pinacit | 

yĕn wong loro lumaris | 

puniku tike lĕlaku | 

wong tri apyun lĕlampah | 

wong papat kutuk anggajih | 

yĕn wong lima jambal mijah matĕng mara || 

5. Samya gumuyu asumyak | 
sĕsamur nglirik tĕtami | 
akĕh samya bibisikan | 
ngrasani ngawirya katri | 

Samba-ngĕrĕng ngling ririh | 
kĕlawan Ki Prĕti-yuyu | 

iku dhayoh wong apa | 
apa iku sanaknĕki | 

lan Ki Candragĕni myang kĕkaruhira || 

6. Nĕnanggung lakune samar | 
tan nyantri dora mriyayi | 
tirakat anggawa bandha | 
pĕndhoke ĕmas angunir | 
lopak-lopak lan mawi | 
tlĕkĕm cĕthut sogok untu | 
sami sĕlaka pĕthak | 
patute wong liya mampir | 

yĕn sanake pĕsthi rahab tinamuan || 

7. Wong iku lir wong tĕbihan | 
tan wruh cĕcaraning ngriki | 
kĕjaba iku dĕn-rujag | 
sinĕrĕk kang wonge bĕcik | 
lumrah sĕdayanĕki | 
mĕngkono bibisikipun | 

Nuripin kadhĕkisan | 
linggih jrih tan wani tĕbih | 

pan kĕbĕlĕt nguyuh dĕn-ampĕt tan kĕna || 

8. Nincing bĕbĕd tan kĕtara | 
ambĕnggang lampit kinuwik | 
dĕn-lon-lon thure uyuhnya | 
kĕsamur gumĕdĕr angling | 
uyuh mili nĕlĕsi | 

Kulawirya nyampingipun | 
myang boconge Jĕngraga | 
kailĕn tĕlĕsing nyamping | 

samya kagyat ririh ngĕkĕr kajatmikan || 

9. Ki Wirya bibisik tanya | 
banyu apa iki Ripin | 
matur ngalĕsik punika | 
kawula ngompol sathithik | 
kula-ampĕt tan kĕni | 

kĕmpung mĕnthĕng kĕdah nguyuh | 

Jĕngraga mĕsĕm myarsa | 

Ki Wirya ambĕkis ririh | 

dudu uwong Nuripin kĕparat edan || 

10. Dĕn cĕkuthi pupunira | 
pĕngkĕrĕdan ajrih angling | 
mĕnawa salah graita | 
durjana kang sami linggih | 

Jĕngraga abibisik | 
inggih paman pĕnĕdipun | 
tumbas apyun supaya | 
wĕnang angenaki ati | 

wajib nuting tabiyate gadhah griya || 

11. Ngong lirik para durjana | 
bĕdudan manggung kinisik | 
lir sĕsĕmon (n)jaluk madad | 
kĕlamun datan kadyĕki | 
pĕsthi angincim-incim | 
mring dhayoh akarya dudu | 
dene yĕn wus winoran | 
kĕdah adamĕl tan bĕcik | 

inggih mupus nandhang cobaning Pangeran || 

12. Ing rĕmbag katur ing raka | 

Jayĕngrĕsmi amarĕngi | 

Ki Kulawirya ris mojar | 
ngong takon kang Candragĕni | 
ngriki inggih punapi | 
wontĕn tiyang sade apyun | 

Candragĕni ris mojar | 

o inggih dhi wontĕn ugi | 

Kulawirya ngulungkĕn arta sareyal || 

13. Punika kang sumapala | 

Candragĕni anampĕni | 

nulya nuding rencangira | 
tĕnggarĕng tyase kang linggih | 
kang tinuding gya prapti | 

Prĕti-bĕyĕs tumbas apyun | 
apyun rĕgi sareyal | 
apan angsal wrat sĕtail | 
nulya kinĕn angothok pinara tiga || 

14. Kinothok ngambĕn kewala | 
kang saĕnggĕn kinĕn ngapti | 
kang ngothok Ki Braja-lintang | 
wawrat sareyal pribadi | 
ginodhog umob malih | 

nulya kinĕcĕran jĕruk | 

ilang rĕgĕd sumilak | 

rĕsik gĕlabade minggir | 

gya ingĕntas sinaring mori kinarya || 

15. Wus pinuh pamĕrĕsira | 
rĕsike anggĕtih pitik | 
bathokira ingarĕngan | 
ginĕbĕg mĕncorong asri | 
lir suwasa sinangling | 
krĕn binuwang awunipun | 
wus rĕsik ginĕnĕnan | 
kayu wilah malĕm aking | 

bathok sumalĕngĕt sampun ingĕntasan || 

16. Pan alon pangrĕwĕsira | 
kumĕtĕs sru rinungwasri | 
dĕmodol wus mata ula | 
tinanak palĕnthung siji | 
dinuga sĕdhĕngnĕki | 
urubing gĕni ingundur | 
nyandu bathok ingĕntas | 
linĕr ngulĕg ing jariji | 

wus ngĕlancĕng binakalan yah uyahan || 

17. Cinukit anĕng panglĕran | 
amĕlĕr mĕlĕs giniling | 
kang madad wus kinabulan | 
macupak sĕrate aglis | 
ngaturakĕn ing ngarsi | 

Candragĕni lon amuwus | 
ing kono saosĕna | 
baguse ingkang anuding | 
ingaturkĕn pra ngawirya datan karsa || 

18. Kang ngothok wus samya dadya | 
ingaturkĕn ngawirya tri | 
angling sampun susah-susah | 
andika ĕsĕs pribadi | 

samya suka ing ati | 
ginĕlĕngan madadipun | 

dinum sĕgĕlĕng adhang | 
pan dene ora wĕradin | 
sagĕlĕnge sinĕrĕt atĕtogogan || 

19. Ramya sami sĕsĕrĕtan | 
asuka pating sarĕnthit | 

Candragĕni lon lingira | 

(m)bok budi-daya pĕpacit | 
dadak bae aglis | 

wong wus sayah tĕngah dalu | 

kang kinĕn sigra mentar | 

wong rolas ngupaya pacit | 

tan antara ting garobyag samya prapta || 

20. Olĕh nangka wuwutuhan | 
gĕdhang tundhun suluh kuning | 
kĕtela pĕndhĕm kucingan | 
sĕmangka timun kĕrai | 
ginembol ing jĕjarit | 

tĕbu lonjoran pinanggul | 
dĕnnya ngambil rikatan | 
kang duwe sadhenggaknĕki | 
nyĕnyamikan winadhahan anĕng panjang 

21. Rinumat sakĕnanira | 
sinaosakĕn ing ngarsi | 
cinarakkĕn sinauran | 
sĕlot-sĕloting ing mangkin | 
myang suguhe pribadi | 
juwadah jĕnang ing ngayun | 
pinangan ting kucapah | 
sĕdaya samya tĕtawi | 

nanging para ngawirya tan arsa nadhah || 

22. Ngambil kewala asarat | 
sinĕlĕhkĕn ngarsanĕki | 
supaya katon nanadhah | 
jatine tan rahab bukti | 
kang nyĕrĕt ting sarĕlit | 
sarta kandhane kumrusuk | 
kang ngetang rĕbat sangat | 

Raja-muka lawan Bincil | 

Kala-mudhĕng ginambuh gigising donya 

561 Gambuh 

1. Gĕmblang-serang amuwus | 
bibincilan Kala-mudhĕng iku | 
lawan derah Raja-muka kukuh ĕndi | 

Yĕn ngong Raja muka | 

Gagak-sĕtra nambung wuwus | 

yĕn ngong Raja-muka kukoh || 

2. Cabe-guna sumambung | 

Raja-muka niku rupa tĕlu | 

kang sawiji derah wowolu winilis | 

satĕngah derah sĕpuluh | 
myang derah rolas anganggo 

3. Nauri Sabuk-alu | 

ingkang kula angge derah wolu | 

nambung angling mathĕnthĕng Ki Jĕbug-aking | 

tan karya derah sĕpuluh | 

wus sĕm ing tyas ngong pitados || 

4. Tĕkĕk-sumpĕl amuwus | 

tan madhani derah rolas ampuh | 
durung madal tatale yĕn niniwasi | 
ĕndi kang sun-gĕpuk tumpur | 
gampang tan tau kĕcangkol |] 

5. Bĕnce-lidhah sumambung | 

dangu-dangu ngong yĕktĕni tuhu | 

Rajamuka yĕn rujuk kĕlawan Binci | 
inggih Kala-mudhĕng-ipun | 

yĕn nĕrajang pacak pangot |] 

6. De wontĕn warnanipun | 

pun Jarangas wus ngampak ing Pulung | 

(m)bĕkta kanca wong tigangdasa sasiki | 
wong nĕnĕm pĕngarĕpipun | 

Jarangas kang dadi benggol || 

7. Pangrasane tan luput | 

dhasar randha sugine kĕlangkung | 
kang Jarangas sorene ngong ruh-aruhi | 
dĕnnya nulup tĕngah dalu | 
anĕrajang pacak abot || 

8. Bĕndho kang mara rĕmuk | 
kang tatu nĕm kang mati tĕtĕlu | 

duk patine Bajingbang Trĕnggiling-munir | 
katĕlu Ki Cabak-bisu | 

Duljaya ingkang ambĕstrong || 

9. Tan kĕna sinung pemut | 
ngandĕl Rajamukane mathĕm wus | 
wakne dhewe Jarangas dipun-balĕdig | 
kinuya-kuya binuru | 

mĕh kurang thithik mĕcethot || 

10. Lah ora ta kadyĕku | 

Jarangas gumuyu manthuk-manthuk | 
katujune nora kĕcandhak wak-mami | 
yĕn aja ageya (ng)glundhung | 
ing jujurang pĕsthi lodong || 

11. Jĕngraga mĕsĕm guyu | 

lĕjĕm sasmita mring pamanipun | 
myarsa kang cinatur (ng)gĕn durjananĕki | 

duk pangampake ing Pulung | 
kaum Duljaya kang jarot || 

12. Sami guyu ginuyu | 

sarwi nyĕrĕt jegang miwah timpuh | 
sila tumpang angĕthĕngkrang turon miring | 
myang pacitan sĕptanipun | 
tĕbu miwah rujak crobo || 

13. Ana pacitan cimplung | 

kang pacitan ayĕm myang kĕkĕcut | 
kang pacitan sabun sinantĕnan tuwin | 
sĕsĕpĕt pacitan sĕndul | 

Candragĕni lingnya alon || 

14. Prayoginipun bagus | 
kula-turi tilĕm sampun dalu | 

anĕng griya ing ambĕn agĕng abĕrtib | 

Jĕngrĕsmi nauri wuwus | 
gampil ing mangke kemawon || 

15. Candragĕni malih wuwus | 
ingkang pitados andika bagus | 
inggih-gihan Ki Candragĕni pan sarwi | 
anyĕrĕt pacitan candu | 

bĕdudan ponthang mas kaot || 

16. Wĕnĕh bĕdudanipun | 

pring kuda pat kilan panjangipun | 
myang pring pĕtung jĕjalĕran kang pring lĕgi | 
pring lutung tutul wulung | 
lumrah kang cĕndhak inganggo || 

17. Dhapure lĕbus-lĕbus | 

tingkah gĕcul diksura ing wuwus | 
wus tan awor lan dhapurane wong bĕcik | 
ĕndhĕk dhuwur lĕmu kuru | 
ulate anjĕnggod-jĕnggod || 

18. Mata ngatal anglamuk | 
surat abang lambe biru-biru | 
ulat cĕlom lutih-lutih wani gĕtih | 
manggan mripati tan gigu | 

pra durjana setan katon || 

19. Candragĕni amuwus | 
tutugna lĕhmu caturan mau | 
ti-atinĕn aywa ta kurang piranti | 
karana paitan umur | 
mĕnawa tiwas kĕtanggor || 

20. Cabe-guna agupuh | 

majar nuduh marang Bĕnce-watu | 
mara bincilana krikil dĕn-nastiti I 

aywa na kodhĕng kĕliru | 
mijilkĕn bincile manggon || 

562 Mijil 

1. Candragĕni wuwusira aris | 
lah mara ing kono | 
bincilana ingong unĕnane | 
sun-wiwiti iya Akat Lĕgi | 
sami gangsalnĕki | 
kĕtĕmu sĕpuluh || 

2. Dĕn-aranni Aras-pĕpĕt nĕnggih | 
ingĕcĕran andhok | 

wayah sore nĕng tĕngah lakune | 
wetan suwung kidul Pacak-wĕsi | 
ingkang kilĕn Ĕsri | 
miwah lĕr Srinipun || 

3. Lajĕng tĕngah wĕnginipun nĕnggih | 
kang laku nĕng ĕlor | 

tĕngah suwung wetan Kala-ngantĕn | 
kidul suwung kilĕn (ng)gonning Ĕsri | 

[-11 

nĕng lĕr lakunipun || 

4. Tĕngah suwung kilĕn ingkang Ĕsri | 
wetan apan towong | 

kidul pacak pan wus sĕdalune | 
nulya Akat Paing dĕn-ĕcĕri | 
lima lan sangĕki | 
pan patbĕlas tĕmu || 

5. Lakuning wulan kang andarbĕni | 
bincilane andhok | 

ing sorene nĕng tĕngah lakune | 
wetan suwung kidul Kalang-ngantin | 
ingkang tĕngah Ĕsri | 
kilĕn Kala nyamur || 

6. Wanci tĕngah wĕngi lajĕngnĕki | 
yĕku tĕngah mandhok | 

wetan suwung kidul suwung dene | 
kang lĕr Kala-momor kilĕn Ĕsri | 
bangun lajĕngnĕki | 
wetan lampahipun || 

7. Kidul suwung ingkang kilĕn Ĕsri | 
kang lĕr Kala-momor | 

tĕngah Ĕsri pan wus sĕdalune | 
nulya Akat Ĕpon dĕn-ĕcĕri | 
lima pitu nĕnggih | 
ĕ-rolas pinanggih || 

8. Ing lakuning lintang kang (n)darbĕni | 
bincilane andhok | 

ing sorene anĕng lor lakune | 
tĕngah suwung wetan Kala-ngantin | 
ingkang kilĕn Ĕsri | 
kidul Kala-nyamur || 

9. Lajĕng wanci tĕngahipun wĕngi | 
laku anĕng kulon | 

lĕr suwung tĕngah Kala-pĕngantin | 
wetan suwung ingkang kidul Ĕsri | 
laju bangun enjing | 
ingkang tĕngah suwung || 

10. Kilĕn lampah ingkang kidul Ĕsri | 
ingkang ĕlĕr towong | 

wetan pacak pan wus sĕdalune | 
nulya Sĕnĕn Ĕpon dĕn-ĕcĕri | 
papat lan saptĕki | 
sawĕlas patĕmon || 

11. Aras-kĕmbang apan dĕn-ĕcĕri | 
ing sorene andhok | 

ĕlĕr lampah nĕng wetan pacake | 
kidul Kala-momor kilĕn Ĕsri | 
tĕngah suwung nĕnggih | 
pan uwus sĕdalu || 

12. Lajĕng wanci tĕngahipun wĕngi | 
kang lĕr Kala-momor | 

wetan laku kilĕn Kala-ngantin | 
kidul suwung tĕngah Kala-mori | 
bangunipun enjing | 
kidul ingkang suwung || 

13. Wetan lampah ingkang tĕngah Ĕsri | 
kidul ingkang towong | 

kilĕn suwung pan wus sĕdalune | 
nulya Sĕnĕn Wage dĕn-ĕcĕri | 
sami papatnĕki | 
pan kĕtĕmu wolu || 

14. Ingaranan pan lakuning gĕni | 
ingĕcĕran andhok | 

ing sorene nĕng kulon lakune | 
tĕngah Pacak wetan Kala-ngantin | 
ingkang kidul Ĕsri | 
ĕlor iku suwung || 

15. Lajĕng tĕngah wĕngi ĕcĕraning | 
wetan Kala-momor | 

tĕngah suwung lĕr Kala-pangantĕn | 
kilĕn suwung kidul lampahnĕki | 
bangunipun enjing | 

kilĕn ingkang suwung || 

16. Kidul lampah wetan ingkang Ĕsri | 
tĕngah Pacak abot | 

kang lĕr suwung pan wus sĕdalune | 
nulya Sĕnĕn Kaliwon binincil | 
pat lan wolu nĕnggih | 
tĕmu rolas iku || 

17. Ingaranan Aras-kĕmbang nuli | 
ingĕcĕran andhok | 

sorene kilĕn Kala-pangantĕn | 
kidul suwung lĕr Kala-momori | 
ingkang tĕngah Ĕsri | 
lajĕng tĕngah dalu || 

18. Wetan laku kidul suwung lĕr Sri | 
tĕngah Kala-momor | 

kilĕn suwung lajĕng ing bangunne | 
kidul lampah kilĕn suwung lĕr Sri | 
wetan Kala-mori | 
tĕngah blabak suwung || 

563 Balabak 

1. Gantya dintĕn Sĕlasa Lĕgi wanilis | 
bincile | 

tĕlu lima kĕtĕmu wolu lakuning | 
gĕnine || 

2. Ingĕcĕran nulyandhok sorene wetan | 
suwunge | 

tĕngah lampah kidul Pacak kang lĕr Ĕsri | 
ĕnggonne || 

3. Kilĕn Kala-pĕngantĕn gya tĕngah wĕngi | 
wancine | 

wetan Kala-pĕngantĕn kang kilĕn Kala | 
-momore || 

4. Kang lĕr lampah tĕngah suwung anĕng kidul 
Pacake | 

lajĕng bangunnipun-enjing ingkang tĕngah | 
suwunge || 

5. Wetan suwung kidul Pacak kilĕn Ĕsri | 
ĕnggonne | 

kang lĕr lampah apan wus praptĕng sĕdalu | 
etange || 

6. Nulya Slasa Paing tĕlu lan sĕsanga | 
nĕptune | 

pan kĕtĕmu rolas iya Aran-kĕmbung | 
aranne II 

7. Ingĕcĕran Kala-mudhĕnge nulyandhok | 
sorene | 

kilĕn lampah lĕr suwung kang wetan Kala | 
-pĕngantĕn || 

8. Wetan Kala-momor ingkang kidul Ĕsri | 
ĕnggonne | 

binanjurkĕn ĕcĕraning Kala-mudhĕng | 
tutuge || 

9. Tĕngah wĕnginipun apan anĕng kilĕn | 
lampahe | 

tĕngah suwung lĕr suwung kang kidul Kala | 
-momore || 

10. Kilĕn lampah wetan Ĕsri lajĕngira | 
bangunne | 

tĕngah suwung kidul suwung wetan Ĕsri | 
ĕnggonne || 

11. Ingkang kilĕn Kala-momor kang lĕr laku | 
prĕnahe | 

nulya Slasa Pon pipitu lan tĕtĕlu | 
nĕptune || 

12. Pan kĕtĕmu sĕpuluh kang Aran-pĕpĕt | 
aranne | 

tĕngah Ĕsri wetan sri kang kidul lampah | 
sorene || 

13. Kilĕn suwung lĕr Pacak gya tĕngah wĕngi | 
etange | 

wetan lampah kidul suwung kilĕn Kala | 
-pĕngantĕn || 

14. Tĕngah Ĕsri lĕr suwung ing wanci enjing | 
bangunne | 

kidul lampah kilĕn suwung wetan Kala | 
-pĕngantĕn || 

15. Tĕngah Ĕsri lĕr Pacak nulya Sĕlasa | 

Wagene | 

tĕlu papat kĕtĕmu pitu kang bumi | 
lakune || 

16. Kilĕn lampah tĕngah Pacak wetan Pacak | 
sorene | 

kidul Ĕsri lĕr suwung gya tĕngah wĕngi | 
bincile || 

17. Kidul lampah kilĕn suwung kang lĕr suwung 
karone | 

tĕngah Pacak wetan Sri nulya Sĕlasa | 
-Kliwonne || 

18. Tĕtĕlu lan wolu kĕtĕmu sawĕlas | 
nĕptune | 

Aras-tading wastanya gya ingĕcĕran | 
sorene || 

19. Wetan lampah kidul suwung kilĕn Pacak | 
-wĕsine | 

kang lĕr Kala-momor ing tĕngah pan Ĕsri | 
ĕnggone || 

20. Lajĕng tĕngah wĕngi lĕr suwung kang kilĕn 
lampahe | 

wetan Kala-momor ing tĕngah Kala | 
-pĕngantĕn || 

21. Bangun enjang kilĕn lampah wetan Kala | 
-momore | 

tĕngah suwung lĕr suwung kang kidul Ĕsri | 
ĕnggonne || 

22. Nulya gantya ing dintĕn Rĕbo Lĕginya | 
wiwite | 

lima pitu kĕtĕmu rolasan Aran | 

-kĕmbange || 

23. Ingĕcĕran nulyandhok kang kidul lampah | 
sorene | 

kilĕn suwung wetan Sri kang tĕngah Kala | 
-momore || 

24. Kang lĕr Kala-pĕngantĕn gya tĕngah wĕngi 
binjile | 

kidul lampah kilĕn suwung wetan Kala | 
-momore || 

25. Tĕngah Ĕsri lĕr suwung anuntĕn bangun | 
enjinge | 

kilĕn lampah lĕr suwung ing wetan Kala | 
-momore || 

26. Tĕngah suwung kidul Sri anulya Rĕbo | 
Painge | 

pitu lan sĕsanga katĕmu nĕmbĕlas | 
nĕptune || 

27. Pan lakuning banyu ingĕcĕran andhok | 
sorene | 

tĕngah lampah wetan suwung kilĕn Kala | 
-momore || 

28. Kidul Pacak lĕr Sri lajĕng tĕngah wĕngi | 
wayahe | 

kang lĕr lampah tĕngah suwung wetan Kala 

-pĕngantĕn || 

29. Kidul suwung kilĕn Sri lajĕnge bangun | 
enjinge | 

kang lĕr lampah tĕngah suwung kilĕn Kala | 

-momore || 

30. Kidul Pacak wetan suwung nulya Rĕbo | 

Ĕpone | 

sami pitu apan katĕmu pathĕlas | 
nĕptune || 

31. Pan lakuning wulan ingĕcĕran andhok | 
sorene | 

wetan lampah kidul suwung kilĕn Kala | 

-pĕngantĕn || 

32. Tĕngah Sri lĕr Kala-momor lajĕng tĕngah | 
wĕngine | 

wetan lampah kidul suwung kilĕn Kala | 

-pĕngantĕn || 

33. Tĕngah Sri lĕr Kala-momor lajĕng wanci | 
bangune | 

wetan lampah kidul suwung kilĕn suwung | 
lĕr Sri-ne || 

34. Tĕngah Kala-momor bangunnipun enjing | 
lĕr Sri-ne | 

kidul laku kilĕn suwung tĕngah Kala | 

-pĕngantĕn || 

35. Wetan Kala-momor nulya Rĕbo Wage | 
etange | 

papat lan pipitu kĕtĕmu sawĕlas | 
nĕptune || 

36. Ingranan Aras-tuding ingĕcĕran | 
andhoke | 

ing sorene tĕngah laku kilĕn Kala | 

-momore || 

37. wetan suwung kidul Pacak kang lĕr Ĕsri | 
ĕnggone | 

tĕngah dalu kidul laku kang lĕr Kala | 

-pĕngantĕn || 

38. Kilĕn suwung tĕngah Kala-momor nĕnggah | 
ĕnggonne | 

wetan Pacak-wĕsi lajĕng bangun enjing | 
wancine || 

39. Kidul laku kilĕn suwung tĕngah Ĕsri | 
prĕnahe | 

wetan Pacak nulya ing Rĕbo Kaliwon | 
dinane || 

40. Pipitu lan wolu kĕtĕmu limalas | 
nĕptune | 

lakuning surya ingĕcĕran nulyandhok | 
sorene || 

41. Kilĕn laku lĕr suwung kang wetan Kala | 
-momore | 

tĕngah Pacak kidul Sri gya tĕngah wĕngi | 
bincile || 

42. Kidul laku kilĕn suwung kang lĕr Kala | 
-pĕngantĕn | 

tĕngah suwung wetan Sri gya bangun enjing 
wancine || 

43. Kidul laku kilĕn suwung wetan Kala | 
-momore | 

tĕngah Pacak lĕr suwung kadya asmaran | 
danane || 

564 Asmaradana 

1. Gantya dintĕn Kĕmis Lĕgi | 
pancastha pangguh tĕlulas | 
lakuning lintang aranne | 
ngĕcĕran andhok sorenya | 
wetan Sri kidul lampah | 
kilĕn suwung tĕngah suwung | 
ingkang lĕr Kala-pĕngantĕn || 

2. Lajĕngipun tĕngah wĕngi | 
kidul laku tĕngah Pacak | 
ingkang wetan Kala-momor | 
kilĕn sonya kang lĕr sonya | 
bangunne kidul lampah | 
kilĕn suwung kang lĕr suwung | 
tĕngah suwung kilĕn Sri-nya || 

3. Nulya Kĕmisipun Paing | 
nawastha tĕmu pitulas | 
lakuning bumi aranne | 
bincilan (n)dhok sorenya | 
kilĕn Sri tĕngah lampah | 
ing wetan apan suwung | 
kidul Kala-momor (ng)gĕnnya || 

4. Kang nĕng lĕr Kala-pĕngantin | 
lajĕng tĕngah wĕnginira | 

lĕr laku tĕngah sonyane | 
kidul so kilĕn Srinya | 

Pacak wetan bangunnya | 
wetan laku kidul suwung | 

ing tĕngah Kala-pĕngantyan 


5. Lĕr suwung kang kilĕn Ĕsri | 
anulya Kĕmis Ponira | 

pitu lan wolu nĕptune | 
apan kĕtĕmu limalas | 
lakuning banyu rannya | 
ingĕcĕran andhokipun | 
sorene wetan lakunya || 

6. Kidul suwung tĕngah Ĕsri | 
ingkang kilĕn pacakira | 
anĕng lĕr kang Kala-momor | 
lajĕng tĕngah wĕnginira | 

lĕr Ĕsri tĕngah lampah | 
kilĕn suwung wetan suwung | 
kang kidul Kala-pĕngantyan || 

7. Lajĕng bangunipun enjing | 
tĕngah lampah wetan sonya | 
ingkang lĕr pan Kala-momor | 
kidul suwung kilĕn Pacak | 
nulya Kĕmis Wagenya | 
papat kĕlawan wowolu | 
tĕmu rolas Aras-kĕmbang || 

8. Bincilan dhok sorenĕki | 
tĕngah lampah wetan sonya | 
kang kidul Kala-pĕngantĕn | 
kilĕn Kala-momor Srinya | 
lajĕng tĕngah dalunya | 
tĕngah lampah wetan suwung | 
kilĕn Sri kang kidul sonya || 

9. Lajĕng bangunipun enjing | 
wetan lampah kidul sonya | 
ing tĕngah pan Kala-momor | 
kilĕn Sri ingkang lĕr sonya | 
gya Kĕmis Kaliwonnya | 
apan sami wolu wolu | 
nĕmbĕlas lakuning toya || 

10. Ingĕcĕran soranĕki | 
wetan laku kidul sonya | 
kang kilĕn Kala-pĕngantĕn | 
ingkang lĕr Kala-momoran | 
tĕngah Kala-pĕngantyan | 
lajĕng tĕngahipun dalu | 
wetan lampah kidul sonya || 

11. Kilĕn sonya kang lĕr Ĕsri | 
tĕngah Kala-momorira | 
lajĕng ing bangun enjinge | 
kilĕn lampah kang lĕr sonya | 

Ĕsri ing kilĕn dhawah | 
tĕngah Kala-momoripun | 
jangkĕping Kĕmis pasaran || 

12. Gantya ing Jumungah Lĕgi | 
lima nĕm tĕmu sawĕlas | 
ingaran Aras-tudinge | 
ngĕcĕran sora andhoknya | 
kidul laku lĕr Pacak | 

wetan Sri kang kilĕn suwung | 
tĕngah Kala-momorira || 

13. Lajĕng tĕngahipun wĕngi | 

lĕr lampah kang tĕngah sonya | 
ingkang kidul Kala-momor | 
kilĕn Pacak-wĕsi ika | 
wetan Kala-pĕngantĕn | 
lajĕng bangunnipun esuk | 
kang lĕr laku tĕngah sonya || 

14. Kidul Pacak kang kilĕn Sri | 
ingkang wetan apan sonya | 
wus sadintĕn sadalune | 
nulya malih bincilan | 

Jumungah Paingira | 
nĕnĕm lan sanga kĕtĕmu | 
limalas lakuning surya || 

15. Ingĕcĕran soranĕki | 
tĕngah lampah wetan sonya | 
lĕr Sri kilĕn Kala-momor | 
kidul Pacak lajĕngira | 
tĕngah dalu lĕr lampah | 
tĕngah suwung kidul suwung | 
kang wetan Kala-pĕngantyan || 

16. Kilĕn Sri gya bangun enjing | 
lĕr lampah kang tĕngah sonya | 
ingkang kilĕn Kala-momor | 
kidul Pecak wetan sonya | 
gya Jumungah Ponira | 
nĕnĕm pitu pan kĕtĕmu | 
tĕlulas lakuning lintang || 

17. Binincilan sorenĕki | 
tĕngah lampah wetan sonya | 
lĕr Sri kilĕn Kala-momor | 
kang kidul ĕnggĕnning Pacak | 
lajĕng tĕngah wĕnginya | 

lĕr lampah kang tĕngah suwung 
kilĕn Sri kang kidul sonya || 


18. Kang wetan Kala-pĕngantin 
lajĕng bangunnipun enjang | 

lĕr lampah tĕngah sonyane | 
kang kilĕn Kala-rakĕtan | 
ingkang kidul pan Pacak | 
wetan sonya wus sadalu | 
nulya Jumungah Wagenya || 

19. Pat nĕm kĕtĕmu sĕdasĕki | 
ingaran Aras-pĕpĕtnya | 
gya ingĕcĕran sorenya | 
kilĕn laku kang lĕr sonya | 
tĕngah Pacak Sri wetan | 
kidul Sri gya wanci bĕdhug | 
kidul laku kilĕn sonya || 

20. Ingkang lĕr Kala-pĕngantin | 
tĕngah sonya wetan Kala | 
lajĕng ing bangun enjinge | 
kidul laku kilĕn sonya | 

lĕr sonya tĕngah Pacak | 
wetan Sri pan wus sĕdalu | 
gya Jumungah Kaliwonnya || 

21. Nĕnĕm lan wolu pinanggih | 
patbĕlas lakuning wulan | 
binincilandhok sorene | 
kilĕn laku kang lĕr sonya | 
tĕngah Kala-pĕngantyan | 
wetan kala momoripun | 
ingkang kidul Sri ĕnggĕnnya || 

22. Lajĕng tĕngahipun wĕngi | 
kilĕn laku kang lĕr sonya | 
ingkang kidul Kala-momor | 
wetan Sri kang tĕngah sonya | 
lajĕng bangun ĕngjingnya | 

lĕr lampah kang tĕngah suwung | 
kidul pan Kala-pĕngantyan || 

23. Kilĕn Kala-momor nĕnggih | 
kang wetan Ĕsri ĕnggĕnnya | 
anulya ingkang gumantos | 
ing dintĕn Sĕtu Lĕginya | 

na lima lan sĕsanga | 
tĕmu patbĕlas pan laku | 

-ning wulan awirangrongan || 

565 Wirangrong 

1. Ingĕcĕran sorenĕki | 

kidul (ng)gonne Kala-momor | 
kilĕn Sri lĕr lampah tĕngah suwung 
wetan Kala-ngantin | 
lajĕng tĕngah dalunya | 
lĕr lampah kang tĕngah sonya || 


< Serat Centhini Jilid 09 - Halaman : 227 > 


2 . 


Wetan sonya kidul Ĕsri | 
kilĕn (ng)gĕnning Kala-momor | 
bangunnipun enjing tĕngah laku | 
wetanipun sĕpi | 
kidul Pacak-wĕsinya | 
ingkang lĕr Kala-momoran || 

3. Kilĕn pan Kala-pĕngantin | 
nulya Sĕptu Paing mĕngko | 
sanga samya sanga pan kĕtĕmu | 
lan lakuning gĕni | 

pan nulya ingĕcĕran | 
sorene kang kidul lampah || 

Jilid 9 - Kaca : 169 

4. Ingkang tĕngah Pacak-wĕsi | 
wetan (ng)gonne Kala-momor | 
ingkang ĕlĕr Pacak kilĕn suwung | 
lajĕng tĕngah wĕngi | 

kilĕn laku lĕr sonya | 

tĕngah Kala-momor (ng)gĕnnya || 

5. Kidul Pacak wetan Ĕsri | 
bangun enjing laku nĕng lor | 
kang kilĕn Ĕsrinya tĕngah suwung | 
kidul Kala-mori | 

wetan Kala-pĕngantyan | 
nulya Sĕptu ing Ponira || 

6. Sanga lan pitu pinanggih | 
nĕmbĕlas pan banyu rĕko | 
ngĕcĕran sorenya kang lĕr laku | 
wetan Kala-ngantin | 

tĕngah pan sonya | 
kang kilĕn Kala-Ĕsrinya || 

7. Kidul pan Kala-momori | 
lajĕng tĕngah wĕngi rĕko | 
ingkang ĕlĕr lampah tĕngah suwung | 
ingkang kidul Ĕsri | 

kilĕn Kala-momoran | 
ingkang wetanipun sonya |( 

8. Lajĕng bangunnipun ĕnjing | 
ingkang kilĕn Kala-momor | 

nĕng wetan lampahnya kidul suwung | 
ingkang tĕngah Ĕsri | 
ĕlĕripun pan sonya | 
nulya Sĕptu Wagenya || 

9. Papat lan sanga pinanggih | 
tĕlulas lintang kang lakon | 
ngĕcĕran sorenya wetan laku | 
kidul suwung nĕnggih | 

kang kilĕn (ng)gĕnning Pacak | 

tĕngah Sri lĕr Kala-momornya || 

10. Nulya tĕngahipun wĕngi | 
tĕngah lampah wetan lowong | 
kidul Kala-ngantyan kilĕn suwung | 
ingkang ĕlĕr Ĕsri | 

lajĕng bangunne enjang | 
tĕngah lampah wetan sonya || 

11. Ingkang kilĕn Pacak-wĕsi | 
anĕng lor kang Kala-momor | 
ingkang kidul sonya wus sĕdalu | 
nulya Sĕptunĕki | 

Kliwon wolu lan sanga | 
apan kĕtĕmu pitulas || 

12. Ingaran lakuning bumi | 
sorene ngĕcĕran andhok | 

ingkang wetan lampah kidul suwung | 
kilĕn Kala-ngantin | 
lĕr Kala-momor ika | 
kang tĕngah Ĕsri nggĕnira || 

13. Lajĕng tĕngahipun wĕngi | 
lĕr Sri tĕngah Kala-momor | 
ingkang wetan lampah kidul suwung | 
lajĕng bangun enjing | 

lĕr lampah tĕngah sonya | 
kang wetan Kala-momoran || 

14. Ingkang kidul Pacak-wĕsi | 
kang kilĕn pan Kala-momor | 
wus tĕlas sĕdaya dina pitu | 
lan pasaranĕki | 

Candragĕni lingira | 

iku padha imanĕna || 

15. Nadyan wus pintĕr ngĕcĕri | 
yĕn atine tan tuwajoh | 

tanggung pangandĕlnya nora ampuh | 

Kalamudhĕngnĕki | 
dadya kodhĕng tyasira | 
dene yĕn ngandĕl pitaya || 

16. Salakunira asĕkti | 
apan bisa nora katon | 
krana lakunira dolan umur | 
yĕn sisip bilai | 

ati kurang pracaya | 
marang Kalamudhĕngira || 

17. Ilmuning wong mara bĕngi | 

Kalamudhĕng iku anggon | 
lawan rajamuka datan kantun | 

kang sun-karĕmĕni | 
pan iya derah rolas | 
tanggal pisan jaba mĕnang || 

18. Kang jro apĕs jayanĕki | 
tanggal ping ro jro kang jarot | 
kang nĕng jaba rusak tanggal tĕlu | 
sami jayanĕki | 

yĕn rusak samya rusak | 
raharja sami raharja || 

19. Tanggal ping pat jaya jawi | 
tanggal ping lima jaya jro | 
tanggal ping nĕm ramya kaping pitu 
jaya kang nĕng jawi | 

ping wolu jro kang jaya | 
tanggal kaping sanga ramya || 

20. Ping sĕpuluh jayĕng jawi | 
ping sawĕlas jaya kang jro | 
kaping rolas ramya tlulasipun | 
kangjaya ingjawi | 
pathĕlas jro kang jaya | 
tanggal ping limalas ramya || 

21. Nĕmbĕlas kang jayĕng jawi | 
pitulas kang jaya nĕng jro | 
wolulas ramya lajĕngipun | 
sangalas kang jawi | 
kalihdasa jro jaya | 
tanggal ping sĕlikur ramya || 

2 2 . D wilikur kang j aya j awi | 

tigalikur kang jayĕng jro | 
kawanlikur ramya limalikur | 
kang jaya nĕng jawi | 
nĕmlikur jro kang jaya | 
tanggal pitulikur ramya || 

23. Wolulikur jaya jawi | 

sangalikur kang jaya jro | 
tigangdasa ramya lah wus puput | 
pangetangirĕki | 

Kala-mudhĕng lan Raja | 

-muka kanthine tan pisah || 

566 Kinanthi 

1. Yata ngawirya kĕtĕlu | 

minggu tan ana kĕrsa ngling | 
tan jumbuh raosing driya | 
gĕsĕh tan condhong ing kapti | 
arsa muwus mĕnggah-mĕnggah | 
tan pati kasdu ing galih || 

2. Jĕngrĕsmi micarĕng kalbu | 
kĕngĕtan wuwusirĕki | 

ki tuwa ing Padhangeyan | 
Wargasastra dĕnnira ngling | 
jarwaning Panitisastra | 
sĕrambut datan anilib || 

3. Kayĕktin lĕlĕjĕmipun | 
sĕdaya kang sami linggih | 
tan ambĕthĕk kawistara | 
sĕmune angincim-incim | 
mĕncurĕng lir kucing mulat | 
ulam kang tan dĕn-sasabi || 

4. Jĕngraga Kulawiryĕku | 
kĕpagol pĕgĕl kang galih | 
liriking para durjana | 

tan ana kang wruh ing bĕcik | 
cipta yĕn acak prakara | 
ing mĕngko mrih angalani || 

5. Dadya sumuk netya rĕngu | 
tan beda Kulawiryĕki | 
kalĕkĕde wus kadhadha | 
mapan ing tyas sĕmu runtik | 
tinekatkĕn suranira | 

datan nĕdya angoncati || 

6. Marĕngut netyanya sĕndhu | 
Nuripin tyasira sĕdhih | 
mulat ing para durjana | 
gunĕman pating barisik | 
sinamur sinambi sĕrĕtan | 

kang guywan myang kang bibincil 

7. Nuripin ngĕrĕs ing kalbu | 
pyang-pyangan tan duwe ati | 
kĕlangkung ajrih kumrĕngkang | 
rĕp nguyuh tan wani mijil | 
kĕmpunge mĕkĕnĕng lara | 
kĕbĕlĕt nguyuh tan sipi || 

8. Mĕngkat-mĕngkot dĕnnya lungguh 
muring-muring jroning ngati | 
bilah uyuh iki beka | 

sabĕne nora kadyĕki | 
de tan warĕg dening toya | 
kudu nguyuh bae iki || 

9. Yĕn nuju kĕsamur wuwus | 

Nuripin anggĕgĕs lampit | 
galar winĕngkang supaya | 
bisa nguyuh ing (ng)gonnĕki | 
yĕn kala tan ana mojar | 

ingampĕt uyuhirĕki 


10. Lamun gumĕdĕr angguyu | 
gya nguyuh kumrocok pĕsing | 

Ki Wirya nolih lon mojar | 
dudu wong setan Nuripin | 
ambakna nguyuh gĕndhila | 
mĕngko ga nyikut wong mami 1 1 

11. Nora mĕnĕng-mĕnĕng nguyuh | 
kĕparat edan Nuripin | 

sĕsore nguyuh ping sanga | 
kĕjaba kang tan wruh mami | 
samangsa yĕn dak tapuka | 
cocotmu njĕngat anjondhil || 

12. Nuripin abĕkah-bĕkuh | 
jrih umatur dĕn-dukani | 

Jĕngraga mĕsĕm tumingal | 
mring paman ambĕkis ririh | 

Ki Candragĕni lon mojar | 
mring ngawirya kĕn aguling || 

13. Kang ngaturan datan ayun | 
mĕksih sĕkeca alinggih | 

Candragĕni malih mojar | 
mring rowange durjanĕki | 
lan lakuning Naga-dina | 
tĕlu iku aywa lali || 

14. Dhingin Kala-mudhĕng-ipun | 
ping ro Rajamuka iki | 
katĕlu lan Naga-dina | 
rujukna parĕnging bĕcik | 
yĕn wus padha bĕcikira | 

tri prĕkara iku pĕsthi || 

15. Tan ana kuwatiripun | 
sasat mĕthik wohing ranti | 
luput ing guna sarana | 
pekan pĕndhĕman piranti | 
tulak tumbal japa-mantra | 
miwah Sastra pinĕdhati || 

16. Naga-dina lampahipun | 
witing dina Akat nĕnggih | 
iku marĕp ngalor-ngetan | 
yĕn dina Sĕnĕn marĕngi | 
marĕp ngetan bĕnĕr (ng)gĕnnya ] 
yĕn dina Sĕlasa-nĕki || 

17. Ngidul-ngetan arĕpipun | 
lamun dina Rĕbo nĕnggih | 
marĕp ngidul bĕnĕr (ng)gĕnnya | 

kĕlamun ing dina Kĕmis | 
marĕp ngidul-ngetan Naga | 
yĕn dina Jumungah-nĕki || 

18. Ngalor-ngulon arĕpipun | 
lamun dina Sĕtu nĕnggih | 
marĕp ngalor bĕnĕr (ng)gĕnnya | 
wus jangkĕp Naga winilis | 
poma-poma sira padha | 
anggonĕn kang tri prakawis || 

19. Lan malih prantining laku | 
kang nganggo wong dadi tindhih | 
dĕn-aranni Nujum-jaya | 

apĕs ungguling pakĕrti | 
sarat gaweya pangarsa | 
sulih pacalĕng pakĕrti || 

20. Prang nadyan totohan iku | 
myang padu rĕbat prakawis | 
kalamun dina Jumungah | 
wong lĕkĕr wĕdananĕki | 
andik tingale dikdaya | 
anĕng lor yajanirĕki || 

21. Kalahane wong kang mĕsum | 
kidul somahanirĕki | 

yĕn dina Sĕptu kang jaya | 
wong kang mĕsum talup lutih | 
nĕng kidul pomahanira | 
kang kalah wong tipis rai || 

22. Ingkang lĕr pomahanipun | 
yĕn dina Akat wong tipis | 
wĕdanane kang ajaya | 

lor kilĕn pomahanĕki | 
kalahane wong dhĕdhĕmpak | 
lĕr-kilĕn pomahanĕki || 

23. Yĕn ing dina Sĕnĕnipun | 
wong dhĕdhĕmpak kang jaya-di | 
lor kulon pomahanira | 

wong ngrangkung kalahanĕki | 
kidul-kulon pomahannya | 
yĕn dina Sĕlasa nĕnggih || 

24. Kang dikdaya wong angrangkung | 
kidul-kilĕn (ng)gyannirĕki | 
wong edhor pĕngawak Sĕmar | 
puniku kalahanĕki | 

kilĕn lĕrĕs wismanira | 
nulya dina Rĕbonĕki || 

25. Wong edhor kang dikdayĕku | 
lor-kulon pomahanĕki | 
puniku ingkang ajaya | 
kalahane wong dĕdĕling | 
kidul wetan pomahannya | 
kĕlamun ing dina Kĕmis || 

26. Wong kang adĕdĕling lurus | 
kang dikdaya ing pakĕrti | 
kidul-wetan pomahannya | 
wong lĕkĕr kalahanĕki | 

lor bĕnĕr pomahanira | 
lan ana kancane malih || 

27. Ing dina Jumungah mau | 
wong kang lĕkĕr ulat andik | 
dikdayane akanthiya | 
wong edhor pawak Nyĕmari | 
iku kang anjungjung jaya | 
prayoga kinarya kanthi || 

28. Kĕlamun ing dina Sĕptu | 
wong kang mĕsum talup lutih | 
kang dikdaya akanthiya | 
wong kang lurus adĕdĕling | 
dadya pĕnjunjunging jaya | 
sĕlamĕt ginawe kanthi || 

29. Yĕn ing dina Nga-atipun | 
wong tipis wĕdananĕki | 
dikdayane akanthiya | 
wong lĕkĕr tingale andik | 
yĕku kang anjunjung jaya | 
sĕntosa dĕnnira kanthi || 

30. Yĕn ing dina Sĕnĕnipun | 

wong ingkang dhĕdhampak nĕnggih | 
dikdayane akanthiya | 
wong kang talup lutih-lutih | 
prakosa anjunjung jaya | 
prayogane kang kinanthi || 

31. Yĕn dina Sĕlasanipun | 

wong kang ngrangkung kang linuwih 
dikdayanya akanthiya | 
wong kang wĕdanane tipis | 
kang mawa anjunjung jaya | 
rahayu kĕlawan kanthi || 

32. Yĕn ing dina Rĕbonipun | 
wong edhor pawak Sĕmari | 
dikdayane akanthiya | 

wong dhĕdhampak kang pinilih | 
sayĕkti anjunjung jaya | 

tan larang kinarya kanthi 

33. Yĕn ing dina Kĕmisipun | 
wong lurus ingkang dĕdĕling | 
aywa pisah akanthiya | 

wong kang angrangkung puniki | 
saĕstu anjunjung jaya | 
sarate ingkang kinanthi || 

34. Tamat kang Nujum-jayĕku | 
lakuning wong dadi tindhih | 
yĕku lamun sira padha | 
ngrĕh wong akĕh ing karyĕki | 
tan kĕna ra amiliha | 

wong anom ingkang nujoni || 

567 Sinom 

1. Candragĕni malih mojar | 
pituhunĕn iku bĕcik | 
yĕn laku gĕdhe kewala | 

Nujum-jaya aja lali | 
dene yĕn laku cilik | 

tri kae mau wus cukup | 

Kala-mudhĕng lan Raja | 

-muka Naga-dinanĕki | 

tan kuwatir yĕn sira tumĕmĕn nganggya || 

2. Saur-manuk pra durjana | 
inggih kadospundi malih | 
kĕlamun tan mituhu-a | 

ing ngĕlmi ingkang pinusthi | 

suprih lujĕnging kardi | 

wong sampun dĕn-tohi umur | 

yĕn ta tan ngimanĕna | 

angangkah wilujĕngnĕki | 

datan gadhah umur pamĕr lan pĕdinan || 

3. Ginuyu rowange samya | 

Ki Lutung-mĕnglĕng (ng)guyoni | 
yĕn mojar si Kĕthĕk-mingkar | 
angguyokkake wong linggih | 
paribasan wong angling | 
bisa mati kaping pitu | 
rinampog tinugĕla | 
apan bisa urip malih | 
iku priye apa ra umur pamĕran || 

4. Patine umur padinan | 
umur pamĕr urip malih | 
mara ta yĕku rasakna | 
kĕhing wong ana kang sĕkti | 

Kĕthĕk-mingkar nauri | 

e lah ya iku ta ĕmbuh | 
mung ngrungu ing pocapan | 

kang mati bisa rip malih | 

aji Pancasona mawa bisa gĕsang || 

5. Pĕkne mĕngkonone ingwang | 
maune iya wus ngaji | 

jaya aji Pancasona | 

pan akĕh wĕjani mami | 

kĕlasa-bantal abrit | 

lan lawan sakĕbar rurub | 

myang jambe suruh pisang | 

tindhihe wutuh rong anggris | 

kang amuruk Ki Gagang-aking Magĕtan 

6. Wus cakĕp padha sadhela | 
nanging lakune ngluwihi | 
bot arang wong kaduga | 
mutih patang puluh ari | 
pati-gĕni saptari | 
sartane karo ambisu | 
malĕbu ing kuburan | 
gĕrowong kang dĕn-ĕnggonni | 

datan mĕtu yĕn tan wusing pitung dina || 

7. Ngalakoni tapanira | 
durung tutug wangĕnnĕki | 
kasĕlak ingong anyuntak | 
sun-angkati wali-wali | 
lawan lawasing sasi ] 
ambungkah batal tan tutug | 
kongsi saprene iya | 

nora tutug-tutug mutih | 

durung ngandĕl tyas-ngong aji Pancasona || 

8. Ginuyu kiwa tĕngĕnnya | 

latah Lutung-mĕnglĕng angling | 
bĕnĕr lĕhmu tan pitaya | 
tapamu nora dumugi | 
kabĕh kadya sirĕki | 
ngaji Pancasona iku | 
nanging arang kang kuwat | 
yĕn kuwat mĕsthi sayĕkti | 

Mĕrak-jamprong gumuyu sumambung mojar || 

9. Lĕhira angaji Panca | 

-sona mring Ki Gagang-aking | 
sakuloning Bubuk ika | 
ing Mĕnggah ancala cilik | 

Lutung-mĕnglĕng nauri | 
lan Kĕthĕk-mingkar sumaur | 
inggih mangsa wontĕna | 

Ki Gagang-aking kĕkalih | 

namung ngriku Ki Gagang-aking ing Mĕnggah || 

10. Lĕhmu ngaji Pancasona | 
tĕka seje lawan mami | 
tapanipun yĕn manira | 
turu patangpuluh ari | 
sadina lan sawĕngi | 
apan tangi kaping pitu | 
apan mangan kaliyang | 
wus datan ngangge jĕjarit | 

iya sarta ambisu yĕn dhĕhĕm batal || 

11. Mĕngkono yĕn mungguh ingwang | 
(ng)gyanningong ngaji duk uni | 

Ki Limut ing Panarukan | 

ing Cĕpidhas wukir cilik | 
akĕh ingkang (ng)guroni | 
wong Bali Madura mriku | 
sumawana wong Jawa | 
kang samya ulah kasĕktin | 
akĕh bae kang kĕtrima jayanira || 

12. Mara priye ucapĕna | 
ajimu Pancasonĕki | 

yĕn gĕsĕh kĕlawan ingwang | 
wuruke Ki Gagang-aking | 

Lutung-mĕnglĕng ngling ririh | 

mathĕnthĕng ngapalkĕn ngĕlmu | 

ajiku Pancasona | 

ana wiyat jroning bumi | 

surya murub ing bantala bumi sapta || 

13. Anĕlahi sabuwana | 
raina tan kĕna wĕngi | 
urip tan kĕnaning pĕjah | 
sun pĕngawak jagad iki | 
amati nora mati | 
tlĕncĕng gĕni tanpa kukus | 
clĕng-culĕng clĕng-culĕnga | 
kasangga ibu prĕtiwi | 

tangi dhewe urip dhewe anĕng jagad || 

14. Musthika lananging jaya | 
jayane Rawana aji | 

hĕm aku si Pancasona | 
ratuning nyawa sĕkalir | 

Mĕrak-jamprong ngĕsĕmi | 
sarya-lon dĕnnira muwus | 
apa mung sagĕndhaga | 
tan ana lanjare malih | 

Lutung-mĕnglĕng ngling inggih mung sagĕndhaga 

15. Kĕthĕk-mingkar nambung sabda | 
kakang Mrak-jamprong dospundi | 
aji (n)dika Pancasona | 

Mrak-jamprong nauri aris | 

dene ing aji mami | 

pan mĕngkene ing mĕlipun | 
sang aji Abisana | 
makutha-raja sinĕkti | 
jati-maya mrub sacakraning gilingan 

16. Manĕngjud-jatining Suksma | 

Suksma wasesa sĕjati | 

Sukma jatining manungsa | 
yĕn sung kang badan Sukmadi | 
tan ana angloroni | 

mung ingsun ratuning umur | 
urip tan kĕnĕng pĕjah | 
langgĕng uripku pribadi | 
risik putih tangiya nulya wisesa || 

17. Sun sang aji Abisana | 
sabwana tan ana urip | 
hĕm hĕm turaba turaba | 
pan sarwi anatab bumi | 
tan ambĕgan kaping tri | 
jroning gawe nora idu | 
kang samya gunĕm jaya | 
bĕdhĕdhĕg tan ana ering | 

ngiras umbag kaprawiraning durjana || 

18. Candragĕni mĕsĕm mojar | 
sarwi nyĕrĕt turon miring | 
liyangan tĕkukan bantal | 
pacitane rujak-ati | 
maring ing kono bĕcik | 
padha ngapalĕna ilmu | 
ngiras pĕpagĕr awak | 

ing wĕngi ngapalkĕn aji | 
tĕka-bĕla kĕmayan sisirĕp jaya || 

19. Dadya tan ana riringa | 
dĕnnira ngapalkĕn aji | 

Ki Kuwuk-mingkar rĕrasan | 

kĕlawan Ki Kĕndhil-wĕsi | 

sisirĕpmu ingkang priye | 

kang Kĕndhil-wĕsi | 

nauri e ĕh iya | 

mĕngkene sisirĕp mami | 

si jĕgod karubuhan gunung prakĕmpa || 

20. Mati (n)dhase rip buntutnya | 
wong sakĕthi padha mati | 
wong salĕksa padha wuta | 
wong sĕwu turu kĕpati | 
pan ora tangi-tangi | 

yĕn tan sun-nangĕkkĕn iku | 
nulya sawur kĕmaya | 
yĕn sawur tan tibĕng siti | 


< Serat Centhini Jilid 09 - Halaman : 238 > 


pĕsthi tan ana nglĕsĕd kang duwe omah 1 1 

21. Sira piye sirĕpira | 

Ki Kawuk-nasak nauri | 
ajiku si Begananda | 
tĕdhuh dhipĕt kapulut ing | 

Naga-pasa tan osik | 
jublĕg mĕnĕng kaya watu | 
hĕm wuta-wuta-wuta | 
cat cabak satĕngah mati | 
aja obah molah bancĕt ana ula || 

22. Nulya asawur kĕmayan | 
anjĕthĕt gĕdhĕg ping siji | 
yĕn adhĕm gĕdhĕge tandha | 
kang duwe omah lir mati | 
kĕh linge durjanĕki | 

kang samya ngapalkĕn ĕlmu | 
jĕjapa jaya-jaya | 
kadikdayan ing kasĕktin | 
pan sajuru jurudĕmunge kang jaya || 

568 Jurudĕmung 

1. Ki Cĕlĕng bĕlĕk lon mojar | 
dospundi kang Dhadhung-awuk | 

Lĕmbu-sakilan puniku | 

ĕmĕle Lĕmbusakilan | 
nauri mĕngkene yĕn sun | 
ajiku Lĕmbusakilan | 
nĕng jroning wayanganipun || 

2. Brajamara magak-magak | 
mĕndhak puwĕr dadi banyu | 
sun wruh ing jijilahamu | 
hĕm aku si teyang-maya | 
anjĕjak lĕmah ping tĕlu | 
mĕgĕng napas tan kumĕdhap | 
mĕkotĕn wuruking guru || 

3. Lan (n)dika punapa beda | 
nauri Ki Dhadhung-awuk | 
yĕn kula niki mĕlipun | 
jiku si Lĕmbu-sĕkilan | 
tanpa kadang braja kadung | 
liwang-liwung dhat clĕng gĕmplang | 
tanpa lawan sabda ayu || 

4. Ayu-ayu tanpa kara | 

-kara hĕm aku si Badhur | 
nylĕnthik pĕnuduh ping tĕlu | 
sumambung Ki Bĕnce-lidhah | 
yĕn aku datan kadyĕku | 
ajiku si Bandung-banda | 

-wasa lĕnga Bima cupu || 

5. Pahĕm-hĕm aku si Jongkot | 
anake Jangĕt-katĕlun | 
gumĕtĕr sunsapu lĕbu | 

Braja pupak tanpa sesa | 
lĕbur sumyur dadi banyu | 
ajaling banyu turaban | 
tauran sat anggalĕpung || 

6. Pan sarwi amĕrĕs tangan | 
ingusapan ing sikut | 
datan ambĕgan ping tĕlu | 
sumrewo Ki Watukura | 
yĕn sun mĕngkene ajiku | 
si Badhor Blabag-antolan | 
mĕndad kiwul braja kĕthul || 

7. Kompal-kampul nora tĕka | 
klewa-klewa hĕm ya aku | 
si Tĕgĕng sarwi aidu | 

ping tri ing ngĕpĕk-ĕpĕknya | 
dĕn-usapakĕn ing bau | 
ki Samba-ngĕrĕng ris mojar | 
yĕn pamĕpĕsaning bayu || 

8. Sun matĕk jiku si Macan | 
si Barong ingiring aku | 
sang Kala-sri ngarĕpku | 
pinayungan Kala-cakra | 
kang andulu maring aku | 
pĕcat biyas lĕsu lupa | 
limprĕg-limprĕg tanpa bayu || 

9. Hĕh tanpa bayu si Jabang | 
ki Kala-kĕthĕk amuwus | 
niki krosan kuwat junjung | 

Pĕnthung ruyung sandhang pucang | 
rĕng rĕncĕg sĕsarah kayu | 

-aking ampang tĕka ampang | 
hĕm aku si Kala-rĕngu || 

10. Ki Gĕmblang-serang ris mojar | 
iki lĕlamporanaku | 

pacĕl lĕkĕl pathok tanggul | 
kancang-kancing karincingan | 
atali wĕsi-balitung | 
tangkĕbe gapura mĕnga | 
bĕdrĕg gĕgrĕg kancing runtuh || 

11. Tanpa awĕr kupat-luwar | 
luwar saking pangidhĕpku | 

Ki Prĕtiyuyu amuwus | 
gĕgambĕnku Wĕlut-pĕthak | 

iki ĕmĕle ajiku | 

Wĕlut-putih winadhaban | 
ing godhong lumbu alunyu || 

12. Cot-pĕrocot (m)bĕsot uyah | 
kinumbah ing banyu luyut | 

-luyut hĕm iku si Jungut | 
sumambung Ki Gagak-setra | 
kang sun-puputhi ismuku | 
pan iya amung limunan | 
wewe bang ngĕmbani aku || 

13. Angaub ing kayu muna | 

-muni ngalĕng lap mun-amun | 
ilang blas hĕm laku samun | 

Ki Tambak-ladhu angucap | 
mung Brajamusthi ilmuku | 
(ng)gĕmpurkĕn barang tinĕbak | 
tangan lir gandhĕn awulu || 

14. Mĕngkene ĕmĕling jaya | 
tirab-tirab ing dhadhaku | 
pukul-wĕsi pĕk-ĕpĕkku | 
kĕpĕlaku watu buta | 
kaya gĕrah suwaraku | 
ĕh ĕh ĕh aku si Braja | 

-musthi ngras tangan ping tĕlu || 

15. Macan-gaĕng nambung sabda ] 
mung pĕngĕdhĕpan agĕmku | 
mĕngkene ĕmĕling ismu | 
ajiku suraking Kala | 
angoyag jagad gumulung | 
gonjid sĕbit sabda idhĕp | 
kĕdhĕp marang sĕbawaku || 

16. Mojar Ki Braja-lamatan | 
pangagĕmaningong ismu | 
pan mĕngkene ĕmĕlipun | 
ajiku Kidang-kĕncana | 
amata kumala mancur | 
arikat kadya kikilat | 
kĕsit lir thathit hĕm aku || 

17. Si Kidang-kĕncana mulya | 

si Bandhang-rowang amuwus | 

yĕn aku iki ajiku | 

si Dhali-putih anyampar | 

paran lĕpas majat cat-cut | 

trincing-cincing tinjo-maya | 

dhat clĕng dhat clĕng dhat clĕng dhat cut 

18. Mancĕlut gĕlis tumĕka | 
ngusap dlamakan ping tĕlu | 

Ki Branjang-kawat amuwus | 

ismu gĕgambĕn manira | 
tan ana pangirub kalbu | 
ajiku Si Setan-kobĕr | 
sun-panahkĕn gunung jugrug || 

19. Sun-panahkĕn langit bĕdhah | 

sun-panahkĕn bumi amblong | 
sun panahkĕn ing alas gung | 
liwang-liwung sirna gĕmpang | 
sun panahkĕn mĕndhung larut | 
sun-panahkĕn sĕgara sat | 
sun-panah tine si Anu || 

20. Cabak mati kapisanan | 
pĕthot thĕl gigal atimu | 
kĕrut kakukup kairup | 

kodhĕng dhĕngglĕng tanpa ngucap | 

pangucapmu amung ayo | 

iya ayo iya ayo | 

iya yo cup indha-indhul || 

21. Ki Barĕng-kĕcĕr ris mojar | 
yĕn ngong mĕngkene ismuku | 
ajiku setan Waringut | 
kĕri-grisi gĕrah-uyang | 
srita-sritu kudu milu | 

mring aku pasrah dandanan | 
wising mĕngkono mĕgatruh || 

569 Mĕgatruh 

1. Pra ngawirya katri tyasnya sangĕt rikuh | 
diksurane durjanĕki | 

sĕmu langar lĕngguk-lĕngguk | 
ambĕg umbak ambĕdhidhig | 
sapolah tingkahe rusoh || 

2. Jayĕngraga jroning tyas kĕlangkung rĕngu | 
ewa myat ing durjanĕki | 

Kulawirya mingat-mingut | 
mring sakĕhing durjanĕki | 
yĕn dĕn-wiwitana awon || 

3. Tan tĕlangke wus rinukti jroning kalbu | 
datan nĕdya angoncati | 

mung nganti bubukanipun | 

Nuripin dhĕdkĕt nĕng wuri | 
turu ngantuk mĕksih lunggoh || 

4. Asĕnggoran Nuripin acĕklak-cĕkluk | 
anjĕglug sarira wingking | 

Ki Wirya nolih amuwus | 
hus setan alas Nuripin | 
tĕka bisane angorok || 

5. Sasuwene (m)bijig gigir jĕglag-jĕglug | 
gĕndhila bangĕt si Baring | 

tita tĕmĕn nora urus | 
wus tan bisa ngampĕt arib | 
kudu tisna ing ciciplos || 

6. Ki Nuripin anggalĕrĕg sĕgu matur | 
inggih punika dospundi | 
kewala kĕdah angantuk | 

ragi sangĕt kraos sakit | 
tan bĕtah kula anjagong || 

7. Sĕpuntĕn-dalĕm kiyai nuwun maklum | 

Ki Kulawirya ambĕkis | 

dhasar rada edan taun | 
ambĕgan ngĕmpus Nuripin | 
sĕdhih atine ngĕndhorok || 

8. Dadya gĕring ngĕnĕs kĕthĕr atinipun | 
myat sacaraning dur-juti | 

samar tyase kĕpyar-kĕpyur | 
tan duwe ati samĕnir | 
mulĕs wĕtĕnge kĕraos || 

9. Pulintiran makĕnĕng kĕkĕmpungipun | 
kĕbĕlĕt nguyuh angising | 

Nuripin angling ing kalbu | 
lah kĕpriye mono iki | 
tan mĕnĕng kĕbĕlĕt nguyoh || 

10. Lan kĕbĕlĕt ngising amulĕs wĕtĕngku | 
yĕn mĕtuwa aku wĕdi | 

lamun tan mĕtu pakewuh | 
bangĕt tĕmĕn sira tai | 
lan sang uyoh gawe rikoh || 

11. Datan kĕna ingampĕt dĕnnira murus ( 
nekat Nuripin angising | 

kĕsamur gĕdĕring wuwus | 
sruwal bĕbĕde cinincing | 
ngĕbrok ngompol kambi lunggoh || 

12. Pra durjana tingkahe sangsaya rusuh | 
guguyon myang kang bibisik | 

kang ĕbĕr-ĕbĕran ngilmu | 
ana ingkang lĕngsĕr mijil | 
kang catur-cinatur ngomong || 

13. Dhandhang-wiring mojar mĕngkene ĕsmuku | 
ajiku si Sĕmar-kuning | 

akuncung kumala murub | 
nalĕcĕr sundhul wiyati | 
cahyaku maya mĕncorong || 

14. Angunguwung kilat thathit ing kĕdhĕpku | 
sun-linggih tĕngahing bumi | 

sakĕhing wong kang andulu | 
maring aku gĕdhe cilik | 
tuwa anom lanang wadon || 

15. Tĕka wĕlas asih (n)dulu sariraku | 
watĕke sĕlamĕt bĕcik | 
sĕnadyan wis tinalikung | 
kongsiya arĕp pinatin | 
dumadakan wĕlas tumon || 

16. Kadho-kadho tĕmahan wurung linampus | 
nauri Ki Lalĕr-wilis | 

kula rumaos tan luhung | 
sapikantuk balung pĕking | 
ĕsmu-ngong Bunglon-rĕraton || 

17. Glĕca-glece seje rupa sun-amulut | 
matane lare apidhir | 

pilong pangling marang aku | 
nora nyana nora dimpe | 
pan sun tan kĕna tinanggoh || 

18. Watĕkipun ngutil nyĕlĕr nyolong jupuk | 
gĕgabro ngapus-apusi | 

lamun lumayu binuru | 
nalimpĕt katĕmu pangling | 
tan ana ngaranni ingong || 

19. Lalĕr-mĕngĕng ngling ajiku Bila-bilu | 
ngrampĕlu wong kaya ngimpi | 
wong ajaman padha bilu | 

aku dhewe kang mintĕri | 
kabĕh dhĕnglĕng dhĕlog-dhĕlog || 

20. Lĕngĕr-lĕngĕr nora dhĕngĕr sakarĕpku | 
rĕp-sirĕp tan ana wani | 

ya aku si Bila-bilu | 
ambilu sakĕhing janmi | 
niku yĕn kula mocung wong || 

570 Pocung 

1. Pamrihipun lamun kĕtrima lĕstantun | 
sakathahing janma | 

samya kadya rare alit | 
dĕn-bĕlojodana rinĕbuta gampang || 

2. Bĕnce-watu mojar ĕh dene sirĕku | 
biyĕn kae apa | 

dĕn-blĕdig akĕmpis-kĕmpis | 

lĕhmu apa ginĕbugan ing wong kathah || 

3. Gĕr ginuyu samya rowangira lungguh | 

Lalĕr-mĕngĕng mojar | 

dandanan wong mono lagi | 

kĕna ing cilaka dumadak kĕcandhak || 

4. Kaya iku si Prĕti-bĕyĕs rumuhun | 
anayab kĕcandhak | 

mĕh mĕcĕthot dĕn-gĕbugi | 

nyĕlĕr sruwal tur amoh pinĕ ing latar || 

5. Kĕh kang (m)buru ana wong rong puluh langkung | 
gumĕdĕr angoyak | 

saplayune dĕn-cĕgati | 

ya bah pira wong siji binut ing kathah || 

6. Yu-ginuyu gar-gĕr lir wong adu sawung | 
wau pra ngawirya | 

sangsayewa jroning galih | 

Ki Nuripin ngampĕt guyu kacĕmutan || 

7. Mĕsĕm muwus Candragĕni nanging iku | 
yĕn mĕntas kĕcandhak | 

nuli sok nĕmu sĕmbulih | 
sakadare olĕh gawe kajurungan || 

8. Iya ĕmbuh kang mawa samĕrgĕnipun | 
tĕka sinung gampang | 

kĕtrima sasolahnĕki | 

Prĕti-bĕyĕs njĕngĕngĕk mĕthĕnthĕng kandha || 

9. Dhasar sĕstu lir wuwuse kyai niku | 
wong sawise tiwas | 
dumadakan awak-mami | 

mring padesan anuju omahing dĕmang || 

10. Nuju suwung ngĕblak mĕnga lawangipun | 
sĕtugĕl tan ana | 

janma kang tunggu wismĕki | 
dĕmange jĕg krĕngkĕtan anĕng jĕro mah || 

11. Mlĕbu-mĕtu manira kongsi ping tĕlu | 
tita tan na janma | 

kĕh prabot jarit sumampir | 
ngong-rayuki sasĕnĕngku mĕt dandanan || 

12. Amba rĕngkut kongsi mĕh tan kĕlar manggul | 
kĕh olĕh manira | 

liwat ing latar lĕstari | 
tĕtanggane siji tan ana uninga || 

13. Nambung wuwus Ki Lalĕr-mĕngĕng yaiku | 
bĕnĕr ujarira | 

tan beda kĕlawan mami I 

sauwise kĕtiwasan awak-ingwang || 

14. Nuli untung nora mĕnĕng-mĕnĕng nyandhung | 
bĕgja kĕslamĕtan | 

lir jupuk duwĕk pribadi | 

pra dur tutug dĕnnira kandha-kinandha || 

15. Wancinipun lingsir dalu gagad bangun | 

nglaras kang nglarasan | 

sawise pating burisik | 
angunusi lar-lĕr mĕtu maring jaba || 

16. Rĕmbagipun angĕprĕs tĕtamunipun | 
kang mrabot pĕndhokan | 
ingincim kang dadi melik | 

myang gĕdhongan ngĕndhukur sinandhing lĕnggah 

17. Pan sinĕngguh isi kĕh pĕngaijinipun ] 
wong dagang ĕtĕran | 

nyamur laku ngaku santri | 

pan sĕsore rinĕmbug mĕksih griganca || 

18. Kang tan rĕmbug nanging kĕh kang samya rĕmbug 
anukup dhayohnya | 

prabote kang dĕn-mĕliki | 

kang wus anĕng jaba kukuk abraokan || 

19. Kang alungguh ngaruh-aruhi ambĕkuh | 
ĕh cangkĕme padha | 

ting barĕngok si Kĕpadhil | 
ana apa kae cocode dĕn-umbar || 

20. Ana wuwus ya wong akĕh mono iku | 
sasĕnĕnge dhawak | 

cangkĕm cangkĕme pribadi | 
layak tanggung turu mulane braokan || 

21. Pan gumuyu Ki Candragĕni amuwus | 
marang tamunira | 

wali-wali kon-aguling | 

samya anauri pan wus kĕtanggungan || 

22. Kang alungguh kĕjĕpan dadining rĕmbug | 
tumuntĕning karya | 

Candragĕni angĕsĕmi | 

mĕksih sinamur nyĕrĕt liyangan bantal || 

23. Ing jaba sru dĕnnira abarung kukuk | 
lir angitĕr sima | 

sauran pating jarĕlih | 

kang (m)bing kilĕn lan ĕlor kidul myang wetan || 

24. Ngawirya wus anyana badhe tinukup | 
tan wurung blarutan | 

Jĕngrĕsmi anĕnggak budi | 

mapanakĕn plĕng cĕngĕng sapalungguhan || 

25. Tyas sumungku cipta rahayuning laku | 
muga kinuwatna | 

ing coba pancabayaning | 

durjana kang sĕdya mrih cidra piala || 

26. Yata wau durjana kang mĕksih lungguh | 

Ki Braja-lamatan | 

Braja-lintang Kĕndhil-wĕsi | 

Ki Bĕndha-sat Kĕndhang-gumulung Jarangas || 

27. Tambak-ladhu Gĕmblang-serang Dhadhung-awuk | 
miwah Gagak-setra | 

Kuwuk-nasak Lutung-mĕngling | 

Gĕrĕng-ĕntĕng Sambangĕrĕng Sandhang-rowang || 

28. Namung kantun wong limalas ingkang lungguh | 
nĕmbĕlas Ki Candra | 

-gĕni benggol durjanĕki | 

Ki Braja-lamatan muwus paliringan || 

29. Alas grumbul kae jĕge wana sĕpuh | 

(m)bok padha binukak | 

lowung yĕn mĕtu misrani | 

Candragĕni wus wruh lĕjĕm kĕjĕpira || 

30. Tangi lungguh dĕnnira nyĕrĕt asaguh | 
mung kari sacupak | 

sinĕrĕt plĕs diyan mati | 

Braja-lintang tanggap wĕwangsitanira || 

31. Santak muwus marang ing tĕtamunipun | 
bagus punapa-a | 

tan purun ngaturan guling | 
kadipundi tĕgĕse tan purun nendra || 

32. Botĕn ngingus mring jagongan sami lungguh | 
myang kang duwe wisma | 

kĕh wuwus tan dĕn-prĕduli | 

Jayĕngrĕsmi alon anauri sabda || 

33. Nĕdha maklum saking ngong rĕmĕn angrungu | 
kang rĕrasan jaya | 

Braja-lintang angling malih | 

lah baguse kang ngagĕm warangka ladrang || 

34. Langkung luhung kalĕrĕsan kĕndhitipun | 
kĕncĕng lir sinipat | 

lim-dalĕm kula ningali | 

Kulawirya acĕngak nauri sabda || 

35. E lah niku botĕn suka yĕn-dinulu | 
anĕng saba paran | 

ewuh ayatan prayogi | 

wontĕn tiyang sawiji ngupaya doran || 

36. Longanipun ginagapan paculipun | 
mulĕg mambu tinja | 

lan uyuh langkung amoni | 
priye kiye o ah amsuh ki sanak || 

37. Sarwi (n)dulu diniyanan paculipun | 
pan gĕlaprut tinja | 

kang duwe akidih kidih | 
jĕligrahan kudu andurma sakala || 

571 Durma 

1. Asru mojar sira Ki Braja-lamatan | 
jawane (n)dika niki | 

ladak ngagak-agak | 
mĕnĕng-mĕnĕng mĕnyunyang | 
wontĕn lungan dĕn-isingi | 
mung tata (n)dika | 
tan kongang mĕtu ngising || 

2. Braja-lintang sumambung lah ulungĕna | 
kĕrismu dĕn-agĕlis | 

kalĕbu nglarangan | 
gawe sawĕnang-wĕnang | 
tingkahmu kaya dipati | 
ing Panaraga | 
ngising ngakon nadhahi || 

3. Lah (m)bok sisan dĕn-dulangakĕn maring wang | 

Ki Sandhang-rowang angling | 

dhasar wong gĕndhila | 
ingkang edan-edanan | 

Gĕmblang-serang ngling (m)bok uwis | 

sĕdhĕng rinĕncak | 

bah pira wong tri glintir || 

4. Samba-ngĕrĕng ngling wus ayo dhinĕdhĕlan | 
sumambung Kĕndhil-wĕsi | 

wong kĕparat edan | 
mĕjanani ing kathah | 
lah wis payo dĕn-taboki | 
tai jĕjĕlna | 
ing cocote si anjing || 

5. Sru bramantya Ki Wuragil Kulawirya | 
mojar mawinga wĕngis | 

e dubilah setan | 
alit tumĕkĕng wayah | 
durung tau dĕn-abani | 
sawiyah-wiyah | 
ayonana wak-mami || 

6. Tan kudu sun-tibani krisku si Randha | 
dak-tangan bae uwis | 

sigra pra durjana | 
ambyuk parĕng nĕrajang | 
ting sarĕdhĕt ngunus kĕris | 

Ki Kulawirya | 

Jĕngraga Jayĕngrĕsmi || 

7. Sarĕng ngadĕg gya rinĕmpak pinĕrjaya | 

Kulawirya Jĕngragi | 

kinarubut kathah | 

sinudukan tan-pasah | 

kang mĕdhang ngĕlewang nitir | 

sakĕhing braja | 

kang ana kang nĕdhasi || 

8. Ting barĕkuh pukĕt rupĕg drĕg-udrĕgan | 
braja katangan tangkis | 

tambuh mungsuh rowang | 
rog caruk cinarukan | 
samya rowange pribadi | 
ana kĕdhotan | 
kang gunyĕh gubrĕs gĕtih || 

9. Durjana kĕh ing jawi myarsa kĕrĕngan | 
parĕng surak gora tri | 

mangrik akukukan | 
angabyag parĕng mara | 
masuk jĕjĕl rĕbut dhingin | 
datanpa rungwan | 
wor panjriting pawĕstri || 

10. Ki Nuripin arsa lumayu tan bisa | 
kapĕpĕtan ing janmi | 
amblusuk ing longan | 

awĕdi yĕn kĕpĕdhang | 
gluthĕkan wor tugĕlan pring | 
tan bisa ngucap | 
ambĕgan kĕmpas-kĕmpis || 

11. Pra durjana agidrah ulĕng ulĕngan | 
jogan bĕg dening janmi | 

myang ambĕn kĕdhĕkan | 
ginarĕjĕg ing kathah | 
dĕlika tugĕl dĕn-ciki | 
pĕdhot antholnya | 
anindhihi Nuripin || 

12. Bĕngok-bĕngok dĕn-idĕg-idĕg ing kathah | 

Nuripin tan bisosik | 

jĕrat-jĕrit sambat | 
marang bĕndaranira | 
sangsaya ramening jurit | 
granggang talĕmpak | 

pĕnthung towok suligi || 

13. Ting carĕngkling katangkis sami gĕgaman 
caruk rog silih ungkih | 

ambacok bat-bĕtan | 
tan ana kang tumama | 
mĕlĕsĕt liyan pribadi | 
myang rowangira | 
priyangga kĕh kang kanin || 

14. Jayĕngraga raosing prang tan rĕkasa | 
lir sinawuran sari | 

tumamĕng ing ngangga | 
tanpa eling kang paman | 
raosing sarira kadi | 
grayanging randha | 
kalane (m)boborĕhi || 

15. Jayĕngrĕsmi lan ingkang rayi Jĕngraga | 
ngeca-eca tan osik | 

jumĕnĕng kewala | 
nambung Ki Kulawirya | 
anggrĕgut ngiwung tan wigih | 
pan ora kĕrsa | 
narik kĕrisirĕki || 

16. Kewala mung tumandang kĕlawan asta | 
kang tinĕpak jungkĕlit | 

pisĕk irungira | 
kang dinugang jrĕkakang | 
kang tinabok tibĕng siti | 
tan ana tahan | 
kĕtiban tanganĕki || 

17. Pra durjana akathah ingkang kacurnan | 
cangkĕm gugubrah gĕtih | 

gogrog untunira | 
myang pĕcah matanira | 
kĕh kang kalĕngĕr tan eling | 
bĕrkat wong kathah | 
mĕksih parĕng ngĕbyuki || 

18. Angrĕrĕjĕng tan sĕla dĕnnya marjaya | 
Kulawirya tan gingsir | 

rinĕbut ing kathah | 
iringan wingking ngarsa | 
myang Jĕngrĕsmi Jayĕngraga | 
angeca-eca | 

rinampog kĕhing janmi || 

19. Kulawirya sangsaya (m)bĕg kasudiran | 
angrampĕt tumbak kĕris | 
granggang pĕdhang klewang | 
berang myang arit bapang | 
pĕpĕnthung lawan suligi | 

rĕmak tinĕmpak | 
kĕh gigol tibĕng siti 

20. Pra durjana tan tahan linawan tangan | 
tinapuk tinĕmpiling | 

jinĕjak dhinupak | 
tinapuk tinabokan | 
kang sinikut sinalĕnthik | 
irunge timpal | 
kuning manguwir-uwir || 

21. Giris giras lumayu asalang tunjang | 
tan kongsi mĕdal kori | 

gĕdhĕg brol tinĕbak | 
rĕbah katunjang kathah | 
swarane gumrĕdĕg atri | 
lir wrĕksa rĕbah | 
sol singsal dening angin || 

22. Sirna larut sakĕhing para durjana | 
samya lumayu (ng)gĕndring | 
kang ambruk rumangkang | 
rĕngkĕng-rĕngkĕng lumajar | 
pĕthut benggol tan na kĕri | 
gusis sar-saran | 

siji tan ana kĕri || 

23. Ki Wuragil Kulawirya sru susumbar | 
baliya aywa (ng)gĕndring | 

eman kokokira | 
jĕjadhuging durjana | 
abĕrĕt pating sarĕnthit | 
liyangan bantal | 
tan sĕmbada si Baring || 

24. Ki Nuripin angririntih anĕng longan | 
sambat bĕndaranĕki | 

dhuh lae bĕndara | 
nuwun tulung kawula | 
tan bĕtah raosing sakit | 
kaidak-idak | 

ing wong kathah wak-mami || 

25. Jayĕngrĕsmi Jayĕngraga Kulawirya | 
kagyat dĕnnya miyarsi | 

sambate santrinya | 

Nuripin biyang-biyang | 

Kulawirya gya mring jawi | 

tinon tan ana | 

mirĕng nĕng jro wismĕki || 

26. Malbĕng wisma angling nĕng ngĕndi (ng)gonnira | 
santri matur nĕng ngriki | 

sigra Kulawirya | 

murugi ing (ng)gyannira | 
nĕng longan santri Nuripin | 
nulya ingĕngkap | 
ambĕne kang nindhihi || 

27. Wus kabronggang Nuripin tan bisa obah | 
tinarik kinĕn tangi | 

Nuripin sĕsambat | 
ingkang alon kewala | 
kawula tan bisa tangi | 
langkung sakitnya | 
samya gupuh nulungi || 

28. Wus mĕngkana ing wanci anggagat enjang | 

Jĕngrĕsmi ngandika ris | 

kadipundi paman | 
punapa lajĕng lampah | 
punapa rĕrĕh ngĕntosi | 
kang darbe wisma | 

Ki Kulawirya tangi || 

29. Mangsa borong manira manut kewala | 

Jĕngraga matur aris | 

yĕn parĕng paduka | 
luhung laju kewala | 
pan wus luwar ing prakawis | 
tanpa damĕla | 
akĕndĕl anĕng ngriki || 

30. Jayĕngrĕsmi ngĕndika ya bĕnĕr sira | 
payo mangkat tumuli | 

lah ta priye sira | 

Nuripin apa bisa | 
lumaku mangkat saiki | 
alon turira | 

lir pĕksi srĕngkara ris || 

572 Dhandhanggula 

1. Inggih bĕndara kula umiring | 
nanging maklum dalĕm rĕrandhatan | 
lumampah sapikantuke | 

Jayĕngrĕsmi lingnya rum | 

ya lon-lonan bae Nuripin | 
sarwi tumingal wisma | 

-nira durjanĕki | 
rusak kĕtunjang ing kathah | 
kadya binĕladhah tutug kanan kering | 
rĕbah pating julĕmpah || 

2. Nulya umangkat ngawirya katri | 
janma gusis mung kari dandanan | 
kang gumĕlar ing wismane | 

laju ing lampahipun | 
wancinira ing pajar sidik | 

mĕdal jawining dhadhah | 
pĕkaranganipun | 
lumampah angidul-ngetan | 
nut galĕngan kang pĕksi asri munyĕnjing | 
cucuwiyun branjangan || 

3. Dhĕcu lan srigunting cingcing-goling | 
nulya anon sĕndhang pinggir marga | 
kayoman ing pilang pule | 

arĕrĕn anĕng ngriku | 

samya ngambil kang hĕr astuti | 

lajĕng awĕktu salat | 

a-Subuh bakda wus | 

pĕragat pĕndonganira | 

samya mucang Jayĕngrĕsmi ngandika ris | 

lah paman Kulawirya || 

4. Inggih ta lah ing lampah puniki | 
sĕmunipun kenging pĕnagihan | 
kasĕngka lan rubedane | 
manggih pancabaya gung | 
cobaning Hyang bĕncanĕng pati | 
yĕn ta tan rinĕksa-a | 

mring Hyang Kang Murba Gung | 
sayĕkti samya pralaya | 
nĕng Tĕgarĕn curĕs cariyosirĕki | 
tan wontĕn kang wĕwarta || 

5. Langkung ngungun ingkang sinung angling 
ingkang paman mĕsĕm lon lingira | 

iya ta lah katujune | 

nora tumĕkĕng lampus | 

ana pangrĕksanya Hyang Widi | 

brĕkahe wong ngatuwa | 

sawabing luluhur | 

yĕn ta padha nĕdhasana | 

pĕsthi bae jidĕng wong sĕmene iki | 

tan kangsi sakrĕmĕsan || 

6. Jayĕngraga gumujĕng dĕnnya ngling | 
ngong tumingal mring paduka paman | 
lir Samba pĕrang tandange | 

anĕng Ngastina linut | 

dening sata Kurawa sami | 

malĕdug Samba sumbar | 

iki Samba bagus | 

pĕpradan tĕkan uyuhnya | 

sore Samba bĕdhug bangun Samba mijil | 

bocah sanga wilangan || 

7. Tiba jĕndhul nĕng Ngastina nganjir | 
pan anglera tan ana mĕmadha | 
nang wĕk gus wĕk jĕlanthir wĕk | 
samya asru gumuyu | 

Jayĕngrĕsmi mĕsĕm lon angling | 
andĕlna yĕn angrĕngga | 
cĕplĕs amĕmangun | 
pamane dĕn-emba Samba | 

Ki Wirya gumuywangling nora kadyĕki 
nging satĕmĕne ingwang || 

8. Ngĕndi ana wong pinrĕp ing jurit | 
tĕka mundhak ilang nĕpsuningwang | 
padha myat lan bocah ĕthĕng | 

tan mantra-mantra nĕpsu | 

ngong tan nĕdya anjĕmalani | 

nangkis-nangkis kewala | 

gĕgaman kang nĕmpuh | 

tan ngrasa kĕtiban braja | 

mulane tan bisa bramantya tyas mami | 

lir awor rare dolan || 

9. Yĕn ta ana-a ingkang nglarani | 
kaya mĕtu nĕpsuku tekadan | 
kang putra saya guyune | 

Nuripin sru ngling (ng)guguk | 
bilah dene saya anjinggring | 
winangun mring kang putra | 
lir Samba prang pupuh | 

nĕng Ngastina ngendralaya | 

Samba putra ing Dwarawati asĕkti | 
pantĕs kang pinaraban || 

10. Botĕn kados Sambane wong ngriki | 
punika wau tiyang durjana | 
namanipun Samba-ngĕrĕng | 

tan tĕyĕng jrih prang pupuh | 
tan lir Samba ing Dwarawati | 
kĕjaba kae nayab | 
sĕtun ambĕlurut | 
dhapure wus kaya setan | 
nora kaya hĕndaraku Ki Wuragil | 
bagus ngĕntasi karya || 

11. Jayĕngraga gumujĕng sarya ngling | 
kĕjaba-a tan kĕna rinasa | 
Samba-ngĕrĕng wong grĕs-ugrĕs | 
Samba wĕlulang asu | 

tan tinatah mung dĕn-irisi | 
isih wulune ngiras | 
pulase bang biru | 
samya ginaguyu suka | 

Ki Wuragil gumuyu nolih Nuripin | 
nudingi sarwi mojar || 

12. Lĕkas muwus kĕnthol bagus Ripin | 
gĕring sĕprandene anggĕgarap | 

lir wong prĕnjana wuwuse | 
priye basamu mau | 

endrajala mono kang ĕndi | 
jawane kang (n)drajala | 

Nuripin umatur | 

kula ragi kirang priksa | 

namung ilok-ilok myarsa dhalang ringgit | 

mawi angendrajala || 

13. Botĕn sĕrĕp ngajĕng wingkingnĕki | 
ngling malih jĕg nganggo mau ika | 
bangsa jinggring mono priye | 

aku tan pati surup | 

Ki Nuripin matur ngĕsĕmi | 
e botĕn piyambakan | 
pan kĕsupĕn wau | 

Ki Wirya ngling jĕg angumpak | 
anggĕgarap siya-siya mring wak-mami | 
dĕn-padhakakĕn saka || 

14. Sangsaya suka paguywan sami | 

Jayĕngrĕsmi mĕsĕm ngandikanya | 
suwawi umangkat age | 
mupung enjing mĕruput | 
ingkang paman nauri aris | 

iya payo prayoga | 
mangkat mupung esuk | 
anulya samya lumampah | 

Ki Nuripin samĕkta gĕgendhong jarit | 
lumaku kariyĕgan || 

15. Kulawirya gumuyu ngling bĕcik | 
dene lĕntrĕng-lĕntrĕng lakunira | 
dol bagus kaya pĕngantĕn | 
ngong apa nut sirĕku | 

apa sira angiring mami | 

Nuripin aturira | 

andang pira iku | 

ngong mĕksih satĕngah lara | 

suprandene lĕkas wiwit dĕn-dukani | 

pyayi tan tĕpa-tĕpa || 

16. Ki Wirya ngling dene ngong tan sakit | 
matur e lah kĕjawi punika | 

wus kantĕnan sanĕs-sanĕs | 

Jayĕngraga gumuyu | 
sĕprandene biso madoni | 

Jĕngrĕsmi lon lingira | 
ya bĕcik kadyĕku | 
nĕng paran namur paguywan | 
supaya mrih bĕgarĕng ati ngundhaki | 
ing kĕsĕl miwah lara || 

17. Lothung marahi kuwat sathithik | 
darapon rada tĕngĕrĕng manah | 
anggliyak sapĕkolĕhe | 

Nuripin matur nuwun | 

nulya laju lampahira ris | 

nut lorog pĕgalĕngan | 

anjog ing mĕrga gung | 

tumurun ngidul-angetan | 

byar raina sumirat soroting rawi | 

sumunaring pracina || 

18. Andipani saliring dumadi | 
sĕsining rat katrapĕng ujwala | 

-nirĕng surywa pamurbane | 
nipat rum-rum sawĕgung | 
kasilaking Hyang Bagaspati | 
mrabang lir netraning Hyang | 

Kala ngrura ngejur | 
marĕrĕng bintulu juga | 
panrawunging urub bang ngidhĕp-idhĕpi | 
tumĕnggi ing kanangrat || 

19. Angododi undhuking sakalir | 
ngulur tang wĕwayangan apanjang | 

Arunĕnjang panipate | 

ron-ron rurumput mabun | 

maruntusing pupus akikis | 

kadi pinarĕnjĕman | 

kacrita ring lĕr bun | 

mĕmadu prĕdapĕng patra | 

pakis-aji lunge ngukĕl ngulĕr guling | 

ngarĕmbyung pakis-jangan || 

20. Dhukut kalamĕnta lawan grinting | 
tatĕmbagan mĕrakan lamuran | 
kasrampak rumput mawa we | 
ngĕbĕsi kang lumaku | 
mawĕng pagalĕngan ing sabin | 
bĕbĕran tinĕgalan | 

jagung myang jĕwawut | 
pulung asumba asinang | 
papĕncaran pala kasimpar ngĕmohi | 
janganan angayangan || 

21. Lombok terong kara lan kĕcipir | 
linanjaran ambiyĕt wohira | 
sĕmangka krai tĕmune | 

sri pinagĕran wuluh | 
ririsigan dĕn-ropohi ri | 
ana kang wus rinĕmbang | 
wĕnĕh lagya rabuk | 
ngiwung nugar patĕgalan | 
pinggir wana tĕrataban gĕrumbuli | 
sinugat ingawugan || 

22. Kang bĕmjul kĕbo lawan sapi | 
ingaba bo ho hir kiya-kiya | 

pating sarĕlĕt pĕcute | 
miwah kang anĕng gubug | 
gĕgambangan kĕndhangan asri | 
sarwi nyawĕni gaga | 
angukuki manuk | 

Nuripin anolih mojar | 

nora jamak wong kae ngayĕm-yĕm ati 

tunggu kambi gambangan || 

23. Sumĕkĕhan gagane andadi | 

baya wong ngĕndi kang samya gaga | 
anggĕnggĕng pinggir ginudhe | 
wau ta kang lumaku | 
ring pĕgagan wu kang kawuri | 
nampak wana kĕtĕban | 
pĕjatĕn wrĕksa gung | 
kĕh pĕksi munya wurahan | 
pĕngĕlinging ulung kalangan mĕlingi | 
anjurudĕmung raras || 

573 Jurudĕmung 

1. Cangak bĕbayakan miwah | 
manol darĕs jaka-wuru | 
bidho dunsaka kakab rambu | 
bahak bĕduak gĕrindan | 
bango manawang mangiwung | 
tumiling akĕkalangan | 

myang pĕniyuping ngun-angun || 

2. Srigunting angungsir kaga | 
kĕkĕt kabundhal angasut | 
kĕkĕt ninilap sinaut | 
ngĕnĕni pĕksi lap-alap | 
wingwrin pinĕndir lumayu | 
lap-alap nilap mĕngandhap | 
nibani dara kĕtanggul || 

3. Dara kĕh ambyar sar-saran | 
sasiki kĕna rinawuk | 
pratistha pĕksi ngun-angun | 
lumayu olĕh mĕmangsan | 
pra ngawirya sukĕng kalbu | 
kĕndĕl dĕnnira lumampah | 
myat pĕksi ngasusut sinut || 

4. Samya gumujĕng asuka | 
labĕt luwar ing pakewuh | 
wĕh langĕning kang kadulu | 
pra pĕksi lir ambubungah | 

Nuripin angling gumuyu | 
lĕh gawe si alap-alap | 
kaburu anĕmu candu II 

5. Hih hih lo si alap-alap | 
solahe amrih kadulu | 
daleya nyangkĕrĕm manuk | 
darane ginawe dolan | 
cinulkĕn uga sinaut | 

bok uwis digawa lunga | 
mĕnglang-mĕnglĕng adol bagus 

6. Lap-alap lir wruh ing basa | 
mĕsat niyup ing gurda gung | 
kang akĕndĕl gya lumaku | 
umanjing wana gĕrotan | 
pĕjatĕn mĕksih tumurun | 
lĕlĕmpar angidul-ngetan | 
pasitĕn wĕwĕdhĕn mawur || 

7. Lon-lonan dĕnnya lumampah | 
maklum marang santrinipun | 
Nuripin kang mĕksih ngukruk | 
Jĕngraga alon ngandika | 
sĕsambĕn sarya lumaku | 

si Ripin iku sih lalara | 
rĕmus awake sakojur || 

8. Wuwuse kaya wong waras | 
ukur wong lara cĕlathu | 

Nuripin alon umatur | 

o inggih lĕrĕs bĕndara | 
badan-kawula sĕdarum | 
bĕbalung rĕmĕk sadaya | 

Ki Kulawirya amuwus || 

9. E e biyang nora jamak | 

Nuripin (n)dang pira munthuk | 
dene mĕmĕla ulatmu | 
ngalĕndrĕg kĕmlara-lara | 
kaya wong gĕring sawindu | 
ugungan ingeman-eman | 
dak-cawuk nyĕnthak janggutmu 

10. Nuripin agarundĕlan | 
andĕlna yĕn srĕngĕn batur | 
matur wong sakit sĕtuhu | 
dĕn-ranni kĕmlara-lara | 

Ki Kulawirya sru muwus | 
ngĕndi ana wong gring bisa | 
lumaku juwĕh cĕlathu || 

11. Samya ginuyu kang putra | 
awĕlas mring santrinipun | 
lumakyĕng wana mĕh kĕmput | 
wisan-gawe wancinira | 
rarywan pinggiring dĕlanggung 
parĕrĕbaning alampah | 

nĕng soring wit trĕnggulun gung || 

12. Aseyub samya amucang | 

Jayĕngrĕsmi ngandika rum | 

Nuripin sira ngong dulu | 
awakmu dene sangsara | 
wong ribug wuwuh kabubuh | 
matur o inggih punika | 
dados bĕbantĕning kewuh || 

13. Cilaka kĕtula-tula | 

saking sruning manah bingung | 
myating durjana angiwung | 
dadya ngungsi marang longan | 
tĕmah kĕblabag ambĕn gung | 
kaidak-idak wong kathah | 
sasat karĕbahan gunung || 

14. Tan anyana manggih gĕsang | 
raosing badan sĕkojur | 

pan kados kinĕpruk-kĕpruk | 
pisĕking antol dĕlika | 
nindhihi badan sĕdarum | 
ya talah Nuripin sira | 
awĕlas tĕmĕn ngong (n)dulu || 

15. Umatur nuwun nor-raga | 

Ki Wirya mĕncĕp amuwus | 
ĕh ĕngdene saya mumblug | 
jĕjĕrĕh wong (n)dongĕng kalah | 
sirike nanging ya patut | 
dĕn-dak-idak lir rinĕncak | 

jĕr sira nasarkĕn laku || 

16. Wong dĕn-pakakkĕn durjana | 
tujune ĕnthĕng sinangkul | 

ya iku Ripin tambamu | 

wong gĕndhila kĕlĕmĕngan | 

tan kongang kumringkang nguyuh | 

gĕdhidhak dadi prakara | 

mĕh thithik sira ngong-bubuh || 

17. Nuripin tan bisa mojar | 

Jĕngrĕsmi mĕsĕm amuwus | 
lah sĕwawi paman laju | 

wus nipis wana kang kambah | 
mĕnawi mangke ing ngayun | 
yĕn amanggih padhusunan | 
kewala ananggĕl laku || 

18. Maklum mring santri kang lara | 
mĕlarat anĕng ing purug | 
kang paman alon amuwus | 
paran ing sakĕrsanira | 

manira kewala anut | 

wus mĕngkana gya umangkat | 

alon-lonan lampahira || 

19. Pungkas wana pĕjatĕnan | 
nampak tĕrataban grumbul | 
mĕrga lĕmpar wĕdhĕn mawug | 
sarwi dulu tĕtanĕman | 

kĕh dhuwĕt jambu kĕluthuk | 
tĕrag tan nuju mangsa wah | 
mung jali jarakcina gung || 

20. Wus cĕlak ing padhusunan | 
kitrine katon ngarĕmbyung | 
akĕtĕb ijo kadulu | 
anapak tĕgal papagan | 
neka-neka palanipun | 
kacaryan ingkang lumampah | 
wirangrongan andudulu || 

574 Wirangrong 

1. Wanci Hyang Kalandaragni | 
nĕngah panase angobob | 
tumapuk jiwangga lir tinunu | 
roron lum mĕrkitik | 
kĕtĕnggĕl ing Hyang Surya | 
saliring rat kalĕsahan || 

Jilid 9 - Kaca : 193 

2. Tumumpĕr lir anggĕsĕngi | 

Nuripin ngrĕsula kagok | 
bilah nora jamak panasipun | 
gumamplĕng (ng)gĕdhĕgi | 
tan ana ub-auban | 

lĕmah tinapak apanas || 

3. Lĕbu wĕdhĕn kang amawi | 
lir amĕnyak wedang umob | 

Nuripin lampahnya agĕriguh | 
saking panasnĕki | 
kĕkicatan tan bĕtah | 
ngalincak lĕrĕn sĕdhela || 

4. Sinampyĕng lampahirĕki | 
dĕnyarsa kampir ing dhukoh | 
praptĕng pinggir dhadhah nĕng sor bulu | 
samya rarywan linggih | 

Jĕngrĕsmi lon ngandika | 
lan Ripin sira mĕntara || 

5. Mring pomahan dĕn-agĕlis | 
anĕmbung lĕrĕnan kono | 

Ki Kulawirya jar lo iku gus | 
ywa kaya kang uwis | 

yĕn kongsi ko(k)pindho-a | 

amĕsthi bilai sira 


6. Jĕngraga gumuyu angling | 
ya nĕk manĕh sira ngompol | 

Ki Nuripin sigra maring dhusun | 
angulat-ulati | 
janma ingkang prayoga | 
supaya ywa mĕlang ing tyas || 

7. Takĕn pakaumanĕki | 

marang wong ingkang kaprĕgok | 
yĕn (n)dika tĕtanya kaumipun | 
niku Ki Nurbayin | 
tan wontĕn pangulunya | 
nging Ki Nurbayin punika || 

8. Pitutuwaning desa ki | 
dhik-kĕdhik ragi ginuron | 
maring ingakathah sami mriku | 
barang kang kinapti | 

Nuripin sukĕng driya | 

nulya marang wismanira || 

9. Tinudingan wismanĕki | 

Ki Nuripin mara gupoh | 
praptĕng wismanira amitĕmbung | 
nĕdya nunukĕri | 

angandhar mula buka | 
ing salampah rĕh dinuta || 

10. Anauri Ki Nurbayin | 
inggih prayogi kemawon | 

nging ngong tan kĕwasa pĕnĕdipun 
maring (ng)gĕn pĕtinggi | 
barang rĕh tan kuciwa | 
lan pĕnĕd watĕkanira || 

11. Nanging (ng)gih (n)dika-aturi | 
mĕriki kularsa tumon | 

Ki Nuripin sigra gupuh wangsul | 
praptanirĕng ngarsi | 

Nuripin aturira | 
paduka sami ngaturan || 

12. Sami pitados tan watir | 
botĕn kadya kang kĕlakon | 
punika prayogi wismanira | 
nĕnggih Ki Nurbayin | 
ingkang tinuwa-tuwa | 
ragi ginuron ing kathah || 


13 (Dumugi ing dhuwun) 

VI. Dumugi ing dhuwun 

Longsor, para andon lampah sipĕng ing griyanipun Kaum Ki Nurbayin 
ingkang gadhah anak tiga, prawan kasĕp, sumĕngka ing asmara sami nubruk 

Jayĕngraga. 

Dumugi ing dhusun Longsor, para andon lampah sipĕng ing griyanipun Kaum 
Nurbayin. Dhusun Longsor punika kineringan dening sakiwa-tĕngĕnipun 
jalaran pĕtingginipun nama Raga-mĕnggala sagĕd srawung ing ngakathah, 
manahipun sae, budinipun santosa. 

Dalunipun kasĕgah nĕdha dipun ladosi Nyi Nurbayin lan anakipun tĕtiga 
prawan kasĕp, rupinipun kuciwa, nama Banĕm, Banikĕm lan Baniyah. Solah- 
tingkahipun dinamĕl-damĕl murih kinasihana. Pĕtinggi Raga-mĕnggala 
kalihan tiyang sawatawis sami dhatĕng pĕrlu ngurmati tamunipun Ki 
Nurbayin. Para tamu dipun aturi lĕrĕm ing griyanipun pĕtinggi, nanging sami 
milih ing griyanipun Nurbayin. Ki pĕtinggi atur pasĕgah sakalangkung pĕpak. 
Jayĕngrĕsmi nyariyosakĕn anggĕnipun kĕsasar, sipĕng ing griyanipun 
benggoling durjana, sami dipun kroyok, nanging wilujĕng. 

Mirĕng cariyos wau, ki pĕtinggi lajĕng kĕngĕtan bilih ing ngriku wontĕn 
tiyang tiga saking Tĕgarĕn, lajĕng sami dipun takĕni. Aturipun, para durjana 
sami anukup tĕtamu awit saking pangajakipun Brajalamatan, Brajalintang lan 
Dhadhungawuk. Sanĕsipun namung tumut kemawon. Tiyang tiga wau sami 
nandhang tatu, mila sakalangkung ajrihipun. Kulawirya paring arta tigang 
reyal dhatĕng para durjana ingkang sami nandhang tatu kangge tumbas jampi. 
Ki pĕtinggi atur katrangan bilih dhusun Longsor punika kalĕbĕt talatah 
Trĕnggalĕk Lĕmbuasta. Mila tindakipun para andon lampah badhe 
kadhĕrĕkakĕn ki pĕtinggi piyambak. Lajĕng rĕrĕmbagan bab tĕtanĕn mawi 
petang tuwin sarat sarana wiwit panggaraping sabin murih wilujĕng kalis ing 
ama. Sadaya wau miturut tuntunanipun Ki Nurbayin. 

Kaca 194 - 214. 

574 Wirangrong 

13. Lĕga tyasira Jĕngrĕsmi | 
sarwi angandika alon | 

lah sumangga paman maring dhusun | 
kang paman nauri | 
lah ya payo prayoga | 
anulya samya lumampah || 

14. Lon-lonan malbĕng desa-ki | 
mring wismanya kang tinanggoh | 
tan na dangu prapta gupuh-gupuh | 
kang duwe wisma wismĕki | 
sarya ris aturira | 

sumangga tumamĕng wisma || 

15. Kang ngaturan nulya aglis | 
mangsuk ing wisma sinaos | 
kĕlasa sarya-nyar tata lungguh | 
umatur Nurbayin | 
karaharjaning lampah | 

sarta tĕmbening pagutan || 

16. Sinauran sami-sami | 

sarwi pajar purwaning (n)don | 

Nurbayin nor-raga sakĕlangkung | 
dennya jrih mring tami | 
sabab wus miyarsa warta | 

ki guru ing Wanamarta 


17. Mangkya kang putra martami | 
kampir dĕnnya ngĕlana (n)don | 
sru sokur ing nala sugun-sugun | 
mundur saking ngarsi | 

akĕn angrukti sĕgah | 
myang kinĕn mĕnĕk dawĕgan || 

18. Dadakan nĕmbĕlĕh pitik | 
tĕtĕlu kang dhara babon | 
binasĕngĕk samya tan adangu | 
dĕnnya ngrĕratĕngi | 

wus ramut sĕdayanya | 
anuding mring rayatira || 

19. Miwah mring anake ĕstri | 
tĕtĕlu nging awon-awon | 
kinĕn nyaosĕna maring ngayun | 
sigra kang tinuding | 
naoskĕn sugata | 

Nurbayin (m)bĕkta dawĕgan || 

20. Nĕng ngarsa ngirit kang ĕstri | 
kĕlawan anake wadon | 
praptĕng palungguhan suguhipun | 
sumaos ing ngarsi | 

Nurbayin lon aturira | 
sumangga ingkang punika || 

21. Sumapala anaosi | 
namung sarate kalĕson | 
wening nyu sacrĕtan mugi katur | 
ring paduka sami | 

Jĕngrĕsmi rum ngandika | 
ĕnggĕh sru pĕnrimaningwang || 

22. Pan sarwi samya angambil | 
dawĕgan sampun binolong | 
nginum we sĕdhĕngan apikantuk | 
sĕgĕr angganĕki | 

rĕrĕm dĕnnya katoran | 
lorot sinungkĕn mangandhap || 

23. Tinĕlaskĕn mring Nuripin | 
dĕgan lajĕng pinĕlathok | 

pan wus binĕlungkang dĕgan tĕlu | 
wus tĕlas binukti | 

Jĕngrĕsmi lon ngandika | 
kalungsĕn ing katambĕtan || 

24. Sintĕn paman ranirĕki | 

lan ing pundi raning dhukoh | 
matur kang liningan nggih sang bagus | 

kang sotah mastani | 
pun Nurbayin kawula | 
nĕng ngriki katĕmpah sĕpah || 

25. Momong nak putu gĕng alit | 
mung kula kang dĕn-dhĕdhaplok | 
myang nak-putu prapat dhusun-dhusun 
kang sami mĕrsudi | 

samya dhatĕng mring kawula | 
anggĕpe sami ambapa || 

26. Dene kang dhusun puniki | 
winastan dhusun ing Longsor | 
pan ragi keringan dening kĕcu | 
tan purun ngrĕsahi | 

Jĕngrĕsmi ris ngandika | 

(ng)gih sokur Alkamdnlilah || 

27. Ki Nurbayin matur malih | 
sumanggamba turi turoh | 

gya ingkang ingancaran aturuh | 
sarwi ngandika ris | 
lah suwawi wasisan | 
sami anadhah kĕmbulan || 

28. Nurbayin nuwun turnĕki | 
paduka nadhah sang anom | 
kula wus luwaran duking wau | 
yata kang abukti | 

pikantuk dĕnnya nadhah | 
nutug nulya aluwaran || 

29. Cinarik sinungkĕn maring | 

Nuripin nadhah adhokoh | 

kongsi tan bisa bah langkung tuwuk | 
akĕdhik kang kari | 
pan wus dĕnnya amangan | 
sininggahkĕn ajangira || 

30. Ki Wirya gumuyu angling | 
lo Ripin olĕ (m)bĕbadhog) | 
jarene kĕlaran gĕring ngukruk | 
pĕmangane bĕlis | 

asor yĕn kĕwarasan | 
agawok giris tumingal || 

575 Girisa 

1. Jayĕngrĕsmi lon ngandika | 

kadipundi wau paman | 
mawine dhusun kĕringan | 
puniku sabab punapa | 

Nurbayin alon turira | 
duga-dalĕm ingkang mawa | 
kĕdah kĕringan kewala | 

(ng)gih wontĕn kĕdhik kang mawa 


2. Kang dados pĕtinggi desa | 
ing Longsor ragi keringan | 
sagĕd ngĕmori ing kathah | 
dhasar pĕnĕd manahira | 
yĕn kĕtĕmpuh ing prĕkara | 
dhasar sĕntosa bĕlaka | 
bĕbanthĕng ing pĕgunungan | 
wastane Raga-mĕnggala || 

3. (ng)Gih anak-anakan kula | 
mĕksih kĕpenakan misan | 
mila yĕn parĕng ing karsa | 
mangke prayogi mangetan | 
angĕt datan sumĕlang tyas | 
inggih pun Raga-mĕnggala | 
kĕlangkung rĕmĕn tamuwan | 
wong sae ginĕmatĕnan || 

4. Utawi tamu prayoga | 
mendahipun bungahira | 
punapa kang kinarsakna | 
kados tan cuwa ing karsa | 
lah sumangga yinĕktosan | 
Jayĕngrĕsmi ris ngandika | 
(ng)gih sokur paman utama | 
nging dhĕdhĕme tyas manira || 

5. Kĕdah nĕng ngriki kewala | 
nukĕri wismane paman | 
sĕdalu lawan sĕsiyang | 
anĕdha-lila andika | 

Ki Nurbayin lon turira | 
inggih sumangga kewala | 
namung ngaturi prayoga | 
kang pitados ing panggenan || 

6. Jĕngrĕsmi nauri sabda | 
inggih sapĕnĕde paman | 
mĕngkana ing wancinira | 
wus akir wĕktu Luhurnya | 
paman manira yun salat | 
umatur inggih sumangga | 
nulya samya marang langgar | 
Nurbayin kinĕn dadi man || 

7. Matur mopo mum kewala | 
Jĕngrĕsmi ngimami salat | 
antara wĕktu wus bakda | 

tan kundur laju nĕng langgar | 

Ki Nurbayin maring wisma | 
nuduh kĕn saos dhaharan | 
mring nak rabinya mring langgar 

samya naoskĕn nyamikan 


8. Cinaran dhahar nyamikan | 
ngawirya samya dhaharan | 
wowohan myang lah-olahan | 
wus antara dangunira | 

ing wĕktu wus manjing Asar | 
sĕdaya sarĕng akadas | 
samya salat wĕktu Ngasar | 
wus pĕragad bakda salat || 

9. Mĕksĕca lĕnggah nĕng langgar | 

Ki Nurbayin marang wisma | 
akĕn nyaoskĕn dhaharan | 
rabinya lan sutanira | 

gupuh sĕsaji mring langgar | 
wus tinata anĕng ngarsa | 
samya mundur maring wisma | 

Nurbayin nuding rowangnya || 

10. Kinĕn ngaturi pra tuwa | 
manggihi tĕtamunira | 
miwah ki pĕtinggi lurah | 
lurah bubundhĕling desa | 
sarta angrukti sugata | 

-nira kang badhe jagongan | 
wus nyĕmbĕlĕh bĕbĕk ayam | 
myang angolah pĕpanganan |] 

11. Wus rumat dĕnnya parentah | 
nulya Nurbayin myang langgar | 
tundhuk lan para ngawirya | 
saha nyarakkĕn dhaharan | 
ingkang sinĕmbrama samya | 
adhahar sasĕnĕngira | 
wowohan myang lah-olahan | 
nyamik sapikantukira || 

12. Nurbayin alon turira | 
sang bagus amba punika | 
rumaos kĕlangkung bĕgja | 
inggih tamiyan paduka | 
pĕndugi-kula ing manah | 
andika sampun utama | 

ing ngĕlmi ingkang sampurna | 
pun bapa angalap bĕrkah || 

13. Kula tuwa-tuwa bangka | 
kakĕhan taun kewala | 

tan (n)dungkab babing sampurna | 
ing dalĕm titah ngagĕsang | 
kĕtungkul ngĕlmi nĕnĕman | 
tan dugĕng ngĕlmi kang tuwa | 
inggih sanguning apĕjah | 

mugi sang bagus asunga || 

14. Pitĕdah ingkang sanyata | 

Jayĕngrĕsmi lon ngandika | 
mĕne dĕnnya nyĕnyamikan | 
mĕksih angasta pisang mas | 
saulĕr sarwi anabda | 
mĕsĕm wor ing panĕmbrama | 
kĕlangkung atĕbih paman | 
pĕmbatanging mring manira || 

15. Lir ngincup antuping kombang | 
cĕpak lupute pĕthĕknya | 
tangĕh kĕlĕrĕsaneka | 

manira santri wĕlaka | 
mĕksih winulang sudarma | 
dĕrĕng wruh ngĕlmu nĕm tuwa | 
yĕn ngĕlmi santri tan endah | 
namung ngĕlmi sĕmbahyangan || 

16. Linulud dalu lan siyang | 
gumuyu Ki Kulawirya | 

i bilah dene agawat | 
kang Nurbayin pitakonnya | 
dene kadi wohing nanas | 
mawi pinilih nom tuwa | 
puniku dospundi kakang | 

Ki Nurbayin mĕsĕm nabda || 

17. Inggih mangsa-borong samya | 
ing ngriku panuwun-kula | 
angalap bĕrkah wuwulang | 
mila ngong atur pĕtanyan | 
saking balilĕt kawula | 
dununging ngĕlmi nĕm tuwa | 
sĕsangu ginawa pĕjah | 

Ki Wirya sangssaya latah || 

18. Sarya ngling kaya wong lungan | 
mikir sangu kang ginawa | 

Jĕngraga mĕsĕm ngandika | 
lĕrĕs man Nurbayin (ng)gĕnnya | 
tanya ngĕlmu nom tuwanya | 
kang nyata pĕtanyanira | 
wajibing gĕsang ihtiyar | 
puniku apan utama || 

19. Ki Wirya malih ngandika | 

(ng)gih gampil puniku kakang | 

Nurbayin pĕtanyan-dika | 

tan susah matur anakmas | 
sĕkalihan miwah mring wang | 
gampile andika tanya | 
marang Nuripin kewala | 

uningĕng ngĕlmi nom tuwa 


20. Yĕn kula ngĕlmi punika | 
kang ginawa sangu pĕjah | 
pĕnĕde sangu bĕrambang | 
kinandhut ywa ical-ical | 
niku kakang kang utama | 
tinandur anĕng ing dunya | 
suprih thukul ing akerat | 
mĕkotĕn pĕsĕmonira |] 

21. Kudu-kuduning agĕsang | 
kang tan pĕgat pujinira | 
lir bĕrambang ingoncĕkan | 
tan tĕlas kuliting brambang | 
sap-sapaning ngĕlmu rasa | 

Nurbayin mĕsĕm anjola | 
matur tan pati surupan | 
anyathĕti kanthĕtira || 

576 Kinanthi 

1. Ki Kulawirya amuwus | 
yĕn andika kang Nurbayin | 
arsa wruh ingkang tĕtela | 

(ng)gih ngriku maring Nuripin | 
kang wus tinanilan mulang | 
mring murid ingkang sĕdyapti || 

2. Ambakna niku nyĕkukruk | 
tan kĕna dĕn-mĕjanani | 

Ki Nurbayin ngungak-ungak | 
sarya ngling marang Nuripin | 
kadospundi ngriku anak | 
lajĕnge mungguhing ngĕlmi || 

3. Nuripin nauri saguh | 

(ng)gih mangke kewala gampil | 
mĕksih apanjang onjodnya | 
tiyang wus anĕng ingriki | 
tan susah kasĕsa-sĕsa | 
dĕdalon kewala bĕcik || 

4. Mĕngkana ing wancinipun | 
ancala wus tunggang wukir | 
samya mudhun saking langgar | 
arĕbat wĕktu Mahĕrip | 

Jĕngraga kinĕn dadi man | 
wĕwacanira dĕn-apti || 

5. Nurbayin ngalĕm jro kalbu | 
sangsaya dĕnnya jrih asih | 
wus bakda wĕktu Mahribnya | 
nuju sunatira wabin | 

gya manjing angangkat Ngisa | 

Jĕngraga mĕksih ngimami || 

6. Antaranira bakda wus | 
pĕragat sunat lan witir | 
samya ngaturan mring wisma | 
nulya sĕdaya umiring | 

wus prapta tata alĕnggah | 
ginĕlaran sarwa suci || 

7. Ki Nurbayin sigra nuduh | 
mring rabi lan anaknĕki | 
ingkang liningan ngĕpah | 
ĕmboke nuduh mring siwi | 
padha sira rĕrĕsika | 
ngladĕni dhayoh priyayi || 

8. Ing sĕkadare wong dhusun | 
aja nisthakakĕn kĕksi | 
anake samya agĕpah | 
nulya bĕbraĕn arĕsik | 

Banĕm Banikĕm Baniyah | 
ting gadhuwĕt salin jarik || 

9. Banĕm tapih tuluh watu | 
grusan tigas dĕn-anyari | 
kĕmbĕn solok turun waspa | 
gĕlung munjung dĕn-sĕkari | 
usit tanjung lan kĕnanga | 
acucundhuk sĕkar kanthil || 

10. Boborĕh sari apupur | 

Banikĕm tapih garingsing | 
mayang mĕksyanyar bang-bangan 
kĕkĕmbĕn pĕlangi wilis | 
apupur wĕdhak lamatan | 
gĕlung (n)dhog kagĕnĕm jindhil || 

11. Baniyah tapih tĕmntum | 
kĕkĕmbĕn pĕlangi abrit | 
ubĕd kĕkĕndhon sumangga | 
singsĕt ngarĕp nglokro buri | 
gĕgĕlungan canthĕl pisang | 
anggondhĕl nĕng githoknĕki || 

12. Tanpa sekar mung cucundhuk | 
kanthilan ronne sĕmlĕmpit | 

[-] | 

pupur walĕr borĕh kuning | 

ni rara katĕlu pisan | 

mĕh kĕlungsĕn ing wĕwanci || 

13. Prawan tuwa ting salĕbug | 
gadrug-gadrug durung laki | 
wangun wagu kiwa-kiwa | 

ambĕbĕsus mĕsĕs linthis | 
nyongar-nyongor tiru bapa | 
mung Baniyah dhamis kĕdhik || 

14. Samya irĕng rada suluh | 
ngungkuli sarwa sĕthithik | 
sawuse samya adandan | 
biyange mĕsĕm sarya ngling | 
lah ya mĕngkono nakingwang | 
patut kadĕlĕng priyayi || 

15. Wis ta mara dĕn-agupuh | 
ladĕkna suguhmu aglis | 

kang sinung ling sigra nyandhak | 
pasugata maring ngarsi | 

Banĕm Banikĕm Baniyah | 

(m)bĕkta bucu dhulang kĕndhi || 

16. Sinaoskĕn marang ngayun | 

Baniyah majĕng ing ngarsi | 
anjongok sarwi kandhĕgan | 
tangan tĕngĕn nata piring | 
kiwa kuwaga siduwa | 
liringe amĕratani || 

17. Kĕmbĕn kakosĕr ing sikut | 

marucut lukar sanisih | 
bluju mĕthuthuk mĕnthĕkan | 
lir wudun ngabuh-abuhi | 
mĕntholos ngĕnthos angegla | 
anjingkat ni rara isin || 

18. Bĕnakkĕn kĕmbĕn kĕsusu | 

tangan sih nyĕkĕli piring | 
isi ragi srundĕng kacang | 
byuk wutah mawut mratani | 
arĕngkodan solahira | 
angimpun kĕmbĕn sasisih || 

19. Tĕngĕn brukut kiwa mrucut | 

gĕnti mĕnthongol kaĕksi | 
pra tamu nĕnamur hngal | 
bapakne (m)bĕkus ngaruhi | 
hih bocah tan ngarah-arah | 

Banĕm Banikĕm ngĕsĕmi || 

20. Baniyah srĕwotan mundur | 
mipit kĕmbĕn kang ngĕndhoni | 
bug-bug lumayu mring wisma | 
mĕksih sarwi bĕkta piring | 

ni Baniyah langkung merang | 
kakang wus mundur sing ngarsi || 

21. Biyange mĕsĕm asĕndhu | 
bocah apa sira iki | 

polahe sĕmbĕr lĕwĕran | 
tĕmah angisin-isini | 
samya anutuh sĕdaya | 
biyange lan kakangnĕki || 

22. Biyange ngungun andulu | 
marang sutanira katri | 
samya brangta mring tamunya | 
kĕtara pasanging liring | 
dhasar sami prawan kawak | 
mĕjĕn mulat ing tĕtami || 

23. Wau kang sami alungguh | 

Ki Nurbayin ngancarani | 
sumangga awĕwantinga | 
kula turi sami bukti | 
prayogi mriku piyambak | 
sumapala nĕnaosi || 

24. Anuwun sĕpuntĕnipun | 
pasugata tan prayogi | 

pra ngawirya ris ngandika | 
ĕnggĕh wus tĕrima-mami | 
tan sagĕd amangsulana | 
sih andika sung kĕndhuri || 

25. Pan samya sarwi tĕturuh | 

(n)dan lĕkas sarĕng abukti | 
pikantuk dĕnnya anadhah | 
antara dangunirĕki | 
anutuk dĕnnya kobokan | 
majĕng ingkang nglĕladĕni [| 

26. Biyange ngoso amuwus | 
lo uga manĕh mĕndhĕlis | 

(m)bok sing singsĕt kĕkĕmbĕnan | 

Baniyah sigra ngowahi | 

sih kĕndho dhadhandhĕmira | 
tan kĕna dĕn-ruh-aruhi || 

27. Kĕmbĕnan angglathik-mungub | 
ngĕndhog sĕtugĕl kang kĕngis | 
bĕngkĕr mrih mundul kinarya | 
ngegla wonga-wonganĕki | 

Banĕm Banikĕm myat ewa | 
rĕbut dol ayu mring tami || 

28. Ni rara tĕlu mangayun | 
sami ulate mumurih [ 
sarĕng praptanirĕng ngarsa | 

Jĕngraga Kulawiryĕki | 

ewa mĕncĕp ngling ing driya | 
andruwĕng tĕmĕn wong iki |[ 

29. Wong padha lir bugĕl sĕmpu | 
dol ayu tan dulu dhiri | 
pangrasane yu-ayuwa | 
nuliya dĕn-dhĕdhĕmĕni | 
dhapure kaya bĕdhigal | 

tan na ngrasa ulah liring || 

30. Ni rara tĕlu agupuh | 
anyarik ambĕngirĕki | 

lajĕng sinungkĕn mĕngandhap | 
kabĕh mring santri Nuripin | 
adhacah rampadan tarap | 

Nuripin glis muluk nasik || 

31. Kĕsusu tan kongsi wisuh | 
lapake kĕpengin bukti | 

Ki Wirya anolih mojar | 
lo cĕkothonge Nuripin | 

lir sorok tlethong gĕdhogan | 
ambĕlabak olĕh kardi || 

577 Balabak 

1. Ki Nuripin athĕkul dĕnnira bukti | 
puluke | 

nora kongsi angĕpĕl ukur nyĕkĕdhung | 
tangane || 

2. Bluwa-bluwo lap-lĕp tan kanthi dĕn-mamah | 
sĕgane | 

themal-thĕmĕl mangan iwak nora anggop | 
cupake || 

3. Kae Kulawirya myat marang Nuripin | 
tandange | 

ngling ambĕkus dubilah Nuripin kumat | 
edane || 

4. Ambakna wong (m)bĕbadhog lir tan kaupan | 
dilĕngĕng | 

nora jamak mamah-mumuh mangan iwak | 
cuwake || 

5. Ngaji pupung ngijĕni tan na ngregoni | 
jĕbloge | 

pamuluke akĕrĕp lir asu gancĕt | 
ngingkige || 

6. Nora kongsi tugĕl upane pinamah | 
ge-age | 

pilang-pilang gondhange bisa ngĕlĕdi | 
kĕrĕpe || 

7. Ki Nuripin ambĕkuh mĕksih amangan | 
grundĕle | 

ĕh ĕng jĕlĕh andĕlna dahwĕne opĕn | 
panastĕn || 

8. Saya nĕmĕn pĕmangane mundhak sĕngkut 
cĕkohe | 

Ki Wirya ngling lo malah druwowo bae | 
edane || 

9. Matur e e lae angangkah punapa | 
pamine | 

yĕn mundura mangsa siyosa amangan | 
warĕge || 

10. Wus mĕngkana anutug dĕnnya amangan | 
dangune | 

ingundurkĕn ajange marang ni rara | 
katrine || 

11. Samya mĕsĕm ni rara atutup lambe | 
anggane | 

wusnya mundur nulya naoskĕn dhaharan | 
ge-age || 

12. Wowohan lan olah-olahan mĕpĕki | 
kabĕhe | 

Ni Baniyah tansah ngalang-ngalang liring | 
lirike || 

13. Tan kĕsaman dĕnnira anyangkut tingal | 
sĕbĕle | 

lir tambahing timba sinurupkĕn lĕng dom | 
pamane || 

14. Tangĕh panjingira paguting pasĕmon | 
lĕjĕme | 

kadya sawĕr dĕnyarsa anglĕng kĕbunton | 
pĕpĕte || 

15. Wusnya naoskĕn dhĕdhaharan ni rara | 
nulya ge | 

samya mundur mring wisma sĕmune cuwa 
atine || 

16. Ki Nurbayin matur sumangga punika | 
sĕsambĕn | 

sawontĕne mamangsĕgan sumapala | 
nisthane || 

17. Tamunira nauri inggih ngong-trima | 
ing sihe | 

mapan sampun ingadhĕpakĕn ing ngarsi | 
sĕlote || 

18. Tan antara kang samya ĕca alĕnggah | 
dangune | 

gya prapti ki pĕtinggi Raga-mĕnggala | 
alinggĕh || 

19. Tur pĕmbagya marang pra tamu katrinya | 
rahabe | 

winangsulan wilujĕnge sami-sami | 
wuwuse || 

20. Wontĕn malih kang prapta pra tuwa-tuwa | 
tanggane | 

wong pipitu pan Ki Soma Wanadrĕpa | 
lan malĕh || 

21. Tanujaya Wrĕgajaya Upagati | 

Ki Moglĕng | 

Ki Miruda samya tinuwa ing desa | 
kabĕhe || 

22. Gantya-gantya atur wilujĕng mring tamu | 
pambĕge | 

winangsulan pĕnarimanira sami | 
sojare || 

23. Samya dongong aningali mring tĕtamu | 
baguse | 

ing pasĕmon mriyayi anjĕtmikani | 
sĕnĕnne || 

24. Samya (n)duga lamun putrane Jĕng Kyai | 
yĕktine | 

kang kĕkalih kĕlangkung abagus anom | 
warnane || 

578 Sinom 

1. Umatur Raga-mĕnggala | 
mring sang bagus Jayĕngrĕsmi | 
lamun pinarĕng ing karsa | 
paduka kula-aturi | 

sarĕh nĕng wisma-mami | 

ragi wontĕn ombĕripun | 

nĕng ngriki karipĕkan | 

duk siyang kawula wĕling | 

mugi sang bagus kĕrsa-a mring wismamba 

2. Jayĕngrĕsmi rum ngandika | 
lah ĕnggĕh kakang prĕtinggi | 
asru pĕnarimaningwang | 

tan sagĕd ngong mangsuli sih | 
ngriki kemawon mami | 
nunukĕri wismanipun | 
angrĕrĕmakĕn lampah | 
krana Lah ngangkah punapi | 

anĕng ngriki sasat nĕng wismane kakang || 

3. Andhĕku Raga-mĕnggala | 
cuwa dĕnyarsa ngaturi | 
langkung sĕngsĕmirĕng driya | 
marang sang atamu katri | 
katrapan ing pangĕksi | 
tyasira akusung-kusung | 
wus angrukti sugata | 

sĕkul pangananirĕki | 

Ki pĕtinggi Raga-mĕnggala parentah || 

4. Mring batur kinĕn ngambila | 
saosan kang wus miranti | 
agĕpah ingkang liningan | 
amundhut pasugatĕki | 

tan dangu nulya prapti | 

rong jodhang rampadanipun | 

sĕkul lawan panganan | 

tinampan ni rara katri | 

ki pĕtinggi ngling ĕndhuk banjur ladĕkna || 

5. Banĕm Banikĕm Baniyah | 
solahe samya kinardi | 
mĕsĕs lir ayu-ayuwa | 

dol ayu dlĕrĕnging liring | 

mĕjĕn kĕjĕng ningali | 

tĕnagane mring tĕtamu | 

ambĕdhog ngadhang ulat | 

anyĕgat ulat pakolih | 

samya ngringĕt ting pĕruntus irungira || 

6. Sigra naoskĕn rampadan | 
bubucu angĕt barĕsih | 
sinaosakĕn ing ngarsa | 
ni rara tri nata piring | 
kabĕh piring gumlĕthik | 
wĕng-wĕng tansah myat ing tamu | 
mĕsĕm Raga-mĕnggala | 

ngling dĕn-alon nglĕladĕni | 
ni rara tri samya mĕsĕm ingaruhan || 

7. Sarwi mulat ing tamunya | 
lirike amĕratani | 

Jĕngraga ewa tyasira | 
ngling ing driya bocah iki | 
anggigilani ati | 
kĕmlakarĕn ing pandulu | 
kaya tan kolu mangan | 
ngĕnĕs gĕring dening liring | 

wong lir gĕnjik jĕginik kĕmĕdah endah || 

8. Wusnya gya mundur ni rara | 
ki pĕtinggi ngancarani | 

sumangga ingkang punika | 
kawula naosi bukti | 
sĕpala tan prayogi | 
namung pĕmancaling kĕmul | 
inggih maklum paduka | 
kawula turi wĕwanting | 

Jayĕngrĕsmi alon wijiling wĕcana || 

9. Kĕlangkung pĕnrimaningwang | 

pasihaning kang prĕtinggi | 

tan sagĕd amangsulana | 
pinagut amanggih bukti | 
sarya ngling jroning ati | 
kĕmurahaning Hyang Agung | 
dene mĕntas luwaran | 
mawantu ana asung sih | 
kaya-kaya tan kĕwawa nadhahana |] 

10. Nulya wĕwanting sarya jar | 
lah suwawi kang prĕtinggi | 
myang pra sĕpuh sĕdayanya | 
samya akĕmbulan bukti | 
tĕmbene sih pĕpanggih | 
kewala krana Lah-ipun | 
sĕdaya aturira ] 

paduka sami abukti | 

botĕn susah anggalih ingkang omahan || 

11. Pinĕksa kĕmbulan nadhah | 
gupuh mojar ki pĕtinggi | 
ĕh sapa kuwe kang ana | 
sira mĕngetana aglis | 
mundhuta bucu malih | 
roro sarampadanipun | 
kang tinuding gya mentar | 
tan dangu anulya prapti | 
sinaoskĕn tata nĕng bale-watangan || 

12. Ingancaran ngangsĕk kapang | 

Nuripin kinĕn alinggih | 

ing salu royom anadhah | 
tan ayun Jĕngraga angling | 
nuruta mĕlu linggih | 
konjalan kono ing salu | 

Nuripin sigra minggah | 

mring salu nĕpungi linggih | 

adan lĕkas samya kĕmbulan anadhah || 

13. Jayĕngrĕsmi Jayĕngraga | 
katri Ki Kulawiryĕki | 
samya micarĕng ing nala | 
owĕl rahabing pĕtinggi | 
kĕpalang kaduk bukti | 
namung animbangi tanduk | 

dangu dĕnnira nadhah | 
pikantuk anutuk bukti | 
aluwaran samya wijik turuh asta || 

14. Ambĕngira cinarikan | 
abikut ni rara katri | 

Banĕm Banikĕm Baniyah | 
samya angundurkĕn piring | 

Baniyah sikutnĕki | 

pan anjarag ngĕsuk dhĕngkul | 
dhĕngkule Jayĕngraga | 

Jĕngraga mĕncĕrĕng galih | 

hĕng hĕng dene andruwĕng tĕnaganira || 

15. Ni rara bungah jro nala | 
munyung-munyung ambĕdhidhig | 
mandah si yĕn linawana | 

kĕbĕg atine glis mati | 

sĕmono bae dening | 

tyase lir ambĕdhah lambung | 

mĕngkana sawusira | 

ambĕng linorod ing wuri | 

namung kantun saĕnggĕn kang ingantosan 

16. Nuripin dĕnnira mangan | 
nĕnggih dangu angarĕni | 
rewange kĕmbulan mojar | 
wawi gus ywa isin-isin | 
prayogi kang dumugi | 

Nuripin ngling (ng)gih-(ng)gihipun | 
mangsi dadak isina | 
pan wus griya ngong pribadi | 
samya muwus lah inggih lĕrĕs punika || 

17. Jayĕngraga mĕsĕm mulat | 

Ki Wirya gumuyu angling | 
hi hi bilah nora jamak | 
kĕh jujuluke Nuripin | 
omah kobong lan malih | 
ajujuluk kartĕk rubuh | 
murade nora beda | 
sĕsaka kari sawiji | 

matur tanggĕl kantun sakĕdhap wasisan || 

18. Wus lĕpas sĕkul ing ajang | 
ngling kula sampun dumugi | 
ginuyu rowangnya mangan | 
mĕnthĕk-mĕnthĕk Ki Nuripin | 

Ki Wirya ngling nudingi | 
wis kaya bagor auntu | 
ambĕng wus ingunduran | 
gumanti dhĕdharan ngarsi | 

pan cinarakakĕn mĕmangsĕganira || 

19. Jĕngrĕsmi mĕsĕm ngĕndika | 
alon marang ki pĕtinggi | 
punapi sun-walĕsĕna | 

mring kakang myang man Nurbayin | 
dene ta ginĕmatin | 
tan mantra tĕmbene tundhuk | 
langkung rahab maring wang | 
sĕmune tan wigih-wigih | 
ki pĕtinggi gumuyu anor turira || 

20. Kang botĕn-botĕn sinabda | 
tan rumaos katrimĕng sih | 
kĕtang kumĕdah kawula | 
ngalap bĕrkah wit kĕpanggih | 
wus tĕtela kang warti | 

yĕn paduka putranipun | 

guru ing Wanamarta | 

komuk ngulama linuwih | 

tan wontĕn lir (n)Jĕng Kyai Bayi Panurta || 

21. Ginuron para ngulama | 
tuwin bupati pĕsisir | 
masuk nĕcĕp samya nyabat | 
mring ramanta (n)jĕng kiyai | 
kawula tumut mundhi | 

-mundi ing barĕkahipun | 

ing mangkaya (n)jĕng paduka | 
sumasar kĕrsanta kampir | 
sakĕlangkung kawula asuka rĕna || 

22. Lamun kĕparĕng ing karsa | 
paduka kula-aturi | 

rĕrĕh nĕng ngriki sĕpasar | 
sakĕrsanta ngong-ladosi | 
kados tan walang kapti | 

Jayĕngrĕsmi lingira rum | 

kĕlangkung pĕnrimĕngwang | 

sih mulane kang pĕtinggi | 

angrahabi mring wong mĕntas kabĕncana || 

23. Nanging tan dadya punapa | 
rinĕksa dera Hyang Widi | 
atanggap Raga-mĕnggala | 
umatur mring Jayĕngrĕsmi | 
kabĕncana dospundi | 
kawula nuwun sumurup | 

Jĕngrĕsmi kaduwung tyas | 
pitutur kang wus kawuri | 
tanpa misil anĕnangi tĕkaburan || 

24. Anolih mring arinira | 

Jĕngraga sumambung angling | 
mĕkatĕn lire kang Raga | 

ing lampah duk winginĕki | 


< Serat Centhini Jilid 09 - Halaman : 278 > 


kampir dhusun Tĕgarin | 

sasar nĕng wismaning pĕthut | 

kĕh wastaning durjana | 

benggole ran Candragĕni | 

samya kumpul wĕtara wong satus ana ]| 

25. Ing dalu niyat misesa | 
angĕcu ngrĕpĕs ing mami | 
ingĕbyuk durjana kathah ] 
anocog gĕgaman wani | 
kakang-mas lawan mami | 
anjĕjĕr kewala (n)jĕtung | 
mung paman Kulawirya | 
kang ngrampungi ing prĕkawis | 

dur balĕdug linawan tangan kewala || 

26. Katuju rinĕksĕng Suksma | 
kang ngĕcu gusis tan kĕri | 
byar enjing nulya umangkat | 
nĕnanggung kampir ing ngriki | 
wus rahayu lĕstari | 

kang myarsa samya angungun | 
nyĕnthe Raga-mĕnggala | 
ngling dhasar (ng)gonnĕ wong baring | 
wong Tĕgarĕn gambuhane gĕgĕmblungan || 

579 Gambuh 

1. Raga-mĕnggala matur | 

ambĕg umbak prawiraning wuwus | 
yĕn cĕcĕmplon Tĕgarĕn sami kĕpadhil | 
ancog-ancogĕn sĕdarum | 
sĕdhusun pisan wong bandhol || 

2. Dursila gĕcul kumpul | 

wus damĕle mĕjahi dĕlanggung | 
ki pĕtinggi anjĕngĕngĕk angling malih | 
jĕgge manira andulu | 
wong Tĕgarĕn anĕng kono || 

3. Sapa jĕnĕnge mau | 
gupuh bature asru umatur | 

wong titiga kang mriki duk wau enjing | 

Jarangas lan Prĕti-yuyu | 
kalawan pun Mĕrak-jamprong || 

4. Raga-mĕnggala wuwus | 

lah undangĕn marene dĕn-gupuh | 

gya ingundang tan dangu wong tiga prapti | 

kĕmul bĕbĕd ting bĕdhĕgus | 

Raga-mĕnggala tĕtakon || 

5. Sira jare anukup | 

santri anginĕp anĕng desamu | 

kang tinakon wus mangĕrti langkung ajrih | 

kang lĕnggah singgun-suminggun | 
kĕlingan prawiraning (n)don || 

6. Matur sarwi tumungkul | 
botĕn nĕdya kawula anukup | 
akalipun Braja-lamatan tyang kalih | 

Braja-lintang Dhadhung-awuk | 
kawula katut kemawon || 

7. Botĕn tumut angrubut | 
kula kewala lajĕng lumayu | 
mila tan kĕdrawasan tiga puniki | 
sĕdaya pating garuruh | 

kĕh kacurnan kĕh kang pekoh || 

8. Dede sĕwadosipun | 
kados-kados kang winastan ji-tus | 
mirĕng kula sambate kang sami kanin | 
sajĕg tan kadya puniku | 

lagi puniki kĕtanggor || 

9. Raga-mĕnggala muwus | 

yĕn ta sira mĕlua angĕbyuk | 

nora wurung sira ngong bubuh saiki | 

iku kaya pĕngrasamu | 

ko(k) kira-kira wong rĕncog || 

10. Tuju sira tan mĕlu | 

yĕn mĕlua yĕkti pĕcah (n)dhasmu | 
kang liningan kĕlangkung dĕnnira ajrih | 

Ki Kulawirya gumuyu | 

sarwi mulat ing Mrak-jamprong || 

11. Kang dinulu tumungkul | 

Mrak-jamprong Jarangas Prĕti-yuyu | 
kalimputan lir tikus pagut lan kucing | 
tan kĕwawa salang dulu | 

Ki Kulawirya ngling alon || 

12. (ng)Gih ta lah yĕn sun-gugu | 

dhi pĕtinggi ngong duk winginipun | 
datan nĕdya amĕrjaya ing-ajurit | 
mung nangkis braja tumĕmpuh | 
anjorogakĕn sakĕh wong || 

13. Kĕcu asru anggrĕgud | 

riwut blarut tambuh rowang mungsuh | 
pĕnthung-pinĕnthung lan rowange pribadi | 
kĕjagur tapuk-tinapuk | 
ting kalĕpruk kĕh mĕlopor || 

14. Dadya tyasingong kondur | 

tan bramantya dening salang gumun | 
wong kang udrĕg-udrĕgan lan rowangnĕki | 

tan wontĕn ngĕnani ring sun | 

Raga-mĕnggala anjomblong || 

15. Myang sakĕh kang alungguh | 
gawok myarsa sĕstu janma luhung | 
dhasar warti putraning guru linuwih | 
mangkya mĕntas anrang kewuh | 
atatas prawira tanggon || 

16. Sangsaya jrih kĕlangkung | 

kang samya myat mring sang katrinipun | 

Ki Nuripin sumambung kandha duk nguni | 
sarwi anggaruti jagung | 
sinambi lan jĕnang dodol || 

17. Wuwuse nyamuk-nyamuk | 
kula yĕn kĕngĕtan wingi dalu | 

duk bĕndara kenthol rinĕbut ing jurit | 
sore tyas kula wus pyar-pyur | 
myat wong kongsi wĕdi nguyoh || 

18. Myarsakkĕn kang cinatur | 

dĕnnya ngampak ambegal mĕmandung | 
linggih tĕpung sor jagongan duwe bayi | 
tan ana liyan cinatur | 
namung dĕnnya bĕndhog nyolong || 

19. Ngapalkĕn jaya ĕsmu | 
ting barisik guthite anukup | 

tĕndho wanci lingsir wĕngi ngĕprĕs wani | 
wong sadesa sarĕng ambyuk | 
tujune bĕndara jarot || 

20. Lir ngidak-idak tandur | 

lĕbur tumpur kang ngrĕbut byur mawur | 
satĕngahing gawe ngong tan duwe ati | 
ngungsi mring longan amblusuk | 
ngambĕn dĕn-grĕjak sakĕh wong || 

21. Dĕlika antol (n)jĕpluk | 

ambĕn ambyuk nindhihi maring sun | 
lir linakar amipit ing awak-mami | 
tan bisa obah sakojur | 
ngong sĕsambat gĕmbar-gĕmbor || 

22. Tujun glis balĕdug | 

binirat mring bĕndara gya mawut | 
datan ana siji ingkang mangga-pulih | 
kula tinimbalan gupuh | 
ngong matur sru bĕngak-bĕngok || 

23. Nulya bĕndara gupuh | 
abrengkal galar dĕlikanipun | 
kinĕn tangi manira tan bisa osik | 

kewala tinarik asru | 

ngong gya rĕngkĕng-rĕngkĕng lunggoh || 

24. Sĕkojur badan rapuh | 

kongsi sĕpriki ing sakitipun | 
angrĕmpiyĕg ting garĕgĕs raosnĕki | 
kang myarsa samya gumuyu | 
anduduk dadi guguyon || 

580 Mĕgatruh 

1. Ki pĕtinggi Raga-mĕnggala gĕgĕtun | 
myarsa kandhane Nuripin | 
dĕnnya amanggih pĕkewuh | 

anĕng dhusun ing Tĕgarin | 
rahayu prawiraning (n)don || 

2. Myang sakĕhe kang jagongan samya ngungun | 
micarĕng sajroning ati | 

tan wingwang putraning guru | 
putra kadange linuwih | 
sabdaning rama kinaot || 

3. Apan iku kaote trahing aluhung | 
sĕjĕn pancĕne wong gombrik | 
yĕn kĕtĕmpuh tombok umur | 
saking apĕse tan yuni | 

wong awon nora winongwong || 

4. Kang mĕngkana osike pra sĕpuh-sĕpuh | 
pupuji sokur ing ati | 

wah jrih asihirandulu | 

Ki Wirya mĕsĕm dĕnnya ngling | 
atĕtanya mring Mrak-jamprong || 

5. Hĕh kisanak ngong tanya marang sirĕku | 
rika ngaku aywa kumbi | 

duk sira padha anukup | 
apamu kang tiwas kanin | 
wong tri tutura maring ngong || 

6. Samya matur wong tĕlu inggih sang bagus | 
yĕktose kula puniki | 

tiyang tiga sami tatu | 

kang sirah sami anggĕtih | 

kados kenging pĕnthung bandhol || 

7. Ki Nuripin mĕtĕnggĕng sarwi amuwus | 
dene kathik tĕdhas wĕsi | 

lah aji-(n)dika si Lĕmbu | 

-sĕkilan kadi-punĕndi | 
kongsi anandhang kĕtaton || 

8. Nauri dandosan mĕkatĕn puniku | 
tan kenging kĕdah bilai | 

kawula wus niyat mantun | 
tobat-kula yĕn nglampahi | 
inggih ing pĕndamĕl awon || 

9. Ki Nuripin nauri sarwi gumuyu | 
layak yĕn (n)dika marĕni | 
marine mari kabutuh | 
tuju-tujune marĕni | 

wong wus kapĕngkok kĕpokoh || 

10. Gĕr gumuyu sĕdaya rowangnya lungguh | 
Kulawirya mĕsĕm angling | 

(ng)gĕguyu mring ulatipun | 

wong tĕtĕlu pucat isin | 

Ki Kulawirya agupoh || 

11. Ngrogoh kanthong mundhut tĕlung reyal wutuh 
lo niki (n)dika tampani | 

nyĕreyal edhang wong tĕlu | 
ngong asung patiba jampi | 
rika marĕni kemawon || 

12. Polah pala-cidra dursila cĕlimut | 
Mrak-jamprong sigra nampĕni | 
sarwi matur nuwun-nuwun | 
sĕdaya ingkang alinggih | 
dĕnnya andĕlĕng malongo || 

13. Jayĕngrĕsmi Jĕngraga mĕsĕm andulu | 
samya sokur tyasirĕki | 

mring paman asung sih maklum | 

Nuripin ngaruh-aruhi | 
lo mĕngko uga angglĕmbos || 

14. Ethok-ethok marĕni durjananipun | 
kĕjaba andika salin | 

jĕjĕnĕng rika punika | 
tan lumrah nganĕh-anĕhi | 
lan jĕnĕng salumrahing wong || 

15. Jĕnĕng Mrak-jamprong Jarangas Prĕti-yuyu | 
apa jĕnĕng Kĕndhil-wĕsi | 

Lutung-mĕnglĕng Tumbak-ladhu | 
Sambang-ngĕrĕng Candra-gĕni | 
Kĕthĕk-mingkar Klunthung-waloh || 

16. Jĕjĕnĕngan kabĕh kang mĕngkono iku | 
bangsa brĕkasakan bĕlis | 
thĕthĕkan setan lĕlĕmbut | 

(m)bok jĕnĕng sing lumrah janmi | 
ywa rika jĕnĕng mĕngkono || 

17. Nauri wong tri o o inggih kĕlangkung | 
sĕndika angalih nami | 

jĕnĕnging tani kang patut | 

Nuripin angling (ng)gih bĕcik | 
lan malih bĕnĕre nganggo || 

18. Pituwase surup dadya arta ngusur | 
tĕlung wang edhang wong katri | 
sababe aku ya mĕlu | 

lara babaganing kanin | 
ngong kĕtindhihan ambĕn bot || 

19. Kang miyarsa sĕdaya sami gumuyu | 

Ki Wirya ambĕkus angling | 
kakĕhan amĕt si Cĕblung | 

wong ngĕmis (n)dadak andruwis | 
ya mara wis ta ing kono || 

20. Ki Ripin amung wus pundi ta ing riku | 
abĕgja rika pinaring | 

wong tĕlu mĕsĕm sumaur | 
inggih (m)bok sampun akawi | 
mundhut ujuran kemawon || 

21. Inggih kula sami ngaturi nyĕtangsul | 
anggrisipun dinol dhingin | 
benjing-enjing pĕnĕdipun | 

Nuripin anolih angling | 

lo niku (n)dika pun goroh || 

22. Sinaguhan wong tĕlu Nuripin manthuk | 
ginuyu sakĕh kang mĕksi | 

Ki Kulawirya amuwus | 
dhusun niki dhi pĕtinggi | 
kĕbawah pundi ing Longsor || 

23. Desa gĕdhe wiyar pĕsabinanipun | 

Raga-mĕnggala turnya ris | 

ing Longsor cacah sangang jung | 
pan inggih tumut nĕgari | 

Tabon Panaragi katong || 

24. Nging kalĕbak wukir mring Trĕnggalĕk ngriku | 

Trĕnggalĕk-wulan ngabĕi | 

apan cacah kalih-atus | 
dĕn-dĕgi dĕmang kĕkalih | 

Trĕnggalĕk-wulan sawiyos [| 

25. Ing Trĕnggalĕk Lĕmbuasta wastanipun | 
ngabĕine kang sawiji | 

sami dĕmang lĕnggah nyatus | 
mas dĕmang ingkang sawiji | 

Kidang Wiracapa jarot || 

26. Sisih lan mas dĕmang Wiracana nĕngguh | 
sĕntana ing Pranaragi | 

pan sami sĕntosanipun | 

wontĕn kaote sakĕdhik | 
bĕr Wiracapa maring wong || 

27. Esmu kagyat Kulawirya myarsa wuwus | 
angling sĕsambĕn ing kapti | 

puniki mungguh ing laku | 
rayinta anakmas kalih | 
tinuding sudarma karo || 

28. Inggih kaka kawula (n)jĕng kyai guru | 
kon ngulati kang (n)don anis | 

Sĕh Amongraga linuhung | 
ran dĕrĕng parĕng pinanggih | 
samĕrga kalungsĕn wĕrtos || 

29. Lan angluruh karuhe (n)jĕng kyai guru | 
salong ingkang wus pinanggih | 

mung kantun kang (n)dika tutur | 
ran Kidang Wiracapĕki | 
manira ayun pĕpanggoh || 

30. Yĕn sĕmbada si adhi mugi tutulung | 
yĕn ĕstu anakmas kalih | 
umangkat ing besuk-besuk | 
ngong nĕdha rencang sawiji | 
nuduh mring Lĕmbyasta mĕngko || 

31. Jayĕngrĕsmi Jayĕngraga nunggil wuwus | 
lah inggih kakang pĕtinggi | 

prayoga asung pitulung | 

Raga-mĕnggala turnya ris | 
inggih sĕndika kemawon || 

32. Pan kawula priyangga kang atut pungkur | 
marang ing Lĕmbuastĕki | 

mangsa ngong wratna ing laku | 
pra ngawirya suka myarsi | 
mring Raga-mĕnggala sagoh || 

33. Ki Wuragil Kulawirya malih muwus | 
lah sokur adhi pĕtinggi | 

kalawan sanĕs cinatur | 
pĕnĕd bab ngrasani tani | 
sami pucungan angomong || 

581 Pocung 

1. Tanĕm-tuwuh ngilmune barang tinandur | 
mrih tulusing sawah | 

sĕlamĕt dadining wiji | 

wong tani kang tinĕmu tanĕmanira || 

2. Wawi ngriku paman-paman para sĕpuh | 
wong nganggur jagongan | 

pĕnĕd caturan kang misil | 

supayane anarik budi raharja || 

3. Alon matur Raga-mĕnggala pra sĕpuh | 
nuwun jasad kula | 

sĕdaya yĕn tiyang ngriki | 

datan wontĕn kang nalar mung mrih lĕlĕran || 

4. Babing ngilmu gugunĕman sami busuk | 
myang kang tuwa-tuwa | 

samya bodho sadayĕki | 

barang kĕdah tansah tĕtakĕn kewala || 

5. Mring puniku Ki Nurbayin kang mumuruk | 
sĕkathahe ingkang | 

pitakĕn marang Nurbayin | 

pan sĕdhĕngan kewala tinakokĕna || 

6. Ananĕmbur pitutur miwah nĕnandur | 
sami atĕtanya | 

Ki Nurbayin mituturi | 

inggih mangsa borong ing ngriku kewala || 

7. Sĕmu (ng)guyu Ki Kulawirya amuwus | 
kalingane kakang | 

Nurbyin tunggul desĕki | 

kang dadya pĕngangson ing nak-putu kathah || 

8. Mĕsĕm matur ing botĕn pantĕs kawuwus | 
namung tambĕl-bĕtah | 

kĕtĕmpuh sĕpuh pribadi | 
ilmi awĕl-awĕl prandene ginĕga || 

9. Lingira rum Ki Wirya sami ginuyu | 
sĕkadar wong tuwa | 

kados pundinipun malih | 

inggih pantĕs kĕjibah rĕh kĕwajiban || 

10. Babing kawruh maesa won pĕnĕdipun | 
ingkang pinilala | 

myang mangsa tanduring wiji | 
saking pundi titike ingkang prayoga || 

11. Ris umatur yĕn maesa titikipun | 
ingkang pancal-buntal | 

wulu pandhĕs kang anunggu | 

ingkang kĕngkĕng kawĕte bang gantangannya || 

12. Gĕgĕr wusu kang kiyat bubuntutipun | 
kandĕl lĕng-lĕngira | 

kuping kang jamur krĕna brit | 

kang tan kalung kang mĕmĕl andhĕmanira || 

13. Kulit alus kang ngĕmbĕr bubunguripun | 
kang manggak pathaknya | 

ilat kang mobit nĕlasih | 

wadhuk bandhur kang ngupih landhung iganya || 

14. Tracak sungu kang mĕlĕs utawa dhungkul | 
punika winastan | 

dhoyok sinom raja pĕni | 

kalis ngama asrĕp lacake tulusan || 

15. Lingira rum Ki Wirya sami gumuyu | 
lah niku prayoga | 

kĕduga tĕmĕn tyas-mami | 

pĕnĕd linajĕngkĕn kang Raga-mĕnggala || 

16. Saratipun tĕtanĕn utaminipun | 
supaya ywa ana | 

Raga-mĕnggala turnya ris | 

kang kĕlampah tanah ing riki saratnya || 

17. Yĕn ta lamun taun Alip wit mĕluku | 
ing dina Jumungah | 

saking kidul-wetan wiwit | 
pĕmlukune winĕkasana ing tĕngah || 

18. Nĕbaripun ing wiji tancĕbing tandur | 
kalĕrĕs ing dina | 

apĕnĕd Jumungah Lĕgi | 
amanipun punika apan bang-bangan || 

19. Saratipun ampo lawan jĕruk gulung | 
pinĕndhĕm tulakan | 

lamun taun Ehe wiwit | 

mluku dintĕn Arbo saking lĕr lĕkasnya || 

20. Wĕkasan wus ingkang lĕr-kilĕn puniku | 
nĕbar ing winihnya | 

tancĕbing tandur marĕngi | 
dintĕn Rĕbo amane pĕksi anĕba || 

21. Saratipun apan pisang saba nĕngguh | 
pinĕndhĕm tulakan | 

yĕn Jumawal wiwitnĕki | 

mluku dintĕn Sĕptu winiwitan tĕngah || 

22. Nĕbaripun myang tancĕbing wiji tandur | 

Sĕptu ama bugang | 

lĕri bungkak sambĕl cabe | 

jangan mĕnis sinajĕkkĕn ing tulakan || 

23. Lamun taun Je dĕnnya wiwit mĕluku | 

Kĕmis ing lĕr-wetan | 

wĕkasan kidul-kilĕn wis | 

nĕbar winih tancĕbing tandur Kĕmisnya || 

24. Amanipun cĕlĕng kang angungsir tandur 
sarat uncĕt wadhang | 

kĕlawan tĕrasi abrit | 

jagung saontong pinĕndhĕm ing tulakan | 

25. Lamun taun Dal Nga-at wiwit mĕluku | 
kidul lĕrĕs dĕnnya | 

wĕkasan lĕr lĕrĕs nĕnggih | 

nĕbar winih tandur nĕnggih dina Nga-at | 

26. Amanipun ulĕr sarat lutung | 
timah budhĕng apan | 
pinĕndhĕm tulakanĕki | 

yĕn taun Be wit mluku dintĕn Sĕnĕn-nya 

27. Lĕkasipun sing wetan wĕkasanipun | 
lĕr kilĕn yĕn nĕbar | 

winih tandur Isnĕn ugi | 

amane sundĕp pan saratĕnja jaran || 

28. Pinĕndhĕm tulakan lamun taun Wawu | 
wit mluku Sĕlasa | 

saking kidul-wetan nĕnggih | 
wĕkas kidul kilĕn yĕn nĕbar Sĕlasa || 

29. Amanipun walang sarat lĕnga-taun | 
pinĕndhĕm tulakan | 

kĕlamun taun Jimakir | 

amĕluku wiwit ing dintĕn Jumungah || 

30. Saking kidul-wetan wĕkasan tĕngah wus 
nĕbar wiwinihan | 

tandur ing Jumungah ugi | 
amanipun tikus bĕrit sarat jĕnang || 

31. Baro-baro lan pĕngaji sigar abu | 
botĕn kĕnging nganyang | 

lan salĕmbar ronning wringin | 
binuntĕl ing ronning pisang pĕronggolan 

32. Pan tinangsul lawe wĕnang ubĕt tĕlu | 
tamat gotĕk sarat | 

tĕtanĕn angolah sabin | 

Jayĕngrĕsmi mĕsĕm aris angandika || 

33. Brĕkatipun kaole kĕtĕmpuh sĕpuh | 
puniku manira | 

nulat sarating tĕtanin | 

eca lamun tinurua lir swarkara || 

582 Dhandhanggula 

1. Jayĕngraga nambung mring raka ris | 
inggih sĕstu prayogi tinulad | 
kang sarat ngilmi tĕtanĕn | 
tanah paduka dangu | 

ing kĕrajan Wanamartĕki | 
dĕrĕng mangĕrti sarat | 
mluku nĕbar tandur | 
kang paman sumambung mojar | 
iya bĕnĕr tan ana lir kang Nurbayin 
ilmu sarating sawah || 


14 (Tĕngah dalu sami bibaran, Jayĕngrĕsmi ngaso ing langgar) 

Tĕngah dalu sami bibaran, Jayĕngrĕsmi ngaso ing langgar, Kulawirya lan 
Nuripin ing paningrat. Namung Jayĕngraga ingkang tilĕm ing griya. Ki 
Nurbayin lan semahipun lumĕbĕt ing sĕnthong tĕrus tilĕm. 

Anak-anakipun Ki Nurbayin prawan tĕtiga sami gĕgujĕngan. Ingkang 
karĕmbag anggĕnipun sami nginjĕn bapak-ĕmbokipun sami salulut. 

Saking adrĕngipun manah kĕpengin pulang asmara, mila lajĕng nĕmpuh byat 
gĕntos-gĕntos paripaksa nusul tilĕm Jayĕngraga. Kalampahan sami andon 
asmara kanthi solah-tingkah niru bapak-ĕmbokipun. 

Enjingipun bakda Subuh, para andon lampah mangkat dhatĕng Trĕnggalĕk 
Lĕmbuasta, kadhĕrĕkakĕn pĕtinggi Raga-mĕnggala. 

Kaca 215 - 231. 


Jilid 9 - Kaca : 215 

582 Dhandhanggula 

2. Jayĕngrĕsmi anauri aris | 
inggih paman prayogi ginantya | 
ilmine sarat tĕtanĕn | 

utami yĕn tiniru | 

kojah mring sĕlamĕte pingil | 

kasab kasiling sawah | 

sangĕt lothungipun | 

benjing yĕn prapta ing wisma | 

wong ing Wanamarta kang samyolah sabin | 

winulangan supaya || 

3. Kawĕdalan dĕnnira sĕsabin | 

kang paman manthuk mĕsĕm ngandika | 

iya yĕn besuk wus mulĕh | 

wong ing kana winuruk | 

yata wau wancining ratri | 

lingsir wĕngi anggagat | 

mra-tĕlu wit bangun | 

Jayĕngrĕsmi lon ngandika | 

kakang Raga-mĕnggala lan man Nurbayin | 

prayogi ta luwaran || 

4. Kula nĕdha sarĕh anĕng mĕsjid | 
sĕmĕk lĕlayapan munggwing langgar | 

Nurbayin lan pĕtinggine | 

samya lon nor umatur | 
yĕn sĕwawi kewala ngriki | 
ing jrambah pasĕnthongan | 
kawula atunggu | 
nĕng jawi samya lĕk-lĕkan | 

Jĕngrĕsmyang-ngling mugi sami amaklumi | 
mring wang katoran lampah || 


< Serat Centhini Jilid 09 - Halaman : 289 > 



5. Raga Mĕnggala lawan Nurbayin | 
samya umatur sumanggĕng kĕrsa | 
gupuh ngrakit gĕlarane | 

Jayĕngrĕsmi umĕtu | 

mudhun bubar kang samya linggih | 
amulih sowang-sowang | 
wau sang abagus | 
laju tangat anĕng langgar | 

Kulawirya nĕng paningrat lan Nuripin | 
sinaosan gĕlaran || 

6. Tuwin pĕsareyannya Jĕngragi | 
anĕng wisma priyangga pimrĕnah | 
nĕng salu alit (m)bing kilĕn | 

Ki Nurbayin wus masuk | 
mring jĕro mah lan rayatnĕki | 
lajĕng samya anendra | 
mĕngkana kang sunu | 

Banĕm Banikĕm Baniyah | 

wong tĕtĕlu nĕng salu sami alinggih | 

rĕrasan guligikan || 

7. Guguyon ririh pating barisik | 
saking dahat mĕpĕk birainya | 
malah sĕmada kĕlungsĕn | 
sami pĕrawan jĕbug | 

ting gadĕbug durung alaki | 

dĕrĕng wruh rasĕng priya | 

nanging sring andulu | 

bapane yĕn gĕgarapan | 

lan biyange lĕt rong bĕngi tĕlung bĕngi 

anginjĕn ing bapanya || 

8. Dĕnnya pulangyun kalaning ratri | 
ni rara tri pan ajak-ajakan | 
rĕbutan sami anginte | 
sabĕn-sabĕn andulu | 

mring biyunge kang anĕng nginggil | 
bapane lininggihan | 
ngĕthĕngkrĕng amangku | 
jumbul-jumbul kĕtingalan | 
mring anake kang anginjĕn gĕnti-gĕnti 
nyanane wus lumrahnya || 

9. Wong wadone ingkang anĕng nginggil | 
wong lanange ingkang ngadhag-adhag | 
mĕngkana ing pĕnyanane | 
saking dĕrĕng sumurup | 
brĕkating wong durung nglakoni | 
tan wĕruh ingkang mawa | 
bapane wus sĕpuh | 
tan pati gurnan ngĕrengkang | 
plaur mlumah kang tan sasah kongkah-kangkih | 

kang uthi nyainira 


10. Wong wus tuwa repot Ki Nurbayin | 
bojonira pan mĕksih nom berag | 
dadya biyung kawalonne | 
marang ni rara tĕlu | 

sabĕn wĕruh dĕnnya anginte | 

anuju kabĕnĕran | 

biyunge nĕng luhur | 

bapane ingkang malumah | 

lamun nuju salumrahe wong sĕnggami | 

ni rara tan uninga || 

11. Yata ni rara katĕlu sami | 
ting gadhĕgĕs sami galĕnikan | 
nĕng ngambĕn sami bĕbraĕn | 
sami kalĕthĕkipun | 
pĕngarahe mring Jayĕngragi | 
bisa-a sacumbana | 

ni rara katĕlu | 
ni Banĕm lon wuwusnya | 
mĕsĕm-mĕsĕm mring rine ni rara kalih | 
aririh bibisikan || 

12. Sainggane dhĕdhayohmu iki | 
ya kemase bagus Jayĕngraga | 
apa gĕlĕma kirane | 

jinak sapulanging hyun | 
lir sibiyung kalane ratri | 
anumpang mring si rama | 
apa ta ya ayun | 
priye Banikĕm Baniyah | 
tyasku iki nora kĕna dĕn-sayuti | 
sru brangta mring Jĕngraga || 

13. Ni rara ro anauri ririh | 

iya ĕmbuh kono (m)bok cinoba | 

gĕlĕm ora kĕmane | 

kiraku bae ayun | 

wong kĕpĕncil tan ana janmi | 

diyane pinatĕnan | 

pĕtĕng nora na wruh | 

sarasane atinira | 

padha nora beda wong tĕtĕlu iki | 
kedanan mring Jĕngraga || 

14. Mĕdhar wadi tan ana sin-isin | 
saking padha karĕpe ni rara | 
jaragan tunggal karĕpe | 

ni Banĕm lon amuwus | 

lah (m)bok sira Banikĕm dhisik | 

salah siji sadhengah | 

-neya wong ro iku | 

Banikĕm Baniyah mojar | 

kowe bae kang Banĕm dhisika bĕcik | 

prayogane wong tuwa 


15. Banĕm jiniyat kinĕn (n)dhisiki | 
nglĕsĕd anguh kĕtĕge dhĕg-dhĕgan | 
angorong salit gondhange | 
clĕgukan ngulu idu | 

gajĕg mara gajĕge suthik | 

pinĕksa mring rinira | 

rara kalihipun | 

gage ta payo sadhela | 

ngarah apa nora nana wong liyaning | 

wong wis padha kewala || 

16. Nulya mangkat Banĕm wadhag-widhig | 
maring gyanning kenthol Jayĕngraga | 

Jĕngraga pan dĕrĕng sare | 
sapolahira wĕruh | 

ni rara tri dĕnnya ting klĕsik | 

Banĕm mara Jĕngraga | 
api-api turu | 
diyane wus pinatĕnan | 

praptĕng gyannya sĕg kĕdhĕkĕs mĕlu guling | 
angĕkĕp lambungira || 

17. Jayĕngraga pi kagyat ngling aris | 
sapa iki ngĕkĕti maring wang | 
ni Banĕm alon ature | 

dhuh kawula sang bagus | 
sangĕt wiyang moyang tyas mami | 
rongĕh tan pandak lĕnggah | 
saking byat tyas wuyung | 
nunuwun jampyaning brangta | 
mugi sang abagus paringa jĕjampi | 
bĕndara mring kawula || 

18. Kadya pĕjah sakala puniki | 

yĕn tanpa-sung kĕrsa ring kawula | 

dhuh kadipundi kemase | 

wawi ta sang abagus | 

kadipundi kula puniki | 

ĕstu-ĕstu bĕndara | 

sakĕdhap nuwun sung | 

raose kados punapa | 

saking dĕrĕng kawula nate nglampahi | 

anunan lan wong lanang || 

19. Jayĕngraga gumujĕng jro galih | 
ngunandika e lah iki beka | 
anukup wong turu ijĕn | 
tĕmbunge dene aku | 
mĕndhalungan tan wasis ing ling | 
kĕburu karĕpira | 

layak durung tau | 
linge gĕrok pĕgat-pĕgat | 

nglĕd-lĕd idu rĕnggosan ambĕganĕki | 
mĕtu ngirung kumrangsang || 

20. Pĕnggujĕge jag-jagan agujih | 
mĕtu ngirĕng kumrangsang | 
cĕlathune bĕlaka tan pakra | 
rupane tan menginake | 
tĕmbung lawunge kidhung | 
datan ana ingkang prak-ati | 
pĕrawan kongsi tuwa | 

nora na angingus | 

lah priye mono kiye ta | 

yĕn sun lawanana wong tan angrĕnani | 

yĕn tan ayun niaya || 

21. Alon muwus sira Jayĕngragi | 
apa sira adrĕng karĕpira | 

ni rara inggih ature | 

Jĕngraga ris amuwus | 
lah ya wis juputĕn pribadi | 
sira kang wĕha akal | 
ya wus sĕkarĕpmu | 
ni rara wusnya liningan | 
tĕrataban atine anulya tangi | 
alungguh gurayangan || 

22. Amimiyak nyamping mĕk nĕkĕmi | 
gĕng antar ngĕlekar bĕlotira | 
ukur-ukur madĕdĕnge | 

ni rara kagyat matur | 
kula niki kadipunĕndi | 

Jayĕngraga lingira | 
lo iku ta ĕmbuh | 
sakarĕp-karĕpmu dhawak | 
iya kono mangsa bodhoa sirĕki | 
kang duwe karĕp ngajak || 

23. Rara Banĕm kĕngĕtan ing ati | 
niru biyunge yĕn gĕgarapan | 
gupuh aninding tapihe | 
srĕwat-srĕwot arikuh | 
ingunggahan Ki Jayĕngragi | 
sĕg sru gumĕrĕng awrat | 
dhĕngkule sidhĕkus | 
makĕngkĕng lir nunggang gajah | 
ambĕnĕri bibire nĕng gigir sathim | 
sathime kaangĕtan || 

24. Nĕng-nĕng manggut-manggut saya wani | 
anglĕgarang kĕngkĕng nĕng wĕlakang | 
lir ginanjĕl gĕganjile | 

Banĕm ngrarĕngih matur | 
kadospundi bagus Jĕngragi | 
nikine ambĕlasar I 

maring pungkur nat-nut | 

Jĕngraga ngĕdĕn saurnya | 
kĕbangĕtĕn sirĕku lĕhmu nindhihi | 
abote nora lumrah || 

25. Bokongmu iku junjungĕn kĕdhik | 
bĕn bisa mĕsat kang sira arah | 
yata mara kono age | 

ni rara sigra (n)junjung | 

pan angongkang mĕkongkong nyĕnthing 

tangan jongok siduwa | 

ambĕgane ngangsur | 

andharĕdĕg karĕngkuhan | 

matur lah bagus kadospundi puniki | 

nulya dhogol andhĕngal || 

26. Kadya sĕnggot kapĕdhotan tali | 

Jĕngraga angling kono bĕnakna | 
wong akal-akalmu dhewe | 

Banĕm adrĕng ing kayun | 
guthul mĕsi kĕpara ngarsi | 
winuntatkĕn akĕbat | 

binĕnak mak bluru | 
jĕbul ing wuri nglĕgarang | 
tholang-tholang thothok githok gigir alis 
kaidwan kailĕran || 

27. Banĕm tansah matur kadospundi | 
Jĕngraga ngling ya tĕlatĕnana | 
yĕn kabĕnĕran ĕnggonne | 

Jayĕngraga tyasipun | 
kaangĕtan dening nyĕmimik | 
angaji ngarah apa | 

lothung ala nganggur | 
duk guthul mlotro amblasar | 
lĕr kumĕsar Jayĕngraga ragi apti | 
anrĕka yĕn sih prawan || 

28. Nanging pupu wĕntise Jĕngragi | 
sru katindhih sat-ingsĕt kawratan | 
ni rara rikuh dĕnnya mrĕh | 

apan sĕdangunipun | 
binĕnakkĕn wus amatitis | 
pinĕnĕt pakĕnĕngan | 
amlere mak bluju | 
mrucut mring ngarĕp andhĕngal | 
binalĕkkĕn ing bĕnĕre bola-bali | 
mĕksa tan kabĕnĕran || 

29. Plĕsat-plĕsĕt marang ngarsa wuri | 
kĕsĕl angungsĕlakĕn ing wokan | 
andrĕrĕwĕs kaprĕs umĕs | 
tansah nĕrĕcĕs ngilu | 
angyiyiti guthul wĕradin | 
prandene tan lĕthĕh gupak | 

saking gĕnging guthul | 

kur-ukur malĕm kewala | 

dangu tan tumama nadyan tuwa sunthi 

mĕksih dĕrĕng antara || 

30. Jayĕngraga ĕsmu wlas ing ati | 
mring ni rara sangĕt kĕthĕkĕran | 
tan bisa ambĕnakake | 

sang bagus ling ing kalbu | 
mĕsakake dene ngĕthikir | 
sunat ajrih utama | 
muruki wong busuk | 
lan tan bĕtah abotira | 

Jayĕngraga anglawe astanya kalih | 
anjĕjĕgakĕn dakar || 

31. Ingkang kanan agujĕngan cĕthik | 
guthul ingungsĕlakĕn ing prana | 
sarwi alon andikane | 

mara ta wus dĕn-gupuh | 

pĕtĕlĕna aja ko[k]wahi | 

ngong numbang repotira | 

bangĕt kangĕlanmu | 

lan aku sĕlak kabotan | 

wus ta gage sĕlak mlĕthĕt ko[k] tindhihi | 

ni rara nulya ngangkat || 

32. Cĕcĕthike pan wus dĕn-gujĕngi | 
cĕmĕmĕke uwus kaungsĕlan | 

Jĕngraga malih dĕlinge | 
ngrewangana tanganmu | 

kiwa tĕngĕn panthĕngĕn iki | 

dimĕn tan pĕmcutan | 

ni rara ngupuh | 

tan lĕngganĕng saparentah | 

nulya mĕtĕlakĕn madal ngandhap nginggil | 

makĕnĕng barĕbĕtan || 

33. Lagya nĕsĕl ni rara ngrongĕni | 
mak sut plere lĕr nurut wĕlakang | 

Jĕngraga ngling ĕh jĕr rongĕh | 
wong dikon sing agupuh | 

Banĕm matur ragi asakit | 

bok sampun punapa-a | 

nauri lo durung | 

lah sing akon mau sapa | 

wis mĕngkene tanggung arĕp ngajak uwis | 

mara ta balĕkĕna || 

34. Ngong bĕnakne payo ta dĕn-aglis | 
matur inggih malih ingangkatan | 
pinapankĕn lir waune | 

Jĕngraga ngĕmbong idu | 
cinĕkothok ing tangan kalih | 

kinalumutkĕn dakar | 
supaya mrih lunyu | 
wus bĕnĕr anĕng bundĕran | 
nulya tanganira kalih Jayĕngragi | 
anyakub boyokira || 

35. Sarya ngling wis mara-ta dĕn-aglis | 
angsĕgĕna bokongmu ywa owah | 
mĕngko ga mak plere manĕh | 

ni rara ngangsĕg gupuh | 
mĕtĕl sarwi dipun-jagani | 
ring tangan nging Jĕngraga | 
pitaya akukuh | 

dhogol dhĕkĕt nĕng cĕlangap | 
pan angĕkĕp angape nora ngakĕpi | 
pinĕksa pinĕnĕtan || 

36. Amandhĕlong dhĕkok nganan ngering | 
pesok kĕsompok pĕmadalira | 
mĕkĕnĕng buwĕng wĕkane | 

grĕgĕl blĕs blotong anglud | 
ni rara sru pĕnjumbulnĕki | 
bĕntayangan asambat | 
yung-yung adhuh biyung | 
ah ĕs ĕh ĕs lah ĕmpun mas | 
dene sakit tĕmĕn raose puniki | 
yung tan bĕtah sakitnya || 

37. Jayĕngraga astanya ngukuhi | 
tinĕtĕpkĕn ancĕpe camplĕngan | 
gronjalan pinĕksa bae | 
pinĕnĕt nganjung ganjung | 
pinrih rapih mĕndhaning pĕrih | 
lir nyĕlumbat kĕlapa | 

piyake sĕpĕt sru | 
kapĕksa winasa-wasa | 
kadya kandhi ingisĕn kathahĕn isi | 
nyĕnyĕng pinggiranira || 

38. Gudabigan ni rara ngajak wis | 

Jĕngraga nauri lo mĕngko ta | 
yĕn wus suwe penak bae | 
titĕnana ujurku | 

lara thithik bĕtahna dhisik | 
liwatan lara pisan | 
wong lagĕk bĕlusuk | 
mara ko bĕdhĕk kapenak | 

Banĕm sih ngrĕsah-ĕsah kĕrasa sakit | 
ngĕdĕn-ngĕdĕn prĕmbĕhan || 

39. Antara rada suwe sathithik | 
linaweyan ancang ancĕpira | 
winuruk nurut prigĕle | 
mayar raosing pyuh-pyuh | 

saya padhang dĕlĕnganĕki | 
ngilir liru rasa | 
seje ada mahyun | 
lar-lĕre rada kaecan | 

Banĕm sĕngkut pĕngangsĕgira tĕrampil | 
agampil tan kĕpangkal || 

40. Mĕngkul sikut Banĕm mring Jĕngraga | 
tan sĕmbada lan wiwitanira | 
mĕringis mangke mĕrĕngĕs | 

ngrasa pakolih ing yun | 
wus tan mawi dipun-jagani | 
anglawĕhi priyangga | 

Jĕngraga amuwus | 

lĕhmu ngancangi kĕrosan | 

nĕk mak plere manĕh dadi gawe mangkin | 

sing kĕrĕp lon kewala || 

41. Ya mĕngkono wis sĕdhĕngan iki | 
karo rasakna ngĕsĕs-ngĕsĕsa | 
apa ra penak ta kiye | 

Banĕm gumuyu matur | 

ihi ĕs (ng)gih keca sakniki | 

lah ya sinĕh mara ta | 

kono sing krĕp baut | 

ni rara Banĕm glis bisa | 

don-adone lĕthĕh cĕthat-thĕthĕt muni | 

klĕcĕkan kalicikan || 

42. Jayĕngraga sinĕntor pakolih | 
kaogĕk rongĕh ing tingkah | 
anggadhĕdhĕr sakojure | 
guthul (m)badĕnĕng kaku | 
tan sĕranta rasanya mijil | 
angglĕgĕg ngudal-udal | 
yiyit lubĕr wangsul | 

dlĕwĕr mring rawis landhungan | 

Jayĕngraga gĕrĕng-gĕrĕng angling ririh | 
lah uwis glis mudhuna || 

43. Matur taksih ajĕng kula niki | 
mangke mawon kula gĕk pakĕnak | 
kula raose kang suwe | 

Jĕngraga ngling ambĕkus | 

ĕh anggayĕr nora rĕp uwis | 
kowe sing tan bĕngkayang | 
mĕngkono ujarmu | 
mung tadhah hĕh bae sira | 
ngong adate yĕn wis mĕtu iya uwis | 
ngur mĕngko manĕh ngangkat || 

44. Matur mĕtu montĕn kados pundi | 
nauri ĕh wong dhĕglo mono ta | 
iya ning mĕlopor kuwe | 


< Serat Centhini Jilid 09 - Halaman : 297 > 


Banĕm malih umatur | 

lo de kĕndho niki dospundi | 

nauri kĕndho pisan | 

wong wis mukok mĕtu | 

ni rara ingsad-ingsĕdan | 

kokodhoke ngangkak ngangkĕk anjĕrindhit | 

dhĕt-dhĕtan raosira || 

45. Nora dhĕngĕr lamun mĕtu mani | 
sru kumĕsar mĕrkiding mĕngkarag | 
anjingkat sru pangĕsĕse | 
mĕrkurung niba ambruk | 

ngĕdĕn mak hĕk dĕnnya ngrungkĕbi | 
gumrĕwĕl guthulira | 
gĕmbok mring kĕkĕmpung | 
kĕmpunge Jĕngraga gubras | 
lĕthĕh kĕprĕh kĕyiyidan amratani | 

Jĕngraga kĕsukĕran || 

46. Bĕkah-bĕkuh sĕdhih angling (m)bĕkis | 
ĕh ĕh i biyang wong wis kabotan | 

(n)dadak ngĕbruki Di-lĕngĕng | 

ta wis mĕngko dĕn-gupuh | 
aja kono ngĕbot-ĕboti | 
dĕn-glimpangkĕn gumlebag | 
awake sih kaku | 
ngĕdĕr-ĕdĕr pangkĕrĕdan | 
sabab dĕrĕng tate kawĕdalan mani | 
tanbuh-tanbuh rasanya || 

47. Durung dhĕngĕr yĕn nganggo mĕtoni | 
namung kĕn mĕngkarag anjĕgrak | 
wulu mĕrinding anyabe | 

mĕksih dhĕt-dhĕtan mĕtu | 
wusnya tungtas pyuh badanĕki | 
kĕmpus unjal-ambĕgan | 
theklok tulang kĕju | 
anggarĕsan lungkrah payah | 

Jĕngraga ngling hus banjur dhĕrok wong iki 
lah kiye usapana || 

48. Kang mĕlĕdrak nĕng kĕmpungku iki | 
gage kĕsutĕn ing jaritira | 

ni rara ngusapi age | 

ayit plikĕt lir ancur | 

dĕn-kĕsuti ing kĕmbĕnĕki | 

kĕmpung rawis landhungan | 

wĕlakang myang pupu | 

guthul kang klumut kinĕsat | 

wus samya king kĕkĕmbĕn lir dĕn-sĕkuli | 

Banĕm mathĕm abungah || 

49. Nĕkĕm guthul tansah dĕn-ambungi | 
ni rara Banikĕm Baniyah | 
sasuwene ngrungokake | 

swarane ting balĕkuk | 
myang krĕngkiting ambĕn ngramĕni | 
samya ngilĕr cas-cĕsan | 
ngilu ngisor(n)dhuwur | 

Banikĕm ngling ĕh Baniyah | 

dene mĕnĕng swarane kang klĕcat-klĕcit 

pa wis apa durunga || 

50. Yo Baniyah padha dĕn-paranni | 
layak gĕlĕm dĕn-jak non-anonan | 
lir mangan kĕcap ramene | 
nauri ya yo gupuh | 

sĕlak yĕn (n)tĕk dĕn-dhĕdhĕwĕki | 
anulya samya mara | 
rarih barĕng nguwuh | 
kang Banĕm priye kowe ta | 
aku mĕlu warahana wong ro iki | 
to kang Banĕm priye ta || 

51. Banĕm nauri asĕntak ririh | 

lo lo hus ĕh ja mrene tan kĕrsa | 
dĕn-dukani mring kemase | 
adhine karo muwus | 
ih saugĕk nganggo dukani | 
sirĕku dene nora | 
bĕcik bae iku | 
dhasare wong rada-rada | 
ĕs ta mara priye maune sirĕki | 
ta priye ta priye ta || 

52. Ngling (m)buh mau wiwitane lali | 
bingung tan eling nora karuwan | 
ĕm biyang kathik kĕlalĕn | 
ngong mĕngko mundhak nĕsu | 

Jayĕngraga mĕsĕm ing ati | 
myarsa kang rĕrĕbatan | 
angling jroning kalbu | 

e lah rada kabĕncanan | 

dĕn-abyag ing prawan arsa andhodhosi | 

dhoso-dhoso tingkahnya || 

53. Prawan jĕbug ting gĕdĕbug iki | 
gĕdhĕm-gĕdhĕm arahe angarah | 

Jĕngraga kĕngĕtan tyase | 

yĕn mĕksih sami kĕncur | 
ragi dhangan melik kumĕncing | 
mĕksih rĕkasĕng mĕrga | 

Jĕngraga amuwus | 

iki kang dĕn-padu apa | 

wong wis ĕntĕk tan kĕna pinikir malih | 

wa-mĕngkono mara ta || 

54. Grayangĕn yĕn sih kĕna pinikir | 
ni rara ro samya ngling gligikan | 

kathik ĕntĕk iku priye | 
kakang Banĕm tanganmu | 
iku apa sing ko[k] cĕkĕli | 
tak lĕnge ĕndi kakang | 
angling hĕh aja thuh | 
tangan winĕngkang tan kĕna | 
rĕrĕjĕngan kakange dĕn-krubut kalih 
rĕbutan guthul nglĕmprak || 

55. Jayĕngraga ngling gĕligik ririh | 

hus sing tuwa iku (m)bok ya ngalah | 
kĕdheha kudu rĕp dhewe | 
ta gĕntĕn lan adhimu | 
sĕdaya-daya krĕbĕn uwis | 
sakarĕpmu priyangga | 
kono ala nganggur | 
kang liningan bungah-bungah | 
mojar e lah dhĕkku kemase nglilani | 
ta mĕngko sun sĕdhela || 

56. Banikĕm Baniyah rĕbut dhingin | 

Banĕm mojar Banikĕm dhisika | 

Baniyah nom mĕngko bae | 
sĕdhĕng ngĕrti adhimu | 

lan wus Nikĕm munggaha aglis | 

cincingĕn tapihira | 

konokan dhĕngkulmu | 

gĕk anune ampĕlĕna | 

nĕng bĕnĕre undĕamu dĕn-amidih | 

pĕnĕtana dĕn-kĕna || 

57. Nulya angĕthĕngkrĕng anĕng nginggil | 
aniru lir kakange waunya | 

dĕnnya ngakahi mĕkĕkĕh | 

guthul mĕksih ngĕlelur | 

dĕn-adĕgkĕn mĕksih ngĕndhoni | 

bĕnĕr prĕnahing prana | 

pĕnjathoke mupuk | 

ka-angĕtan ing cĕwĕknya | 

sĕntuk-sĕntuk ambĕbĕdĕng kĕngkĕng malih | 

anunggak lir sĕlumbat || 

58. Anyundhul dhĕl kombul kang nindhihi | 
kadya ĕmpyak kacuwak ing cagak | 
angling e lo priye kiye | 

nyĕngkal tĕmĕn lir kayu | 
kathik pĕgĕl rasane iki | 

Jĕngraga lon lingira | 

lah Banĕm adhimu | 

durung tau bĕnĕrĕna | 

aja kongsi mĕlĕrĕ mindho-gawĕni | 

mumpung bisa bĕngkayang || 

59. Mangsa bodho sira kang nuwani | 
sarwi niwĕl-niwĕl payudara | 
mring wong ro kiwa tĕngĕne | 
kakag sih kiyal gĕmuh | 
mangkah sengah ta panti mundri | 
dadi jalar pĕnggagas | 

ring tyasira ayun | 

kang cinĕthot pĕngkĕrĕdan | 

ngĕmu kringĕt sumuk panas awaknĕki | 

Jĕngraga sukĕng driya || 

60. Dĕn-tĕtangi guthul saya mĕsi | 
mĕdhok bulĕde lir paron gangsa | 
tinumpangan cĕpuk sĕlĕn | 
ngrĕrĕngih kang mrih ing yun | 
wus tan mĕngĕng bĕnĕring puki | 
tangane Jayĕngraga | 
mĕtĕlkĕn pok pupu | 

Banĕm mĕnĕt bokongira | 

sarwi mojar lah wis tangan asru aglis | 

tĕtĕpĕna priyangga || 

61. Nulya mĕnĕt sarwi dĕn-jagani | 
boyok pupu pinĕtĕl rĕkasa | 
pinĕksa ancĕp anjinge | 
guthul nyundhul pĕpĕnthul | 
amĕkĕnĕng brĕbĕt mĕrkinting | 

Banikĕm ngrengang ngĕsah | 
sambat athuh yung yung | 
kang Banĕm dene ku lara | 

ah yang uwis wis aja kang Banĕm wis wis | 
lara tĕmĕn tan bĕtah || 

62. Pinĕksa sru grĕgĕl blĕs anjondhil | 
anggronjal-gronjal pan kinukuhan | 

Banĕm ngling bĕtahna bae | 
lumrah lagĕk lara sm | 

mĕngko suwe thithik ya mari | 
mara ko rasakĕna | 
dhĕk penak trĕmbĕlmu | 
nauri sing tutur sapa | 
dene kiye larane kĕpati-pati | 
ah wis ah wis ta aja || 

63. Ginĕlurkĕn alon pinĕkolih | 
rada rapih lar-lur lakĕtĕpan | 
ting palĕthĕt cĕthat-cĕthĕt | 

Banĕm ngling guyu-guyu | 
lah dang pira dene ta iki | 
unine acĕthitan | 

wis nora lara sru | 

(m)badhĕk rasane kapenak | 

Banikĕm nauri ĕng ĕh penak thithik | 

ijĕh kur-ukur lara 


64. Wis kang aku aja ko[kj jagani | 
tanganmu karo wis lungakĕna | 
ya tak arah-arah dhewe | 

Banĕm ngling ĕh hus kĕpruk | 
ngrasakake pĕnak wong iki | 
andhene mau (n)dadak | 

dol ayu si Dhatuk | 

Banikĕm mangkag gagĕgan | 
sĕlot krasan ras-arasĕn lumuh uwis | 
krĕkĕsan nyĕrot napas || 

65. Saya lĕthĕh drĕs ilĕrirĕki | 

lir wong lumaku nĕng balĕthokan | 
bisa mrĕnahkĕn rorongĕh | 

Jĕngraga siking kalbu | 

yĕn tutugĕna wong iki | 

kaya sawĕngi bĕtah | 

bae nora uwus | 

lamun kongsi ngong wĕtokna | 

kuwi mĕngko sijine anggujĕg wani | 

kene ta nora kongang || 

66. Dĕn-kĕkĕndho ethok mijil mani | 
anggĕdĕdĕr lir amĕtu rasa | 
binangĕtkĕn panĕtĕpe | 

nulya guthul gĕlĕlur | 
ingangkĕgan nora ngĕncĕngi | 
ikut ngatut kewala | 

Banikĕm amuwus | 
lo lah priye kiye kakang | 
dene seje dhĕk mau karo saiki | 
tĕka ĕmpuk kewala || 

67. Banĕm nauri nĕkne wis mijil | 
kowe priye apa wis mĕtu ta | 
ngling mĕtu mono ta priye | 
ya apane kang mĕtu | 

ngling tan dhĕngĕr mono ya uwis | 

iki kĕtaranira | 

wus ĕmpuk ngĕlumpruk | 

Jayĕngraga mĕsĕm myarsa | 
dĕnnya rasan balilu durung mangĕrti | 
yĕkti kĕnya wĕlaka || 

68. Guthul rada nut-nut arĕp tangi | 
saking dĕnnya rĕrasan cĕrmĕdan | 
kĕdut mogĕl bĕbogĕle | 

Banikĕm ngling gumuyu | 

e kang Banĕm lo dene iki | 
kĕnĕke nganggo obah | 

Jĕngraga amuwus | 
wus ta digage mudhuna | 

ni Banikĕm mudhun sangĕt cuwanĕki | 
bibisik mring kakangnya || 

69. De si biyung kae yĕn kadyĕki | 
suwe lĕhe nunggangi si bapa | 
kiyi sadhela ya gene | 
angling ih dĕlahamu | 

seje wonge ko[k] ranni sami | 

Baniyah nambung ujar | 

aku priye iku | 

kang Banĕm aku ta mara | 

lah dĕn-age sĕlak penginku kĕpati | 

his ta kang wurukana || 

70. Banĕm angling e biyang wong iki | 
tĕnagane kĕrogan lir jarau | 
cangkĕme kumrĕsĕg bae | 

wis ta mara dĕn-gupuh | 
munggah sarya cincinga tapih | 

Baniyah sigra nyĕngklak | 
dhĕngkule sidhĕkus | 
mak srĕg linggih nora tata | 

Jayĕngraga kagyat abot dĕn-tindhihi | 
sarya nglinggi i biyang || 

71. Bocah kiye guthul dĕn-tindhihi | 

Banĕm adhimu iki bĕnĕrna | 
wong tĕtĕlu abot dhewe | 

Banĕm Banikĕm gupuh | 

ting guligik wong roro sami | 

(m)bĕnĕrkĕn adhinira | 

adhine kĕsusu | 

kidhung solahe krikuhan | 

tapihira kĕbĕthĕng ing dhĕngkulnĕki | 

rĕkĕtĕk tapih suwak || 

72. Ginuyu mring kakangnya kĕkalih | 
kang duwe tapih ora anyana | 
suwĕk sakilan tapihe | 

Baniyah pupunipun | 
jinaganan ing kanan kĕri | 

Jĕngraga ngadhag-ngadhag | 

kinarubut tĕlu | 

guthule kang katindhihan | 

wus binĕnggang bokonge jinunjung inggil 

dhogole tinĕkĕman || 

73. Dinumuk-dumukkĕn ing cĕmimik | 
karugĕtan sumuke wĕlakang | 
ambĕdhĕdhĕg guguthule | 
akadung gondhal-gandhul | 

ing prĕnahe undĕranĕki | 
ngĕt lir toya sumawah | 
tap-tĕp maring guthul | 
guthule andhĕngal cĕngkal | 

tinĕkĕm rong tĕkĕm langkung thothoknĕki 
pinapankĕn ing wokan || 

74. Jayĕngraga mĕsĕm jroning ati | 
kandĕl mĕmĕle lĕlawehira | 
sirku rada onjo dhewe | 
durung bris mĕksih alus | 
beda lawan kakange kalih | 
wus jumĕbĕng kuwĕlan | 
angrĕrangka rungkud | 
pĕndugaku si Baniyah | 

kaya bangĕt ramening tingkahe pimrih | 
mĕksih wangkal kĕkawal || 

75. Dadya mĕmpĕng tyase Jayĕngragi | 

Baniyah arsa winalik dadah | 
kinurĕban ing mĕngkone | 

alon dĕnnira muwus | 
lah ati-atinĕn kang bĕcik | 
ywa kongsi kasisipan | 
bĕnĕring prananduk | 

Banĕm Banikĕm atanggap | 

(m)bĕnakake bokong sikile sarya ngling | 
tanganmu karo pisan || 

76. Panthĕngĕn kang sru ing kanan keri | 
mara tak bĕnĕrne kang mapan | 
wus rinĕjĕng amĕkĕkĕh | 

tangane karo ngayut | 
bibir kanan kering pinĕndir | 
amrih dhangan pinapan | 
wawĕnganing pintu | 

Banĕm Banikĕm anulya | 

anjagani jĕjĕging guthul mring comris | 

mupuk tan ka-angapan || 

77. Nanging wus bĕnĕr nora anilib | 
nulya tinĕtĕpakĕn boyoknya | 

Baniyah tan solah dhewe | 
sarwi mrĕmbĕh amuwus | 

e e lo lo mĕngko ta dhisik | 
rasane kathik lara | 
pĕdhĕs pĕgĕl asru | 
kang Banĕm Nikĕm mĕngko ah | 
ora sida wis aja kok pĕksa mami | 
ah wis kang aja aja || 

78. Kakange karo nauri ririh | 

hus cangkĕme cĕrĕwĕt gĕmporan | 
iki ya dĕn-lon-lon bae | 
mĕnĕnga bae busuk | 
mĕngko apa norandang mari | 
mara ta titĕnana | 
mĕngko bĕdhok ĕdhul | 

kĕliwatan lara pisan | 

durung manjing kalĕbu lagĕk sathithik | 

bĕtahĕna sadhela || 

79. Aku mau ya kaya sirĕki | 
kongsi mĕndĕlik mĕlirik kera | 
kari-kari eca-ece | 

Baniyah dhoso muwus | 

(m)buh lah ĕmbuh aja cĕriwis | 

sing tutur penak sapa | 

de kiye dhuh biyung | 

larane tan lumrah-lumrah | 

lo lo wis lo aja kok pĕtĕlkĕn mami | 

wong tan sĕdhĕng pinĕksa || 

80. Aku wus tan kĕduga nglakoni | 
wong gĕdhene saĕndhoging banyak | 
salĕngĕnku myang dawane | 

paran mĕrgane mangsuk | 

pĕnyanaku nora kadyĕki | 

dhuh wis nora kĕconggah | 

wis ta(ng)ko tak-mudhun | 

ta kang tanganmu lapana | 

lah sidakna nono sing kaduddi sami | 

aku nora kĕduga || 

81. La gĕk mĕngkene lara kĕpati | 
mandah si kongsiya babar-pisan | 
baya modar aku mĕngke | 

lir kĕtunggak anuku | 
kantĕk lĕkok wlakangku iki | 
sih durung paja-paja | 
sĕdhĕnga mring nyunyung | 
wis wis ta aja ko[kj pĕksa | 
lara-lara mundhak kowe tak-pisuhi | 
maring wong siya-siya || 

82. Jayĕngraga saya drĕnging kapti | 
ing crĕmĕde mamrih ing paprĕman | 
dadya pĕnggalaking gobĕr | 
guthul mĕnthĕng mĕthunthung | 
mĕdhok thothokira angĕjring | 
kĕngkĕng kĕlang bĕngkayang | 
kaya pĕnthung ruyung | 

Jĕngraga awĕh sasmita | 

mring ni rara ro kinĕn ngancĕp tumuli | 
ni rara wruh ing cipta || 

83. Nulya ingangkah lajunirĕki | 

Banĕm Banikĕm kiwa tĕngĕnnya | 

Baniyah akongah-kangĕh | 
anulya pinĕksa sru | 
pathĕnthĕngan guthul mĕngkuhi | 
makĕnĕng barĕbĕtan | 

nyĕnyĕng nyunyungipun | 
malĕthok rĕh pinalĕkah | 
angaluwing buwĕng wĕwĕngkoning pinggir | 
rĕkasa winisesa || 

84. Kadya wakul pĕsat jĕjĕtnĕki | 
wĕlar wĕngkune anam nĕrancang | 
kaya yĕn cĕpak jĕbole | 

dhogol garĕgĕl anglud | 
sĕrĕt mak brĕt rada kĕtĕmbing | 
ngurĕd-urĕd blĕs tuk pok | 

Baniyah anjĕpluk | 
sĕsambat dhuh yung lah tobat | 
sru anglumba gĕronjal niba ngrubuhi | 
ring kakange kalihnya || 

85. Tan sita-sita dĕnnya ngoncati | 
saking tan bĕtah rasaning lara | 
samya kagĕt pĕngrajuge | 
guthul cĕpot cumĕpluk | 
dĕnnya niba blĕg sigra tangi | 
lumayu karĕngkĕngan | 
biyung numbuk-numbuk | 
ambĕn dĕn-aranni lawang | 
wĕwatone ginĕndĕng sinĕngguh kori | 
lumayu golĕk lawang || 

86. Sarwi sambat dhuh yung aku mati | 

Banĕm Banikĕm sat-sĕt angundang | 
e lo bocah apa kuwe | 

Niyah mreneya kĕpruk | 
nglubuk kaya pitik digĕdhig | 

Jĕngraga mĕsĕm mojar | 
lo priye adhimu | 
dene nganggo nunjang-nunjang | 
mĕsakake maningan wong lagi-lagi | 
dĕn-grĕjĕg winisesa || 

87. Undangĕn ge sigra kinĕn bali | 

Baniyah ge dĕn-mĕngakakĕn lawang | 
bug-bug mlayu mring tanggane | 
kakang roro gumuyu | 

kĕnĕng sibat dadak alari | 

Jĕngraga kadung ing tyas | 
alon dĕnnya muwus | 
layak dhimu yĕn jĕpata | 
kae mau rada kĕsusu sirĕki | 
ajune kasisipan || 

88. Wong anĕmbe kĕpĕlak anĕmbing | 
tujune tan klĕngĕr pira-pira | 
kĕdĕdĕl dudu bĕnĕre | 

lah priye mono iku | 
dene cuwa rasaning ati | 


< Serat Centhini Jilid 09 - Halaman : 306 > 


arĕp dak walik dadah | 

(n)dadak kawus mlayu | 

Banĕm Banikĕm turira | 

walik dadah mĕkatĕn kadi punĕndi | 

ngling sing lanang nungganga || 

89. Samya matur bok inggih suwawi | 
kawula niki nĕk walik dadah | 
sarwi nĕkĕm guguthule | 

wong ro arĕbut pucuk | 
dhogol mĕksih jonggol amĕsi | 

Jĕngragane adhangan | 
dhĕp-idhĕp la nganggur | 
angling lah ya wis mara ta | 
kono padha wuda-a aja na tapih | 
sing jĕjĕr dhadhĕkĕtan || 

90. Gya ni rara ro acucul tapih | 
ambalĕjĕd mlumah ngadhag-adhag | 

Jĕngraga tangi nulya ge | 
andhĕkĕtkĕn kang mujur | 
dhĕdhĕsĕkan wus adu cĕthik | 

Jayĕngraga asinggah | 
mapanakĕn pupu | 

jĕngkĕng tandange agagah | 

pupune Banĕm tumumpang poking wĕntis | 

patute nyuthang walang || 

91. Tangan mĕngakakĕn kanan kĕring | 
wus samĕkta rakiting atadhah | 
gya tumanduk ring wokane | 
mĕksih dĕdĕl kadudul | 

blusuk pantog manjing tan luwih | 

Banĕm mĕksih gĕronjal | 
labĕte akudhup | 
kinĕsut pangĕlurira | 

Banĕm (m)bĕkuh ngling bah biyang sundhul ati 
mundhak gĕdhe adawa || 

92. Wus saonjot cinopot angalih | 

mring Banikĕm winĕngkang sinunggar | 
blĕbĕg blĕs sru pĕnggronjale | 
guthul mĕksih alumut | 
datan pati gĕmbok nyĕrĕti | 
mangang-mangang pinĕksa | 
pĕngakĕpe kukuh | 

(m)bĕthĕthĕng tan ana gonggang | 
pan ginĕlur ginĕjĕg lar-lur pĕkolih | 

Banikĕm karĕkĕtan II 


93. Jayĕngraga wiraga prayogi 
prawira kinaro maring rara 
lincak gagak pamlĕmbange 
suka bonangan susu | 

irung gosok rĕbaban pipi | 

kĕthuk wudĕl dhĕkĕtan | 

kĕcĕr slĕng-wĕr gupruk | 

sĕkala kalangkung suka | 

yĕn malembang ginondhĕlan tan wĕh ngalih 

wong ro arĕbut enak || 

94. Kang tuwa wus ngĕrti pratingkahing | 
kat-angkatane wĕtuning rasa | 
panuju anĕng dhĕwĕke | 

wau sĕdangunipun | 
ngaping pitu edhang ginanti | 

Jĕngraga rĕna marang | 

Banĕm ingkang sĕpuh | 

awĕt kĕncĕnge ginarap | 

sinrĕg kĕrĕp Banĕm nimbangi nglawĕhi | 

kĕkĕjĕk lir kĕpinjal || 

95. Samya anggantĕr kalihe sami | 
pĕngkĕrĕdan kumĕsar | 
gringgingĕn balung sumsume | 
solahira samya sru | 

mĕh cumĕprol wijiling gati | 

nulya adhine nyandhak | 

mring Jĕngraga gupuh | 

kĕsuwĕn pĕngrasanira | 

lagya ngangkah ngacĕcĕng sinĕndhal wani | 

brol mukok sok nĕng (n)jaba || 

96. Andĕlĕwĕr kĕcĕr ngocar-acir | 
pupu papat kĕcipratan kama | 
samya mĕtu dhewe-dhewe | 
kalihe ting barĕkuh | 

hi hi hu hĕm lah priye iki | 
blaĕran anĕng (n)jaba | 
yung sukĕr akĕthuh | 

Banikĕm iku wong apa | 

durung idhĕp ing tata grewal nunggangi | 

dadi padha kapiran || 

97. Banĕm mrasa-masru murang-muring | 
sarwi ngĕsĕs ngrasakkĕn yĕr-yĕrnya | 
kĕnĕng sibat si-dilojĕh | 

ngrusuhi si di-kĕpruk | 
lagĕk penak ngĕgol-ĕgoli | 
cuwa tĕmĕn tyas-ingwang | 

(n)dadak dludar dludur | 

Banikĕm nauri ujar | 

gene mau aku ya kok sĕndhal wani | 

kathik srĕngĕn geneya || 

98. Wong wus padha dene anglakoni | 
sasuwene ya gĕntĕn kewala | 

Jĕngraga mĕsĕm wuwuse | 

lah wis aja na padu | 

wong wus nora nana (n)duwĕni | 
aku dhewe sing tuna | 

(n)tĕk kabĕh wutah byuk | 
tan kĕna kagarap pisan | 
si Banikĕm matur kawula dos-pundi | 
wawi ta maring kula || 

99. Lĕrĕsipun kula kang ngantuni | 
tibanipun wisan anĕng kula | 
kawon toh kathah-kĕdhike | 

Jayĕngraga amuwus | 

mau mula ingong-tuturi | 
wis ĕntong babar-pisan | 
lo kiye anglĕlur | 

Banikĕm nangis prĕmbĕyan | 

yata wanci ing ratri wus bangun enjing | 

Jĕngraga nulya mĕdal || 

100. Maring sĕndhang sĕdyanya anganti | 
jinabad laju ing wĕktu salat | 
jĕnĕk nĕng sĕndhang pupujĕn | 
kang tinilar sru wuyung | 

taksih padha pating barĕkis | 
yata kang anĕng langgar | 
dĕnnya nendra wungu | 
laju ngambil toya kadas | 

Kulawirya Nuripin wus samya tangi | 
laju marang paheran || 

101. Ngambil toya wulu myang Nurbayin | 
wusnya kadas Ki Nuripin adan | 
wusnya sunat pupujine | 

anulya ngangkat pĕrlu | 

Jayĕngrĕsmi ingkang ngimami | 
surat wusing Patekah | 

Sujada asujud | 
rĕkangat lir surat Kasar | 
iktidale abĕngal wus dĕn-Kunuti | 
antara nulya bakda || 

102. Pragat pupujiyanira sami | 
sĕsalaman Jĕngrĕsmi ris nabda | 
paman Nurbayin ngong mangke | 
arsa laju lĕlaku | 

rĕbut mangkat mupung aenjing | 
mung kang Raga-mĕnggala | 
punapi saĕstu | 
tumuturing lakuningwang | 

Ki Nurbayin umatur lamun marĕngi | 
mangke kĕdhik yĕn siyang || 

103. Kawularsa saos sarap ĕnjing | 

Jayĕngrĕsmi aris saurira | 
paman wus sun tĕdha sihe | 

Jĕngrĕsmi dugĕng kalbu | 

wruh lĕgĕde ri Jayĕngragi | 

malih andikanira | 

paman lamun sĕstu | 

putranta Raga-mĕnggala | 

tumut ring sun lah sĕngganana dĕn-aglis | 

Ki Nurbayin asigra || 

104. Andhatĕngkĕn marang ki pĕtinggi | 

Raga-mĕnggala anulya gĕpah | 
marĕk prapta ing ngarsane | 

Jĕngrĕsmi ris amuwus | 

kakang Raga-mĕnggala mangkin | 

kularsa lumajuwa | 

mring Lĕmbuastĕku | 

mĕnawa dhangan kang Raga | 

manira yun umangkat mupung sih enjing | 

Raga-mĕnggala turnya || 

105. Punapinggih botĕna ngĕntosi | 
pasugata sĕsĕmĕkan enjang | 

Jayĕngrĕsmi lon dĕlinge | 
baya kang mupung esuk | 
langkung bĕgja mangke ing margi | 
matur inggih sakĕdhap | 

ngong mantuk karuhun | 
lĕngsĕr prapta wismanira | 
angrĕrukti bubucu wus amiranti | 
sinarang tapak-dara || 

Jilid 9 - Kaca : 231 

106. Dandan mrabot wanan kotang silir | 
sruwal kombor bĕbĕd jijigrangan | 
bĕnting sarwa lingsĕt kabĕh | 
kalung klewang abĕnthu | 

srigak kokok jadhug (n)dĕsĕki | 

wus rumat sĕdayanya | 

nuduh wong tĕtĕlu | 

ambĕkta sĕsangunira | 

kang sawiji mandhi talĕmpakirĕki | 

nulya marĕk ing ngarsa || 

107. Maksih rĕmĕng-rĕmĕng saput siti | 

Jayĕngrĕsmi myat Raga-mĕnggala | 
tan mĕngĕng kasaguhane | 
ngalĕmbanĕng jro kalbu | 
angandika marang Nurbayin | 
wus man ngong madal pasilan | 
pasilan lumaju | 

andum basuki kewala | 

nulya sĕsalaman Nurbayin turnya ris | 

andhĕrĕkkĕn raharja || 

108. Jayĕngrĕsmi Ki Kulawiryĕki | 
sawusira samya sĕsalaman | 

adan umangkat lampahe | 

Raga-mĕnggala gupuh | 

amĕncalang anĕng ing ngarsi | 

kang tinilar sungkawa | 

cuwa manahipun | 

yata kang samya lumampah | 

turut dhadhah wau ta Ki Jayĕngragi | 

nĕng sĕndhang maskumambang || 

583 Maskumambang 

1. Mĕthuk marga wus tundhuk lampahira ris | 
nut ing pagalĕngan | 

asri kang pĕksi munyĕnjing | 
cingcing-goling branjangannya || 

2. Myang pangwuhing sawung kĕluruk kapyarsi 
kang mĕthoki kĕndhang | 

banĕne rarywa ngon tangi | 
wĕnĕh kang masang rakitan || 

3. Mĕh raina Hyang Aruna mamĕdhari | 
sumirat bang wetan | 

ima mawĕr anglulungsir | 
pulas pulasing awiyat || 

4. Lir manjĕthi raras kumitir sumampir | 
tirah tuturutan | 

seta rĕkta pita wilis | 
dadu paul kapuranta || 

5. Byar Hyang Andakara ujwala marmani | 
sĕsining kanangrat | 

mulĕlĕng kadi netraning | 

Hyang Kala-bintulu raja || 


15 (Lampah tumuju dhatĕng Lĕmbuasta, nglangkungi kĕdhung Bagong) 

VII. Para andon lampah tumuju dhatĕng Lĕmbuasta, nglangkungi kĕdhung 
Bagong. Ing Lĕmbuasta katampi Ki Kidang Wiracapa kanthi sukarĕna, 
kawĕjang bab filsafatipun topĕng, gangsa, gĕndhing, wayang tuwin dhalang. 
Lampahipun Jayĕngrĕsmi sakanthinipun kadhĕrĕkakĕn ki pĕtinggi Raga- 
mĕnggala tumuju dhatĕng Lĕmbuasta. Nglangkungi pasabinan sarta dhusun, 
lare-lare angĕn ing dhusun Padakan sami rĕbat pangenan kalihan lare-lare ing 
dhusun Munggur, wasana sami campuh kanthi balang-balangan sela, bandhil 
lss. Malah tĕtiyang sĕpuh ugi lajĕng campuh sami tiyang sĕpuh kanthi sanjata 
sarta pĕnthung saengga wontĕn ingkang tatu lan dumugi ing tiwas. Dhusun 
kĕkalih wau wiwit rumiyinipun tansah mĕmĕngsahan kadi satru bĕbuyutan. 
Lampahipun dumugi ing kĕdhung Bagong ingkang kathah sangĕt ulamipun, 
nanging sakalangkung wingit. Ing ngriku asring kapirĕng swantĕning gangsa, 
manguyu-uyu, swantĕning tiyang ngringgit lss. 

Ki Raga-mĕnggala kengkenan murugi Ki Wijakĕrti ing Trĕnggalĕk-wulan. Ki 
Jakĕrti dhatĕng ambĕkta pasĕgah pĕpak. Miturut Ki Jakĕrti kĕdhung Bagong 
punika rumiyin nama tĕlaga Sasi, papan lĕlangĕnipun rajaputra Singasari, 
Banyak-wulan ngantos Menak Sopal ingkang akiripun muksa, musna ing 
tĕlaga wau. Sadalu sami sipĕng ing kĕdhung Bagong. 

Kaca 232 - 252. 

583 Maskumambang 

6. Kĕdran mega kasorot kadya ngidhĕpi | 
tumĕnggi kasunar | 

nirkĕn lamuking sĕkalir | 
pĕdhut mirut kamarutan || 

7. Pan anglela rĕnggĕding patra kinardi | 
lawaking lĕlĕbak | 

rĕngating kisma maĕksi | 
rurumput kĕbĕs kĕbunan || 

8. Kasĕrampat ing pada dadya ngĕbĕsi | 
jangkrik bĕring jongkang | 
angĕrik ramya angiring | 

sari rurungwaning enjang || 

9. Myang sĕlĕting pĕcut mĕgawe ngabani | 
mesa lĕmbunira | 

asantak (m)bĕkisirĕki | 
hir bo ho ho iya kiya || 

10. Datan ana anglĕbar mangsaning sabin | 
gaga myang sorotan | 

patĕgalan palanya sri | 
srĕnti mangsĕng pasabinan || 

11. Kang (m)bĕrujul anggaru bubak anamping ( 
kang nĕbar rumĕgag | 

gumundha myang mĕmping kuning | 
mĕrkatak kang pĕpanĕnan 1 1 

12. Miwah kang nĕng gubug anggobyak sĕsawi | 
karak ginoprakan | 

asĕntak panggusah pĕksi | 
prit-aking gĕlathik nĕba || 

13. Akukukan sarĕntĕn pating jalĕrit | 
anggonjĕng kĕncangan | 
wĕnĕh nĕng gubug miranti | 
rĕbaban kĕndhang gambangan || 

14. Gĕndhot gĕndhing Onang-onang dĕn-sindhĕni 
sarwi sinĕnggakan | 

gubug kiwa tĕngĕnĕki | 
ting balĕrĕk bĕbĕkikan || 

15. Ki pĕtinggi Raga-mĕnggala ngaruhi | 
hus-hus oyah-oyah | 

polahane tunggu pari | 

(n)dadak nganggo gagĕndhotan || 

16. Nora ilok nĕk bogang parimu joprit | 
bocah gal-ugalan | 

cĕblung ngĕndi tunggu pari | 
padha mĕncul popocolan || 

17. Jĕge bocah Cangkal sapa kae lali | 
nauri baturnya | 

pun Gronang lawan pun Kucir | 
pun Santa lawan pun Lundha || 

18. Gĕndhotipun pun Cĕpĕr rare ing Sĕnting | 
gagĕncĕhanira | 

mring rare sĕkawan sami | 
tan kĕna sah dalu siyang || 

19. Ki pĕtinggi gumuyu sarwi nauri | 
lonthene cah edan | 

cilik kuwat dĕn-kapati | 
pilang-pilang nora jĕbat || 

20. Samya suka gumuyu sĕdayanĕki | 

Kulawirya latah | 

angling marang Ki Nuripin | 
kae Pin kalimanana || 

21. Nĕkne awĕh wong ika ingkang mapati | 
mara ta mronoa | 

mĕsĕm matur maleroki | 
prayoganipun paduka || 

22. Kang kĕringan lan pantĕs ingkang jĕlanthir | 
kula tan keringan | 

ajrih yĕn dipun-kapati | 
athuk lumampah sĕkeca || 

23. Ginaguyu sĕdaya pating guligik | 

Nuripin samĕrga | 

tansah nolih angaruhi | 
hih enak tĕmĕn pinirsa || 

24. Krasa tĕmĕn atiku mĕngkene iki | 
rasa tumindaka | 

kudu lĕrĕn tan lumaris | 
krungu gĕndhing ginĕndhĕngan || 

25. Jayĕngraga msĕm nolih mring Nuripin | 
sarwi ris ngandika | 

cĕdhak tĕmĕn ujar iki | 

Nuripin masang kabisan || 

26. Nuripin mĕngngĕs nyakot ilatnĕki | 
ngungkrĕd gulunira | 

Ki Wirya ngagagi bithi | 

Ki Ripin mingkar glĕgĕsan || 

27. Angaruhi wong gambangan lyan (ng)gonnĕki | 
e lo kae sapa | 

sing (ng)gambang ngĕjor-ĕjori | 
sing jamak kaya mĕngkana || 

28. Nora ethor anggambang kudu anggĕndhing | 
ande bĕtah (ng)gambang | 

Jĕngraga Kulawiryĕki | 
gumujĕng sarwi ngandika || 

29. Kaya e wong (ng)gambang kĕpriye Nuripin | 
tan enak piniyarsa | 

gĕndhing apa kae Ripin | 
puniki lamun pokro-a || 

30. Pan Lung-gadhung nanging Lung-gadhung pĕnyakit 
limrahe wong (ng)gambang | 

lĕt sĕkawan gĕmbyangnĕki | 
nika lĕt tiga tiniga || 

31. Sĕdangune mĕkatĕn tan salin-salin | 
nukĕri talingan | 

pĕngrasane wus ngluwihi | 
tan bisa kudu anggambang || 

32. Ki Kulawirya latah sarwi nudingi | 

Jĕngrĕsmi Jĕngraga | 
gumujĕng dĕnnya myarsa ngling | 
ya bĕnĕr bleroning gambang || 

33. Dene sira pintĕr anitĕni uni | 
lir tau anggambang | 

Ki Kulawirya nambungi | 

dhasar wus sok (m)barang gambang || 

34. Angacĕmut matur duk napa nglampahi | 
sadhĕglo aneya | 

inggih sagĕd anitĕni | 
panabuhe lĕd sakawan || 

35. Jayĕngrĕsmi angling ya bĕnĕr Nuripin | 
angugĕmi adad | 

pĕkolĕh rasaning angling | 
salirning adad tan owah || 

36. Yata kang samya mahawĕng ngĕmu enjing | 
kathah tiningalan | 

wus tan ngambah wana wukir | 
naruntun kanthining desa || 

584 Kinanthi 

1. Wus lĕpas ing lampahipun | 
ngidul ngetan urut mĕrgi | 
wanci wus wisaning karya | 

nampak palĕstrĕning kali | 

kali Longsor urutira | 

ing ngandhap kang dĕn-sabrangi || 

2. Nĕtĕr ing palĕstrĕn laju | 
kewala dĕnnya lumaris | 
ararywan pinggiring sĕndhang | 
kayoman pinggiring mĕrgi | 
ing wanci tĕngahe surya | 
rarywan anĕng sor waringin || 

3. Papane kĕlangkung seyub | 
gayam pilang asĕm tĕkik | 
sĕngon wani lan mandera | 
mĕlatar kĕlangkung rĕsik | 
sĕndhang Baga wastanira | 
palĕrĕnan wong lumaris || 

4. Nĕng ngriku pan sami adus | 
pikantuk angaring-aring | 

Jayĕngrĕsmi Jayĕngraga | 
katri Ki Kulawiryĕki | 
samya siram anĕng sĕndhang | 
sĕdaya ingkang umiring || 

5. Kasĕgĕran dĕnnya adus | 
nĕng sĕndhang Baga awĕning | 
sawusnya dĕnnya asiram | 
lajĕng ngambil toyastuti | 
samya wĕktu anĕng sĕla | 
kumalasa lus arĕsik || 

6. Kang lagya awĕktu Luhur | 

Jayĕngrĕsmi Jayĕngragi | 

Kulawirya lan santrinya | 

Raga-mĕnggala pĕtinggi | 
angrukti sĕsangunira | 
bucu dhĕdharan sinaji || 

7. Kang wĕktu Luhur bakda wus | 
tata dĕnnira alinggih | 

nĕng tlacaring oyot wrĕksa | 
numpang padhas atos rĕsik | 

Ki Raga-mĕnggala gĕpah | 
nyaoskĕn saosanĕki || 

8. Ki pĕtinggi sigra nuduh | 
mring desa ngambil woh tiris | 
lan lantingan kang prayoga | 
sokur lan bĕkĕle prapti | 
kang tinuduh sigra mentar | 
marang dhusun Wanasari || 

9. Tan antara praptanipun | 
dawĕgan katur lan kĕndhi | 

Raga-mĕnggala ris sojar | 
dene ku gocone prapti | 
lah Wiranangga muliha | 
sa-ananĕ turĕna glis || 

10. Kang tinuduh gupuh-gupuh | 
ngambil susuguhirĕki | 
nyamikan kang pala-pala | 
tan antara praptĕng ngarsi | 

Raga-mĕnggala turira | 
sumangga paduka bukti || 

11. Kang ngaturan gya tuturuh | 

Ki Wirya mĕsĕm sarya ngling | 
gaco mĕkatĕn punapa | 
matur wus caranya ngriki | 
gaco inggih bĕkĕl desa | 

Nuripin gumuyu angling || 

12. Tĕsĕke kang pundi niku | 
punapa bendha kĕmiri | 
bisa agawe bĕbasan | 
sanak-sanak kene iki | 

Raga-mĕnggala saurnya | 
wus tatane tiyang ngriki || 

13. Yata kang samya tuturuh | 
pikantuk dĕnnira bukti | 
ĕsmu kadi kĕlantihan | 
enjing praptĕng surya lingsir | 
samya tan ana riringa | 

nĕng satĕpining we wĕning || 

14. Wus antaranira nutug | 
luwaran dĕnnira bukti | 

Raga-mĕnggala agĕpah | 
nyarik sinungkĕm pamburi | 
dhĕdharan lumadyĕng ngarsa | 
wowohan kang manis-manis || 

15. Ginawe nyamikanipun | 
pĕmangsĕg pangusap amis | 
lorodan samya tinadhah | 
royoman mangan pĕnyarik | 
pĕtinggi sarowangira | 
tanapi santri Nuripin || 

16. Ting kucapah rĕbut puluk | 
sĕmada kĕncot kalingsir | 
nutug warĕg dĕnnya mangan | 
wisan Nuripin ngĕrĕni | 
sĕkul ulame bĕbasan | 

Nuripin mĕksih (ng)gĕmĕti || 

17. Upa nĕmpĕl kang nĕng janur | 
pinuluk labĕting ragi | 

Kulawirya ngling anĕntak | 
hus hus bĕgĕjil Nuripin | 
sĕmangsane yĕn amangan | 
lĕhmu dudu wong kĕpati || 

18. Lir su bunting nglĕthak balung | 
wis tan mikir isan-isin | 

ana ngalas ana ngomah | 
nora dĕn-marĕn-marĕni | 
nisthakake pĕtingkahnya | 
ngong myat kudu sok anggĕdhig 

19. Wasisan janure iku | 
mamahĕn aja na kĕri | 

Ki Nuripin kumarĕngkang | 
ngacĕmut grunĕngan angling | 
nora kĕna wong mĕmangan | 
apora sawarĕgnĕki || 

20. Mangan karĕn kari balung | 
kur ijĕn klapruting daging | 
batur pangane sĕpira | 
gung gawe sok dĕn-dukani | 
samya ginuyu ing kathah | 

Ripin binĕndon tan ajrih || 

21. Jayĕngrĕsmi ngandika rum | 
kadipundi kang pĕtinggi | 
ingkang pinaran ing lampah | 
punapi mĕksih atĕbih | 

ing kĕrajan Lĕmbuasta | 
paran wus cĕlak sing riki || 

22. Ki Raga-mĕnggala matur | 
inggih sadintĕn dumugi | 
lamun lampah sinampyĕnga | 
tan kantos suruping rawi | 
sumangga kĕrsaning lampah | 
kawula dhatĕng umiring || 

23. Jĕngrĕsmi malih amuwus | 
sĕngganipun kang pĕtinggi | 
lampah nĕmanggung kewala | 
pundi pĕnganpirannĕki | 

ki pĕtinggi aturira | 
yĕn mĕkatĕn kĕrsanĕki || 

24. Inggih wontĕn ingkang mungguh 
prayogi yĕn dĕn-ampiri | 
ngrika ing Trĕnggalĕk-wulan | 
kĕdhunging lĕpĕn Kĕlampih | 
kĕdhung Bagong wastanira | 

ulamipun anglangkungi 


25. Kathah gĕng-agĕng kadulu | 
ulam nĕng kĕdhung jro kĕksi | 

Jĕngrĕsmi kĕlangkung suka | 
angling lah inggih prayogi | 
anulya laju umangkat | 
anjurudĕmung ing margi || 

585 Jurudĕmung 

1. Lingsir kulon wayahira | 
dĕnnira samya ruruntung | 
anĕng pĕgalĕngan (n)dulur | 
turut pagĕr patimunan | 
nulya (n)jog tirah mĕrga gung | 
kathah dhusun kang kamĕrgan | 
desa sri langĕn kadulu || 

2. Kanan kering pĕsabinan | 
tĕgal pagagan atulus | 

ing wanci wus rara ngucul | 
samya ngon mring ara-ara | 
anunggang maesa lĕmbu | 
pĕcute asĕsĕlĕtan | 
gĕdrah bungah anglilindhung || 

3. Sĕsindhĕn mĕlang-mĕlungan | 
gĕng alit rare akumpul | 
pating jarĕlĕh akukuk | 
golongan ajak-ajakan | 
kumpulan sarowangipun | 
samya arĕbut pangonan | 
bandhilan surung-sinurung || 

4. Rarywa-ngon samya pĕrangan | 
aramya balangan watu | 

ana kang kĕtuju buncur | 
surake asru gĕr-gĕran | 
bocah prangan dangu-dangu | 
saya kĕh dadi wong tuwa | 
tulung mring nak putunipun || 

5. Aramya gacar-ginacar | 
sikĕp gĕgaman prang pupuh | 
granggang towok sligi pĕnthung | 
talĕmpak pĕdhang kalewang | 
kĕrbin pistul myang darĕbus | 
saya sru surake gumyah | 

kang curna ginawa mundur || 

6. Kang samya mahawĕng mĕrga | 
randhat ngrĕrangu andulu | 

mring wong prangan ramya umyung | 
rog-rinog anĕng pangonan | 

Raga-mĕnggala amuwus | 
andĕlna wong ing Pandakan | 
wis mungsuhe lan wong Munggur || 

7. Wong padha sok dhĕmĕn prangan | 
tĕkan bocah isih kuncup | 

gĕsau bandhilan watu | 
sok prangan wiwitan bocah | 

Ki Kulawirya amuwus | 

(ng)gih ta-lah niku wong prangan | 
punapi ingkang rinĕbut || 

8. Rinĕwang godrĕs ludira | 

Raga-mĕnggala umatur | 
duka-dalĕm mawenipun | 
mung isin kasoran ĕdak | 
datan lĕt satĕngah taun | 

mĕh tan wontĕn wulan bĕlang | 
asring prang busur binusur || 

9. Pĕpĕjah pating jalĕmpah | 
prandene tan kawus-kawus | 
dhasare sami kapaung | 

uh mara ta kowe modar | 
sapa kae kang kaburu | 
jĕg wong Padhakan sing kalah | 
nauri rowange muwus || 

10. Yĕn mĕksih Ki Malangrana | 

Malangjaya Ki Mĕrdadu | 
wong Pandhakan tan sor pupuh | 
mila gantya ramya gacar | 

de jĕjadhuging wong Munggur | 
kĕmase Jayawirota | 

Wirataka Matang ganjur || 

11. Wus tandhing duk maksih jabang | 
wong Pandhakan lan wong Munggur | 
bubar-bubar prang yĕn surup | 
bature pating galobrah | 

samya tatu kadhang lampus | 
wit bandhilan jarak cina | 
samya bocah nulya sĕpuh || 

12. Mati muspra tanpa kara | 

Nuripin gumuyu muwus | 
lah inggih niku prĕhipun | 
dĕn-rewangi kraya-raya | 
tan etung ing lara lampus | 
pĕribasan kae ana | 
kumriwik dadi gumrujug || 

13. E e kae kĕpriye ta | 
wong siji dĕn-krubut pitu | 
sinosog baya jur mumur | 

o lah sida katiwasan | 
pĕsthi kae banjur lampus | 
bilah saya rame ika | 
tan ana kĕdhotan tĕguh || 

14. Kĕjaba kae nyambata | 
marang (n)dara kenthol bagus | 

Wuragil Kulawiryĕku | 

iba kaya apa mana | 

Ki Wirya mĕsĕm amuwus | 

Pin kowe bae nampunga | 
tĕngahana ing prang pupuh || 

15. Tantangĕn kabĕh wong ika | 
sĕdhengah dadi mungsuhmu | 

Nuripin mlongo mĕcucu | 
sarya ngling we uwe bilah | 
dede pĕbĕnan puniku | 

(m)bok sampun susah kĕn mrika | 
ngriki kemawon (ng)gih ĕmpun || 

16. Pinĕnthung sĕg tan kĕlawan | 
alĕstari lulus mujung | 
botĕn ngathahi pĕkĕwuh | 
yĕn mawi mrika dah-neya | 
iba-iba raosipun | 
gĕgaman ingkang tumiba | 
ting wikana sakitipun || 

17. Pĕjah botĕn tĕka pĕjah | 
ing pĕjahe kintĕnipun | 
ngĕwĕg-ĕwĕg raosipun | 
samya ginuyu ing kathah | 

Jĕngraga mĕsĕm amuwus | 
mati thithik yĕn sĕmoa | 
kacĕk nganggo titir umyung || 

18. Rinayap marang wong kathah | 

Nuripin marĕngĕs matur | 

(m)botĕn kĕpengin alampus | 
kadhang bau suku ical | 

ting cĕruwil salong kantun | 
adho sĕmua punapa | 
sĕmuane ajur mumur || 

19. Sangsaya dadya paguywan | 

Jĕngrĕsmi mĕsĕm amuwus | 

Nuripin bisa sumaur | 
mati bae-bae sungkan | 

apa ya Ripin kadyĕku | 
umatur langkung nor-raga | 
o inggih-inggih saĕstu || 

20. Yata laju lampahira | 
turut tirahing mĕrga gung | 
kang paprangan wus kĕpungkur | 
kalingan ing desa-desa | 
parandene mĕksih kĕpĕthuk | 
samya anonton paprangan | 

rare wong tuwa andulur || 

21. Praptĕng ing Trĕnggalĕk-wulan | 
turut pĕdhadhahanipun | 
nikung mawĕng ngetan laju | 
nampak ing tĕgal pĕgagan | 
kali Kĕlampih (n)jogipun | 

ing kĕdhung Bagong wus prapta | 
samya rarywan amumucung || 

586 Pocung 

1. Wancinipun ing wĕktu Ngasar wus edhum | 
nĕng pinggir narmada | 

turuting kali Kĕlampis | 
samya sukarĕna dĕnnira araryan || 

2. Apikantuk anĕng sandhaping wrĕksa gung | 
trĕnggulun mandira | 

tĕkik pilang lan kĕsambi | 
amĕlatar rĕsik kadya sinaponan || 

3. Pinggir kĕdhung Bagong watu kumlasa lus | 
langkung sri kawuryan | 

Jayĕngrĕsmi Jayĕngragi | 

katri lawan Ki Wuragil Kulawirya || 

4. Samya (n)dulu ulam saisining kĕdhung | 
gĕng-gĕng akathah | 

tan carub golonganĕki | 

tambra pulung rĕng-arĕng papar parĕmas || 

5. Gĕnti munggut abĕbayakan ruruntung | 
kang oyak-oyakan | 

sĕtatane kadya janmi | 

samya ngambang pamĕran amrih kĕtingal || 

6. Ĕsthinipun kadi nĕmbrama mring tamu | 
ingkang lagya prapta | 

katĕmbĕn dĕnnya ningali ] 

yĕn jalma-a samyarsa atur pĕmbagya || 

7. Ting kĕjubug tandhikan milar asĕlur | 
molah wiyah-wiyah | 

abyakan sabilik-bilik | 

pra ngawirya suka dĕnnira tumingal || 

8. Solahipun ulam kang nĕng jroning kĕdhung | 
lir ingon majanma | 

Jayĕngrĕsmi ngandika ris | 
iya bĕnĕr tuture Raga-mĕnggala || 

9. Yĕn ing kĕdhung Bagong ulame kĕlangkung | 
gĕng-agĕng akathah | 

iwak lanangan lan ĕstri | 

sakĕh iwak tan ana kang mangkonoa || 

10. Gĕng-gĕngipun lan lĕmu-lĕmune iku | 
lir ingon rinĕksa | 

pinakan ing sabĕn ari | 

dospundi puniku kang Raga-mĕnggala || 

11. Punapiku tan pinĕt sĕlaminipun | 
de langkung akathah | 

Raga-mĕnggala turnya ris | 

inggih botĕn wontĕn kang purun mundhuta || 

12. Yĕn ing kĕdhung Bagong agung ulamipun | 
wus kuna-makuna | 

minane sĕdaya wingit | 

tan kenging pinĕndhĕt sadhengahing janma || 

13. Inggih sampun mĕkatĕn la-ilanipun | 
angkĕre kĕliwat | 

ing kĕdhung Bagong puniki | 
dĕlah ucĕng saimĕt tan kĕna ngalap || 

14. Gotĕkipun pra sĕpuh kang wau-wau | 
lĕpĕn (ng)Galĕk-wulan | 

ing kĕdhung Bagong puniki | 
warti ingon-ingonipun Menak Sopal || 

15. Milanipun dĕlasan mangke kĕlangkung | 
gĕng-agĕng akathah | 

tan purun sami mĕndhĕti | 

yĕn pinĕndhĕt mĕlarati tan kuwawa || 

16. Pan ginanggu kang mara-bumi ing kĕdhung | 
gring laju pralaya | 

padha sakala tan urip | 

wĕnĕh wontĕn kang mĕndhĕt edan angomyang || 

17. Manahipun kĕdah anyĕmplung ing kĕdhung | 
kĕlĕm tan kumambang | 

pĕjah buthuk anĕng kali | 

apan lajĕng minangga ing ulam kathah || 

18. Botĕn dangu tĕlas tan wontĕn kang kantun | 
giris kang miyarsa | 

katĕlah dĕlasan mangkin | 

tiyang tĕbah sumawana ingkang cĕlak || 

19. Lingira rum Jĕngrĕsmi mring arinipun | 
miwah ingkang paman | 

lĕrĕs ujare pralami | 

watak ciri bumi desa mawa cara || 

20. Nĕgara gung mawa tata wus saĕstu | 
e mĕkotĕn paman | 

kadosta kadhung puniki | 
wus labĕting kabuyutan ila-ila || 

21. Tiyangipun sami musthi amituhu | 
mring kandha kang wus mau | 
mantĕping tĕp angluluri | 

dadya angkĕring papan rĕh sininggahan || 

22. Anor wuwus kang paman myang arinipun | 
malih angandika | 

ĕnggĕh layak kang pĕtinggi | 

tan maido ingong ring pitutur (n)dika || 

23. Lon umatur inggih sawĕg wartosipun | 
umum ing akathah | 

duka-dalĕm yĕktinĕki | 

pan mĕkatĕn gotĕkipun kang kawĕntar || 

24. Myat ing batur ki pĕtinggi nulya muwus | 
e lah ngong kĕlingan | 

ya bĕnĕr undhangĕna glis | 

kaki Wijakĕrti ya ing Galĕk-wulan || 

25. Kang tinuduh sigra-sigra mentar gupuh | 

Jĕngrĕsmi kacaryan | 

mulat mina nĕng we wĕning | 

lir wirangrong ulame saking pangrongan || 

587 Wirangrong 

1. Langkung sukanirĕng galih | 
myat mina nĕng kĕdhung Bagong | 

Ki Kulawirya jar yĕn sun-gugu | 
kang padha dera ngling | 

iwak angkĕr mĕngkana | 
gotĕke Rangga-mĕnggala || 

2. Jaman jĕdhĕking duk nguni | 

Menak Sopal kang ngon-ingon | 
ijab laminira prang taun | 
mĕksih anglabĕti | 

bĕtĕking kawingitan | 
tan ana wani anyamah || 

3. Linge kangmasmu Jĕngrĕsmi | 
gĕsĕh lan graitaningong | 
suwene rĕrasan kang sun-dulu | 
ulate si Ripin | 

lir kucing myat jinada | 
andĕlĕng ulam ngĕlobak || 

4. Thĕk-thĕkan kudu amancing | 
atine kĕcangkol-cangkol | 
jrih ujare kojah lamun iku | 
iwak mawa wingit | 

yĕn aja-a anakmas | 
ingkang nambungi wirayat || 

5. Gĕbĕs bae dĕn-kandhani | 
watak pas ngandĕl ujar wong | 
katĕnta kalunta wus kĕpatuh | 
gawene sok mancing | 
kongsi lali sĕmbahyang | 
arang-arang Luhur Ngasar || 

6. Kang dĕn-pĕrlokkĕn mung mancing 
karĕm adhĕm kĕrĕm gathok | 

ing besuk yĕn modar dadi wrĕgul | 
lingsĕng krandhahnĕki | 
dhapure wus kĕtara | 
wis mĕmpĕr blĕg wrĕgul lingsang || 

7. Gumujĕng kang putra kalih | 
myang gurunya sĕdayĕng wong | 
Nuripin anjola amalĕruk | 
kĕdumĕlan angling | 

ah ah lae ya talah | 
wong kapanja sabĕn dina || 

8. Jĕngraga ngĕndika ris | 

Ripin apa ya mĕngkono | 

lir sojare paman dhĕmĕnamu | 
karĕm amĕmancing | 

Nuripin aturira | 
rĕmĕn-kula timur mila || 

9. Nĕntak Ki Kulawiryĕki | 
e e si Dipangan-potho | 
dene awikrama cĕlathumu | 
angrĕrĕngga dhiri | 
dĕn-ajĕni priyangga | 
dĕn-timur-timurkĕn dhawah || 

10. Kacĕmut mĕsĕm Nuripin | 

umatur marang sang anom | 
alĕrĕs ramanta yĕktosipun | 
kawula ningali | 

ulam kĕdhung punika | 
owĕl yĕn tan pinancingan || 

11. Yĕn sampuna kawula jrih | 

ing kojah mlarati yĕktos | 

Ni Wirya ris mojar wawi ngriku | 

kenthol Bagus Ripin | 

gogoa kono sira | 

ing kĕdhung Bagong kĕh iwak 

12. Nora susah moncang-mancing | 
cĕkĕlana bae kono | 

Nuripin anglungsar pinggir kĕdhung | 
ngula-ula ngagir | 
sikile kĕthawĕlan | 
nguling-uling tungkakira || 

13. Sarwi kĕdumĕlan ririh | 

wong dĕn-akon nyĕmplung gogo | 

(m)bok dhĕwĕke dhawak asilulup | 
bĕn pinangan dhĕmit | 
lah iku mari ladak | 

Ki Wirya gumuyu mojar || 

14. Apa kang kok-wuwus hĕh Pin | 
cĕlumikan kathik mencos | 

lir wong kasurupan amĕcucu | 
ngagir pinggir kali | 

Nuripin aturira | 
e botĕn thol piyambakan || 

15. Sawĕg rĕmĕn aningali | 

ulam kang nĕng kĕdhung Bagong | 
agĕng dhugal-dhugal ting kĕcubuk | 
yĕn tiyange kadi | 

Ki Kulawirya mojar | 
kadi priye kadi sapa || 

16. Bacute kĕpriye Ripin | 

lir sampeyan pa mĕngkono | 

Nuripin turira sanĕsipun | 
pan botĕn kadyĕki | 
kadi anu ih klepyan | 
kaya-pa ing mau ika || 

17. Ki Kulawirya ambĕkis | 
dhasar bandholĕn dudu wong | 
sida kĕpanjingan dhĕmit kĕdhung | 
sing padha nyurupi | 

cĕlathune kandhuan | 
de mina ngran dhugal-dhugal || 

18. Matur lah niku lamnĕki | 
kang sami bancol mĕncolot | 

wong ulam tĕmĕnan anĕng kĕdhung | 
dĕn-sĕngguh nyĕmoni | 
mrih sisip wong kewala | 
dhasar andhahari duka II 

19. Hĕng e dhasar wong kĕpadhil | 
ĕndi ana wong mĕngkono | 
wong dĕn-ranni dhugalan sirĕku | 
iya (n)dhugal ĕndi | 

wong caturan lan ingwang | 
sĕmbari ngagir angula || 

20. Cokore dĕn-uling-uling | 
kĕthawĕan numpang bokong | 
bangĕt le gĕndhila edan taun | 
dĕksura si Joprit | 

sarwi ngambil kĕrakal | 
watu sĕpongge kinarya || 

21. Ambalang marang Nuripin | 
kĕni poloke mak kĕplok | 

Nuripin anglumba tangi lungguh | 
andamoni sikil | 

matane kaca-kaca | 

Ki Kulawirya alatah || 

22. I bĕcik tĕmĕn si Ripin | 
lir kirik kĕtiban banon | 

ngrajug kĕlĕngkĕngan muwĕr bingung | 
mak kringkĕl le apik | 
dhĕmĕn tĕmĕn ngong mulat | 
kang putra suka kalihnya || 

23. Sĕdaya gumuyu mĕksi | 

Ki Kulawirya ngling alon | 
sakake mĕningan lah apamu | 
kang kĕna ing krikil | 

dene kongsi sĕmuwa | 
blĕg kaya wong arĕp modar || 

24. Ki Ripin guyu-guyu ngis | 
matur ih tan wĕlas mring ngong | 
wong watu sakluwak banggalipun | 
jare sakĕrikil | 

lah puniki watunya | 

mak gamplĕng polok kawula || 

25. Kĕmiri lĕrĕs kang kĕni | 
biru ĕrĕm amĕnyonyong | 
sakit tan jamak kantos bingung | 
mak pĕt konang mijil | 
pĕtĕng tan priksa tiyang | 
wong kulit balung kewala || 

26. (ng)Gĕnning tipis botĕn daging | 
tan wande ing lampah bĕjog | 
sampeyan punika damĕl butuh | 
guyon sok nglarani | 

Jayĕngrĕsmi wlas mulat | 

sinamun kasmarĕng ulam || 

588 Asmaradana 

1. Karĕnan dĕnnya ningali | 

Jayĕngrĕsmi Jayĕngraga | 

nĕng tĕmbinge kĕdhung Bagong | 
ulam gĕng-agĕng liwĕran | 
lumarap tĕlĕrĕpan | 
bayakan atutut-tutut | 
tandhikan awijah-wijah || 

2. Jayĕngrĕsmi ngandika ris | 
punika paman kaecan | 

myat ulam nĕng kĕdhung Bagong | 
mĕh kakirĕn wĕktu Ngasar | 
pijĕr mojar lĕlahan | 
suwawi paman awĕktu | 
gupuh kang samya liningan || 

3. Samya ngambil toyastuti | 
mĕngandhap ing pakĕdhungan | 
pĕrĕnging bang-bing kang ĕpĕh | 
sawusnya dĕnnira kadas | 
samya awĕktu Ngasar | 

antara dangu bakda wus | 
pĕragat praboting sunat || 

4. Kang tinuding wau prapti | 

Jakĕrti ing Galĕk-wulan | 
sarta sutanira gaco | 
ambĕkta samĕktĕng sĕgah | 
myang tumpĕng pakan iwak | 
rong jodhang pisuguhipun | 
rampadan ulam dhĕdharan || 

5. Raga-mĕnggala agipih | 
anguwuh kinĕn mangarsa | 

Ki Wijakĕrti wor lunggoh | 
kĕpara lungse ing tuwa | 
pĕnganggone gĕnĕngan | 
cara kuna sarwa kusud | 
mung tĕkĕn tanpa gĕgaman || 

6. Jayĕngrĕsmi ngancarani | 
kang kinĕn kĕparĕng ngarsa | 
lan ingong kang cĕlak bae | 

Ki Wijakĕrti agĕpah | 
anyakap sĕsalaman | 

Jĕngraga Kulawiryĕku | 
wĕh salam mring kae tuwa || 

7. Umatur atur pĕmbagi | 
raharjaning pĕngampiran | 
nimpar anĕng kĕdhung Bagong | 

wontĕn kang pinujĕng basa | 
ing wingking kawiryanta | 
ingkang kasĕdya ing kayun | 
pun kaki nuwun sinabda || 

8. Lan pun kaki nĕnaosi | 
sĕkul lawuh sumapala | 
mung parĕrĕming kalantih | 
sĕtĕtĕs wening dawĕgan | 
myang upakramĕng ulam | 
puniku sumangga katur | 
dĕlape pun kaki nistha || 

9. Jayĕngrĕsmi ngandika ris | 

ĕnggĕh kaki ngong-tĕrima | 
kusunging sih pamulene | 
mring wong tirakat kĕsrakat | 
ran gus santri kewala | 

dene sasanĕng-ngong pungkur | 
ing kĕrajan Wanamarta || 

10. Lĕlana sĕja ngulati | 
saking patudinging bapa | 
kinĕn ngupaya jĕnĕke | 
kadang tuwa nimpar paran | 
maha nis tan bayinat | 
dadya ing lampah kĕlantur | 
sĕjĕngsun mring Lĕmbuasta || 

11. Mantuk sĕmbĕn ngampir-ampir | 
mrih kĕkaruh anĕng paran | 
supaya kathah sunate | 

Ki Wijakĕrti duk myarsa | 
tyas marma lon turira | 
lamun parĕng sang abagus | 
mugi rĕrĕh ing wismamba || 

12. Jayĕngrĕsmi ngandika ris | 
kaki aywa susah-susah | 
sun-tarimĕng sadĕrĕnge | 
wus kasĕdya ing driyarsa | 
wruha wrananing ulam | 

ing kĕdhung Bagong kĕlangkung | 
gĕng-agĕng ulame kathah || 

13. Sarta tan kĕna ingĕpik | 
kaki punapi marmanya | 
mĕnawi wontĕn gotĕke | 
ki pĕtinggi nambung basa | 
kaki rika matura | 

(n)dika bĕrkat tiyang sĕpuh | 
kandhane kang kina-kina || 

14. Ki Jakĕrti matur aris | 
inggih kandhane punika | 

ulame ing kĕdhung Bagong | 
mila angkĕre kĕlintang | 
tan kenging dan-alappa | 
kĕdhung Bagong duking dangu | 
kina-kinane tĕlaga || 

15. Winastan tĕlaga Sasi | 
pĕtamanan sri kawuryan | 
lĕlangĕning putra katong | 
ing Singasari narendra | 

Harya di Banyakwulan | 
tumĕrah sĕlaminipun | 
tĕkĕng Harya Menak Sopal || 

16. Jĕnĕk nĕng tĕlaga Sasi | 
sĕsanĕng taman mĕrtapa | 

sih mring ngon-ingon ulam loh | 
tambra bancĕr wira soca | 
rĕng-arĕng lan giligan | 
papar cakul bĕkĕl palang | 
tanapi ulam lanangan || 

17. Harya Menak Sopal nĕnggih | 
tinĕka dĕnnya mĕrtapa | 
barang kang kinĕrsan dados | 
kali Kĕlampih pinudya | 
anjog maring tĕlaga | 
lajĕng dados sirahipun | 
kang bĕnawi pĕlabuhan || 

18. Satĕngah wontĕn mastani | 

sirah plabuhan punika | 
sing ardi Jalĕr clĕrĕnge | 
wetaning Kĕdhiri praja | 
tuture lĕpĕn Ujang | 
angubĕngi ardi Kĕlut | 
prĕnah salĕr-kilĕnnira || 

19. Duka-dalĕm kang sayĕkti | 

lĕpĕn Kĕlampih lan Ujang | 
rĕbat yĕkti panĕrkane | 

Ki Kulawirya ris mojar | 
ing mangke punapa-a | 
kĕdhung Bagong namanipun | 
kadi-punĕndi marmanya || 

20. Ki Wijakĕrti turnya ris | 
inggih sawĕg kula pajar | 
duk Menak Sopal waune | 
kukuwu anĕng tĕlaga | 

Sasi ngalama-lama | 

nis marang dĕlahanipun | 
mĕngkrat sampurnĕng tĕlaga || 

21. Musna lan salangĕnnĕki | 
ngumara anĕng tĕlaga | 
tan ewah kadya sabĕne | 
kluruking sawung abĕnan | 
sĕnguk mĕlunging gĕmak | 
swarĕng gamĕlan anguyu-uyu | 
ngrangin pan piniyarsa || 

22. Cĕngkunging kĕmpul yĕn ratri | 
swabawaning wong amayang | 
kadhang lir suka rĕramĕn | 
pangliking sindhĕn sinĕnggak | 
sĕnjata barondongan | 

myang surake tri gumuruh | 
kadya nalikane karya || 

23. Mĕkatĕn sĕlaminĕki | 
wartining kang kina-kina | 
sadaya tiyang Trĕnggalĕk | 
yĕn wontĕn kang darbe karya | 
mĕmantu rowan-rowan | 
anambut gamĕlan sinung | 
sĕrancak rong rancak angsal || 

24. Miwah praboting patani | 
wastra kĕling sĕsampiran | 
asĕsaji ing sontĕne | 
enjing pinaran samĕkta | 
nĕng pinggiring narmada | 
binĕkta sĕkaliripun | 

myang dhalang anilih wayang || 

25. Tan wontĕn susahing janmi | 
mĕmantu nyilih gamĕlan | 
samya mriki pangungsĕne | 
sadhengah kang siniliha | 
apan antuk kewala | 
raja-putrĕn pan sinung | 
kewala tan kacupĕtan || 

26. Milane dipun-wastani | 
tĕlaga Sasi punika | 
winastanan kĕdhung Bagong | 
dadya panĕbaning gangsa | 
myang sinung ulam kathah | 
kĕh-kĕhing tiyang sĕnambut | 
wontĕn kang mĕlik culika || 

27. Pinĕndhĕt barang sinilih | 
kang culika tutumpĕsan | 
katĕlah dĕlasan mangke | 
tan wontĕn wong pinitayan | 
mutung wus cinukĕngan | 
mring kang mara-bumi kĕdhung 

sĕpriki tan kadya kina || 

28. Mĕkatĕn gĕgotĕknĕki | 
duk jĕnĕnge Menak Sopal | 
inggih kala jaman cothĕk | 
ngluluri ka-angkĕrannya | 

ing mangkya (ng)gih tĕrkadhang 
tiyang kang kalilan sinung | 
amĕndhĕt ulam punika || 

29. Yĕn tan sinung datan kenging | 
nĕrajang apĕsing badan | 
kathah kang janma wurung wong 
Jĕngrĕsmi suka ing driya | 
Jĕngraga Kulawirya | 

myarsa andharing pitutur | 
agĕnah pĕnggotĕkira || 

30. Ki Kulawirya ngling aris | 
lah kaki saĕngganira | 
mĕt iwak sawiji bae | 
punapi tan dadi bahya | 

Ki Wijakĕrti turnya | 
duka-dalĕm kang puniku | 
sumanggĕng kĕrsa kewala || 

31. Jayĕngraga lon dĕnnya ngling | 
manira ngalap yuwana | 
iwake ing kĕdhung Bagong | 
cinoba lamun sinungan | 

lah mara Ripin sira | 
ngambila iwak dĕn-gupuh | 

Ki Wirya nambungi sabda || 

32. Ya bĕnĕr Ripin dĕn-aglis | 
santri Nuripin aturnya | 
kadospundi pamĕndhĕte | 
cinĕpĕng mangsi kenginga | 
damĕl pancing punapa | 
coba pinakan karuhan | 
manawi kenging cinandhak || 

33. Yĕn wontĕn ulam kang minggir | 
mangka ginĕdhig kewala | 
ingkang gampil masalahe | 
Jĕngrĕsmi alon ngandika | 
kakang Raga-mĕnggala | 

rika pakane dĕn gupuh | 
ingkang liningan asigra || 

34. Amakan ulame warih | 
amrutah tumpĕng sĕkawan | 
ngawirya tri nulya ge | 
samya amakani ulam | 
suka dĕnnira tumingal | 

gĕmbira ulam sakĕdhung | 
samya rĕrĕbut ing pakan || 

35. Koyol yĕl-uyĕlan tandhik | 
amijah milar ngĕlobak | 
byah kabĕh mĕtu saking rong | 
carub mor marupa-rupa | 
gĕng alit tanpa wilang | 

tan kongsi kandhas kang sĕkul | 
pinangan ing ulam kathah || 

36. Pan wontĕn ulam kĕkalih | 
amindu tan obah-obah | 
sarupa nora anggape | 
antĕng wadĕr wira soca | 

[■ • ] | 

Jĕngrĕsmi mĕsĕm andulu | 
ring wadĕr ingkang dyatmika || 

37. Angandika rum amanis | 
kaki Jakĕrti marmanya | 
kang wadĕr wira soca ro | 
beda lawan ulam kathah | 
antĕng tan obah-obah | 
sadaya samya andulu | 
marang wadĕr wira soca || 

38. Dangu-dangu dĕn-tingali | 
kang wadĕr ro wira soca | 
sĕkala salin warnane | 
badhĕr bang sisik kĕncana | 
mĕncorong tiningalan | 
sĕdaya samya angungun | 
kadya angĕmu wahana || 

39. Nulya ngambang wadĕr kalih | 
alon lĕr awak tan obah | 
antara musna tan katon | 
sĕdaya gawok tumingal | 
nis-e kang wira soca | 

Ki Kulawirya amuwus | 
dospundi kaki punika || 

40. Umatur Ki Wijakĕrti | 
inggih prayogi punika | 
kados wontĕn wahanane | 
kang lir sasmitaning ulam | 
sawĕg dugi-kawula | 
langkung-langkung bĕgjanipun | 
enggal lamining kĕpanggya || 

41. Apan pĕnĕd kang pinanggih | 
kang samya andon tirakat | 
idayat nĕng kĕdhung Bagong | 

sukur angsal kanugrahan | 
samya alon ngandika | 
kaki pandonganirĕku | 
kang muga manggya raharja || 

42. Jĕngrĕsmi mĕsĕm ngling aris | 
Nuripin ngambila ulam | 

ing kĕdhung mĕnawa olĕh | 
iwak padha dhĕdhawĕtan | 

Ki Wirya nambung sabda | 
lah mara ta dĕn-agupuh | 
kinĕn amĕt minĕng toya || 

43. Apa gogo apa mancing | 
sakarĕpmu dĕn-sĕngaja | 
prayoga nyĕmplunga bae | 
Nuripin sĕmu kĕwuhan | 
rada jrih angkĕrira | 

dadya tingkah ala nganggur | 
mancing pancinge cĕngkolak || 

44. Pinakanan ing wak pitik | 
cinĕmplungakĕn ing toya | 

Ki Wirya sĕndhu wuwuse | 
edan Nuripin gĕndhila | 
tĕka (n)dadak sĕmbrana | 
dĕdolanan ala nganggur | 

sun banggal cocotmu nyĕnthak 

45. Nuripin kumrengkang ajrih | 
pancinge cinaplok mina | 

ing palung kĕlangkung gĕdhe | 
Ki Nuripin gugup sigrak | 
sinĕndhal mak cakĕkal | 
sru alok hah olĕh palung | 
gĕdhe tĕnĕh mak gudĕbag || 

46. Samya gumuyu ningali | 
iwak pinancing ing wilah | 
gawok de tĕka kĕnane | 

Ki Wirya gumuyu latah | 
bilah dene digdaya | 
kenthol Nuripin sirĕku | 
saiki mari gĕndhila || 

47. Jayĕngrĕsmi Jayĕngragi | 
suka tyasira tumingal | 
tan nyana kĕlamun olĕh | 
palung pinancing ing wilah | 

Ki Kulawirya sigra | 
muwus lah pancingmu iku | 
kĕbangĕtĕn nora pakra || 

48. Dak-dandanane sing bĕcik | 
pancinge nora prayoga | 
kĕnure bĕcik di-oyod | 
bĕn aja pĕdhot sinĕndhal | 
wus dadya dinandanan | 
ĕnya Pin iki wis kukuh | 
cobanĕn manĕh yĕn angsal || 

49. Nuripin mringis nampani | 
pakane nulya pinasang | 
cinĕmplungakĕn pancinge | 
laju sinarap ing mina | 
sinĕndhal gumalebag | 
mĕngkana sĕdangunipun | 
jĕkak-jĕkĕk angsal mina || 

50. Tan kongsi nyĕndhal ping kalih | 
sabĕn nibakkĕn sinarap | 
pĕpak olĕh sawĕrnane | 
sisikan miwah lanangan | 

Jĕngrĕsmi lon lingira | 

uwis Nuripin ywa banjur | 
wus akĕh kang sira alap || 

51. Nuripin mĕksih amancing | 
dĕn-prĕnah-prĕnah ing mina | 
sawiji tan ana nyenggol | 
angalih minggir mantĕngah | 

Ki Wirya mojar nĕntak | 

hus wong edan (n)dadak (m)bĕrung 
su buntung kĕparat edan || 

52. Dinukan tan idhĕp wĕdi | 
andimĕr wangkal apugal | 
mrĕrĕm katon iwak bae | 
Jayĕngraga mĕsĕm nabda | 
nyata dhĕmĕn mĕt iwak | 
layake pusak sirĕku | 
dene srĕpan amĕk mina || 

53. Kang paman aris nauri | 
wus karuhan iku pusak | 
malah kakĕhan pusake | 
alis idĕpe ya pusak | 
alis dhe-sih sisihan | 
jenggote muwĕr lir jĕmbut | 
jumĕbĕng pating salewar || 

54. Iya kenthol bagus Ripin | 
mulane jĕnĕng si Pusak | 
dene kĕh bĕng-ubĕngane | 
gĕr ginuyu ing kathah | 

Ki Nuripin anjola | 
jinangkar jĕnĕnganipun | 

angĕcĕmut palĕrokan 


55. Ki Kulawirya ngling malih | 
hĕh Ripin dhĕk biyĕn ika | 
kowe dĕn-lolohi lele | 
marang (n)jĕng kyai genea | 

Nuripin aturira | 

o inggih kala rumuhun | 
kawula duk mĕksih bocah || 

56. Kĕlawan Ki Basarodin | 
kala dĕrĕng dados ibah | 
mĕksih nama Dulrajak-e | 
dados lurah athak-athak | 
lurah botĕn mumulang | 
rĕhning kasihan ing guru | 
kĕrĕnge botĕn kĕjamak || 

57. Mung mĕthĕs santri kon ngĕmis | 
sadintĕn sontĕn yĕn prapta | 
kinumpulkĕn sal-angsale | 
tinĕdha sadayanira | 

kadhang santri tan uman | 
myang santri kinĕn nĕnawu | 
suwakan ngayap misaya || 

58. Kula sring kinĕn amancing | 
mring lĕpĕn miwah bĕlumbang | 
lamun angsal janji paron | 

tan kaur ngaji sĕmbahyang | 
pijĕr amĕndhĕt ulam | 
pĕngulu tan milu-milu | 
mung nĕnggani anĕng wuntat || 

59. (n)Jĕng Kyai rĕmĕnĕki | 
ngingu lam dene Ki Basar | 
doyananipun iwak loh | 
kula sring kinĕn mancinga | 
bĕlumbang linarangan | 
marang (n)Jĕng Kiyai guru | 
bĕlumbang masjid punika || 

60. Kathah angsal-kula mancing | 
sabĕn kula tinimbalan | 
datan kĕpanggah-kĕpanggĕh | 
puniku nuju konangan | 

(n)Jĕng Kyai langkung duka | 
kaya tĕngkĕk bocah iku | 
nglĕburi iwak bĕlumbang || 

61. Dulrajak lumayu gĕndring | 

(n)Jĕng Kyai nuduh mring kanca | 
kinĕn nyĕpĕng mring kula ge | 
tinubruk hyang sĕkawan | 

(n)Jĕng Kyai angandika | 
lĕhe iwak lele iku | 
jujokna cangkĕme pisan || 

62. Tan ngaji kĕtungkul mancing 
gya kanca santri angrĕncak | 
sĕkawan samya angĕbyok | 
tan nyana lamun tĕmĕnan | 
kula sĕngguh gethokan | 
kawula ginrĕjĕg purun | 
linolohan lele mĕntah || 

63. Bancolipun kanca santri | 
(n)dadak nglolohi tĕmĕnan | 
lelene amatil tĕnggok | 
camĕprut kula anjĕngat | 
butul maring gorokan | 

sru ambĕngok biyang-biyung 
(n)Jĕng Kyai wĕlas tumingal | 

64. Gupuh-gupuh kĕn-ngulapi | 
lelene kang anĕng tĕlak | 
kongsi butul matil tĕnggok | 
lajĕng rinogoh kewala | 
lele miring nĕng tĕlak | 
dinudut patil kang butul | 
sisihipun cĕngkrok tĕlak || 

65. Anyĕnthak kula anjĕlih | 
lelene enggal sinĕndhal | 
ilat cĕthak sami kĕkrĕk | 
gogodrĕs ngĕmu ludira | 
(n)Jĕng Kyai timbalannya | 
modar kowe karĕpamu | 
bocah (m)bĕlĕr kaya lingsang 

66. Mila katĕlah samangkin | 
gĕthĕke tĕnggok kawula | 
kang myarsa gumuyu kabĕh | 
Jayĕngrĕsmi lon ngandika | 
Nuripin iwakira | 

iya lĕhmu mancing iku | 
bakarĕn bae lawaran || 

67. Raga-mĕnggala agipih | 
lan gaco ing Galĕk-wulan | 
gupuh dhodhok sabature | 
dadĕk gĕni manggang ulam | 
sadaya binakaran | 

wus matĕng sĕdayanipun | 

Ki Wijakĕrti turira || 


68. Sumangga amba-aturi | 
anadhah kang sumapala 

kang ingaturan nulya ge | 
samya wanting wiwijikan | 
anadhah pasugata | 
kĕmbul bukti katrinipun | 
ulam anyaran dhinahar || 

69. Kĕlangkung pikantuk bukti | 
raosing ulam kĕbina | 
anyir wus kadya binumbon | 
mĕh tĕlas satugĕl sĕwang | 
saking ing raosira | 

antara samya anutug | 
luwaran dĕnnya anadhah || 

70. Raga-mĕnggala Nuripin | 
sami anyarik pisĕgah | 
sĕdaya linorodake | 
sinung pra pawingkingan | 
kupĕng nadhah lorodan | 
dadya kalih (ng)gon akĕmbul 
dĕnnya mangan ting kucapah | 

71. Anĕmĕn pĕmanganĕki | 
kabĕh ngrasakkĕn ing iwak | 
sinambi mangan angomong | 
ya talah nora kĕjamak | 
rasane luwih enak | 

lan sakĕhing kang iwak luh | 
kali kalĕn kana-kana || 

72. Gurihe lir dĕn-bumboni | 
ambakna ngong Galĕk-wulan 
lagya ku wĕruh rasane | 

ing kĕdhung Bagong iwaknya 
enake tanpa timbang | 
kaya mokahĕna untu | 
samya gumuyu kang mangan | 

73. Wong rolas samya ngijĕni | 
lali lawuh saking desa | 
anungge ulam loh bae | 
anutug dĕnnira mangan | 
warĕg kongsi tan tĕlas | 
samya kuwarĕgĕn nyĕmpluk | 
wadhuke kang padha mangan 

74. Nuripin mĕksih nĕmĕni | 
sisane kang sami mangan | 
sĕga myang kĕlaprutane | 
krowot rinakut pinangan | 
carup srundĕng lan upa | 
ramut ri ngalĕthak balung | 

Ki Kulawirya sru mojar || 

75. Hus kĕblak cicir Nuripin | 
thĕthĕkan nglĕthĕg thĕthĕlan | 
wis pancĕne nisthakake | 

lir sajĕge tan kaopan | 
anggĕmĕti rĕwĕtan | 
bacot ngiras dadi kĕlut | 
rĕsiki upa kang gĕdrah || 

76. Gumuyu kang samya myarsi | 

Ki Wijakĕrti ris mojar | 

(ng)gih pĕnĕd tinĕlasake | 
tanggĕl owĕl dados sisa | 
sampun isin nĕng tĕba | 
wong warĕg watĕpuk kĕtu | 
arosa lumakwĕng paran || 

77. Nauri (ng)gihipun inggih | 
yĕn ta sampun drawoloa | 
jrih dinukan mĕsthi ngĕlĕh | 
niku kenthol Kulawirya | 
sok (n)dukani wong mangan | 
nora nglumuhi batur | 
balung usus otot ilat || 

78. Ki Wirya gumuyu angling | 
pa wis gĕmĕs lĕhmu (n)dilat ] 
lan apa enak iwake | 
umatur pan inggih eca | 
anyir tanpa sĕsama | 

sajĕg ngong nĕdha ulam luh | 
tan lir punika raosnya || 

79. Ki Kulawirya nauri | 

ya wong mono kowe setan | 
wong wong-wongan dudu uwong 
sĕdaya gumuyu suka | 

Nuripin ginaguywan | 

Jĕngrĕsmi ngandika arum | 
paman suwawi asalat || 

80. Sampun manjing wĕktu Mahrib | 
anulya samya akadas | 

Nuripin adan tumlawong | 
wusnya sunat nulya kamad | 
antara pĕrlunira | 

bakda wabin lajĕng wĕktu | 

Ngisa antara wus bakda || 

81. Atota dĕnnira linggih | 
nyamikan lumadyĕng ngarsa | 
samya ngalap sasĕnĕnge | 
pinurutah marang wong kathah | 
karya cagak lĕk-lĕkan | 
mĕngkana sĕdangunipun | 

wus dalu samya karipan || 

82. Atata pating gulinting | 
Jayĕngrĕsmi Jayĕngraga | 
katri Ki Kulawiryane | 
adhikir kĕlangkung rahab | 
Nuripin sore mula | 
dĕnnira turu anglugur | 
ngalindur bĕngok gĕmboran || 

83. Kang turu kagyat atangi | 
ting jĕngĕlĕk samya tanya | 
niku napa-a baguse | 
ingoyog ginugah-gugah | 
gya tangi guragapan | 

Ki Wirya gumuyu muwus | 

Ripin iku katon apa || 

84. Umatur inggih kaĕksi | 
tiyang gĕng alit kĕh prapta | 
briga-brigi yun ambĕlĕh | 
kang arsa mĕnthung anjambak | 
ngagag (m)bithi anĕkak | 
manah kula kagum-kagum | 
nĕdha tulung tan bisobah || 

85. Ki Kulawirya ngling (m)bĕkis | 
wong jĕblog tan kira-kira | 
mundhak bĕtah (n)dhĕkok ngorok 
wis ta mĕlĕka kewala | 

matur (ng)gih pun tilĕman | 
ngĕliyĕp malih anglindur | 
angrĕruntuh bĕraokan || 

86. Ginugah nulya nauri | 
mĕksih mĕlĕlĕng anendra | 

Ki Kulawirya tĕtakon | 
krĕp tindhihĕn ana apa | 

Nuripin aturira | 
kĕtingal tiyang gumuyu | 
gĕng alit sĕpirang-pirang || 

87. Ngajak guyon ngilik-ilik | 
lajĕng bĕngka badan-kula | 
mripat kula mĕlak-mĕlĕk | 
e lah sirĕku bakalan | 
kalap kapundhut danyang | 
kĕndĕl sadhela anglindur | 
gĕro-gĕro gĕragapan || 

88. Ki Wirya gumuyu (m)bĕkis | 

hus Cĕblung kĕparat edan | 
ambakna nglindur anglĕnyĕh | 
ijĕh nyĕngoh amĕncangah | 
tĕkan nglindur tan lumrah | 

lumrahe wong nglindur turu | 
iku wong mĕlĕk warasan || 

89. Tindhihĕn sru angrĕrintih | 
umatur inggih wikana | 
akathah tĕmĕn kang katon | 
mĕngkana sawĕngi pisan | 
nĕng sela kumalasa | 

tan lĕt sadhela anglindur | 
Nuripin kaku tyasira || 

90. Kĕrĕpĕn dĕnnya kathindhih | 
tan milih mĕlĕk turua | 

Ki Ripin nangis (ng)gĕlolo | 
angalih panggonan mĕksa | 
kĕtindhihĕn kewala | 
akĕbut nĕbut (n)dharudhut | 
tindhihĕn adĕg-adĕgan || 

91. Sĕdaya tan antuk guling | 
(ng)guguyu mring Ripin dĕnnya 
tindhihĕn tan ana lĕte | 

samya (ng)guyu-guyu samar | 
mĕnawa kĕbanjura | 
anglamong kĕna ing kĕdhung | 
Bagong angganggu wong anyar 

92. Ing wanci wus bangun enjing | 
Jayĕngrĕsmi lon ngandika | 
suwawi paman a-Suboh | 
utami mupung sih awal | 

lan Nuripin supaya | 
mĕndha dĕnnira anglindur | 
kĕlangkung kawĕlas-arsa || 

93. Kang paman miwah kang rayi | 
samya trangginas akadas | 
wus ngambil hĕr astutine | 
mĕngkana kang cinarita | 
Nuripin wusnya kadas | 
matane mari bariwut | 

nulya adan angalikan || 

94. Kang sunat gya angamati | 
angangkat pĕrluning salat | 
Subuh antara bakdane | 
anutug puji dhikirnya | 
pĕragad numpa donga | 
sĕlawat sĕsalaman wus | 
Jayĕngrĕsmi angandika || 

95. Lah wus kaki Wijakĕrti | 
lawan kang Raga-mĕnggala | 
kewala wangsulĕng kene | 

manira yun lumaksana | 
marang ing Lĕmbuasta | 
kang liningan lon umatur | 
lir kukila andon wohan || 

589 Dhandhanggula 

1. Lamun parĕng kawula umiring | 
ing saparan kĕdah atumuta | 
marang ing Lĕmbuastane | 

Jĕngrĕsmi lon amuwus | 

pan wus sangĕt tĕrima-mami | 
mungguh laku tirakat | 
prayogi kang samun | 
tan sigug rasaning lampah | 
panguntape lampah wus tĕrima mami | 
sakĕhing kang sih-marma || 

2. Lan wus pĕdhak kang kasĕdyĕng kapti | 
ingkang liningan sumanggĕng kĕrsa | 
tan lĕnggana sapakone | 

Jĕngrĕsmi malih muwus | 

kang pĕtinggi kaki Jakĕrti | 

sami andum waluya | 

kewala ngong laju | 

nulya samya sĕsalaman | 

gantya-gantya wusnya (n)dan mangkat tumuli 

sah saking pakĕdhungan || 


16 (Pĕpisahan kalihan Ki Raga-mĕnggala tuwin Ki Jakĕrti) 

Enjingipun pĕpisahan kalihan Ki Raga-mĕnggala tuwin Ki Jakĕrti, lajĕng 
sami nglajĕngakĕn lampah dhatĕng Lĕmbuasta. Sowan Ki Dĕmang Ngabĕi 
Kidang Wiracapa, katampi saha semah, Ni Widaryati lan rayi-rayinipun 
Wirabancana, Wirangkara tuwin Wirabraja. Kidang Wiracapa nyariyosakĕn 
lĕlampahanipun nalika nem-neman sĕsarĕngan Ki Bayi Panurta engga dados 
dĕmang anut lampahing kapriyayĕn. Anggĕnipun jĕjodhoan kaparingan putra 
ĕstri satunggal nama Rĕtna Ginubah, nanging botĕn salimrahing tiyang. 
Tansah saba ing wana, namung kala-kala kemawon mantuk. Katingal 
nggrantĕsing manahipun Ni Wadaryati, mila kasigĕg. Jayĕngrĕsmi ngaturakĕn 
kawontĕnan ing Wanamarta ngantos dumugi linggaripun Sĕh Amongraga 
ingkang kaluru. Minangka pakurmatan dhatĕng tamunipun, kawontĕnakĕn 
kalĕnengan. 

Gangsa, niaga saubarampenipun mila sampun sumadhiya awit saking 
bĕrkahing gĕsang dados priyayi. Jayĕngrĕsmi sarayi lan pamanipun 
kadhawuhan tumut nabuh. 

Kidang Wiracapa ngandharakĕn kuwajibanipun tiyang dados priyayi, nanging 
botĕn kĕdah tilar agami, jĕr ing ngagĕsang wajib ngudi jumbuhing donya lan 
akerat. Katranganipun tĕrkadhang nyrĕmpĕt-nyrĕmpĕt carĕmĕdan. 

Kaca 253 - 278. 

3. Mĕh rahina wanci pajar sidik | 

mabang silaking Hyang Arunĕngjang | 
masinjang ima awĕnge | 
lulungsiran kadulu | 

dadu pita rĕkta arangdhi | 

marĕngga tuturutan | 

mĕrĕm rĕmu-rĕmu | 

lir tasiking dyah tipisan | 

mega malang nĕrantang ganthĕng ngĕnthĕngi 

angrĕmuk ima krĕsna || 

4. Tap masungsung amĕrdapĕng wĕni | 
lir sisinoming dyah mincis anjrah | 
linuding pipidih adĕn | 
kasilakan asuluh | 

silih solah kasilo dening | 

Hyang Suryarsa mamadhar | 
duk amungup-mungup | 
ngatirah praba majingga | 
andhĕpani salire sĕsining bumi | 
katrapĕng adakara || 

5. Sumaringah kabĕh pra kirnaning | 
kadya kagringan manggih usada | 
duk ratri praptĕng arine | 
kakaywan yag lir mahyun | 

suka kĕngĕl katubing angin | 

antara kawistara | 

baskara ring esuk | 

tan wun langĕning akirna | 

kang mahawan anabrang kali Kĕlampah | 

ngidul-ngetan mĕt mĕrga || 

6. Wus kĕpungkur kang sĕdya umiring | 
nĕng kĕdhung Bagong wus asowangan | 
samya mulih dhewe-dhewe | 

yata ingkang lumaku | 
padhadhahan dhusun ing Wadi | 
anampak patĕgalan | 
pala sri dinulu | 

gumantung pĕndhĕm kĕsimpar | 
kacang gudhe kĕcipir kara kĕrai | 
timun lawan sĕmangka || 

7. Jagung jĕwawut kĕtela linjik | 
lombok terong dhuku jarak kapas | 
tompulu kasumba wijĕn | 

samya tulus tinandur | 

pĕsabinan tan anglĕbari | 

gaga miwah tadhahan | 

sorotan tan uwun | 

tan mangsa tigas ing gagang | 

ana panĕn mĕrkatak amĕmping kuning | 

mapak mlĕncut gumundha || 

8. Ingkang lagya tandur myang anglilir | 
nyĕbar angurit kang lagya mĕka | 
nĕnampingi miwah anglĕr | 
ingkang (ng)garu mĕluku | 

malik ningkal lĕbaring dami | 

kĕbone rupa-rupa | 

kĕbo jamur lamus | 

dhari ngantih dhungkul ranggah | 

ting balĕkĕr anggantĕr pĕcut ngabani 

bo o o hĕr kya kiya || 

9. Akanthĕngan gĕgalĕng tinamping | 
ngĕmbong tulakan liraping toya | 
sri kasĕrĕng ing srĕngenge | 
silaking ombak banyu | 

de didan ing angin maringin | 
nampĕl galĕng kaplikan | 
ngapyuk ing lĕng yuyu | 
yuyune yayah asuka | 

nĕng panglĕngan ayĕm lir mangun kamuktin | 
dening gyan kabĕngbĕngan || 

10. Kaboloting rurumbut kang minggir | 
ingadhĕgan bango pĕcak cangak | 
balĕkok kuntul trinile | 

angrakĕt anĕng ranu | 

kadya puspa mĕnur mĕnuhi | 

panjrah nĕng patilĕman | 

sumawur ing kasur | 

tustha kang pĕksi putihan | 

mamrih mangsa ambĕncĕt bĕncĕt malĕcit | 

cat kĕna kadhang tuna || 

11. Pĕcak caruk rĕbut mucuk cacing | 
sulambĕran mencok pagalĕngan | 
miwah angacob ing warĕh | 
ngangsir canthuka cundhuk | 

Ki Nuripin mĕsĕm ngaruhi | 

kanca ing pacangakan | 

bisa anĕnangguh | 

yĕn lagi wong anglĕr sawah | 

glis anjĕproh sikuntul putih asuci | 

anisil prĕcil kongkang || 

12. Tan sĕmbada pasĕmone putih | 

Ki Wuragil Kulawirya mojar | 
lo lah milua dĕn-age | 

sira bangsaning kuntul | 
namung putih wulunirĕki | 
sira mung jĕnggodira | 
kĕlawan jĕnĕngmu | 

Nuripin jĕnĕng putihan | 
badhoganmu tan kĕna balung kĕmlithik | 
mĕntah-mĕntah pinangan || 

13. Tan etung mung (m)buru warĕgnĕki | 
mungguh pasang sĕmu santri kombang | 
gĕsĕng lir matĕng jabane | 

jĕrone mĕntah lugu | 
durung kambon gĕni sapĕlik | 
mĕntah sĕkojur pisan | 
iku yĕn candramu | 

Nuripin mlĕngĕh turira 1 

dene ngaya yĕn kados kuntul nĕng sabin | 

sasat sagĕd angingkrang || 

14. Nĕng pĕpalang palon kandhang sapi | 

Ki Kulawirya ambĕkuh mojar | 

hi bilah Ripin dilĕngĕng | 
bangĕt lĕh edan taun | 
anggĕgarap wong si Pĕnyakit | 
jinorogakĕn ing sawah | 
mak jĕgug gĕlaprut | 

Nuripin tibĕng lĕlĕran | 

mĕh kĕpacul doranne lagi ambabit | 

marĕngi gacrokira || 

15. Kang macul kagĕt sarya sru angling | 
hi mĕh bae kurang sĕthithik kĕna | 
prĕhipun niku baguse | 

Ki Wirya sru gumuyu | 

(ng)gih raine niku Nuripin | 
kĕn nampingi tĕng (n)dika | 
rĕgĕd dimĕn alus | 
sing alus kaya galĕngan | 
tinampingan turene niku kĕpengin | 
lamun (n)dika pacula || 

16. Kang macul (ng)guguyu mring Nuripin | 
mlerok mĕsĕm Nuripin lon mojar | 

ya talah awakku dhewe | 
lah maha ngaru biru | 
jare wong dĕnranni kĕpengin | 
tan kaprah ing wong kathah | 
wong dhĕmĕn dipacul | 
sarwi mĕntas mring galĕngan | 

Jayĕngrĕsmi Jĕngraga gumujĕng mĕksi | 

Ki Kulawirya latah || 

17. Ngling hi Ripin lir wong-wongan glali | 
jĕg loro-boyo gawe kucingan | 
gĕlaprut ĕndhut janggude | 

wis ta adusa gĕmblung | 

Ripin ngagag ngrangkul Ki Ragil | 

Ki Wirya ngling ya iya | 

tak-parung lambemu | 

sĕdaya suka tumingal | 

ingkang dadi paguywan samĕrgi-mĕrgi | 

Nuripin masuh sinjang || 

18. Pine ngiras nganggo ing lumaris | 

nut mĕrga gung ngetan sring papagan | 

wong sĕpasaran mring (ng)Galĕk | 

jalu ĕstri asĕlur | 

ngawirya tri kĕrasĕng ati | 

kĕngĕtan ing kĕrajan | 

ing Wanamartĕku | 

kĕlangkung arjaning desa | 

ing Trĕnggalĕk dhusun dhĕkĕt adu sabin 

pĕpasar kĕh pinangka || 

19. Wisan-gawe wayahirĕng ari | 

Ki Nuripin kinĕn atĕtanya | 
dhusun ing Lĕmbuastane | 
kang liningan agupuh | 
ngandhĕg laku janma ing mĕrgi | 
tĕtanya pundi ingkang | 
dhusun prĕnahipun | 

kang winastan Lĕmbuasta | 
kang tinakĕn nauri kidul puniki | 
lĕt rong dhusun kewala || 

20. Kajĕng rau agĕng kang anganjir | 

Ki Nuripin wus narimĕng warah | 
umatur mring bĕndarane | 

Ki Kulawirya muwus | 
lah dhingina ngidul Nuripin | 
sira atĕtakona | 
ing pawismanipun | 

Kae Kidang Wiracapa | 

iya mangsa-bodhoa sira Nuripin | 

bĕlabaka bĕlaka II 

1. Kang liningan Nuripin matur sĕndika | 
nulya ge | 

andhingini ing lampah kinĕn tĕtakon | 
wismane || 

2. Mas Dĕmang Kidang Wiracapa ing Lĕmbu | 

-astane | 

Ki Nuripin wus prapta ing pĕdhadhahan | 
dhusune || 

3. Langkung agĕng anggĕnggĕng karang kitrine | 
kirnane | 

kinubĕngan ing pring ori tĕpung gĕlang | 
dhadhahe || 

4. Mujur ngulon kĕrajane Lĕmbuasta | 
banjĕnge | 

tinuruting jagang jro wiyar atĕpung | 

-gĕlange || 

5. Ingkang prĕnah pĕlawangane dĕn-wodi | 
jagange | 

mĕrgi agĕng ngubĕngi jagang mring kori | 

jujuge II 

6. Ki Nuripin praptĕng lawang paregolan | 
kandhĕge | 

ngadhang janma wĕtu saking jro sawiji | 
tinakĕn || 

7. Aturira kula jrih matur mas dĕmang | 
tĕmĕne | 

wontĕn malih tinanyan sami kewala | 
saure || 

8. Kang sawiji malih tinakĕn mrayoga | 
saure | 

yĕn prĕkara mĕkotĕn (n)dika kĕpangguh | 
lan lĕbe || 

9. Mring Kauman Ki Pĕngulu Asradĕnta | 
adate | 

nika kang wus pinitayan mring mas dĕmang | 
sabĕne || 

10. Ki Nuripin manthuk-manthuk anauri | 
arise | 

lah kang pundi wismane Ki Asradĕnta | 
prĕnahe || 

11. Tinudingan la nika cĕlaking mĕsjid | 
ĕlore | 

nauri yĕn mĕkotĕn pĕnĕd ngong panggih | 
lan lĕbe || 

12. La (ng)gĕh sampun ki sanak ngong tĕmonane | 
kaume | 

ingginggihan Nuripin nulya lumampah | 
ge-age || 

13. Tan antara prapta wismane pĕngulu | 
kĕpanggih | 

sĕsalaman Nuripin lan Asradĕnta | 
nĕng ngĕmpĕr || 

14. Rogok-rogok asradĕnta gĕdhe dhuwur | 
dĕdĕge | 

gumapula kapara akĕh kang putĕh | 
rambute || 

15. Jenggot jĕmrpok agabrĕs bruwĕs atĕpung | 
godhĕge | 

netra kĕdhop aloyop milulu lambe | 
amdumble II 

16. Awak irĕng kurang daging kadhuwurĕn | 
dĕdĕge | 

gondhokira (ng)gendhol sagembol | 
gĕdhene || 

17. Ki Nuripin mĕsĕm ngling sajroning ngati | 
wong kuwe | 

iba-iba bĕndara lamun wĕruha | 
mring kowe || 

18. Mendah (ng)gonne amoyok Ki Kulawirya | 
(n)tĕk amĕk | 

wong mĕngkono (n)dadak ginawe pĕngulu | 
ya gene || 

19. Amit tĕmbung Nuripin mring ki pĕngulu | 
sojare | 

anjĕjĕrĕh (n)jarwani kang mula-buka | 
jatine || 

20. Mugi kyai pĕngulu anglarapĕna | 
kature | 

mring bĕndara mas-bĕi ing Lĕmbuasta | 
nuntĕne || 

21. Ki Pĕngulu Asradĕnta anaguhi | 
tĕmbunge | 

(ng)gĕh nak-bagus yĕn mekatĕn kula matur 
pĕnĕde || 

22. Lah suwawi lumĕbĕt kula kang ngirid | 
lampahe | 

Ki Nuripin nyauri inggih sumangga | 
andhĕrĕk || 

23. Nulya samya lumampah Nuripin wuri | 
(ng)garĕndhĕl ( 

kacumĕtan (ng)guguyu mring Asradĕnta | 
batine || 

24. gĕdhe dhuwur andhoyok ngĕthimil rindhik | 
lakune | 

tan antara praptĕng jro kae pĕngulu | 
kĕpanggĕh || 

25. Nĕng pĕndhapa Kidang Wiracapa tanya | 
wuwuse | 

ana paran Sradĕnta sira agati | 
dĕlĕnge || 

26. Alon matur tĕlĕtĕh katur sĕdaya | 
bukane | 

manthuk-manthuk ki dĕmang rada kĕlingan 
dangune || 

27. Alon mojar ki dĕmang mring Ki Pĕngulu | 
wuwuse | 

anĕng ngĕndi samĕngko kang sira pojar | 
ĕnggonne || 

28. Asradĕnta anolih marang Nuripin | 
tanggape | 

Ki Nuripin umatur mĕksih nĕng wuri | 
arĕrĕn || 

29. Sangandhaping wrĕksa gĕng ranu anganjir 
katrine | 

angling malihe hĕh Asradĕnta sirĕki | 
dĕn-age || 

30. Aturana prayogi kang andon-langip | 
lakune | 

kang liningan lĕngsĕr Nuripin tan kari | 
undure || 

31. Angaturi marang kang sĕdya mĕrdhatĕng | 
gupuhe | 

anĕng ngarsa Nuripin ngirid pĕngulu | 
lakune II 


32. Jayĕngrĕsmi Jayĕngraga Kulawirya | 
katrine | 

dĕnnya rarywan anganti ingkang tinuduh | 
wangsule || 

33. Gya kĕtingal Nuripin pan tinutwuri | 
lakune | 

ragi pĕdhak Ki Kulawirya andulu | 
karone || 

34. Sapa kae rowange dene adhuwur | 
dĕdĕge | 

kĕdhuwurĕn ngarĕp kĕndhĕkĕn kĕpara | 
kĕpĕre || 

35. Hi hi gondhok agĕdhe lambe andoblĕh | 
andomble | 

kaya apa dene iku mĕmĕdĕni | 
dhapure || 

36. Gĕdhe tĕmĕn godhĕke sak krungan gĕmak | 
gĕdhene | 

lir gantangan mlĕngkung kabotĕn kurungan | 
nyĕngklunge || 

37. Ingkang putra gumujĕng myarsa kang paman 
wuwuse | 

tan adangu Nuripin prapta ing ngarsa | 

karone 


38. Asradĕnta ngadhĕpĕg matur angglĕrĕg | 
swarane | 

gĕdhe nglokor gumrĕnggĕng kadya barĕnggi | 
grĕnggĕnge || 

39. Punapinggih paduka ingkang mĕrtamu | 
badhene | 

Ki Wuragil nauri ĕnggih mĕkotĕn | 
kyaine || 

40. Inggih kula punika kinĕn ngaturi | 
lajĕnge | 

maring rama ijĕngandika bĕndara | 
kĕrsane || 

41. Lah sumangga sang bagus kula umiring | 
ngiride | 

Jayĕngrĕsmi alon dĕnnira ngandika | 
mring lĕbe || 

42. Rika niku punapi ĕnggĕh pĕtinggi | 
lungguhe | 

utawa yĕn mambu sĕntananira mring | 
dĕmange || 

43. Asradĕnta umatur kula punika | 
yĕktose | 

awon-awon inggih dinamĕl pĕngulu | 
ing mangke || 

44. Jayĕngrĕsmi mĕsĕm angandika aris | 
mring lĕbe | 

lah (n)dawĕg ingriki sami sĕsalaman | 
ki lĕbe || 

45. Ki pĕngulu gupuh nyakup astanipun | 
salame | 

nulya Jayĕngraga Kulawirya gantya | 
rahabe || 

46. Ki Wuragil Kulawirya mĕsĕm (n)dulu | 
mring lĕbe | 

sasmita ring kang putra myang mring Nuripin 
liringe || 

47. Jayĕngrĕsmi ngandika suwawi pamun | 
lumade | 

nulya samya tyasira angraras driya | 
katrine II 

1. Pra ngawirya katri wus kairid | 
lampahira alon | 

Asradĕnta lumakyĕng ngarsane | 
Kulawirya tansah abibisik | 
marang Jayĕngragi | 
samya angguguyu || 

2. Mring pĕngulu Asradĕnta dening | 
dhuwur kuru gondhok | 

iya ta lah ki pĕngulu kuwe | 
wong mĕngkono dĕn-gawe mĕngkoni | 
pĕngulu lir pĕksi | 
pĕcuk gondhok susuh || 

3. Jayĕngraga mĕsĕm tutup lathi | 
kang pinoyok munggoh | 

Nuripin mĕlĕt-mĕlĕt ĕncĕpe | 
jĕr iku apa bĕnĕr pĕthĕk-mami | 
kadya wong madadi | 

nĕmu tike candu || 

4. Ki Wirya ngling apa kang dera ngling | 
Nuripin acĕlor | 

inggih piyambakan anĕlame | 
tan antara lampahira prapti | 
paregolanĕki | 
kĕndĕl samya ngantu || 

5. Asradĕnta matur dalĕm nganti | 
nĕng ngriki kemawon | 

kula matur mring bĕndara mangke | 
ĕnggĕh paman manira anganti | 
sakĕdhap nĕng ngriki | 
sigra ki pĕngulu || 

6. Tur uning mring bĕndaranirĕki | 

Ki Wirya duk anon | 

ngling ya ta lah pĕnguluning kene | 
apa saking alime ing ngĕlmi | 
wong kaya mĕmĕdi | 
digawe pĕngulu || 

7. Wong irĕng blĕng jenggod kĕh kang putih 
angrongkop ing gondhok | 

nurut uwang tĕpung ing godhĕge | 
kaya kĕndhil kĕdlĕwĕran tajin | 
lan ĕndhasirĕki | 
gĕdhe gondhokipun || 

8. Tan sĕmbada dhuwure kru aking | 
balung ting pĕndhosol | 

layak kabotan dening gondhoke | 
gondhok mĕdhok angingkuti daging | 
nglumpuk dadi siji | 

mring gondhok milulu 


9. Miyut-miyut lakune tĕnganging | 
kabandhulan gondhok | 
ginuyu mring kang putra kalihe | 

Ki Nuripin angglĕgĕs sarya ngling | 
andĕlna (n)Jĕng Kyai | 

kenthol yĕn amangun || 

10. Walah mĕksih kurang papanĕki | 
isih luwih poyok | 

Asradĕnta kang atur uninga | 
kae Kidang Wiracapa angling | 

(ng)gĕgĕlara aglis | 

lampit kĕlasa lus || 

11. Sigra rinumatan wus miranti | 
palinggihan dhayoh | 

lon dĕnnya ngling lah turana age | 

Asradĕnta gupuh angaturi | 
marang sang tamu tri | 
kang angantu ing pintu || 

12. Turira ris paduka ngaturi | 
mring ramanta gupoh | 

kang ingaturan kerid lampahe | 

Jayĕngrĕsmi lawan Jayĕngragi | 

Ki Kulawiryĕki | 

Nuripin tan kantun || 

13. Kae Kidang Wiracapa mungging | 
pĕndhapa tambing lor | 
ingadhĕp dening kulawangsane | 
sĕntana kĕlawan magĕrsari | 
tarap anĕng wuri | 

samya saguh-saguh || 

14. Sangkĕp supacaraning ngabĕi | 
epok lan paidon | 

anĕng lante lan pawong rencange | 
samyambĕkta pĕdhang miwah tamsir | 
tĕlĕmpak myang bĕdhil | 
panguthik lan suduk || 

15. Arinira katri anĕng ngarsi | 

(n)dĕl-andĕling kewoh | 

Wiranjara lan Wirangjarane | 
wuragile Ki Wirabrajĕki | 
samya angayumi | 

bawah tabonipun || 

16. Lĕbak-wukir ing Lĕmbuastĕki | 
anyapara-tĕlon | 

pra kenthol tri dadya wat-awate | 

kang raka wus angudanĕni | 
rampung rinira tri | 
kinarya bĕbau || 

17. Yata wau ingkang amĕrtami | 
lampahira alon | 

praptĕng natar tritis pĕndhapane | 

Kidang Wiracapa duk ningali | 
mring kang wau prapti | 
sĕnĕnne sumunu || 

18. Gupuh-gupuh mĕthuk angadĕgi | 
sarya lingira lon | 

lah sumangga anakmas alinggĕh | 
matur inggih nulya angabĕki | 

Wiracapa linggih | 
lan pra arinipun || 

19. Jayĕngrĕsmi Jĕngraga Ki Ragil | 
samya tata lunggoh | 

Jĕngrĕsmi mangarsa tur salame | 

Kae Kidang Wiracapa aglis | 
pasalam ngrahabi | 

wa barakal-lahu || 

20. Sarwi anĕmbrama ing pambagi | 
karaharjĕng lakon | 
mangsuli basukiyĕng kramine | 
wusnya nulya manjing ganti-ganti | 
sĕsalaman sami | 

gya mring pra rinipun || 

21. Samya rahabira tundhuking sih | 

-ira tĕmbe tumon | 

wusnya sĕsalaman sĕdayane | 
amrayogi dĕnnya samya linggih | 
langkung among krami | 
kajatmikanipun || 

22. Kidang Wiracapa angabĕi | 
wijiling sabda lon | 
punapinggih anakmas putrane | 
kakang Kae Bayipanurtĕki | 
wastane ing nguni | 

mas Arundayĕku || 

23. Ingkang pundi pĕmbayuning siwi | 
kang tuwa kang anom | 

pintĕn sĕdaya panunggilane | 
sapa sintĕn kang sinambat ing sih | 
anak-ingong katri | 
pundi ingkang sĕpuh || 

24. Jayĕngrĕsmi aturira aris | 
paduka tannĕngko | 

rakanta (n)Jĕng Kyai susunune | 
namung titiga pambayun ĕstri | 
kang jalu kĕkalih | 
kawula kang sĕpuh || 

25. Ingkang anĕm punika kang adhi | 
wondene kang wadon | 
Tambangraras (m)bok-ayu wastane | 
kula sinungan pun Jayĕngrĕsmi | 
punika ri mami | 

Jĕngraga rannipun || 

26. Satunggil paman Kulawiryĕki | 

kang wuragil anom | 
gangsal sĕdaya panunggilane | 
ingkang sĕpuh rakanta (n)Jĕng Kyai 
tumuntĕn rinĕki | 

Suwarja pĕngulu || 

27. Wiradhustha pĕndhadhanirĕki | 

gya Panuksma rĕke | 

Panamar lan Ki Kulawiryane | 
inggih punika kang muragili | 
sĕdhĕrĕk nĕm nunggil | 
sayayah saibu || 

28. Kidang Wiracapa duk miyarsi | 

nauri sabda lon | 

yĕn mĕkotĕn anakmas kalihe | 
putranipun (n)Jĕng kakang Kiyai | 
Ki Kulawiryĕki | 
wragile Ki Guru || 

29. Inggih sokur alkamdulilahi | 
karsaning Hyang Manon | 
nakmas pĕpanggih ing ingong rĕke | 
tuwin pun adhi Kulawiryĕki | 
prayogi dhi ragil | 

kang kĕparĕng ngayun || 

30. Cĕcĕlakan lan arinta katri | 
supaya mrih pundhoh | 

kang liningan lĕngsĕr gya nulya ge | 
tĕpung dhĕngkul lan Wirabrajĕki | 
pra kadang ngingsĕri | 
samya sukĕng kalbu || 

31. Kae Kidang Wiracapa angling | 
pundhuha padha nom | 
manira biyĕn duk maksih anĕm | 
lan Ki Guru ing Wanamartĕki | 
wus saeka kapti | 

tan sĕlayĕng kayun 

32. Arinira katri anor-ragi | 
malih ngandika lon | 

lah undangĕn rubiyah-ngong Nikĕn | 

Widaryati Asradĕnta aglis | 
ngaturi (n)Jĕng Nyai | 

Widaryati gupuh || 

33. Praptĕng ngarsa kang raka ngling aris | 
wruhanira rĕko | 

sira kĕdhayohan ya sutane | 

Kae Guru Bayi Panurtĕki | 
kang ro iku siwi | 
siji ku sĕdulur || 

34. Kang sring ngong-tuturkĕn ing sirĕki | 
duk mĕksih samya nom | 

wong sĕsanga iya panunggale | 
mas Rundaya lawan | 
miwah Ekawĕrdi | 
lan Wargasastrĕku || 

35. Malarsipta Carikputra tuwin | 

Carikmudha kang wong | 

Danumaya kĕsangane dhĕwĕk | 
mĕngko tan ana panggih pinanggih | 
bagĕkna tumuli | 

dhimu myang alomu || 

36. Nikĕn Widaryati nĕmbramani | 
arjaning apanggoh | 

ingkang putra kalih nor-ragane | 
myang kang Wuragil Kulawiryĕki | 
wĕcananira ris | 
amangsuli nuwun || 

37. Kidang Wiracapa angling malih | 
ing nguni ngong anon | 
santrine mas Arundaya biyĕn | 
sawiji tan kĕna sah kikinthil | 

si Bawuk rannĕki | 
wus amulucumbu || 

38. Jayĕngrĕsmi mĕsĕm matur aris | 
sĕstuning patakon | 

inggih mĕksih pun Bawuk ing mangke | 
kinarya pĕngulu angibahi | 
ing Wanamartĕki | 
sawawĕngkonipun || 

39. Wasta Ki Pĕngulu Basarodin | 
gĕnging sih kinaot | 

lan kang para kadang sĕdayane | 

< Serat Centhini Jilid 09 - Halaman : 354 > 


Kidang Wiracapa gumuywangling | 
mring Asradĕntaki | 
kancamu si Bawuk || 

40. Jĕnĕnge saiki Basarodin | 
mĕngko ibahing wong | 

Asradĕnta mĕlongo winartĕn | 
angling malih niku adhi Ragil | 

Asradĕnta niki | 

ngong karya pĕngulu || 

41. Bĕrkat milu lara lapa kinthil | 
lit milya milyĕng ngong | 
baya wus binage ing takdire | 
wusanĕngsun tinitah ngabĕi | 
sĕkadar malĕs sih | 

mring Asradĕntĕku || 

42. Sami lan pun Bawuk Basarodin | 
niku ran si Dhogol | 

gĕr ginuyu marang sĕdayane | 

Kulawirya latah duk miyarsi | 
mojar olĕh tandhing | 
kang Pĕngulu Bawuk || 

43. Lan kang Asradĕnta (m)buh pinilih | 
kari angĕtombol | 

sangsaya gĕr-gĕran ing guyune | 

Kulawirya tan wangwang maliring | 
watak (m)bibisani | 
yĕn anjurudĕmung || 

592 Jurudĕmung 

1. Kae Kidang Wiracapa | 
pangandikanira arum | 
marang ing rubiyahipun | 

Widaryati arakita | 
pasugatane tamumu | 
mumulenĕn sutanira | 
saiki mupung apangguh || 

2. Uwus manira tan bisa | 
tĕtĕmu lan ramanipun | 
sutanta bae lan rimu | 
prĕsasat kakang Rundaya | 
mĕrene sinihan pangguh | 
marĕm dene pulunanta | 

Nikĕn Widaryati gupuh || 

3. Alon lĕngsĕr maring wisma | 
nuduh pawong rencangipun | 
pawohan wedang panganan | 
kinĕn nyaoskĕn mangayun | 
kang nĕnampa ngadi-warna | 

sapĕnganggone pinatut 


4. Nikĕn Widaryati agya | 
ngirid pagulan mangayun | 
kĕpering raka alungguh | 
sugata sumajĕng ngarsa | 
wusnya ngladĕni gya mundur | 
tap laku kadya wong kutha | 
parigĕl sasolahipun || 

5. Kae Kidang Wiracapa | 
nyarakkĕn sugatanipun | 
sumanggĕng kĕrsa ing riki | 
sami anadhah nyamikan | 
ywa taha-taha ing kalbu | 
utami kĕrana Allah | 

tan wĕrana siku-siku || 

6. Sarwi nyandhak pacawanan | 
wedang ron balimbing-wuluh | 
gula sakar arĕn luhung | 
mara ta ing kono sira | 

Wiranjara lan adhimu | 

Wirangkara Brajawira | 
angrahabana sirĕku || 

7. Alomu manawa ringa | 
kang liningan samya gupuh | 
nĕmbrama manis ing wuwus | 

Jayĕngrĕsmi Jayĕngraga | 
katri Ki Kulawiryĕku | 
samya ngalap nginum wedang | 
kang wedang balimbing-wuluh || 

8. Lalabe gula-rĕn sakar | 
adhahar nyamikanipun | 
sasĕnĕngira amundhut | 
wowohan myang lah-olahan | 

Ki Wiracapa amuwus | 
lamun kĕparĕng ring driya | 
dhi Ragil nakmas puniku || 

9. Prayogi kĕndĕl sĕpasar | 
supaya ing sih tyas nutug | 
marĕma marma andulu | 
marang sang bagus katrinya | 

Jĕngrĕsmi alon turipun | 
pangandikanta kang dhawah | 
inggih kĕlangkung kasuhun |] 

10. Ingkang sih-marma paduka | 

asangĕt kawula nuwun | 
sumanggĕng kĕrsa lumuntur | 
marmanipun tur-kawula | 

ri-paduka yĕktosipun | 
ing lampah katri punika | 
dhapur ingutus angruruh || 

11. Mring Kae Sĕh Amongraga | 
sah nis ing sĕsaminipun | 
jĕnaka dĕrĕng saĕstu | 
swami Nikĕn Tambangraras | 
kĕlangkung kawĕlas-ayun | 
karya runah yayah rena | 
myang kulawangsanipun || 

12. Mila ing lampah-kawula | 

kalunta andon anglangut | 
aniti nitik tan antuk | 
mahas wana pawukiran | 

ing mangkya prapta ing ngayun | 
kawula panggoh paduka | 
pan punika wiyosipun || 

13. Kae Kidang Wiracapa | 
duk miyarsa aturipun | 
kang putra angrĕs tyasipun | 
kĕgagas wlas sĕmu waspa | 

Widaryati nut wĕtu luh | 
myarsa ature kang putra | 
anutur sĕduluripun || 

14. Angarang tinilar priya | 
ing tĕpa sariranipun | 

Kae Wiracapa muwus | 

(ng)gih Allah kang pinapajar | 
dene kabĕh kawlas-ayun | 
manira lawan bibinta | 
puwara tumutur wuyung || 

15. Saking kandhĕhan miyarsa | 
lapake datan susunu | 
puniku bibinirĕku | 

myat mring anakmas kalihnya | 
lir tan kĕna sah andulu | 
kula puniki anakmas | 
pati branakan tuwuh || 

16. Susuta ĕstri sajuga | 
tankaprah limrah ing sunu | 

Jayĕngrĕsmi lon umatur | 
liripun kadya punapa | 

de mawi tan limrahipun | 

Ki Wiracapa lingira | 
rinta wit duk jĕbĕng pinjung || 

17. Tan kĕna rinrĕh ing karya | 
akarĕm saba wana gung | 
sĕpisan pindho ping tĕlu | 

sabĕn lunga ginolĕkan | 
ibune milu angluruh | 
kĕpanggih tĕngahing wana | 
tan jĕnĕk nĕng wismanipun || 

18. Tita ing ngalama-lama | 
pan dadi pĕrawan jĕbug | 
wancine wayah mĕmantu | 
kĕdurus tan karsa krama | 
namung karĕm ambuburu | 
anundhung kidang mĕnjangan | 
andaka jawi andanu || 

19. Sumawana ngitĕr sima | 
solah bawane lir kakung | 
sikĕp prajuritanipun | 
tan pisah turangganira | 
parigĕl angĕmbat lawung | 
kukuwu ing dalu siyang | 

nĕng wana tan mantuk mantuk || 

20. Yĕn purun mantuk mring wisma | 
sring angsal ambĕkta lawuh | 
winot ing turangganipun | 
nuwuki sampĕ sawulan | 
bagine wus takdiripun | 
kadhanyangan ing wanarga | 
dadya grĕma tuwalauru || 

21. Ni rara kĕtnaginubah | 
karya ran pribadinipun | 
ngong bibinta tan wĕh juluk | 
wikan ingkang asung aran | 
ngung wus narimĕng tyas muwus | 
bibinta myat ring anakmas | 
prawirĕng krama abagus || 

22. Kĕlangkung kĕpenginira | 
yĕn bisa darbe susunu | 
lamine panggih kramĕngsun | 
babĕle namung sapisan | 
sutrĕstri punika wau | 
prĕsasat datan sĕsuta | 

tan kĕwasa mĕngku sunu || 

23. Puniki wus pĕndhak dina | 
rinta tan kĕdulu mantuk | 
ĕnggĕh tan kĕna binastu | 
ni rara Rĕtna Ginubah | 
wus kuwu nĕng sĕsananira | 
wit anom tumĕkĕng sĕpuh || 

593 Sinom 

1. Sĕdangunira rĕrasan | 

Ki Kidang Wiracapĕki | 
sasmita ngungun mring garwa | 
sira Nikĕn Widaryati | 
kĕrasa inanĕki | 

tiwas tan na tuwasipun | 
ngĕmbĕng waspa marwayan | 
sinamun lĕbu ngalilip | 
tyas kepengin puputra lir tamunira || 

2. Kae Kidang Wiracapa | 
ngling mring garwa Widaryati | 
wis aja kĕh kang rinasa | 
sĕpuluh lagi pinasthi | 

darbe suta sawiji | 
tan kĕna tinĕkĕm ucul | 
kamanon anĕng wana | 
pinulung kang marabumi | 
ya nakira ni rara Rĕtna Ginubah || 

3. Jayĕngrĕsmi Jayĕngraga | 
katri Ki Kulawiryĕki | 

myat maring kang darbe wisma | 

sĕmu sungkawa myang rabi | 

sih-marma mring tĕtami | 

katri samya nor tumungkul | 

ngungun ring sojarira | 

sutane ĕstri kadyĕki | 

sira Kae Dĕmang Kidang Wiracapa || 

4. Ngling aris mring garwanira | 
lah wus sira Widaryati | 
tata-tata-a madhangan | 
sĕdhĕnge tĕngange ari | 
baya katoran mĕrgi | 
kĕlantih pulunanamu | 

Widaryati agĕpah | 

mring wisma nuduh parĕstri | 

kang rĕrakit rampadan kinĕn prayoga || 

5. Kae Kidang Wiracapa | 
ningali tamunira tri | 
ragi sĕlayĕng wahana | 
ing wangun pasĕmonĕki | 
pan-samya amrayayi | 
sawiji sĕntosĕng ngĕlmu | 
tyas mĕrtyambĕg ngumala | 
kang kalih lugu mriyayi | 

tyas ngumalambĕg rĕmĕn langĕning praja || 

6. Aris dĕnnira ngandika | 

won nganggur inggih dhi Ragil | 
pakurmat sunat lĕlahan | 
kĕjibah bumi priyayi | 

sacaraning nĕgari | 

pĕnĕd wontĕn gong cumĕngkung | 

anglang gama sarak | 

sĕkĕdhik cara priyayi | 

kang liningan samya umatur sumangga || 

7. Ngling malih mring arinira | 
lah Wirabraja dĕn-aglis | 
pĕpĕkĕn niyaganira | 
wĕtokna gamĕlan-mami | 
sĕlendro si Bĕr-manis | 

ing kono bae (m)burimu | 

Wirabraja agĕpah | 

manggil niyaga kĕn ngambil | 

gamĕlan si Bĕr-manis tinatĕng ngarsa || 

8. Tan antara pra niyaga | 
rumat sĕkala miranti | 

Kae Dĕmang mĕsĕm mojar | 

Camaya ngrĕbaba bĕcik | 
sing anggambang si Prawit | 
si Cakrĕma kĕndhangipun | 
si Caguna ngromonga | 
si Cawĕya kang anyuling | 
si Calĕngki prayoga angĕndĕrana || 

9. Iya bĕnĕr Wirabraja | 

(m)bok ngundang tĕlĕdhĕk siji | 
kang abĕcik swaranira | 

ing Bĕndha si Grĕpĕt bĕcik | 
undangĕn sĕdhela glis | 

Ki Wirabraja anuduh | 
ngundang ronggĕng mring Bĕndha | 

Ki Wiracapa ngling aris | 

wis sĕnggrĕngĕn rĕbabmu pathĕt sĕsanga 

10. Nuli lĕkas unĕkĕna | 

Rondhon kang sĕmada ririh | 
agupuh ingkang liningan | 
sĕmĕnggrĕng ngĕg wus pĕkolih | 
nĕme sasĕndhon apti | 

akĕjĕr tutupanipun | 

samya sajak nĕgara | 

pĕthikan ing Pranaragi | 

kang sasĕndhon pathĕt sanga rum araras | 

11. Nutug lih-ulihanira | 

gya laju talu anggĕndhing | 
munya Rondhon sĕsĕnggolan | 
pĕnabuhe ukur (n)jawil | 
satangkĕping aringgit | 
kalanya durung anjantur | 
rampak imbal ngĕpinjal | 
ngĕmanak bĕkakanĕki | 

nganyut-anyut Bĕr-manis arum araras 


12. Sĕdhĕng lĕganing irama | 

Jĕngraga mĕsĕm miyarsi | 
asasmita ring kang paman | 

Kulawirya amangguti | 
tansah nolih ningali | 
mring niyaga kang nĕnabuh | 
cĕngkoke tan sĕlnya | 

Bĕrmanis ngrantĕg ngrĕrangin | 
srining dhusun kadĕmangan Lĕmbuasta || 

13. Ni Widaryati mangarsa | 
matur ing rakanirĕki | 
paduka kĕn-angruktiya | 
sĕsaji sugata tami | 

kang raka ngling ko thithik | 
sĕdhĕng tĕka ronggĕngipun | 

Jĕngraga Kulawirya | 
mĕsĕm kĕduga ing ati | 

wus antara kang (ng)gĕndhing Rondhon aminggah || 

14. Yata wau kang ingundang | 
tĕlĕdhĕk si Grĕpĕt prapti | 
anĕng ngarĕping niyaga | 
anĕsĕg unggahing gĕndhing | 
ngĕndhĕlong dĕn-salahi | 
asuwuk gamĕlanipun | 

Ke Kidang Wiracapa | 
ngandika mring garwanĕki | 
lah wus mara ladĕkna lĕladĕnira || 

15. Kang garwa lĕngsĕr sing ngarsi | 
anuduh padhĕke ĕstri | 
agupuh kang inujaran | 
nampambĕng dhulang tup-saji | 
kobokan lan kĕndhi | 

pinere dhĕdharanipun | 

sĕkul ulam rampadan | 

akupĕng tinatĕng ngarsi | 

ing ambĕngan kabĕh priyangga-priyangga || 

16. Ngling wawi ngriku anakmas | 
prayogi sami wĕwanting | 
gupuh kang sami cinaran | 
tuturuh sarya ngling malih | 
mring niyaganirĕki | 
unĕkna gamĕlanamu | 

La-ĕla lon kewala | 

padha krasa ukur (n)jawil | 
gupuh para niyaga anulya buka || 

17. Cumĕngkling arum araras | 
rarase angraras ati | 

angapti panabuhira | 
baud rĕbut mrih kaĕksi | 
adan lĕkas abukti | 
kang sami nadhah pikantuk | 
kasumyar ing gamĕlan | 

La-ĕla alon angĕlik | 

binarungan ingkang gĕndhing ginĕndhĕngan || 

18. Mĕthit mĕrit muluh rĕmak | 
pupunton rĕbab lan suling | 
tungtung ngĕs lan wilĕtira | 
rĕbut yakmakaning gĕndhing | 
ambyantu ririh ricik | 
munya rum anganyut-anyut | 

Jĕngraga Kulawirya | 
rongĕh sring alihan linggih | 

Kidang Wiracapa mĕsĕm langkung suka || 

19. Tumingal mring tamunira | 

Jĕngraga Kulawiryĕki | 

ki dĕmang aris wĕcana | 
mring kang putra Jayĕngrĕsmi | 

(ng)gih anakmas puniki | 
pakurmatan warninipun | 
sajaking maksiyatan | 
tan mupangat ing agami | 
sĕdaya wus tatanira alyĕng praja || 

20. Kula kĕlawan ramanta | 
bagi wus ganjaranĕki | 
kakang Rundaya tinitah | 
ngulamĕng ngilmu linĕwih | 
sun tinitah ngabĕi | 

pan beda ganjaranipun | 

maklumipun anakmas | 

sarĕhning sukur ing kapti | 

tan nyupĕna anakmas panggih pun bapa || 

21. Myang dhi Ragil Kulawirya | 
tumungkul kang sinung angling | 
wus antara dĕnnya nadhah | 
luwaran samya wĕwanting | 
ambĕng nulya cinarik | 
sinungkĕn pĕmburinipun | 

Nuripin Asradĕnta | 

wong roro samya abukti | 
angrĕrantĕg gĕndhing La-ĕla aniba || 

22. Rĕbut bĕsus sĕdayanya | 
ngungalkĕn ngĕs wilĕtnĕki | 
antara babakanira | 
ngĕndhĕlong suwuk kang gĕndhing | 
nulya sinungan bukti | 

niyaga kapang atĕpung | 

amangan ting kucapah | 

Asradĕnta lan Nuripin | 

Asradĕnta wus dangu pangantinira || 

23. Andulu pĕmulukira | 

nut nĕnga tumungkul mĕksi | 

Nuripin mĕksih amangan | 

Ki Kulawirya anolih | 
sarwi muwus ambĕkis | 
tawĕkal tĕmĕn si Buntung | 
dhĕk gĕndhing durung niba | 
kongsi suwuk mĕksih ngĕmil | 
olĕh gawe tirah lambe anĕng paran || 

24. Ambĕrung lir wĕdhus saba | 
ing pakacangan ngrĕmusi | 
nora miris binĕnturan | 

ya kĕjaba dipĕnthungi | 

sing muncrat polonĕki | 

ingkang kaya uwong iku | 

gumuyu Asradĕnta | 

anglĕrĕg lir tĕkĕk muni | 

anĕng gawok anggogok sm agĕrokan 

25. Nuripin jrih nulya wisan | 
takĕre lagi nĕngahi | 
cuwa tan tutug amangan | 
wĕdi dinukan Ki Ragil | 
wusnya wisuh Ki Ripin | 

Ki Asradĕnta agupuh | 
sisane sĕkul ulam | 
rampadan misih kĕh kĕri | 
binrĕkatan mring Asradĕnta sĕdaya || 

26. Binuntĕl kacune amba | 
anuli ginawa mulih | 
ambĕntoyong (ng)gawa brĕkat | 
lajĕng sininggahkĕn aglis | 
anjĕngĕk Ki Nuripin | 
gĕrundĕlan amarĕngguk | 
pĕngulu kĕnĕng lara | 

wruha yĕn dibrĕkat mulih | 

tak ĕntĕkna mau tur warĕg amangan | 

27. Ki Wirya mĕsĕm tĕtanya | 
ririh anolih mring wingking | 
apa Pin dene grundĕlan | 

Nuripin umatur ririh | 
sawĕg cilaka mami | 
puniku kyai pĕngulu | 

tan nyana lamun (m)brĕkat | 
sĕdaya binĕkta mulih | 
binuntĕlan ing kacu wiyar plipitan || 

28. Ambĕntoyong gulunira | 

(m)bĕntoyong tanganirĕki | 
uninga yĕn mĕkatĕna | 
ngong tĕlaskĕn sĕdayĕki | 
jĕr (n)dadak dĕn-dukani | 
wong amangan durung tutug | 
lĕrĕs (ng)gĕn-kula nyĕngka | 
inggih dĕlĕnge acicik | 

Asradĕnta pĕmbrĕkate dadi drĕmba || 

29. Wong nadhah sawĕg satĕngah | 
sĕlak sampeyan-dukani | 

Ki Kulawirya asuka | 
anggligik gumuyu ririh | 
sarwi atuding-tuding | 

Jĕngraga mĕsĕm andulu | 
mĕngkana wus luwaran | 
nyamikan sumadyĕng ngarsi | 

Kae Dĕmang Wiracapa nulya mojar || 

30. Prayogi sĕsangat salat | 
wancine wĕktu umanjing | 

Jĕngrĕsmi gĕpah turira | 
nulya samya maring masjid | 

Kidang Wiracapĕki | 
mring pahĕran samya wulu | 
sawusira akadas | 

ki dĕmang kang angimami | 

wus antara ing wĕktu Luhur bakdanya || 

31. Pragat puji dhikirira | 
sĕlawat salaman sami | 
mudhun saking pĕlanggaran | 
kang putra ari ingirid | 
langkung dening ngrĕsĕpi | 

Ki Kidang Wiracapĕku | 
tamu kĕtiga pisan | 

wangsul mring pĕndhapa malih | 
wus satata dĕnnira alĕlĕnggahan || 

32. Dhadharan asri nĕng ngarsa | 
ki dĕmang angancarani | 
sumanggĕng riku anakmas | 
won kĕndĕl sĕsambĕn bukti | 
paran kang dĕn-kĕrsani | 
kang putra samya tur nuwun | 
malih alon wĕcana | 

kula puniki dhi Ragil | 

mung kĕcanthĕl wĕktu tan pitaya tilar || 

33. Sinambi mĕngku parentah | 
cĕwĕng caraning agami | 
baya wus ganjaraning Hyang | 
mungguh ahlining ulami | 

bibar sĕdaya kĕndhih | 

dening langĕning acĕngkung | 

kĕburu kĕbĕragan | 

sapraboting kaprayayin | 

ragi bĕnggang cacĕgah pakoning Allah || 

34. Wrating wong lumakyĕng karya | 
sĕdasa-dasa dospundi | 
brĕkate mĕngku wong kathah | 
akathah ingkang pinikir | 

Jĕngraga lan Ki Ragil | 

umatur sarwi gumuyu | 

punika kasinggihan | 

inggih kadospundi malih | 

tiyang dados priyayi mĕngku prakara || 

35. Myang langĕn tataning praja | 
ngangge sĕcaraning nagri | 
solah-bawaning kamuktyan | 
wus sasat bangsa priyayi | 

ki dĕmang anganthuki | 

inggih mĕkatĕn dhi Wruju | 

inggih botĕn ambucal | 

ing sarak sarengat Nabi | 

inggih burĕt katimpah tingkah maksiyat || 

36. Wahyu cathĕting wardaya | 
gampilanipun dhi Ragil | 
ngĕlmi gĕgeyonganing tyas | 
mungguh ngagĕsang puniki | 

[■ • ] | 
anggĕr pĕnĕd batosipun | 
lamun pĕnĕd nĕng donya | 

(ng)gih pĕnĕt akeratnĕki | 

ing agĕsang mung ambujĕng kapĕnĕdan || 

37. Ki wuragil Kulawirya | 
anĕsĕg dĕnnya alinggih | 
myang kang putra sakalihnya | 
sukĕng driya miyarsa ngling | 

Ki Ragil nambung aris | 
inggih kadospundi wau | 
mĕnggah pĕnĕd punika | 
liripun kadi-punĕndi | 

basa pĕnĕd apĕnĕd dhatĕng punapa || 

Jilid 9 - Kaca : 270 

38. Kae Kidang Wiracapa | 
gumuyu anggĕdhĕg wĕntis | 
dhi Wuragil Kulawirya | 
mung pĕnĕd kalih prakawis | 
mĕnĕdi sapucuking | 

ilat lan pucuking guthul | 

Ki Kulawirya latah | 
gĕr gumuyu sĕdayĕki | 

Jayĕngrĕsmi tumungkul Jĕngraga suka || 

39. Kae dĕmang malih mojar | 
bangsa punika dhi Ragil | 
kĕlangkung dening dĕksura | 
balĕjĕd ngisin-isini | 
nanging puniku wiji | 
wijiling ilmi binrukut | 
lĕring nalar tar wĕntar | 
minangka urating ilmi | 
milanipun dakar ingaranan urat || 

40. Pasĕnĕtanning duryat | 
ayat martabating jinis | 
janase sampun kaĕnas | 
tamjis lan najis pan jais | 
kadi ta lapal kadis | 
dhikir lan dakar puniku | 
mungguh makna tan beda | 
sami kasuciyanĕki | 

pon kang sipat ajali abadi tunggal || 

41. Mungguh murat cara jawa | 
tĕpunging lapal lan jawi | 
dakar ingaranan kalam | 
kalam maknanipun angling | 
kĕlawan ilat tratil | 
puniku paworing pucuk | 
pucuking kalam dakar | 

lan pucuking kalam uni | 

namung ngriku gĕgeyonganing ngagĕsang || 

42. Anĕng enak lan pakenak | 
enake nandhang abukti | 
pakenak layaping nendra | 
lan ruruning rasa jati | 
yĕn sampun anyukupi | 
kalih prakawis puniku | 

tan kirang sandhang tadhah | 
tan kirang rahabing rabi | 

(ng)gih puniku kang wus prayogi ing titah || 

43. Sampurnaning dalĕm dunya | 
sampurna ing dalĕm akir | 
punapa pulasing dunya | 
inggih pupulasing akir | 
dunya wit nganamnami | 
ngakerat dadining wakul | 
tumbu tampah tampira | 
puniku ingkang supami | 
malah tikĕl sĕdasa tikĕl atusan || 

44. Barang tabyate nĕng donya | 
tabyat ala tabyat bĕcik | 
sarwa tikĕl samadaya | 

nut dhorĕnge nĕng donyĕki | 

lamun nĕng donya miskin | 

tikĕl satus miskinipun | 

yĕn sarwa sarwi donya | 

tikĕl satus sarwa-sarwi | 

pĕrtandhaning bab pĕnĕd wontĕn sĕksinya || 

45. Sĕksine pĕnĕd punika | 
dhi Ragil tigang prakawis | 
bĕnĕr wuwuse tan gothang | 
pĕrcaya datan kĕwatir | 
angandĕlan ngĕmĕngi | 
nirnakkĕn tri pĕrkarĕku | 
tan labĕt dora-cara | 

tan pitĕnah ing sĕsami | 

datan ngumpĕt mĕpĕt panggawe raharja || 

46. Arjanĕng wong ahli donya | 
angĕsthi kalih prakawis | 
kalam dhikir kalam dakar | 
wus sampurna uripnĕki | 
wah mĕkatĕn dhi Ragil | 
kaelokaning Hyang Agung | 
kang tan kĕrana donya | 
anrangbaya ing arungsit | 

tan kaduli ing sandhang kalawan pangan || 

47. Tan sotah ing rajah tamah | 
puniku ahli otadi | 

tan pae lan ahli donya | 

lir tĕlĕng lawan jĕladri | 

alun ahli donyĕki | 

tĕlĕng ahli akiripun | 

tan beda jatinira | 

alun lan tĕlĕng jĕladri | 

ahli donya ahli akerat wus timbang || 

48. Ahli donya ya wus bisa | 
nyamuti dhirinirĕki | 

ing enak lawan pakenak | 

kang ahli akerut yĕn wis | 

enak datan abukti | 

pakenak datan aturu | 

lir kudhuping puspita | 

tan ana gatraning rujit | 

saking dening wungkule pinguling dĕnta || 

49. Kang ahli donya upama | 
puspa wigar angganda mrik | 
saking ambabar ihtiyar | 
mĕkar angambar tulya-sri | 
kang puniku dhi Ragil | 
sadhengah ingkang pinupu | 
gampil angĕle datan | 

prabeda lamun inapti | 

Jayĕngrĕsmi Jayĕngraga Kulawirya || 

50. Kajuming driya wiyoga | 

kaparas rasan hakiki | 
kikise nora kikiban | 
sami micarĕng ing kapti | 
labĕt randhan ngulami | 
muradi basa kang saru | 
tan ana rubedanya | 
nora sĕmbada witnĕki | 
wĕkasannya murade awirangrongan || 

594 Wirangrong 

1. Ki Ragil Kulawiryĕki | 
raosing tyasira condhong | 
liningane gampang gathak-gathuk | 
galĕthĕking ngilmi | 

tan ngĕkahkĕn upama | 
apĕsaja cara Jawa || 

2. Ke Kidang Wiracapĕki | 
gumuyu sarya ngling alon | 
adhi Kulawirya kintĕnipun | 
badhĕk wignyĕng gĕndhing | 

Ki Wirya ris turira | 

sarwi gumuyu alatah || 

3. Anjawi putranya niki | 
anakmas kang sampun gamboh | 
tan kĕwĕdan raras ing kĕlangun | 
anggĕndhing rĕspati | 

mĕsĕm ingkang liningan | 
tan pati sagĕd turira || 

4. Ki dĕmang suka ing galih | 
lir punagi tyasnya tumon | 
ngling mring arinira kang wĕruju | 
hĕh Wirabrajĕki | 

ngundanga tĕtanggapan | 
kang ĕndi prayoganira || 

5. Tĕtanggapan mĕngko bĕngi | 
apa wayang apa gambyong | 
apa bĕbagoran tĕlu iku | 
ĕndi kang prayogi | 

salah siji sĕdhengah | 

Ki Wirabraja turira || 

6. Inggih sumangga (n)Jĕng Kyai | 
kĕrsa kang pundi siniyos | 
kang raka linigira mungguh aku | 
bagor bae bĕcik | 

lakonne Narawangsa | 

yĕn ora Jayakusuma 


7. Dha-padha wong kene iki | 
dhĕmĕnane kang tinonton | 

amung totopĕngan kĕh wong (n)dulu | 
tinimbang lan ringgit | 
tlĕdhĕk karucil purwa | 
topĕng gĕdhening tontonan || 

8. Dospundi ngriku dhi Ragil | 
kĕrsane ingkang tinonton | 

Ki Wirya turira sumanggĕng yun | 
kang dipun-kĕrsani | 

Ke Kidang Wiracapa | 
nuduh mring ari katrinya || 

9. Lah Wiranjara sirĕki | 

ngong patah gawening wadon | 
sira tuturana (m)bok-ayumu | 
lah-olahan ngratĕngi | 
kudur kudu wadonan | 
dadakan bae kang rumat || 

10. Ya sira kang ngĕpalani | 
sakĕh pĕnggawening wadon | 
de si Wirangkara ya sun-tuduh | 
mĕragata sapi | 

gudĕl kĕlawan menda | 
samawana bĕbĕk ayam || 

11. Mangsa bodhoa sirĕki | 
cukup kurange ing mĕngko | 
de sira Wirabraja pakaryamu | 
ngong-tuduh sirĕki | 
angulĕm-ulĕmana | 

nakmu dĕmang Wirancana || 

12. Ing (ng)Galĕk kulon dĕn-brĕsih | 
manca-pat kidul wetan lor | 
para bundhĕl desa goco umbul | 
jĕjĕnggul pĕtinggi | 

bĕkĕl pandhĕsĕl gĕbrag | 
konĕn rakit pĕsamowan || 

13. Undangĕn si Nayakĕnthi | 
lan sarowange pra bagor | 
pĕpakĕn sĕdaya wong atapuk | 
aywa na kang kĕri | 

sigra ingkang liningan | 
para kĕtiga pisan || 

14. Jayĕngrĕsmi Jayĕngragi | 
katri Kulawirya non | 

marang Kae Dĕmang krasĕng kalbu | 
samya ngling ing galih | 

kĕngĕtan ingkang rama | 
jĕng kyai Bayi Panurta || 

15. Duk-kala wit darbe kardi | 
mĕmatah kadang tuwa nom | 
kumĕnyut tyasira duk ing dangu | 
panggihe rakĕstri | 

(m)bok Nikĕn Tambangraras | 
lawan Ki Sĕh Amongraga || 

16. Puwara nis sah lan swami | 
ing mangke dadya lĕlakon | 
pangupayĕng paran angrururuh | 
rĕh kapugutan sih | 
kumĕmbĕng ngĕmu waspa | 
sinamun iribanira || 

17. Ke Kidang Wiracapĕki | 
mulat mring kang putra karo | 
sĕmune sungkawa wus kawĕngku | 
saraosing galih | 

nglĕlĕjar wuwusira | 
dhi Wuragil Kulawirya || 

18. (m)Bok swawi adhi anggĕndhing | 
lan anakmas ingkang anom | 
punapa winignyan langĕnipun | 

Ki Kulawiryĕki | 

gumuyu naur sabda | 
prayogi lawan paduka || 

19. Lan jĕngandika jarwani | 
sampurnaning wong angĕngong | 
sabab wontĕn kojah kaolipun | 
sami amastani | 

makruh gĕng malah karam | 
tunggal babagan lan wayang || 

20. Liripun kadi-punĕndi | 
kawula angalap kawroh | 

ki dĕmang anjola sru gumuyu | 
hi bilah dhi Ragil | 
angĕgol anggĕrewal | 
ngajak barak bĕbĕrĕkan || 

21. Latah Ki Kulawiryĕki | 
botĕn ta mĕkatĕn ngĕgol | 

ngong ngalap barĕkah ingkang mungguh | 
botĕn muta-watir | 
galate wong lĕlahan | 
ngling Ke Kidang Wiracapa || 

22. (ng)Gih-inggih mangke dhi Ragil | 
kula jarwani kang gathok | 

sampurnaning cĕgah karamipun | 
wong gĕndhĕngan gĕndhing | 
sarat kĕdah cinoba | 
jarwa purwa-kanthinira || 

595 Kinanthi 

1. Wiwita sami anabuh | 
mangkya dhi kula jarwani | 

Ki Kulawirya anggagrag | 
ngling mĕsĕm mring Jayĕngragi | 
lah ta wis payo nak-ĕmas | 
ngrĕbaba ingong kĕndhangi || 

2. Kae dĕmang sru gumuyu | 
mring niyaga ngandika ris | 
ĕndi rĕbabmu Camaya | 
turnĕng anakmas Jĕngragi | 
kĕndhangmu Cakrĕma turna | 
mring adhi Kulawiryĕki || 

3. Ĕndi mrĕnĕkna dĕmungmu | 
manira mĕlu anggĕndhing | 
dĕmunge imbal lĕlamban | 
barung panrus imbal Pathi | 
agupuh ingkang liningan | 
tur rĕbab kĕndhangirĕki || 

4. Nulya tinampanan sampun | 

Jĕngraga Kulawiryĕki | 

Ki Kidang Wiracapojar | 
wawi anakmas anggĕndhing | 
dimĕn tinelad niyaga | 
wilĕting Jĕpara Pathi || 

5. Ki Jayĕngraga agupuh | 
anggamĕl rĕbab rĕspati | 
rĕbabe langkung prayoga | 
watangan pinonthang gadhing | 
kosok pinatra pinrada | 
bathok jamangan balĕnggin || 

6. Kawat tinĕnthĕng nĕmipun | 
sinĕnggrĕng ngĕk wus pĕkolih | 

lan nĕming gĕndĕr myang gambang | 
ĕnĕming suling nyamlĕngi | 

Jĕngraga miranggĕng rĕbab | 
pacĕt jatmika amanjing || 

7. Angangkang kinosĕr muput | 
santĕne akarya uni | 
kĕngkĕng wĕwangkisanira | 
sĕdayanipun sarwa-pik | 
gya sasĕndhon pathĕt sanga | 

jarinya gĕtĕr awiwil || 

8. Lir kĕtonggĕng masang antup | 

tumĕmbĕl tutupanĕki | 
angingat angĕmbat kawat | 
mĕt wilĕt cengkok pinipil | 
angĕntul pangĕlusira | 

mĕgo raras ngrĕs mrih manis || 

9. Anglela pĕnunggulipun | 
pĕnuduh amupus pakis | 
jĕnthik nyikiling gang-anggang | 
klilinganira tĕrampil | 

kosok muput anglĕr lomba | 
yĕn rangkĕp alus lĕstari || 

10. Ngĕcĕg ngikik ngĕlik ngungkung 
barung gĕndĕr gambang suling | 
tapis rarasing yakmaka | 

wilĕte anglulut ati | 
tutupe awiwilahan | 
acĕtha rata amathis || 

11. Ingapti pangrĕbabipun | 
amĕsĕs bĕsus awasis | 
wĕntise akalĕsĕdan | 
sad-ingsĕd saradanĕki | 
lamining tan lir punika | 
tinungtungakĕn angĕnting || 

12. Ĕntong atine kang nabuh | 
sitong tan ana maoni | 
anjomblong para niyaga | 
mlompong mulat ing Jĕngragi | 
andongong pan kĕgawokan | 
ngĕtonggong mitĕnggĕng mĕksi || 

13. Dĕnnira sĕsĕndhon nutug | 
wali lih-ulihanĕki | 

gya Sarayuda sabĕman | 
ĕgong nglĕgakakĕn ati | 

Sawusira pĕpathĕtan | 
rĕbabe dĕn-ling-ilingi || 

14. Ki Kidang Wiracapĕku | 
suka gumuyu sarya ngling | 
dubilah dene kĕpenak | 
amarasakĕn wong gĕring | 
wong sĕmene mĕjĕn mulat | 
mring anakmas Jayĕngragi || 

15. Kang inunjaran nor lungguh | 

Ki Kulawirya ngĕsĕmi | 

Kae Kidang Wiracapa | 

nolih mring niyaga angling | 
jamak mĕngkono Camaya | 
wong ngrĕbab enak pinyarsi || 

16. Mara ta tirunĕn iku | 
tutupe kosokanĕki | 
arĕsik nora sĕlaya | 
wiwilahane amĕsthi | 
camplĕng tan salir samĕndhang | 
cĕnthĕnge tutup pakolih || 

17. Wiwilĕtane asurup | 
dadi ngĕs kabĕh amanis | 
pra niyaga nor turira | 

inggih kĕlangkung dĕnnyawig | 
niyaga tan mĕkotĕna | 
kadya putranta awasis || 

18. Lah iya tirunĕn busuk | 
samya tumungkul sinung ling | 
ngling malih mring Kulawirya | 
mungguh surasaning gĕndhing | 
wus tĕlas nĕng pĕpathĕtan | 
sĕsĕndhon yakmakĕng gĕndhing || 

19. Widayakaning atĕmbung | 
tĕmbung tĕmbinging agĕndhing | 
gandhang gĕdhuging kokondhang 
sĕsĕndhon kang mawa wingit | 
pantĕs langĕning kusuma | 
mĕmangun langĕn kamuktin || 

20. Umatur inggih saĕstu | 
makĕtĕn kakang ngabĕi | 
kang kadi pangrĕbabira | 
putranta Ki Jayĕngragi | 
anglĕjarakĕn tyas susah | 
anggagas kamuktyan singgih || 

21. Adi-adining langĕn rum | 

tan wontĕn liyaning gĕndhing | 
sumĕrĕp lan ginĕndhĕngan | 

Ke Kidang Wiracapĕki | 
gumuyu suka sarya jar | 
wawi anakmas anggĕndhing || 

22. Wawi anakmas kang sĕpuh | 
prayogi kĕrsa anggĕndhing | 
matur tan patos wagĕdan | 
tan kados yayi Jĕngragi | 
kawula dĕmung kewala | 
anurut gĕnhing kang gampil || 

23. Jroning tyas tan pati kudu | 
namung sarat angecani | 

rĕhning tamu kawisesa | 
maring kang darbe wismĕki | 
lamun datan mĕngkonoa | 
kuciwa tan bisa mor-sih || 

24. Kae dĕmang sukĕng kalbu | 
naoskĕn kĕdĕmungnĕki | 
ngandika marang niyaga | 
ĕndi gĕndĕrmu Calĕngki | 
anggriming mĕnawa bisa | 
gĕndĕr ingaturkĕn aglis || 

25. Nulya Ki Jayĕngragĕku | 
anyĕnggrĕng rĕbabira glis | 
angapti sĕndhon pathĕtan | 
laju buka Gambirsawit | 
tibaning nĕm dhĕming kĕndhang | 
tibaning lima dĕn-gongi || 

26. Gya ricik ambyong biyantu | 
rĕmpĕg panabuhe ririh | 
sajanturaning awayang | 
ukur (n)jawil angrĕrangin | 
nulya gĕndhing ronggĕngira | 
anjĕririt muluh rujit || 

27. Soring sĕrĕng barung amm | 
pupunton gĕndhĕng lan gĕndhing | 
tan ana sĕlayĕng raras | 
awilĕtan ing amanis | 
atungtum padha rĕkasa | 

rarase ngrĕs-rĕsi ati || 

28. Angĕlulut nganyut-nganyut | 
sĕmbada parikanĕki | 

puspa citra munggĕng wastra | 
ambabagi ing abranti | 
kĕdhung alit panuratan | 
angot moyang wong kĕkalih || 

29. Baskara kang mĕdhar dalu | 
mung (n)dika sun-kawulani | 
patĕmbayan manggis jĕnar | 
aja mĕleca ing janji | 
balung jagung kakang lurah | 
namung (n)dika kang (n)janggĕli || 

30. Kathok widhe wong abagus | 
kĕna-a ngong pĕk-ĕpĕki | 
kang sela pĕnglawĕt ganda | 
nunuwun sĕpisan iki | 

pitik bontit bantal dawa | 
guguling sun wolak-walik || 

31. Mamrih pintĕr cĕngkir wungu | 
sun sinau amawali | 

kawuk citra pĕlĕm ganda | 
sarira sapa (n)duwĕni | 
busana rinĕnggĕng basa | 
wong bagus angadi-adi || 

32. Mĕjĕn kang samya nĕnabuh | 
kĕcan myarsa gĕndhing gĕndhing | 
atangkĕb mulĕt wilĕtnya | 
lumakĕt iramĕng gĕndhing | 
kĕndhang kinosĕk walikan | 
aniba risik nĕsĕgi || 

33. Sangsaya angikal bĕsus | 
olah yakmakaning gĕndhing | 
wong nonton asalang tunjang | 
jalwĕstri myang rare alit | 
wong pawon kang olah-olah | 
ting (n)dĕdongok tilar kardi || 

34. Kĕh gosong gorĕnganipun | 
katungkul myat kang anggĕndhing | 
wong akĕh mung Jayĕngraga | 
kang samya dĕn-titingali | 
abagus bisa angrĕbab | 
ngik-ingik anganyut ati || 

35. Singa kang liniring wuyung | 
ngowahi kĕmbĕnirĕki | 
ulate gĕgĕr tan gĕnah | 
manike akocak-kacik | 
pĕngrasane wus sĕmayan | 
lan sang bagus Jayĕngragi || 

36. Ing antaranira dangu | 
ntutug pangolahing gĕndhing | 
wilĕting sindhĕn nut rĕbab | 
cengkoking rĕbab ngĕnthĕngi | 
misah ngumpuling irama | 
kosok kĕsit tutup trampil || 

37. Kĕkĕndhangane angguguk | 
bĕm sĕbah kĕmpyang ngĕpipik | 
kosĕkan raras ciblonan | 
akipyah dĕnnya ngĕndhangi | 
ke dĕmang panggĕndĕrira | 
gĕmbyangan tan pati wasis || 

38. Nanging wus rĕmĕnanipun | 
anggĕndĕr sabĕn anggĕndhing | 

Ki Jayĕngrĕsmi dĕnnira | 
ngadĕmung lĕlamban ririh | 
wus antara dangunira | 

gya nĕsĕg iramanĕki 


39. Kinandhĕlongakĕn suwuk | 
laju sĕsĕndhon angĕlik | 
nutuk lih-ulihanira | 

Sarayuda sabĕman wis | 

Kae Dĕmang Wiracapa | 
gumuyu anggĕdhĕg wĕntis || 

40. Ya telah tĕmĕnan bagus | 
nyata prĕnjana ing gĕndhing | 
wasis lungiting yatmaka | 
ngĕnorkĕn wong juru-gĕndhing | 
tan mambu putrĕng ngulama | 
wignya langĕning pakĕrti || 

41. Nanging dhi Ragil puniku | 
mungguh wong kang olah rawit | 
dadya cĕgah ing agama | 

ing tĕmah amĕmalati | 
mĕlarat donya akerat | 
tanpa iman ing agami || 

42. Sabab wong gĕndhing puniku | 
atine mangeran gĕndhing | 
tan ana liyan kacipta | 
namung rasaning ing gĕndhing | 
sinungku sajroning nala | 
nalika lakuning gĕndhing || 

43. Kodhĕng andhĕndhĕng gumĕndhĕng | 
kang dĕn-dhĕng-ĕdhĕng mung gĕndhing | 
sarta ginĕndhĕngan gandhang | 
tinondheya tanpa tandhing | 

tan duwe eling samĕndhang | 
kang sinandhang kang sinandhing || 

44. Mung gĕndhing dĕn-undhung-undhung | 
kĕkandhangan nora dhong-dhing | 
raina wĕngi angadhang | 

-adhang wong anangap gĕndhing | 
mring agama nora dhangan | 
katĕndhang tundhunging gĕndhing || 

Jilid 9 - Kaca : 278 

45. Lir duwe kumĕndhung-kĕndhung | 
yĕn nuju lagi anggĕndhing | 
puniku dhi Kulawirya | 

halate wong olah gĕndhing | 
tan eling marang Pangeran | 
kang karya pati lan urip || 

46. Angganjar aniksa iku | 
ing dunya prapta ing akir | 
mulane para niyaga | 

dadya sor-soring pakĕrti | 
sĕdaya wong nambut-karya | 
kasabe lawan prihatin || 

47. Nanĕdha maring Hyang Agung | 
untunge anambut-kardi | 
sinĕntor lawan ngibadah | 
mumuji marang Hyang Widhi | 
mayare saking kangĕlan | 
ngupaya sandhang lan bukti || 

48. Yĕn niyaga tan kadyĕku | 
angĕgungkĕn maring gĕndhing | 
dadya kandhuhan gĕndhila | 
anggĕgondhĕl ngodhal-adhil | 
luludrug gĕndhĕng lan dhalang | 
andhulĕng mĕlĕnging gĕndhing || 

49. Puniku pangkating lacut | 
mĕrucut maring agami | 
gumampang animpang sarak | 
kĕsarik tan wruh ing bĕcik | 
bacĕg-bacĕg tan utama | 

mung mumucung-mucung gĕndhing || 

596 Pocung 

1. Kang puniku dhi Ragil Kulawiryĕku | 
mungguh gĕgĕndhingan | 

mrih sampurnaning awaril | 

kĕdah (n)dunungakĕn ing ngilmu rasanya || 

2. Ungĕlipun gamĕlan srancak puniku | 
pan unining gangsa | 

tan dadya wrĕdining ngĕlmi | 

mung gĕndhinge dhi Ragil kang dadya rasa 

3. Yĕn tinabuh siji kewala tan patut | 
gong ĕgong kewala | 

kĕnong kewala tan bĕcik | 

miwah saron sawilah datan prayoga || 

4. Myang sĕdarum makatĕn sĕsaminipun | 
dĕrĕng kapanjingan | 
kaklimahaning kang gĕndhing | 
gĕndhing yĕn wus manjing ricik wiwilahan 


17 (Nĕrangakĕn dunungipun ngĕlmu rasa anut surasaning gĕndhing) 

Kidang Wiracapa nĕrangakĕn dunungipun ngĕlmu rasa anut surasaning 
gĕndhing. Ki Kulawirya dalah para putra sakalangkung kapranan dhatĕng 
katranganipun Kidang Wiracapa. Lajĕng sami salat dhatĕng ing langgar. 
Kasambĕt Kidang Wiracapa nĕrangakĕn filsafatipun topĕng, gangsa, 
gĕndhing, wayang tuwin dhalang cundhukipun kalihan panĕmbah dhatĕng 
Kang Maha Kawasa. Sasampunipun salat Mahrib dumugi Ngisa, lajĕng 
wangsul dhatĕng griya, sadaya sampun samapta badhe wontĕnipun bĕbagoran 
minangka pakurmatan dhatĕng para tamu. 

Jilid 9 - Kaca : 253 


Kaca 279 - 294. 


589 Dhandhanggula 

3. Mĕh rahina wanci pajar sidik | 
mabang silaking Hyang Arunĕngjang | 
masinjang ima awĕnge | 
lulungsiran kadulu | 

dadu pita rĕkta arangdhi | 

marĕngga tuturutan | 

mĕrĕm rĕmu-rĕmu | 

lir tasiking dyah tipisan | 

mega malang nĕrantang ganthĕng ngĕnthĕngi 

angrĕmuk ima krĕsna || 

4. Tap masungsung amĕrdapĕng wĕni | 
lir sisinoming dyah mincis anjrah | 
linuding pipidih adĕn | 
kasilakan asuluh | 

silih solah kasilo dening | 

Hyang Suryarsa mamadhar | 
duk amungup-mungup | 
ngatirah praba majingga | 
andhĕpani salire sĕsining bumi | 
katrapĕng adakara || 

5. Sumaringah kabĕh pra kirnaning | 
kadya kagringan manggih usada | 
duk ratri praptĕng arine | 
kakaywan yag lir mahyun | 

suka kĕngĕl katubing angin | 

antara kawistara | 

baskara ring esuk | 

tan wun langĕning akirna | 

kang mahawan anabrang kali Kĕlampah | 

ngidul-ngetan mĕt mĕrga || 

6. Wus kĕpungkur kang sĕdya umiring | 
nĕng kĕdhung Bagong wus asowangan | 
samya mulih dhewe-dhewe | 

yata ingkang lumaku | 
padhadhahan dhusun ing Wadi | 
anampak patĕgalan | 
pala sri dinulu | 

gumantung pĕndhĕm kĕsimpar | 
kacang gudhe kĕcipir kara kĕrai | 
timun lawan sĕmangka || 

7. Jagung jĕwawut kĕtela linjik | 
lombok terong dhuku jarak kapas | 
tompulu kasumba wijĕn | 

samya tulus tinandur | 
pĕsabinan tan anglĕbari | 
gaga miwah tadhahan | 
sorotan tan uwun I 

tan mangsa tigas ing gagang | 

ana panĕn mĕrkatak amĕmping kuning | 

mapak mlĕncut gumundha || 

8. Ingkang lagya tandur myang anglilir | 
nyĕbar angurit kang lagya mĕka | 
nĕnampingi miwah anglĕr | 
ingkang (ng)garu mĕluku | 

malik ningkal lĕbaring dami | 

kĕbone rupa-rupa | 

kĕbo jamur lamus | 

dhari ngantih dhungkul ranggah | 

ting balĕkĕr anggantĕr pĕcut ngabani | 

bo o o hĕr kya kiya || 

9. Akanthĕngan gĕgalĕng tinamping | 
ngĕmbong tulakan liraping toya | 
sri kasĕrĕng ing srĕngenge | 
silaking ombak banyu | 

de didan ing angin maringin | 
nampĕl galĕng kaplikan | 
ngapyuk ing lĕng yuyu | 
yuyune yayah asuka | 

nĕng panglĕngan ayĕm lir mangun kamuktin | 
dening gyan kabĕngbĕngan || 

10. Kaboloting rurumbut kang minggir | 
ingadhĕgan bango pĕcak cangak | 
balĕkok kuntul trinile | 

angrakĕt anĕng ranu | 

kadya puspa mĕnur mĕnuhi | 

panjrah nĕng patilĕman | 

sumawur ing kasur | 

tustha kang pĕksi putihan | 

mamrih mangsa ambĕncĕt bĕncĕt malĕcit | 

cat kĕna kadhang tuna || 

11. Pĕcak caruk rĕbut mucuk cacing | 
sulambĕran mencok pagalĕngan | 
miwah angacob ing warĕh | 
ngangsir canthuka cundhuk | 

Ki Nuripin mĕsĕm ngaruhi | 

kanca ing pacangakan | 

bisa anĕnangguh | 

yĕn lagi wong anglĕr sawah | 

glis anjĕproh sikuntul putih asuci | 

anisil prĕcil kongkang || 

12. Tan sĕmbada pasĕmone putih | 

Ki Wuragil Kulawirya mojar | 
lo lah milua dĕn-age | 

sira bangsaning kuntul | 
namung putih wulunirĕki | 
sira mung jĕnggodira | 

kĕlawan jĕnĕngmu | 

Nuripin jĕnĕng putihan | 
badhoganmu tan kĕna balung kĕmlithik | 
mĕntah-mĕntah pinangan || 

13. Tan etung mung (m)buru warĕgnĕki | 
mungguh pasang sĕmu santri kombang | 
gĕsĕng lir matĕng jabane | 

jĕrone mĕntah lugu | 
durung kambon gĕni sapĕlik | 
mĕntah sĕkojur pisan | 
iku yĕn candramu | 

Nuripin mlĕngĕh turira | 

dene ngaya yĕn kados kuntul nĕng sabin | 

sasat sagĕd angingkrang || 

14. Nĕng pĕpalang palon kandhang sapi | 

Ki Kulawirya ambĕkuh mojar | 

hi bilah Ripin dilĕngĕng | 
bangĕt lĕh edan taun | 
anggĕgarap wong si Pĕnyakit | 
jinorogakĕn ing sawah | 
mak jĕgug gĕlaprut | 

Nuripin tibĕng lĕlĕran | 

mĕh kĕpacul doranne lagi ambabit | 

marĕngi gacrokira || 

15. Kang macul kagĕt sarya sru angling | 
hi mĕh bae kurang sĕthithik kĕna | 
prĕhipun niku baguse | 

Ki Wirya sru gumuyu | 

(ng)gih raine niku Nuripin | 
kĕn nampingi tĕng (n)dika | 
rĕgĕd dimĕn alus | 
sing alus kaya galĕngan | 
tinampingan turene niku kĕpengin | 
lamun (n)dika pacula |] 

16. Kang macul (ng)guguyu mring Nuripin | 
mlerok mĕsĕm Nuripin lon mojar | 

ya talah awakku dhewe | 
lah maha ngaru biru | 
jare wong dĕnranni kĕpengin | 
tan kaprah ing wong kathah | 
wong dhĕmĕn dipacul | 
sarwi mĕntas mring galĕngan | 

Jayĕngrĕsmi Jĕngraga gumujĕng mĕksi | 

Ki Kulawirya latah || 

17. Ngling hi Ripin lir wong-wongan glali | 
jĕg loro-boyo gawe kucingan | 
gĕlaprut ĕndhut janggude | 

wis ta adusa gĕmblung | 

Ripin ngagag ngrangkul Ki Ragil | 

Ki Wirya ngling ya iya | 

tak-parung lambemu | 

sĕdaya suka tumingal | 

ingkang dadi paguywan samĕrgi-mĕrgi | 

Nuripin masuh sinjang || 

18. Pine ngiras nganggo ing lumaris | 

nut mĕrga gung ngetan sring papagan | 

wong sĕpasaran mring (ng)Galĕk | 

jalu ĕstri asĕlur | 

ngawirya tri kĕrasĕng ati | 

kĕngĕtan ing kĕrajan | 

ing Wanamartĕku | 

kĕlangkung arjaning desa | 

ing Trĕnggalĕk dhusun dhĕkĕt adu sabin 

pĕpasar kĕh pinangka || 

19. Wisan-gawe wayahirĕng ari | 

Ki Nuripin kinĕn atĕtanya | 
dhusun ing Lĕmbuastane | 
kang liningan agupuh | 
ngandhĕg laku janma ing mĕrgi | 
tĕtanya pundi ingkang | 
dhusun prĕnahipun | 

kang winastan Lĕmbuasta | 
kang tinakĕn nauri kidul puniki | 
lĕt rong dhusun kewala || 

20. Kajĕng rau agĕng kang anganjir | 

Ki Nuripin wus narimĕng warah | 
umatur mring bĕndarane | 

Ki Kulawirya muwus | 
lah dhingina ngidul Nuripin | 
sira atĕtakona | 
ing pawismanipun | 

Kae Kidang Wiracapa | 

iya mangsa-bodhoa sira Nuripin | 

bĕlabaka bĕlaka II 

590 Balabak 

1. Kang liningan Nuripin matur sĕndika | 
nulya ge | 

andhingini ing lampah kinĕn tĕtakon | 
wismane || 

2. Mas Dĕmang Kidang Wiracapa ing Lĕmbu | 

-astane | 

Ki Nuripin wus prapta ing pĕdhadhahan | 
dhusune || 

3. Langkung agĕng anggĕnggĕng karang kitrine | 
kirnane | 

kinubĕngan ing pring ori tĕpung gĕlang | 


< Serat Centhini Jilid 09 - Halaman : 381 > 


dhadhahe 


4. Mujur ngulon kĕrajane Lĕmbuasta | 
banjĕnge | 

tinuruting jagang jro wiyar atĕpung | 

-gĕlange || 

5. Ingkang prĕnah pĕlawangane dĕn-wodi | 
jagange | 

mĕrgi agĕng ngubĕngi jagang mring kori | 

jujuge II 

6. Ki Nuripin praptĕng lawang paregolan | 
kandhĕge | 

ngadhang janma wĕtu saking jro sawiji | 
tinakĕn || 

7. Aturira kula jrih matur mas dĕmang | 
tĕmĕne | 

wontĕn malih tinanyan sami kewala | 
saure || 

8. Kang sawiji malih tinakĕn mrayoga | 
saure | 

yĕn prĕkara mĕkotĕn (n)dika kĕpangguh | 
lan lĕbe || 

9. Mring Kauman Ki Pĕngulu Asradĕnta | 
adate | 

nika kang wus pinitayan mring mas dĕmang | 
sabĕne || 

10. Ki Nuripin manthuk-manthuk anauri | 
arise | 

lah kang pundi wismane Ki Asradĕnta | 
prĕnahe || 

11. Tinudingan la nika cĕlaking mĕsjid | 
ĕlore | 

nauri yĕn mĕkotĕn pĕnĕd ngong panggih | 
lan lĕbe || 

12. La (ng)gĕh sampun ki sanak ngong tĕmonane 
kaume | 

ingginggihan Nuripin nulya lumampah | 
ge-age || 

13. Tan antara prapta wismane pĕngulu | 
kĕpanggih | 

sĕsalaman Nuripin lan Asradĕnta | 
nĕng ngĕmpĕr || 

14. Rogok-rogok asradĕnta gĕdhe dhuwur | 
dĕdĕge | 

gumapula kapara akĕh kang putĕh | 

rambute 

15. Jenggot jĕmrpok agabrĕs bruwĕs atĕpung | 
godhĕge | 

netra kĕdhop aloyop milulu lambe | 
amdumble || 

16. Awak irĕng kurang daging kadhuwurĕn | 
dĕdĕge | 

gondhokira (ng)gendhol sagembol | 
gĕdhene || 

17. Ki Nuripin mĕsĕm ngling sajroning ngati | 
wong kuwe | 

iba-iba bĕndara lamun wĕruha | 
mring kowe || 

18. Mendah (ng)gonne amoyok Ki Kulawirya | 

(n)tĕk amĕk | 

wong mĕngkono (n)dadak ginawe pĕngulu | 
ya gene || 

19. Amit tĕmbung Nuripin mring ki pĕngulu | 
sojare | 

anjĕjĕrĕh (n)jarwani kang mula-buka | 
jatine || 

20. Mugi kyai pĕngulu anglarapĕna | 
kature | 

mring bĕndara mas-bĕi ing Lĕmbuasta | 
nuntĕne || 

21. Ki Pĕngulu Asradĕnta anaguhi | 
tĕmbunge | 

(ng)gĕh nak-bagus yĕn mekatĕn kula matur | 
pĕnĕde || 

22. Lah suwawi lumĕbĕt kula kang ngirid | 
lampahe | 

Ki Nuripin nyauri inggih sumangga | 
andhĕrĕk |] 

23. Nulya samya lumampah Nuripin wuri | 

(ng)garĕndhĕl | 

kacumĕtan (ng)guguyu mring Asradĕnta | 
batine || 

24. gĕdhe dhuwur andhoyok ngĕthimil rindhik | 
lakune | 

tan antara praptĕng jro kae pĕngulu | 
kĕpanggĕh || 

25. Nĕng pĕndhapa Kidang Wiracapa tanya | 
wuwuse I 

ana paran Sradĕnta sira agati | 
dĕlĕnge || 

26. Alon matur tĕlĕtĕh katur sĕdaya | 
bukane | 

manthuk-manthuk ki dĕmang rada kĕlingan 
dangune || 

27. Alon mojar ki dĕmang mring Ki Pĕngulu | 
wuwuse | 

anĕng ngĕndi samĕngko kang sira pojar | 
ĕnggonne || 

28. Asradĕnta anolih marang Nuripin | 
tanggape | 

Ki Nuripin umatur mĕksih nĕng wuri | 
arĕrĕn || 

29. Sangandhaping wrĕksa gĕng ranu anganjir | 
katrine | 

angling malihe hĕh Asradĕnta sirĕki | 
dĕn-age || 

30. Aturana prayogi kang andon-langip | 
lakune | 

kang liningan lĕngsĕr Nuripin tan kari | 
undure || 

31. Angaturi marang kang sĕdya mĕrdhatĕng | 
gupuhe | 

anĕng ngarsa Nuripin ngirid pĕngulu | 
lakune II 


32. Jayĕngrĕsmi Jayĕngraga Kulawirya | 
katrine | 

dĕnnya rarywan anganti ingkang tinuduh 
wangsule || 

33. Gya kĕtingal Nuripin pan tinutwuri | 
lakune | 

ragi pĕdhak Ki Kulawirya andulu | 
karone || 

34. Sapa kae rowange dene adhuwur | 
dĕdĕge | 

kĕdhuwurĕn ngarĕp kĕndhĕkĕn kĕpara | 
kĕpĕre || 

35. Hi hi gondhok agĕdhe lambe andoblĕh | 
andomble | 

kaya apa dene iku mĕmĕdĕni | 
dhapure || 


Jilid 9 - Kaca : 258 


< Serat Centhini Jilid 09 - Halaman : 384 > 


36. Gĕdhe tĕmĕn godhĕke sak krungan gĕmak | 
gĕdhene | 

lir gantangan mlĕngkung kabotĕn kurungan | 
nyĕngklunge || 

37. Ingkang putra gumujĕng myarsa kang paman 
wuwuse | 

tan adangu Nuripin prapta ing ngarsa | 
karone || 

38. Asradĕnta ngadhĕpĕg matur angglĕrĕg | 
swarane | 

gĕdhe nglokor gumrĕnggĕng kadya barĕnggi | 
grĕnggĕnge || 

39. Punapinggih paduka ingkang mĕrtamu | 
badhene | 

Ki Wuragil nauri ĕnggih mĕkotĕn | 
kyaine || 

40. Inggih kula punika kinĕn ngaturi | 
lajĕnge | 

maring rama ijĕngandika bĕndara | 
kĕrsane || 

41. Lah sumangga sang bagus kula umiring | 
ngiride | 

Jayĕngrĕsmi alon dĕnnira ngandika | 
mring lĕbe || 

42. Rika niku punapi ĕnggĕh pĕtinggi | 
lungguhe | 

utawa yĕn mambu sĕntananira mring | 
dĕmange || 

43. Asradĕnta umatur kula punika | 
yĕktose | 

awon-awon inggih dinamĕl pĕngulu | 
ing mangke || 

44. Jayĕngrĕsmi mĕsĕm angandika aris | 
mring lĕbe | 

lah (n)dawĕg ingriki sami sĕsalaman | 
ki lĕbe || 

45. Ki pĕngulu gupuh nyakup astanipun | 
salame | 

nulya Jayĕngraga Kulawirya gantya | 
rahabe || 

46. Ki Wuragil Kulawirya mĕsĕm (n)dulu | 
mring lĕbe | 

sasmita ring kang putra myang mring Nuripin 
liringe || 

47. Jayĕngrĕsmi ngandika suwawi pamun | 
lumade | 

nulya samya tyasira angraras driya | 
katrine || 

Jilid 9 - Kaca : 259 

591 Mijil 

1. Pra ngawirya katri wus kairid | 
lampahira alon | 

Asradĕnta lumakyĕng ngarsane | 

Kulawirya tansah abibisik | 
marang Jayĕngragi | 
samya angguguyu || 

2. Mring pĕngulu Asradĕnta dening | 
dhuwur kuru gondhok | 

iya ta lah ki pĕngulu kuwe | 
wong mĕngkono dĕn-gawe mĕngkoni | 
pĕngulu lir pĕksi | 
pĕcuk gondhok susuh || 

3. Jayĕngraga mĕsĕm tutup lathi | 
kang pinoyok munggoh | 

Nuripin mĕlĕt-mĕlĕt ĕncĕpe | 
jĕr iku apa bĕnĕr pĕthĕk-mami | 
kadya wong madadi | 

nĕmu tike candu || 

4. Ki Wirya ngling apa kang dera ngling | 

Nuripin acĕlor | 

inggih piyambakan anĕlame | 
tan antara lampahira prapti | 
paregolanĕki | 
kĕndĕl samya ngantu || 

5. Asradĕnta matur dalĕm nganti | 
nĕng ngriki kemawon | 

kula matur mring bĕndara mangke | 
ĕnggĕh paman manira anganti | 
sakĕdhap nĕng ngriki | 
sigra ki pĕngulu || 

6. Tur uning mring bĕndaranirĕki | 

Ki Wirya duk anon | 

ngling ya ta lah pĕnguluning kene | 
apa saking alime ing ngĕlmi | 
wong kaya mĕmĕdi | 
digawe pĕngulu || 

7. Wong irĕng blĕng jenggod kĕh kang putih ] 
angrongkop ing gondhok | 

nurut uwang tĕpung ing godhĕge | 
kaya kĕndhil kĕdlĕwĕran tajin | 
lan ĕndhasirĕki I 

gĕdhe gondhokipun || 

8. Tan sĕmbada dhuwure kru aking | 
balung ting pĕndhosol | 

layak kabotan dening gondhoke | 
gondhok mĕdhok angingkuti daging | 
nglumpuk dadi siji | 
mring gondhok milulu || 

9. Miyut-miyut lakune tĕnganging | 
kabandhulan gondhok | 
ginuyu mring kang putra kalihe | 

Ki Nuripin angglĕgĕs sarya ngling | 
andĕlna (n)Jĕng Kyai | 

kenthol yĕn amangun || 

Jilid 9 - Kaca : 260 

10. Walah mĕksih kurang papanĕki | 
isih luwih poyok | 

Asradĕnta kang atur uninga | 
kae Kidang Wiracapa angling | 

(ng)gĕgĕlara aglis | 

lampit kĕlasa lus || 

11. Sigra rinumatan wus miranti | 
palinggihan dhayoh | 

lon dĕnnya ngling lah turana age | 

Asradĕnta gupuh angaturi | 
marang sang tamu tri | 
kang angantu ing pintu || 

12. Turira ris paduka ngaturi | 
mring ramanta gupoh | 

kang ingaturan kerid lampahe | 

Jayĕngrĕsmi lawan Jayĕngragi | 

Ki Kulawiryĕki | 

Nuripin tan kantun || 

13. Kae Kidang Wiracapa mungging | 
pĕndhapa tambing lor | 
ingadhĕp dening kulawangsane | 
sĕntana kĕlawan magĕrsari | 
tarap anĕng wuri | 

samya saguh-saguh || 

14. Sangkĕp supacaraning ngabĕi | 
epok lan paidon | 

anĕng lante lan pawong rencange | 
samyambĕkta pĕdhang miwah tamsir | 
tĕlĕmpak myang bĕdhil | 
panguthik lan suduk || 

15. Arinira katri anĕng ngarsi | 

(n)dĕl-andĕling kewoh | 

Wiranjara lan Wirangjarane | 

wuragile Ki Wirabrajĕki | 
samya angayumi | 
bawah tabonipun || 

16. Lĕbak-wukir ing Lĕmbuastĕki | 
anyapara-tĕlon | 

pra kenthol tri dadya wat-awate | 
kang raka wus angudanĕni | 
rampung rinira tri | 
kinarya bĕbau || 

17. Yata wau ingkang amĕrtami | 
lampahira alon | 

praptĕng natar tritis pĕndhapane | 

Kidang Wiracapa duk ningali | 
mring kang wau prapti | 
sĕnĕnne sumunu || 

18. Gupuh-gupuh mĕthuk angadĕgi | 
sarya lingira lon | 

lah sumangga anakmas alinggĕh | 
matur inggih nulya angabĕki | 

Wiracapa linggih | 
lan pra arinipun || 

19. Jayĕngrĕsmi Jĕngraga Ki Ragil | 
samya tata lunggoh | 

Jĕngrĕsmi mangarsa tur salame | 

Kae Kidang Wiracapa aglis | 
pasalam ngrahabi | 

wa barakal-lahu || 

20. Sarwi anĕmbrama ing pambagi | 
karaharjĕng lakon | 
mangsuli basukiyĕng kramine | 
wusnya nulya manjing ganti-ganti | 
sĕsalaman sami | 

gya mring pra rinipun || 

Jilid 9 - Kaca : 261 

21. Samya rahabira tundhuking sih | 

-ira tĕmbe tumon | 

wusnya sĕsalaman sĕdayane | 
amrayogi dĕnnya samya linggih | 
langkung among krami | 
kajatmikanipun || 

22. Kidang Wiracapa angabĕi | 
wijiling sabda lon | 
punapinggih anakmas putrane | 
kakang Kae Bayipanurtĕki | 
wastane ing nguni | 

mas Arundayĕku 1 1 

23. Ingkang pundi pĕmbayuning siwi | 
kang tuwa kang anom | 

pintĕn sĕdaya panunggilane | 
sapa sintĕn kang sinambat ing sih | 
anak-ingong katri | 
pundi ingkang sĕpuh || 

24. Jayĕngrĕsmi aturira aris | 
paduka tannĕngko | 

rakanta (n)Jĕng Kyai susunune | 
namung titiga pambayun ĕstri | 
kang jalu kĕkalih | 
kawula kang sĕpuh || 

25. Ingkang anĕm punika kang adhi | 
wondene kang wadon | 
Tambangraras (m)bok-ayu wastane | 
kula sinungan pun Jayĕngrĕsmi | 
punika ri mami | 

Jĕngraga rannipun || 

26. Satunggil paman Kulawiryĕki | 

kang wuragil anom | 
gangsal sĕdaya panunggilane | 
ingkang sĕpuh rakanta (n)Jĕng Kyai 
tumuntĕn rinĕki | 

Suwarja pĕngulu || 

27. Wiradhustha pĕndhadhanirĕki | 

gya Panuksma rĕke | 

Panamar lan Ki Kulawiryane | 
inggih punika kang muragili | 
sĕdhĕrĕk nĕm nunggil | 
sayayah saibu || 

28. Kidang Wiracapa duk miyarsi | 

nauri sabda lon | 

yĕn mĕkotĕn anakmas kalihe | 
putranipun (n)Jĕng kakang Kiyai | 
Ki Kulawiryĕki | 
wragile Ki Guru || 

29. Inggih sokur alkamdulilahi | 
karsaning Hyang Manon | 
nakmas pĕpanggih ing ingong rĕke | 
tuwin pun adhi Kulawiryĕki | 
prayogi dhi ragil | 

kang kĕparĕng ngayun || 

30. Cĕcĕlakan lan arinta katri | 
supaya mrih pundhoh | 

kang liningan lĕngsĕr gya nulya ge | 
tĕpung dhĕngkul lan Wirabrajĕki | 
pra kadang ngingsĕri [ 

samya sukĕng kalbu || 

31. Kae Kidang Wiracapa angling | 
pundhuha padha nom | 
manira biyĕn duk maksih anĕm | 
lan Ki Guru ing Wanamartĕki | 
wus saeka kapti | 

tan sĕlayĕng kayun 1 1 

Jilid 9 - Kaca : 262 

32. Arinira katri anor-ragi | 
malih ngandika lon | 

lah undangĕn rubiyah-ngong Nikĕn | 

Widaryati Asradĕnta aglis | 
ngaturi (n)Jĕng Nyai | 

Widaryati gupuh || 

33. Praptĕng ngarsa kang raka ngling aris | 
wruhanira rĕko | 

sira kĕdhayohan ya sutane | 

Kae Guru Bayi Panurtĕki | 
kang ro iku siwi | 
siji ku sĕdulur || 

34. Kang sring ngong-tuturkĕn ing sirĕki | 
duk mĕksih samya nom | 

wong sĕsanga iya panunggale | 
mas Rundaya lawan | 
miwah Ekawĕrdi | 
lan Wargasastrĕku || 

35. Malarsipta Carikputra tuwin | 

Carikmudha kang wong | 

Danumaya kĕsangane dhĕwĕk | 
mĕngko tan ana panggih pinanggih | 
bagĕkna tumuli | 

dhimu myang alomu || 

36. Nikĕn Widaryati nĕmbramani | 
arjaning apanggoh | 

ingkang putra kalih nor-ragane | 
myang kang Wuragil Kulawiryĕki | 
wĕcananira ris | 
amangsuli nuwun || 

37. Kidang Wiracapa angling malih | 
ing nguni ngong anon | 
santrine mas Arundaya biyĕn | 
sawiji tan kĕna sah kikinthil | 

si Bawuk rannĕki | 
wus amulucumbu || 

38. Jayĕngrĕsmi mĕsĕm matur aris | 
sĕstuning patakon | 

inggih mĕksih pun Bawuk ing mangke | 


< Serat Centhini Jilid 09 - Halaman : 390 > 


kinarya pĕngulu angibahi | 
ing Wanamartĕki | 
sawawĕngkonipun || 

39. Wasta Ki Pĕngulu Basarodin | 
gĕnging sih kinaot | 

lan kang para kadang sĕdayane | 

Kidang Wiracapa gumuywangling | 
mring Asradĕntaki | 
kancamu si Bawuk || 

40. Jĕnĕnge saiki Basarodin | 
mĕngko ibahing wong | 

Asradĕnta mĕlongo winartĕn | 
angling malih niku adhi Ragil | 

Asradĕnta niki | 

ngong karya pĕngulu || 

41. Bĕrkat milu lara lapa kinthil | 
lit milya milyĕng ngong | 
baya wus binage ing takdire | 
wusanĕngsun tinitah ngabĕi | 
sĕkadar malĕs sih | 

mring Asradĕntĕku || 

42. Sami lan pun Bawuk Basarodin | 
niku ran si Dhogol | 

gĕr ginuyu marang sĕdayane | 

Kulawirya latah duk miyarsi | 
mojar olĕh tandhing | 
kang Pĕngulu Bawuk || 

Jilid 9 - Kaca : 263 

43. Lan kang Asradĕnta (m)buh pinilih | 
kari angĕtombol | 

sangsaya gĕr-gĕran ing guyune | 

Kulawirya tan wangwang maliring | 
watak (m)bibisani | 
yĕn anjumdĕmung || 

592 Jurudĕmung 

1. Kae Kidang Wiracapa | 
pangandikanira arum | 
marang ing rubiyahipun | 

Widaryati arakita | 
pasugatane tamumu | 
mumulenĕn sutanira | 
saiki mupung apangguh || 

2. Uwus manira tan bisa | 
tĕtĕmu lan ramanipun | 
sutanta bae lan rimu | 
prĕsasat kakang Rundaya | 
mĕrene sinihan pangguh | 
marĕm dene pulunanta | 

Nikĕn Widaryati gupuh || 

3. Alon lĕngsĕr maring wisma | 
nuduh pawong rencangipun | 
pawohan wedang panganan | 
kinĕn nyaoskĕn mangayun | 
kang nĕnampa ngadi-warna | 
sapĕnganggone pinatut || 

4. Nikĕn Widaryati agya | 
ngirid pagulan mangayun | 
kĕpering raka alungguh | 
sugata sumajĕng ngarsa | 
wusnya ngladĕni gya mundur | 
tap laku kadya wong kutha | 
parigĕl sasolahipun || 

5. Kae Kidang Wiracapa | 
nyarakkĕn sugatanipun | 
sumanggĕng kĕrsa ing riki | 
sami anadhah nyamikan | 
ywa taha-taha ing kalbu | 
utami kĕrana Allah | 

tan wĕrana siku-siku || 

6. Sarwi nyandhak pacawanan | 
wedang ron balimbing-wuluh | 
gula sakar arĕn luhung | 
mara ta ing kono sira | 
Wiranjara lan adhimu | 
Wirangkara Brajawira | 
angrahabana sirĕku || 

7. Alomu manawa ringa | 
kang liningan samya gupuh | 
nĕmbrama manis ing wuwus | 
Jayĕngrĕsmi Jayĕngraga | 
katri Ki Kulawiryĕku | 
samya ngalap nginum wedang | 
kang wedang balimbing-wuluh 

8. Lalabe gula-rĕn sakar | 
adhahar nyamikanipun | 
sasĕnĕngira amundhut | 
wowohan myang lah-olahan | 
Ki Wiracapa amuwus | 
lamun kĕparĕng ring driya | 
dhi Ragil nakmas puniku || 

9. Prayogi kĕndĕl sĕpasar | 
supaya ing sih tyas nutug | 
marĕma marma andulu | 
marang sang bagus katrinya | 
Jĕngrĕsmi alon turipun | 
pangandikanta kang dhawah | 

inggih kĕlangkung kasuhun 


Jilid 9 - Kaca : 264 

10. Ingkang sih-marma paduka | 
asangĕt kawula nuwun | 
sumanggĕng kĕrsa lumuntur | 
marmanipun tur-kawula | 
ri-paduka yĕktosipun | 

ing lampah katri punika | 
dhapur ingutus angruruh || 

11. Mring Kae Sĕh Amongraga | 
sah nis ing sĕsaminipun | 
jĕnaka dĕrĕng saĕstu | 
swami Nikĕn Tambangraras | 
kĕlangkung kawĕlas-ayun | 
karya runah yayah rena | 
myang kulawangsanipun || 

12. Mila ing lampah-kawula | 
kalunta andon anglangut | 
aniti nitik tan antuk | 
mahas wana pawukiran | 

ing mangkya prapta ing ngayun | 
kawula panggoh paduka | 
pan punika wiyosipun || 

13. Kae Kidang Wiracapa | 
duk miyarsa aturipun | 
kang putra angrĕs tyasipun | 
kĕgagas wlas sĕmu waspa | 

Widaryati nut wĕtu luh | 
myarsa ature kang putra | 
anutur sĕduluripun || 

14. Angarang tinilar priya | 
ing tĕpa sariranipun | 

Kae Wiracapa muwus | 

(ng)gih Allah kang pinapajar | 
dene kabĕh kawlas-ayun | 
manira lawan bibinta | 
puwara tumutur wuyung || 

15. Saking kandhĕhan miyarsa | 
lapake datan susunu | 
puniku bibinirĕku | 

myat mring anakmas kalihnya | 
lir tan kĕna sah andulu | 
kula puniki anakmas | 
pati branakan tuwuh || 

16. Susuta ĕstri sajuga | 
tankaprah limrah ing sunu | 

Jayĕngrĕsmi lon umatur | 
liripun kadya punapa | 

de mawi tan limrahipun | 

Ki Wiracapa lingira | 
rinta wit duk jĕbĕng pinjung || 

17. Tan kĕna rinrĕh ing karya | 
akarĕm saba wana gung | 
sĕpisan pindho ping tĕlu | 
sabĕn lunga ginolĕkan | 
ibune milu angluruh | 
kĕpanggih tĕngahing wana | 
tan jĕnĕk nĕng wismanipun || 

18. Tita ing ngalama-lama | 
pan dadi pĕrawan jĕbug | 
wancine wayah mĕmantu | 
kĕdurus tan karsa krama | 
namung karĕm ambuburu | 
anundhung kidang mĕnjangan | 
andaka jawi andanu || 

19. Sumawana ngitĕr sima | 
solah bawane lir kakung | 
sikĕp prajuritanipun | 
tan pisah turangganira | 
parigĕl angĕmbat lawung | 
kukuwu ing dalu siyang | 

nĕng wana tan mantuk mantuk || 

20. Yĕn purun mantuk mring wisma | 
sring angsal ambĕkta lawuh | 
winot ing turangganipun | 
nuwuki sampĕ sawulan | 
bagine wus takdiripun | 
kadhanyangan ing wanarga | 
dadya grĕma tuwalauru || 

21. Ni rara kĕtnaginubah | 
karya ran pribadinipun | 
ngong bibinta tan wĕh juluk | 
wikan ingkang asung aran | 
ngung wus narimĕng tyas muwus | 
bibinta myat ring anakmas | 
prawirĕng krama abagus || 

22. Kĕlangkung kĕpenginira | 
yĕn bisa darbe susunu | 
lamine panggih kramĕngsun | 
babĕle namung sapisan | 
sutrĕstri punika wau | 
prĕsasat datan sĕsuta | 

tan kĕwasa mĕngku sunu || 

23. Puniki wus pĕndhak dina | 
rinta tan kĕdulu mantuk I 

ĕnggĕh tan kĕna binastu | 
ni rara Rĕtna Ginubah | 
wus kuwu nĕng sĕsananira | 
wit anom tumĕkĕng sĕpuh || 

593 Sinom 

1. Sĕdangunira rĕrasan | 

Ki Kidang Wiracapĕki | 
sasmita ngungun mring garwa | 
sira Nikĕn Widaryati | 
kĕrasa inanĕki | 

tiwas tan na tuwasipun | 
ngĕmbĕng waspa marwayan | 
sinamun lĕbu ngalilip | 
tyas kepengin puputra lir tamunira || 

2. Kae Kidang Wiracapa | 
ngling mring garwa Widaryati | 
wis aja kĕh kang rinasa | 
sĕpuluh lagi pinasthi | 

darbe suta sawiji | 
tan kĕna tinĕkĕm ucul | 
kamanon anĕng wana | 
pinulung kang marabumi | 
ya nakira ni rara Rĕtna Ginubah || 

3. Jayĕngrĕsmi Jayĕngraga | 
katri Ki Kulawiryĕki | 

myat maring kang darbe wisma | 

sĕmu sungkawa myang rabi | 

sih-marma mring tĕtami | 

katri samya nor tumungkul | 

ngungun ring sojarira | 

sutane ĕstri kadyĕki | 

sira Kae Dĕmang Kidang Wiracapa || 

4. Ngling aris mring garwanira | 
lah wus sira Widaryati | 
tata-tata-a madhangan | 
sĕdhĕnge tĕngange ari | 
baya katoran mĕrgi | 
kĕlantih pulunanamu | 

Widaryati agĕpah | 

mring wisma nuduh parĕstri | 
kang rĕrakit rampadan kinĕn prayoga 

5. Kae Kidang Wiracapa | 
ningali tamunira tri | 
ragi sĕlayĕng wahana | 
ing wangun pasĕmonĕki | 
pan-samya amrayayi | 
sawiji sĕntosĕng ngĕlmu | 
tyas mĕrtyambĕg ngumala | 
kang kalih lugu mriyayi | 

tyas ngumalambĕg rĕmĕn langĕning praja 


Jilid 9 - Kaca : 266 

6. Aris dĕnnira ngandika | 

won nganggur inggih dhi Ragil | 

pakurmat sunat lĕlahan | 

kĕjibah bumi priyayi | 

sacaraning nĕgari | 

pĕnĕd wontĕn gong cumĕngkung | 

anglang gama sarak | 

sĕkĕdhik cara priyayi | 

kang liningan samya umatur sumangga || 

7. Ngling malih mring arinira | 
lah Wirabraja dĕn-aglis | 
pĕpĕkĕn niyaganira | 
wĕtokna gamĕlan-mami | 
sĕlendro si Bĕr-manis | 

ing kono bae (m)burimu | 

Wirabraja agĕpah | 

manggil niyaga kĕn ngambil | 

gamĕlan si Bĕr-manis tinatĕng ngarsa || 

8. Tan antara pra niyaga | 
rumat sĕkala miranti | 

Kae Dĕmang mĕsĕm mojar | 

Camaya ngrĕbaba bĕcik | 
sing anggambang si Prawit | 
si Cakrĕma kĕndhangipun | 
si Caguna ngromonga | 
si Cawĕya kang anyuling | 
si Calĕngki prayoga angĕndĕrana || 

9. Iya bĕnĕr Wirabraja | 

(m)bok ngundang tĕlĕdhĕk siji | 
kang abĕcik swaranira | 

ing Bĕndha si Grĕpĕt bĕcik | 
undangĕn sĕdhela glis | 

Ki Wirabraja anuduh | 
ngundang ronggĕng mring Bĕndha | 

Ki Wiracapa ngling aris | 

wis sĕnggrĕngĕn rĕbabmu pathĕt sĕsanga || 

10. Nuli lĕkas unĕkĕna | 

Rondhon kang sĕmada ririh | 
agupuh ingkang liningan | 
sĕmĕnggrĕng ngĕg wus pĕkolih | 
nĕme sasĕndhon apti | 

akĕjĕr tutupanipun | 

samya sajak nĕgara | 

pĕthikan ing Pranaragi | 

kang sasĕndhon pathĕt sanga rum araras || 

11. Nutug lih-ulihanira | 

gya laju talu anggĕndhing | 

munya Rondhon sĕsĕnggolan | 
pĕnabuhe ukur (n)jawil | 
satangkĕping aringgit | 
kalanya durung anjantur | 
rampak imbal ngĕpinjal | 
ngĕmanak bĕkakanĕki | 
nganyut-anyut Bĕr-manis arum araras || 

12. Sĕdhĕng lĕganing irama | 

Jĕngraga mĕsĕm miyarsi | 
asasmita ring kang paman | 

Kulawirya amangguti | 
tansah nolih ningali | 
mring niyaga kang nĕnabuh | 
cĕngkoke tan sĕlnya | 

Bĕrmanis ngrantĕg ngrĕrangin | 
srining dhusun kadĕmangan Lĕmbuasta |] 

13. Ni Widaryati mangarsa | 
matur ing rakanirĕki | 
paduka kĕn-angruktiya | 
sĕsaji sugata tami | 

kang raka ngling ko thithik | 
sĕdhĕng tĕka ronggĕngipun | 

Jĕngraga Kulawirya | 
mĕsĕm kĕduga ing ati | 

wus antara kang (ng)gĕndhing Rondhon aminggah || 

14. Yata wau kang ingundang | 
tĕlĕdhĕk si Grĕpĕt prapti | 
anĕng ngarĕping niyaga | 
anĕsĕg unggahing gĕndhing | 
ngĕndhĕlong dĕn-salahi | 
asuwuk gamĕlanipun | 

Ke Kidang Wiracapa | 
ngandika mring garwanĕki | 
lah wus mara ladĕkna lĕladĕnira || 

15. Kang garwa lĕngsĕr sing ngarsi | 
anuduh padhĕke ĕstri | 
agupuh kang inujaran | 
nampambĕng dhulang tup-saji | 
kobokan lan kĕndhi | 

pinere dhĕdharanipun | 

sĕkul ulam rampadan | 

akupĕng tinatĕng ngarsi | 

ing ambĕngan kabĕh priyangga-priyangga || 

16. Ngling wawi ngriku anakmas | 
prayogi sami wĕwanting | 
gupuh kang sami cinaran | 
tuturuh sarya ngling malih | 
mring niyaganirĕki | 
unĕkna gamĕlanamu | 


< Serat Centhini Jilid 09 - Halaman : 397 > 


La-ĕla lon kewala | 
padha krasa ukur (n)jawil | 
gupuh para niyaga anulya buka || 

17. Cumĕngkling arum araras | 
rarase angraras ati | 
angapti panabuhira | 
baud rĕbut mrih kaĕksi | 
adan lĕkas abukti | 

kang sami nadhah pikantuk | 
kasumyar ing gamĕlan | 

La-ĕla alon angĕlik | 

binarungan ingkang gĕndhing ginĕndhĕngan 

18. Mĕthit mĕrit muluh rĕmak | 
pupunton rĕbab lan suling | 
tungtung ngĕs lan wilĕtira | 
rĕbut yakmakaning gĕndhing | 
ambyantu ririh ricik | 
munya rum anganyut-anyut | 

Jĕngraga Kulawirya | 
rongĕh sring alihan linggih | 

Kidang Wiracapa mĕsĕm langkung suka || 

19. Tumingal mring tamunira | 

Jĕngraga Kulawiryĕki | 

ki dĕmang aris wĕcana | 
mring kang putra Jayĕngrĕsmi | 

(ng)gih anakmas puniki | 
pakurmatan warninipun | 
sajaking maksiyatan | 
tan mupangat ing agami | 
sĕdaya wus tatanira alyĕng praja || 

20. Kula kĕlawan ramanta | 
bagi wus ganjaranĕki | 
kakang Rundaya tinitah | 
ngulamĕng ngilmu linĕwih | 
sun tinitah ngabĕi | 

pan beda ganjaranipun | 

maklumipun anakmas | 

sarĕhning sukur ing kapti | 

tan nyupĕna anakmas panggih pun bapa || 

21. Myang dhi Ragil Kulawirya | 
tumungkul kang sinung angling | 
wus antara dĕnnya nadhah | 
luwaran samya wĕwanting | 
ambĕng nulya cinarik | 
sinungkĕn pĕmburinipun | 

Nuripin Asradĕnta | 

wong roro samya abukti | 
angrĕrantĕg gĕndhing La-ĕla aniba || 

22. Rĕbut bĕsus sĕdayanya | 
ngungalkĕn ngĕs wilĕtnĕki | 
antara babakanira | 
ngĕndhĕlong suwuk kang gĕndhing | 
nulya sinungan bukti | 

niyaga kapang atĕpung | 
amangan ting kucapah | 

Asradĕnta lan Nuripin | 

Asradĕnta wus dangu pangantinira || 

23. Andulu pĕmulukira | 

nut nĕnga tumungkul mĕksi | 

Nuripin mĕksih amangan | 

Ki Kulawirya anolih | 
sarwi muwus ambĕkis | 
tawĕkal tĕmĕn si Buntung | 
dhĕk gĕndhing durung niba | 
kongsi suwuk mĕksih ngĕmil | 
olĕh gawe tirah lambe anĕng paran || 

24. Ambĕrung lir wĕdhus saba | 
ing pakacangan ngrĕmusi | 
nora miris binĕnturan | 

ya kĕjaba dipĕnthungi | 

sing muncrat polonĕki | 

ingkang kaya uwong iku | 

gumuyu Asradĕnta | 

anglĕrĕg lir tĕkĕk muni | 

anĕng gawok anggogok sru agĕrokan 

25. Nuripin jrih nulya wisan | 
takĕre lagi nĕngahi | 
cuwa tan tutug amangan | 
wĕdi dinukan Ki Ragil | 
wusnya wisuh Ki Ripin | 

Ki Asradĕnta agupuh | 
sisane sĕkul ulam | 
rampadan misih kĕh kĕri | 
binrĕkatan mring Asradĕnta sĕdaya || 

26. Binuntĕl kacune amba | 
anuli ginawa mulih | 
ambĕntoyong (ng)gawa brĕkat | 
lajĕng sininggahkĕn aglis | 
anjĕngĕk Ki Nuripin | 
gĕrundĕlan amarĕngguk | 
pĕngulu kĕnĕng lara | 

wruha yĕn dibrĕkat mulih | 

tak ĕntĕkna mau tur warĕg amangan | 

27. Ki Wirya mĕsĕm tĕtanya | 
ririh anolih mring wingking | 
apa Pin dene grundĕlan | 

Nuripin umatur ririh | 
sawĕg cilaka mami | 

puniku kyai pĕngulu | 
tan nyana lamun (m)brĕkat | 
sĕdaya binĕkta mulih | 
binuntĕlan ing kacu wiyar plipitan || 

28. Ambĕntoyong gulunira | 

(m)bĕntoyong tanganirĕki | 
uninga yĕn mĕkatĕna | 
ngong tĕlaskĕn sĕdayĕki | 
jĕr (n)dadak dĕn-dukani | 
wong amangan durung tutug | 
lĕrĕs (ng)gĕn-kula nyĕngka | 
inggih dĕlĕnge acicik | 

Asradĕnta pĕmbrĕkate dadi drĕmba || 

29. Wong nadhah sawĕg satĕngah | 
sĕlak sampeyan-dukani | 

Ki Kulawirya asuka | 
anggligik gumuyu ririh | 
sarwi atuding-tuding | 

Jĕngraga mĕsĕm andulu | 
mĕngkana wus luwaran | 
nyamikan sumadyĕng ngarsi | 

Kae Dĕmang Wiracapa nulya mojar || 

30. Prayogi sĕsangat salat | 
wancine wĕktu umanjing | 

Jĕngrĕsmi gĕpah turira | 
nulya samya maring masjid | 

Kidang Wiracapĕki | 
mring pahĕran samya wulu | 
sawusira akadas | 

ki dĕmang kang angimami | 

wus antara ing wĕktu Luhur bakdanya || 

31. Pragat puji dhikirira | 
sĕlawat salaman sami | 
mudhun saking pĕlanggaran | 
kang putra ari ingirid | 
langkung dening ngrĕsĕpi | 

Ki Kidang Wiracapĕku | 
tamu kĕtiga pisan | 

wangsul mring pĕndhapa malih | 
wus satata dĕnnira alĕlĕnggahan || 

32. Dhadharan asri nĕng ngarsa | 
ki dĕmang angancarani | 
sumanggĕng riku anakmas | 
won kĕndĕl sĕsambĕn bukti | 
paran kang dĕn-kĕrsani | 
kang putra samya tur nuwun | 
malih alon wĕcana | 

kula puniki dhi Ragil | 

mung kĕcanthĕl wĕktu tan pitaya tilar || 

33. Sinambi mĕngku parentah | 
cĕwĕng caraning agami | 
baya wus ganjaraning Hyang | 
mungguh ahlining ulami | 
bibar sĕdaya kĕndhih | 
dening langĕning acĕngkung | 
kĕburu kĕbĕragan | 
sapraboting kaprayayin | 

ragi bĕnggang cacĕgah pakoning Allah | 

34. Wrating wong lumakyĕng karya | 
sĕdasa-dasa dospundi | 
brĕkate mĕngku wong kathah | 
akathah ingkang pinikir | 

Jĕngraga lan Ki Ragil | 

umatur sarwi gumuyu | 

punika kasinggihan | 

inggih kadospundi malih | 

tiyang dados priyayi mĕngku prakara || 

35. Myang langĕn tataning praja | 
ngangge sĕcaraning nagri | 
solah-bawaning kamuktyan | 
wus sasat bangsa priyayi | 

ki dĕmang anganthuki | 

inggih mĕkatĕn dhi Wruju | 

inggih botĕn ambucal | 

ing sarak sarengat Nabi | 

inggih burĕt katimpah tingkah maksiyat 

36. Wahyu cathĕting wardaya | 
gampilanipun dhi Ragil | 
ngĕlmi gĕgeyonganing tyas | 
mungguh ngagĕsang puniki | 

[• • ] | 
anggĕr pĕnĕd batosipun | 
lamun pĕnĕd nĕng donya | 

(ng)gih pĕnĕt akeratnĕki | 

ing agĕsang mung ambujĕng kapĕnĕdan 

37. Ki wuragil Kulawirya | 
anĕsĕg dĕnnya alinggih | 
myang kang putra sakalihnya | 
sukĕng driya miyarsa ngling | 

Ki Ragil nambung aris | 
inggih kadospundi wau | 
mĕnggah pĕnĕd punika | 
liripun kadi-punĕndi | 

basa pĕnĕd apĕnĕd dhatĕng punapa || 

38. Kae Kidang Wiracapa | 
gumuyu anggĕdhĕg wĕntis | 

dhi Wuragil Kulawirya | 
mung pĕnĕd kalih prakawis | 
mĕnĕdi sapucuking | 
ilat lan pucuking guthul | 

Ki Kulawirya latah | 
gĕr gumuyu sĕdayĕki | 

Jayĕngrĕsmi tumungkul Jĕngraga suka || 

39. Kae dĕmang malih mojar | 
bangsa punika dhi Ragil | 
kĕlangkung dening dĕksura | 
balĕjĕd ngisin-isini | 
nanging puniku wiji | 
wijiling ilmi binrukut | 
lĕring nalar tar wĕntar | 
minangka urating ilmi | 
milanipun dakar ingaranan urat || 

40. Pasĕnĕtanning duryat | 
ayat martabating jinis | 
janase sampun kaĕnas | 
tamjis lan najis pan jais | 
kadi ta lapal kadis | 
dhikir lan dakar puniku | 
mungguh makna tan beda | 
sami kasuciyanĕki | 

pon kang sipat ajali abadi tunggal || 

41. Mungguh murat cara jawa | 
tĕpunging lapal lan jawi | 
dakar ingaranan kalam | 
kalam maknanipun angling | 
kĕlawan ilat tratil | 
puniku paworing pucuk | 
pucuking kalam dakar | 

lan pucuking kalam uni | 

namung ngriku gĕgeyonganing ngagĕsang 

42. Anĕng enak lan pakenak | 
enake nandhang abukti | 
pakenak layaping nendra | 
lan ruruning rasa jati | 
yĕn sampun anyukupi | 
kalih prakawis puniku | 

tan kirang sandhang tadhah | 
tan kirang rahabing rabi | 

(ng)gih puniku kang wus prayogi ing titah 

43. Sampurnaning dalĕm dunya | 
sampurna ing dalĕm akir | 
punapa pulasing dunya | 
inggih pupulasing akir | 
dunya wit nganamnami | 
ngakerat dadining wakul | 
tumbu tampah tampira | 

puniku ingkang supami | 
malah tikĕl sĕdasa tikĕl atusan || 

44. Barang tabyate nĕng donya | 
tabyat ala tabyat bĕcik | 
sarwa tikĕl samadaya | 

nut dhorĕnge nĕng donyĕki | 

lamun nĕng donya miskin | 

tikĕl satus miskinipun | 

yĕn sarwa sarwi donya | 

tikĕl satus sarwa-sarwi | 

pĕrtandhaning bab pĕnĕd wontĕn sĕksinya || 

45. Sĕksine pĕnĕd punika | 
dhi Ragil tigang prakawis | 
bĕnĕr wuwuse tan gothang | 
pĕrcaya datan kĕwatir | 
angandĕlan ngĕmĕngi | 
nirnakkĕn tri pĕrkarĕku | 
tan labĕt dora-cara | 

tan pitĕnah ing sĕsami | 

datan ngumpĕt mĕpĕt panggawe raharja || 

46. Arjanĕng wong ahli donya | 
angĕsthi kalih prakawis | 
kalam dhikir kalam dakar | 
wus sampurna uripnĕki | 
wah mĕkatĕn dhi Ragil | 
kaelokaning Hyang Agung | 
kang tan kĕrana donya | 
anrangbaya ing arungsit | 

tan kaduli ing sandhang kalawan pangan || 

47. Tan sotah ing rajah tamah | 
puniku ahli otadi | 

tan pae lan ahli donya | 

lir tĕlĕng lawan jĕladri | 

alun ahli donyĕki | 

tĕlĕng ahli akiripun | 

tan beda jatinira | 

alun lan tĕlĕng jĕladri | 

ahli donya ahli akerat wus timbang || 

48. Ahli donya ya wus bisa | 
nyamuti dhirinirĕki | 

ing enak lawan pakenak | 

kang ahli akerut yĕn wis | 

enak datan abukti | 

pakenak datan aturu | 

lir kudhuping puspita | 

tan ana gatraning rujit | 

saking dening wungkule pinguling dĕnta || 

49. Kang ahli donya upama | 
puspa wigar angganda mrik | 
saking ambabar ihtiyar | 
mĕkar angambar tulya-sri | 
kang puniku dhi Ragil | 
sadhengah ingkang pinupu | 
gampil angĕle datan | 
prabeda lamun inapti | 

Jayĕngrĕsmi Jayĕngraga Kulawirya || 

50. Kajuming driya wiyoga | 
kaparas rasan hakiki | 
kikise nora kikiban | 
sami micarĕng ing kapti | 
labĕt randhan ngulami | 
muradi basa kang saru | 
tan ana rubedanya | 
nora sĕmbada witnĕki | 
wĕkasannya murade awirangrongan || 

594 Wirangrong 

1. Ki Ragil Kulawiryĕki | 
raosing tyasira condhong | 
liningane gampang gathak-gathuk | 
galĕthĕking ngilmi | 

tan ngĕkahkĕn upama | 
apĕsaja cara Jawa || 

2. Ke Kidang Wiracapĕki | 
gumuyu sarya ngling alon | 
adhi Kulawirya kintĕnipun | 
badhĕk wignyĕng gĕndhing | 

Ki Wirya ris turira | 

sarwi gumuyu alatah || 

3. Anjawi putranya niki | 
anakmas kang sampun gamboh | 
tan kĕwĕdan raras ing kĕlangun | 
anggĕndhing rĕspati | 

mĕsĕm ingkang liningan | 
tan pati sagĕd turira || 

4. Ki dĕmang suka ing galih | 
lir punagi tyasnya tumon | 
ngling mring arinira kang wĕruju | 
hĕh Wirabrajĕki | 

ngundanga tĕtanggapan | 
kang ĕndi prayoganira || 

5. Tĕtanggapan mĕngko bĕngi | 
apa wayang apa gambyong | 
apa bĕbagoran tĕlu iku | 
ĕndi kang prayogi | 

salah siji sĕdhengah | 


< Serat Centhini Jilid 09 - Halaman : 404 > 


Ki Wirabraja turira 


6. Inggih sumangga (n)Jĕng Kyai | 
kĕrsa kang pundi siniyos | 
kang raka linigira mungguh aku | 
bagor bae bĕcik | 

lakonne Narawangsa | 
yĕn ora Jayakusuma || 

7. Dha-padha wong kene iki | 
dhĕmĕnane kang tinonton | 

amung totopĕngan kĕh wong (n)dulu | 
tinimbang lan ringgit | 
tlĕdhĕk karucil purwa | 
topĕng gĕdhening tontonan || 

8. Dospundi ngriku dhi Ragil | 
kĕrsane ingkang tinonton | 

Ki Wirya turira sumanggĕng yun | 
kang dipun-kĕrsani | 

Ke Kidang Wiracapa | 
nuduh mring ari katrinya || 

9. Lah Wiranjara sirĕki | 

ngong patah gawening wadon | 
sira tuturana (m)bok-ayumu | 
lah-olahan ngratĕngi | 
kudur kudu wadonan | 
dadakan bae kang rumat || 

10. Ya sira kang ngĕpalani | 
sakĕh pĕnggawening wadon | 
de si Wirangkara ya sun-tuduh | 
mĕragata sapi | 

gudĕl kĕlawan menda | 
samawana bĕbĕk ayam || 

11. Mangsa bodhoa sirĕki | 
cukup kurange ing mĕngko | 
de sira Wirabraja pakaryamu | 
ngong-tuduh sirĕki | 
angulĕm-ulĕmana | 

nakmu dĕmang Wirancana || 

12. Ing (ng)Galĕk kulon dĕn-brĕsih | 
manca-pat kidul wetan lor | 
para bundhĕl desa goco umbul | 
jĕjĕnggul pĕtinggi | 

bĕkĕl pandhĕsĕl gĕbrag | 
konĕn rakit pĕsamowan || 

13. Undangĕn si Nayakĕnthi | 
lan sarowange pra bagor | 
pĕpakĕn sĕdaya wong atapuk | 
aywa na kang kĕri | 

sigra ingkang liningan | 
para kĕtiga pisan || 

14. Jayĕngrĕsmi Jayĕngragi | 
katri Kulawirya non | 

marang Kae Dĕmang krasĕng kalbu | 
samya ngling ing galih | 
kĕngĕtan ingkang rama | 
jĕng kyai Bayi Panurta || 

15. Duk-kala wit darbe kardi | 
mĕmatah kadang tuwa nom | 
kumĕnyut tyasira duk ing dangu | 
panggihe rakĕstri | 

(m)bok Nikĕn Tambangraras | 
lawan Ki Sĕh Amongraga || 

16. Puwara nis sah lan swami | 
ing mangke dadya lĕlakon | 
pangupayĕng paran angrururuh | 
rĕh kapugutan sih | 
kumĕmbĕng ngĕmu waspa | 
sinamun iribanira || 

17. Ke Kidang Wiracapĕki | 
mulat mring kang putra karo | 
sĕmune sungkawa wus kawĕngku | 
saraosing galih | 

nglĕlĕjar wuwusira | 
dhi Wuragil Kulawirya || 

18. (m)Bok swawi adhi anggĕndhing | 
lan anakmas ingkang anom | 
punapa winignyan langĕnipun | 

Ki Kulawiryĕki | 

gumuyu naur sabda | 
prayogi lawan paduka || 

19. Lan jĕngandika jarwani | 
sampurnaning wong angĕngong | 
sabab wontĕn kojah kaolipun | 
sami amastani | 

makruh gĕng malah karam | 
tunggal babagan lan wayang || 

20. Liripun kadi-punĕndi | 
kawula angalap kawroh | 

ki dĕmang anjola sru gumuyu | 
hi bilah dhi Ragil | 
angĕgol anggĕrewal | 
ngajak barak bĕbĕrĕkan || 

21. Latah Ki Kulawiryĕki | 
botĕn ta mĕkatĕn ngĕgol | 

ngong ngalap barĕkah ingkang mungguh | 
botĕn muta-watir | 
galate wong lĕlahan | 
ngling Ke Kidang Wiracapa || 

22. (ng)Gih-inggih mangke dhi Ragil | 
kula jarwani kang gathok | 
sampurnaning cĕgah karamipun | 
wong gĕndhĕngan gĕndhing | 
sarat kĕdah cinoba | 
jarwa purwa-kanthinira || 

595 Kinanthi 

1. Wiwita sami anabuh | 
mangkya dhi kula jarwani | 

Ki Kulawirya anggagrag | 
ngling mĕsĕm mring Jayĕngragi | 
lah ta wis payo nak-ĕmas | 
ngrĕbaba ingong kĕndhangi || 

2. Kae dĕmang sru gumuyu | 
mring niyaga ngandika ris | 
ĕndi rĕbabmu Camaya | 
turnĕng anakmas Jĕngragi | 
kĕndhangmu Cakrĕma turna | 
mring adhi Kulawiryĕki || 

3. Ĕndi mrĕnĕkna dĕmungmu | 
manira mĕlu anggĕndhing | 
dĕmunge imbal lĕlamban | 
barung panrus imbal Pathi | 
agupuh ingkang liningan | 
tur rĕbab kĕndhangirĕki || 

4. Nulya tinampanan sampun | 

Jĕngraga Kulawiryĕki | 

Ki Kidang Wiracapojar | 
wawi anakmas anggĕndhing | 
dimĕn tinelad niyaga | 
wilĕting Jĕpara Pathi || 

5. Ki Jayĕngraga agupuh | 
anggamĕl rĕbab rĕspati | 
rĕbabe langkung prayoga | 
watangan pinonthang gadhing | 
kosok pinatra pinrada | 
bathok jamangan balĕnggin || 

6. Kawat tinĕnthĕng nĕmipun | 
sinĕnggrĕng ngĕk wus pĕkolih | 

lan nĕming gĕndĕr myang gambang | 
ĕnĕming suling nyamlĕngi | 

Jĕngraga miranggĕng rĕbab | 

pacĕt jatmika amanjing || 

7. Angangkang kinosĕr muput | 
santĕne akarya uni | 
kĕngkĕng wĕwangkisanira | 
sĕdayanipun sarwa-pik | 
gya sasĕndhon pathĕt sanga | 
jarinya gĕtĕr awiwil || 

8. Lir kĕtonggĕng masang antup | 
tumĕmbĕl tutupanĕki | 
angingat angĕmbat kawat | 
mĕt wilĕt cengkok pinipil | 
angĕntul pangĕlusira | 

mĕgo raras ngrĕs mrih manis || 

9. Anglela pĕnunggulipun | 
pĕnuduh amupus pakis | 
jĕnthik nyikiling gang-anggang | 
klilinganira tĕrampil | 

kosok muput anglĕr lomba | 
yĕn rangkĕp alus lĕstari || 

10. Ngĕcĕg ngikik ngĕlik ngungkung | 
barung gĕndĕr gambang suling | 
tapis rarasing yakmaka | 

wilĕte anglulut ati | 
tutupe awiwilahan | 
acĕtha rata amathis || 

11. Ingapti pangrĕbabipun | 
amĕsĕs bĕsus awasis | 
wĕntise akalĕsĕdan | 
sad-ingsĕd saradanĕki | 
lamining tan lir punika | 
tinungtungakĕn angĕnting || 

12. Ĕntong atine kang nabuh | 

sitong tan ana maoni | 
anjomblong para niyaga | 
mlompong mulat ing Jĕngragi | 
andongong pan kĕgawokan | 
ngĕtonggong mitĕnggĕng mĕksi || 

13. Dĕnnira sĕsĕndhon nutug | 
wali lih-ulihanĕki | 

gya Sarayuda sabĕman | 
ĕgong nglĕgakakĕn ati | 

Sawusira pĕpathĕtan | 
rĕbabe dĕn-ling-ilingi || 

14. Ki Kidang Wiracapĕku | 
suka gumuyu sarya ngling | 
dubilah dene kĕpenak | 

amarasakĕn wong gĕring | 
wong sĕmene mĕjĕn mulat | 
mring anakmas Jayĕngragi || 

15. Kang inunjaran nor lungguh | 

Ki Kulawirya ngĕsĕmi | 

Kae Kidang Wiracapa | 
nolih mring niyaga angling | 
jamak mĕngkono Camaya | 
wong ngrĕbab enak pinyarsi || 

16. Mara ta tirunĕn iku | 
tutupe kosokanĕki | 
arĕsik nora sĕlaya | 
wiwilahane amĕsthi | 
camplĕng tan salir samĕndhang | 
cĕnthĕnge tutup pakolih || 

17. Wiwilĕtane asurup | 
dadi ngĕs kabĕh amanis | 
pra niyaga nor turira | 

inggih kĕlangkung dĕnnyawig | 
niyaga tan mĕkotĕna | 
kadya putranta awasis || 

18. Lah iya tirunĕn busuk | 
samya tumungkul sinung ling | 
ngling malih mring Kulawirya | 
mungguh surasaning gĕndhing | 
wus tĕlas nĕng pĕpathĕtan | 
sĕsĕndhon yakmakĕng gĕndhing || 

19. Widayakaning atĕmbung | 
tĕmbung tĕmbinging agĕndhing | 
gandhang gĕdhuging kokondhang 
sĕsĕndhon kang mawa wingit | 
pantĕs langĕning kusuma | 
mĕmangun langĕn kamuktin || 

20. Umatur inggih saĕstu | 
makĕtĕn kakang ngabĕi | 
kang kadi pangrĕbabira | 
putranta Ki Jayĕngragi | 
anglĕjarakĕn tyas susah | 
anggagas kamuktyan singgih || 

21. Adi-adining langĕn mm | 

tan wontĕn liyaning gĕndhing | 
sumĕrĕp lan ginĕndhĕngan | 

Ke Kidang Wiracapĕki | 
gumuyu suka sarya jar | 
wawi anakmas anggĕndhing || 

22. Wawi anakmas kang sĕpuh | 
prayogi kĕrsa anggĕndhing | 

matur tan patos wagĕdan | 
tan kados yayi Jĕngragi | 
kawula dĕmung kewala | 
anurut gĕnhing kang gampil || 

23. Jroning tyas tan pati kudu | 
namung sarat angecani | 
rĕhning tamu kawisesa | 
maring kang darbe wismĕki | 
lamun datan mĕngkonoa | 
kuciwa tan bisa mor-sih || 

24. Kae dĕmang sukĕng kalbu | 
naoskĕn kĕdĕmungnĕki | 
ngandika marang niyaga | 
ĕndi gĕndĕrmu Calĕngki | 
anggriming mĕnawa bisa | 
gĕndĕr ingaturkĕn aglis || 

25. Nulya Ki Jayĕngragĕku | 
anyĕnggrĕng rĕbabira glis | 
angapti sĕndhon pathĕtan | 
laju buka Gambirsawit | 
tibaning nĕm dhĕming kĕndhang | 
tibaning lima dĕn-gongi || 

26. Gya ricik ambyong biyantu | 
rĕmpĕg panabuhe ririh | 
sajanturaning awayang | 
ukur (n)jawil angrĕrangin | 
nulya gĕndhing ronggĕngira | 
anjĕririt muluh rujit || 

27. Soring sĕrĕng barung amm | 

pupunton gĕndhĕng lan gĕndhing | 
tan ana sĕlayĕng raras | 
awilĕtan ing amanis | 
atungtum padha rĕkasa | 

rarase ngrĕs-rĕsi ati || 

28. Angĕlulut nganyut-nganyut | 

sĕmbada parikanĕki | 

puspa citra munggĕng wastra | 
ambabagi ing abranti | 
kĕdhung alit panuratan | 
angot moyang wong kĕkalih || 

29. Baskara kang mĕdhar dalu | 

mung (n)dika sun-kawulani | 

patĕmbayan manggis jĕnar | 
aja mĕleca ing janji | 
balung jagung kakang lurah | 
namung (n)dika kang (n)janggĕli || 

30. Kathok widhe wong abagus | 
kĕna-a ngong pĕk-ĕpĕki | 
kang sela pĕnglawĕt ganda | 
nunuwun sĕpisan iki | 

pitik bontit bantal dawa | 
guguling sun wolak-walik || 

31. Mamrih pintĕr cĕngkir wungu | 
sun sinau amawali | 

kawuk citra pĕlĕm ganda | 
sarira sapa (n)duwĕni | 
busana rinĕnggĕng basa | 
wong bagus angadi-adi || 

32. Mĕjĕn kang samya nĕnabuh | 
kĕcan myarsa gĕndhing gĕndhing | 
atangkĕb mulĕt wilĕtnya | 
lumakĕt iramĕng gĕndhing | 
kĕndhang kinosĕk walikan | 
aniba risik nĕsĕgi || 

33. Sangsaya angikal bĕsus | 
olah yakmakaning gĕndhing | 
wong nonton asalang tunjang | 
jalwĕstri myang rare alit | 
wong pawon kang olah-olah | 
ting (n)dĕdongok tilar kardi || 

34. Kĕh gosong gorĕnganipun | 
katungkul myat kang anggĕndhing | 
wong akĕh mung Jayĕngraga | 
kang samya dĕn-titingali | 
abagus bisa angrĕbab | 
ngik-ingik anganyut ati || 

35. Singa kang liniring wuyung | 
ngowahi kĕmbĕnirĕki | 
ulate gĕgĕr tan gĕnah | 
manike akocak-kacik | 
pĕngrasane wus sĕmayan | 
lan sang bagus Jayĕngragi || 

36. Ing antaranira dangu | 
ntutug pangolahing gĕndhing | 
wilĕting sindhĕn nut rĕbab | 
cengkoking rĕbab ngĕnthĕngi | 
misah ngumpuling irama | 
kosok kĕsit tutup trampil || 

37. Kĕkĕndhangane angguguk | 
bĕm sĕbah kĕmpyang ngĕpipik | 
kosĕkan raras ciblonan | 
akipyah dĕnnya ngĕndhangi | 
ke dĕmang panggĕndĕrira | 

gĕmbyangan tan pati wasis || 

38. Nanging wus rĕmĕnanipun | 
anggĕndĕr sabĕn anggĕndhing | 

Ki Jayĕngrĕsmi dĕnnira | 
ngadĕmung lĕlamban ririh | 
wus antara dangunira | 

gya nĕsĕg iramanĕki || 

39. Kinandhĕlongakĕn suwuk | 
laju sĕsĕndhon angĕlik | 
nutuk lih-ulihanira | 

Sarayuda sabĕman wis | 

Kae Dĕmang Wiracapa | 
gumuyu anggĕdhĕg wĕntis || 

40. Ya telah tĕmĕnan bagus | 
nyata prĕnjana ing gĕndhing | 
wasis lungiting yatmaka | 
ngĕnorkĕn wong juru-gĕndhing | 
tan mambu putrĕng ngulama | 
wignya langĕning pakĕrti || 

41. Nanging dhi Ragil puniku | 
mungguh wong kang olah rawit | 
dadya cĕgah ing agama | 

ing tĕmah amĕmalati | 
mĕlarat donya akerat | 
tanpa iman ing agami || 

42. Sabab wong gĕndhing puniku | 
atine mangeran gĕndhing | 

tan ana liyan kacipta | 
namung rasaning ing gĕndhing | 
sinungku sajroning nala | 
nalika lakuning gĕndhing || 

43. Kodhĕng andhĕndhĕng gumĕndhĕng | 
kang dĕn-dhĕng-ĕdhĕng mung gĕndhing | 
sarta ginĕndhĕngan gandhang | 
tinondheya tanpa tandhing | 

tan duwe eling samĕndhang | 
kang sinandhang kang sinandhing || 

44. Mung gĕndhing dĕn-undhung-undhung | 
kĕkandhangan nora dhong-dhing | 
raina wĕngi angadhang | 

-adhang wong anangap gĕndhing | 
mring agama nora dhangan | 
katĕndhang tundhunging gĕndhing || 

45. Lir duwe kumĕndhung-kĕndhung | 
yĕn nuju lagi anggĕndhing | 
puniku dhi Kulawirya | 

halate wong olah gĕndhing | 
tan eling marang Pangeran | 
kang karya pati lan urip || 

46. Angganjar aniksa iku | 
ing dunya prapta ing akir | 
mulane para niyaga | 
dadya sor-soring pakĕrti | 
sĕdaya wong nambut-karya | 
kasabe lawan prihatin || 

47. Nanĕdha maring Hyang Agung | 
untunge anambut-kardi | 
sinĕntor lawan ngibadah | 
mumuji marang Hyang Widhi | 
mayare saking kangĕlan | 
ngupaya sandhang lan bukti || 

48. Yĕn niyaga tan kadyĕku | 
angĕgungkĕn maring gĕndhing | 
dadya kandhuhan gĕndhila | 
anggĕgondhĕl ngodhal-adhil | 
luludrug gĕndhĕng lan dhalang | 
andhulĕng mĕlĕnging gĕndhing || 

49. Puniku pangkating lacut | 
mĕrucut maring agami | 
gumampang animpang sarak | 
kĕsarik tan wruh ing bĕcik | 
bacĕg-bacĕg tan utama | 

mung mumucung-mucung gĕndhing || 

596 Pocung 

1. Kang puniku dhi Ragil Kulawiryĕku | 
mungguh gĕgĕndhingan | 

mrih sampurnaning awaril | 

kĕdah (n)dunungakĕn ing ngilmu rasanya || 

2. Ungĕlipun gamĕlan srancak puniku | 
pan unining gangsa | 

tan dadya wrĕdining ngĕlmi | 

mung gĕndhinge dhi Ragil kang dadya rasa 

3. Yĕn tinabuh siji kewala tan patut | 
gong ĕgong kewala | 

kĕnong kewala tan bĕcik | 

miwah saron sawilah datan prayoga || 

4. Myang sĕdarum makatĕn sĕsaminipun | 
dĕrĕng kapanjingan | 
kaklimahaning kang gĕndhing | 
gĕndhing yĕn wus manjing ricik wiwilahan 

